
Franjo Kuharić 


HODAJMO U ISTINI 


RAZMIŠLJANJA 
POSLANICE 
PROPOVIJEDI 


Nadbiskupsko bogoslovno sjemenište 
ZAGREB 


1974 


PREDGOVOR 


29. prosinca 1973, u govoru delegatima Svećeničke apostolske 
zajednice (unio apostolica cleri), rekao je Papa Pavao VI da se 
danas mnogo piše o svećeniku, ali da sve što se piše nije preporuč- 
ljivo. 

Danas se zaista puno piše i o svećeniku i o svećeništvu. Piše se 
s više gledišta, a nije rijetko da o tim temama pišu i ljudi bez vjere. 
Način pisanja i razlaganja, a pogotovo zaključci, nisu jedinstveni, 
nego su često u međusobnoj opreci, i to ne samo u mišljenjima 
vjernika i nevjernika nego i samih svećenika. O tom je predmetu: 
niknulo, i još uvijek niče, mnoštvo ideja i dobrih i loših, zdravih i 
bolesnih, korisnih i štetnih. Iskrsnulo je vrlo mnogo problema, 
predloženo je još više rješenja. Teško se snaći. Više nego ikada 
osjeća se potreba za dobrim i zdravim razlaganjima o svećeniku i 
o svećeništvu. 

U razmaku od 1964. do 1974. godine obljavljivana su u Službenom 
vjesniku zagrebačke nadbiskupije, Vjesniku đakovačke biskupije i 
Bogoslovskoj smotri razmatranja, okružnice i propovijedi zagre- 
bačkog nadbiskupa FRANJE KUHARIĆA, — a tema je vrlo često 
bila: svećenik i svećeništvo. Ta razmišljanja donose zdravu hranu, 
snažne poticaje i dubokom vjerom proživljena usmjerenja, te mogu 
vrlo dobro poslužiti kao orijentacija u mnogovrsnim razilaženjima. 
Međutim, kako su te misli, razbacane po raznim stranama Službe- 
nog vjesnika i drugdje, mnogima ostale nepristupačne, činilo se da 
je korisno sabrati ih i složiti u jednu cjelinu da svojom svježinom, 
vrijednošću i ozbiljnošću budu na duhovnu pomoć mnogima. Na 
taj će naime način postati pristupačne i svećenicima izvan zagre- 
bačke nadbiskupije, zatim bogoslovima koji se spremaju za sveće- 
ništvo, kao i vjernicima koji se zanimaju za takve teme. 

Knjiga je razdijeljena u tri dijela. Prvi dio — »AD MEDITAN- 
DUM« — jesu Nadbiskupova razmišljanja objavljivana upravo 
pod tim naslovom. U drugom dijelu, pod zajedničkim naslovom 
»PASITE POVJERENO STADO«, sabrane su prigodne poslanice, 
okružnice i poticaji upravljeni neposredno svećenicima i vezani 
uz pojedine blagdane ili događaje. U trećem se dijelu nalaze sve 
propovijedi održane svećenicima za vrijeme svećeničkog teološko- 
-pastoralnog tjedna od 1966. do 1974. uključivo. Naslov im je 
»ZNAK BOGA ŽIVOGA«. 


Na prvim stranicama knjige, prije prvog dijela, nalaze se tri 
Nadbiskupova nastupna gro Prvi prigodom njegova biskupskog 
izabranja i posvećenja, gi prigodom imenovanja administrato- 
rom zagrebačke nadbiskupije i treći prigodom imenovanja zagre- 
bačkim nadbiskupom. Ostali su članci složeni kronološkim redom, 
svaki u svom dijelu. 


Neka bude spomenuto još i ovo. Navodi Sv. pisma uzeti su za 
Stari zavjet iz »Biblije« (izdanje Stvarnosti), a za Novi zavjet 
poslužio je najnoviji prijevod što su ga priredili o. Bonaventura 
Duda i o. Jerko Fućak (Kršćanska sadašnjost 1973). Za biografiju 
pena je brošurica štampana prigodom 300-obljetnice Katoličkog 

goslovnog fakulteta u Zagrebu i podjeljivanja počasnog dokto- 
rata. 

Misli sadržane u ovoj knjizi, izvađene iz svećeničkog srca i pro- 
tkane zlatnim nitima prave vjere, neka budu hrana svima koji će 
ih čitati i koji će o njima razmišljati, a svećenicima neka budu 

ticaj da svoje svećeništvo još bolje shvate i ostvare. A kako ova 
Knjiga izlazi o desetoj obljetnici biskupskog postavljenja i posve- 
ćenja našeg Ordinarija, neka mu ona bude najiskrenija čestitka za 
taj jubilej, neka bude izraz naše zahvalnosti za svaki poticaj koji 
nam je dao, kao i molba da nam on još dugo iznosi svoje misli, 
daje poticaje i pruža svjedočanstva duboke vjere. 

Zahvalni g. Nadbiskupu, zahvaljujemo i svima koji su bilo savje- 
tom, bilo djelom pomogli da izađe ova knjiga. 


U Zagrebu, 1. siječnja 1974. 
Josip Klarić 


POPRATNA RIJEČ 


Ova su razmišljanja nastajala u različitim prilikama. Često su 
izazvana trenutkom susreta. Tema im je zajednička: svećeništvo — 
— proizašlo iz vjere u tjeskobi vremena. 


Zahvaljujem vič. g. Josipu Klariću, duhovniku Nadbiskupskog 
bogoslovnog sjemeništa, koji je ta razmišljanja skupio i priredio 
za tisak. 

Naša je ljudska riječ krhka kad želi izreći neizrecivo. A u srcu 
svećeništva nalazi se Božji poziv i čovjekov odaziv u misteriju 
Boga Spasitelja koji voli spasavati ljude po ljudima. Volio bih kad 
bi ova razmišljanja uputila na izvore, potakla na svestranija uoča- 
vanja, vodila u produbljenja i obogaćenja na samim izvorima vjere. 
»Bog je veći od našega srca i znade sve« (1 Iv 3, 20). 

Ova su razmišljanja ispovijest vjere koju me je učila Majka 
Crkva. S tom sam vjerom ušao u svećeništvo. Hvala mojim rodite- 
ljima i svima koji su mi u životu otkrivali Riječi i učili me ljubiti 
Crkvu! Mnogima sam zahvalan za primjere čiste i jake vjere. 
Ustrajna vjernost do svršetka (Mt 24, 13) i velikodušna svjedočan- 
stva tolikih ohrabruju. Ta svjetlost je milost; daje jakost da se 
prežive i teški dani. Hvala Bogu! 


U Zagrebu, na blagdan Bogojavljenja, 6. siječnja 1974. 


NASTUPNI GOVORI 


1. GOVOR NOVOG BISKUPA 


Nakon posvete za pomoćnog biskupa zagrebačkog želim vam se 
svima zahvaliti na iskrenim željama koje ste mi tom prigodom 
uputili. Još više vam se zahvaljujem na molitvama i sv. misama ko- 
je ste prikazivali moleći obilje Božjeg blagoslova i Gospine zaštite 
za moje nove životne putove i dužnosti. Svoje imenovanje za po- 
moćnog biskupa našem Preuzvišenom Ordinariju primio sam kao 
Božju volju, ali dršćući pred veličinom odgovornosti, stavio sam sve 
u Božje ruke uzdajući se čvrsto da će Bog i Božja mati biti sa 
mnom. Ohrabrila me je i misao da će mi biti najveća pomoć mo- 
litva vjernika i Božjih svećenika. Nisam se prevario. Od tolikih sam 
primio dokaze drage bratske odanosti koja se očitovala u usrdnim 
molitvama. 


U sebi nemamo ništa, ali u Bogu imamo sve. On je ljubav. Pogled 
na veličinu apostolske službe stvorio je u mojoj duši zabrinutost 
i strah, ali opet je zasjalo svjetlo po Gospodinovoj riječi: »I evo, 
ja sam s vama u sve dane do svršetka svijeta« (Mt, 28, 20). Tada sam 
više nego ikada u životu osjetio potresnu snagu istine da ću u Bo- 
žanskoj žrtvi sv. mise svaki dan imati Spasitelja svijeta u svojim 
rukama i u svom srcu. Njegova tiha ali tako stvarna prisutnost 
u svetohraništu jest neiscrpiv izvor svjetla i snage za našu ljudsku 
slabost. Stoga sam u svoj biskupski grb, koji je križem razdijeljen 
na četiri polja, stavio u gornje lijevo polje crvene boje kalež i ho- 
stiju. U otkupiteljsku snagu njegove Krvi i u dragu blizinu njegove 
euharistijske prisutnosti polažem sve svoje pouzdanje. Samo s Nji- 
me se može reći Fiat na nedokučive nacrte božanske Providnosti. 


Osim toga, uznemiren radi svoje nemoći, sav sam se stavio pod 
okrilje Božje i naše Majke Marije. Jednostavno sam se sakrio u 
njezino Bezgrešno Srce. Ona mora biti uvijek i svuda sa mnom, bilo 
na Taboru, bilo na Golgoti. Ona neka zahvati u beskrajno bogatstvo 
Isusova Srca i u moju dušu neka izlijeva uvijek svjetlo i snagu Du- 
ha Svetoga. Kao znak svoga predanja Njoj, stavio sam početno slo- 
vo njezina svetog imena u gornje desno polje plave boje. Draga 
moja braćo svećenici, neka nas Ona zakrili i vodi. 


Na donja zelena polja nade stavio sam simbol ljiljana. Ljiljani 
su i u grbu Sv. Oca Pavla VI. U prvoj godini njegova blagoslovlje- 
nog pontifikata i njegovim izborom postao sam biskupom. Ljiljani 
u mom grbu neka uvijek označuju moju neograničenu odanost Sv. 
Ocu, koji je namjesnik Kristove ljubavi. Neka ti ljiljani znače mo- 
ju neraskidivu povezanost sa Hijerarhijom Božje Crkve. Isus Krist 
— Verbum Incarnatum — osnovao je na zemlji Crkvu kao Božju 
obitelj koja je vidljivim poglavarstvom povezana u jedinstvo istine 
i ljubavi. I kao što je za cijelu Crkvu Sv. Otac Papa jedini zakoniti 
predstavnik samoga Gospodina, tako je i za svaku Dijecezu njezin 
Ordinarij živi namjesnik živoga Krista, i svako dijete Crkve, da bi 
živjelo u ljubavi s Kristom Spasiteljem, mora živjeti u ljubavi s 
onima koje je Duh Sveti postavio da pasu stado Božje (1 Petr 5, 2). 


Ljubav i odanost prema svome poglavaru uvijek je zalog Božjeg 
blagoslova. Budimo ponizni da posjedujemo tu mudrost. Božji je 
namjesnik predstavnik Božjeg Očinstva, pa mu uvijek treba pristu- 
pati s iskrenošću djeteta. On ima dužnost svakome uvijek reći isti- 
nu. On ima pravo uvijek od svakoga čuti istinu. A ovo je riječ Duha 
Svetoga: »Poslušni budite svojim poglavarima i podložni jer oni 
bde nad vašim dušama kao oni koji će polagati račun; neka to čine 
s radošću, a ne uzdišući« (Hebr 13, 17). 


Za geslo svoga biskupskog života i svoje apostolske službe uzeo 
sam najljepše riječi što su o Božjem Biću rečene od samoga Duha 
Svetoga. »Bog je ljubav!« (1 Iv 4, 16). Taj je pojam o Bogu uzet iz 
dubina vječnog Evanđelja. Prva je biskupova dužnost naviještati 
Evanđelje, a to znači donositi svijetu Ljubav i u toj Božjoj ljubavi 
zagrliti svaku dušu. Moliti, raditi, ljubiti, da bi se proslavio Bog i 
spasavale duše, to je apostolski poziv. Samo ljubavlju se može po- 
moći ovom našem izmučenom naraštaju da ponovno nađe sebe u 
Bogu i u Njemu svoj mir. 


Draga moja braćo svećenici, najiskrenije želim da pod vodstvom 
našeg Preuzvišenog Ordinarija ostvarimo najčvršću suradnju u radu 
na duhovnim njivama dragog hrvatskog naroda za ostvarenje krš- 
ćanskog života u Božjoj ljubavi. 


Sve vas pozdravljam i molim Gospodina da vas utješi u vašim 
tjeskobama, ohrabri u vašim brigama, učvrsti u vašim pastirskim 
nastojanjima da u što više duša zapalite svjetlo milosti Božje. 

»Vama pak Gospodin dao te jedni prema drugima i prema svima 
rasli i obilovali ljubavlju kakva je i naša prema vama. Učvrstio 
vam srca da budu besprijekorno sveta pred Bogom i Ocem našim o 
Dolasku Gospodina našega Isusa i svih svetih njegovih s njime« 
(1 Sol 3, 12—13). 

Na sve vas zazivam obilje Božjeg blagoslova! 

(1964) 

2. PISMO NOVOG APOSTOLSKOG ADMINISTRATORA 
ZAGREBAČKE NADBISKUPIJE 


Ovim pismom želim Vas pozdraviti i zahvaliti Vam svima za do- 
bre želje koje ste mi izrazili povodom moga imenovanja za apostol- 
skog administratora Zagrebačke nadbiskupije. 


Osobito sam zahvalan svima za molitve kojima ste Gospodinu 
preporučili moju osobu i moje odgovornosti. 


U subotu 6. rujna o.g., na dan posvećen Bezgrešnom Srcu Majke 
Božje, prezentirao sam u smislu kan. 334 $ 3 Dekret svete Kongrega- 
cije za biskupe Prvostolnom kaptolu zagrebačkom i time preuzeo, 
u svojstvu apostolskog administratora, upravu naše Nadbiskupije. 
Moja dužnost traje ad nutum Sanctae Sedis, tj. dok Sv. Otac ne 
imenuje novog zagrebačkog nadbiskupa. 


Dosadašnjem našem nadbiskupu, Uzoritom Kardinalu Franji 
Šeperu i ovom prigodom zahvaljujem za njegovo vjerno služenje 
Dijecezi koju je stvarno vodio kroz petnaest godina, najprije kao 
koadjutor blagopokojnog Kardinala Alojzija Stepinca, a onda kao 
nadbiskup Ordinarij! Za sve što je za Nadbiskupiju činio svojom 
upravom, molitvom i patnjom neka mu Gospodin uzvrati obiljem 
milosti i svjetla u njegovoj još težoj i odgovornijoj službi Prefekta 
Kongregacije za nauku vjere. Nova ga je služba odijelila od Nadbi- 
skupije geografski, a sada, nakon zahvale, i pravnom uredbom nije 
više njezin Ordinarij, no on i dalje pripada Zagrebačkoj nadbisku- 
piji svojom ljubavlju, brigom i zaštitom. Zagreb ostaje i nadalje 
njegov dom i Hrvatska njegova domovina. 


Draga braćo svećenici, Koncilski dekret o pastoralnoj službi 
biskupa (Christus Dominus) kaže: »Odnosi između biskupa i dije- 
cezanskih svećenika moraju se temeljiti u prvom redu na vezama 
nadnaravne ljubavi tako da skladnošću volje svećenika s voljom 
biskupa njihovo pastoralno djelovanje postane plodonosnije« (br. 
28). 


To je jasno i iz onoga što isti Dekret govori o jedinstvu biskupa 
i svećenika: »Svi svećenici, dijecezanski kao i redovnički, dionici 
su s biskupom jednog Kristova svećeništva i s njim ga izvršavaju. 
I zato su postavljeni za brižljive suradnike biskupskog reda« (br. 
28). Svi smo mi, dakle, zajedno poslani od istog Gospodina da 
služimo Božjem narodu za njegovo spasenje i svi mi izvršujemo 
isto svećeništvo Velikog i Vječnog Svećenika Isusa Krista. Svi 
zajedno moramo ostvarivati najveću zapovijed da ljubimo Boga 
i braću ljude (Mt. 22, 36—40). 


ll 


Svima nam zajedno mora biti na srcu opće dobro naše Nadbisku- 
pije, i to opće dobro svima nam postaje zapovijed koju moramo 
slušati velikodušno, nesebično, s mnogo ljubavi! 


Dok me pritišće odgovornost za duhovni život i napredak ove 
velike obitelji, želim služiti s potpunim predanjem u duhu Evan- 
đelja i sa željom i nakanom da se svi obnavljamo u dubini i nutrini 
svoga bića, da se ojačamo snagom Duha, da Krist stanuje u našim 


srcima, da budemo ispunjeni puninom koja od Boga dolazi (Ef. 
3, 16—19). 


Autentično tumačen Koncil neka nam svima bude otkrivenje 
Božje volje. 


Draga braćo, sve vas molim da dijelite sa mnom tu veliku brigu. 
S vama mogu mnogo učiniti, a bez vas ništa. Svjestan sam veličine 
svojih dužnosti pred Bogom i pred Crkvom Božjom, i stoga tim 
više osjećam potrebu vaše suradnje, vašeg povjerenja, vaše poslu- 
šnosti — kad mi bude dobro Crkve nalagalo da kažem da ili ne, 
vaše žrtve, vaše molitve i vaše ljubavi. 


Vi sami znate koliki nas problemi pritišću. 


Prva briga je Sjemenište. Ono nam postavlja velike zahtjeve. 
U nj moramo uložiti najveću brigu da Sjemenište zaista bude dom 
u kojem sazrijevaju do pune ljudske i kršćanske zrelosti Božji 
svećenici, apostoli našeg vremena, radosni i nesebični suradnici 
Isusovi u spasavanju našeg svijeta. 


Pastva grada Zagreba i naših ostalih gradova! To su misijska 
područja! Na ta velika područja potrebno je sakupiti u našim 
Iogućnostima ekipe svećenika misionarskog žara, zdrave, poletne, 
velikodušne i ponizne! Stoga moramo što savjesnije i ekonomičnije 
rasporediti naše svećeničke snage da na teška mjesta dolaze oni 
koji mogu podnositi teže terete. Svećenik mora biti nagrada župi 
kojoj je poslan. 


Kako velika pitanja postavlja pred sve nas katehizacija i kršćanski 
odgoj mladih generacija, koje ipak u dubini svoga bića, unatoč 
prividnoj ravnodušnosti, nose slutnju i težnju za duhovnim spo- 
znajama i vječnim vrijednostima, koje se ne zadovoljavaju relativ- 
nim i traže apsolutno kao temelj života! 


Morat ćemo rješavati i materijalne probleme naših svećenika 
i naše Dijecezel! 

Duhovna obnova cijele Obitelji, njezin rast u vjeri i nadi i ljubavi 
svima nam leži na srcu i u savjesti kao trajna zadaća. 


Stoga neka nam svima bude zajedničko geslo: Moli i radi! 


Ljubimo Crkvu! Budimo nepokolebivo odani Sv. Ocu. On je živi 
Znak Kristove Crkve i temelj njezina jedinstva, mira i zajedništva 
u Duhu Svetom! Budimo trajno ispunjeni međusobnom ljubavlju 
i duhom suradnje! Vjerujmo u misterij Križa! I mi smo od 
Gospodina pozvani da ga slijedimo duhom žrtve i da tako s njim 
spasavamo braću. Crkva bez duha žrtve ne može biti učenica 
Kristova! Ljubimo Bezgrešnu Bogorodicu! Ona je Božjim odre- 
đenjem prisutna u otkupljenju, prisutna je u Crkvi, prisutna je u 
povijesti kao Velika Majka Božja i naša! Ona je aktivna prisutnost. 
Svima nam je zagovornica, ali i najsavršeniji primjer života, jer 
je bila potpuno otvorena Volji Božjoj: »Neka mi bude po tvojoj 
riječi« (Lk. 1, 38). I nas poziva na istu poslušnost: »Što god 
vam rekne, učinite« (Iv. 2, 5). 


Draga braćo svećenici, primite ove riječi od srca k srcu! U 
zajedništvu svete apostolske i katoličke vjere i u ljubavi Božjoj 
molimo, radimo i žrtvujimo se svi da u našoj Nadbiskupiji i u našem 
dragom narodu gradimo kraljevstvo Božje! 


Uvijek vam odan u Isusu i Mariji, sve vas pozdravljam i sve vas 


blagoslivljem kao dragu braću i suradnike! 
(1969) 

3. GOVOR NOVOG NADBISKUPA 


U ime Gospodnje dolazim k vama kao dušobrižnik Zagrebačke 
nadbiskupije. To je potresan čas moga osobnog života kad stupam 
na katedru zagrebačkih nadbiskupa. Preuzimajući tu službu, pri- 
mam na savjest veliku brigu za duhovnu obitelj, ali time stupam 
i na povijesni put ne samo hrvatskoga glavnog grada Zagreba nego 
i hrvatskoga naroda. A to je strm, težak i odgovoran put. Započi- 
njem ga ovdje u katedrali posvećenoj na nebo Uznesenoj Bogorodici, 
u ime Božje i pod okriljem iste Djevičanske Božje Majke. 


Svjestan svoje nemoći, ponizno ponavljam riječi sv. Pavla 
upućene Timoteju: »Pouzdajmo se u Boga živoga koji je Spasitelj 
svih ljudi, ponajpače vjernika« (1 Tim 4, 10). 


Kad sam prije nekoliko dana, u smislu propisa Crkvenog 
Zakonika, predstavio Prvostolnom kaptolu zagrebačkom Dekret 
da odlukom Sv. Oca Pavla VI mogu preuzeti upravu Zagrebačke 
nadbiskupije, položio sam ispovijest vjere i položivši ruke na 
Evanđelje, zazvao sam Boga za svjedoka da čvrsto vjerujem vjeru 
koju sam primio u krilu svete Rimokatoličke Crkve. 


S tom vjerom dolazim k vama imajući na pameti riječi sv. Pavla: 
»Lijepi poklad čuvaj po Duhu Svetom koji prebiva u nama« (2 Tim 
1,14). 


U ime te vjere i vas molim da mene i moje suradnike biskupe, 
koji će sada biti posvećeni, primite kao glasnike, apostole i 
učitelje Radosne vijesti (2 Tim 1,11). 


Danas se ovdje događa jedna tajna vjere. Ovaj se događaj može 
razumjeti samo u svjetlu vjere. Sadržaj toga događaja je naše 
poslanje. Kad gledate pred sobom nas, svoju braću i krhke ljude, 
čujte što Isus Krist govori: »Dana mi je sva vlast na nebu i na 
zemlji! Pođite dakle i učinite mojim učenicima sve narode krsteći 
ih u ime Oca i Sina i Duha Svetoga i učeći ih čuvati sve što sam 
vam zapovjedio! I evo, ja sam s vama u sve dane — do svršetka 
svijeta (Mt 28, 18—20). 


To se poslanje danas u nama ispunja. Gospodin nas šalje da 
vam navješćujemo obećani život koji se nalazi u Isusu Kristu 
(2 Tim 1, 1). Gospodin nas obvezuje da propovijedamo Evanđelje, 
i jao nama ako ne bismo propovijedali Evanđelje (1 Kor 9, 16). 
Evanđelje najprije obvezuje nćs da budemo, kako govori Apostol, 
»uzor vjernicima u riječi, u vladanju, u ljubavi, u vjeri, u čistoći« 
(1 Tim 4, 12). Zatim moramo učiti vđs, svoju ljubljenu braću, sve 

što je Gospodin zapovjedio. Nismo ovlašteni krojiti Evanđelje po 
duhu i ukusu svijeta, nego smo dužni propovijedati Krista raspe- 
toga (1 Kor 1, 23), i to ne u govornoj mudrosti, da ne izgubi snagu 
križ Kristov (1 Kor 1, 17). 


»Božji smo suradnici: Božja ste njiva, Božja građevina« (1 Kor 
3,9). 


Primite nas takove u svjetlu vjere koju čvrto dižite s čistom 
savješću (1 Tim 3, 9). 


Draga braćo i sestre, ponizno želim da moj život kao Pastira 
Zagrebačke nadbiskupije bude vjerna služba Bogu, Crkvi i narodu 
iz kojeg sam nikao i koji ljubim. 


Smisao, način i obveze toga služenja tumači nam II Vatikanski 
sabor u svojirm dokumentima, a posebno u dogmatskoj Konstituciji 
o Crkvi (Lumen gentium), u pastoralnoj Konstituciji o Crkvi u 
suvremenom svijetu (Gaudium et spes), u Dekretu o Pastirskoj 
službi biskupa (Christus Dominus) i drugim dekretima. 


Kao nadbiskup moram promatrati otvorenim očima, otvorene 
pameti i otvorenim srcem probleme Crkve i brige ljudi. Dužnost 
mi je da naviještam, svjedočim i promičem one vrijednosti koje 
su temelj ljudskog života i zaštita ljudskog bića. Te vrijednosti 
izviru iz Božje riječi. Ona nam tumači tajnu Božju i tajnu čovjeka. 


Te bih vrijednosti mogao sažeti u četiri riječi kako ih je postavio 
Papa Ivan Dobri u Enciklici Pacem in terris — Mir na zemlji. U 
njima je sve sadržano. To su: istina, pravednost, sloboda i ljubav. 


Koncil je velika misao Crkve u kojoj je prisutan Duh Sveti. 


Koncil je veliki poziv na obnovu Crkve u njezinu životu. 


Koncil želi pokazati i svijetu put da iziđe iz svojih krvavih 
nevolja. Sve je to poziv da se u život ljudi unose velike vrijednosti 
istine, pravde, slobode i ljubavi. 


Obnova se ne može zamisliti bez vjernosti istine, bez ostvarivanja 
pravednosti, bez zaštite istinski shvaćene slobode čovjeka, bez 
ljubavi koja je strpljiva, dobrostiva, ponizna, koja se ne raduje 
nepravdi a raduje se istini (1 Kor 13, 4...). Čovjek je kao razumno 
biće stvoren za istinu i gladan je istine. On traži istinu na svim 
putovima svojih misli. Svako pitanje koje se u njemu rađa već od 
zore života kucanje je na vrata istine. 

Mi vjerujemo u istinu. Ona postoji. Ona je velika Božja misao 
izražena stvaranjem i velika Božja riječ saopćena objavom, a Crkva 
je čuva kao zdravu hranu za sve naraštaje. Isus Krist — Bogočov- 
jek — jest istina. On je molio za svoju Crkvu da bude posvećena 
u istini, da bude u istini sačuvana od onoga koji je zao. Božja je 
riječ istina (Iv 17, 15—17). 


Stoga smo obvezani svjedočiti za istinu svoga Vjerovanja, i pri- 
pravni smo uz pomoć Božju ostati vjerni toj istini pod svaku 
cijenu do konca života. Svijet je bolestan od zablude. Crkva ga 
mora liječiti istinom! Svi koji žele dobro ljudima moraju ljubiti 
istinu. Bez priznavanja objektivne istine odlazi se u kaos. 


Mi vjerujemo u pravdu. Istina o Bogu i istina o čovjeku temelji 
su pravde. Pravda je priznanje istine. Pravda je ostvarivanje prava. 
Bog ima pravo na našu ljubav. Bog ima pravo zahtijevati od ljudi 
da žive po njegovoj volji, jer Božja volja otkriva smisao čovjeka i 
zaštićuje njegovo dostojanstvo. Iz Božje volje izviru sva sveta i 
neotuđiva prava čovjeka koja on ima u odnosu prema čovjeku 
i ljudskoj zajednici i ljudska zajednica prema njemu. Pravda je 
isto tako glad čovjeka kao i istina. Crkva mora biti uvijek na strani 
onih koji gladuju i žeđaju za pravdom, ona mora biti na strani 
svih koji trpe nepravdu i poniženi su. Crkva se raduje svim napo- 
rima svih ljudi dobre volje koji nastoje da svijet bude pravedniji 
i bolji. Na pravdi se moraju osnivati odnosi među ljudima i naro- 
dima. 


Pravedni moramo biti kad prosuđujemo prošlost, pravedni mo- 
ramo biti u gradnji sadašnjosti, na pravednost se moraju položiti 
temelji budućnosti. »... Pravdom se utvrđuje prijestolje« (Izr 
16, 12). 


Sloboda je u nama sposobnost i Božji dar da možemo odgovoriti 
pozivu Božje ljubavi. Čovjek ima pravo da živi veliku istinu 
slobode. Stoga je sloboda priznata i osigurava mogućnost svakom 
čovjeku da slijedi najbolji sud svoje savjesti, da ima otvoren 
pristup istini, da ostvaruje pravednost i živi svoje ljudsko dosto- 
janstvo stalnim usavršavanjem svoga bića i života. Sloboda čovjeka 
je sloboda Crkve. Sloboda čovjeka je i sloboda njegova naroda. 
Velika je sramota svake civilizacije, makar ona bila ne znam kako 
razvijena, ako je čovjek u njoj izložen nasilju, nepravdi i progon- 
stvu. 


Ne zaboravimo Gospodinovih riječi da istina oslobađa (Iv 8, 32). 
Da bi čovjek bio slobodan, život treba graditi na istini i ljubavi. 

Ljubav je najveća zapovijed. Ona uključuje Boga i čovjeka. Svijet 
neće moći opstati bez toga lijeka i bez te zapovijedi. Samo u svjetlu 
ljubavi istina se dublje spoznaje, pravda ostvaruje i sloboda živi. 


Ljubav krči siguran put velikom jedinstvu Crkve i ozdravljenju 
svijeta. Ljubav je prijeko potrebna u unutarnjem životu Crkve kao 
i u njezinim odnosima s braćom ljudima drugih vjerskih zajednica 
te sa svim ljudima dobre volje, makar oni još i ne posjedovali 
svjetla vjere. 


Draga braćo i sestre, sve vas pozivamo s povjerenjem i ljubavlju 
na suradnju u istinskoj obnovi Crkve. Biskupi, vjernici, svećenici 
i redovničke zajednice — svi smo obitelj Božje Crkve — mladi i 
stari, djeca i odrasli — i svima nam mora biti na srcu da Crkva 
raste u vjeri i ljubavi, u slozi i jedinstvu, u svetosti i revnosti. 


Krštenjem smo obvezani Isusu Kristu za spasenje svijeta. Svaki 
na svom mjestu i u svojoj službi neka vjerno i ustrajno doprinosi 
svoj dio za napredak sviju u istini i pravednosti. Svi moramo s 
velikom ozbiljnošću i odgovornošću, u strpljivosti podnoseći jedni 
druge, vršiti svoju dužnost. 


Naša su gesla: Bog je ljubav — U Isusu Kristu — Služiti! 


Ali mi znamo da se svijet ne spasava samo radom i ljudskom 
mudrošću. Crkva se obnavlja i svijet oslobađa od zla milošću. 
Stoga vas molimo da u život Crkve ulažete svoju molitvu i svoj 
životni križ. 


Na kraju želio bih izraziti svoju zahvalnost. 


Zahvaljujem Sv. Ocu Pavlu VI za ovo što nam je u svojoj općoj 
pastirskoj brizi povjerio. Obećajemo mu iskrenu ljubav i trajnu 
vjernost i odanost, jer je on Petar koji učvršćuje braću u vjeri 
(Lk 22, 32). 


Srdačno zahvaljujem svoj prisutnoj braći nadbiskupima i bis- 
kupirma na čelu s Apostolskim Delegatom za njihovu prisutnost. U 
osobi Apostolskog Delegata ovdje nam je prisutan Sv. Otac. 


S osobitom zahvalnošću i ljubavlju sjećam se dvojice svojih 
neposrednih predšasnika: blažene uspomene Nadbiskupa i Kardi- 
nala Alojzija Stepinca, muža jake vjere i prožeta ljubavlju prema 
Crkvi, te Uzoritoga gospodina Kardinala Franje Šepera, sada 
Prefekta Kongregacije za nauku vjere, kojega je Sv. Otac pozvao 
u službu Univerzalne Crkve radi njegove mudrosti, razboritosti i 

vjernosti. Prvi mi je prije 25 godina podijelio svećenički red a 
drugi prije 6 godina biskupsko posvećenje. 


Veoma sam zahvalan profesorima i odgojiteljima budućih sve- 
ćenika, redovnika i redovnica! I na njima leži zaista velika odgo- 
vornost, i stoga zaslužuju našu posebnu pažnju. Duh u sjemeništima 
bit će naša osobita briga. 


Toplo zahvaljujem radnicima i suradnicima našega Karitasa! 
Djelotvorna ljubav mora biti život Crkve. 


Isto sam tako zahvalan radnicima i suradnicima na području 
naše vjerske štampe, koja je pozvana od Crkve da služi Božjem 
Kraljevstvu, uvijek vjerna istini i dosljedna u ljubavi! Vrlo je 
važan misionarski poziv vjerske štampe i velika je njezina odgo- 
vornost. 


Dakako, srcem punim zahvalnosti obraćam se svećenicima i 
redovničkim zajednicama računajući, kako do sada, tako i od sada, 
s njihovim zalaganjem i velikodušnošću. 


Naši pak vjernici i katoličke obitelji koje žive svoju vjeru 
vjernim ispunjavanjem svojih dužnosti bit će uvijek naša nada i 
potpora. 


Braćo i sestre, zahvalan sam svima za čestitke pune radosti, 
nade, obećane suradnje i molitve. To je za mene i za moje suradnike 
u episkopatu osobito velika obveza. Iskreno pozdravljam i sve naše 
vjernike koji su sada izvan domovine. 


U ime Božje započinjemo svoju službu! Ozbiljno danas mislimo 
na istinu vjere da nam se svima valja pojaviti pred sudom Kri- 
stovim (2 Kor 5, 10). 


Molite za nas da Duh Sveti pritječe uvijek u pomoć našoj slabosti 
(Rim 8, 26) kako bismo svoju službu vršili uvijek s čistom savješću, 
rasvijetljenom vjerom i nadahnutom ljubavlju. 


Svi molimo blagoslov Božji po zagovoru Bogorodice da naš 
život i naše djelovanje bude na slavu Božju, za dobro Crkve i 
našega naroda, za dobro svih ljudi. 


Dolazimo vam u ime Gospodnje s ljubavlju! Primite nas u ime 
Gospodnje s ljubavlju, i Bog mira bit će sa svima nama! 


(1970) 

AD MEDITANDUM 


»Vi ste sol zemlje. Ali ako sol oblju- 
tavi, čime će se ona osoliti?... Vi 
ste svjetlost svijeta. Ne može se sa- 
kriti grad koji leži na gori« (Mt 5, 
13—14). 


»Riječ Božja nije okovana« (2 Tim 
2,9). 


»Budi vjeran do smrti, i dat ću ti 
vijenac života« (Otkr 2, 10). 


»Svećenici kao graditelji zajednice 
kršćana nisu nikada u službi neke 
ideologije ili neke ljudske stranke, 
nego, kao vjesnici Evanđelja i kao 
pastiri Crkve, svoje snage ulažu u 
duhovni rast Kristova Tijela«_ (PO 
br. 6). 

1. »PAZITE! BDIJTE, JER NE ZNATE KADA JE ČAS« (MK 13, 33) 


Svojim svećenicima Gospodin je s naročitom ozbiljnošću uputio 
riječi upozorenja. Uspon na velike visine je uvijek pun rizika. Nali- 
čje vrhunaca su ponori. Katkada je potrebno da se svećenik u 
svojim meditacijama zagleda i u dubine svećeničkoga pada, ali ne 
zato da postane malodušan, nego da bude ozbiljan. 


Svećenik je čovjek. On nije anđeo nakon kušnje — utvrđen u 
dobru. Krhka je posuda, jer je kao čovjek ranjen općom baštinom 
grijeba. Stoga u njegovu biću ima pukotina koje se mogu sve više 
širiti i sve dublje lomiti. Tada nastaju provalije. 


Svećenik ostaje čovjek i onda kada se u njegovu dušu slijeva 
rijeka milosti. On ostaje čovjek i onda kada svećeničkim redom 
dobiva božanske vlasti koje nisu dane ni anđelima. Unatoč svima 
milosnim darovima u njegovoj zlom otrovanoj naravi ostaje rno- 
gućnost unutarnjeg raspadanja. 


Kao loza ucijepljen u božanski Čokot Utjelovljene Riječi, pozvan 
je da nosi rod života u svojoj i u drugim dušama. A ipak on može 
biti mrtav... »Imaš ime da živiš, a mrtav si!« (Otkr 3, 1). Možda 
je izvana sve njegovo svećeništvo, koje je trebalo biti stalno 
darivanje ljubavi kroz žrtvu, a postalo je i ostaje još samo uhljeb- 
ljenje. Božanske bi Tajne morale biti nepresušiv izvor njegova 
milosnog života, i njegove radosti, i njegove snage. A on, nekoć 
nazvan prijateljem (Iv 15, 14), »kao izdajica hrani se svetogrđima 
sebi na osudu. Jadnik uzima Kruh Života kao kruh smrti. 


I dok sa svih strana na duše navaljuju tolike sablazni i tame, 
gdje će ljudi naći putokaz svjetla ako je i njihov svećenik postao 
tama? Et tenebrae factae sunt! 


Od Judina pada, kroz svu povijest Božje Crkve, sve do naših 
dana i ubuduće zbivat će se najtužniji misterium iniquitatis. Kako 
je to moguće da se svjetlo ugasi i da među najodabranijim sinovima 
Kraljevstva ima onih koji postadoše »zvijezde lutalice kojima je 
spremljena crna tmina dovijeka« (Jud 13). 


A sve je počelo u svjetlu. U njegovim mladomisničkim očima 
krijesila se čistoća duše. Njegove su ruke drhtale u dodiru Tajna. 
Na riječ svoga poglavara bio je pripravan uspeti se na svaku 
strminu i poći u svaku pustinju za dušama. Osjećao je snagu da se 
odupre svim napastima i prezre sva zavođenja. Svuda je bio pri- 
mljen kao Božji dar i susretan kao svijetla zraka. Tako je počelo, 
a završilo je najprije unutarnjom a onda i vanjskom apostazijom. 


20 


Morao je biti ponizni učenik Krotkoga Isusa, a malo-pomalo u 
njemu se izdiglo brdo oholosti. Svačiju savjest ispituje, samo ne 
svoju. Sve je tamno što drugi rade, samo od njega dolazi svjetlo. 
Ni poglavari ni subraća u njegovim sudovima nemaju ni dobrih 
nakana ni dobre volje. Svima je on sudac i sve osuđuje. I dok 
onima koji mu po Božjoj volji imaju pravo zapovijedati govori 
»non serviam«, prema malenima je neumoljivo tvrd. 


Da, i u taj ponor bludnosti duha — a to je oholost — može pasti 
svećenička duša. Od te se najprije Bog odvrati i pušta je da se 
ruši iz ponora u ponor. 


Ili: morao je biti uvijek mirisavi ljiljan čistoće, suncem obasjani 
vrhunac nad močvarama. A postade homo carnalis, servus carnalis 
qui nec stuprum abhorret. Š*o sve nije zapisano na tamnim stra- 
nicama povijesti!? 


Ili: kako se neprijatelji zlobno smiju i njemu i njegovoj Crkvi 
kad vide Božjeg svećenika quomodo ebriosus in via vacillat aut in 
fossa jacet! 


Zar je onda čudno da sluga Kristov i djelitelj Božjih tajna 
postaje igračka zavodnika i izdajnika svoga poziva!? 


Svi ti ponori svećeničkih savjesti izmamili su najviše krvavog 
znoja na Spasiteljevu čelu u Getsemaniju, kao što mu je i najdublji 
udarac u Srce bio baš Judin poljubac. 


Da ne glavinjamo iz zla u zlo, On nas opominje dršćući: »Pazite, 
bdijte i molite se!« To je čitav program duhovne terapije. 


Pazite! Obično su pukotine zla u našem biću u početku posve 
neprimjetne, i raskršća s kojih se počne silaziti neuočljiva. Ali 
proces duhovnog raspadanja napreduje prema smrti ako ne pazimo 
na sve pokrete svoje ćudi i svoje sklonosti. Pazite! — znači: ispi- 
tujte svoju savjest! Čistite svoju savjest! 


Svećenik se mora ispovijedati redovito, iskreno i skrušeno stal- 
nom i iskusnom ispovjedniku koji ima mudrosti u vodstvu 
svećeničke duše, ljubavi u postupku i čvrstoće za operaciju. Kada 
se svećenik počne ispovijedati površno i sve rjeđe, onda se kobno 
predaje mlakosti, a napokon završava u duhovnoj smrti. 


Bdijte! »Otrijeznite se! Bdijte! Protivnik vaš, đavao, kao ričući 
lav obilazi tražeći koga da proždre« (1 Petr 5, 8). 


A taj protivnik nalazi razne ulaze u našu dušu. I kroz oči i kroz 
uši. I kroz usta i kroz srce! Brzo pada grad ako stražari ne bdiju. 

Svećenik mora ljubomorno bdjeti da se ne ugasi svjetlo njegove 
posvećene duše i da se ne uprlja bjelina njegova srca. »Vi ste 
svjetlost svijeta!« (Mt 5, 14). 


Evanđelje, koje je ljudima uvijek otvoreno i koje oni najlakše 
čitaju i najbolje razumiju, jest svećenikovo proživljavanje Evan- 
đelja, jest njegov vlastiti život, ako je postao odsjev Istine Božje. 
On nije sposoban unositi evanđeoski duh u život svijeta ako sam 
robuje duhu svijeta. »Ta što ima pravednost s bezakonjem? Ili 
kakvo zajedništvo svjetlo s tamom? Kakvu slogu Krist s Belija- 
rom?« (2 Kor 6, 14—15). 


Bdijte da vam se u dušu ne uvuče duh svijeta. Ljubite ljude, 
ljubite grešnike, jer ste dužni ljubiti duše, ali »ne ljubite svijeta 
ni (onoga) što je u svijetu. Ako tko ljubi svijet, nema u njemu 
ljubavi Očeve. Jer što je god svjetsko — požuda tijela, i požuda 
očiju, i oholost života — nije od Oca, nego od svijeta« (1 Iv 2, 
15—16). 


Molite se! Svećenička duša, da bi bujala u milosti i svetosti, 
Inora se sunčati na razmatranjima božanskih istina, Božjih tajna 
i vječnih stvarnosti. Da bi mogao privlačiti duše u Božji svijet, on 
mora doći među njih obogaćen Božjim rnislima. On mora disati 
punom dušom uvijek svježi zrak u prostorima Duha. Onda ga neće 
zabliještiti varavi sjaj materije ako bude u tihim meditacijama 
doživljavao svu raskoš i vedrinu Božje prisutnosti. 


Braćo svećenici, da ostanete veliki, neka vam budu dragi časovi 
šutnje pred tabernakulom. Tu će vam se najviše odmoriti duša i 
utješiti srce. I ako ništa ne znate reći svome Otkupitelju, koji tu 
u prvom redu za vas živi, pustite barem da vam dušu osvijetli 
njegova svetost i njegova ljubav. Smirite se u odsjevu vječnoga 
svjetla i šutite! »Svi se, jedni prema drugima, pripašite poniznošću« 
(1 Petr 5, 5). Tada ćete se vratiti svojim dužnostima i kušnjama 
vedriji i jači. 

Molite se! I neka vam srce bude puno ljubavi i pobožnosti prema 
Božjoj i vašoj Majci. Ponizni, poslušni i pobožni svećenici su 
bogatstvo svijeta, blagoslov za duše. Oholi, neposlušni, zli svećenici 
su najveća tuga Isusova Srca jer su izdali i njegovu ljubav i 
povjerenje. 


Sveti službenici oltara su radost Božja, snaga Crkve i spas duša! 


Samo takve želimo. Samo takve trebamo. Svi molimo da svi 
takvi budemo i da se otpali vrate! 


»Pazite, bdijte i molite se!« 
(1964) 

2. .... ULAZITE U KUĆE KAO PRIJATELJI 


U ove svete božićne dane i o Novoj godini obilazite domove 
svojih župljana da na sve njih zazovete Božji blagoslov. Ulazite u 
kuće kao prijatelji, ili još više, kao duhovni očevi posvećujete 
stanice svoje župske obitelji — župe. Nije vam lako od jutra do 
mraka hodati po kojekakvim putovima, stazama, blatu i vodi. Osim 
toga umorni ste od adventskog ispovijedanja i blagdanskih dužnosti. 


No sav taj napor nagrađen je onim toplim prijemom kojim vam 
otvara svoja vrata velika većina vaše duhovne djece. Ni vjernici 
ni vi ne shvaćate to kao neki hladni i službeni posjet. To je susret 
u krugu obitelji i mora biti osvijetljen toplinom Objave Ljubavi 
iz Betlehema. 


U tim danima kroz mnoge domove prostruji i uzbuđenje i radost 
radi jednog susreta koji nije samo običaj. Mnogi se vesele svetom 
činu i dragom dolasku. Doista, u ime Gospodinovo dolazite i 
pozdravljate: »Mir kući ovoj — i svima koji prebivaju u njoj!« 


I svakom stisnete ruku, koji put drhtavu od uzbuđenja, svakom 
zaželite dobro i svakom se nasmiješite. Drago vam je doživjeti 
iskreni ljudski osmijeh kao jeku na vaš prijateljski i očinski 
smiješak. Ovih dana ulazite u svaki dom koji vam otvara vrata 
i srce! 


Kroz godinu će ti posjeti vaše duhovne djece biti vama uzvraćani. 
Vaši će vjernici kucati na vaša vrata u raznim potrebama i raznim 
prigodama. Premda će oni dolaziti u najviše slučajeva službeno, vi 
ih ipak nemojte primati službeno. Sjetite se da vam vraćaju posjet 
iz božićnih dana i primite ih sa smiješkom, očinski toplo, jer ste 
i vi bili ohrabreni kad su vas primili sinovski odano. 


Toliko se surovosti i grubosti uvuklo u ljudske odnose i u 
ljudske susrete! Kako se sa strahom pristupa grubim i surovim 
osobama! Neki su ljudi takvi po svojoj ćudi koja je ostala neobra- 
đena i tvrda jer je nije smekšala milosna, evanđeoska rosa. Neki 
su takvi jer su izgubili živce u teškim kušnjama života i nisu 
dovoljno molili za dar strpljivosti. Neki su takvi jer misle da time 
uvjerljivije dokazuju svoj položaj ili vlast! Neki su opet takvi jer 
možda boluju od kakve nastranosti, pa vole nalaziti zadovoljstvo 
da druge muče. Nađe se, na žalost, i gdjekoji svećenik takav. 


Ako otresiti nastupi svjetovnih osoba djeluju odbojno, takvo 
vladanje duhovnih osoba djeluje daleko bolnije i štetnije na duše. 
Svećenik nikada ne smije biti takav! Nije ni svećeniku uvijek lako 
sačuvati mir i kontrolu nad živcima, a pogotovu kada dođe u 

procijep neuviđavnosti, tvrdoglavosti, nepoučenosti, pa možda čak 
i drskosti. Ali ipak, usprkos časovitim uzbuđenjima i posrtajima, 
svećenik se mora kontrolirati, ispitivati, kajati i ponovno odlučivati! 
On jednostavno ne smije biti kao ljudi ovoga svijeta! 


Njegova je najljepša dužnost da ljudima zamjenjuje Isusa. Ljudi 
to osjećaju i zato žele u njemu Isusa i naći, jer je on sakramentom 
posvećen da bude živa Prilika Njegova o kojem je rečeno: »On ne 
lomi napuknutu trsku niti gasi stijenj što tinja« (Iz 42, 3). 


Mi svećenici moramo biti svjesni svoje odgovornosti za svaki 
susret s ljudima. Koliko puta je netaktički postupak do kraja 
ugasio stijenj što je tinjao. Ima trenutaka kada treba ukoriti, ali 
ipak u glasu mora drhtati ljubav koja želi spasiti. Dakle ni onda 
kada primamo krivca i grešnika, ne smijemo nastupati kao suci. 
»Ne sudite, da ne budete suđenil«a (Mt 7, 1). Nastojmo uvijek biti 
liječnici. Jakov i Ivan, koji su htjeli sazvati oganj na negostoljubivo 
samaritansko selo, dobili su od Gospodina tako poučni ukor: »Ne 
znate čijega ste duha. Sin čovječji nije došao da pogubi duše, nego 
da ih spasi.« (Lk 9, 56—Vg). 


Ljudi su izmučeni poteškoćama života, nepoučeni i jadni, pa 
barem njihov svećenik, njihov duhovni otac, mora ih primiti tako 
da od njega odu smireni, a ne ogorčeni, i uplašeni; privučeni k 
dobru, a ne gurnuti u zlo. 


Jedan nevjernik nakon susreta sa svetim Arskim Župnikom 
rekao je: »J'ai vu Dieu dans un homme!« — »Vidio sam Boga u 
jednom čovjeku!« Doista, svećenička duša koja je puna Boga 
obogaćuje u svakom susretu i svakoga. Iz svoga djetinjstva nosim 
nezaboravnu uspomenu na jednog dragog svećenika koji je uvijek 
ljude susretao sa dobrostivim smiješkom, i oni su osjetili 
radost u njegovoj blizini. 


Kako je, naprotiv, žalosno slušati jadanja vjernika koji se tuže 
na svoga svećenika: »On s nama neće ni razgovarati. Prolazi kraj 
nas i ne pogleda nas. Dugo nas bez razloga pusti čekati ili nas 
pošalje tvrdo: Dođi drugi put, sad nemam vremena! Htjeli bismo 
mu učiniti uslugu, ali on nas prezire. Nikad ga ne vidimo dobre 
volje, uvijek je kisela lica. Mislimo da nas naš župnik mrzi kada 
je uvijek s nama tvrd i osoran. U Crkvu sve manje dolazimo, jer 
nas uvijek grdi mjesto da nam lijepo protumači Božju nauku.« 


Vjernici neće zamjeriti svome svećeniku ako koji put s razlogom 
plane. Ali je upravo sa kršćanskog i ljudskog gledišta neshvatljivo 
da stalno svojom pojavom i nastupom ulijeva strah. 

Svećenik može biti umoran i mnogo puta jest. Može biti bolestan, 
slabih živaca, iscrpljen, i to će razumjeti ljudi. Ali ipak nikada ne 
smije prestati zračiti dobrotu Božjeg Sina koji se je među grešnu 
i bijednu ljudsku djecu spustio kao Dijete! 


Nastojmo u svakom čovjeku vidjeti Gospodina koji nam dolazi. 
Trudimo se da im priuštimo tu radost da Ga oni i u nama susretnu! 


Dakle, župni dvor ne smije biti stan »gospodina« iz feudalnih 
vremena, nego dom gdje je svaki župljanin i čovjek očinski pri- 
mljen, strpljivo saslušan, ljubezno poučen i poslužen! 


Pokušajte i vidjet ćete da će smiješak, namijenjen Isusu, u bratu 
čovjeku više uvjeriti nego propovijed. Riječ obavijena dobrotom 
teška je milošću samoga Otkupitelja i duboko pada u srce. 


Dobrostivi smiješak rasvjetljuje i mračnu dušu! To je nenado- 
knadiv uvjet uspješnog apostolata. 


Draga moja braćo svećenici, ove su misli i poticaji nadahnuti 
činjenicama iz života. Ovih dana ulazite u domove svojih vjernika 
da dijelite blagoslov i naviještate mir. Kad vam bilo kada uzvrate 
posjet u vašem domu, neka budu uvijek primljeni sa smiješkom 
blagoslova Gospodnjih i dobrodošlicom Božjega mira! 


Abbć Pierre, djelotvorni prijatelj nevoljnih, ovako moli: 


»Gospodine, daj da budem prema svoj braći ljudima onaj koji 
čeka ne gledajući na sat, koji sluša ne poigravajući nestrpljivo 
nogom ili prstima, koji prima dobrohotno, a daje diskretno; onaj 
za kojega svatko zna da će ga naći u potrebi. 


»Daj da budem utočište u kojem svaka molba nalazi svoje zaklo- 
nište; da moja intimnost odmara i obogaćuje samo u Tebi i po 
Tebi; da zračim onu smirenost koja je odraz Tvoga počivanja u 
meni; da tako nestanem u Tebi da moje davanje ne bude davanje, 
nego uzvraćanje. 


»Neka me Tvoja misao nikada ne ostavi kako bih bez buke i 
tašte slave služio onima koje Ti nazivaš svojom braćom. 


»Daj mi duh pronicav i otvoren, ali pun svrhunaravnoga; poniz- 
nost istinitu i duboku, ali i veliku odvažnost; srce djeteta koje 
promatra i diše; život unutarnje intimnosti s Tobom; načelo 
sigurno i čvrsto, ali nikada usko; nastup nadnaravni, ali duboko 

ljudski; dušu koja će Tebe otkrivati drugima, i smiješak koji manje 
stoji od električne struje, ali ljudima donosi više svjetla. 


»Daj da moja požrtvovnost bude kao sitna kiša. Ona sipi i romi- 
nja tako nečujno da se ne zapaža ni na travi, ni na lišću, a ipak je 
pod njom mokro.« 


U toj molitvi svaka je misao meditacija. Molimo je! I svaki dan, 
ako je potrebno! »Blaženi krotki jer će oni baštiniti zemlju!« 
(Mt 5, 5). 

(1964) 

3. OLTAR U SVJETLU VJERE 


Uz asistenciju svoje Majke i nevinoga apostola Ivana Veliki 
Svećenik dovršavao je svoju krvavu Misu u sumraku Velikoga 
petka. U neugasivoj vatri Ljubavi sagorijevala je krvna Žrtva Sina 
Božjega koji je radi nas ljudi i radi našega spasenja postao Sinom 
Čovječjim. Punili su se neiscrpivi rezervoari milosti s dostatnom 
snagom da otkupe i posvete nebrojene svjetove. I htio je da sve to 
bogatstvo bude sadržano u Nekrvnoj Žrtvi Novoga zavjeta. Sedam 
rijeka milosti, a to su sveti sakramenti, dovodit će u duše oprošte- 
nje, jakost i Božji život. Svuda po zemlji i do konca ljudske 
povijesti čovječanstvo će imati u svojim rukama Dar dostojan 
Neizmjernoga. 


»Jer od istoka do zapada veliko je ime moje među narodima, 
i na svakom mjestu prinosi se kAd i žrtva čista Imenu mojemu« 
(Malah 1,11). 


Vrijednost Mise razlijeva se u razmjerima Kozmosa i prelazi u 
vječnost preko granice vremena. Ona je uvijek novi i veliki Događaj 
u zbivanju svemira i najsvetiji Čin poklona, zahvalnosti, zadovolj- 
štine i prošnje. Misa je živi Krist među nama i svuda prisutna 
Kalvarija! 


A taj božanski Dar i tu nedokučivu Tajnu Utjelovljena Riječ 
položila je u svećeničke ruke, in sanctas et venerabiles manus! 


Svećenik na oltaru zastupa vidljivim ovlaštenjem »mnoštvo 
veliko, što ga nitko ne mogaše izbrojiti, iz svakoga naroda, i ple- 
mena, i puka i jezika...« (Otkr 7,9). 


Svećenik na oltaru prinosi Ocu najčistiji prinos — ljubljenoga 
njegova Sina. Svećenik na oltaru pokriva krivnju svijeta Krvlju, 
agonijom i smrću Sina. Svećenik na oltaru sabire u Srce Sina suze 
svih patnika, znoj i žuljeve radnika, krv mučenika. On mora u 
Misi sakupiti na patenu borbu napastovanih, tjeskobu progonjenih 
radi pravde i agoniju umirućih. Nevinost malenih i budućnost 
mladih, odgovornosti velikih i nevolje siromašnih, skrb otaca i 
brige svih majki moraju se naći u kaležu da sve očisti i posveti 
Krv Janjeta. Na oltaru u tim posvećenim svećeničkim rukama 
nalazi se Pokretač zvijezda, Spasitelj svijeta, Sudac posljednjeg 
suda. Ta Misa, što je svaki dan prikazujemo, jest naslada Neba i 
zaštita Zemlje! 


Svećeniku je povjeren Tremendum Mysterium! 


Draga braćo svećenici, svaki put na podnožju oltara moramo 
zastati i zadrhtati pristupajući k Tajni »s predanjem i straho- 

poštovanjem. Jer, Bog je naš oganj što proždire« (Hebr 12, 28.—29). 
Zato nam je potrebna jasna i duboka vjera. 


Kada je naš blagoslovljeni Gospodin u kafarnaumskoj zbornici 
navijestio taj svoj čudesni Dar svijetu, mnogi su se udaljili od 
njega jer nisu imali vjere. »Tvrda je to besjeda! Tko je može 
slušati?« (Iv 6, 60). Doista je to tvrd govor, ako se razumom želi 
iscrpsti sav sadržaj Tajne. Takve je Gospodin pustio da odu. Nije 
ni svojim prvim svećenicima tumačio zakonima logike ostvarenje 
svojih nakana. Tražio je predanje svojoj ljubavi. Očekivao je povje- 
renje u svoju svemoć. Imao je pravo zahtijevati vjeru Riječi. To 
je bio uvjet za sve da ostanu s njim i da budu dionici njegovih 
najdražih i najljepših tajna. 


»Da možda i vi ne kanite otići?« (Iv 6, 67). Kako je njegovo Srce 
bilo utješeno ispoviješću Petrove vjere: »Gospodine, kome da ide- 
Imo? Ti imaš riječi života vječnoga!« (Iv 6, 68). 


Učitelj nas uči da je vjera, makar velika samo kao zrno gorušice, 
dostatna poluga da prebacimo goru u more. Ali da n4s zemaljske 
smrtnike vjera digne na vrh Gore Gospodnje, mora biti velika kao 
srce. Reflektorom jake vjere mora biti osvijetljen oltar na koji se 
uspinjemo! 


Zašto izgrađenom mladom svećeniku dršću ruke kod prve Mise? 
Zašto sio sa svetim strahom prvi put ulazili u svetinju nad 
svetinjom? U prvim danima svećeništva nije nam se žurilo sići s 
oltara. I vjernici vole prisustvovati Misi mladomisničkih dana. 
Zašto? Jednostavno zato što dobar mladomisnik ima svježu vjeru 
u Pretvorbu. Nosi u sebi živu svijest o božanskim moćima koje su 
mu dane. Gospodin i Misa su njegova prva ljubav, zanosna i mlada! 
Na sve je na početku osjetljiv, jer je zaljubljen u Jaganjca na 
oltaru. Oltar je morao biti čist. Kalež sjajan, a korporal bjelji od 
snijega. Purifikator se morao sjati kao latica bijelog ljiljana. Alba 
je morala biti nova i blistava, a misnica zlatom bogata. Nije to 
bila mladenačka taština, nego iskrena vjera i svježa ljubav. Sve je 
moralo biti lijepo za susret s Najljepšim, koji je još k tome bio 
tako Drag! 


A poslije? Prašina je pala na oltare. Paučina poput zavjesa mirno 
visi u svetohraništima. Ne može smoći ni za malo svile da ga 
obuče. Korporal je već malo pocrnio, a purifikatori su tamni. 
Odijelo može biti zgužvano i poderano, jer se, skidano u žurbi, samo 
baca u ladice. Sve se mora brzo svršiti! Kako je društvo našega 
Gospodina postalo dosadno! Da, zemaljske stvari su splele zavjesu 
oko srca, i prašina je pokrila nekad svježu i mladu vjeru. Često 

su i dobri svećenici površni i rastreseni kod svoje Mise. Ti imamo 
toliko poslova i toliko briga! Jest, ali: »Anđelu Crkve u Efezu 
napiši: »Ovo govori Onaj koji drži sedam zvijezda u desnici, Onaj 
koji stupa posred sedam zlatnih svijećnjaka: Znam tvoja djela, 
tvoj trud i postojanost tvoju i da ne možeš podnijeti opakih. 
Iskušao si one koji se prave apostolima, a nisu, i otkrio si da su 
lažljivci. Postojan si, podnio si za Ime moje i nisi smalaksao. Ali 
imam protiv tebe: prvu si ljubav svoju ostavio« (Otkr 2, 1—4). 


Pred trideset godina bio sam kao sjemeništarac nekoliko dana 
na ferijama u jednom gradiću. U mjesnoj crkvi Misa je bila ujutro 
u osam sati. Bili smo još na trgu, a na tornju je otkucavalo osam 
sati. Ušli smo u crkvu i Misa je započela. Sve je svršilo i izišli smo 
iz crkve. Bili smo već na trgu, a sat na tornju otkucavao je četvrt 
na devet. Bila je to, doduše, »crna«a Misa, ali taj rekord nisam 
zaboravio! 


Jednom sam ušao u jednu gradsku crkvu u velikom gradu. Sve- 
ćenik je bio kod oltara bez ministranta. Tada sam vidio takvo 
lamatanje rukama i takve kretnje i okretanje kao da je tog sve- 
ćenika zahvatio neki nesmiljeni vihor. I tu sam Misu zapamtio! 
Nisu to bili svećenici bez vjere, nipošto ne! Ali ipak, njihov način 
celebriranja nije mogao učvrstiti ni umnožiti vjeru u dušama pri- 
sutnih. 


Jedan vjernik intelektualac je rekao da bi trebalo u Kanonu kod 
riječi »per ipsum et cum ipso« ukinuti znakove križa, jer ima 
svećenika koji to vrše s takvom brzinom i rutinom da to upravo 
vrijeđa finiju dušu. U obnovljenoj liturgiji to je doista i učinjeno. 


Draga braćo svećenici, obnovimo svoju vjeru i ljubav da bi 
obnovljena liturgija obnavljala duše. Ljubimo Gospodina i ljubimo 
Misu, i svaku riječ i svaku kretnju u tom svetom Činu. 


S onolikom pažnjom i sućuti moramo biti kod oltara s kakvom 
bismo bili na Golgoti. Sjetimo se Isusova zadnjeg pogleda koji je 
počivao na Ivanu. Uz njegovu Majku tu je bio prisutan i jedan 
njegov dragi svećenik. Gledajući njega, obuhvatio je svojim pogle- 
dom sve svoje svećenike — svuda i do konca svijeta. Promatrao 
je te svoje svećenike razasute u ljudskoj povijesti koju je on 
natopio Krvlju očišćenja, ali koja će ipak biti do konca natapana 
mutnim vodama grijeha. I te blatne rijeke zapljuskivat će i njegove 
svećenike! A on im je povjerio samoga sebe i toliko divnih Božjih 
stvari! Unaprijed je sve znao. Vidio je nas i naše Mise. Sve naše 
postupke s njegovom Žrtvom i s njegovom ljubavlju promatrale 
su najsvetije oči prije nego su se ugasile. Sve je tada prošlo kroz 

njegovo Srce. Ljudski život Sina Božjega na križu spaljivale su 
tjelesne i duševne patnje. Najveću mu otkriva vapaj: »Bože moj, 
Bože moj, zašto si me ostavio?« (Mt 27, 46). Ali među svim tim 
patnjama nisu bile najmanje one zbog predviđenih brutalnosti 
baš svećeničkih ruku. Zar nije vidio među svećenicima i takvih 
za koje će Misa biti tantum introitus ad capiendam sustentationem, 
animam sacrilegiis comulans!? To je bacanje kocke pod križem 
da bi se dobilo nešto od haljina Raspetoga. Nije li to dušu Sina 
Božjega napunilo tolikom tugom da je Srce klonulo? Najteže je 
podnijeti udarce najdražih! 


Draga braćo svećenici, mislimo i na to kod svoje Mise! Uvijek 
će biti onih koji pljuju po svetome Licu i udaraju ga šakama. »Po 
leđima su mojim orači orali, duge brazde povlačili« (Ps 129, 3). 


Pristupajmo k oltaru sa željom da zadovoljštinom utješimo 
Božje srce i da naša Misa bude najuvjerljivija propovijed o Euha- 
ristijskoj žrtvi. 

U obnovljenoj liturgiji Crkva nas okreće licem prema vjernicima. 
Gledat će nas u lice i oči. A ma licu se često puta čita duša. Božji 
će narod s našeg sabranog i u Tajnu uronjenog lica učiti poštovanje 
Žrtve ako bude na njemu vidio odsjev Božje blizine. 


Da bi sebe darovao svijetu po rukama svoje Majke, ispunio je 
njezinu dušu puninom milosti kako bi te ruke bile kristalno čiste 
da nose Jaganjca. Onda i svećeničke ruke moraju biti čiste, jer 
istoga Jaganjca prikazuju Ocu i pružaju dušama. Ali čistih ruku 
nema bez nevina srca. Nevina srca pak nema bez svete duše. 


»Kao što je Otac ljubio mene, tako sam i ja ljubio vas. Ostanite 
u mojoj ljubavi!« (Iv 15,9). Tko može izmjeriti njegovu ljubav pre- 
ma Ocu! A ipak je ta ljubav mjera njegove ljubavi prema nama. 
Kako je velika i duboka! »Ne molim te da ih uzmeš sa svijeta, nego 
da ih očuvaš od Zloga« (Iv 17, 15). 


Samo dostojno služena Misa čuvat će nas od zla. Ali mora biti 
pripravljena molitvom, meditacijom i čistoćom života. Dobroj pri- 
pravi za Misu doprinijet će i to, da se navečer ranije ode na počinak 
i da se ujutro svježiji ustane. Mora nam biti drag naš oltar, jer to 
je naš i Božjeg puka Tabor i Golgota! 


U koncilskoj Auli prisustvovali smo i Liturgiji sirskoantiohij- 
skog obreda. Posebno je dirljiv završni oproštaj liturga s njegovim 
oltarom, a glasi ovako: 


»Ostaj mi u miru, sveti dltaru Božji! Ne znam da li ću se ikad 
više k tebi povratiti. Neka mi Gospodin dozvoli da te opet ugledam 

na skupu prvorođenih koji su u nebu. U to se pouzdano nadam 
(poljubi oltar u sredini). 

»Ostaj mi u miru, sveti dltaru! Presveto Tijelo i Otkupiteljska 
Krv, koje sam primio od tebe, neka mi budu uvijek na uklanjanje 
pogrešaka, na oproštenje grijeha, i, prije strašnog suda Gospodina 
i Boga našega, na obranu (poljubi lijevu stranu oltara). 


»Ostaj mi u miru, sveti dltaru, Stole života, i posreduj za mene 
kod Gospodina Isusa Krista da nikad ne prestanem na tebe misliti, 
sada i u vijeke vjekova. Amen« (poljubi desnu stranu oltara). 


Draga braćo svećenici, u svjetlu mlade vjere pristupajmo k oltaru 

i u žaru prve ljubavi obnavljajmo Žrtvu! Na oltaru je Hrana naše 

svetosti i Piće naše radosti! »Jer — Jaganjac, koji je posred prije- 

stolja, bit će pastir njihov i vodit će ih na izvore života. I otrt će 
Bog svaku suzu s očiju njihovih« (Otkr 7, 17). 

(1965) 


31 


4. ČASNE RUKE I ČISTO SRCE 


Prošle jeseni 31. listopada u Lurdu je bilo svježe i tiho jutro. Bli- 
ještilo je vedrinom. I ljepota Božje prirode osvaja u gradu Bezgre- 
šne! Obavljajući pobožnost križnog puta, uspinjali smo se na strmu 
lurdsku Kalvariju. A onda nam se otvorio pogled na oštre pirinejske 
vrhunce. Obučeni u bjelinu snijega, uzdizali su se u bistre, plave 
visine. Iskrili su se odsijevajući svjetlost jutarnjeg sunca. Mamili 
su poglede i duše u kristalno čiste prostore. Tako su privlačili ti 
suncem obasjani vrhunci svojom čistom i neokaljanom ljepotom! 


Ali sada ih se sjećam samo kao prikladnog simbola. Odvode mi- 
sao u druge stvarnosti i k još mnogo čarobnijim ljepotama. 

Čisti svećenici! Božji svećenici koji poput kaleža u svojim časnim 
rukama nose kroz život u neoskvrnjenom celibatu svoje čisto srce, 
to su suncem obasjani i bjelinom odjeveni vrhunci nad obzorjem 
zemlje! 


Čisti svećenici! Božji svećenici koji kroz sve napasti i opasnosti 
ostanu vjerni velikoj obavezi, ali u uzvišenoj povlastici celibata, 
osvajaju i privlače duše. I oni koji im ne vjeruju i koji bi ih tobože 
htjeli »osloboditi« te zarobljenosti, baš oni potvrđuju veličinu i sna- 
gu celibata. Čisti svećenici baš u ovom vremenu panseksualizma 
strše kao čisti i bijeli bregovi nad maglama i tamom svijeta. Oni 
opajaju mirisima ljiljana i svijetle nadzemaljskom ljepotom. »Da, 
Kristov smo miomiris Bogu...« ( 2 Kor, 2, 15). 


Ljudi ne žele samo slušati o Kristu. Oni žele vidjeti barem koji 
taj potez njegova božanskog Lika. Oni se žele s Njim susresti, oni 
žele opipati nevinost Njegova života i ljepotu Njegove ljubavi. Čisti 
svećenici! Božji svećenici koji su se odrekli svih zemaljskih veza 
da bi nerazdijeljenim srcem samo Bogu pripadali i cijelim bićem 
samo dušama služili, nisu li oni živa Kristova Prilika? S njihova 
lica odsijeva nevinost Utjelovljenog Sina Božjega. Njihov pogled 
duboko prodire, i mir stanuje u njihovim svijetlim očima. Čisti sve- 
ćenici, kuda god dolaze, donose navještenje blaženstva sa Gore: 
»Blago čistima, srcem: oni će Boga gledati« (Mt 5, 8). Čisti svećenici 
ostvaruju u najerninentnijem smislu sličnost s Najnevinijim Sinom 
Djevičanske Majke! Samo čisti svećenici znaju ljubiti Božje Tajne 
i poštivati misterij ljudske duše. Ti svećenici vedrih očiju i kristal- 
ne duše nisu od svijeta (Iv 15, 10), jer oni kruže uvijek bistrim pro- 
storima Nadsvijeta, ali oni imaju najotvorenije srce za ljudska 
stradanja. U pustinji svijeta, spaljenog strastima, oni su sjenovite 
oaze. U uzburkanom imoru požuda oni su otoci spasa. Vi svećenici 
neokaljanih misli i neoskvrnjena života, »Vi ste sol zemlje... vi ste 
svjetlost svijeta« (Mt 5, 13—14). 

Bog ima pravo na čistoću svećeničkog bića radi svoje svetosti. 
Duše žele imati na raspolaganje njegovo cijelo biće da im bude ideal 
uspinjanja i duhovni magnet pridizanja. On se mora čuvati u savr- 
šenoj čistoći radi Oltaral 


Ono što se posvećuje samo službi Božjoj izuzima se upotrebi 
ljudskoj. Sakramentom svećeničkog reda svećenik je konsekriran 
poput kaleža. U taj živi kalež slijevaju se moći i ovlaštenja Kristova 
vječnog Svećeništva. »To pak blago imamo u glinenim sudovi- 
ma...« (2 Kor 4, 7). Kako treba oprezno stupati putem života da 
se ne razbije tako krhka posuda koja je ipak skupocjena jer sadrži 
najsvetije bogatstvo! 


Čitavo svećeničko biće je konsekrirano za službu oltaru, i ono ne 
smije biti obeščašćeno. Stoga svećenik sa samim sobom mora po- 
stupati s najvećim poštovanjem, kao sa kaležom punim Krvi Isu- 
sove! 


Njegov um je posvećen, i zato mora uvijek biti usmjeren u svi- 
jetle prostore vječnih istina. Njegov se razum inora uvijek hraniti 
puninom božanskih stvarnosti. Svećenik mora poput orla kružiti 
uvijek u prostranstvima Božjih ljepota. On mora uvijek sačuvati 
svoju misao čistom da bi iz očiju zračio nebo. 


Svećeničko je srce konsekrirano za najveću Ljubav, stoga u nje- 
mu smije stanovati samo ljubav Božjeg Srca. 


I njegova su usta posvećena. Kako se dugo pamte svećeničke rije- 
či! Bog je dao veliku moć svećeničkoj riječi. Ona ima moć pretvor- 
be, odrešenja i posvećenja. Svećenička riječ može rasvijetliti i naj- 
dublju tamu. Ona može podići iz očaja i upaliti nadu. U toj riječi 
može zvoniti vječnost i gorjeti ljubav. Ali ako svećenička riječ bude 
ružna, dvolična, zla, ona razara prokletstvom najteže sablasti. 


Svećeničke ruke su konsekrirane! Čudesne su te ljudske ruke. 
One su nenadoknadiva nadopuna razumu, i kad je čovjek oboga- 
ćen darom spoznaje i instrumentima svojih ruku, tek onda zauzima 
svoje pravo mjesto među stvorenjima. A svećeničke posvećene ruke 
postale su Božji instrumenti, i njima se služi Utjelovljena Riječ da 
dariva Sebe i svoje Darove dušama. One moraju biti čiste i odisati 
nevinošću Djevičinih ruku! 


Stoga za svećeničku osobu na poseban način vrijede riječi sv. 
Pavla Korinćanima: »Ne znate li? Hram ste Božji, i Duh Božji pre- 
biva u vama. Ako tko upropašćuje hram Božji, upropastit će njega 
Bog. Jer hram je Božji svet, a to ste vi« ( 1 Kor 3, 16—17). 

Kralj Baltazar u svojoj pijanoj nadutosti htio se narugati Bogu 
(Dan 5, 2) pa je upotrijebio zlatno i srebrno posuđe iz jeruzalem- 
skog hrama za svoje orgije. »Iznenada se pojaviše prsti čovječje 
ruke koji stadoše pisati, nasuprot velikog svijećnjaka, po okrečenu 
zidu kraljevskog dvora, i kralj vidje dlan ruke koja pisaše. Kralj 
problijedje, misli ga uznemiriše... koljena mu stadoše udarati 
jedno o drugo« (Dan 5, 5—$6). 


»Mene, Tekel, Parsin« (Dan 5, 25)! A samo su bile obeščašćene me- 
talne posude! Koliko je strašniji zločin obeščašćenje žive posude 
Gospodnje — novozavjetnog svećenika! Kako je za Nebo užasno 
odvratan prizor svetogrdnih na oltaru! Concubinus! Adulter! Tko 
se smije uspinjati u blizinu Najsvetijega okaljanih ruku i pokvare- 
na srca? 


Koliko je strašne tjeskobe u dušu našega Gospodina unijela Ju- 
dina prisutnost kod stola svete Večere! Njegovu presvetu ljudsku 
dušu tištala je blizina Velikog petka, ali još više blizina grijeha u 
duši njegova apostola. I Juda je primio zalogaj iz ruke Učiteljeve, 
ali »poslije tog zalogaja uđe u nj Sotona« (Iv 13, 27). 


Misa, Pričest, Živi Gospodin — ocean Božjeg svjetla i svetosti, a 
sacerdos sacrilegus usuđuje se ulaziti u tu Svjetlost cum rysterio 
iniquitatis u duši! Judina prisutnost kod Božjeg stola! 


Dobar, opak blaguju ga, 
Kob je ipak svakom druga: 
Život ili smrtni mrak. 


Može li se još spasiti duša koja se privikne na prokletstvo sveto- 
grđa? Takve duše postanu gluhe za Riječ i neprobojne za Milost. 
Svetogrdnici su grešnici paralizirane savjesti i oni će tek na Sudu 
ugledati svoju pravu stvarnost. Tada će ih obuzeti groza vječnog 
užasa! »Gledat će onoga koga su proboli!« (Iv 19, 37). 


Kad bi progledali barem prije nego bude zauvijek prekasno! 


Draga braćo svećenici, uključimo u svoj memento svakog dana 
pale svećenike. Bilo ih je u Crkvi, ima ih i bit će ih do konca svije- 
ta. Nitko ne smije biti ravnodušan prema sudbini svećeničke duše. 
Svaki je svećenik duboko položen u Isusovo Srce, pa i onda kad se 
iz njega istrgne, to ga Srce često dugo i strpljivo čeka sa svojom 
otvorenom i krvavom ranom. 

U ovom Svetom Tjednu opet ćemo pratiti Gospodina i Njegovu 
muku. Razmišljajmo o nečem potresnom! 


Davno je to bilo kad su se s Golgote razbjegli i židovski poglavari 

i rimski vojnici, mučitelji i krvnici Božjeg Sina! A Krist još uvijek 

visi raspet na Golgoti svojih oltara. I još kao da se nisu stišale psov- 

ke i pogrde podno križa! Tko to još grdi Spasitelja dok se On žr- 

di Nisu li to oni što se uspinju oskvrnjena srca i okaljanih 
u? 


Kada se ugasi vjera, nastaje tama. U tom mraku ne vide koga pro- 
badaju! Braćo svećenici, nitko od nas ne smije zadati tolike tuge 
najboljem Srcu! 


Pod križem ćemo stati u društvo žalosne Majke, nevinog Ivana 
i pokornice Magdalene. Molimo za sebe i za palu braću! Na Veliki 
petak obećajmo svome Gospodinu da ćemo njegovom milošću po- 
mognuti u svom svećeničkom životu vjerno čuvati venerabiles ma- 
nus et cor castum. 


»A ovo je naša slava: svjedočanstvo naše savjesti da smo u svijetu 
živjeli — osobito prema vama — u svetosti i iskrenosti Božjoj, ne 
u mudrosti tjelesnoj, nego u Božjoj milosti ...« (2 Kor 1, 12). 


Uz pozdrav i blagoslov svima želim čistu uskrsnu radost. 
(1965) 

5. ODGOVORNOST PROPOVJEDNIKA 


Na blagdan Presv. Srca Isusova je dan svećeničkog posvećenja, a 
ove godine od pokretača je prodložena, i od Sv. Oca blagoslovljena, 
tema s naslovom Sacerdos Magister — svećenik učitelj, svećenik 
propovjednik! Neka Gospodin blagoslovi ovih nekoliko riječi da 
vam pomognu usmjeriti misli u meditaciji toga dana! 


Cestom od Jeruzalema prema Gazi vozi se Etiopljanin, mogućnik 
kraljice Kandake. Bez sumnje, to je bio čovjek gladan istine. Došao 
je u Jeruzalem da se pokloni u hramu, ali želio je nešto više znati 
o onom Nepoznatom kome se molio. Bio je gladan Božje Riječi. 
Kupio je svitak proroka Izaije i sa pobožnom slutnjom da će iz 
njega naučiti božanske istine, razvio ga već na kolima i čitao. Ali 
brzo je uvidio svoju nemoć da sve shvati. Imao je u ruci jedan isje- 
čak i taj mu je bio nerazumljiv, jer mu je još cjelina Objave bila 
skrivena. 


»Ko janje na klanje odvedoše ga, ko ovca nijema pred onima što 
je strigu ne otvara svojih usta. U poniženju sud mu je uskraćen. 
Naraštaj njegov tko da opiše? Da, uklonjen je sa zemlje život nje- 
gov«. Nikako nije razumio o kome to prorok govori. Tko će mu 
otkriti pravi smisao? Zar nije to mogao učiniti onaj isti Duh Sveti 
koji je nadahnjivao Izaiju? — Ali »Duh reče Filipu: »Pođi i pridruži 
se tim kolima!« Doveo ga na tu cestu anđeo Gospodnji. Bog se Fili- 
pom poslužio da jednoj duši dobre volje objavi sebe, svoju ljubav 
i svoje Otkupljenje. (Dj. ap. 8, 26—40.) 


A kad su molitve i milostinje Kornelijeve u Cezareji konačno pri- 
premile tlo njegova srca za primitak Riječi, anđeo mu nalaže da 
pošalje ljude u Jopu po Petra koji će mu navijestiti spasenje! 


Bog je najprije govorio po prorocima, a onda u punini vremena 
progovorio nam je po Sinu (Hebr. 1, 1...). Kako je negdje neodolji- 
vo zvonio glas Sina Božjega kad je govorio kao onaj koji ima vlast! 
Govorio je u zbornicama, u trijemovima Hrama i iz lađice na dra- 
gom Jezeru. Govorio je na Gori, u pustinji, na trgovima i cestama. 


»Pođite po svem svijetu, propovijedajte Evanđelje svemu stvo- 
renju! Tko uzvjeruje i pokrsti se, spasit će se, a tko ne uzvjeruje, 
osudit će se!« (MK 16, 15—16). 


Odonda je već prošlo gotovo dvadeset vjekova. Selili su se narodi, 
dizala prijestolja i rušili vladari. Mnogi ratovi su mijenjali granice 
carstva, stvarali kraljevstva i brisali ih. Kako je zaglušna ta tutnja- 

va povijesti! Uvijek je zadimljena od borbi i sukoba, uvijek razdi- 
rana vikom duhovnih i fizičkih obračuna. 


Koliki su nastupili u toj drami, govorili, privlačili, rasplamsavali 
buntovne pokrete, a onda nestali — i njihove riječi spavaju pod pra- 
hom starih arhiva! Mrtvi su oni i umrle su njihove riječi! 


Samo je jedan učitelj čije riječi neće proći (Mt 24, 35). 
Samo je jedan Učitelj koji ima riječi vječnoga života. (Iv 6, 68). 


I te su riječi preživjele i nadživjele sve potrese svijeta i zvonit 
će do konca vremena — uvijek nove, uvijek neodoljive kao nekoć na 
Gori. Kako su božanske Učiteljeve riječi! Tako su jednostavne da 
ih mala djeca gutaju, a tako duboke da im do dna nisu dospjeli još 
ni Augustini ni Tome! Odjevene su u priproste riječi naših ljudskih 
parabola, a tumače vječnost i tajne Neizmjernoga. Iz zabačene Ga- 
lileje razlile su se do krajeva zemlje. U Božjem su srcu začete i po 
njima su se bezbrojne duše preporodile za život. 


Svjetlo su bezbrojnih srdaca. Po njima su mnoštva našla mir i 
ušla u pokoj vječne svjetlosti. Teku kao velike rijeke, a stalnije su 
od najtvrđih stijena. Bacaju se kao sjeme, a kad niknu na njivama 
Crkve, sazrijevaju u »mnoštvo veliko... iz svakoga naroda, i ple- 
mena, i puka i jezika! Stoje pred prijestoljem i pred Jaganjcem, 
odjeveni u bijele haljine; palme im u rukama« (Otkr 7, 9). 


Kako su plodne Učiteljeve Riječi! Njihov glas slijede procesije 
djevica. Njihova istinitost oduševljava vojske mučenika da umiru 
predano i sa smiješkom, jer su te riječi pune neprevarljive nade. 
Svijet su obogatile obiljem svetaca, u nebo dovele mnoštvo sretnika. 


Kako su sudbonosne Učiteljeve riječi! Otvoriti im dušu znači 
spasiti se, zatvoriti im srce znači zauvijek se izgubiti u vječnom 
plaču, tami i ognju. 


»Određeni su za vječnu propast« (Ps 91, 8). One su život, jer 
čovjek ne živi samo o kruhu (Mt 4, 4). 


Koliki su ih naraštaji čekali, koliki ih neće čuti, a one su Melem 
i Hrana! Koliki ih ne smatraju važnima, a one su nadahnuće najve- 
ćih djela i otkrivenje jedine Ljubavi! 

Kako su teške i moćne Učiteljeve riječi, a kako se krhkim sred- 
stvima prenose! Ne naviještaju ih anđeli. Ni Kerubini ni Serafini. 
Kratko su vrijeme sinovi ljudski mogli slušati Sina Čovječjega koji 

je jedini bio dostojan da ih Objavi! Tako su nenadoknadive i po- 
trebne, a raspeli su Ga da bi zašutio! 


Ali da one žive uvijek i da bi po njima živio svijet, Učitelj ih je 
povjerio krhkim ljudskim ustima apostola, biskupa i svećenika. 
Filip ih je morao donijeti Etiopljaninu, Petar Korneliju. Radi njih 
će Stjepana zasuti kamenjem i neće ga obraniti legije anđela. Ipak 
ih nije mogla zaustaviti nijedna granica. Nije ih mogla zagušiti ni- 
kakva tamnica. »Riječ Božja nije okovana« (2 Tim 2, 9). 


Nepobjedive su Učiteljeve riječi, makar ih raznose samo ljudi po- 
slani kao janjci među vukove! 


Zato su takve, jer su Božje — riječi života koje neće proći. 


Dragi brate svećeniče, i ti si odabran. I ti si posvećen da budeš 
službenik tih plodnih, sudbonosnih — Božjih riječi! Od tebe ih u 
ovom trenutku povijesti i na tom djeliću zemlje očekuju duše koji- 
Ia si poslan! Vidiš li malenu djecu kako te gledaju velikim očima 
i očekuju da im otkriješ velike Tajne i Boga koji je sakriven u pnji- 
hovim još nevinim srcima!? 


Svake nedjelje i blagdana okrećeš se u svojoj crkvi prema dje- 
vojkama i mladićima koji žele čuti uvijek nešto novo, a ti imaš rije- 
či koje će biti nove i na sudnji dan kad bude već sve ostarjelo i 
prošlo. 


I oni muževi, možda i učeni, u kutovima crkve šute jer od tebe 
žele čuti jedinu riječ koja može smiriti dušu punu velikih pitanja. 


Kako s velikim poštovanjem i strahopočitanjem moraš propovi- 
jedati i tumačiti Božju Objavu! Ne smije tu biti mjesta za tračeve 
i lične obračune. Ne smije se riječ ulice unijeti u svetište! 

Kao prije Pričesti, tako bismo morali i prije propovijedi udarati 
se u prsa i govoriti skrušeno: Gospodine, nisam dostojan da obja- 
vljujem tvoju Objavu! 


Ali tebi je rečeno kao i Jeremiji: »Evo, u usta tvoja stavljam ri- 
ječi svoje« (Jer 1, 9), zato smiješ po tom ovlaštenju naviještati Božje 
istine, no sa što dubljom spoznajom njihove svetosti; one su jed- 
nako svete kao i one koje je sv. Pavao čuo: »arcana verba, quae 
non licet homini loqui — »neizrecive riječi, kojih čovjek ne smije 
govoriti« (2 Kor 12, 4). 


Bog je imao veliko povjerenje u tebe kad je htio da ti budeš »uči- 
teljem naroda u vjeri i istini« (1 Tim 2, 7). 

Propovjednik mora poštovati s najvećim poštovanjem i duše koji- 
ima upućuje Radosnu Vijest! Na vagi stvorenih vrijednosti svaka du- 
ša je teža od svemira. Koliko ih treba ljubiti da bi im se moglo go- 
voriti prodorno i uvjerljivo! Svaki je čovjek vječnost. Sve treba 
nastojati osvojiti za blaženstvo naizrecive radosti. 


Dragi brate svećeniče, radi se o Božjim Objavama i o vječnosti 
duša, stoga moraš uvijek pripravan predavati istine koje su ti 
povjerene. U čemu je najbitnija priprava? 


Za propovijedanje se treba jednako spremiti kao za Misu i Pri- 
čest. Uvijek se treba uspinjati na svoju duhovnu katedru rasvijet- 
ljen molitvom, čiste duše i nadasve ponizan. Ne govoriš ti, nego 
Bog govori po tebi. Ne smiješ tražiti sebe, nego duše. Ne smiješ 
osvajati za sebe, nego za Učitelja. Uvijek moraš biti ponizan i čist. 
Samo onaj koji Boga ljubi može govoriti o Božjim tajnama tako 
da uvjerava i osvaja. Božja riječ mora biti i tvoja riječ, sva tvoja, 
i ti moraš biti sav u njoj. Ona mora u tebi živjeti i ti u njoj, tvoja 
pamet i srce! 


Ne dolazi nikad pred svoje slušatelje iz buke i žamora svijeta! 
Dođi iz tišine! Pred Svetohraništem malo dublje otvori svoju dušu, 
i Učitelj će je napuniti svojim mislima. Onda će tvoje riječi padati 
duboko u srca. Bit će prodorne i neodoljive, doista Božje riječi! 


Superbus ac immundus orator destruit, humilis et castus praedi- 
cator Regnum Dei aedificat! Toga je tako duboko bio svjestan žarki 
ljubitelj Krista i apostol naroda, pa piše: »...krotim svoje tijelo 
i zarobljavam da, pošto sam drugima propovijedao, sam ne bu- 
dem isključen« (1 Kor 9, 27). 


Kardinal Cicognani u ime Sv. Oca piše za Dan svećeničkog posve- 
ćenja: »Naime iz svakodnevnog sjedinjenja s Bogom svećenik rmo- 
ra crpsti onu snagu govora da tim svojim riječima prosvijetli i 
oduševi ljudske duše za Boga. Nikad neće biti savršeno uspješan 
učitelj koji svoju nauku ne potvrdi i utvrdi vlastitim primjerom 
života. Nepostoji ništa bolje, što bi trajno poticalo druge na pobož- 
nost i štovanje Boga, od života i primjera onih koji su se posvetili 
božanskoj službi« (Con. Trid. Sess. XX, De Reform/l). 


Draga braćo svećenici, neka vas neprestano nadahnjuje i štiti 
Bezgrešna Božja Majka u vašoj učiteljskoj službi, a kao blagoslov 
neka budu riječi sv. Pavla Timoteju: »Pripazi na samog sebe i na 
poučavanje! Ustraj u tome! Jer, to vršeći, spasit ćeš i sebe i one 
koji te slušaju« (1 Tim 4, 16). 

(1965) 

6. GRAD NA GORI 


»Ne može se sakriti grad koji leži na gori..« (Mt 5, 14) 

Grad na gori izdaleka je privlačio na sebe poglede prijatelja i 
neprijatelja. Jednima je služio kao utočište i zaštita. Protiv drugih 
je stajao kao obrambena tvrđava, neosvojiv i čvrst! 


Izrasli iz ljudskih nemira da budu mjesta sigurnosti i nade, svi ti 
gradovi na strmim uzvisinama pričaju povijest tužne stvarnosti: da 
se je čovjek uvijek bojao čovjeka. 


Sva je povijest puna borbe među ljudima, često samo za zemalj- 
ske interese. Ljudi se sukobljuju u perspektivi vremena. Ali Zemlja 
je, također, pozornica velike duhovne borbe u perspektivi vječnosti. 


Dobro i Zlo! Grijeh i Milost! Ljubav i Mržnja! Ljudska se povijest 
ne može niti razumjeti niti protumačiti samo s materijalističkih i 
racionalističkih gledišta, kao što nam ni anatomija, ni fiziologija, 
ni fizika, ni kemija ne mogu potpuno i definitivno protumačiti čo- 
vjeka. Njegove ljubavi i mržnje, težnje i slutnje, želje i nade, misli 
i odluke izmiču i elektronskim mikroskopima. Nikakvom kemij- 
skom analizom ne može se objasniti njegova vjera i nevjera, vjer- 
nost i izdaja. Za sve to nema tumačenja u dimenzijama tijela. Čo- 
vjek — misaoni graditelj i rušitelj svojih vlastitih djela — duhov- 
nim elementom svoga bića postaje subjekt u velikoj povijesnoj 
drami. Ali ne sim ni jedini. Niti čovjek može biti dovoljan tumač 
svih velikih događaja, razvoja i tajna. Objašnjenje svega ne može 
se naći samo u nekoj fiziologiji ili filozofiji povijesti. 


Postoji i teologija povijesti. Čovječanska drama ima metafizičke 
uzroke i podliježe nadnaravnim utjecajima. Ona ima i određeni 
eshatološki cilj! Ona se odvija po vječnoj zamisli Božjoj. Bog je 
njezin glavni graditelj, ali ne sim ni jedini. I čovjek je kao slobodno 
biće pozvan da bude aktivan subjekt u ostvarivanju velikog plana. 
Dakle, na pozornici svijeta Bog vodi, ali i čovjek ima reći svoju ri- 
ječ. No još netko ima dopuštenje da igra svoju ulogu! 


»I nasta rat na nebu« (Otkr 12, 7). Pobuna duha prenesena je u 
ljudsku dušu i ljudsku povijest. Nemiri savjesti postaju i nemiri 
svijeta. Grijeh postaje izvor suza i krvi, tuge i smrti. 


Abadon, kralj anđela ponora (Otkr 9, 11), »čovjekoubojica od 
početka... otac laži« (Iv 8, 44) obilazi kroz svu povijest palog čo- 
vječanstva kao ričući lav i traži koga da proguta (1 Petr 5,8). Velike 
mržnje povijesti, koje često nadahnjuju neshvatljive zločine, 
ne mogu se protumačiti samo razmjerima ljudskog bića. 

Objava nam otkriva prisutnost sotonske pakosti u lomovima 
savjesti i padovima povijesti. Samo tako možemo razumjeti zašto 
je ta drama tkana od svjetla i tame, zašto je izlomljena tolikim 
suprotnostima dobra i zla. Mnoge stranice čovječanskih kronika su 
ispisane divnim ostvarenjima milosti, a opet tolike su pune odvrat- 
nih grozota. 


Naš blagoslovljeni Gospodin — Veliki Svećenik Isus Krist — 
ušao je u središte tog apokaliptičkog rvanja. On je postao »signum 
contradictionis« (Lk 2, 34). Iako je mirotvorce nazvao sinovima 
Božjim (Mt 5, 9), ipak nije zanijekao trajnu opstojnost duhovnog 
rata. »Ne mislite da sam došao mir donijeti na zemlju. Ne, nisam 
došao donijeti mir nego mač« (Mt 10, 34). 


Svaka ljudska duša je bojište na kojem se vodi sudbonosna bit- 
ka između Krista i Abadona za njezinu vječnu sudbinu. Ni sveće- 
nik nije pošteđen. Kušač se je usudio približiti i Sinu Božjemu i 
pokušao ga je baciti pred sobom na koljena (Mt 4, 1—10). Za njega 
je svaki svećenik najpoželjniji plijen. Kada je neprijatelju uspjelo 
oboriti grad na gori, onda su mnogi pali. Ako se u svećeničkoj duši 
utrne svjetlo milosti smrtnim grijehom, onda je duhovni grad na 
gori oboren. To je najtužniji poraz, to je najcrnja izdaja Ljubavi, to 
je nož u Božje Srce. 


Susrećemo ljude na putovanjima, nalazimo ih u kućama, gledamo 
u crkvama. Svaki taj čovjek, kojeg susrećemo na svom putu, nosi 
u sebi svoju najveću tajnu, Pred svakim si možemo postaviti ozbilj- 
no pitanje: da li je u stanju milosti ili grijeha? Da li nosi u sebi pri- 
sutnost i svjetlost Ljubavi ili crnu noć prokletstva? »A bijaše noć« 
(Iv 13, 30). To je uvijek najintimnija, najskrivenija, ali i najsudbo- 
nosnija tajna svakog čovjeka. 


Svećenik, ljubimac Božji i nada Gospođinova, mora biti neosvoji- 
va utvrda Božja. On mora stajati vjeran i čvrst — doista kao grad 
na gori — da bi bio sam obrana, utočište i zaštita tolikim napasto- 
vanima i klonulima. 


Otkupljenje je izvršeno da bismo imali život u izobilju, a taj ži- 
vot je milost, božanska stvarnost naše duše kojom smo dionici Bo- 
žje Ljubavi, ljepote i svetosti — consortes divinae naturae. Nema 
većeg bogatstva, nema veće časti, nema veće sreće od stanja milo- 
sti. Gubitak milosti je gubitak duše i Boga samoga! »Ta što će 
koristiti čovjeku ako sav svijet stekne, a životu svom naudi?« (Mt 
16, 26). Milost je najviša dragocjenost i najdraža stvarnost nad ko- 
jom svaki svećenik osobito mora bdjeti i čuvati je zaljubljenom 
revnošću uvijek i svuda. »Quia melior est gratia tua quam vita ...« 
(Ps 62, 4). 

Na žalost, mnogi kršćani veći dio svoga života prožive u nemilo- 
sti i danas za Innoge grijeh više ne predstavlja najveću tragediju 
i najžalosniju nesreću. Kolikima bi se moglo reći ono isto što je 
Ivan morao napisati anđelu crkve u Sardu: »... imaš ime da živiš, 
a mrtav si« (Otkr 3, 1). Koliki opet hodaju neprestano po ivici pono- 
ra pazeći na sebe tek toliko da smrtno ne sagriješe. 


Svećenik ne smije biti među takvima, jer tako se vladaju samo 
nezahvalne, niske duše. Svećenik mora neprestano rasti u milosti 
jer je više ljubljen i više mu je dano. »Kome je god mnogo dano, 
od njega će se mnogo iskati. Kome je mnogo povjereno, više će se 
od njega iskati« (Lk 12, 48). 


Stoga svećenik rmora biti čovjek duboka duhovnog života da bi 
se održao na visinama. Nije svejedno hoće li biti žarulja od pet ili 
tisuću svijeća. Milost je život pun božanske dinamike i on svaki 
dan može postati bujniji, snažniji i ljepši. 


Svećenik je često tako sam i osamljen. Postavljen je u sredine ko- 
je mu nimalo nisu sklone. Izložen prigodama koje ga mame, po- 
staje tako često umoran od napora i borbe. Kušač iz vječnih tmina 
znade osobito bijesno i uporno nasrtati na svećeničku dušu. Dnevne 
brige i križevi znaju učiniti srce malodušnim. Htio bi toliko dobra 
dati i učiniti ljudima, a žanje toliko mržnje i klevete! »Sine moj, 
tolikim si opasnostima izložen da mi se doista smiliš« (Schrijvers: 
Isus svećenik). 


Da u svim tim okolnostima i pogibeljima ostane nosilac svjetla, 
svećenik mora neprestano umnažati svoje duhovne zalihe. Svaki 
dan pred Gospodinom mora si iskreno položiti račun o svojoj vjer- 
nosti i o svojoj ljubavi. Njegova savjest Iora biti fini, osjetljivi du- 
hovni seizmograf koji registrira i najmanji potres. Svećenička du- 
ša mora imati duboko razvijen osjećaj pažnje prema Gospodinu, 
tako da se nikad ne pomiri s onim što vrijeđa Božji pogled makar 
i u manjoj stvari. »Tko je vjeran u najmanjem, i u najvećem je vje- 
ran; a tko je u najmanjem nepošten, i u najvećem je nepošten« 
(Lk 16, 10). 


Iskren ispit savjesti u njemu će podržavati trajno raspoloženje 
skrušenosti i nastojanje da neprestano brusi svoju dušu kako bi 
bila kristalno lijepa i velikodušna. Dobar ispovjednik i redovita 
ispovijed nenadoknadiva su pomoć za odgoj svećeničke svetosti. 
Kada se pak češće nađu zajedno svećenici vođeni istom željom za 
svetošću i prožeti duhom velikodušnosti, onda će si oni biti snažna 
pomoć na putu duhovnog uspinjanja. S tom su nakanom i svrhom 
preporučene i mjesečne rekolekcije. Uz ostale duhovne vježbe i 

sredstva mjesečna rekolekcija je tako potrebna da se svećenička 
duša opet potakne, ohrabri i održi, ali ona doista mora biti dan 
sabranosti, molitve i skrušenja. 


Svi moramo pomoći svakomu da nijedan ne bude sam i napu- 
šten. Ako itko, onda bi svećenici morali njegovati toplu međusobnu 
povezanost u ljubavi i iskrenosti. Nitko ne smije stajati skrštenih 
ruku kad je netko u opasnosti i možda još jedva odolijeva navali 
zlobnog neprijatelja. Acies ordinata mora priskočiti u pomoć sla- 
bijem bratu odlučno i srdačno. Govoriti: Što me se tiče? — značilo 
bi izdati ljubav! 


Svaki je svećenik Božji grad na gori. Svaki je svećenik Božja 
utvrda na liniji Božjeg Kraljevstva. Svaki svećenik mora posje- 
dovati velike zalihe božanskih snaga da se uvijek od njegove velike 
i jake duše odbiju svi juriši neprijatelja Božjeg! Svaki svećenik na 
svakom mjestu Inora opravdati povjerenje koje u njega polažu Bog 
i Crkva. Kako bi ikada ljubimac Božjeg Srca i dijete Božje Majke 
smio prijeći u tabor Abadonov!? Dragi brate svećeniče, Božji grade 
na gori, budi čvrst i neosvojiv! 


»Bdijte, postojani u vjeri, muževni budite, čvrsti« (1 Kor 16, 13). 
(1965) 

7. U DOBRU I PLEMENITU SRCU 


Pod vodstvom Biskupskih konferencija priprema se prijevod 
i štampanje koncilskih Dokumenata. Sigurno ih očekujete sa zna- 
tiželjom, i to je dobar znak. Plod su ustrajnog rada kroz godine. 
U njih je uložen napor mnogih mudrih i za Božju Crkvu oduševlje- 
nih osoba. Tisuće umova i srdaca ih je gradilo u Auli i na komi- 
sijskim sjednicama. Konačno isklesani, dobili su gotovo jednodu- 
šni Placet svih biskupa svijeta i — potvrđeni od Petrova Nasljed- 
nika Pavla VI — dobivaju zakonsku punomoć za cijelu Crkvu. 


Ali koncilski Dokumenti nisu sarno ljudsko djelo. Koncil je budio 
misli. On je raspirivao želje i vodio k cilju. Njegova ljubav zrači iz 
saborskih Dokumenata. Dočekani su s radosnim nadama. 


»Iziđe sijač sijati sjeme« (Lk 8, 5). 


Mora biti pripravljeno tlo da bi plodovi bili obilni. Ti su doku- 
menti dovoljno bogati da budu Magna Carta duhovne obnove u 
dugoročnoj perspektivi. Upravljeni su cijeloj Crkvi. Neki su odre- 
đeni posebno nekim dijelovima Crkve, ali opet u vidu cjeline Božjeg 
naroda, jer u živom organizmu ne smije biti odijeljenih krugova 
koji bi se izuzimali ritmu cijelog tijela. 


Makar se, na primjer, činilo da se dekret De pastorali episcopo- 
rum munere in Ecclesia tiče samo biskupa, a dekret De presbytero- 
rum ministerio et vita samo dijecezanskih svećenika, dok bi dekret 
De accomodata renovatione vitae religiosae trebao zanimati samo 
redovničke zajednice, ipak se svi ti dekreti tako usklađuju u uni- 
verzalnu viziju Crkve da svima moraju postati predmet meditacije. 

Sijač je bacio svoje sjeme na njivu Crkve i svijeta, ali ono u 
našim dušama mora niknuti i rasti. Srca nam se moraju raširiti u 
dimenzijama sveopće odgovornosti i suradnje. Potrebno je opet, u: 
svjetlu i vihoru Duha Svetoga usvajajući duh Koncila, ispravljati 
shvaćanja, obratiti se. 


Kako su mnogo toga o svojoj službi i pozivu naučili Biskupi u 
velikoj školi Koncila! Svećenicima će Koncil pomoći da i svoje 
zvanje dožive u njegovoj širini i dubini. Crkva je Communitas cari- 
tatis — Zajednica ljubavi — u kojoj svi moraju živjeti, s njom tr- 
pjeti i s njom se radovati. 


Ta svijest probudit će duhovni žar apostolske revnosti u sveće- 
čkim, redovničkim i vjerničkim redovima. Ona će pospješiti ostva- 
renje prijeko potrebnog jedinstva duhovnosti i aktivnosti, osobito 
imeđu svećenicima. Oni se moraju oduševiti za međusobnu poveza- 
nost da u zajednici budu jači, hrabriji, poduzetniji i vjerniji. 

Kako je hvalevrijedna solidarnost svećenika jednog našeg deka- 
nata koji su prošle godine zajednički pastorizirali udaljenu brdsku 
župu koja je već 30 godina bez svećenika, a susjed je nije mogao 
dovoljno posjećivati! Koji put su prikratili svoje župe, i s pravom, 
jer nije pravedno da netko obiluje, a drugi nema ništa. I u toj 
brdskoj župi bilo je ljudi željnih oproštenja i gladnih Boga; bilo 
je djece koja su radosno primala riječ Božju. Pravo je da su ti 
svećenici koji put otkinuli od usta svoje duhovne djece i pružili 
njima. Velikodušnom suradnjom proširena je ravnoteža snaga na 
jednu zapuštenu župu, i ona je primila duhovne okrepe. Shvaćena 
je duhovna odgovornost i izvan granica župe. Više nije dosta da 
spasavarmno sebe, nego i mi smo odgovorni za mnoge, za sve. To je 
Duh Koncila. 


Kada, naprotiv, jedan svećenik trinira Misu i propovijed, trčeći 
možda iz župe u župu da bi udovoljio potrebama Božjeg naroda, 
a njegov bliži brat se zadovolji s jednom Misom, misleći da je 
učinio dosta, onda je to grijeh protiv Crkve. S tim grijehom na 
duši ne bi smio mirno zaspati, kao što ne bi smio imati spokojnog 
sna ni bogataš koji je otjerao gladnog siromaha ispred vrata. 


Vihor Duha Svetoga mora nas osloboditi individualnog i kole- 
ktivnog, duhovnog i materijalnog egoizma. Evanđeoska poruka 
preobražava čovjeka tek onda ako ga nakvasi do dna srca. Duše 
moraju biti pripravne da poput dobre zemlje — in corde bono et 
optimo — prime dobro sjeme što ga Sijač sije. Tako nastaju unu- 
tarnje promjene koje se zovu conversio — obraćenje. U tom smislu 
je Koncil u našim rukama, kako to kaže svećenička revija »Pretre 
et Apotre« u svom broju od mjeseca prosinca 1965. 


Ista revija preporuča svećenicima jedan nacrt priprave od šest 
točaka da postanemo ostvaritelji velikog programa. Evo ih: 


1. Treba nam Duh Sveti, dakle, kao za nove Duhove potrebno 
se pripraviti molitvom. Koncil za nas i za svijet znači obilje milosti. 
Srca i duše moraju biti raspoložene i pripravljene da prime te 
milosti, a mi da im budemo glasnici. Svaki put kad Božjem narodu 
saopćujemo nešto s Koncila, koncilsko doba započne godinom 
molitve i oproštenja. 


2. Saborske dokumente treba promatrati u duhu vjere. Od Boga 
su nam dani za svijet, jer nam dolaze preko Crkve. Naša je zadaća 
i naša čast da ih prenesemo svijetu, da postanu riječ života. Takvi 
kakvi su, oni nadilaze mnogo naše mišljenje i naše iskustvo. Oni 
su kao plodna rosa za obnovu kršćanstva. 

3. Treba s našim biskupima i s našom braćom studirati te doku- 
mente da shvatimo njihov autentični i duboki smisao. Ako o njima 
raspravljamo, to je samo traženje načina kako da u njihovu duhu 
djelujemo. Treba izbjeći nekoliko opasnosti: 


a) Zanemariti taj studij pod izgovorom da to znamo jer smo 
pratili tok koncilske debate značilo bi vratiti se k rutini i ugušiti 
elan Koncila. 


b) Čuvati svoje pozicije, jer više volimo svoje mišljenje i jer 
je lakše ostati na starom, značilo bi uskratiti poslušnost. Ovdje 
bi osobito trebalo govoriti o veličini poslušnosti kojom se ostvaruju 
Božji planovi. 


4. Moramo preuzeti svoju ulogu odgojitelja, ali s mnogo inteli- 
gencije i strpljivosti. Duhove treba više pripraviti nego im se 
nametnuti. Treba jasno protumačiti, prodrmati inercije, zauzdati 
pretjerivanja i maštanja, pokazati ljepotu novih pravila i olakšati 
nova gledišta. 


5. Treba surađivati priznavajući svakome njegove odgovornosti. 
Ništa ne možeš učiniti sam i ništa se ne stvara samo. Biskup ima 
svoju zadaću, svećenik također, a isto tako redovnici i laici. Ta 
suradnja zahtijeva isti duh, ali Crkva je živo tijelo, a ne stroj. 


6. S radošću treba ući u moralnu i duhovnu reformu, bez koje će 
sve ostale reforme biti novi formalizam. Taj napor obnove traži 
se od sjemeništa, novicijata i od župe. Ponovno moramo razmotriti 
svoj lični život, svoju molitvu, svoje primanje sakramenata, svoj 
pogled na bližnjega i svijet . . . « Naš pogled na svijet i osobe koje 
u njemu žive mora biti Kristov pogled: pažljiv pogled ljubavi na 
patnju, na potrebe ljudi, a ne ravnodušan pogled; spasiteljski, a 
ne sudački pogled; pogled koji privlači, stvara povjerenje, a ne 
pogled koji udaljuje, osuđuje« (Mgr. Maziers, pom. biskup lionski). 
Nije dosta samo studirati sebe i svoj život. 


Razmatranje tih točaka pod vodstvom Duha Svetoga pripravit 
će naše duše da budemo »oni koji u plemenitu i dobru srcu 
slušaju Riječ, zadrže je i odnose rod u ustrajnosti« (Lk 8, 15). 

(1966) 


8. ČOVJEK VJERE 


Dekret DE PRESBYTERORUM MINISTERIO ET VITA proda- 
hnut je ljubavlju i zahvalnošću prema svećenicima. Biskupi su 
željeli iz poštovanja prema svećenicima reći mnogo toga onima 
koji »su zajedno s Biskupima dionici jednog istog svećeništva 
i poslanja Kristova« (Dekr. br. 7). 


Preko koncilskog Dekreta ponovno je u svježoj ljepoti zasjala 
Božja zamisao svećenika da bude što savršenije ostvarenje dobrog 
pastira po Kristovu uzoru. 


Naglašeno je svećenikovo dostojanstvo. »Ovaj Sveti Sabor je već 
više puta sve podsjetio na dostojanstvo reda prezbitera u Crkvi« 
(Uvod). Osvijetljena je njegova služba. »...Promiču se da služe 
Kristu Učitelju, Svećeniku i Kralju. Oni su dionici njegove službe, 
po kojoj se ovdje na zemlji Crkva neprestano izgrađuje u Božji 
narod, Kristovo Tijelo i Hram Duha Svetoga« (ib). 


S mnogo više srdačnog pouzdanja pozvani su na svetost. »A s 
druge strane, svetost prezbitera mnogo pridonosi da vlastitu službu 
vrše plodonosno...« (br. 12). 


Biskupi Crkve Božje očinskom iskrenošću ispovijedaju svoju 
obavezu da svoje svećenike cijene kao prijatelje, poštuju kao sa- 
vjetnike, susreću kao suradnike i ljube kao sinove (br. 7). 


Iz ternelja su promijenjene — funditus mutatis — pastoralne i 
ljudske prilike, pa je Koncil smatrao veoma korisnim da opširnije 
i dublje — fusius et profundius — raspravlja o svećenicima kako 
bi ih uspješnije podržao u njihovu ministeriju i bolje upoznao s 
njihovim ministerijem. Njihov život mora biti briga Crkve! 


»Prvenstveno na njima (Biskupima) leži teška odgovornost za 
posvećivanje njihovih svećenika. Neka se stoga najozbiljnije brinu 
oko neprestanog izgrađivanja svoga prezbiterija« (br. 7). 


I s pravom, jer obnova Crkve pokrenuta Koncilom ovisit će u 
velikoj mjeri o tome kako će biti ostvarena obnova svećenika. 
Crkva raste iz Božjeg Srca. Ono je božanski generator Otkupljenja 
i posvećenja svijeta. Svećenike bih isporedio sa živim vodopadima 
milosne struje. Moraju biti odlične kvalitete da bi neprestano 
objavljivali Isusa Krista — Svjetlo svijeta! 


Svećenik mora biti najprije VIR FIDEI! Uvijek je korisno poti- 
cati nas da njegujemo svoju vjeru. Svaki dan je dobro i potrebno 
moliti: Gospodine, umnoži nam vjeru! (Lk 17, 5). 

Svijetu nije dana veća i uzbudljivija ideja od Objave. Velika pak 
misao, velika ideja pokreće aktivnost čovjeka to snažnije što ga 
dublje prožima. O dubini svećeničke vjere ovisi dinamizam njegova 
apostolata. On je u pravom smislu Vir fidei, Vir Revelationis! 
Njegova Objava prožima, nadahnjuje i vodi, a on je objavljuje i 
njoj posvećuje svoje biće i život. 


Današnje vrijeme je sigurno jedno od onih velikih razdoblja 
povijesti kada je cijelo čovječanstvo dovedeno na raskršće sudbo- 
nosnih opredjeljenja. Najopasnija strujanja zapljuskuju i savjest, 
i pamet, i srce današnjeg čovjeka. 


Ateizam govori o svitanju novog doba kada bi iz čovječanstva 
imalo biti izbrisano poimanje svih transcedentnih veza i težnja, 
normi i nada. On obećava sveopće bratstvo, ali lišeno Božjeg O- 
činstva. 


Egzistencijalizam proglašuje besmislom i čovjeka i njegovu po- 
vijest. Agnosticizam bespomoćno sliježe ramenima na sva velika 
pitanja, koja će ipak razumni čovjek uvijek postavljati, jer je on 
po svojoj naravi ENS INTERROGANS! 


Skepticizam često u mnogim savjestima krči put indiferentizmu 
koji opet maše rukom na sve što bi moglo biti izvan i iznad sfere 
tijela. Odatle to mahnito trčanje za užicima tijela. Pronalaženje 
načina da se pod svaku cijenu što više utope u tjelesnim zadovolj- 
stvima, odbacivši svaku etiku, ispunja i iscrpljuje svu misaonu 
sposobnost mnogih ljudskih bića. 


Nisu li radi svega toga tom svijetu potrebni jaki svjetionici vjere? 
Svaki vjernik, a pogotovo svećenik, mora danas s najpunijom 
odgovornošću biti takav svjetionik, i to u jedinstvu sa svima, kako 
bi Crkva doista sjala u ovom vremenu kao Lumen Gentium! 


Naša jaka vjera može privući pažnju misaonih ljudi i dovesti 
ih u mir i sigurnost Objave. 


No vjerovati znači nešto neizmjerno dublje negoli posjedovati 
samo u glavi skup objektivnih istina i priznati ih kao objavljene. 
Vjerovati znači ne samo risaono se povjeriti Božjoj Riječi nego i 
egzistencijalno joj se darovati da ona postane smisao i pokretač 
integralnog životnog gledišta i djelovanja. 


Jedino Objava integralno tumači čovjeka i ona ga mora cijelog 
prožeti! Sve što postoji i što se zbiva, istinski smisleno je protu- 
mačivo jedinstvenom sintezom Božje Misli koju nam Objava otkri- 

va. Ona božanskom istinitošću baca svjetlo u tajne bića i egzisten- 
cije. Filozofija i znanost tako brzo dođu do svojih granica i ostaju 
uvijek patuljastih dimenzija u svojim konačnim odgovorima pred 
onim što nam pruža Objava. 


Ona jedinstvenim pogledom obuhvaća početak i svršetak stvari, 
vrijeme i vječnost. Sve relacije i kontingentnosti imaju temelj i 
smisao u Apsolutnome, a On se otkriva kao Otac i objavljuje kao 
Ljubav. 


Svećenik vjerom mora biti usidren u Objavi kao u oceanu Istine 
sav i s punom sviješću da ga je sam Bog uronio u svoje Djelo da bu- 
de objavitelj vječnih i Božjih tajna. O tom stupnju predanja Objavi 
— o intenzitetu i integritetu vjere — ovisi i stupanj svećeničke bri- 
ge i zauzetosti u njezinoj službi. 


Vjera otkriva svećeniku njegov vlastiti misterij. On je sakramen- 
tom ređenja sav zahvaćen novom božanskom realnošću. Svojom 
osobom i svojom egzistencijom utkan je u djelo Božje, u ekonomi- 
ju spasenja. Njegov život i biće imaju biti darovani Objavi koju 
naviješta i Otkupljenju koje dijeli. 


Bog odabire svećenika za sebe da sav pripada Njemu, a onda ga 
posvećenog i obogaćenog Božjim ovlaštenjima daruje ljudima da 
sav pripada njima. U svećeniku Krist ponovno silazi među ljude 
da na određenom prostoru i u određenom vremenu »raspršene 
sinove Božje skupi u jedno« (Iv 11, 52). 


»Spasiteljskom riječi užiže se vjera u srcima nevjernika, a hrani 
se u srcima vjernika, te vjerom počinje i raste zajednica vjernika... 
Svećenici su dakle dužnici svima, da s njima dijele istinu Evanđelja, 
kojom se u Gospodinu raduju« (Gal 2, 5; Dekr br. 4). 


Objava je Božji poziv upućen ljudima što ga svećenik razglašuje. 
On je kao takav glas iz vječnosti koji viče u vremenu. Po svećeniku 
je Poruka Božje ljubavi uvijek na dohvatu duša. On je vidljiva mi- 
lost kojom Bog želi sve dovesti k vjeri i okupiti u Zajednicu ljubavi. 


Ako je Objava Božji poziv, onda je vjera ljudski odziv. Svećenik 
je graditelj vjere, i zato sam mora biti muž vjere, živi primjer to- 
talnog odziva Riječi. 


On mora biti muž vjere na oltaru, na ambonu i u ispovjedaonici; 
muž vjere u sobi, u crkvi i na ulici; muž vjere kad šuti i kad govori, 
kad trpi i kad moli. »I sve što zaištete u molitvi vjerujući, primit 
ćete« (Mt 21, 22). 

Što je njegova vjera dublja, to je dublji i njegov pogled na svijet 
i povijest. U vjeru uronjena savjest sudi stvarnost grijeha s njego- 
vim strašnim i vječnim dimenzijama; vjerom obuzeta čovjeka za- 
nosi božanski lijepa realnost milosti. Samo duboko proživljena vje- 
ra otkriva svećeniku svu ozbiljnost njegove odgovornosti i dalekose- 
žnost njegovih dužnosti. 


Svećenik — vir fidei — strepit će nad vječnošću svake duše. Ka- 
ko bi se usudio sablazniti samo jednoga od malenih kad poznaje, 
poučen Objavom, tragične razmjere svećeničkih sablazni. Čuo je 
Gospodinovu prijetnju: »Jao onome po kome dolazi sablazan! ...« 
Samo u svjetlu vjere shvatljive su svećeničke žrtve i njihova plod- 
nost, ali potresni su i svećenički propusti. »Pravednik će živjeti od 
vjere« (Rim 1, 17). 


Vjera daje puni razlog njegovoj svetosti, ali razotkriva i tamni 
ponor njegova pada! Jaka vjera drži ga na visini! Naprotiv, ako 
svećenik postane bezvoljan, ravnodušan prema Božjoj časti i ljud- 
skom spasenju, nije li to simptom da je oslabila njegova vjera. Ope- 
tovani sakrilegiji mogu odvesti dušu i savjest u smrt i tamu nevje- 
re! Objava prestane biti hrana i život duše, onda se svećeničkim 
zvanjem hrani još samo tijelo! 


Svećenik može doći u najrazličitija iskušenja. I njegova vjera 
može biti kušana. Stoga ne smije biti sim! Podržati ga mora sve- 
ćenička zajednica — jaka u vjeri, čvrsta u nadi i sva ražarena lju- 
bavlju! Budite zajedno barem jedan cijeli dan mjesečno! 


Draga braćo svećenici, neka materinska briga Bezgrešne Djevice, 
Majke svih svećenika, bdije nad vašom vjerom! 


»Tko vjeruje u Sina, ima vječni život...« (Iv 3, 36). 
(1966) 


9. POSVETITELJ 


Sacerdos sanctificator per Sacramentorum administrationem te- 
ima je ovogodišnjeg Dana svećeničkog posvećenja. Pažnja je usmje- 
rena na djelitelja sakramenta kako bi mu ta služba bila prigoda 
vlastitog duhovnog obogaćenja. 


Nakon duge šutnje javlja se Bog Mojsiju na gori Sinaju. Blizu je 
davno obećano ostvarenje saveza s odabranim narodom. Ali odmah 
na početku razgovora Mojsije je upozoren na neizmjernu Božju 
svetost radi koje je i mjesto tog susreta sveto. »Ne prilazi ovamo! 
Izuj obuću s nogu! Jer mjesto na kojem stojiš sveto je tlo!« (2 Mojs 
3:5) 


Kako su bili strogi propisi za sve što se je odnosilo na Bogoslu- 
žje staroga zavjeta u pogledu osoba, stvari i mjesta! Sjetimo se 
Oze (2 kralj 6, 7), Baltazara (Dan gl. 5) itd! Sve je trebalo podsje- 
ćati Božji narod i Božje službenike na svetost Boga živoga, kao i na 
obvezu vlastite svetosti. »Budite dakle sveti, jer sam svet ja!« (3 
Mojs 11, 45). 


Stari je zavjet bio samo priprava, slika i nagovještaj milosne pu- 
nine Novoga zavjeta. »...A evo, ovdje je i više od Jone ...a evo, 
ovdje je i više od Salomona« (Mt 12, 41—42). 

Novozavjetni svećenik je službenik te milosne punine, i s najve- 
ćim poštovanjem i s dubokim uvjerenjem mora vršiti svete čine da 
primjerom svoje pobožnosti u vršenju svetih tajna umnaža svoju 
vjeru i vjeru svojih vjernika. 


Način kako dijeli sakramente i duh kojim ih dijeli moraju dozi- 
vati svima u pamet veličinu Božje svetosti. 


Često bismo morali meditirati o čudesima koja se zbivaju našim 
posredovanjem. Ti jednostavni sakramentalni čini pokreću veće, 
neisporedivo veće energije nego što bukte u dubinama sunca. To su 
milosne energije i neizmjerno svete struje života. Preko naših ruku 
prelijevaju se u duše. 


Krštenje! »Kako je to začuđujuće jednostavno. Malo dijete spava 
ili viče, nekoliko kapljica vode prelije se preko njegova čela uz 
jednostavne riječi vjere: Ja te krstim u ime Oca i Sina i Duha Sveto- 
ga... Cijeli naš zemaljski život ne dostaje nam da do dna shvatimo 
što se je time dogodilo. Preporođeni smo za jedan novi svijet, iz 
zemlje smo prešli u nebo: ušli smo u obećanu zemlju, još više, u 
samoga Boga...« (1, Lochet OP). 

Presveto Trojstvo silazi u dušu, i malo biće je uronjeno u bes- 
krajni ocean svjetla i svetosti! Morali bismo biti potreseni tom ču- 
desnom stvarnošću do dna duše! A da li jesmo? Za taj događaj mo- 
ramo uvijek pripremiti sebe, roditelje i kumove! Gdje krstimo? Da 
li je sve uredno, sjajno od čistoće što nam je potrebno za krštenje? 
Kako  krstimo? 


Kod svakog krštenja mislimo i na svoje krštenje. Obnovimo svo- 
ju vjeru i svoj krsni zavjet! 


»Trebat će nam visio beatifica, trebat će nam vječnost da otkrije- 
mo veličinu realnosti: biti kršten« (Lochet). 


Euharistija! Misa! Pričest! Što je bio kovčeg zavjetni prema živoj 
prisutnosti Isusa Krista na našim oltarima i u našim rukama? Oza 
je bio kažnjen smrću jer je neovlaštenim rukama dodirnuo taj kov- 
čeg. 


Novog Kralja stol je ovo, 
Na njem, evo, Janje novo, 
Starom Vazmu dođe kraj. 


Ne shvaćamo, ne gledamo, 
Al' po jakoj vjeri znamo 
Što van reda biva tu. 


Anđeoske eto hrane, 

Putnici se njome hrane; 
To je kruh za odabrane, 
Ne daje se svijetu zlom. 


Da li je moguće kraj tolikog Ognja svetosti živjeti, a ne postati to- 
pao? Kako služimo Misu? Kako dijelimo Pričest? Da li bdijemo nad 
čistoćom srca, crkve i oltara? Da li su nam čiste ruke? 


Dobar Pastir, pravo jelo, 
Smiluj nam se, Janje bijelo, 
Daj nam hranu, svoje Tijelo, 
Brani, vodi stado cijelo 

K strani žića blaženog! 


Živi su i živjet će oni koji žive od Euharistije! 


Ispovijed! Kakva pretvorba? Grešnik se pretvara u pravednika. 
Filius mortis in filium adoptionis convertitur! Koliki dolaze kao 

baštinici pakla, a odlaze kao baštinici neba! Uskrsnuće duše je veće 
čudo nego uskrsnuće tijela. I mi smo svjedoci i posrednici tih ču- 
desa. 


Ali mislimo i na to da je ispovijed najdelikatnija operacija i da 
laksnost imade smrtonosnih posljedica. Kako si je formirao savjest 
svećenik koji ispovijeda »sto na sat«? Ima grijeha koji se namjerno 
zatajuju. Ako koji ispovjednik možda namjerno ne pita, ne znači li 
to biti sukrivac u svetogrđima? Ne znači li to izlijevati Kristovu 
krv u blato? Ima »pokornika« koji takva ispovjednika baš traže. 
Ne bilo nijednog među nama na kojeg bi se mogle primijeniti Go- 
spodinove riječi: »Može li slijepac slijepca voditi? Neće li obojica 
u jamu pasti?« (Lk 6, 39). 


Ispovjednik mora biti ponizan, jer i sam živi od Božjeg milosrđa. 
Kad svećenik požrtvovno satima ispovijeda, ne osjeća li se sam 
više puta i potresen i obradovan jer se milosrđe Božje njime poslu- 
žilo da zagrli tolike izgubljene sinove i tolikim Magdalenama reče: 
»Idi u miru!«? (Lk 7, 50). 


Bolesničko pomazanje! Koliko puta svećenici imaju priliku gle- 
dati to raspadanje našeg zemaljskog šatora (2 Kor 5, 1)! Kad po- 
mazuju klonule i umorne udove svetim uljem, dobro je da misle 
na svoje pomazanje, ali i na prolaznost svega zemaljskoga. »Vidlji- 
vo je privremeno, a nevidljivo vječno« (2 Kor 4, 18). 


Gotovo svaki dan pipamo prolaznost i zdravlja i mladosti, bogat- 
stva i užitka. To nam mora biti snažan poticaj da mislimo na svoje 
vječno određenje kako bismo pred odlazak s ovog svijeta mogli go- 
voriti sa sv. Pavlom: »Dobar sam boj bio, trku završio, vjeru saču- 
vao. Stoga, pripravljen mi je vijenac pravednosti kojim će mi u onaj 
Dan uzvratiti Gospodin, pravedan sudac; ne samo meni, nego i svi- 
ma koji s ljubavlju čekaju njegov Pojavak« (2 Tim 4, 7.—8). 


Vjenčanje! Sakramenat ženidbe je ljudska ljubav zalivena Bož- 
jom krvi da bude u službi života. Kako se tu često susrećemo sa 
svetogrdnim formalizmom! Od svećenika se traži mnogo savjesno- 
sti, požrtvovnosti i strpljivosti u pripremanju mladenaca za taj 
veliki sakramenat. Pouke, u koje daje dušu i srce, i njega prenose u 
svjetlo Božjih misli. Kako vršimo tu dužnost na svoje posvećenje? 


»Caveas, Sacerdos, a naturalismo: on te naime potiče da izbjegneš 
svaki napor, svaku neugodnost, svaku žrtvu i djelo pokore; da težiš 
za svim udobnostima, u djelatnosti da tražiš što veću zaradu, da po- 
gled upravljaš prema sve većim dohocima ... Jednom riječi, uvjera- 
va te da ćeš duše spasiti bez križa. 

»Takvo stanje duše odvraća svećenike od velikodušnog i priprav- 
nog dijeljenja sakramenta ...« 


»Isto tako, molim, svećeniče, čuvaj se mehaničkog dijeljenja sa- 
kramenata: nemoj dijeliti milost poput kakvog stroja...« (XX 
dies Sanctificationis sacerdotalis). Svećenik je »kalež do vrha pun 
života Isusa Krista. Iz njega se ta punina izlijeva u duše« (P. Ma- 
theo). 


Pobožno dijeljenje svetih sakramenata ujedinjuje svećenika s 
Bogom i s ljudima! 


»TA i Posvetitelj i posvećeni — svi su od jednoga! Zato se on i 
ne stidi zvati ih braćom... (Hebr 2, 11). 
(1966) 


10. MOJA KORIZMENA OBNOVA — ISPIT SAVJESTI! 
Odolijevam li napasti materijalizma? 


Materijalizam se protivi vjeri. On je bolest našeg svijeta i negaci- 
ja Evanđelja. Nalazi plodno tlo u egoizmu svakog čovjeka. Stoga 
materijalisti mogu biti i oni koji vjeruju u Boga i čine na sebi znak 
Križa. Križ je, naprotiv, totalna negacija materijalizma! 


U ovoj Godini vjere i sam si ponizno moram ispitati savjest. I ja 
svećenik! Odolijevam li napasti materijalizma? 


1. Oko 50 starih i nemoćnih svećenika očekuje svakog mjeseca 
redovitu našu pomoć da mogu živjeti. Crkva je dužna opskrbiti ih, 
a da to može učiniti, svi moramo biti solidarni. Drugih izvora ne- 
mamo, osim naše djelotvorne ljubavi. Da li to razumijem? Ili se 
možda ljutim na svoje duhovne poglavare kad me obvezuju na so- 
lidarnost? 


2. Bolnice su skupe. Mome bratu svećeniku može se dogoditi da 
mjesecima mora Ježati u bolnici. Može li on to platiti? A ja mu 
mogu pomoći svojim tako umjerenim doprinosom. Da li sam soli- 
daran? Mislim li na to da će i meni jednog dana biti potrebna 
pomoć moje braće? Dajem li svoj doprinos mrzovoljno ili ga uopće 
ne dajem? Nekoliko desetina svećenika naše dijeceze uopće se ne 
odaziva niti odgovara na poziv svoje duhovne vlasti. Jesam li među 
njima? 


3. Sve župe nemaju jednake materijalne uvjete. Problemi soci- 
jalne pravde čekaju rješenje. Ima svećenika koji bolje prolaze, a 
ima ih koji teško žive. A nije li moj brat u Žumberku ili drugdje 
svršio isto školovanje kao i ja? Zar je baš moja zasluga, a njegova 
krivnja, da on ima mnogo teže uvjete života i rada od mene? U an- 
keti su neka braća svećenici velikodušno rekli da bi mogli dati pri- 
pomoć za siromašne svećenike. Jesam li ja među njima i da li sam 
pripravan to konkretno ostvariti? Ili me nije briga za drugoga? 


4. Sakupljam li raspadljivo blago? Da li si priuštim stvari koje su 
luksus, a ne potreba? Da li sam sklon da budem bogat? Da što 
udobnije živim? Moram li biti baš na svakom inozemnom hodočaš- 
ću? A moj siromašni brat ili kapelan? 


5. Imam suradnika! Kapelan, časne sestre, orguljaš, sakristan, 
zvonar, kućna pomoćnica itd... Da li mislim — pogotovo u grado- 
vima — da i ti ljudi moraju imati sredstava za život? Da li ih prema 
objektivnim mogućnostima dolično honoriram? Ili otežem zasluže- 
nu plaću? Ili tražim da rade samo »za Božju ljubav«? A ja? 

6. Imam li razumijevanja za siromahe koji od mene traže du- 
hovne usluge vezane uz taksu? Strahujem li radi kakvog materi- 
jalnog gubitka? 


7. Nisam li možda previše zabrinut što ću jesti i u što ću se 
obući? Smatram li se siromahom i onda kad imam sve što mi je 
potrebno? 


8. Da li razborito trošim crkveni novac prema ljestvici potreba? 
Da li sam uredan u vođenju crkvenih računa? Mogu li svakog časa 
položiti račun ili možda odgađam sređivanje izdataka i primitaka? 
Da umrem, hoće li se moći drugi snaći i ustanoviti pravo stanje? 
Kakav je duh moje oporuke? Da li uopće imam jednu pravu 
svećeničku oporuku? 


9. Da li točno (vremenski) vraćam dugove i redovito namirujem 
svoje obaveze? 


10. Plaćam li redovito katoličku štampu uredništvima? Prodao 
sam glasnike, novine, a redakcije nemaju novaca za tiskaru, jer 
mislim da baš ne ovise o mojoj brzoj uplati? Znam li da postoje 
radi toga milijunski dugovi? Da li uopće takove propuste ispovi- 
jedam? 


11. Da li bih mirno prihvatio premještaj i na ekonomski slabiju 
župu? Da li mi je glavno da imam duše koje mi Krist preko pogla- 
vara povjerava? Ne držim li možda položaj kojemu više ne odgo- 
varam? Ne opirem li se sudu poglavara kad misle da bi me 
prikladniji morao zamijeniti? 


12. Imam li uviđavnosti i velikodušnosti za potrebe svoje 
dijeceze? Ako nešto dajem, činim li to žalosna srca? Ili radosne 
duše? 


13. Da li u razgovorima često iznosim temu o svojim materijal- 
nim »brigama«? Zanimaju li me duhovne teme? 


14. Ne _ završavaju li moje propovijedi uvijek s »praesta 
quaesumus«? 


15. Imam li auto zato da mogu više katehizirati, posjećivati 
bolesnike, filijale i obitelji? Čuvati zdravlje? Ili zato da me nema 
nikad kod kuće? Ili mijenjam često auto sa sve skupljom markom? 


16. Posjedujem li televizor da mi bude sredstvo kontakta sa 
zbivanjima u svijetu radi moje pastoralne orijentacije? Radi mojeg 

osobnog kulturnog rasta? Ili boravim pred njim satima bez ikakva 
izbora? Gubim li noćni odmor i ujutro neodmoren služim Misu 
i nervozan započinjem posao? 


17. Osjećam li se u svojoj duhovnoj službi kao kod kuće? Kao 
riba u vodi? Ili mi je već postao dosadan taj svijet Tajne? Što za 
Imene znači Bog, duše, otkupljenje, žrtva? 


18. Da li mi iskreni odgovori na postavljena pitanja daju svje- 
dočanstvo da uspješno odolijevam napasti materijalizma? Ili? 


Pred Križem i pred samim sobom moram biti iskren! Imam 
li hrabrosti da budem iskren? Pred Bogom moram biti iskren! 
Ako sam Božji čovjek, hvala Bogu! 


Ako ne odolijevam napastima? Po čemu sam onda sol zemlje 
i svjetlo ovoga materijalističkog svijeta? Moram se uhvatiti u 
koštac sa svojim egoizmom! Stvaranje i Utjelovljenje je Božji 
altruizam? Evanđelje je Zakonik božanskog altruizma? Moj odgo- 
vor mora biti samo djelotvorna ljubav. Bez nje se ne mogu spasiti! 
Bez nje ne mogu ni drugima naviještati spasenje! Materijalizam je 
napast protiv istine i ljubavi! 


A moj Učitelj je siromašni Isus i njegova siromašna Majka pod 
ižem! 


U ovoj Godini vjere i ja se možda moram obratiti? 


Za meditaciju: Propovijed na Gori, Mt gl 5—7; Mt gl 23; Mt 25, 
31—46. 


Blago svima »koji čuvaju tajnu vjere u čistoj savjesti« (1 Tim 
3,9). 


(1968) 

11. KAKO JEDAN »SAVJET« MOŽE POSTATI ZAKON? 


»Ima nekih stvari koje se nameću kad se ljubi i vrlo se loše 
prevode terminirna: obaveza, zakon... 


Kad vas netko zapita: »Da li je to obvezatno? Zašto je obveza- 
tno?«, onda taj još ne ljubi. Moglo bi mu se odgovoriti: »Ne, u 
sebi to nije obvezatno, ali kad bi ti razumio o čemu se radi...« 


Tako je i s onim što Gospodin zove Kraljevstvom nebeskim. 
»Neka shvati tko može...« I bilo ih je koji su razumjeli! 


Krist tu čini očito aluziju na svoje vlastito iskustvo, kao i na 
iskustvo svojih učenika i svih onih koji će razumjeti da ne mogu 
drugačije učiniti nego da prigrle savršenu čistoću kako bi mogli 
čitavim bićem, tijelom i dušom, biti u službi Božjega Kraljevstva. 
I to ne snagom nekog zakona, nego snagom logike ili unutarnjeg 
dinamizma oni s radošću odabiru celibat. Tu radost i taj zanos 
nalazimo kod sv. Pavla (1 Kor 7: Filip 3 i drugdje). Njemu, 
međutim, dugujemo najvišu viziju ženidbe (Efež 5). Tu radost i 
zanos nalazimo i kod nebrojenog broja svećenika, redovnika i 
redovnica koji nipošto nisu zavidni onima koji su izabrali ženidbu. 


Tako se, dakle, ako se shvati, uzakonjuje sama po sebi ona stvar 
koja se ljubi ili za koju imamo »osjećaja«. Mnoge su obveze bile 
spontane prije nego su postale zakonom: osjećaj poštovanja je 
prethodio kodeksu uljudnosti (bontonu). 


Ali može li se jedan »savjet« nametati drugima kao zakon? Ili 
da bude jasno: Ima li Crkva pravo nametnuti kao zakon svećeni- 
cima ono što ostaje savjet za sve? 


P. Schillebeeck odgovara na to pitanje: Tko ipak prihvaća 
svećenstvo, premda nije osjetio neku spontanu privlačnost k celi- 
batu, taj se angažira za Kraljevstvo Božje i time svjedoči svoju 
želju da se pusti osvojiti tim darom. Crkva tada upotrebljava 
obvezu kao pedagoško sredstvo. 


»Zakon celibata provodi u juridičkim terminima unutarnju logiku 
dubokog religioznog iskustva koje se mora na autentičan način 
očitovati osobito u životu službenika Crkve. Zakon celibata je 
pokušaj Crkve da reaktivira ministerij sve do početka iskustva 
koje je stvorilo spontanu praksu celibata«. (E. Schillebeeck: Autor 
du cćlibat du prćtre). 

Ta se argumentacija pokazuje kao zaobilazni put, a moglo bi se 
doći neposrednije k cilju pa reći: Svećenik zauzima u Crkvi, u 
odnosu prema Kristu, poseban osobni položaj i taj čini obvezatnim 
za njega ono što je za druge fakultativno. 


Ne radi se o tome da svećenika smatramo za nekog »nadkršća- 
nina« ili za neki idol koji se iz daljine promatra. Ne, svećenik je 
čovjek među ljudima, kršćanin među kršćanima, ali to ga ne 
priječi da na sastanku i u kršćanskoj zajednici zauzima Kristovo 
mjesto. 


Krist hoće biti prisutan na tim sastancima (Mt. 18, 20) jer im 
je on glava i jer hoće u njima nastaviti svoje funkcije. Kako će 
biti u njima prisutan? Po službenicima koje je izabrao i koji sakra- 
mentom reda participiraju u njegovoj konsekraciji i poslanju. 
To su biskup i svećenik! Svećenik ujedinjen sa svojim biskupom 
»učestvuje u autoritetu kojim sam Krist svoje Tijelo izgrađuje, 
posvećuje i upravlja« (PO br. 2). 


Kako treba razumjeti taj svećenikov misterij? Kao funkciju: 
činiti nešto mjesto nekoga što bi on morao činiti? Ili kao osobno 
Predstavništvo: »Ja stojim ovdje na njegovu injestu i on ovdje 
djeluje pod znakom moje akcije!« Cijela tradicija (Oci i teolozi) 
je jednodušna u tvrdnji: Petrus baptizat, Christus baptizat! Po 
svećeniku, svjesnom svoje uloge, Krist uči, posvećuje i upravlja. 
Ta se sigurnost rezimira u tradicionalnu izreku: Sacerdos, alter 
Christus. Max Thurian u svom najnovijem djelu prevodi tu misao 
ovako: »Ministerijalni karakter je onaj specifični odnos između 
Boga i njegova službenika stvoren ređenjem, onaj posebni dijalog 
između Krista i njegova poslanika započet polaganjem ruku, ono 
specijalno komuniciranje između Duha Svetoga i njegova glasnika 
uspostavljeno karizmom ministerija«. 

(Sacerdoce et Ministčre, Taizč et le Seuil) 


Mi smo u gornjim definicijama i pojmovima u redu osobnih 
odnosa iznad juridičkih. 


Osobni odnos se ne definira nego se živi i živi se u cijeloj 
egzistenciji. Htio to netko ili ne htio, u svećeniku, kao ni u Kristu, 
ne može se dijeliti što čini od onoga što jest. Svećenik je izuzeto 
biće, znak Kristov i znak onoga što od Krista dolazi. To je život 
iznad zemaljskoga, život na koji je cijeli čovjek pozvan. Sav sve- 
ćenikov rad (riječ, sakramenti, zajedništvo vjere i ljubav) je 
usmjeren prema tome životu, i celibatom je označena cijela njego- 
va egzistencija. Teoretski je istina da su celibat i svećeništvo dvije 
različite stvari. Može se pače postaviti hipoteza da ih Crkva u 


59 


nekim slučajevima razdvoji za dobro vjernika. Ali ostaje da za 
jedinstvo jedne egzistencije jedno zove drugo, da ta egzistencija 
bude usmjerena prema jednom cilju, a taj je poslanje Krista i 
Crkve. 


Ovdje se dotičemo posebne motivacije svećeničkog celibata... 
To je misionarska motivacija. Svećenik je intimno povezan s 
Kristom i mora ga naviještati svim silama i svim bićem kao 
najveće spasenje čovjeka ... Njegov je život sada vezan samo darom 
kojim se on dariva Kristu za njegovo djelo. Takav je dar daleko 
od toga da ga umanjuje. On ga mora voditi iznad njega samoga. 


Čim se celibat preuzima iz jednog svjesnog motiva, on dobiva 
pozitivnu vrijednost, pače i na zemaljskom planu. Primjeri: da 
se čovjek posveti svojim roditeljima, djeci drugih... Ili još više, 
da ostvari neki životni program: da bude slobodan kako bi se 
Imogao posvetiti istraživanju, socijalnom radu, njezi bolesnika, 
odgoju djece i odraslih... Ili još više, ako je netko prikladan da 
žrtvuje neke vrijednosti da se može posve dati još višoj i većoj 
vrijednosti. 


Takav je celibat zaista protivan egocentrizmu koji je instinktivni 
zakon priličnog broja ljudi. Kad se sačuva njegova prva inspiracija, 
onda on ne može voditi u tjesnoću i osamljenost, nego k sve većem 
rascvatu. Poduprt nadnaravnim idealom, celibat priziva na sve 
naravne darove. Takav je svećenički celibat koji u isto vrijeme 
povezuje s Kristom i čovječanstvom. Krist je uistinu medijator 
koji pripada Bogu i ljudima. Svećenik je to s njime. Okrenut je 
k Bogu da prima, zagovara i prinosi: okrenut je k ljudima da daje, 
sluša i okuplja. Svojim celibatom svećenik se vlada kao čovjek 
Božji i kao univerzalni brat. On predstavlja Krista zaručenog s 
njegovom Crkvom! 


»On, dakle, živi u jednoj ženidbi, živi u ženidbi nipošto u uskim 
granicama svoje privatne individualnosti, nego u mnogo širem 
okviru, na nivou zaručničke veze Krista i Crkve... Radi se o tome 
da on potvrdi, ispuni i ostvari na sasvim novom planu: javno 
proklamiranu zajednicu života, vjernost, roditeljsku moć, odgovor- 
nost, brigu, strpljivost i ljubav« (Ida Gčrres, Sur Je Cćlibat des 
prčtres, str. 55). 


Katkad se odbija naslov »oče«. Zašto, ako se ispunja očinsko 
poslanje? »Da imate u Kristu i deset tisuća učitelja, ipak ne biste 
imali više otaca. Ta u Kristu Isusu po Evanđelju ja vas rodih« 
(1 Kor 4, 15) Eto svrhe celibata o kojem Apostol ralo dalje govori 
u svojoj poslanici! Postavlja se pitanje, također, da li današnji 
svijet može razumjeti celibat »radi kraljevstva nebeskoga«? Uistinu, 

ta mu se situacija čini abnormalnom i protivnom svemu što on 
misli. Šokira ga. Svijet bi se morao zapitati: Zašto .. .« (Prevedeno 
iz »Prčtres et Apotres, ožujak 1970, str. 71—73). 


Napomena! Da bi se netko mogao neopozivo darovati jednom 
idealu, bio on naravnog ili vrhunaravnog reda, treba da ima neke 
karakterne uvjete. Niti vrijedan brak niti vjeran celibat ne mogu 
ostvariti površni i neozbilji ljudi. Za jednu i drugu egzistencijalnu 
situaciju traži se ozbiljan karakter koji se daje potpuno i 
neopozivo. To moraju biti tjelesno i duševno zdrave naravi, uravno- 
teženi i uvijek dobronamjerni ljudi. I jedan i drugi životni stalež 
Inože živjeti dosljedno samo čovjek dobro formirane savjesti i 
čovjek koji računa s milošću. Za jedan i drugi stalež potrebna je 
staleška milost. Lomu celibata kao i lomu braka ne mora biti uvijek 
uzrok grešna prigoda, ljudska slabost ili čak malicija. Velikim 
dijelom ti su lomovi uzrokovani nekom nedorečenošću u samom 
karakteru osobe. U čovjeku su moguća i neka patološka stanja 
fiziološkog i psihičkog reda koja mogu veoma mnogo utjecati na 
prosuđivanje i odlučivanje takvog subjekta te prouzrokuju neke 
vrste patologiju savjesti. 


Ima činjenica i postupaka koji nisu drugačije protumačivi. Činje- 
nica je da je velik broj onih svećenika koji su se ženili u novije 
vrijeme s velikim publicitetom (čak im je poslužila i televizija) 
zatražio rastavu braka. Dakako, da im priskoči u pomoć, naći će 
se koji »teolog« koji će staviti u pitanje nerazrešivost braka. I 
tako to ide. Već sam način kako su neki napuštali svećeništvo 
dokazuje neozbiljnost u temelju karaktera! 


Stoga direktive Sv. Stolice osobito upozoravaju da se posveti 
posebna pažnja u odabiranju svećeničkih kandidata njihovim 
karakternim osobinama i njihovu psihičkom i tjelesnom zdravlju. 
Milost gradi na naravi. Ima naravno poštenih značajeva! Ali ima i 
nepouzdanih karaktera koji ne pružaju nikakva jamstva da se 
s njima može računati u povjeravanju ozbiljnih zadaća! 


Na to su u savjesti vezani misliti svećenici kad daju svoje sudove 
o svećeničkim kandidatima. Žalosna iskustva sile na razmišljanje. 


Ideje su — bile one pozitivne ili negativne — kao mikrobi. Tko 
ih u sebi nosi, prenosi ih i na druge. Ipak je razlika u tome što se 
negativne ideje više primaju, jer postoje u ljudima predispozicije 
za razna oboljenja. 


Za primanje dobrih ideja potrebna je u prvom redu glad za 
pravednošću. Nosioci dobrih ideja djeluju obično diskretno i 

uvjeravaju s pažnjom na slobodu kojoj treba vremena da shvati 
i da se odluči. 


Nosioci negativnih ideja su nasrtljivi. Njima se žuri. Redovito 
se brzo ruši, a polagano gradi! Oni samo izbacuju blještave tvrdnje, 
ali brzo bi sustali kad bi se od njih tražili do kraja domišljeni 
razlozi! 


Danas se čuju krilatice: Kako Crkva može obvezati na molitvu 
Brevijara? Na temelju čega Crkva može zabraniti ženidbu? Kako 
biskup može zabraniti jesti meso u petak? Što je biskupska vlast 
u Crkvi? Ljudi će si sami s vremenom birati predstojnike svoje 
zajednice i od zajednice će oni dobivati vlast! Tko meni može što 
zapovijedati? Tko mi može što zabraniti? 

Da li su takve tvrdnje zaista promišljene? 


Da li su domišljene? 


Čovjek bi očekivao teološke razloge za takve tvrdnje, ali često 
iza njih stoji unutarnja kriza! Ako ovakve ideje uđu u život, onda 
stvaraju rasulo. Nisu li one već očitovanje unutarnjeg rasula 
čovjeka koji ih nosi? »Sva ta zla iznutra izlaze...« (Mk. 7, 23). 


Ima istina, darova, milosti i ovlaštenja koja je Crkva primila 
od Isusa Krista i koja Duh Sveti u njoj čuva i razvija služeći se 
onima koje je postavio za upravitelje Kuće Božje i Obitelji Božje. 
Ima stvari u Crkvi koje nikada neće biti dane na glasanje. Ima 
istina od Boga objavljenih kojih ne možemo nijekati i ostati u 
zajednici vjere! 

Svakom biskupu i svakom svećeniku upućena je riječ sv. Pavla 
napisana Timoteju: »Timoteju, poklad čuvaj, kloneći se svjetovnoga 
praznoglasja i proturječja nekog nazovispoznanja, koje su neki 
ispovijedali pa od vjere zastranilil« (1 Tim 6, 20—21). 

Mnoge je stvari već Duh Sveti jasno rekao u Sv. pismu! 


Možda se taj Autor premalo čita i razmišlja? 


»Milost s vama!« 
(1970) 

12. ANONIMNE TUŽBE 


»Protiv starješine ne primaj tužbu, osim na osnovi dvaju ili 
triju svjedoka« (1. Tim 5, 19). 

»Pogriješi li tvoj brat, idi i pokaraj ga nasamo. Ako te posluša, 
stekao si brata. Ne posluša li te, uzmi sa sobom još jednoga ili 
dvojicu, neka na iskazu dvojice ili trojice svjedoka počiva svaka 
tvrdnja. Ako li ni njih ne posluša, reci Crkvi. Ako pak ni Crkve ne 
posluša, neka ti bude kao poganin i carinik!« (Mt 18, 15—17). 


Ovi tekstovi Sv. pisma su vrlo važni i danas. Riječ je Gospodnja. 
Svakom mora biti na brizi njegov brat. Nitko ne smije biti ravno- 
dušan prema tome što se zbiva s njegovim bratom! Ali Isus nas 
uči kako moramo postupati. Moramo štedjeti njegov dobar glas i 
nastojati mu pomoći da se oslobodi zla najprije tako da mu pri- 
stupimo oči u oči. Brate, ne valja ti to što radiš!« Ako to nije dosta, 
potražimo nekoga tko bi mogao Iožda s više ljubavi i uvjerljivosti 
govoriti palom bratu, pa postoji veća nada da će poslušati. Ako ni 
to ne uspije, a .bratov grijeh je opasan za zajednicu kao tumor, 
onda treba reći Crkvi, odnosno onomu koji je odgovoran za život 
Crkve. 


To je postupak da se zlo spriječi i brat spasi. Dakle, najprije 
treba pokušati dobiti brata, to jest spasiti ga. 


Ako je tako Gospodin rekao, što bismo onda morali reći o 
anonimnim optužbama? A ima ih! Kao da to postaje neka moda! 
Čuvajmo se toga! To nije način da se liječe rane. To nije način da 
se rješavaju problemi. To nije put k pravednom postupku ni k 
ljekovitom postupku. 


Ozbiljan čovjek i ozbiljan kršćanin, a fortiori sacerdos, pristupit 
će iskreno, reći otvoreno, i brat će vidjeti da je to izraz ljubavi. 
Ako ti postupci nisu uspješni, pokušat će još s kojim njegovim 
i svojim prijateljem pomoći bližnjemu. Ako ni to nema uspjeha, 
onda će reći poglavaru da on pomogne, ali će poglavaru dati vjero- 
dostojne činjenice da on može, također, iskreno i istinito razgova- 
rati s onim koji je pogriješio. Jedina svrha takvog postupka jest 
da se sačuva i spasi pojedinac i zajednica. 


Anonimna optužba može psihološki uznemiriti poglavara, ali mu 
ne daje nikakva prava da se na takvu optužbu osvrće ako nema s 
druge strane vjerodostojnih argumenata. Ako bi se postupalo na 
temelju anonimnih optužbi, moglo bi se dogoditi da nevin čovjek 
bude pogođen. Čovjek ima uvijek pravo na to da bude smatran 
nevinim dok se očito protivno ne dokaže. Samo anonimna optužba 
nije nikada dokaz. To može biti i kleveta! Pogotovo kad se vidi 

da je pisana s nekom mržnjom, kad otkriva neku gorčinu srca i 
zajedljivost govora. 


Anonimne optužbe mogu postati i ucjene! Znamo čiji je to posao. 
Nipošto nije posao iskrenih ljudi. 


Stoga je poglavar dužan učiniti ono što po svojoj savjesti smatra 
opravdanim i mora imati o svećeniku dobro mišljenje sve dok nema 
očitih protivnih dokaza. Ako bi mu to rmišljenje rušila samo 
anonimna optužba, onda je po savjesti ne smije uzeti u obzir jer 
postoji opasnost da nasjedne kleveti i da donese nepravedan sud! 
To je jasna logika! 


Draga braćo svećenici, imam razloga da vam ovo pišem. Imam 
za to ozbiljnog povoda. Anonimno pisanje smatram u najmanju 
ruku bolesnom metodom. 


Za pravedan sud, bilo o osobama, bilo o događajima, bilo o 
problemima i situacijama treba imati u vidu sve elemente i činjenice. 
Stoga je potreban razgovor sa svakim kojeg se to tiče, a ne da se 
prepričavaju i prenose tvrdnje, govorkanja, sumnjičenja i mišljenja 
stvorena na ternelju nekih »čula—kazala«. 


I poglavaru se pomogne samo onda kad mu se iskreno kaže 
što se misli, jer i poglavar može tada otkriti elemente koji možda 
sugovorniku nisu poznati, pa mu time pomogne da objektivnije 
upozna neku situaciju ili problem i da može pravednije suditi. 


Vrlo je opasno donositi nepotpune sudove jer mogu biti nepra- 
vedni. Ljudski se odnosi moraju uvijek graditi na istinitosti, 
pravednosti i ljubavi. 


Opće dobro mora nam svima biti briga i obaveza, ali za njegovo 
ostvarenje i zaštitu moramo se boriti samo poštenim sredstvima! 
Anonimne optužbe ne smatram poštenim sredstvom! 


Bit ću zahvalan svakome koji mi dođe i otkrije svoje brige, bilo 
osobne, bilo za opće dobro. Bit ću zahvalan svakome koji mi 
iskreno otkrije neke elemente problema kojih ja možda ne vidim. 
Bit ću zahvalan svakome koji me iskreno upozori na moje propuste 
i moje postupke! Rado ću saslušati istinu! Ne mogu uvažavati niske 
udarce iz zasjede, pogotovo kad se tiče optužbe svećenika. Njihova 
se imena javno (i pismo može biti javna stvar) iznose, a tužitelj 
je anoniman. 


Porazgovarajmo iskreno, otvoreno i pošteno! To je ljudski, a 
fortiori kršćanski. Pospješit ćemo dobro! Sačuvat ćemo se od zla. 
Tako nas uči riječ Gospodnja! Ona mora biti naše načelo! 


Srdačno vas pozdravljam i želim svirna Božji blagoslov! 
(1970) 

13. KRIŽ I USKRSNUĆE NAŠE MAJKE CRKVE 


Ljudska povijest je očito zasjenjena nepravdom, mržnjom, zablu- 
dama, patnjom i umiranjem! 


Isus Krist—Bog i čovjek—utjelovivši se u naše čovještvo, ušao 
je u tu stvarnost naše povijesti! Bio je podvrgnut patnji, progonu 
i smrti. 


On je zaista bio »Svjetlo istinsko, koje rasvjetljuje svakog 
čovjeka« (Iv 1, 9), ali stalno zastirano oblacima zabluda. Bio je 
Pravednost kojoj su se uvijek suprotstavljale ljudske nepravde. Bio 
je Dobrota u neprestanom sukobu sa zlobom. Bio je Život (Iv 11, 
25) pod stalnom prijetnjom smrti! Bio je Milost, ali stalno gušena 
grijehom svijeta. Bio je Milosrđe stalno napadano škrtošću umi- 
šljenih pravednika. Bio je Nevin, ali uvijek progonjen od dvaju 
bolesnih mentaliteta: farizejskog i saducejskog! »Savršeni« i »Ra- 
spušteni« uvijek su se slagali — premda immeđusobno neprijatelji — 
— protiv njegove Istine koja otkriva misli srdaca (Lk 2, 35). 


To je bio Isusov život i životni put koji ga je vodio na Golgotu. 
Neprekidan čas tame. Na Veliki petak slavili su potpun Isusov 
poraz kao svoju pobjedu. Videći ga u okovima smrti, smatrali su 
se konačno oslobođeni i bahato su vikali: »Ako si Sin Božji, siđi 
s križal (Mt 27, 40). Poraženi mora biti nepošteno ponižen.« 

tama bi po svoj zemlji« (Mt 27, 45). 


Sin Božji je svjesno ušao u tu povijest kao u kupelj krvi! Izabrao 
je njezinu gorčinu. Nije joj želio izbjeći. Htio je biti njezin 
otkupitelj. Baš tom gorčinom, s ljubavlju prihvaćenom i do dna 
iskapljenom, gorčinom gorkom od grijeha svijeta htio je uništiti 
i grijeh i smrt! Svojom smrću i uskrsnućem odlučio je biti kvasac 
života, božanskog života, koji će u izobilju ulijevati u duše koje 
ga prihvate. Tako je odlučio biti kvasac milosti u savjestima da 
bude kvasac svjetla i sigurnost nade u povijesti. Spojio je KRIŽ 
I USKRSNUĆE! 


Tama je vidjela sarno njegov poraz i nikada ne želi vidjeti njegove 
pobjede. Do dana današnjega! Uskrsnuće je vidljivo samo onima 
koji hodaju u njegovu svjetlu! 


Isus je prošao kroz smrt u uskrsnuće i život! Ušao je u vječnost 
potpuno rascvalog postojanja. Preobraženo biće! Neizreciva radost 
života! 


Istina ide tim putem do pobjede! Takav je bio Isusov put! O 
tome očito svjedoče Pisma. 


5  Hodajmo u istini 65 


Ali takav je put i njegove Crkve! 


Zakoračivši u krvavu kupelj svijeta, Isus u nju uvodi i sve svoje 
prijatelje. Uveo je u nju i svoju Majku. »A tebi će samoj mač 
probosti dušu« (Lk 2, 35). I Ona ga prati hrabra i uspravna na 
putu otkupiteljske smrti koja pere grijehe svijeta. On vodi sa 
sobom na taj put i svoje apostole. »Zaista, zaista, kažem vam: 
vi ćete plakati i jaukati, a svijet će se veseliti. Vi ćete se žalostiti, 
ali žalost će se vaša okrenuti u radost« (Iv 16, 20). O tome svjedoče 
Pisma i povijest Crkve. Mučenici i mučenice! Nema toga razdoblja 
povijesti da ne bi Crkva, na bilo koji način i na bilo kojem dijelu 
svijeta, bila suočena s križem. I za nju je hod prema uskrsnuću 
ostvariv samo na putu križa, jer jedino na tom putu ljubav se ne 
može glumiti. 


Crkva ne može na ovom svijetu očekivati bolje sudbine od 
svoga Učitelja! »Sjećajte se riječi koju vam rekoh: Nije sluga veći 
od svoga gospodara!« Ako su mene progonili, i vas će progoniti« 
(Iv 15, 20). 


U čemu je njezin križ? 


Crkva nosi kroz narode Istinu, ali u isto vrijeme diže se uvijek 
sa svih strana vika zabluda protiv Istine. Više puta je to zaglušna 
vika izvana, ali, također, i iznutra, u njezinoj obitelji! Crkva nosi 
kroz povijest Isusa Krista u cjelovitosti njegova Bića, Nauke i 
Spasenja, ali često navaljuju na nju i na njega mnoge ruke da ga 
rastrgaju svojim malim koncepcijama i mjerama. Kad god ona 
objavi Kristove zahtjeve, koji uzdižu i spasavaju čovjeka u njegovu 
dostojanstvu i smislu, napadana je da je protiv čovjeka. Kad 
naviješta zahtjeve Radosne Vijesti, koja govori »o pravednosti, 
čistoći i budućem Sudu« (Dap 24, 25), svijet se prestraši i govori 
da je Crkva protiv radosti. Kad kroz mijene vremćna i civilizacija 
neprestano objavljuje ono što je primila od Gospodina, svoju 
Vjeru, superiorno joj se smiješe kako je zaostala! Ako nastupi 
protiv velikih i malih osvajača ljudskih savjesti, koji za svoj račun 
žele prisvojiti vlast nad čovjekom, napadaju je da je autokratska, 
da je protiv slobode i željna vlasti. 


Istina je, vlastiti sinovi na svim razinama često prljaju njezino 
lice svojim grijesima, izdajstvima, nevjernošću. To je njezina žalost 
i muka! Ali zato, jer joj nisu poslušni, nanose joj najveću nepravdu 
kad je vucaraju po ulicama i proglašuju velikom Grešnicom! Ona 
je kriva za sve nevolje povijesti! Isto su tako i njezina Učitelja 
vucarali po ulicama i doveli k Pilatu: »Kad on ne bi bio zločinac, 
ne bismo ga predali tebi« (Iv 18, 30). 

Ako se u prvoj zajednici našao jedan Juda, kroz povijest će se 
uvijek umnažati njegov rod! 


»Događa se da sveta Crkva biva napuštena od onih koji su od nje 
primili sve što imaju, ali su postali slijepi za njezine darove. 
Događa se, sadašnjost to dokazuje, da je ismijavana od onih koje 
i dalje nastavlja hraniti. Neki vjetar gorke kritike, opće i bez 
inteligencije, zavrtio je glavama i kvari srce; vjetar koji suši i čini 
neplodnim, vjetar koji razara i protivan je Duhu Duha. Zbog toga, 
promatrajući poniženo lice svoje Majke, ljubit ću je dvostruko. 
Znat ću dokazati da je ljubim u njenu liku sužnja. I dok su neki 
upravo hipnotizirani crtama na njenom ostarjelom licu, lju- 
bavlju ću otkriti u njoj (s koliko istine!) skrivene snage, šutljive 
aktivnosti koje ju čine trajno mladom, velike stvari koje se rađaju 
u njezinu srcu i koje obraćaju zemlju!« (O. Henri de Lubac — Le 
Christ au monde, br. 1, 1971, str. 19). 


Mi vjerujemo u našu Svetu Majku Crkvu! 


Uvijek ona rađa i odgaja svece: imeđu djecom i mladima, među 
očevima i majkama, među starcima i patnicima, među učenima 
i neukima. Hrani ih Istinom, posvećuje sakramentima i oduše- 
vljava ljubavlju! I oni obično ne viču po ulicama i ne tuku se u 
prsa radi svoje pravednosti! Djeluju kao tihi i preobražajni kvasac 
u tijestu društva. Sveci se uvijek osjećaju u Crkvi kao u svojoj 
Kući! Dišu punim plućima svjetlost njezine nauke. Ne proklinju 
svoje grešne braće, nego ih nastoje liječiti žrtvom svoje ljubavi. 
Zaista je čudno da može bilo tko opravdati svoju apostaziju s 
optužbom da odlazi jer Crkva nije dosta sveta za njegovu prave- 
dnost! 


Crkvi se zaista često događa kao materi koja je othranila 
sinove, a onda od njih bude ismijana i izrugana jer ima brazda 
na svom licu koje su joj sami zadali svojim udarcima. 

Život Crkve u povijesti ne može biti drugačiji nego što je bio 
život Isusa Krista. Tu i tamo bljesne koja Cvjetnica, ali, uglavnom, 
Crkva je trajno pred samozvanim unutarnjim i vanjskim Sinedri- 
jima koji joj nikada neće vjerovati da je ona uistinu Otajstveni 
Isus Krist (Mt 26, 64). I kad to ustvrdi za sebe, Sinedriji odmahuju: 
»Što nam još trebaju svjedoci?« (Mt 26, 65). 


Kad pak sa svojim Učiteljem ustvrdi da je na svijetu zato da 
svjedoči Istinu i da svatko tko je prijatelj Istine sluša njen glas 
(Iv 18, 37), Pilatov rod agnostičkom ravnodušnošću uzvraća pita- 
njem: »Što je istina?« (Iv 18, 38). I predaje ju na bičevanje! 

Premda su ljudi stvoreni za Istinu, ipak vole svojom, grijehom 
ranjenom, dušom trčati za hipotezama, krilaticama, sloganima koje 
gutaju bez refleksija. Pred Istinom treba stati! Istina sili na 
poniznost i razmišljanje. Istina otvara dubine bića i vječnosti. Ne 
dopušta kompromisa savjesti! Želi ostati uvijek cijela i čista! Samo 
takva može oslobađati! (Iv 8, 32). Samo tako može mijenjati 
čovjeka! 


Isus Krist je ustanovio Crkvu da njega objavljuje svim narodima! 
Opskrbio ju je Učiteljstvom i zaštitio Duhom Svetim da ostane 
U istini! Zapovjedio je svojim apostolima: »Pođite po svem svijetu, 
propovijedajte Evanđelje svemu stvorenju. Tko uzvjeruje i pokrsti 
se, spasit će se, a tko ne uzvjeruje, osudit će se!« (Mk 16, 15—16). 
Ne stavlja li sam Isus Krist pred potresno radikalnu opciju sva- 
koga kome će biti naviještena vjera Crkve? 


Stoga se vjera Crkve ne može krojiti vlastitim ukusom, mjerili- 
ma subjektivne misli! Crkva mora nastojati tražiti što prikladniji 
izraz, ali ne može mijenjati stvarnosti! Istina je stvarnost! Veliki, 
ozbiljni i duboki teolozi, koji su ujedno i najiskreniji vjernici, čine 
uvijek dragocjene usluge Učiteljstvu kad svojim razmišljanjima 
nastoje otkrivati bogatstvo Istine s primjenom na život ljudi svoga 
vremena. Za to smo im uvijek zahvalni! Ali ni oni nisu pošteđeni 
od krivih interpretatora koji mogu osiromašiti njihovu misao na 
štetu vjere Crkve! 


Tako se obično stvaraju u Crkvi opasni mentaliteti protiv Istine! 
Dok previše vjeruju sebi, stvaraju klimu nepovjerenja i diobe! 
Nema ni lijeve ni desne Istine! Postoji samo Istina! 


Stoga ne možemo očekivati takvu »demokraciju« u Crkvi da 
ćemo na mitinzima izglasavati istinitost Istine većinom glasova, 
bez obzira na njezin objektivni sadržaj! Objektivnu vrijednost 
moralnih načela (koja jedina čuvaju čovjeka od razaranja i degra- 
dacije) nećemo moći prepuštati instinktivnim procjenama podmu- 
klog egoizma. Crkva ne može biti vođena i upravljana metodom 
uličnih demonstracija. To bi značilo od Tijela Crkve učiniti mon- 
strum! 


Slobode nema bez odgovornosti! Života nema bez dužnosti! 
Sloge nema bez vjernosti Istini! Ranjavati jedinstvo Istine znači 
ranjavati i zajedništvo ljubavi! 


Crkva se ne može poput neke neozbiljne dame razbacivati na sve 
strane ljupkim smiješcima nastojeći osvojiti jeftine simpatije na 
račun Kristovih zahtjeva! 

Crkva je Mati koja ima dužnost ljubiti sve, braniti sve koji su 
na bilo koji način osiromašeni, prevareni i zarobljeni! Ona ima 
dužnost svima reći obvezatnu Istinu jasno i bez prikrivanja. Crkva 
ima dužnost upozoravati na sve dogledne i nedogledne posljedice 
ljudskog grijeha. Vjerna Kristovu Duhu, mora biti pažljiva i 
milosrdna, strpljiva i ponizna, ali u isto vrijeme ima pravo biti 
iskrena i slobodna, ozbiljna i odlučna! Svaki njezin član mora 
zračiti taj njezin duh, a posebno pastiri kojima za sva vremena sv. 
Pavao govori: »Pazite na sebe i na sve stado u kojem vas Duh Sveti 
postavi nadglednicima, da pasete Crkvu Božju...« (Dap 20, 28). 


Ima odgovornosti koje su položene samo na savjest Biskupa i 
kojih se oni ne mogu odreći a da ne budu nevjerni Isusu Kristu! 
Oni moraju biti pokretači obnove Crkve sabirući svu velikodušnu 
suradnju svih snaga raspoloženih da grade Crkvu Božju! Oni 
moraju sa svih strana sabirati dobru volju da budu Pomiritelji 
braće ako se porode nesporazumi! Oni moraju biti slobodni pred 
svakim! Ako se pak susretnu sa zlom voljom, koja unosi štetu u 
život Crkve, dužni su štititi odlučnom otvorenošću Crkvu! Menta- 
litet koji bi osporavao tu službu Pastirima Crkve, koje sabire 
Petar, ne bi bio od Duha Svetoga! 


Međutim, Pastiri Crkve zajedno s cijelom Crkvom znaju da ne 
mogu slijediti Učitelja a da ne ponesu svoga Križa na putu u 
Eshaton! Iz križa se rađaju duhovna uskrsnuća milosnih pobjeda u 
nebrojenim sinovima i kćerima Crkve! Križem Crkva umnaža plo- 
dove spasenja cijelom svijetu! Križ je put u Život! 


»Crkva nastavlja svoje putovanje između progona svijeta i 
Božje utjehe navješćujući muku i smrt Gospodinovu dok On ne 
dođe (usp. 1 Kor 11, 26). Od moći uskrsnuloga Gospodina ona 
dobiva snagu da strpljivošću i ljubavlju podijeli svoje žalosti i 
teškoće, nutarnje i vanjske, i da otkrije svijetu Njegov misterij 
vjerno, iako ne savršeno, dok se na svršetku ne očituje u potpunom 
svjetlu« (LG br. 8)! U vječnom Uskrsu! 

(1971) 


69 


14. POSVETI IH U ISTINI 


»Posveti ih u istini: tvoja je 
riječ istina« (Iv 17, 17). 


U Crkvi postoje nesporazumi. Ako te nesporazume ekstremno 
postavimo, otkrivamo diobu: konzervativci — progresisti, natražni 
— napredni, branitelji staroga — borci za novo. Jasno je da se 
iz takve dijalektike rađaju napetosti. Ljudi se u istoj Obitelji 
međusobno udaljuju i sukobljavaju kao dva tabora. Izmjena eti- 
keta, optuživanja, nepovjerenja, itd. plod su takvoga stanja. 


Sigurno je da to nije zdrava situacija. Stoga treba odlučno 
naglasiti ispravni kriterij da bi se situacija liječila. Bio bi sasvim 
pogrešan kriterij ocjenjivanja vrijednosti stvari samo po tome da 
li je stara ili nova. Kako se tko opredijeli! Netko bi ipak ostajao uz 
staro samo zato jer je staro! Takav kriterij stvarao bi sigurno 
zabunu i nezdrav mentalitet. Nezdravi pak mentalitet može zavesti 
ljude na metode i sredstva borbe koja nisu spojiva s Evanđeljem! 


U ljudskom društvu uopće, a u Crkvi pogotovo, konstruktivan, 
ispravan i vrijedan može biti samo jedan kriterij: kriterij 
istine i dobra. Ne postavlja se pitanje što je staro, a što je 
novo, nego što je istina i što je dobro. 


Čovjek je nužno svojom razumskom naravi tražitelj istine. On 
je ens interrogans, biće koje pita. Na svako pitanje rmože 
se dati pogrešan ili istinit odgovor! Ili polovičan odgovor! Polui- 
stina, poluzabluda! 


Čovjek je glasom svoje savjesti usmjeren na dobro. On je 
ensbonum desiderans. U dubini svoga bića teži za dobrom, 
gladuje za pravednošću (Mt 5, 6). Čovjek razlikuje dobro i zlo. 


Sigurno je da, bez obzira na subjektivne i ljudske sudove, po- 
stoji objektivna istina i objektivno dobro. Čovjek je prema toj 
objektivnoj stvarnosti usijeren svojim pitanjima i svojim 
težnjama. 


Čovjek napreduje samo toliko koliko stvarno sve više dolazi 
u posjed istine, otkriva je u sve većoj punini i dubini, sve do 
njezine beskrajnosti dok mu se nemirno srce ne smiri konačno u 
Apsolutnoj Istini — u Bogu (Augustin). 


Čovjek istinski napreduje samo toliko koliko postaje bolji u 
punini značenja pojma dobrote: pravedniji, velikodušniji, čistiji, 

skromniji, vjerniji svojim dužnostima (ne samo izvikivač svojih 
prava), dosljedniji u ljubavi. 


Svakako se bitno razlikuju duhovni i materijalni napredak čo- 
vjeka. Materijalno čovjek može posjedovati kozmičke energije i 
putovati na zvijezde. Unatoč tomu može lutati daleko od istine 
i može biti zao u svom srcu. 


Kriterij istine i dobra čuva čovjeka od misaonog i Ioralnog 
nihilizma. To je ponor u koji vode putovi relativizma i subjekti- 
vizma. 


Istina i dobrota su uvijek napredne i nove vrijednosti jer su 
vječne. Kriterij istine i dobra je uvjet ljudskog rasta, istinskog 
napretka u totalitetu smisla života. 


Moramo se veseliti istini, radovati dobru! Što pak nije istinito 
i što nije dobro, uvijek je zaostalo i protiv čovjeka, i protiv općeg 
dobra, nazivalo se ono novim ili starim. 


U svjetlu toga kriterija moguće je istinsko poimanje ljudske 
slobodne volje. To je zapravo sposobnost čovjeka da se opredijeli 
za istinu i dobro. To je opcija ljubavi. Objektivna stvarnost istine 
i dobra obvezuje ljudsku slobodu tako da ona nije neodgovorno 
prepuštena samoj sebi. Iz toga je jasno da sloboda nije samovolja. 
Samovolja je negacija smisla slobode. 


Sve ideje treba analizirati u svjetlu kriterija istine i dobra. 
Ozbiljnu, odgovornu i dokaznu argumentaciju nipošto ne iože 
zamijeniti jeftino svrstavanje pod bilo koju etiku. Nama u Crkvi 
mora u tim analizama biti nezaobilazna norma vjera Crkve kad 
se radi o sadržajima Objave. Ni disciplina Crkve ne može se raz- 
matrati sasvim neovisno od te norme! Učiteljstvo Crkve ima tu 
izuzetnu odgovornost koja se ne može mimoilaziti. Istina je sigurno 
čvrsti temelj ljubavi. U tom kriteriju, također, ispravno ćemo 
ocjenjivati što je bitno, a što nebitno, što je trajno, a što je 
prolazno, 


Mi vjernici nikada ne smijemo zaboraviti da je Isus Krist sebe 
proglasio Istinom (Iv 14, 6) i stoga Svjetlom. »Dok imate svjetlost, 
vjerujte u svjetlost, da budete sinovi svjetlosti« (Iv 12, 36) »Ja sam 
se zato rodio i došao na svijet da svjedočim za istinu. Tko je god 
od istine, sluša moj glas« (Iv 18, 37). 


Isus Krist i Duha Ljubavi naziva Duhom istine: »No kad dođe 
on — Duh istine — upućivat će vas u svu istinu« (Iv 16, 13). 

Živjeti pak istinu znači ostvarivati dobrotu, pravednost života. 
To je novi čovjek u Pavlovu izrazu, obraćen i preporođen Božjim 
životom. Novost mora značiti obraćenje. 


U tome je mir Crkve, radost Crkve, obnova Crkve. Po tome je 
Kraljevstvo Božje u nama: »Kraljevstvo Božje nije jelo ili piće, 
nego pravednost, mir i radost u Duhu Svetomu« (Rim 14, 17). 


»Ne suobličujte se ovomu svijetu, nego se preobrazujte obna- 
vljanjem svoje pameti da mognete razabrati što je volja Božja, 
što li je dobro, Bogu milo, savršeno« (Rim 12, 2). 


Marijanski kongres neka nas uvede u školu Bogorodice da od 
Nje učimo duh Kraljevstva »Istine i života, kraljevstva svetosti i 


milosti, kraljevstva pravde, ljubavi i mira« (predslovlje Krista 
Kralja). 


Bolji svijet je bolji čovjek, nosilac Kraljevstva u sebi! 
(1971) 

15. MOŽEMO LI JOŠ GOVORITI O DOŽIVOTNOJ VJERNOSTI? 


Ideje se razlijevaju svijetom i stvaraju misaone orijentacije, du- 
hovna raspoloženja i određene mentalitete, koji onda počinju 
dominirati životom i savjestima. Dakako, ideje nadahnjuju metode 
i sredstva u vidu ostvarenja zamišljenih ciljeva. Tako je to u 
čitavom svijetu. Iza svega toga stoji ljudsko srce koje ne može ni 
davati ni pokretati drugo nego što nosi u sebi. Čovjek se uvijek 
očituje iz samoga sebe. Stoga je gotovo nemoguće psihološki odije- 
liti vanjsko djelovanje čovjeka od njegove unutarnje situacije. 


Ako se želi učiniti boljom objektivna situacija bilo koje zajednice, 
nužno se mora računati s time da velik dio problema treba riješiti 
u subjektima. Problemi u subjektu odrazuju se u životu zajednice, 
kao što i neriješeni objektivni problemi zajednice mogu stvarati 
uvjete za nastajanje problema u subjektima. Odnos je uzajaman, 
ali ipak smatramo da težište povijesnih zbivanja stoji više u 
unutarnjim opcijama ljudi nego u vanjskim okolnostima. 


S time treba računati kad se radi o životu i problematici Crkve. 
Crkva je svojom ljudskom stvarnošću uronjena u ljudsko srce i 
sadržaji toga srca odrazuju se na njezinu licu. U simbol srca sabi- 
remo cjelokupni unutarnji život čovjeka u njegovoj misaonoj, 
voljnoj i osjećajnoj sferi. 


Kad se u to srce čovjeka spusti Bog svojom intimnom prisutno- 
šću i svojom aktivnom ljubavlju, jer se to srce otvorilo Božjoj 
ponudi i daru milosti, onda postaje novi čovjek ispunjen božan- 
skim sadržajem Božjega života. Ta je nova stvarnost plod Kri- 
stove smrti i uskrsnuća. Biti Kristov učenik i vjernik zahtijeva 
od čovjeka potpuno i dosljedno obraćenje u trostrukoj sferi 
njegova unutarnjeg života i u jedinstvenom očitovanju njegova 
djelovanja prema vani. 


Uvjeren sam da o tim datostima treba voditi računa kad se govori 
o obnovi Crkve, o koncilskoj obnovi. Ako čitamo sve koncilske do- 
kumente, od A do Ž, s iskrenom otvorenošću, nužno uočavamo da 
je Koncil najprije insistirao na toj unutarnjoj obnovi svakog člana 
Crkve u svim službama — da svaki vjernik razumom prihvati Isti- 
nu Božje riječi, voljom slijedi volju Božju u vedrini čistih osjećaja. 
Iz unutarnje obnove nužno slijedi i pospješuje se obnova objek- 
tivnih struktura i vanjskih datosti u organizmu Crkve. 


Isus Krist svojim božanskim autoritetom zahtijeva od svakoga 
svoga prijatelja i brata da se u samom sebi uhvati u odlučan koštac 

sa svojim vlastitim »ja«, grijehom ranjenim, kako bi, pomognut 
milošću, izvojevao najblještaviju pobjedu nad svojim egoizmom. 
Ta se pobjeda onda odražava na licu Crkve kao njezina svetost. No- 
vo lice Crkve je novo srce puno Boga! 

Kristovim je riječima izražen božanski duh života, i te riječi vrije- 
de za sve ljude bez obzira u kojim civilizacijama i kulturama oni ži- 
vjeli, bez obzira kakvim sredinama pripadali, bez obzira kakve 
stupnjeve naobrazbe posjedovali. On uči sve kao onaj koji ima vlast 
(Mt 7, 29). 


Crkva je tim duhom odgojila nebrojene svete ljude u svojoj tisuć- 
ljetnoj povijesti. Hranila ih je Istinom vjere i Kruhom života. Hra- 
nila ih je darovima apsolutne vrijednosti. Kroz njezinu su povijest 
svi koji su iskreno željeli biti vjerni pozivu Kristove ljubavi ozbiljno 
shvatili riječi Sina Božjega: »Hoće li tko za mnom, neka se odreče 
samoga sebe, neka uzme svoj križ i neka ide za mnom. Tko hoće ži- 
vot svoj spasiti, izgubit će ga, a tko izgubi život svoj poradi mene, 
naći će ga« (Mt 16, 24—25). Ovakve riječi, izrečene od bilo kojeg 
učitelja, filozofa, rabina, bile bi preuzetne i apsurdne. One spadaju 
samo u Kristova usta jer je on Bog. Ali te riječi otkrivaju, također, 
i istinitost ljudske stvarnosti, stvarno ranjene grijehom, kojoj nije 
lako slijediti Krista u božansko uzvišenje čovjeka. To znači uzeti 
križ. To znači svjesno se boriti za oslobođenje od zla u samom sebi. 
To je nemoguće bez dubokog uvjerenja da je Isus Krist Istina i da 
njegova Crkva zajsta uči tu Istinu. Nije moguće slijediti Krista bez 
velike ljubavi i bez velike vjere; nije moguće promijeniti srce bez 
velike milosti; nije moguće ustrajati na tom uskom putu (Mt 7, 14) 
bez velike vjernosti. 


Bitna poruka Koncila Crkvi u svim dokumentima je poziv na 
vjernost Isusu Kristu i duhu njegova života koji je izražen cijelim 
Novim zavjetom, koji opet svojom puninom dopunja i ispunja po- 
ruku i obećanja Saveza gore sinajske (Gal 4, 24). 


Pitanje vjernosti postaje zapravo središnje pitanje života Crkve. 
Isus je nedvosmislen u svom zahtjevu vjernosti. Spasit će se samo 
onaj koji ustraje do konca (Mt 24, 13). Svojima će priznati samo 
one koji s njim idu do kraja. Dostojni su ga samo oni koji se ne 
cjenkaju na njegov račun s Mamonom (Mt 6, 24) niti ga ucjenjuju 
sklapajući savez s Belijalom (2 Kor 6, 15). 


Pogani su epovima slavili vjernost. Kršćani su je svjedočili muče- 
ništvom, jer je bila tolika mjera njihove ljubavi i tolika snaga nji- 
hove vjere. Poganski je svijet bio zapanjen takvim svjedočanstvima, 
ali i osvojen takvim uvjerenjima. Ali to nikada nije bilo lako. 

Crkva je na svom povijesnom putu bila uvijek napastovana pro- 
tiv vjernosti. U svim svojim članovima. Apostol Ivan sažeo je u sin- 
tezu jedne jedine rečenice duh napasnika cijele povijesti do konca 
svijeta kad je u svojoj prvoj poslanici nazvao taj duh požudom ti- 
jela, požudom očiju i ohološću života (1 1v 2, 16). 


Anđeo se tame na bezbrojne načine presvlači u anđela svjetla u 
raznim razdobljima povijesti da bi otrovao dušu čovjeka i učinio 
ga nevjernim. Nalazi za to saveznike u našim požudama, zablješta- 
va idejama, služi se sofizmima i sva su mu sredstva dopuštena. On 
je uvijek neprijatelj Duha Svetoga od kojega Crkva, ako moli, uvi- 
jek dobiva snagu da bude vjerna. 


Neki dan pročitao sam u časopisu »Esprit et Vi&« — L' ami du 
clergć br. 33-35/1971 — citat koji sadrži ovakvu tvrdnju (koja se, 
dakako, u tom ozbiljnom časopisu argumentirano pobija): »Zalju- 
biti se, oženiti se, to je samo (misli se na svećenika, m op.) nova 
karizma koja slijedi iza karizme djevičanstva.« Mislim da takvu 
tvrdnju možemo mirne duše nazvati sofizmorm. Svašta se po svijetu 
govori. Ali to struji i među sinovima Crkve. Nije ni naša sredina 
nenačeta od kojekakvih tvrdnji koje se u duše svećenika i vjernika 
ubacuju »usmenom predajom«. A dolazi i pisana riječ. Dobre i zle 
misli lete s kraja na kraj svijeta. 


Ima tvrdnji koje niječu ono što Crkva vjeruje kroz dugu svoju 
povijest, npr. o svećeništvu, i što je tako svečano potvrđeno na II 
Vatikanskom saboru. 


Baš to može biti veoma opasno za Crkvu kad se posve krive ideje 
uštrcavaju u organizam Crkve pod plaštem obnove. Baš to otežava 
radost i vedrinu koncilske obnove. Baš to unosi zabunu i stvara ne- 
povjerenje prema ozbiljnim, istinskim pokretačima koncilske obno- 
ve. Božje ljude i Božje djelo prati uvijek sjena Napasnika. 


Danas je u modi svrstavati članove Crkve svih službi u ekstremne 
tabore, pod etikete: progresivan — konzervativan, za Koncil — pro- 
tiv Koncila. Poštenje traži — bez poštenja nema razgovora — da se 
stvari dobro razjasne, da se ustanovi protiv čega je zapravo netko 
ili za što je netko. Stoga treba govoriti jasno i konkretno. Koje su 
ideje zaista koncilske, koje strukture konkretno podliježu promje- 
nama, koje metode dopušta Evanđelje? Što želimo ostvariti? Što 
je za opće dobro? Što za osobno dobro? Jasan i konkretan govor 
prištedio bi nam mnoge nesporazume i spriječio mnoge neprave- 
dne sudove. Bez jasnog i konkretnog govora, naprotiv, može se 
stvarati samo klima koja nipošto ne pogoduje iskrenoj suradnji. 

Krive ideje obično nadahnjuju i krive metode, pritisak i prepade 
na savjesti nastupima i činima kojima se ne ustručava ranjavati 
ljubav ni mimoilaziti pravednost. Ima i u Crkvi pojedinaca koji se 
među istinama vjere i među moralnim načelima vladaju, kako se 
to kaže, »kao medvjed u cvjetnjaku«. Takvi otežavaju rad ozbiljnih 
teologa koji iskreno nastoje dublje rasvijetliti vjeru Crkve. 


Katolička Crkva se nije jučer rodila niti će, ako Bog da, sutra 
umrijeti. Nipošto se ne može sinatrati ni pozitivnim ni koncilskim 
mentalitet kojim se jednostavno baca prezirni pogled na cijelu pro- 
šlost Crkve i njezine trajne vrijednosti koje su je činile prisutnom 
i plodnom u povijesti svijeta. Kako se može obnavljati jedan orga- 
nizam tako da mu se slomi kičnma? Kako mu se može usmjeravati 
budućnost niječući bitne vrijednosti od kojih je živio u prošlosti 
i bez kojih je nezamisliv u budućnosti? Ako netko zna rušiti (to ni- 


kad nije teško), to još nije jamstvo da zna i graditi (to nikad nije 
lako). 


Zašto se koji put dvoznačno apostrofira institucionalna Crkva? 
Ili možda neke zajednice primaju neposredno Objavu pa im više 
ne treba ove žive i vidljive Crkve da im bude Mater et Magistra? 
Ali baš ta konkretna i živa Crkva, nosila ona ne znam koliko rana 
u svojim članovima, bilo joj ne znam kako odbojno lice zbog zloće 
njezinih sinova, baš ta konkretna Crkva sazdana na Petru i Aposto- 
lima — kako god se nazivaju koji put »odsutnima iz problematike« 
— baš ona nosi u sebi Misterij Božje Riječi i Božje milosti! Baš se 
je u njene ruke položio Bog da ga dariva, kao što se nekoć položio u 
ruke Nazaretske Djevice i kao što se polaže u žuljave i tvrde ruke 
naših majki svagdanji kruh! Otmjene duše sinova to više ljube 
svoju majku što je više napadana, a sami joj neće nikada pljuvati 
u lice! Njezino lice to je njihovo srce! 


U smislu Božje riječi Crkva je uvijek odgajala svoje članove da 
prihvaćaju i cijene tri sakramentalne vjernosti: krsnu, ženidbenu 
i svećeničku. 


Krštenjem smo svi ušli u savezništvo ljubavi s Bogom, i to save- 
zništvo nužno obvezuje na život veće velikodušnosti nego to mogu 
razumjeti sinovi ovoga svijeta. »Kome je više dano, više će se od 
njega tražiti.« Tko bi se usudio tvrditi da kršćanina krsni zavjet 
ne obvezuje doživotno? Snazi krštenja sakramenat ženidbe dodaje 
specifičnu obavezu vjernosti da brak bude liječen od egoizma i 
vjeran do smrti. Snazi krštenja i svećenički sakramenat dodaje 
specifični odaziv Isusu Kristu da se ide za njim do kraja u apo- 
stolskom poslanju i ljubavi. Nije li bila očita Kristova želja da nje- 
govi apostoli ostanu trajno u apostolskoj službi do smrti? Nije li 

sve to potvrđeno tekstovima Koncila? Kako se onda smiju pod pla- 
štem koncilske obnove iznositi ideje protiv trajnosti obveze celiba- 
ta, zavjeta, ženidbene nerazrješivosti, mladenačke nevinosti, poslu- 
šnosti u Crkvi itd. Pročitao sam u jednom stranom Časopisu da se 
već traže »teološki« razlozi kako bi se opravdao obortus! Uvreda je 
to za teološku znanost. Sa svim tim se ne može miriti ispravna ka- 
tolička savjest! 


Sve su takve ideje izričito i otvoreno u protivnosti s duhom Evan- 
đelja i sve ih demantira jasna riječ Koncila. A ipak su u Crkvi 
prisutne. 


Tu nastaje muka za Crkvu kada se velikodušni napori i požrtvo- 
vna svjedočanstva oslabljuju djelovanjem sijača zabluda koje su 
očite. 


Kad bismo ukinuli celibat, dali pilule oženjenima i neoženjenima, 
rastavljali ženidbeni vez, ukinuli neke zapovijedi i zanijekali neke 
istine, sigurno bismo se svidjeli mnogim ljudima, ali u svojoj sa- 
vjesti ne bismo mogli utišati glas koji bi nas optužio zbog izdaje 
Boga i ljudi. Dobiva se dojam kao da svijet to od Crkve očekuje. 


Svi dobronamjerni u Crkvi danas moraju više nego ikada govoriti 
jasno da raskršća budu rašćišćena i da se jasno znade s kime i ko- 
jim putem treba krenuti naprijed. Kad se raskrinkaju dvoličnosti 
i otkriju podmuklosti (a tih ima u svim ljudskim zajednicama), kad 
se rasprši magla, jasno će se uočiti put i koncilska obnova Crkve, 
nošena oduševljenjima, istinom i dobrom, lakše će povesti napri- 
jed i one koji polakše hodaju. 


Stvarnost treba analizirati precizno i pošteno, probleme treba 
utvrditi na pravom mjestu i u stvarnim dimenzijama, rješenja treba 
tražiti u stvarnim mogućnostima, pa se nećemo igrati skrivača u 
Kući Božjoj, a to je Crkva. 


Krsna vjernost, ženidbena vjernost, svećenička vjernost — vjer- 
nost do smrti nipošto nije protiv slobode, kako neki govore, nego 
je naprotiv najveća afirmacija slobode kad se ona velikom dobru 
daruje potpuno i ustraje neopozivo. 


Kako se onda može nevjernost proglašavati čak načelom?! Čovjek 
može biti slab. Može uspjeti! Može čak, kad se radi o svećeničkom 
i redovničkom pozivu, poći u krivo zvanje, kao što može i za 
ženidbu učiniti krivi izbor životnog suputnika, ali poštenje nikada 
ne dopušta da se od vlastitog neuspjeha ili vlastite nevjernosti stva- 

ra pozitivan primjer. Ni osobna tragika ne lišava čovjeka obveze po- 
štenja. 


Kakav je to grijeh protiv Isusa Krista i Crkve kad se nađe sve- 
ćenik koji odvraća mlade ljude od svećeništva jer se on u njemu 
osjeća promašenim i nesretnim! Uostalom, koga može oduševiti i 
privući svećenik koji u sebi nosi nezadovoljstvo i oko sebe sije 
samo gorčinu? Za narod Božji privlačni su samo radosni svećenici, 
radosni u svom svećeničkom služenju. Jedan je svećenik, prigodom 
svoga odlaska iz svećeničke službe i sklapanja ženidbe, za javnost 
ocijenio svoj korak »proročkim činom uoči Sinode«! Kakve će se 
sve misli srdaca otkriti oko Sinode! 


Svakom svećeniku svih vremena upućuje sv. Pavao rijeći: »A ti 
se, Božji čovječe, toga kloni! Teži za pravednošću, pobožnošću, vje- 
rom, ljubavlju, postojanošću, krotkošću! Bij dobar boj vjere, osvoji 
vječni život na koji si pozvan i radi kojega si dao ono lijepo svje- 
dočanstvo pred mnogim svjedocimaa«a (1 Tim 6, 11—12). 


Mi znamo i vjerujemo da ovom svijetu, moralno i misaono dezin- 
tegriranom u tolikoj mjeri da suvremeni čovjek nema više ničega 
na što bi čvrsto stao i kamo bi se sigurno okrenuo, može pomoći 
samo VJERNA CRKVA! Vjerna do smrti! Vjerna do mučeništva! 
Suvremeni čovjek se guši u relativizmu i sumnjama, nesigurnosti 
i beznađu! On dubinom svoga bića teži za svježim i svijetlim zra- 
kom Apsolutnoga! Mrak se raspršuje svjetlom, zablude istinom, 
mržnja ljubavlju, pokvarenost nevinošću, samovolja poslušnošću, 
grijeh milošću. 


Snagom Duha Svetoga sigurno su ljudi, mladići i djevojke, mu- 
ževi i žene, svećenici i redovničke osobe u ovo naše vrijeme sposob- 
ni za definitivni dar i za neopozivu vjernost. Tvrditi obratno značilo 
bi duboko vrijeđati ovu generaciju koja je gladna trajnih vrijedno- 
sti, a pruža joj se često praznina ili sumnja. 


Ima, hvala Bogu, dovoljno živih svjedoka na svim područjima 
i u svim staležima ne samo Crkve nego i svijeta da je vjernost do 
smrti moguća, plodna i radosna. Koliko divnih ljudi u našoj Crkvi 
živi ustrajno svoju vjernost! 

Trpe jer trpi Crkva, ali ne kane klonuti pod teretom više puta 
umjetno stvaranog defetizma. Neka ih pomognu svi koji imaju 
mogućnost govoriti javnosti! Javnost treba svjetla i čistog zraka! 


Hrvatskom narodu može pomoći samo Crkva koja živi vjernost 
svojoj biti i poslanju, a to znači samome Isusu Kristu! Božji narod 

treba svećenike, treba njihovo strpljivo i vjerno služenje. Božji na- 
rod nije neosjetljiv ni bez shvaćanja a da ne bi znao procijeniti 
tko ga iskreno voli i tko je s njim! Vjerni svećenik u njegovoj 
sredini je stup na koji on polaže svoju nadu i povjerenje. On želi 
svećenika djelitelja Božje riječi i Božjih tajna. 


Kršćanin u svakom zvanju i staležu mora svjedočiti vjernost. 


»Kršćanin ne može nikada zaboraviti da je njegova vlastita vjer- 
nost nošena, podržavana, oživljavana vjernošću samoga Boga. Božja 
je vjernost u srcu naše vjernosti: ona je njezin najčvršći oslonac. 
Po Njemu i u Njemu supruzi se ne ljube samo ljudskom ljubavlju, 
osobnom i krhkom, nego i ljubavlju samoga Boga. Sakramenat že- 
nidbe prožima svojom milošću srce muža i žene da ih uzdigne iznad 
njih samih i da učini vječnom u njima i s njima ljubav koja ih 
sjedinjuje na polasku . . .« 


»Za kršćanina, a fortiori za posvećenog kršćanina, Bog je Realan, 
Živ, Prisutan par excellence. On je, po riječima sv. Augustina, »više 
ja nego ja sAm«. Vjera je prihvaćanje i susret, po njoj se u nama 
ostvaruje i živi Claudelova riječ što ju je on izrekao navečer poslije 
svoga obraćenja; »Evo, Ti si najednom postao Netko!« I taj Netko 
postaje jedini razlog i smisao moje egzistencije. 


»Ta vizija vjere ne isključuje poteškoće puta, ali snažno pomaže 
da se s njima suočimo, da ih smjestimo i nadvladamo. Božja je 
vjernost temelj zahtjeva stalnog odgovora sa strane čovjeka, i to 
do kraja i s onu stranu vremena. Ona nam pomaže već anticipirati 
»Kraljevsto Božje« — koje dolazi i koje je već prisutno — u kojem 
više neće imati moći ni cjenjkanja vremena ni slabosti ljudske, jer 
će Ljubav, Bog sAm, trijumfirati u srcu svake ljudske ljubavi zau- 
vijek ustaljene u vjernosti« (Kard. L. Suenens: Engagement et Fi- 
delitć, 14, 7. 1971). 


Blagopokojnog Kardinala nadahnjivala je riječ rečena »Anđelu 
crkve u Smirni«: »Budi vjeran do smrti, i dat ću ti vijenac života« 
(Otkr 2, 10). Ali zato je njegovo geslo bilo: »In Te, Domine, speravi, 
non confundar in aeternum!« 


Pismo uvijek nadahnjuje doživotnu vjernost! 
(1971) 

16. DRAMA SLOBODE 


Danas se mnogo govori o slobodi, o onoj nutarnjoj moći čovjeka 
da bira i da se odlučuje. Iako ta sloboda nije apsolutno čista moć, 
jer na nju mogu utjecati, poput neke gravitacione sile, razni deter- 
minizmi izvan i unutar čovjeka, ipak normalan čovjek posjeduje 
uvijek fundamentalnu slobodu izbora. Tom slobodom bira svoj ži- 
votni poziv, odlučuje o svojim činima, potvrđuje svoju osobnost. 


Sloboda jć nužno svojstvo razumnih bića. Aktivnost nerazumnih 
živih bića ne pokreće se slobodom, nego instinktima. Čovjek se 
bitno razlikuje od svih nerazuimnih živih bića. I on posjeduje in- 
stinkte koji često provaljuju iz podsvijesti s određenim zahtjevima, 
ali kontrola svijesti i savjesti, razum i sloboda očituju ljudsku čo- 
vječnost baš time što upravljaju instinktima i postavljaju im grani- 
ce promišljenom odlukom. 


Čovjek je dakle odgovorno biće jer je razuman i slobodan. Ako 
izgubi razum, gubi sposobnost slobodnog odlučivanja i izuzet je od 
svake odgovornosti. 


Čovjek mora razvijati svoje moći do što punije zrelosti. On mora 
rasti ne samo intelektualnim spoznajama nego i odgojem svoje 
volje, svoje slobode. Zrelost čovjeka očituje se baš stupnjem odgo- 
vornosti kako se on služi svojom slobodom. 


Drama počinje kad krivi pojam slobode nadahnjuje krivo služe- 
nje slobodom. Krivi pojam slobode poistovjećuje tu moć sa samo- 
voljom koja se opet na koncu konca predaje nekontroliranim nago- 
nima. To je unutarnje ropstvo čovjeka, i to ropstvo ponizuje i raza- 
ra čovjeka u njemu samom mnogo tragičnije nego ropstvo koje 
mu može biti nametnuto izvana. Tu se suočavamo s paradoksom 
da čovjek u samici može biti slobodan, a čovjek u neograničenom 
vanjskom prostoru fizičke slobode može biti rob. Gubitak unutarnje 
slobode je najmanje ljudski život. Tu dolazi najviše do izražaja 
osobna nezrelost, bez obzira na dob i naobrazbu. 


Čovjek može imati ne znam kakve graduse, a da ipak nije izišao 
iz infantilne dobi s obzirom na to kako se služi svojom slobodom. 
»Ja radim što hoću« česta je fraza kojom se želi naglasiti osobna 
neovisnost i odraslost, ali baš to može biti veoma proziran pokri- 
vač intelektualne zaostalosti, posve zakržljale slobode i osobne 
nezrelosti. Neodgovornost kojom neka osoba djeluje i shvaća svoje 
odnose prema drugim ljudima dokaz je da se ta osoba izdigla veo- 
ma malo iznad nagonskog stadija života. 


80 


U suvremenom svijetu ima dosta pojava koje to potvrđuju. »Neu- 
ravnoteženosti od kojih trpi suvremeni svijet u stvari su povezane 
s onom osnovnijom neuravnoteženošću kojoj su korijeni u čovje- 
kovu srcu« (G et S br. 10). Drama slobode postaje drama svijeta i 
drama Crkve. 


Krivo »življena« sloboda uzrok je da »sav život ljudi, i pojedinaca 
i skupina, pruža sliku borbe, i to dramatične, između dobra i zla, 
između svjetla i tame« (G et S br. 13). 


Zrelost i dostojanstvo čovjeka očituje se baš u tome da se on sa 
što punijom odgovornošću odnosi prema svojim dužnostima i oba- 
vezama, prema drugim ljudima i njihovim odgovornostima, prema 
istinskom smislu života uopće. 


Mi vjernici u razmišljanju o misteriju slobode ne smijemo mi- 
moići ni svjetla Objave ni milosti vjere. Samo u tom svjetlu može 
se misterij slobode razumjeti. Teologija slobode nam otkriva ono 
što nam ne može protumačiti psihologija slobode. 


Tu odmah moramo ustvrditi da je misterij slobode neodjeljiv od 
misterija ljubavi. Njezino ispravno shvaćanje i tumačenje moguće 
je samo u njezinu Izvoru, a to je Apsolutna Ljubav — Bog! Tu je 
njezin izvor i cilj! Sloboda može plodno živjeti samo vezana uz 
Apsolutnoga! To može zvučiti kao paradoks, ali je istina. Relativno 
ne može nikada biti njezina dovoljna i konačna orijentacija. 


»Bog je ljubav« (1 Iv 4, 16), i čovjek je stvoren od te Ljubavi! 


To je istina vjere i temelj našeg bitka. Druga istina vjere, uklju- 
čena u prvoj, jest da je čovjek pozvan od te Ljubavi da joj odgovori 
Ljubavlju. Vječni život s Bogom u ljubavi konačni je smisao čo- 
vjeka. To je njegova apsolutna nada. Za našu ljudsku ograničenost 
neograničeni dar je neshvatljiv. Ali to je stvarna ponuda i ničim ne 
zasluženi poziv. 


Ljudski odgovor može biti dan samo iz slobode. Ljubavi nema 
bez slobode. Krug ljubavi se zatvara samo slobodnim pozivom i 
slobodnim odazivom. »Prava sloboda...je izuzetan znak Božje 
slike u čovjeku. Bog je naime htio čovjeka »dati u ruke vlastite 
odluke« tako da od sebe traži svoga Stvoritelja i da slobodno 
prianjajući uza nj dođe do potpuna i blažena savršenstva« (G et 
S br. 17). 


Međutim, stvorena je sloboda ograničena i stoga rizik. Ona se 
može odlučiti za Apsolutno Dobro, ali i protiv njega. To je njezina 

trajna drama. Htjeli mi to ili ne htjeli, naša sloboda je naše vlastito 
raskršće odakle se usmjerujemo prema Nebu ili Paklu. 


Objava nam govori — paleontologija, biologija, evolucija ništa 
nam tu ne mogu reći ni osporiti — da je čovjek na početku svoje 
povijesti svojom slobodom optirao protiv Boga i stoga protiv 
samoga sebe. Bio je doduše napastovan od »čovjekoubojice od 
početka« (Iv 8, 44), ali ipak je bio slobodan. Krivom odlukom 
izletio je iz Božje gravitacije ljubavi i milosti u ledenu noć grijeha. 
U tu noć grijeha skrenuo je svoju povijest. Skrenuo je na nizbrdicu 
svoju vlastitu narav, i ona se kotrlja u ponor ako je ne preporodi, 
ako je ne oslobodi milost. Čovjek je istinski samo onda slobodan 
kad ne robuje grijehu. »Zaista, zaista, kažem vam: tko god čini gri- 
jeh, rob je grijeha,... ako vas Sin oslobodi, zaista ćete biti slobod- 
ni« (Iv 8, 34. 36). 


Za slobodu nas je, zaista, Isus Krist oslobodio (Gal 5, 1), i slobo- 
dni smo ako je život Božji u nama, koji nam dolazi iz sablazni 
križa (Gal 5, 11). »Tko ima Sina, ima život; tko nema Sina Božjega, 
nerma života« (1 Iv 5, 12). 


Tako se misterij slobode može prelijevati u misterij smrti! 


Otkupljeni smo »dragocjenom krvlju Krista, nevinoga i neokalja- 
noga Jaganjca« (1 Petr 1, 19), ali otkupljenje, kao i naša stvorenost, 
ponuđeno je našoj slobodi. I tako se drama slobode nastavlja i pred 
darom ljubavi koja nas želi spasiti! 


Razumijemo li svu potresnost naše slobode u svjetlu opcije za 
vječnost? U podlijeganju ljudskom egoizmu danas se neodgovorno 
zamagljuje pred ljudima ta potresnost vječne alternative. Ne 
želi se govoriti o velikoj istini da je odgovornost naše slobode tako 
sudbonosna da nas može uroniti u Božje Srce, ali i strovaliti u 
tamu vječnog očaja i mržnje. A ipak je to istina vjere! Isus Krist 
je tu potresno jasan. I vjera Crkve. I nauka Koncila! 


Nije li i to znak ljudske nezrelosti kad čovjek ne želi razmišljati o 
velikim istinama svoje vlastite vječnosti i Božjeg misterija? Bježi 
pred njim. Zatvara se samo u misli maloga dometa vremena i 
svijeta. Nadsvijet pušta po strani. »Proroci« koji zavode čovjeka 
na plićake i svjesno ga možda zadržavaju da ne zaroni u dubine 
životnog misterija, kojemu je misterij slobode, rekao bih, središnje 
čvorište, pred Bogom nose odgovornost za tolike promašene i 
izgubljene ljudske sudbine. Zavoditi ljudsku slobodu na krive 
putove znači uništiti njezin smisao, a to znači uništiti čovjeka, jer 

»grijeh umanjuje samoga čovjeka sprečavajući ga da postigne 
svoju puninu« (G et S br. 13). 


Razmišljajući o tome, moramo razumjeti srdžbu blagoga Gospo- 
dina: »Onome tko bi sablaznio jednoga od ovih najmanjih što 
vjeruju u mene, bilo bi bolje da mu se o vrat objesi mlinski kamen 
pa da potone u dubinu morsku...Jao čovjeku po kom dolazi 
sablazan!« (Mt 18, 6—7). Moramo razmišljati o prijetnji Isusovoj: 
»Sin čovječji poslat će svoje anđele da pokupe iz njegova kraljev- 
stva sve zavodnike i bezakonike i bace ih u peć ognjenu, gdje će 
biti plač i škrgut zuba« (Mt 13, 41—42). 


Zaleđenost ljudske slobode u zlu najtragičnije je stanje čovjeka. 
U to stanje zaleđenosti u zlu upada čovjek osobito onda kad zlorabi 
velike milosti i velike darove, kad prezire veliku ljubav i u oholosti 
se klanja idolu lažne slobode. Otkida se od Apsolutnog i veže se 
uz bilo koji idol vremenske i svjetovne relativnosti. 


U zlu zaleđena sloboda postaje misterium iniquitatis. »Zaista, 
onima koji su jednom prosvijetljeni, i okusili dar nebeski, i postali 
dionici Duha Svetoga, i okusili Lijepu riječ Božju i snage budućega 
svijeta, pa otpali, nemoguće je opet se obnoviti na obraćenje kad 
oni sami ponovno razapinju Sina Božjega i ruglu ga izvrgavaju« 
(Hebr 6, 4—6). 


Danas se širi Crkvom neka čudna psihološka dispozicija — čak i 
među svećenicima — da čovjek apsolutizira svoju slobodu i upada 
u neku stalnu napetost pobune i pred velikim tajnama i pred neiz- 
bježivim sankcijama, zaboravljajući Pavlovu opomenu da se Bog 
ne da ismijavati unatoč svojoj ljubavi. 


Slijedeći putove lažne slobode, mnogi postaju brodolomci u 
vjeri (1 Tim 1, 19). 


Ako je Isus Krist istina (Iv 14, 6) — a to jest — i ako je htio 
da njegova Crkva bude stup i tvrdnja istine (1 Tim 3, 15), a to 
je htio, onda je bilo nužno da on svoju Crkvu obdari vidljivim 
Učiteljstvom koje će, vođeno i pomagano Duhom Svetim, trajno 
pokazati našoj slobodi putove istine. Lažna je to sloboda kad se 
nađu »učitelji« koji stalno u ime slobode potcjenjuju, podgrizaju 
i čak izruguju autoritet Učiteljstva namećući svoju misao s pono- 
som »neosporivih« mislilaca. 


Prava sloboda može živjeti samo od Istine! Istina i Ljubav 
njezina su apsolutna norma i njezino oslobođenje! Milošću oslo- 

bođena sloboda postaje pokretač svakog dobra, graditelj je mira, 
vez sloge i svjetla velikodušnog svjedočanstva vjernosti! 


Blažena Djevica Marija bila je milosti puna (Lk 1, 28) i zato je 
puninom svoje slobode slijedila volju Božju u potpunoj vjernosti. 
U Crkvi pravu slobodu istinski žive sveci! Oni ne umanjuju Evan- 
đelje na svoju mjeru (mini-evanđelje po modi mini-suknje), nego 
rastu prema rjeri Božje Riječi! 


Ljudi pak, opterećeni krivim shvaćanjem slobode, služe se njome 
na loš način, »kao da bi bilo dopušteno sve što godi, pa i zlo« 
(G et S br. 17), a ne žele slušati riječi: dužnost, vjernost, požrtvo- 
vnost, svladavanje samoga sebe, odricanje, disciplina i poštovanje 
obaveza. Pod »odraslošću« skriva se nedoraslost, nezrelost; to je 
čovjek lišen čudesne snage, bogatstva, ljepote i radosti do čega 
dovodi samo svjesno darovana sloboda Božjoj volji! Lažna sloboda 
ubija radost i ruši svijet oko čovjeka i nadsvijet u čovjeku. 


Sloboda je sposobnost prihvatiti veliki Dar! 


Sloboda je odgovor na poziv Ljubavi kojim se ona otvara vječ- 
nosti! 


Sloboda oplođena milošću je svjesna poslušnost i tiho ostvari- 
vanje životnog smisla prema Božjim nacrtima. To je savršeno 
ispunjeno u Djevici Mariji! To je veličina i privlačnost Male 
Terezije iz Lisieux-a. Tim se putem uspinju sveci. Ali to je strma 
staza! Ne ulaze li samo oni koji se trude da uđu na uska vrata 
(Mt 7, 13) u veliku slobodu djece Božje? 

(1971) 


17. ABYSSUS ABYSSUM INVOCAT 


»Nije li trebalo da Krist sve to pretrpi te 
uđe u svoju slavu?« (Lk 24, 26) 


Zašto je Bog uzeo našu ljudsku narav da bi njome uronio do 
dna ljudske patnje, u najgorču gorčinu smrti? Zašto je Bog sabrao 
u svoje Srce more ljudskoga bola? Kakva je tjeskoba prošla kroz 
njegovu dušu u Getsemaniju? Osuđen je nevin kao zločinac, kakvo 
poniženje! Obješen je na križ, kakva zapuštenost! 


Toliko je bilo u njemu patnj& duše i tijela da se u njegovu licu 
može prepoznati svaki patnik. I on je u svakoga patnika utisnuo 
svoju sliku. »Ne bijaše u njem ljepote... .« (Iz 55, 2) 


Grijeh nije mit, i zato je KRIŽ istina. Misterij zla rađa paklom. 
Tako je strašno ljudsko odbačenje Boga! Bog na tu tragediju 
odgovara KRIŽEM. Smrt Sina Božjega je svjedočanstvo najistin- 
skije, najčistije ljubavi. U toj ljubavi nema laži. Stoga samo čista 
i istinska ljubav ubija grijeh i ponovno rađa Božji život u nama. 
»Nema veće ljubavi. ..« 


Tako Bog stoji pred nama u istini svoje ljubavi. 


Pashalni misterij uključuje u sebi vrijeme i vječnost. Njegova 
ovostranost je KRIŽ. Njegova onostranost je USKRSNUĆE. To je 
cjelovita objava Ljubavi. 


Kristov put do zore uskrsnuća je križni put. Kraljevski put križa. 
On nije odabrao drugoga puta. On ne daje druge objave ljubavi. 


»Dužnost je dakle Crkve, kad propovijeda, da naviješta Kristov 
križ kao znak opće ljubavi i izvor sve milosti« (Nostra aetate, 
br. 4). 


»Iz Kristova je naime boka, pošto je usnuo na križu, poteklo 
divno otajstvo čitave Crkve« (Sacrosanctum Concilium, br. 5). 


Raspeti KRIST je životvorna istina. Tako je Bog htio biti pred 
nama istinit. 


Stoga i danas vrijedi Apostolova riječ: »Židovi znake ištu, i Grci 
mudrost traže, a mi propovijedamo Krista raspetoga: Židovima 
sablazan, poganima ludost...« (1 Kor 1, 22—23). 


Ako je Bog dokazao nama ljubav križem, smijemo li mi Njemu 
odgovoriti jeftinijom cijenom? Ako pashalni misterij Isusa Krista 

uključuje u sebi križ, može li pashalni misterij Crkve i kršćanina 
biti bez križa? Ako je to istina ljubavi, onda ni naš odgovor ne 
može biti istinit bez svjedočanstva križa. 


Kršćanin ne može živjeti pashalni misterij drugačije nego što ga 
je živio Spasitelj! 


Bez križa je nemoguće ostvariti najveću zapovijed. »Gospodin je 
jedini. Zato ljubi Gospodina, Boga svojega, iz svega srca svojega, 
iz sve duše svoje, iz sveg uma svoga i iz sve snage svoje! ... Ljubi 
svoga bližnjega kao samoga sebe!« (Mk 12, 29—32) 


Drugog puta nema u slavu uskrsnuća! 


»Hoće li tko za mnom, neka se odreče samoga sebe, neka uzme 
svoj križ i neka ide za mnom« (Mt 16, 24)! 


Richard Wurmbrand, izmučen u tamnici radi Evanđelja, u tje- 
skobi sebi postavlja pitanje: »Da li vjerujem u Boga? Odzvonio 
je čas istine! Bio sam s4m... Bog mi je nudio samo patnju. 
Hoću li ga nastaviti ljubiti?... Prolazili su tjedni za tjednima. 
Moj jedini posjetilac bio je stražar koji mi je donosio crnog kruha 
i prozirne juhe a da ne bi otvorio usta... Može li me ta šutnja 
približiti Bogu? Može li me učiniti boljim pastorom? Primijetio 
sam zaista da su dobri propovjednici ljudi koji su posjedovali 
unutrašnju šutnju kao Isus. Ako su usta suviše otvorena... duša 
gubi toplinu, kao što se ohlađuje i soba ako su vrata širom otvorena. 


»Malo pomalo sam spoznao da na drvu šutnje sazrijeva plod 
mira. Počeo sam biti svjestan svoje prave osobnosti, kao i sigur- 
nosti da pripadam Kristu. Otkrio sam da se moje misli i osjećaji 
okreću Bogu i da mogu cijele noći provesti u molitvi, duhovnim 
vježbama i hvalama. Sada sam znao dane igram nika. 
kvu komediju, nego da vjerujem ono što vjeru. 
jem. 


»Hrabrila me misao na Majku Isusovu koja je 
stajala pod križem bez ijedne tužbe... Shvatio sam da moram s 
Isusom i svetima graditi most između Zla i Dobra; most od suza, 
molitava i osobnih žrtava kako bi grešnici mogli prijeći preko 
njega i pridružiti se blaženima...« (Richard Wurmbrand, Mes 
prisons avec Dieu, Tournai — Casterman, 1969). 


To je istina. U razumijevanje te istine uveo je Duh Sveti Crkvu 
od početka, i njezini mučenici, sveci i pokornici svjedočanstvo su 
te istine. 

Jedan naš mladi svećenik pripovijedao je slijedeće: Posjetio 
sam svoga bolesnoga župljanina. Ima oko trideset godina. Para- 
liziran je. Skvrčen već godinama leži na krevetu. Što je taj naš 
bolesni brat rekao svećeniku? — »Velečasni, radostan 
sam da pripadam trpećoj Crkvi. Crkva će rasti, 
jer će uvijek biti onih koji će se za nju drago 
voljno prikazati kao žrtval« — Odakle tom patniku 
tolika mudrost? Tu je na djelu Duh Sveti, istiniti Učitelj sve 
istine. On je i Učitelj — da razumijemo pashalni misterij. Nema 
uskrsnuća bez križa. 


Kako je onda čudan i opak mentalitet, koji se pokušava uvući 
u Crkvu, po kojem je i kršćanima križ postao sablazan i ludost. 
Ima toga. Svećenik je pozvan da bude lijek protiv takvog Ienta- 
liteta. Svećenik ne smije zapustiti molitvu (»šta to Bogu treba«), 
duhovno štivo, razmatranje, dnevni red s vjernim poštivanjem 
svojih dužnosti. Tada bi izgubio smisao za istinitu ljubav i prema 
Bogu i prema čovjeku. Danas se nerado sluša riječ: žrtva, svlada- 
vanje samoga sebe, askeza, poslušnost itd. 


Odbacuje se iskušana pedagogija da čovjek već od najranije 
mladosti mora prihvatiti jedan red da bi red bio u njemu. To se 
smatra napadom na slobodu. Međutim, sloboda koja odbija disci- 
plinu, kontrolu svojih misli i sjetila, lažna je sloboda. To je samo 
alibi za egoizam. Po toj logici više se ne smije nikoga ni na što 
upozoriti, ni od koga ništa zahtijevati, nikoga opomenuti. Na sve 
se to odgovara: Odrasli smo, »vlast« koči slobodu! 


Nije li sve to dokaz da je Evanđelje posve krivo shvaćeno. Ne 
u Duhu Svetom, nego u duhu ovoga svijeta, do srži zaraženog 
hedonizmom. Ako svećenik satima sjedi pred televizorom, ili traži 
neke zabave, ako se hrani neprikladnim štivom, svakako će ispra- 
zniti svoju dušu do tolike mjere da se osjeća u Božjem svjetlu vjere 
stranac. Tada je teško govoriti o Bogu, o Kristu raspetom, o 
strmom putu koji vodi u život! 


Ako svećenik ne nosi u sebi kraljevstvo Božje, kako će ga 
objaviti drugima? Ako ne govori o Bogu iz unutarnje punine, koga 
će uvjeriti o njemu? Bilo bi to pretakanje iz praznoga u prazno. 


Apsurd je u tome što se i takav mentalitet želi pokriti Koncilom. 
Kad redovnik »iz principa« otkazuje poslušnost poglavaru, brani 
se Koncilom. Kad svećenik nekim samovoljnim postupcima tero- 
rizira savjest vjernika i savjest biskupa, opravdava se Koncilom. 
Kad se propuštaju ozbiljne dužnosti, i to se brani »koncilskom« 

slobodom. Takve krilatice zaista nemaju temelja ni u tekstu Koncila 
ni u tekstovima ozbiljnih tumača Koncilske misli. 


Abyssus abyssum invocat! 


Međutim, Bog je objavio svoju metodu spasavanja ljudi. To je 
metoda istinite ljubavi, metoda križa. I to svakidašnjeg križa koji 
se sastoji u svakidašnjem vjernom vršenju dužnosti svoga poziva 
u odnosu prema Bogu i ljudima, i to iz motiva ljubavi. 


Vidimo toliko svećenika, graditelja crkvi, i apostolskih radnika 
koji uspješno okupljaju i živu Crkvu, kako čine velika djela. Tiho 
rade, ustrajni su, vjerni i nipošto ne sumnjaju u svoj svećenički 
identitet. Sve daju od sebe i sve daju za druge. Nose mir u duši 
i šire ga oko sebe. Ne propovijedaju nikakve revolucije u Crkvi. 
U svojoj zajednici vjernika grade Katoličku Crkvu, ne svoju sektu. 
Nipošto se ne osjećaju »pritisnuti od biskupske vlasti«. Njihov 
ustrajni apostolski rad nadahnut je dubinom njihove duše koja 
se kupa u svakodnevnoj molitvi i Misi. Znaju da sva pastoralna 
tehnika može biti samo aes sonans aut cymbalum tinniens ako je 
ne zalijeva krv s križa, istina ljubavi. Križ je ljubav bez laži. 


Takve svećenike mora Crkva odgajati i danas. Svećenici hedoni- 
stičkog i bezobzirnog mentaliteta bili bi katastrofa za Crkvu. 
Moramo govoriti istinu. 

Samo križ može ispuniti dušu Kristovom puninom. Svećenici 
takve duše u svako su doba istiniti i uvjerljivi apostoli, i duše ih 
poznaju. 


Križ ne dopušta nikakav alibi! 


»To je mjera ljubavi koja nema mjere!« Samo takvom se ljuba- 
vlju objavljuje Krist i spasavaju ljudi! 


Trebalo je da Krist sve to pretrpi i tako uđe u svoju slavu! 


Ako smo njegovi učenici, i mi ga moramo slijediti. On će pomoći 
našu slabost. Neka nas hrabri misao da i nas prati Njegova Majka. 


(1972) 


18. ANONIMNOST ILI ZNAK 


Sada nas ne zanima kad su se svećenici i redovnici počeli odi- 
jevati drugačije od ostale subraće. Ne zanimaju nas povijesni 
uvjeti toga razvoja. Pošteno želimo prepustiti svakom vremenu 
njegova shvaćanja i izraze. Pravedno prosuđivati prošlost jednako 
je zahtjev savjesti kao što se moramo poštenom iskrenošću posta- 
viti i pred svoje vrijeme da nas možda ne bi zavela napast prepo- 
tentnosti. Svaka je generacija uvijek u toj napasti kad je opoji 
samosvijest do tolike mjere da samo sebi pripisuje svu mudrost 
povijesti i otkrivanje svijeta. 


Dakle, bez obzira na prošlost, pitamo se da li ima smisla da 
danas osobe duhovnih zvanja budu označene među braćom ljudima? 
Razmislimo o tome mirno. Pošteno vagnimo razloge. 


Činjenica je da se ljudi odijevaju. To je zahtjev i svijest ljudsko- 
sti. Odjeća nema samo tu svrhu da nas zaštiti od klimatskih 
nepogoda. Odjeća produhovljuje ljudsku tjelesnost! Što se je čovjek 
više kulturno i misaono uzdizao, to je više njegovo odijevanje 
očitovalo ne samo praktičnu svrhu nego je postajalo i izraz ljepote, 
dostojanstva, finoće duha. Odijevanjem čovjek želi istaknuti svoje 
osobno dostojanstvo, ali ujedno očituje i poštovanje prema dru- 
gima. To je logika ljudske psihologije. Ovdje ne želim ulaziti u 
analizu izvjesne deformacije psihe koja se očituje u deformiranoj 
modi. Deformirana moda, vođena samo erotskim interesom, zaro- 
bljuje i degradira integralnost ljudske osobe koja je uvijek 
duhovnotjelesna stvarnost. 


Odijevanje ljudi diktirano je donekle i normalnom zakonitošću 
odnosa među ljudima. Ono se ne može odijeliti od te zakonitosti. 
Ako nudisti tvrde da potpuna razgolićenost ruši sve nejednakosti 
među ljudima, onda nas taj razlog nipošto ne uvjerava. On može 
biti sofizam. Razlike među ljudima ne stvara različnost odijevanja, 
nego stav ljudskog srca prema čovjeku. Golišavac, također, može 
biti nadut prema svom bratu golišavcu, i ako je njegovo srce oholo, 
bahato i samoživo, nipošto ga neće promijeniti odbacivanje odjeće. 
Da bi čovjek priznao drugoga svojim bližnjim u ljubavi, pažnji i 
poštovanju, ne mora se zato svući do gola. Ako, osim toga, uzmemo 
u račun najnormalniji osjećaj ljudske stidljivosti, normalan čovjek 
bez poteškoća shvaća da se pristojnim odijevanjem zaštićuje ljud- 
skost čovjeka koja ga izdiže nad životinjom. 


Moramo imati u vidu, također, činjenicu da različitost odijevanja 
ne mora biti, i nije uvijek, kastno svrstavanje ljudi. To može biti, 

ali ne mora biti. Kastno se dijele ljudi zbog svoga mentaliteta, a 
ne zbog različite odjeće. Opet, nužno je mijenjati srce. 


Ljudi su se uvijek različito odijevali, i odijevat će se, da izraze 
pozitivne stvarnosti života. Pripisivati tu različnost samo klasnom 
ili kastnom mentalitetu ne bi bilo objektivno. Ima zato nužnih, 
dakako, poštenih razloga koje diktira sam život. Htjeti sve iznive- 
lirati i u tom pogledu znači zapravo postati žrtvom diktature mode 
koja na svoj način zarobljuje i uniformira gušeći ljudsku osobnost. 
Robovanje bilo kojoj modi samo zbog toga »jer je takva moda«, 
uvijek je pomanjkanje osobne samostalnosti, gubitak svjesnosti 
slobode i prepuštanje nasilju svoje okoline. Ako čovjek nešto 
prihvaća ili odbacuje, dosljedno svome razumnom dostojanstvu, 
mora slijediti dostojanstvo i poštenje razloga, a ne diktat mode. 


Kršćani bi baš (osobito kršćanske žene) na području mode 
morali svjedočiti svoju kršćansku i ljudsku slobodu, i ne bi smjeli 
dopustiti da ih zarobi teror Inode koja vrijeđa ukus, otmjenost i 
dostojanstvo ljudske osobe. Erotizirana moda osiromašuje i poni- 
zuje. Savija čovjeka samo u malu dimenziju seksa. Sitni, zarobljeni 
čovjek. 


Način odijevanja ne može se odijeliti od pojma što ga imamo 
o čovjeku uopće. Nije svejedno da li smatramo čovjeka bićem koje 
bitno nadvisuje životinju ili ga smatramo samo više razvijenom 
životinjom. 


Odijevanjem može čovjek svjedočiti svoje životno uvjerenje, 
svoje služenje ljudima, svoje poštovanje braće. 


Mislim da posebno svećeničko i redovničko odijevanje ne bismo 
smjeli prosuđivati pod terorom inode i desakraliziranog menta- 
liteta, pa ga onda odbaciti kao nešto povijesno preživjelo i besmi- 
sleno. Samo takav motiv bio bi izraz plitkosti i duhovne nezrelosti. 
Ova naša civilizacija mnogo trpi baš od površnosti kojom se 
pristupa nekim pitanjima. Podliježe parolama, sloganima i krila- 
ticarna a da ne razmišlja mirno i duboko o razlozima. 


O odbacivanju svećeničkog odijela možemo čuti više krilatica 
nego ozbiljnih razloga. Ljudi argumentiraju krilaticama samo kad 
ne misle svojom glavom. 


U nekim su zemljama vlade zabranile duhovnu odjeću, a u 
nekima su je sami svećenici i redovnici odbacili. Čini mi se da 
bolje slute njezino značenje oni koji su je zabranili nego oni koji 

Da bismo razumjeli razložnost posebne odjeće duhovnih zvanja, 
udubimo se u stvarnost života i ljudsku psihologiju. 


Životna stvarnost poznaje različitost odijevanja zbog službe. Ako 
liječnik ili bolesnička sestra obuku bijelu haljinu, razlikuju se od 
drugih, ali sigurno ne zato da bi stvarali kastu, nego da bi bili 
prepoznatljivi u svom služenju. Mislim da je to barem toliko važan 
razlog kao i razlozi higijene. Ako čuvar javnoga reda nosi uniformu, 
nije li to znak njegove službe da bude vidljiv onima koji možda 
ustrebaju njegovu pomoć i zaštitu? Ni uniformu pilota ne shvaćamo 
kao pripadnost jednoj kasti, nego kao znak određenog služenja. 
Radi se o znaku, a ne o kasti. Mogli bismo više takvih primjera 
navoditi iz života. 


Ne bismo li mogli posebnu odjeću duhovnih zvanja shvatiti kao 
znak određenog služenja ljudima? Ne izdizanje nad njima (to 
možemo i bez odijela), ne odvajanje od njih (to, također, možemo 
i bez odijela), ne zatvaranje u svoju sebičnost (i to možemo učiniti 
bez odijela), ne bahato isticanje da pripadamo nekoj višoj kasti 
(kastni mentalitet posjeduju ljudi kastnog srca makar bili bez 
odijela). 


Uvjeren sam da crkveni propisi o svećeničkom i redovničkom 
odijevanju imaju duboke životne, psihološke i teološke razloge. 


Zar bi to bilo štetno za život ljudi da vide na ulicama osobe koje 
su označene da su se darovale duhovnom ili karitativnom služenju 
i da su se za to služenje opredijelile dubokim motivom vjere u 
Boga živoga? Zar bi to vrijeđalo ovu našu civilizaciju da među 
mnoštvom u pokretu kreću i ljudi vidljivo označeni da slijede Isusa 
Krista i da su pripravni svojom žrtvom svjedočiti njegovu ljubav? 
Budimo uvjereni da svećenike i redovnike ne dijeli od ljudi dru. 
gačije odijelo, nego nedosljednost, ako ne živimo ono što odijelom 
svjedočimo. Ljudi zahtijevaju od nas dosljednost. 


Sigurno je i to, posve psihološki, da vjernici rado vide i izvan 
crkve svećenika, redovnika i redovnicu. To može biti za njih drag 
znak, poticaj i oslobođenje od teškog osjećaja osamljenosti u 
mnoštvu ovog duhovno osiromašenog svijeta. 


Sigurno je i to, posve psihološki, da ljudi u susretu s ljudima 
žele znati s kim se susreću, s kim razgovaraju. Znak odijela može 
im biti pomoć, može ih ohrabriti da pristupe, da se povjere u 
onom u čemu im to služenje može pornoći. 


Na jednoj benzinskoj stanici, dok mi je radnik (također, označen 
za svoju službu) točio benzin, molio me je neke upute u stvarima 

savjesti. Imao sam znak svoga svećeništva i otvorio mi se s 
povjerenjem. Ljudi još uvijek, bez obzira na uvjerenja, nose u 
svojoj duši pojam o duhovnoj osobi kao o osobi koja mora biti 
prijatelj čovjeka i kojem se može povjeriti s povjerenjem. Ti ih 
susreti ohrabruju. To je psihološki razumljivo. Zašto se onda 
sakrivati i bježati u neku mučnu anonimnost? Nismo li u trgovi- 
nama, u uredima i na javnim mjestima doživjeli ljudski i srdačan 
smiješak jer smo bili označeni? Nismo li bili zapitani o stvarima 
i temama o kojima nikad ne bismo bili zapitani da smo bili samo 
anonimni neznanci među ljudima? Nije li nas baš naše svećeničko 
odijelo u više prilika približilo ljudima nego što nas je od njih 
odijelilo? 


Život i psihologija su u prilog znaku! 


Mislim da je u prilog znaku i teologija. Zašto ne bi Duh Sveti 
mogao u Crkvi kroz povijest razvijati i razumijevanje i primjenu 
znaka kao Božjeg sredstva u saobraćaju s ljudima? Sv. pismo 
nam daje dosta primjera za teologiju znakovitosti. 


Čovjek se iz svoje nutrine izražava znakom (riječ, gesta, suze, 
smijeh). U tu znakovitost možemo uključiti s punim pravom i 
odijelo. Bog, također, znakom izlazi iz svoje Nevidljivosti u razgovor 
s ljudima. Sv. pismo je puno toga, a vrhunac te Božje znakovitosti 
je UTJELOVLJENJE SINA. Kristovo Čovještvo iz kojega izvire 
Crkva, sakramenti, sakramentali... Sve to ulazi u logiku Božje 
mudrosti i ljudske psihologije. 


Ima li Bog pravo da ga javno priznajemo? Sigurno ima to pravo. 
Isus je izričito rekao da ga se ne smijemo stidjeti i da ga ne smijemo 
tajiti pred ljudima. »Tko se zastidi mene i mojih riječi u ovom 
preljubničkom i grešničkom naraštaju — njega će se stidjeti i 
Sin čovječji, kada dođe u slavi Oca svoga zajedno sa svetim anđe- 
lima« (Mk 8, 38). 


Mislim da ne bi bilo pošteno, i to bi mogao biti izraz izvjesnog 
duhovnog primitivizma, ako bi se veličanstvo katedrala, ljepota 
liturgijskih obreda i odijela, svečanost prostora u kojima se 
susreće Narod Božji međusobno i s Bogom stavilo jednostavno 
pod krilaticu triumfalizma. To bi značilo bogatstvu ljudske duše 
spriječiti pravo da se izražava bogatstvom znaka. Takve me krila- 
tice uvijek podsjećaju na ono Judino jadikovanje zbog razbijene 
alabastrene posude pune miomirisa izlivena nad Isusovom glavom 
(Mk 14, 3—7). Mislim, također, da ima u tome dosta Judine hipo- 
krizije kad se velikodušni izraz prema Bogu smatra osiromašenjem 
siromaha. Svečanost, ljepota, sklad i dostojanstvo bili su i ostat će 

uvijek potreba ljudske duše i izraz bogate duše. Stoga bih uvijek 
radije (a mislim i poštenije) navedene izraze i znakove pripisao 
toj potrebi i bogatstvu duše koja vjeruje i ljubi nego nekom taštom 
i plitkom triumfalizmu. Takav triumfalizam bio bi nesposoban da 
nadahne takva djela. 


Ako jedna civilizacija više nema potrebe ni smisla da se izražava 
takvim znakovima, onda to može biti znak jedne nemoći i siroma- 
štva duše. Unatoč nekim pojavama suvremenog svijeta možemo biti 
uvjereni da se ova naša suvremena civilizacija ne želi pomiriti s 
tim siromaštvom. I ona se želi očitovati na veličanstven način. 
To svjedoči i Olimpijada u Miinchenu. 


Učinio sam tu digresiju da bolje osvijetlim misli o odijevanju 
duhovnih osoba. 


Ono je znak da ljubimo Boga, da smo učenici Kristovi, da 
ljubimo braću i da se ne stidimo svega toga. Ono je izraz poštovanja 
poziva koji smo odabrali. Ono je, također, izraz i poštovanje prema 
ljudima pred kojima ne želimo glumiti da nismo ono što jesmo. 
Naši suvremenici ne traže nipošto od nas da bacimo sa sebe svaki 
znak kako bi nas oni više cijenili i kako bi imali više povjerenja 
u nas, nego traže od nas da naša djela, naš život dokazuje što 
odjećom govorimo. U tome je samo problem. 


Može biti opravdanih razloga da u određenim uvjetima osoba 
duhovnog zvanja nastupa bez ikakva znaka, ali takve razloge 
proširiti u opći stav smatram da je više robovanje modi nego 
samostalno prosuđivanje razloga. 


Mislim da bi to bila velika žalost ako bi svećenici i redovnici 
odbacili svoju duhovnu odjeću samo zato što im je teško nositi 
znak svoga zvanja, svoga služenja, svoje vjere. Ne bi li to bila 
nevjernost? Osobni kukavičluk? Klonulo povlačenje pred navalom 
ateiziranog mentaliteta? Znak unutarnje praznine? Želja da se 
inožemo neodgovornije vladati? Hoćemo li zaista samo svojim 
civilom obraćati ljude? Zar su ljudi tako naivni da ih samo tim 
trikom možemo dobiti? Moglo bi se postaviti našoj savjesti više 
takvih pitanja, ali i ova su dovoljna. 


Ako tko u sebi ništa ne nosi, ako nije ispunjen oduševljenjem 
svoga poziva, ništa neće dati drugima, obukao se ovako ili onako. 
Ali ako netko ima punu dušu, željet će uvijek da daje drugima 
i neće se stidjeti da bude vidljiv zdenac na koji dolaze žedni i piju. 
Neće mu biti težak znak Božjega poslanja. Jednostavna, otinjena i 
praktična odjeća kao znak duhovnoga poziva i služenja bit će uvi- 

jek izraz da poštujemo Boga i ljude. Ako kada moramo postupiti 
drugačije, ispitajmo ipak svoju savjest i motive pred Bogom! I na 
taj način budimo pažljivi na Božju svetost i ljudsko dostojanstvo. 


Ako već na ulici nije suvišan znak, pitajmo se kako dolazimo 
obučeni u crkvu, k oltaru, u ispovjedaonicu? Uvreda bi bila za 
svakoga koga bismo primili ili posjećivali u spavaćoj košulji. 
Shvaćajmo propise Crkve o odijevanju u liturgiji i izvan liturgije 
kao izraz i želju Crkve da čuva nešto lijepo, plemenito, puno dosto- 
janstva u našim odnosirna s Bogom i ljudima. 


Međutim, bez obzira na razloge u ovom ili onom materijalnom 
odijevanju, uvijek moramo biti obučeni u Isusa Krista (Rim 13, 
14a; Gal 3, 27). 


Ljudi će nam se radovati ako znak našeg duhovnog odijela bude 
ujedno i svjedočanstvo da smo obučeni u Isusa Krista. 


»Zaodjenite se, dakle — kao izabranici Božji, sveti i ljubljeni — u 
milosrdno srce, dobrostivost, blagost, strpljivost« (Kol 3, 12). 


(1972) 


19. HODAJMO U ISTINI 


»Čuti da moja djeca po Istini žive! — 
nema mi veće radosti od toga«s (3 Iv 4). 


Pomirenje s Bogom i s ljudima velik je poziv Svete godine. U 
Crkvi je za to pomirenje prijeko potrebna poslušnost Istini. Ispo- 
vijedanjem iste vjere obitelj Crkve Iože u sebi posjedovati mir 
zajedništva. 


Na žalost, mnoge su sumnje ubačene u duše. Nesigurnost je 
zarazila tu i tamo i navjestitelje vjere. Suvremena sredstva saop- 
ćavanja uspjela su stare zablude pod novim ruhom rasuti svijetom 
u tolikim razmjerima da su temeljne istine stavljene u pitanje. O 
nekim sadržajima vjere stvorena je zavjera šutnje. Nesigurnost 
pak na području vjere otvorila je široko vrata laksizmu na podru- 
čju života. Nije li to činjenica cijele povijesti da je zapravo 
pobunjeno srce zavodnik razuma te se ovaj zatvara pred Istinom? 


Bog je govorio ljudima, Bog se u svojoj dobroti objavio. Ta 
činjenica obavezuje na određenu logiku mišljenja. Objava je Božji 
dar darovan svim ljudima za njihovo spasenje, i to za sva vremena. 


Ako je Božja objava DAR za sve ljude i za sva vremena, onda 
ona mora imati svoj objektivni sadržaj nepromjenjiv za sve ljude 
i za sva vremena. Čovjek se ne može prema tore sadržaju odnositi 
kao prema svom privatnom vlasništvu s kojim raspolaže kako mu 
se sviđa. 


Prihvaćanjem toga DARA stvara se zajednica onih koji uzvjero- 
vaše, i njih taj objektivni sadržaj objave, prihvaćen u cjelini, čini 
ZAJEDNICOM iste vjere. Milošću rasvijetljen, subjektivni odgovor 
svakog pojedinca objektivnom sadržaju Božje objave unosi ga u 
zajedništvo vjernika koji ispovijedaju isti sadržaj svoga vjerovanja. 


Potrebno je istaknuti da formule tih sadržaja nisu prazne riječi 
niti igra riječi, nego su izričaji REALNOSTI u koje se vjeruje. 
JEDINSTVO zajednice nužno živi od tog prihvaćanja ISTOG 
sadržaja i smisla velikih REALNOSTI objave izrečenih ljudskim 
riječima. 


Ako je Bog zaista govorio, onda je i rekao NEŠTO što nam je 
samo on mogao reći i što nadilazi moć ljudskih misaonih otkrića. 
Ljudske pak riječi, iako su preslabe da bi mogle izraziti puninu 
Božjih sadržaja, ipak nisu bez značenja; izriču određene pojmove 
koji opet analogijom izriču Božje misli i stvarnost. »... A riječima 

se proglašuju djela i osvjetljuje misterij u njima sadržan« (Dei 
Verbum br. 2). 


Ima velik broj ljudskih riječi koje nikada ne mijenjaju svoje 
osnovno značenje, i njihov je smisao riječju označena stvarnost. 
Ako se dublje ulazi u sadržaj stvarnosti, bolje se otkriva i značenje 
riječi. Nije dobro nekom samovoljom riječima uskraćivati njihovo 
značenje. Nijekati značenje riječi moglo bi značiti nijekanje stvar- 
nosti koja se riječju izriče. Na području vjere to bi moglo značiti 
nijekanje sadržaja vjere. 


Riječi: Bog, Trojstvo, osoba, narav, čovjek, tijelo, duša, duh, 
anđeo, sotona, materija, vrijeme, vječnost, milost, grijeh, istina, 
pravda, dobro, zlo, ljubav, mržnja itd... znače određeni sadržaj. 
Čovjek kao razumno biće nosi kroz svoju povijest, unatoč tolikim 
mijenama, univerzalne pojmove i svijest da njima izriče nešto 
određeno u svom sadržaju i značenju. 


Bog u svom govoru ljudima nije mogao mimoići ljudski rječnik; 
služi se ljudskim riječima da njima izrazi svoje misli o svojoj i 
našoj ljudskoj ISTINI. Istina postoji kao objektivna stvarnost, 
kao što i sunce postoji neovisno o tome da li ga čovjek vidi ili ne 
vidi. 


Bog postoji kao apsolutna stvarnost, a ljudski je um uvijek 
tražio kakva je ta stvarnost u sebi; spoznavao je Božje postojanje 
iz djela Božjih; spoznavao je i neka Božja svojstva (život, razu- 
mnost, vječnost, svemoć, svetost), ali je to ljudsko razmišljanje 
bilo zasjenjeno nekom nesigurnošću i pomiješano s krivim pre- 
dodžbama. 


Bog izlazi u susret čovjeku da ga dovede na put Istine, da mu 
otkrije svoju ISTINU, beskrajnu, nadasve lijepu i uvijek nedo- 
kučivo dublju od dubine svake ljudske misli. Objavom o sebi Bog 
nas oslobađa opasnosti da si stvaramo lažne bogove po svojoj 
mjeri i interesima, kako ih je stvarao poganski svijet. 


Trojstvo, utjelovljenje, otkupljenje, Božji život u nama, grijeh 
kao smrt toga života, uskrsnuće, bogatstvo stvaranja vidljivoga 
i nevidljivoga svijeta, zajedništvo općinstva svetih, vječna odba- 
čenost odlukom stvorenja koje je odbilo ljubav, Crkva, sakramenti 
..., sve nam je to objavljeno, sve je to izrečeno ljudskim riječima 
koje znače ono što izriču, premda su uvijek ljudske riječi slabe u 
izricanju Božjih Misterija. 


Cijeli sadržaj objave pun je misterija. A zar nije i ovaj naš 
vidljivi svijet tako pun misterija? Samo plitak um ne sluti tajne. 

Zar nije sve prožeto dubokom tajnom? Bog u svojoj biti, životu, 
djelovanju; Bog u svom susretu s čovjekom; čovjek u svojoj od 
Boga zamišljenoj i stvorenoj totalnoj realnosti kao pozvanik na 
Božju gozbu vječnoga života; čovjek koji može Bogu reći DA, ali i 
neopozivi NE kojim se zatvara u očajnu noć totalne osamljenosti, 
u srce mržnje koja se ne gasi; misterij čistih duhova koji su se 
podijelili zauvijek na duhove ljubavi i duhove potpune i neopozive 
mržnje; uskrsnuće tijela, stvarna prisutnost Isusova u Euharistiji, 
oproštenje grijeha itd.... 


Sve su to realnosti izrečene ljudskim riječima, sve su to sadržaji 
koje ne prihvaćamo kao neku apstraktnu filozofiju ili neke kons- 
trukcije ljudskih učitelja, nego ih VJERUJEMO kao objavu. To 
dolazi iz Božjih dubina; to nam je otkriveno kao dar Božje ljubavi 
da bi Istina postala naš život i naše spasenje. 


Stoga pred DAROM objave možemo stajati sarno kao primaoci 
DARA, a ne kao njegovi autori. Na taj se DAR odgovara ili 
poslušnošću vjere (Rim 16, 26) ili nevjerom; prihvaća ga se ili ne 
prihvaća. Dar je ponuđen ljudskoj slobodi. 


»Tko uzvjeruje i pokrsti se, spasit će se, a tko ne uzvjeruje, 
osudit će se« (Mk 16, 16). Kako je to strahovita alternativa! Kako 
je onda potresan misterij slobode! To je sposobnost da čovjek 
prihvati Boga, a ne igra samovolje. 


Ako je Bog govorio za ljude svih vremena, morao se je u 
svojoj Providnosti pobrinuti da Istina objave bude sačuvana za 
sva vremena, sve dok Gospodin ne dođe (I Kor 11, 26). To izlazi 
iz logike Božje mudrosti; inače Božja objava ne bi imala smisla. 
Mora biti sačuvana negdje; mora biti prenošena od nekoga; mora 
biti sačuvana po nekome! Za to se je Bog htio poslužiti ljudima. 


Svi smo mi primili Božju objavu, ali ne neposredno od Boga, 
nego u Crkvi i po Crkvi. Objava je Baština cijele Crkve i svih 
njezinih naraštaja do konca svijeta. Ista vjera povezuje sva poko- 
ljenja Crkve kroz cijelu povijest. Isus Krist je ustanovio JEDNU 
Crkvu da bude u službi Riječi. Ideje koje niječu postojanje jedne 
Kristove Crkve i proglašuju istinu relativnom niječu zapravo samu 
objavu i samu istinu. Cijela povijest Crkve dokazuje da Bog nije 
smio prepustiti Crkvu valovima povijesti i ljudskih mišljenja. Ako 
je Crkva vidljiva zajednica, a to jest, onda ju je Božja mudrost 
morala osigurati vidljivim UČITELJSTVOM kao prenosnikom i 
čuvarom vjere. 


7  Hodajmo u istini 97 


Tako je to bilo od početka Crkve. Apostoli prenose ono što su 
vidjeli (1 Iv 1, 1; 2 Petr 1, 16). Crkva nije izmislila Isusa Krista — 
— Puninu Božje objave, ni njegovih riječi, ni njegovih djela; Crkva 
nije izmislila ono što ju je sabralo od mnogih u jedno, nego je 
vjerom prihvaćala predložen dar objave. Apostoli su se predsta- 
vljali kao zakoniti poslanici Uskrsnuloga kojeg su poslije uskrsnuća 
vidjeli, opipali i čuli (to nije mit), a s kojim su prije njegove 
mučeničke smrti, za vrijeme javnog djelovanja, živjeli i drugovali 
kao svjedoci svega što govori i čini (ni to nisu bajke). 


Apostoli su svjedoci doživljenoga i proživljenoga, a ne izmišljači 
priča. Njihovi pak nasljednici predaju ono što su primili, a primili 
su i poslanje da to predaju. Često, poput apostola, mučeništvom 
svjedoče ono što naviještaju. Učiteljstvo Crkve ima božansku 
legitimaciju za prenošenje i čuvanje Božje objave. Ti poslani ljudi, 
vidljivo označeni i ovlašteni sakramentom polaganja ruku, svjedoče 
što je vjera Crkve i to predaju ne kao gospodari, nego kao sluge 
Riječi. Toj činjenici daju potvrdu toliki dokumenti Sabora Crkve 
kroz povijest, samo Sv. pismo i Predaja Crkve od početka. Stoga 
je sama Crkva predmet vjere, prihvaćen Dar. Nije bez Duha 
Svetoga ušla u nicejsko vjerovanje: vjerujem u jednu, svetu, 
katoličku i apostolsku Crkvu. 


Isti sadržaj vjere bitni je temelj jedinstva Crkve. Dok se svi čla- 
novi Crkve susreću u tom sadržaju, dok ga prihvaćaju vjerom, je- 
dinstvo je čvrsto, sigurno i radosno. Ako se taj sadržaj počne nije- 
kati i cijepati, cijepa se Crkva, nužno nastaje nemir u Crkvi; Otaj- 
stveno je Tijelo zahvaćeno groznicom. Savršeno zajedništvo moguće 
je samo onda kad Istina i Ljubav idu zajedno. U Bogu je to jedno. 
Zablude su uvijek otrov i organizmu Crkve, i one su razbile jedin- 
stvo jer su mnoge odvratile s puta Istine. 


Isusova mnolitva »da svi budu jedno« (Iv 17, 21) ostvaruje se, 
dakle, kad svi članovi Crkve prihvate zajedničku baštinu vjere 
— depositum fidei, a to prihvaćanje je poslušnost ponuđenoj Riječi. 
Učiteljstvo naviješta, nudi DAR. Ponuda i poslušnost moraju se 
susresti u našem srcu, i plod tog susreta je čin vjere. Tu je na djelu 
Duh Sveti. Ne zaboravimo da je na prvom Saboru u Jeruzalemu 
bila izrečena svijest o činjenici da Duh Sveti vodi Crkvu i da se slu- 
ži učiteljstvom. »Zaključismo Duh Sveti i mi... (Dap 15, 28). 


»No kada dođe on — Duh Istine — upućivat će vas u svu isti- 
nu...« (Iv 16, 13). Duh Sveti je onaj unutarnji Učitelj koji prati i 
rasvjetljuje propovjednike i slušatelje. »A kako da povjeruju u ono- 
ga koga nisu čuli? Kako pak da čuju bez propovjednika? A kako 


98 


propovijedati bez poslanja?... Dakle: vjera po poruci, a poruka 
riječju Kristovom« (Rim 10, 14—15. 17). 


Ako je, dakle, vjera pristajanje uz određeni sadržaj vjerovanja, 
koji se prihvaća kao DAR objave i prema tome kao Božja riječ, 
onda je to opredjeljenje za Istinu. Božja riječ je Istina. Pitanje isti- 
ne bilo je u Crkvi temeljno pitanje. Važnost toga tako je očita u 
Novom zavjetu! Svi Sabori bili su sazivani da se protumači i obrani 
istina vjere. Za sve definicije svih Sabora može se reći: »Zaključi- 
smo Duh Sveti i mi...!« Pitanje istine konačno je pitanje cijele 
ljudske egzistencije. U pokoncilskim raspravama pojavio se tu i 
tamo za Crkvu neprihvatljiv duh: podrugljivo se spominje Trident- 
ski sabor, s omalovažavanjem se zaobilazi I Vatikanski, a postoje 
i očite tendencije da se i II Vatikanskom saboru podmeću sasvim 
neprihvatljiva mišljenja, i to metodom koja je više emocionalna 
nego racionalna. 


Suviše se naglašava razlika između predkoncilske i pokoncilske 
Crkve, između tradicionalne i nove teologije. To je stvorilo takvo 
ozračje mišljenja da se postavlja pitanje: A što je ostalo još od 
»stare«« vjere i što to uči »nova« vjera? Različiti pristupi i novi po- 
gledi na isti sadržaj još ne mijenjaju vjere. Ovog ljeta upitao je 
jedan naš svećenik holandske turiste koji su parkirali kraj njegove 
crkve: »Što ste po vjeri?« — »Bili smo katolici«, odgovorili su, »ali 
sada ne znamo što smo«. Činjenica je da su, više ili manje otvoreno, 
u ime izricanja vjere za suvremenog čovjeka na nov način stavljene 
u pitanje istine vjere koje Crkva naučava de fide. Neki zanemaruju 
ono »eodem sensu eademque sententia«. To je stvorilo pomutnju. 
Istina je postala relativna stvar. Više nije norma vjera Crkve, nego 
osobna mišljenja, i suvremeni čovjek sam odlučuje da li mu se ne- 
što sviđa ili ne. U sve te rasprave često je unesena više osobna gor- 
čina nego razlozi. Određene etikete postaju lagani obračun s protiv- 
nikom. Sve se pak podmeće Duhu Svetom, premda nas Sv. pismo 
upozorava da treba razlikovati duhove, a sam sotona se zaodijeva 
u anđela svjetla da bi prevario i upropastio. 


Sv. Pavao upozorava biskupa Timoteja: »Na to podsjećaj, zakli- 
njući pred Bogom neka ne bude rječoborstva: ničemu ne koristi, 
a na propast je onima koji slušaju. Uznastoj da kao prokušan 
staneš pred Boga kao radnik koji se nema čega stidjeti, koji isprav- 
no reže riječ istine. Svjetovnih se pak praznorječja kloni: sve će više 
provaljivati prema bezbožnosti, i riječ će njihova kao rak-rana izgri- 
zati« (2 Tim 2, 14—17). 


Sadržaj vjerovanja nije ničije privatno vlasništvo, nego je BAŠTI- 
NA Crkve. 

Stoga su svi oni koji u Crkvi imaju kanonsku misiju od zakonitih 
Pastira Crkve dužni nužnošću svoga poslanja i obavezom svoje sa- 
vjesti služiti toj Baštini i njome Božjem narodu, i to na svim rje- 
slima i u svim odgovornostima koje su im povjerene. 


Ambon, katedra, ispovjedaonica, redakcija nisu privatni forumi. 
Ljudi koji kanonskim poslanjem tu nastupaju sluge su Riječi. Po- 
slani su od Crkve u ime samoga Isusa Krista i nisu svoji. Svi su oni 
poslani da prenose ne svoju nauku, nego nauku Crkve u vjernoj 
suradnji sa zakonitim učiteljstvom. Bez zajedništva s učiteljstvom 
oni ne mogu služiti Crkvi i vršiti njezino poslanje za spasenje ljudi. 
Nisu ovlašteni nastupati u ime Crkve a protiv onoga što Crkva nau- 
čava kao od Boga objavljenu istinu. Ako bi pod autoritet Crkve 
stavljali svoje hipoteze koje se protive vjeri Crkve, uzurpirali bi po- 
slanje protiv poslanja. To bi bio apsurd. 


Katolički teolog je najprije vjernik. On je kao vjernik depositum 
fidei u zajedništvu s cijelom Crkvom. On taj sadržaj istražuje i do- 
bro razlikuje granice između onoga što spada u polog vjere, bilo da 
se radi o istinama vjere, bilo o moralnim načelima ili o onome što 
je još predmet slobodnog istraživanja. On dobro zna da je odgovor- 
na sloboda vezana istinom. Dok se katolički teolog trudi da vjero- 
vani sadržaj vjere što bolje izrazi i da mu otkrije što bogatije po- 
ruke, on to čini s punim poštovanjem DARA koji je sam u Crkvi 
i po Crkvi primio; uvijek ostaje ponizan u poslušnosti vjere. Takav 
teolog je dragocjen u služenju Riječi. On se nikada ne odriče svoga 
zajedništva vjere u Crkvi i s učiteljstvom Crkve. On vjeruje u Isti- 
nu koja je neizmjerno veća od njegove mudrosti, i zato mu je vjera 
norma. 


Učitelj pak koji prezire autoritet učiteljstva i postavlja se protiv 
njega, koji relativizira vjeru Crkve a apsolutizira svoju teoriju, koji 
se služi demagoškim metodama publiciteta da osvaja pristaše i po- 
tiče lomove u Crkvi, ne može si prisvajati naslov katoličkog teologa. 
Upozoreni smo od Gospodina da razlikujerno kukolj od pšenice, da 
se čuvamo lažnih proroka (Mt 7, 15). 


Kad Papa i Biskupi u zajedništvu s njime brane određene sadr- 
žaje vjere i moralnih načela, ne čine to iz nekog svog hira ili poi- 
gravanja vlašću (kako se to koji put etiketira), nego su obavezni 
u savjesti pred Bogom i Crkvom da brane vjeru Crkve. Tom nau- 
čavanju svi vjernici duguju religioznu poslušnost (Lk br. 25). »Tko 
vas sluša, mene sluša«! To se odnosi na apostole i njihove nasljed- 
nike. 


Dakako, učiteljstvo je uvijek pripravno priznati kompetencije u 
dužnim granicama. Poštuje slobodu, ali razlikuje odgovornu slobo- 


100 


du od samovolje. Papa i Biskupi ne mogu se odreći ni svoje kompe- 
tencije, dobro razlikujući vjeru od teologije. Učeći vjeru, služe se 
teologijom koja ne može biti izvan okvira vjere. 


Kad Papa i Biskupi govore u ime vjere Crkve i brane tu vjeru 
od zabluda, ne nastupaju kao privatni teolozi, nego vrše službenu 
funkciju učitelja vjere i pastira Crkve. Rezultati teološkog studija 
moraju proći kroz provjeru učiteljstva. Tu provjeru učiteljstvo 
ostvaruje redovitim i svečanim naučavanjem. Čudna je pojava da 
su dokumenti učiteljstva (Papine enciklike, Deklaracije Kongrega- 
cija za nauku vjere), izdani u posljednje vrijeme kao obrana te- 
meljnih istina i načela, bili u nekim vanjskim listovima, i to vjer- 
skim, napadani kao napad na slobodu istraživanja, kao crveno svje- 
tlo teolozima. To zaista nije sentire cum Ecclesia. To ne dolazi od 
Duha Svetoga. I u prometu crveno svjetlo čuva živote. Na području 
teološkog istraživanja čuva od zablude koja, također, može biti 
smrt duše. Služiti se takvim etiketama ne znači biti znanstveno ozbi- 
ljan (a teološka znanost mora poštivati svoje kriterije), nego srcem 
opredijeljen za nešto ili protiv nekoga. Kad učiteljstvo govori, ne 
govori da pokaže svoju moć, nego ispovijeda vjeru koju s Crkvom 
vjeruje. Papa i Biskupi najprije su vjernici. Tko se od te vjere dijeli, 
dijeli se od Istine i dijeli se od Crkve. 


Samovolja u naučavanju, nipošto znanstvena, i samovolja u po- 
stupanju na području liturgije stvorile su u Crkvi poslije Koncila 
daleko više nemira i diobe nego zaljubljenost u staro i nepokret- 
nost za novo. Neki su u ime kreativnosti od liturgije stvorili kome- 
diju. Sv. Otac u audijenciji 22. kolovoza ove godine, kojoj su prisu- 
stvovali naši hodočasnici, govorio je o molitvi, a onda je posebno 
naglasio kako liturgija mora biti lijepa, ozbiljna, puna dostojanstva, 
što sve hrani vjeru i potiče pobožnost. Kakvih je zloporaba bilo na 
tom području! 


Sve zakonite obnoviteljske promjene pod vodstvom učiteljstva 
primljene su od Božjega naroda bez ikakvih potresa, i bit će ubu- 
duće prihvaćane ako ih budu provodili razboriti i ozbiljni ljudi 
koji hodaju u istini i ljubavi. Gdjegdje su osobe patoloških raspo- 
loženja otvorile zaista velike rane na tijelu Crkve. 


Činjenica da je duh sekulariziranog svijeta, zaraženog praktič- 
kim i teoretskim rmaterijalizmom, nepovoljan za naviještanje vjere 
i da opasno utječe i na same vjernike. Pod navalom tog duha počeli 
su se vjernici stidjeli Božje objave, njezine vrhunaravnosti i milo- 
snog bogatstva; pod pritiskom materijalističkog i racionalističkog 
shvaćanja čovjeka i povijesti stali su uzmicati i umanjivati misterij 

Boga i misterij čovjeka; počeli su u krizi logičkog mišljenja slijediti 
modu mišljenja, a posljedica toga je nijekanje čak temeljnih istina 
vjere: Trojstvo, Božanstvo Isusovo, velika stvarnost Djevice Bogoro- 
dice, stvarna prisutnost u Euharistiji, duhovni svijet (vjera u be- 
smrtnu dušu, dobre i zle anđele strpana je pod etiketu »zaostalosti« 
i »naivnosti«), Crkva — kako je Sabori tumače —, sakramenti, mi- 
lost, grijeh. Mass-media su svaku hipotezu raznijela svijetom kao 
gotovu istinu, što je sasvim neznanstveno, a neodgovorni ljudi obil- 
no su koristili glad za senzacijama. Neki su i svoju nevjernost nekoć 
svjesno preuzetim obavezama proglašavali »proročkim« činom. 
Sve je to uzrokovalo krizu. Djelomično i tu leži uzrok velike oseke 
u zvanjima i obraćenjima. Susretalo se toliko neozbiljnosti pred 
velikim i ozbiljnim stvarima. 


Koliko štete nanosi vjeri Crkve i samovoljan pristup Sv. pismu! 
Koji put se zaboravlja da je ono, također, djelo Duha Svetoga i da 
nedostaje samo ljudska mudrost i erudicija da bi se shvatila nje- 
gova istina. Kroz Sv. pismo Duh Sveti poučava samo poslušne Duhu. 
Sv. pismo se mora s molitvom razmišljati u njegovoj veličanstve- 
noj cjelovitosti koja objavljuje Boga i misterij čovjeka, njegove 
cijele povijesti i njegove vječnosti. Kako je egzegetama potrebno 
svjetlo Duha Svetoga i zajedništvo s učiteljstvom da bi otkrivali 
istinu Sv. pisma i da se ne bi dali zavesti na krive putove! 


Postoje veliki, i sociološki i psihološki, uzroci krize. To je zapravo 
klima shvaćanja moralnosti života. Kad se čovjek otkine od Boga, 
ranjen u svojoj naravi istočnim grijehom i stoga uvijek sklon da 
silazi širokim putem, želi oko sebe razgraditi sve moralne ograde 
koje ga ograđuju, ne da ga zarobe, nego da ga sačuvaju. 


Tu moramo ponovno i ponovno naglasiti da Dekalog izriče bitne 
uvjete dostojnog ljudskog života. Dekalog raščlanjuje najveću zapo- 
vijed ljubavi na svu konkretnost života; tako je dubok svojim nače- 
lima da svakog čovjeka čuva od degradacije; tako je širok da obu- 
hvaća sve ljude; tako je univerzalan da je upisan u svaku nezamra- 
čenu ljudsku savjest; tako je čvrst da se samo na njemu može gra- 
diti velika gradnja ljudskog zajedništva, radilo se o obiteljima ili 


narodima. 


Sociologija konstatira sve općenitije »oslobađanje« suvremenog 
čovjeka od tih Božjih normi života. To potpuno »oslobađanje« od 
transcedentne norme i sankcije nastoji se proglastiti normom ži- 
vljenja, što rađa u nekim sredinama moralnim rasulom. Kad se 
živi u takvom mentalitetu, psihološki je razumljivo da se čovjek br- 
zo podaje struji koja ga nosi. Isus je imao u vidu i taj utjecaj svi- 

jeta na čovjeka kad je vjernost Evanđelju proglasio mučnim uspi- 
njanjem strmom stazom (Mt 7, 14). 


Pod pritiskom takva agresivnog mentaliteta, mjesto da se još 
većom jasnoćom i čistoćom svjedoče ideali, počelo se klecati i tra- 
žiti opravdanje za moralna zla: za slobodnu ljubav, za rastavu bra- 
ka, za pobačaj. Zar to ne pogoduje suvremenom hedonizmu i seksu- 
alnoj revoluciji? Napadi na celibat, na redovničke zavjete, na bračni 
moral, kako ga tumači Crkva, zar to ne utječe na devalvaciju mla- 
denačke nevinosti, bračne vjernosti, roditeljske požrtvovnosti? Ako 
netko želi moralno opravdati pobačaj u ime nekog »novog« pristupa 
kršćanskoj moralci, zašto on ne bi tako opravdavao i eutanaziju, 
uklanjanje iz života svih hendikepiranih, umobolnih, ostarjelih? To 
će vjerojatno činiti sutra. 


Ako se više ne usudimo isticati obvezatnost i dostojanstvo nevine 
mladosti, čine ćemo liječiti hedonističko društvo? Ako se odobri 
prijebračni seksualni život, čime će se spriječiti proširenje »mosto- 
brana« sve do perverzije seksualne slobode? Kako bi se to moglo 
spojiti s Kristovom slikom čovjeka? 


Ako ne bismo svjedočili vrijednost svoga celibata i redovničkih 
zavjeta radi Božjega kraljevstva, kako bismo mogli naviještati to 
kraljevstvo za koje ne bismo bili pripravni platiti cijenu križa? Lju- 
bavi nema bez križa! 


Ukratko, »ako sol obljutavi, čime će se ona osoliti? Nije više ni za 
što, nego da se baci van i da ljudi po njoj gaze (Mt 5, 13). 


Crkva, vjerna Isusu Kristu, vjerna Istini, mora u svako doba i u 
svakoj civilizaciji i poretku naviještati svijetu Božju Riječ i Božji 
zakon života. Ona se u svim svojim članovima mora neprestano ob- 
navljati da bi svetošću potvrđivala vjerodostojnost Istine Božje. 
Ona uvijek, i danas, snagom Duha Svetoga odgaja svece, i sveci su 
njezina najprodornija snaga. Oni su uvijek kvasac pomirenja i je- 
dinstva. 


Razmišljajući o mukama i nadama cijele Crkve Božje, širom svi- 
jeta raširene, nastojmo, hodajući u istini, Crkvu u Hrvatskoj obna- 
vljati u radosti Istine, u jedinstvu vjere. Samo svijetli prostori 
Istine uvjet su istinske obnove. 


»Znamo: Sin Božji došao je i dao nam razum da poznamo Istini- 
toga. I mi smo u Istinitomu, u Sinu njegovu, Isusu Kristu. On je 
Bog istiniti i Život vječni.« (1 Iv 5, 20). 

»Trudite se sačuvati jedinstvo Duha svezom mira! Jedno tijelo 
i jedan Duh — kao što ste pozvani na jednu nadu svoga poziva! Je- 
dan Gospodin! Jedna vjera! Jedan krst! Jedan Bog i Otac sviju, nad 
svima i po svima i u svima« (Ef 4, 4—$6). 


Cilj Svete godine: pomirenje s Bogom i s ljudima u Istini i Lju- 
bavi! 


»Čuti da moja djeca po Istini žive! — nema veće radosti od toga« 
(3 Iv 4)! Tako neka bude s Božjim blagoslovom po zagovoru Pre- 
svete Bogorodice i nebeskoga Grada! 

(1973) 

20. IZBAVI NAS OD ZLOGA 


»Doista, gdje ti je blago, ondje će biti i 
srce« (Mt 6, 21). 


Razmišljajmo u povjerenju i iskrenosti. 


Zli je prisutan u povijesti. Želi osvojiti svako ljudsko srce i upro- 
pastiti svaki ljudski život. On je ubojica ljudi od početka. Otac 
laži. Tako ga je nazvao sam Isus Krist. On je dobro poznavao toga 
duha mržnje, toga zavodnika i neprijatelja svakoga dobra. 


Nama neshvatljiva pobuna čistih duhova protiv Ljubavi prelila 
se u ljudsko srce. Istočni grijeh tako je duboko ranio ljudsku narav 
da je svojim posljedicama prisutan u cijeloj ljudskoj povijesti i u 
svakom čovjeku. Ukoliko je istočni grijeh odsutnost Božjega ži- 
vota iz duše čovjeka, ta je odsutnost izliječena krštenjem. Prepo- 
rođeni vodom i Duhom Svetim postaju nosioci Božjega života, po- 
sinjeni u Ljubljenome, nova stvorenja, ali borba nije tirne završena. 
EGOIZAM ostaje i u krštenome čovjeku stalna napast kroz koju Zli 
nastoji provaliti u ljudsko srce da bi zarobio čovjeka. Egoizam 
čini ljude robovima raznih požuda i naslada (Tit 3, 3). 


Od te napasti ne oslobođa čovjeka kršćanina ni sakramenat sveće- 
ničkog Reda. I napast i borba ostaju i poslije ređenja. Svladati u 
sebi egoizam i zatvoriti Zlome ulaz u život može se samo svjesnom 
i stalnom suradnjom s Duhom Svetim. Bez Duha Svetoga nije mo- 
guće biti trajno raspoložen za dobro, nije moguće biti raspoložen 
za žrtvu, a bez žrtve se ne može slijediti dobro, bez nje nije moguće 
živjeti Istinu u Ljubavi. To je stvarnost uvijek stara i uvijek nova, 
i nikakve krilatice ne mogu izmijeniti tu stvarnost čovjeka. Krila- 
tice u prilog egoizmu veorma su zarazne, rado se slušaju i izvikuju, 
ali su sasvim protivne onome što naučava Isusu Krist. One stvaraju 
jedan mentalitet, način mišljenja i ponašanja. 


Takav mentalitet umnaža napast. Danas je ta napast nabujala po- 
put poplave. Toliko toga povlađuje i podražuje ljudski egoizam da 
se on rasplamsava do potpune rmoralne anarhije. Takav mentalitet 
protivan je svemu što čovjeku stavlja neke granice, obaveze, dužno- 
sti. Iz takva mentaliteta nastaje potpuno krivo i promašeno shva- 
ćanje života i čovjeka. »Jer što je god svjetsko — požuda tijela, i 
požuda očiju, i oholost života — nije od Oca, nego od svijeta« (1 Iv 
2, 16). 


Na ovo razmišljanje potiču me i neke pojave među svećenicima, 


i one zabrinjuju, plaše i njima ćemo se morati svi zajedno suprot- 
staviti svom odlučnošću svoje službe. 

Život nije retorika da bismo ga smjeli zamagliti nekim retorskim 
krilaticama. Ni vrijednosti, koje život čine vrijednim i plodnim, 
nisu prolazni krikovi mode koja se mijenja prema prohtjevima ča- 
sovitih i hirovitih raspoloženja. Kad se govori o čovjeku i o životu, 
uvijek treba računati sa stvarnošću grijeha u čovjeku koju može 
liječiti samo otkupiteljska milost, a ta gradi novoga čovjeka uz 
uvjet da čovjek to hoće i svojim pristankom i suradnjom otvara 
vrata dolasku Duha Svetoga. 


Život je dužnost. Vrijednost čovjeka stoji u tome kako se on od- 
nosi prema svojoj životnoj dužnosti. Ne vršiti svoje životne dužnosti 
znači promašiti život i biti nečovjek. 


Svećeničko zvanje je dužnost svjesno prihvaćena iz vjere u Boga, 
iz vjere u Raspetoga koji je bio poslušan sve do smrti na križu. 
Stupiti u to zvanje znači predati se Isusu Kristu za njegovo otku- 
piteljsko djelo. Izdati tu dužnost znači izdati samoga Krista i njego- 
vo spasenje u kojem svećenik svojim poslanjem posreduje za braću. 
Svećenička dužnost nužnošću samoga smisla uključuje u sebi: po- 
slušnost, nesebičnost, osobitu ozbiljnost života, čistoću, stalno na- 
stojanje oko svoga duhovnog rasta. Svećenik je nužnošću svoga smi- 
sla u službi duhovnog rasta svoje braće. »Svećenici kao graditelji 
zajednice kršćana nisu nikada u službi neke ideologije ili neke ljud- 
ske stranke, nego kao vjesnici Evanđelja i kao pastiri Crkve ulažu 
u duhovni rast Kristova Tijela« (PO br. 6). 


Crkva ne može vršiti svoje poslanje bez svećenika izvršitelja duž- 
nosti. Svećeničko zvanje je najmanje zvanje uhljebljenja. Tko bi 
u njega ulazio s takvim nakanama, već bi ga na početku izdao. Prvi 
korak u Bogoslaviju s takvom nakanom bio bi prvi nepošten korak 
u životu. Ako bi se takvim putem nastavilo, čitav životni hod tak. 
va svećenika bio bi stalno nepoštenje prema Bogu i prema ljudi- 
ma. Promašen čovjek, promašen život. 


Može li bilo koji biskup uspješno upravljati dijecezom ako nema 
svećenika koji su potpuno raspoloživi za ono što je Kristovo? Ako 
nam Fakultet i Bogoslovija ne bi odgajali takvih svećenika, izdali bi 
svoje služenje Crkvi i svome narodu. U tim ustanovama mladi mo- 
raju biti jasnom i zdravom naukom vođeni u istinsko shvaćanje 
života kao dužnosti i žrtve za dobro. Misli koje samo pothranjuju 
egoizam dolaze u uši i srce mladih ljudi s toliko strana! Ako se mla- 
di ljudi ne prodube u duhovnom životu i ne razviju u sebi zaista te- 
meljne kreposti vjere, ufanja i ljubavi, ako nisu raspoloženi da žive 
pravedno i vjerno, kako se može od njih očekivati pošteno vršenje 
svećeničke dužnosti? Bez cjelovite formacije ličnosti, nešto ralo 

intelektualne naobrazbe nema ni svrhe ni koristi. Ako nema inte- 
gralnog čovjeka, razlomci su nekorisni, štetni. 


Svećenik mora biti čovjek poštena izvršavanja dužnosti. On mo- 
ra biti na službu ljudima svojim vremenom, svojim znanjem, svo- 
jom vjerom, svojim životom. Na žalost, i u svećeniku može doći do 
potpune deformacije savjesti. U tom slučaju on u sebi spaja ne- 
spojivo. Predstavlja se ljudima kao poslanik Kristov i graditelj 
Božjega kraljevstva, a u isto vrijeme može biti neprijatelj Kristov 
i rušitelj Božjega kraljevstva. Čovjek je strahovito izobličen kad 
postane rob bilo žene, bilo novca, bilo vina. Osobito bi bilo tragič- 
no ako bi svećenik pao u takvo ropstvo. Nespojivo je biti pastir 
i zavodnik. Tu nije u pitanju samo ono kršćansko i svećeničko u 
čovjeku nego i ono osnovno ljudsko u čovjeku. Koliki se ljudi, i 
koji nisu kršteni, bore da budu pošteni u svojoj službi! Koliki rad- 
nici svakog dana ustaju na svoj posao i rade puno radno vrijeme da 
bi zaradili svagdašnji kruh! Od svakog se traži da vrši svoju duž- 
nost, i nitko to ne smatra napadom ri na svoje dostojanstvo ni na 
svoju slobodu. 


Svećenik je u vršenju svoga zvanja prepušten svojoj savjesti. Nije 
tako uključen u vrpcu kao radnik u tvornici i nema nad sobom 
neposrednih kontrola. Sve ovisi o tome kako je oblikovana njego- 
va savjest, sve ovisi o poštenju njegove duše. Zanemarivanje dužno- 
sti nespojivo je s poštenjem duše. 


Svećenik mora naviještati Riječ Božju: u propovijedi, u katehiza- 
ciji, u raznim poukama, prigodom krštenja, vjenčanja, sprovoda, 
u raznim susretima. Da bi to mogao, on neizbježno mora biti čovjek 
studija i meditacije, čovjek knjige i razmišljanja, čovjek molitve. 
On za to mora imati i potrebno vrijeme. Može li imati za to vre- 
mena, ako ga troši neprestanim vozikanjem u traženju nekih zaba- 
va, ako veliki dio noći izbiva iz svoga doma ili cijele sate sjedi pred 
televizorom? To su samo prilike da se duša isprazni do dna i da se 
puni plitkim i često zlim sadržajima. 


Ako svećenik dolazi pred vjernike prazne duše, što će im govo- 
riti? Njegova je dužnost dobro upotrijebiti vrijeme radi ljudi. Oni 
imaju pravo na njegovo služenje. Svećenik, doduše, nema stalne 
mjesečne plaće, ali ipak u svojoj službi prima od vjernika nagrade 
i sabere u većini župa toliko da može imati ono što je potrebno. 
Ako pak dobije i više od potrebnoga, u što utroši? Za što upotrije- 
bi? Ako ga podilazi napast da si tim novcem priušti možda i nedo- 
puštene zabave, neka se sjeti da su mu to pružile najvećim dijelom 
žuljave ruke. 

Ako vjernici ne mogu dobiti svećenika u ispovjedaonicu, ako če- 
kaju i na misu, a on spava, zar to nije izdaja dužnosti? 


Ako župnik ne smije nikada znati kamo mladi kapelan odlazi i 
kad se vraća (a vraća se možda u sitne sate), zar to nije kršenje 
najosnovnijih odnosa među ljudima koji su upućeni na suradnju 
i suživot? Čime se može opravdati to stalno noćno izbivanje iz svo- 
ga doma? Pastoralnim radom? To nije vjerojatno, jer ljudi obično 
u noći ne očekuju pastoralni posjet svećenika, nego žele počinak. 
Takvo se vladanje obično pokriva iskrivljenim pojmom slobode. 


Kada čovjek promatra tolike primjere: što su sve ljudi bili pri- 
pravni podnijeti i pretrpjeti, kakvom su se požrtvovnošću i veliko- 
dušnošću zalagali za svoje ideale, ne bismo li se morali često sti- 
djeti svoje sebičnosti koja nas zatvara u podzemlje našeg egoizma 
gdje stalno tutnji pobuna protiv dobra? Uzalud se pozivati na »Ino- 
dernost«, »novost«; sve su to prazne riječi ako nema ljudi veliko- 
dušnih, jakih, Božjih. 


Uprava dijeceze postala bi nemoguća ako bi se takav mentalitet 
uvukao u duše svećenika. 


Ima svećenika koji kroz dulje vrijeme rade na teškim položajima. 
Trebalo bi ih zamijeniti i dati im mogućnost daljeg rada u povoljni- 
jim uvjetima. Imam u vidu toliko svećenika koji su bez oklijevanja 
prihvatili i najteža mjesta rada. Ustrajali su. Ostvarili su mnogo 
dobra. Ostali su vjerni i dosljedni. Trebalo bi im iskazati zahvalnost 
i dati im povoljnije mjesto rada. Ali kako može biskup to učiniti 
ako svećenici nisu raspoloženi da pođu kamo ih se šalje; ako se 
čak smatraju kažnjenima kad im se ponudi udaljenije mjesto. Ako 
se netko predao Isusu Kristu, tada nije kažnjen ni onda kad je 
poslan siromasima za koje je Krist umro na križu. Zar ti ljudi u 
zabačenijim krajevima i u siromašnijim uvjetima nemaju prava 
na svećenika i Isusovo spasenje? 


Napominjem da svećenik nije biskupov činovnik, nego Isusov 
poslanik, a biskup ima tu odgovornost da prihvati to njegovo pre- 
danje Isusu u ime Crkve i da ga rasporedi u službi Božjem narodu 
računajući s njegovom vjernošću Isusu Kristu. Ako biskup ne može 
s tim računati, s čim onda može računati? 


Nikako se ne može dopustiti običaj, koji se tu i tamo počinje 
javljati, da se mladi kapelan, čim dođe na jednu župu, odmah pri- 
prema za nasljednika, bilo da to čini sam župnik, bilo da to čini 
grupa vjernika. Ako bi se uvela takva metoda, onda biskup više 
uopće ne bi mogao raspoređivati svećenike. Onda bi mu bili na 

raspolaganju samo svećenici kojih ne želi ni župnik ni župa. To bi 
dovelo do nemogućih situacija. Koncilski dokumenat Christus Do- 
minus (br. 31) i pokoncilski dokumenat Ecclesiae sanctae (I, 18, 20) 
ukidaju pojam parochi inamovibilis i daju biskupu široku slobodu 
da u vidu što boljeg osiguranja pastve vjernika premješta sveće- 
nike. Ako bi se ukorijenilo što smo gore spomenuli, već bi kapelan 
postao inamovibilis. Poželjna je veća cirkulacija svećenika, a takova 
praksa još bi više ukočila pastvu. Što se tiče delegacija, sakupljanja 
potpisa prigodom premještaja svećenika, i o tome imamo svoje mi- 
šljenje. Razumljivo je da ljudi zavole dobroga svećenika. Ali činje- 
nica je i to da nikada dobar svećenik ne želi pobunom vjernika siliti 
biskupa da promijeni odluku. Kad dođu delegacije biskupu pa 
psuju i prijete da će zatvoriti crkvu, da će ovo, da će ono, onda 
ti vjernici nisu odgojeni u eklezijalnom duhu. Moglo bi se dogoditi 
da se čak male grupe takvih »vjernika« nametnu i župi, i svećeniku, 
i biskupu, te tako terorom priječe slobodu upravljanja dijecezom. 
Uvjeren sam da u župi nikada neće biti nikakve pobune ako sveće- 
nik želi slušati i otići na drugo mjesto prihvativši sud poglavara. 


Ako jednog svećenika zahtjevi župe prerastu, i on toj župi više 
ne može dati, bez svoje subjektivne krivnje, ono što bi joj morao 
davati, biskup ne čini nikakvu nepravdu ako tom svećeniku pred- 
loži drugo manje zahtjevno mjesto ili ga umirovi. Salus animarum 
je vrhovni zakon kojemu je podložan i biskup i svećenik. 


Sve one velike vrijednosti u kojima smo odgajani i u koje smo 
vjerovali vrijede i danas jer su istina, duh i život. Koncil ih u 
svim svojim tekstovima potvrđuje, a Sv. pismo im je izvor. Među 
te vrijednosti spada i poslušnost. 


Kad se od svećenika traži uredno vođenje knjiga, polaganje ispi- 
ta, spremanje koronskih radnji, suradnja u rješavanju ekonomskih 
problema zajednice, sve je to za opće dobro, sve to ide u dužnost. 
Za sve to ima vremena ako se s vremenom savjesno postupa. Ako 
se te dužnosti ne ispunjavaju, i iz toga Inogu slijediti neugodne po- 
sljedice za ljude. 

Isus sigurno nije poslao apostole da budu plesači i učitelji plesa, 
nego da naviještaju i žive Božje kraljevstvo. To pak Božje kraljev- 
stvo ima svoje zahtjeve, sadržaj i ljepotu. Ono je uvijek »Kraljev- 
stvo istine i života, kraljevstvo svetosti i milosti, kraljevstvo prav- 
de, ljubavi i mira« (Predslovlje Krista Kralja). 


Što je drugo vjernost krsnom Savezu kršćanina nego stalno na- 
stojanje da to Kraljevstvo u sebi nosimo i razvijamo do što veće 
punine? Sve što je protiv toga Kraljevstva od Zloga je. Zli i ne želi 
ništa drugo nego uništiti to Kraljevstvo u duši kršćanina. 

Što će se dogoditi s jednom zajednicom, s jednom župom, ako je 
u duši njezina pastira ubijeno Kraljevstvo Božje? Ako možda i sam 
postaje ubojica toga Kraljevstva? 


Najveća plitkost jednog vremena očituje se baš u neozbiljnosti 
shvaćanja života i čovjeka. To je praznina, besciljnost; »oblaci bez- 
vodni što ih vjetrovi raznose, stabla besplodna u kasnoj jeseni, dva- 
put sahla, iskorijenjena... zvijezde lutalice kojima je spremljena 
crna tmina dovijeka« (Jud 12—13). 


To bi se moglo primijeniti i na svećenika koji bi bio neozbiljan 
u vladanju, u govoru, u odijevanju; neodgovoran u dužnostima; 
nesavjestan u zvanju; izobličen u životu; surov u odnosu prema 
biskupu, subraći vjernicima. Koji put se susrećemo zaista sa zlo- 
ćom koju nema smisla ublažavati nikakvim isprikama. Ima, doduše, 
i bolesnih psiha, ali da li je ta poremećenost takva da bi oslobađala 
od svake odgovornosti? Kakva bi to bila žalost i nesreća za jednu 
župu ako bi morala podnositi takva svećenika? Bolje bi bilo da ga 
nema, i poštenije bi bilo da ode. Otrovan čovjek uvijek truje okoli- 
cu. Otrovan svećenik pogotovo. Ako ništa ne vrijedi pouka i opome- 
na, ako je neprihvatljiva svaka pomoć da se čovjek spasi, nije li 
onda dužnost radi dobra drugih izrezati zarazni dio organizma? 


Možda će mi netko reći da sam pesimist? Nisam pesimist, ali 
realno gledam neke činjenice koje su, hvala Bogu, još uvijek izuze- 
ci; no izuzeci su opasni, i zato na njih upozoravam cijelu zajednicu. 
Zli je uvijek opasan. Ne vidjeti to i ne upozoriti na to bilo bi slje- 
pilo naše vjere i nevjernost našoj dužnosti. 


Ako čovjek priznaje Boga živoga, što je razumljivije nego da mu 
i pokloni svoje srce! »Doista, gdje ti je blago, ondje će ti biti i srce«. 


Zar ne molimo svaki dan: Izbavi nas od Zloga! A tu nas je mo- 
litvu naučio Gospodin povijesti, sudac našega života. 


Već je prva zajednica Isusovih vjernika, okupljena oko Djevice 

i Majke, molila dolazak Duha Svetoga da bi bila jaka u borbi pro- 
tiv Zloga. To osobito molimo i mi u ovoj Svetoj godini! 

(1973) 

PASITE POVJERENO STADO 


»Jezik dojenčeta za nepce se lijepi od 
žeđi. Djeca vape za kruhom, a nikog da 
im ga pruži« (Tuž 4, 4). 


»Žetva je velika, ali radnika malo. Moli- 
te, dakle, gospodara žetve, da radnika 
pošalje u žetvu svoju« (Lk 10, 2). 


»Zakon istine bijaše u njegovim ustima 
i pakost mu ne kaljaše usana; u miru 
i pravičnosti hodio je sa mnom i mnoge 
je od grijeha odvratio. Da, usne svećeni- 
kove treba da čuvaju znanje, a iz njegovih 
usta treba tražiti Zakon: ta on je glasnik 
Gospoda nad vojskama« (Malah. 2, 6—7). 

1. SVEĆENICI I ŠIRENJE VJERSKE ŠTAMPE 


Nama svima — biskupima i svećenicima — koje je Duh Sveti 
postavio da pasemo Crkvu Božju (Dj ap 20, 28) povjerena je ne sa- 
imo naša duša i naša vječnost da je spasimo nego mi nosimo pred 
Bogom i odgovornost za tolike duše. To je najteža odgovornost. 


Zato se onaj čudesni pokornik Župnik Arski bojao ići na sud 
Božji kao župnik. Cijena duša je najveća cijena jer su sve bez ra- 
zlike plaćene »dragocjenom krvlju Krista, nevinoga i neokaljanoga 
Jaganjca« (1 Pt 1, 19). 


Toga su svjesni oni dragi svećenici koji se ne štede. S toliko do- 
mišljate ljubavi upotrebljavaju sva sredstva i pronalaze načine da 
u povjerenim dušama umnože vjeru, učvrste nadu, rasplamsaju lju- 
bav. 


Zaista, u vršenju pastirske službe nitko ne smije spavati, prema 
opomeni sv. Petra, jer »đavao kao ričući lav obilazi tražeći koga da 
proždre« (1 Pt 5, 8). 


Ovim bratskim pismom svećenicima u pastvi moram svratiti 
pažnju upravo na goruće potrebno sredstvo za odgoj vjernika — 
na KATOLIČKU ŠTAMPU! 


Svaki neka postavi najiskrenije pitanje svojoj savjesti da li do- 
voljno shvaća važnost toga sredstva i da li ga svim marom iskori- 
štava u svom pastoralnom radu. 


Duhovni otac mora biti uvijek u kontaktu sa svojom duhovnom 
djecom. Ako je duhovno bogat, uvijek će ostaviti u zraku Božjeg 
svjetla u susretu s drugom dušom. Ako je preobražen vrhunarav- 
nom revnošću, uvijek će i njegov tihi ulazak u obitelj unijeti 
barem malo Božje topline. No za pastvu ličnog kontakta imamo 
premalo svećenika i prevelike župe. I najrevniji svećenik na velikoj 
župi toliko je zauzet redovitim poslom da jednostavno ne dospije 
češće posjećivati obitelji i razgovarati sa pojedincima o stvarima 
vjere i savjesti. 


Taj nedostatak ličnog kontakta može se donekle nadoknaditi 
jedino vjerskom štampom. Kada je Mojsije, nadahnut Duhom 
Svetim, počeo zapisivati Božju riječ, tada je započela povijest 
vjerskog štiva. Što bi sv. Pavao bio dao da je mogao svoje poslanice, 
koje su nabrekle ljubavlju prema Isusu Raspetome i dušama, 
umnožiti u stotine tisuća primjeraka i razaslati svijetom!? On 

koji je pisao: »A ja ću najradije trošiti i istrošiti se za duše vašel!« 
(2 Kor 12, 15). 


Kako smo bili sakati i prikraćeni u svojim najsvetijim pravima 
dok nismo imali mogućnosti da svojim vjernicima pružimo u ruke 
pisanu riječ života! Nakon višegodišnje šutnje, i ne bez poteškoća, 
počela je opet živjeti, premda u skromnim razmjerima, naša kato- 
lička štampa. Opet su barem donekle ostvarene mogućnosti da 
sredstvom vjerskog štiva svaki duhovni pastir uđe u svoje obitelji. 
Ako svećenik postigne to da mu u obitelji redovito dolazi glasnik 
ili vjerske novine — dakako one koje imaju Imprimatur — može 
reći u Gospodinovo ime: »Tko vas prima, mene prima.« 


Često se događa da pisanu riječ čitaju i oni koji sa svećenikom 
možda i ne žele razgovarati. Kroz pisani duhovni razgovor milost 
može naći put u one duše za koje se inače ne bismo nadali. Na taj 
način sjeme Božje riječi može proklijati i u srcima kojima se ne 
bismo usudili ni pristupiti. 


Znajte dobro, draga braćo svećenici, da se religiozni duh može 
sačuvati i odgajati samo u onim obiteljima u kojima se zajednički 
moli i čita duhovno štivo. To su nenadoknadiva sredstva da naše 
katoličke obitelji kršćanski shvaćaju život i prihvaćaju duhovne 
vrednote. Stoga je razumljivo da su toliki požrtvovni svećenici 
dočekali našu štampu kao ozebli sunce. Ovih dana u društvu naših 
biskupa pripovijedao je jedan eminentni dušobrižnik da su njegovi 
kapelani prigodom blagoslova kuće darovali svakoj obitelji božićni 
broj »Glasa koncila«. Otišlo je oko tisuću sedamsto primjeraka. 
Ali zato taj pastir, koji ne štedi materijalnih sredstava u tu svrhu, 
priznaje da se broj svetih pričesti povećao za nekoliko tisuća, a 
broj djece na vjeronauku za nekoliko stotina otkako se župa hrani 
vjerskom štampom. 


Ali, na žalost, nisu svi tako oduševljeni. Kada se u mnogim bolo- 
vima rodilo čedo — naše prve vjerske novine poslije rata »Glas 
Koncila«, bilo je i hladnog mraza prilično apriorno raspoložene 
kritike koja nije bila uvijek servirana duhom ljubavi i dobrog 
savjeta. Poznate su nam činjenice da je bilo i bojkota tamo gdje 
se čovjek ne bi nadao. Nekom se, npr., ne sviđa po koji naslov. 
Drugi opet osuđuje koji izraz. Treći prigovara pokojem izvještaju 
ili kojoj misli. Istina, sve to može biti, jer ništa ljudsko nije 
savršeno. Uvijek će se sa zahvalnošću primiti dobronamjerna upo- 
zorenja koja dolaze iz želje da se pomogne dobra stvar, ali tjesno- 
grudni sudovi ne pomažu. Radi nekih nedostataka odbaciti dobru 
stvar i uskratiti svojim vjernicima toliko dobrih poticaja i pouka 

znači cijediti komarca, a gutati devu (Mt 23, 24). Osamdeset župa 
naše nadbiskupije naručuje po 1, 2, 3, 7, 10, 15, 20 najviše do 30 
primjeraka »Glasa Koncila«, a koliko drugih glasnika, nije mi 
poznato. Ima toliko velikih župa i naših provincijskih gradića za 
koje se može reći da ne zadovoljavaju u širenju vjerske štampe. 
Sigurno bi bilo više potražnje da je veće zalaganje svećenika. Treba 
vjersku štampu učiniti pristupačnom vjernicima i staviti je u 
crkvu na stolić, a ne zaključati je u župnom uredu pod tri zvonca 
i tri ključa, pa onda neka tko dođe ako može! 


Neki su se zadovoljili jednim oglasom i uzeli sistem stalnih 
pretplatnika, pa koliko ih ima, ima. Treba misliti i na financijske 
uvjete katoličke štampe. Božićni broj »Glasa Koncila« još je u 
tiskari stajao 28 dinara po primjerku, a onda pakovanje, otprema, 
vraćeni brojevi i drugi troškovi! Dakle nije raspačavan sa materi- 
jalnim dobitkom, ali bi gubitak bio manji da je bilo više razumije- 
vanja, pa bi se u tim blagdanskim danima raspačalo više brojeva 
nego obično. Veorna je važno da se na vrijeme podmiruju pretplate. 
Koliko ima i tu poteškoća! Kada je jedno duhovno lice — hvala 
Bogu, ipak nije iz naše dijeceze — bilo zamoljeno da plati primljene 
brojeve, koje od početka izlaženja lista prima a da još nije ni 
dinara uplatilo, onda je indignirano odgovorilo: »A koliko ćete vi 
meni platiti što vam prodajem vašu robu!?« Oprosti mu, Bože! 


Kad bolesnik prestane jesti, smrt je blizu. Ako naši vjernici ne 
budu hranjeni duhovnom hranom riječi Božje, neće se oduprijeti 
infekcijama tolikih napasti i zavođenja. Duhovno će se raspasti! 
Da li smo, draga moja braćo svećenici, sve učinili da im pružimo 
lijek? Kako bi to bilo strašno za svećenika ako bi se na njega 
morale primijeniti riječi proroka Jeremije: »Djeca vape za kruhom, 
a nikog da im ga pruži« (Tuž 4, 4). 


Eto, draga braćo svećenici, u jednom veoma važnom pitanju 
upućujem vam iskreno ovo pismo kao poticaj. Marljivo nastojmo 
u tamu unositi svjetlo Božje, i u Gospodnjim bojevima »uzmite i 
kacigu spasenja i mač Duha, to jest Riječ Božju!« (Ef 6, 17). 


Neka Majka Crkve širi katoličku štampu, a Gospodin neka 
blagoslovi sve njezine službenike i čitatelje! 


»Milost sa svima koji ljube Gospodina našega Isusa Krista — u 


neraspadljivosti! (Ef 6, 24). 
(1965) 

2. DVJESTAGODIŠNJICA BLAGDANA PRESVETOG SRCA 
ISUSOVA 


Sv. Otac Papa Pavao VI uputio je 6. veljače ove godine svim 
Biskupima svijeta Apostolsko pismo prigodom dvjestote godišnjice 
otkako je odobren Oficij i Misa u čast Presv. Srca Isusova. 


Papa Klement XIII udovoljio je molbi tadašnjeg poljskog 
Episkopata i rimske Nadbratovštine osnovane pod naslovom Srca 
Isusova, te je svojim dokumentom od 6. veljače 1765. g. povrdio 
dekret Sv. Kongregacije obreda od 26. siječnja iste godine kojim 
se za Poljsku i spomenutu Nadbratovštinu odobrava festum litur- 
gicum s Oficijem i Misom u čast Presv. Srca Isusova. 


Blagdan je s oduševljenjem prihvaćen i od Reda Pohođenja 
kojem je pripadala sv. Marija Margareta Alacoque. Usvojen je 
također u Rimu, pa u Francuskoj, dok nije napokon osvojio 
cijeli katolički svijet osobitim zauzimanjem Družbe Isusove. 


Štovanje Presv. Srca Isusova — ističe Sv. Otac u svom Pismu — 
— donijelo je u mnogim dušama odlične plodove svetosti. Prigodom 
ove dvjestagodišnjice bit će osobito u Paray-le Monial priređene 
svečane proslave, ali Sv. Otac želi da u tome sudjeluje cijela Crkva, 
»da svi kršćani, potaknuti novim duhom, daju Božanskom Srcu 
čast, da se oslobode grijeha svake vrste, od onih najtežih do lakih, 
i da tjerani bratskom ljubavlju — koja je punina zakona (Rim 13, 
10) — potpuno promijene svoj život« (Ep. Ap.). 


Sa žalošću Sv. Otac ustanovljuje — maerentes id dicimus — da 
je u današnje vrijeme kod nekih taj kult donekle oslabio, stoga 
želi da se ovom prigodom ponovo rascvjeta štovanje Presv. Srca 
»i da svi cijene ovu vrstu pobožnosti kao izvanrednu i korisnu, jer 
se njome u naše vrijeme posebno časti Krist, kralj i središte sviju 
srdaca, koji je glava Tijela Crkve..., Početak, Prvorođenac od 
mrtvih, da u svemu bude Prvak (Kol 1, 18). 


Utjelovljenje Sina Božjega sigurno je najveći događaj i najsret- 
niji dolazak u povijesti svijeta. Isus Krist i Otkupljenje je 
najuvjerljivija objava istine da je Božji odnos prema čovjeku 
Ljubav. »U ovom je ljubav: ne da smo mi ljubili Boga, nego — on 
je ljubio nas i poslao Sina svoga kao pomirnicu za grijehe naše« (1 
Iv 4, 10). 


Po zakonima naše psihologije ljudska se bića istinski zbližuju 
tek na području srca, i tim simbolom označena su zapravo najdu. 
blja životna strujanja i sadržaji ljudske naravi. Neizmjerni i 

neshvatljivi Bog, koji nam uza sve naše analogije ostaje Tajna 
najveća, objavio se čovječanstvu u punini vremena tako da je 
Riječ postala Tijelom (Iv 1, 14). U misteriju inkarnacije Isusovo 
ljudsko srce zakucalo je ritmom vječne ljubavi. Bog se ljudima 
približio po zakonima njihove psihologije na području srca i u 
konkretnosti naše ljudske naravi postao nam je bliz, topao i drag. 
»Ponizi sam sebe, poslušan do smrti, smrti na križu« (Filip 2, 8). 


Križ ostaje usred cijele ljudske povijesti neuništivo svjedočanstvo 
i dokaz beskrajnih razmjera Božje ljubavi prema nama. Kroz 
tajnu probodenog Srca možemo donekle shvatiti širinu i dubinu 
Kristove ljubavi (cfr. Ef 3, 17), ali i neshvatljivo tamnu tragiku 
grijeha koji je do tolike mjere ranio Božje Srce i razorio ljudsku 
sudbinu. 


Današnji naraštaj se sve više udaljuje od Boga jer ne poznaje 
Krista koji svojim dobročinstvom ostaje trajno i najveće bogatstvo 
svijeta. Crkva, Evanđelje, sakramenti — osobito Euharistija, što 
su drugo nego božanski darovi njegova Srca i uvjeti našeg pravog 
života, ali svijet postaje slijep za toliku svjetlost. 


Premda grijeh muči čitavu ljudsku povijest i izvor je svih naših 
suza, ipak on u očima i savjestima modernog čovjeka više nije 
izdajstvo ni propast. 


Ozbiljno shvaćena i proživljena pobožnost prema Presv. Srcu 
Isusovu ovom je vremenu veoma potreban lijek da se ljudi vrate 
Ljubavi i odvrate od grijeha. Kroz to štovanje i današnji čovjek 
mora opet doživjeti svoj susret s Bogom na području srca, i to 
Božjeg Srca iz kojeg neprestano teče na čovječanstvo rijeka smi- 
lovanja, dobrote i svetosti! U njemu su sakrivene »investigabiles 
divitiae« (Ef 3, 8). Ono je fornax ardens caritatis, ali ono je i 
strveno zbog opačina naših. Spoznaja prvoga prožima duše ple- 
menitih štovatelja zahvalnošću, a spoznaja drugoga budi u njima 
želju da ga tješe zadovoljštinom. 


Prigodom spomenute dvjestagodišnjice odazovimo se pozivu Sv. 
Oca i nastojmo da ponovno ražarimo srca naših vjernika ljubavlju 
prema Presv. Srcu. Otkrivajmo im djela Božja i dobročinstva 
kojima nas je obasuo. Ali nemojmo šutjeti ni o moru patnje koja 
je ispunila Isusovu dušu i srce sve do smrti na križu. Ponovno i 
ponovno neka u dušama naših vjernika odjeknu riječi Spasiteljeve 
koje je rekao sv. Mariji Margareti Alacoque za vrijeme ukazanja 
dok je u tijelovskoj osmini 1675. g. molila pred svetohraništem: 
»Gle ovo Srce koje je toliko ljubilo ljude da nije ništa propustilo, 
nego se iscrplo i uništilo samo da im iskaže svoju ljubav! A u 
zahvalu od većine ljudi ne primam drugo nego nezahvalnost koju 

mi u tom Sakramentu ljubavi iskazuju svojim prezirom, nepristoj- 
nošću, svetogrđem i svojom hladnoćom. A što me još više boli, 
to čine i duše koje su meni posvećene«. 


Da bi i naša Nadbiskupija sa što plodonosnijom pobožnošću 
sudjelovala u proslavi dvjestagodišnjice blagdana Presv. Srca Isu- 
sova, određuje se da se ove godine taj blagdan što svečanije proslavi. 


Prije blagdana neka se u svim crkvama obavi trodnevnica ili 
devetnica po mogućnosti s propovijedi. Za propovijedi može sve- 
ćenicima dobro poslužiti priručnik: »Propovijedi o Presv. Srcu 
Isusovu« koje je ciklostilom izdao Nadb. Duh. Stol 1958. Uoči 
samog blagdana, navečer, neka se obavi pobožnost Getsemanske 
Ure kao zadovoljština za grijehe našega naroda. 


Ponovno treba svim marom nastojati da oživi pobožnost nakna- 
dnih Pričesti na prve petke u mjesecu. Osobito će biti utješno ako 
se za tu pobožnost oduševe djeca i mladež. Preporuča se prije 
svakog prvog petka pobožnost Getsemanske Ure, makar se odazvao 
i manji broj vjernika. 


Draga braćo svećenici, odgajajte svoje vjernike osobito u pobož- 
nosti prema euharistijskom Isusu i oduševljavajte ih za često i 
dostojno primanje Tijela Gospodnjega da — jačani snagom te bo- 
žanske Hrane — daju svijetu primjer svetog života. 


Apostolima Isusova Srca obećana je izvanredna pomoć i čudesni 
uspjesi — da osvoje za Boga i otvrdnula srca. 


Vaše propovijedi kroz mjesec lipanj neka budu prodahnute ljuba- 
vlju prema Presv. Srcu, i vaši pozivi bit će blagoslovljeni. A Majka 
Božja neka vam uvijek nadahnjuje misli što ćete reći dušama o 
Srcu njezina Sina! 


U tom Srcu sve vas blagoslivljam! 
(1965) 

3. ZEMLJA — UTOPLJENA U BOŽJIM OČIMA! 


»Idi iz zemlje svoje... u krajeve koje 
ću ti pokazati« (Gen 12, 1) 


Domovina Otkupljenja jest jedna mala zemlja koju je Duh 
Sveti u knjizi Mudrosti (12, 3) nazvao svetom i svojom. Abraham 
je bio došljak u Haranu, iz Ura Kaldejskoga, i ponovno pozvan 
na seobu u zemlju koju će mu Gospod pokazati; nije ni slutio da 
će ta zemlja postati duhovnom domovinom svijeta. Takvom je 
smatra Božji narod u svim naraštajima. Verbum Incarnatum — 
— Utjelovljeni Bog prošao je njezinim putovima i gledao ju je 
svojim očima. 


Draga braćo svećenici, imao sam milost i sreću da u grupi od 
pedesetak koncilskih Otaca budem kroz devet dana stanovnik 
Isusove domovine, pa bih želio i vas barem u mislima prenijeti 
baš u ovim božićnim danima na to sveto tlo gdje su proroci navi- 
ještali i naraštaji čekali »donec veniat qui mittendus est... expec- 
tatio gentium« (Gen 49, 10). 


Među hodočasnicima, koji su s posebnim blagoslovom Sv. Oca 
16. listopada o. g. poletjeli sa aerodroma Leonardo da Vinci 
(Fiumincino) put Svete Zemlje, bili su zastupani kontinenti: Europa, 
Južna i Sjeverna Amerika, Afrika i Azija. Ljudi, tako reći, sabrani 
sa obala svih oceana, bili su sjedinjeni na tom hodočašću istom 
željom i uzbuđenjem, često uronjeni u meditaciju. Od hrvatskih 
biskupa bili smo trojica: Čekada, Oblak i jal 


Doživljaj već samog leta kroz beskrajne plave visine stvara u 
duši raspoloženje molitve. U svjetloj kupoli nebeskog svoda i mla- 
zni motori bruje kao orgulje. A s horizonta kao da se i srce širi 
za Boga i ljude. Sve je tako lijepo — gledano u perspektivi neba. I 
plavetnilo mora, i boje zemlje, i oblaci kao čuperci bijele vune 
razbacani prostorima, i tamnoplave dubine svemira. A ljudi se 
odozdo ne vide. Kao da su izgubljeni u prahu zemlje sa svojim 
nadama i patnjama. 


Ispod nas je ostala Sicilija, Grčka, Cipar, Sirija. Aman, grad 
okružen pustinjom, dočekao nas je s večernjim sumrakom što se 
brzo pretvorio u noć. Iz Amana smo krenuli prema Svetom Gradu 
automobilima. Tom cestom prošao je i Sv. Otac prigodom svoga 
hodočašća u Svetoj Zemlji. 


Kroz pustinju i noć, strmom i vijugavom cestom, spuštamo se 


u dolinu rijeke Jordana. Prelazeći Jordan, ulazimo u zemlju Abra- 
hamovu, Izakovu, Jakovljevu i Gospodinovu. Jordan se rađa podno 

vječnim snijegom pokrivena Hermona i neprestano silazi, protičući 
i kroz Genezaretsko jezero, da se konačno smiri u vodama Mrtvog 
Mora. Sveta rijeka oživljuje prizore prošlosti. Jordan se zaustavio 
do nogu svećenika koji su nosili kovčeg zavjetni. U njemu je mršavi 
i suncem opaljeni Preteča kupao grešnike, a Sin Božji primio svoje 
krštenje. Jordan, preko kojega prelazimo, slušao je Očevo svjedo- 
čanstvo i primio u svoje vode odsjev tajanstvenog Goluba. Daleka 
prošlost, zapisana u Pismima, postaje prisutna, i svi smo pred 
njom zašutjeli. A onda smo se stali penjati jerihonskom cestom 
prema Jeruzalemu. To je Salem Melkizedekov. »A Melkizedek, kralj 
Šalema, iznese kruha i vina. On je bio svećenik Boga Svevišnjega« 
(Gen 14, 18). 


To je grad Davidov. Građen s tolikom ljubavlju i razaran s 
tolikom mržnjom. U njemu je bila Svetinja nad svetinjom, ali u 
njemu je i izvršen najveći zločin. Nakon dvosatne vožnje, preva- 
livši put od sto kilometara, približili smo se Gradu proroka i 
kraljeva preko južnog obronka Maslinske gore. Stari Jeruzalem, 
stisnut u svojim snažnim zidinama, pričinio nam se kao da u 
dubokom snu sanja svoju dugu prošlost, neodoljivo privlačnu i 
tragično potresnu. Stali smo pred njegovim zidinama blizu Hero- 
dovih vrata, u Hotelu Holy Land. Dakle, mi smo u Svetoj Zemlji! 


U svježoj noći promatrali smo grad Pretvorbe, Golgote i Uskr- 
snuća. Sve tu podsjeća na Isusa. On je središte te zemlje koja se 
utopila u njegovim očima. On je potpuni smisao njezine 
povijesti i radi Njega je zoverno svetom. U noći me probudio pjev 
pijetla. Tu i pjev pijetla otvara niz prizora i meditacija. Dvorište 
Kajfine palače, sluškinje, vojnici i prestrašeni Petar koji se zaklinje 
da nije nikada vidio svoga Gospodina. Pogledao sam na sat, bila 
je jedna ura iza ponoći. 


Ujutro su blejali janjci pod zidinama. Preda mnom je izrastao 
Hram, i žrtve, i svećenici, i trgovci koji su bili kadri svetište 
pretvoriti u spilju razbojničku. 


Iza Maslinske gore žarilo se vedro nedjeljno jutro. Mislio sam 
na ono jutro kad su pobožne žene žurile na grob da pomažu 
Isusovo tijelo. 


Mi smo toga jutra krenuli prema Betlehemu. Spustivši se u 
dolinu cedronsku, skrenuli smo usput u Getsemani. Tu je sada 
franjevački samostan, crkva agonije i zidom ograđeni vrt u kojem 
se nalazi sedam prastarih maslina. Starost njihovih panjeva pro- 
cijenili su na tri tisuće godina. Tu je bio tijesak za ulje. Tu je 
Isusova duša u tijesku straha i tjeskobe bila žalosna do smrti. 

U crkvi smo ljubili pećinu ograđenu niskom željeznom ogradom u 
obliku trnove krune. Hodočasnici su željeli dati zadovoljštinu za 
Judin poljubac. 


Nastavili smo put prema Betlehemu. Cesta prolazi kroz Gehenu. 
Gehena potiče na tužne misli. To je dolina Ben-Hinom u kojoj su 
otpali Izraelci (Jer 7, 30—34) podigli žrtvovalište Tofet i na njem 
spaljivali svoje sinove i kćeri. U toj dolini prokletstva, koja je 
postala simbol pakla, objesio se, kaže predaja, Juda. Ta dolina 
djeluje tijesno i tjeskobno. Koliko je tu ljudskih bića zaklano na 
čast idola!? Ali ne samo tu. Mnoge su bile Gehene u povijesti, 
mnoge doline Ben-Hinom na Planetu, gdje su toliki ljudski sinovi 
i kćeri bili žrtvovani idolima s najrazličitijim imenima. Što sve 
može učiniti čovjek prepušten sam sebi!? 


Kad se cesta u oštrim zavojima stane penjati prema Betlehemu, 
ulazi u sve šira i svjetlija obzorja što rastjeruju tjeskobne misli i 
otvaraju vidik prema mjestu u kojem je rođena najsvjetlija Nada 
svijeta! 


Gradić ze nekoć zvao Efrata. Prekrasno položen na brežuljku, 
ubav i vedar. Uz masline i vino tu raste kruh, i zato ga nazvaše 
kućom kruha — Betlehem. Pred Betlehemom stoji Rahelin grob, 
kao trajni spomenik majci koja daje život uz cijenu vlastitog života. 
Sv. pismo je zapisalo Rahelinu žrtvu. Umirući je rodila svoga 
Ben-Oni-a. »Tako umrije Rahela. Sahrane je na putu u Efratu, 
to jest Betlehem« (Gen 35, 18—19). Tu je Booz imao svoje njive 
na kojima je pabirčila Ruta, vjerna snaha Noemina. Tu je najmlađi 
sin Izajev čuvao ovce i borio se s lavovima (1 Kr 17, 35—36). 


Na jug od Betlehema diže se strmi brijeg sa utvrdom na vrhu 
zvanom Herodium radi Herodova groba. Preko brežuljka na istok 
i jugoistok siže pogled prema dubokoj depresiji Mrtvog Mora, a 
horizont zatvaraju bregovi Galaada i vijenac moapskih gora. U 
nedjeljno prijepodne primio nas je suncem obasjan grad čije nam 
je ime još od djetinjstva položeno na dno srca. Nisu li s njegovim 
imenom povezane naše najljepše radosti djetinjstva? Kroz njegovo 
ime obogaćena je naša pamet najčistijim spoznajama. Svaki je od 
nas gradio svoj mali Betlehem, skroman u stvarnosti, ali čaroban 
u mašti. Kakve su iskre sijevale u dječjim očima kad smo gledali 
Dijete, i Majku, i Josipa! 


Božićna nam je noć uvijek donosila zanosnu radost. 
»A ti, Betleheme Efrato, najmanji među kneževstvima Judinim, 

iz tebe će mi izaći onaj koji će vladati Izraelom; njegov je iskon 
od davnina, od vječnih vremena. ..« (Mih 5, 1). 


U jedno predvečerje, hodajući oštrim putovima, stigla je u 
Betlehem tiha Mirjam iz Nazareta. U najdublju šutnju zavila je 
svoju Ljubav, i nitko nije slutio da je Ona Svetohranište. Pravedni 
Josip dijelio je s Njome tajnu brigu. U jednoj spilji »porodi sina 
svoga, prvorođenca, povi ga i položi u jasle, jer za njih ne bijaše 
mjesta u svratištu... .« (Lk 2,7). 


»Jer, dijete nam se rodilo, sina dobismo; na plećima mu je vlast. 
Ime mu je: Savjetnik divni, Bog silni, Otac vječni, Knez mironosni« 
(Iz 9, 5). 


Na ljudskiji i srdačniji način, rekao bih, Bog se već nije mogao 
javiti. Naš Emanuel došao je kao Dijete da bude osvajač svijeta 
obogaćujući ga slobodom djece Božje. U spilji rođenja osjećali 
smo se kao na Božić — nježni i maleni. To moraju biti jako tvrdi 
i nesretni ljudi koji mogu proći kraj betlehemskog Djeteta a da 
ne osjete ni tračka topline barem u kojem kutiću duše. 


U kripti smo služili božićnu Misu. Blagoslovljen prostor poput 
vira povukao nas je u stvarnost prve božićne noći. I dok se vani 
Betlehem kupao u mekanoj jesenskoj svjetlosti, kod nas na oltaru 
bio je živi Emanuel u šutnji Hostije, a mi smo mu se klanjali s 
pastirima slušajući pjesmu anđela. »Slava na visinama Bogu, a 
na zemlji mir ljudima, miljenicima njegovim« (Lk 2, 14). 


U filmu »La piu grande Storia mai racontata« — život Isusov, 
među tolikim savršenim slikama jedna je naročito snažna svojom 
simbolikom. Na platnu se pokazuje Dijete. Konačno ostaje samo 
dječja ruka u kojoj je stalo svjetlucati malo svjetlo. I to svjetlo 
stalo je rasti i plamtjeti sve većim sjajem dok nije ispunilo obzorje 
Zemlje. Božansko Dijete donijelo je svjetlost na zemlju. »Narod 
koji je u tmini hodio svjetlost vidje veliku« (Iz 9, 1). 


Svjetlost prosuta u ljudske misli zove se Istina. Zapaljena svje- 
tlost u ljudskim srcima zove se Ljubav. U Božjem Srcu to je jedno. 
Ponuđen nam je dar Vesele Vijesti da bude radost svijeta. »Ne 
bojte se! Evo, javljam vam blagovijest, veliku radost za sav narod|!« 
(Lk 2, 10). 


Izgubljeni moderni čovjek može naći sebe samo u Bogu koji je 
postao Djetetom. Znanje o fosilima ne može ga učiniti boljim. 
Čelične industrije ne mogu ga učiniti sretnim. Atomski laboratoriji 

ne mogu mu dati mira. Sva tehnika ne može ga utješiti, jer u 
praznini njegove duše buče nemiri poput mora! Kuda poći? 


»I evo vam znaka: Naći ćete novorođenče povijeno, gdje leži u 
jaslama« (Lk 2, 12). 


»I On je mir!« (Mih 5, 4). 


Draga braćo svećenici, u Betlehemu sam molio i za sve vas. 
Želim da biste u krugu svojih župskih obitelji slavii božićne blag- 
dane radošću djece, nevini i nježni kao onda dok ste bili maleni! 
Nije li i poruka završenog Koncila svijetu poruka betlehemske 
Objave! ? 


S Isusom Bratom budimo braća! 
(1965) 

4. DAN MOLITVE ZA ZVANJA 


Okružnicom Sv. Kongregacije za sjemeništa br. 69/67 od 20. 
siječnja ove godine saopćena je cijeloj Crkvi izričita želja Sv. Oca 
Pape Pavla VI da druga nedjelja po Uskrsu — nedjelja Dobroga 
Pastira — bude »svjetski dan molitve za zvanja«. Ove godine ta 
nedjelja pada na 9. travnja. 


Riječ zvanje u najopćenitijem smislu znači jedno određeno zani- 
manje kojim ljudska osoba, obavljajući svoj specifični posao, 
sudjeluje u cjelokupnoj ljudskoj aktivnosti koja obuhvaća mate- 
rijalno i duhovno područje ljudskog života. 


Svako životno zvanje, kada se vrši u skladu s nepromjenljivim 
moralnim načelima, usmjereno je prema individualnom i općem 
dobru. Čovjek svojim zvanjem dariva svoje sposobnosti i troši 
svoju osobu za dobro ljudske obitelji. Vršenje zvanja u evanđe- 
oskom duhu zakona ljubavi znači ispunjavanje Volje Božje i nese- 
bično služenje braći ljudima. 


Bog je htio da ljudi svojim radom budu njegovi suradnici u 
usavršavanju stvorenoga svijeta i da budu objavitelji njegove 
dobrote, brige i mudrosti. Bog je stvorio čovjeka kao društveno 
biće i prema tome je Stvoritelj ljudskoga društva, pa je božanska 
Providnost brižnom mudrošću rasporedila sve tako da se ljudi, 
obdareni raznim sklonostima i sposobnostima, opredjeljuju za 
razne pozive koji svi zajedno svima i svakome služe za sve potrebe 
života. 


Sva su zvanja utkana u Božji plan kojim se otkriva ljubav 
prema čovjeku. Zato je svako zvanje, makar bilo ne znam kako 
skromno, dobro i časno. Sva zaslužuju poštovanje i svima je 
potreban Božji blagoslov. 


Ali kada je Sv. Otac odredio da nedjelja Dobroga Pastira bude 
»svjetski dan molitve za zvanja«, onda se misli na zvanja u užem 
smislu riječi. Radi se o svećeničkim i redovničkim zvanjima. 


Zemaljska zvanja rastu iz čovječanstva i služe čovjeku redovito 
kao stanovniku zemlje. Ograničuju se na vremenitu dimenziju 
života. 


S druge strane, svećeničko zvanje dolazi odozgo, božanska je 
ustanova i služi čovjeku kao hodočasniku u nebeski život. »Ne 
izabraste vi mene, nego ja izabrah vas...« (Iv 15, 16) govori Isus 
Krist svojim prvim svećenicima — apostolima. Isus Krist je sišao 

s neba i postao čovjekom da nam objavi zajedničkog Oca, da nas 
otkupi svojom žrtvom i da nas okupi Duhom Svetim u zajednicu 
ljubavi koja je pozvana u puninu vječnoga života. Stoga je usta- 
novio svećeništvo kao zvanja u službi njegova otkupiteljskog po- 
slanja koje treba donositi svim ljudskim naraštajima. »Pođite po 
svem svijetu, propovijedajte Evanđelje svemu stvorenju« (Mk 16, 
15) glasila je Kristova zapovijed njegovim poslanicima. 


Svećeničko je zvanje od samoga Isusa Krista obdareno posebnim 
ovlaštenjima i obvezano osobitim odgovornostima da služi Božjoj 
Objavi i vječnoj svrsi čovjeka. 


Redovnička zvanja muške i ženske grane rastu iz Crkve nadah- 
nuta također odozgo, kao odaziv velikodušnih mladića i djevojaka 
Kristovim evanđeoskim savjetima da u duhu siromaštva, u potpu- 
noj čistoći i poslušnosti služe Bogu i služe braći ljudima na 
odgojnom, prosvjetnom i karitativnom području. I onda kad 
nesebično služe čovjeku u njegovim vremenitim potrebama, Duhovni 
stalež uvijek stoji u svijetu kao živo svjedočanstvo Božje ljubavi 
i vječnog određenja ljudskoga bića. 


Brojna i dosljedno proživljavana duhovna zvanja blagost su za 
ljudsko društvo. Ona su za čovječanstvo poseban Božji dar i 
blagoslov. Neprocjenjivu vrijednost duhovnog staleža i njegova 
doprinosa općem dobru čovječanske obitelji priznavali su i uvijek 
priznaju ljudi dobre volje, proživljene kulture i iskrenih nakana. 
Tu će tvrdnju osporavati samo ljudi zavedeni predrasudama, možda 
nadahnuti mržnjom, a možda — moramo iskreno priznati — sabla- 
žnjeni životom kojegod duhovne osobe koja svojim životom nije 
autentično svjedočila Kristovo poslanje. 


Za duhovni poziv traži se tjelesno i duševno zdravlje s odgo- 
varajućim sposobnostima i čista nakana kojom se netko doista 
želi nesebično darovati Službi Božjoj za dobro duša. To je ono 
raspoloženje o kojem govori sv. Pavao: »A ja ću najradije trošiti 
i istrošiti se za duše vaše!« (2 Kor 12, 15). Slijediti duhovni poziv 
znači biti također pripravan na nošenje križa. I toga je bio svjestan 
sv. Pavao kad je pisao: »... Bog je, čini mi se, nas, apostole, 
prikazao posljednje, kao na smrt osuđene, jer postali smo prizor 
svijetu, i anđelima, i ljudima... mi proklinjani blagoslivljamo, 
proganjani ustrajemo, pogrđivani tješimo...« (I Kor 4, 9; 12—13). 


Sigurno je da Bog želi obogatiti čovječanstvo duhovnim zva- 
njima koja bi morala svojim svetim životom i svojom svetom 
misijom čuvati ljudsko društvo od moralnog raspadanja. Bog želi 

zapaliti što veći broj duhovnih ognjišta oko kojih će se grijati 
Božji narod za svetost u izvršavanju ljubavi (Rim. 13, 10). 


Ali to moramo željeti i mi kao narod i kao Crkva! 


Ako doista želimo imati dovoljan broj svetih svećenika, redov- 
nika i redovnica, tu želju moramo i stvarno dokazati. Sigurno su 
mnogi pozvani, ali malo ih se odaziva. Bog se obraća ljudskoj 
slobodnoj volji i traži njezin slobodni odaziv. Takav je zakon 
ljubavi. Stoga on ne čini nikada nasilja slobodnoj volji, pa ni 
onda kada ona upropaštava svoje vrijeme i svoju vječnost! 


Ozbiljno se moramo zamisliti u to, mnogi odaziv duhovnom 
zvanju sazrijeva ili vene ovisno o uvjetima koje smo mi postavili 
ili ih nismo ispunili. 


Brojni duhovni stalež redovito raste samo u moralno zdravoj 
sredini u kojoj se cijene duhovne vrijednosti i koja moli i žrtvuje 
se. 


Isusova je riječ: »Žetva je velika, ali radnika malo. Molite, dakle, 
gospodara žetve, da pošalje radnike u žetvu svoju« (Lk 10, 2). 


Pitanje duhovnih zvanja je sudbonosno pitanje ne samo za 
Crkvu nego i za naš hrvatski narod, kao i za sve narode svijeta. 
Ta briga svom težinom leži na srcu Sv. Oca Pape, ona tišti biskupe, 
ona zabrinjuje svećenike: ta briga mora obuzeti dušu svakoga 
vjernika. Sigurno je da svijet u kojem egoizam nastoji postati 
vrhovni zakon, užici tijela jedini ideal, a materija jedino božanstvo, 
ne stvara povoljne atmosfere za duhovna zvanja. 


Kako često i upravo neshvatljivo i naše katoličke obitelji podli- 
ježu duhu svijeta. Nema li dosta onih koji prema duhovnom staležu 
zauzimaju gotovo neprijateljski stav, a smatraju se članovima 
Crkve? Što se sve govori u obiteljima i u susretima krštenih ljudi 
o svećenicima i redovnicima? Koliko im se pokazuje nerazumije- 
vanje, pa čak i prezir! Kolika su zvanja time ugušena! 


Dragi vjernici, htio bih da dan molitve za zvanja bude za sve 
nas također i dan ozbiljnog ispita savjesti. Da li smo bili graditelji 
ili možda rušitelji Crkve Božje? Jer biti kriv za opadanje sveće- 
ničkih zvanja znači biti rušitelj Crkve! 


Jedan župnik je pripovijedao kako je u njegovoj župi jedan 
dobar dječak pokazivao iskrenu želju da pođe u sjemenište i da 

bude svećenik, ali u svojoj okolici — a svi su tu kršteni — naišao 
je na toliki prezir i ruganje da je odustao. Nije izdržao kušnju. 
A Gospodinova je riječ puna prijetnje:«... Jao čovjeku po kom 
dolazi sablazan!« (Mt 18, 7). 


A znate li kako mi stojimo sa svećenicima u našoj Nadbiskupiji? 
Znate li da naše najveće zagrebačke župe sa preko 30.000 duša 
imaju samo po dva svećenika koji nisu mladi? Znate li da nam 
manjka najmanje dvjesta svećenika prijeko potrebnih da barem 
donekle popunimo prazne župe, kapelanska mjesta na velikim 
župama, da zamijenimo nemoćne svećenike? A gdje je otvaranje 
novih duhovnih centara za kojima silno vapiju tisuće duša? Znate 
li da ćemo ove godine imati samo sedam novih svećenika? Zašto 
mnogi nisu ustrajali koji su započeli ići prema svećeništvu? Možete 
li shvatiti tugu svoga Natpastira koju osjeća kad ga mole klonuli 
svećenici za mir i kad župe desecima godina bez svećenika traže 
pastira, a on ne može pomoći jer svećenika nema? 


Nemamo svećenika jer premalo molimo i premalo činimo pokore 
da bismo ih dobili od Božjega Srca! Možda ih i premalo poštujemo 
da bismo ih bili dostojni! 


Da bi nam se Bog smilovao i obdario nas brojnim revnim sve- 
ćenicima, svetim redovnicima i oduševljenim časnim sestrama — a 
tako su nam potrebni da bi živio Božji narod — moramo imati 
pobožne i blagoslovljene obitelji, moramo imati više svetih majki 
i molitvu cijelog naroda! 


»Molite Gospodara žetve da pošalje poslenike u žetvu svoju...!« 


Molite Presvetu Majku Velikoga i Vječnoga Svećenika Isusa 
Krista da nam isprosi od Svoga Sina i Spasitelja svijeta mnogo 
djelitelja Božjih tajna (1 Kor 4, 1). 


Molite u jedinstvu s Njome Dobroga Pastira da neodoljivim 
pozivom pozove mnoge u svoju službu. Neka nam se smiluje i neka 
nas obdari učiteljima vječne Božje Istine, neka našu djecu i 
mladež usreći odgojiteljima nevinosti i prave radosti, neka našim 
obiteljima udijeli čuvare dostojanstva i vjernosti! 


Tu molitvu je i Koncil proglasio dužnošću svakoga vjernika! 

Stoga vas molim, dragi vjernici, da najozbiljnije shvatite »dan 
molitve za zvanja« kao poticaj i početak jednog novog shvaćanja 
i nastojanja da životom, riječju, molitvom i žrtvom stvarate čisto 
i svijetlo ozračje u kojem će cvasti i sazrijevati brojna duhovna 

zvanja. Osobito pozivam one koji trpe da svoje patnje prikazuju na 
te nakane. 


Za blagoslov i sreću svijeta ne dostaju samo zemaljska zvanja, 
jer »ne živi čovjek samo o kruhu« (Lk 4, 4). 


Prijeko su potrebni i oni koji dolaze u ime Uskrsnuloga Sina 


Božjega da okupe Božji narod oko Njega koji je uskrsnuće i život 
(Iv 11, 25) i koji ima riječi vječnoga života (Iv 6, 68). 
(1967) 

5. POSVEĆEN I POSLAN 


Blagdan Presv. Srca Isusova uveden je već u cijeloj Crkvi, s 
posebnom željom Sv. Oca, kao dan svećeničkog posvećenja. Sve 
bogatstvo Božje ljubavi prema čovjeku položeno je u Isusovo Srce 
kao u predragocjeni kalež. »Ako je tko žedan, neka dođe k meni! 
Neka pije!« (Iv 7, 37). 


Nije li svećenik među prvima pozvan da pije iz tog kaleža? Stoga 
se blagdan Presv. Srca smatra veoma prikladnim da bude dan 
duhovne sabranosti i obnove za Božje svećenike! 


Ovogodišnja tema glasi: Sacerdos consecratus et missus! 


»Ne izabraste vi mene, nego ja izabrah vas. I postavih vas da 
idete i rod donosite, i rod vaš da ostane« (Iv 15, 16). 


1. Sacerdos consecratus! Bog odabire i posvećuje sakramentom 
reda. Po tom odabranju i posvećenju svećenik postaje sav Božji! 
Svećenik je Božja svojina! Između njega i Isusa ostvaren je odnos 
osobitog povjerenja, prijateljstva i ljubavi. »Vi ste prijatelji moji« 
(Iv 15, 14). 


To prijateljstvo, s nedokučivom pažnjom ponuđeno čovjeku od 
Boga, mora biti uzajamno! Svećenik mora biti osobit prijatelj 
Božji, prijatelj Isusov, u čije je vječno svećenstvo utkan. Vjeran 
prijatelj ne izadaje nikada. Ostaje pouzdan u svim okolnostima, i 
na njega se uvijek možemo osloniti, s njim možemo računati. 


Bog s punim pravom očekuje od svoga svećenika da bude zrela 
i stalna ličnost koja uvijek časno zastupa stvar i djelo svoga 
Prijatelja. On je na to posebno osjetljiv. 


U Isusovu govoru na zadnjoj večeri provalila je najdublja bol iz 
njegova Srca radi prisutnosti jednog izdajice među onima koje je 
nazvao svojim prijateljima i kojima je povjerio najsvetije tajne. 
»A evo, ruka mog izdajice sa mnom je na stolu« (Lk 22, 21). Nijedan 
Evanđelista nije mogao prešutjeti činjenicu da se našao izdajica 
među prijateljima. Tako je to potreslo dušu apostola i tugom 
ispunilo Isusovo Srce! »Prijatelju, zašto si ovdje?« (Mt 26, 50). 


I za živu Crkvu Božju nema žalosnije vijesti nego kad netko od 
posvećenih živi kao neprijatelj Kristova križa. 


Savjet i srce svećenika mora prožimati misao: ja sam posvećen, 
ja sam sav Božji! Uvijek i svuda ostajem amicus fidelis! 

2. Sacerdos missus! »Kao što Inene posla Otac, i ja šaljem vas« 
(Iv 20, 21). Svećenik je posuda izabrana (Dap 9, 15), živi instrumenat 
Božji. Božanski mu Prijatelj kao svom prijatelju povjerava duše 
otkupljene »dragocjenom krvlju« (1 Petr 1, 19) koje svojom vri- 
jednošću nadvisuju vrijednost svemira. 


On je posvećen i živi za duše! Ali da bi bio privlačiv za duše 
u vidu njihova spasenja, da bi im bio koristan, svaki dan mora 
u sebi buditi Pavlovu misao: »Živim, ali ne više ja, nego živi u 
meni Krist« (Gal 2, 20). 


Najopasnije je za Crkvu ako svećenici usvoje duh svijeta! Kad 
svećenik prestane biti duhovan i postane samo »činovnik jednog 
poduzeća koje se zove Crkva Katolička«, kako netko reče, tada 
postaje neprikladan za plodno vršenje svoje misije! 


Ovom materijaliziranom svijetu i hedonističkom naraštaju mogu 
pomoći samo Božji ljudi koji nisu odbacili logiku križa. »A ja, Bože 
sačuvaj, da bih se ičim ponosio osim križem Gospodina našega 
Isusa Krista po kojem je meni svijet raspet i ja svijetu!« (Gal 6 14). 


Biti poslan znači biti i odgovoran. »Jao pastirima koji upropa- 
šćuju i raspršuju ovce paše moje...« (Jer 23, 1). 


Cijeli svećenikov život mora biti naviještanje Božje poruke, jer 
je svećenik posvećen kao cijela ličnost i može živjeti samo jedan 
život, život dostojan Božjeg prijatelja i Božjeg poslanika. »Zakon 
istine bijaše u njegovim ustima i pakost mu ne kaljaše usana; u 
miru i pravičnosti hodio je sa mnom i mnoge je od- grijeha odvra- 
tio. Da, usne svećenikove treba da čuvaju znanje, a iz njegovih usta 
treba tražiti Zakon: ta on je glasnik Jahve nad Vojskama« (Mal 
2,6—). 


Glavna misao naše duhovne obnove na blagdan Srca Isusova neka 
bude: »Totus sim Dei, totus sim proxirni!« 


Neka si braća svećenici sarni odaberu duhovno štivo za taj dan 
i neka obave uobičajenu adoraciju pred Presvetim da od najboljeg 
Prijatelja dobiju novu snagu, oduševljenje i žar za trajnu vjernost 
svojoj konsekraciji i svojoj misiji! 


(1967) 

6. POSVETA BEZGREŠNOM SRCU MARIJINU 


U godini smo vjere i godini proslave pedesetgodišnjice ukazanja 
Bl. Dj. Marije u Fatimi. Fatimskom jubileju dao je osobiti blagoslov 
sam Sv. Otac Pavao VI svojim hodočašćem u Fatimu 13. svibnja 
prošle godine. Toga istoga dana objavljeno je u Rimu njegovo 
pismo, Apostolska adhortacija, kojim Sv. Otac ponovno usrdno 
potiče cijelu Crkvu na štovanje Majke Božje i Majke Crkve, Zago- 
vornice čovječanstva i uzora svih kreposti. 


Poznato vam je iz naše katoličke štampe da ovog mjeseca polazi 
u Fatimu i prvo naše hrvatsko hodočašće. U nedjelju 19. svibnja 
nalazit će se naši hodočasnici u Fatimi s našim Nadbiskupom 
Kardinalom Franjom Šeperom na čelu i s još dvojicom hrvatskih 
biskupa. Želimo biti svi duhovno povezani s našim hodočašćem. 


Povodom toga određuje se da se u našoj katedrali, u svim 
župskim i redovničkim crkvama naše Nadbiskupije u nedjelju 19. 
svibnja poslije glavne Mise obavi posveta Bezgrešnom Srcu Mariji- 
nu. I dok budu naši hodočasnici tu istu posvetu obavljali u ime svih 
nas na blagoslovljenom mjestu ukazanja, mi ćemo je, u molitvi 
sjedinjeni s njima, obaviti u svojim crkvama, a osobito se prepo- 
ruča i u obiteljima! 


Time obnavljamo onu posvetu koju su svi naši Biskupi zajednički 
obavili u Rimu zadnje subote mjeseca studenoga 1963. godine u 
crkvi Svete Marije Velike. Svojim pismom iz Rima od 23. 11. iste 
godine naši su Biskupi izrazili želju da se ta posveta s vremenom 
obavi po biskupijama i po župama. 


Tu posvetu želi na izričit način sama BI. Djevica kao zalog 
osobite zaštite i milosti. Tu posvetu želi i Sv. Otac kad u gore 
spomenutom pismu piše: »Potičemo sve sinove Crkve, neka svaki 
pojedinac Bezgrešnom Srcu Majke Crkve posveti samoga sebe i, 
prenoseći u životno djelovanje slavno značenje ove pobožnosti, 
neka sve više i više izvršuje volju Božju te, nasljedujući primjere 
svoje nebeske Majke i Kraljice, neka joj kao sin služi« (Ap. 
adhortacija od 13. 5. 1967). 


Da bismo dublje shvatili potrebu i značenje te pobožnosti, 
uđimo u smisao fatimske poruke i ozbiljno o njemu razmišljajmo. 


Prije pedeset godina razgovarala je Majka Božja u Fatimi s 
troje siromašne ali nevine djece o velikim događajima XX vijeka. 
Govorila je o miru i ratovima. Tumačila je sadašnjost i nagovije- 

stila budućnost. Rekla je jednostavno i jasno da su grijesi svijeta 
uzrok velikih nesreća, da su ratovi posljedica zla u ljudima. Kao 
Majka milosrđa zabrinuta je za sudbinu sve svoje ljudske djece. 
Poziva sve ljude dobre volje, osobito djecu Crkve, da budu dobri, 
da se žrtvuju i mole u jedinstvu s njome za obraćenje siromašnih 
grešnika, da žive po Božjoj volji. Ako je poslušamo, jamči svojim 
materinskim srcem da će nam biti oprošteni grijesi, da će pobije- 
diti milosrđe. Obećava nam nebesku pomoć za ostvarenje zemalj- 
skog mira. Fatimska poruka mogla bi se kratko sažeti u Isusove 
riječi kojirna je započeo svoje propovijedanje: »Obratite se i vjerujte 
Evanđelju!« (Mk 1, 15). 


Događaji Fatime i činjenice Lurda dokazuju na svoj način brižnu 
Božju prisutnost u svijetu, kao i materinsku ljubav Majke Božje 
prema svim ljudima. Iz ljubavi nas opominje i govori očitom jedno- 
stavnošću davno objavljenu istinu Svetoga pisma da grijesi razaraju 
ljudsku sreću i da se u poslušnosti Božjoj volji nalaze uvjeti 
našega mira. 


Odgovorni ljudi čovječanstva govore, i svi to osjećamo, da se 
čovječanstvo nalazi u velikim opasnostima, ali ne mogu naći putove 
mira (Rim 3, 17). 


I za ovaj naš naraštaj vrijede riječi Sv. pisma: »Dva zla narod 
moj učini: ostavi mene, Izvor vode žive, te iskopa sebi kladence, 
kladence ispucane što vode držati ne mogu« (Jer 2, 13). »Orali ste 
bezbožnost, želi bezakonje, jeli plod prijevare« (Hoš 10, 13). 


Svi govore: Čovjek mora biti sretan. Najveće dobro je mir. 
Narodi moraju biti složni, i jaki ne smiju uništavati slabe. Ali, 
na žalost, premnogi svojim životom govore: Za postignuće naše 
sreće nije nam potreban Bog. Nema njegovih zakona ni grijeha. 
Čovjek je sam svoj zakonodavac i svoj sudac. Dobro je ono što 
čovjeku ugađa i što mu se sviđa. Čovjek radi svoje slobode ne 
smije priznati nikakvu višu volju nad sobom. Čovjeku dostaje 
njegovo znanje, moć i bogatstvo. — Tom krivom mudrošću žive 
često i oni koji kažu da vjeruju. Grijeh se više ne priznaje grijehom. 
To je najveći grijeh našeg vremena, rekao je dosta davno Pijo 
XII, a ponovio ovih dana Pavao VI. 


Čovjek se ne smatra odgovornim za zlo što ga čini. Ali grijeh 
je kao otrovna droga. Zanosi, stvara iluzije, zablještava i zama- 
gljuje, ali rastvara i uništava život. I što se sve događa na ovom 
Planetu! Ima, doduše, toliko dobra, ali ima i toliko zla! Kad se 
niječu Božja prava, ni ljudska se ne poštuju. Koliko ima mržnje 

i nepravdi! Stječu se bogatstva na račun tuđih suza, znoja i krvi, 
a to se smatra uspjehom u životu. U ime sistema i ideologije 
izrabljuju se maleni, siromašni i nezaštićeni. Milijuni se ubijaju 
već pod srcem majki, i mirno se troši time zarađeni novac, a 
takav postupak se naziva planiranjem poroda. Strašna sebičnost, 
»požuda tijela, i požuda očiju, i oholost života« (1 Iv 2, 16) pustoši 
domove, rastavlja muževe i žene, obeščašćuje mlade, izbacuje napu- 
štenu djecu iz domova i obitelji, a svi se ti grijesi nazivaju pravom 
čovjeka na užitke tijela i na seksualnu slobodu. Govori se o 
dostojanstvu žene, a naveliko se govori o sredstvima kako bi ona 
postala samo sredstvo užitka, a da ne postane majkom. Mnogi 
ženski svijet opojen je kultom golotinje i hoda tako po ulicama 
zemlje kao da hoće cijelom svijetu pokazati da u ženskom biću 
nema nikakve duhovne stvarnosti, nego samo tijelo kojim zavodi. 
I tu duhovnu plitkost nazivaju zahtjevom mode. 


Gubi se vjera i smisao za duhovne stvarnosti, odmahuje se rukom 
na sva velika pitanja o vlastitoj vremenitoj i vječnoj sudbini, i to 
se naziva filozofijom naprednog čovjeka. Bezbrojni psovači psuju 
sve svetinje, ali to se smatra posve pristalim izrazima u rječniku 
naše kulture. Kolika sredstva propagande služe za to da ruše 
nevinost mladih i vjeru malenih, ali tome se pokušava dati naziv 
umjetnosti ili čak i znanosti. Gdje je uzrok što se povećava broj 
maloljetnih kriminalaca? 


Svijet kaže da nema grijeha, ali ipak on puni tamnice, bolnice, 
groblja. Od njega umiru narodi. Mnoge uvaljuje u jad, očaj i 
tjeskobu. Kažu da je naš svijet presiromašan da bi hranio veći 
broj ljudi, a ipak se smogne na zemlji oko 200 milijardi dolara 
za izgradnju najrazornijih oružja. Nije li i ta činjenica grijeh i 
kazna za grijeh? Što bi se tim sredstvima moglo učiniti za one 
koji već žive i koji bi imali pravo doći na»banket života« (Pavao 
VI)? A ipak — ljudi govore: Mudri smo, jaki smo i bogati. 


Ali čujmo opet Božju riječ Svetoga pisma: »Ovako govori Jahve: 
Mudri neka se ne hvale mudrošću, ni junak neka se ne hvali 
hrabrošću, ni bogati neka se ne hvali bogatstvom. A tko se hvaliti 
hoće, neka se hvali time što ima mudrost da mene spozna. Jer ja 
sam Jahve koji tvori dobrotu, pravo i pravdu na zemlji, jer to mi 
je milo — riječ je Jahvina« (Jer 9, 22—23). 


Da, dragi vjernici, samo živi Bog i njegovi zakoni garantiraju 
dostojanstvo čovjeka, njegovu slobodu i njegov mir. Samo nebeski 


Otac, koji nas u Isusu čini braćom a Duhom Svetim svojom djecom, 


132 


može narode složiti u jedinstvo mira i sve rase u jednu čovječansku 
i Božju obitelj. 


Bog milosrđa ali i pravde (Iz 30, 18) šalje nam Majku da nam 
ponovno reče tu staru a uvijek novu istinu. I Ona dolazi, jer se, 
po riječima II Vatikanskog sabora, »materinskom ljubavlju brine 
za braću svoga Sina koja još putuju i nalaze se u pogiblima i tje- 
skobama dok ne budu dovedeni u sretnu domovinu« (Lg br. 62). 


Njezina poruka je Očev poziv, kao što je zapisano u Proroku 
Jeremiji: »Vratite se, sinovi, što se odvratiste, izliječit ću odmet- 
ništva vaša!« I naš odgovor neka bude po riječima istoga proroka: 
»Evo nas, dolazimo k tebi, jer ti si Jahve, Bog naš!« (Jer 3, 22). 


Dok to razmišljamo, lakše shvaćamo smisao i razloge svoje 
posvete Bezgrešnom Srcu Marijinu. 


Posvetiti se njezinu Prečistom Srcu znači svjesno i slobodno 
priznati Je za svoju duhovnu Majku i zaštitnicu. Ona je to 
nama po izričitoj volji Božjoj i po svom poslušnom i poniznom 
pristanku. Želi da nam to bude i po našem pristanku. Posvetiti se 
Njoj znači staviti potpuno pod njezino okrilje svoje biće i 
život. Posvetiti se Njoj znači sasvim se predati njezinu vodstvu, 
usvojiti njezin duh i slijediti njezin primjer savršenog života, jer 
Ona je bila najsavršenija učenica u školi Isusova života. To znači 
živjeti duhom vjere i ljubavi, poniznosti i poslušnosti, nevinosti i 
pravednosti. To znači odbaciti sebičnost, oholost i mržnju! 


Osim toga posvetiti se Njezinu Srcu znači postati njezinim sura- 
dnikom, da molitvom i žrtvom nastojimo i želimo spasavati svoju 
braću ljude. Živjeti posvetu Bezgrešnom Srcu Marijinu znači živjeti 
kao dobro dijete Nebeskog Oca, kao dobar brat Isusov i kao živi 
hram Duha Svetoga. 


Kao pripravu na tu posvetu osobito preporučam dobru ispovijed 
i primanje sv. pričesti. Usrdno preporučam i potičem na molitvu 
krunice osobito u obiteljima. To je najjednostavniji način razma- 
tranja Evanđelja, a to znači života, muke i uskrsnuća našega Spa- 
sitelja. Također potičem vjernike da revno obavljaju pobožnost 
5 prvih subota! Učinimo tu posvetu s punom sviješću i sabranošću 
i živimo je. Tako će se obnavljati pojedinci i društvo. Pobjeda nad 
zlom i Sotonom pripada Njezinu Srcu, Živeći po vjeri i moleći 
za obraćenje svijeta, pospješujemo tu pobjedu da se ispuni što kaže 
prorok Ezekijel: »Dat ću vam novo srce, nov duh udahnut ću u 
vas! Izvadit ću iz tijela vašega srce kameno... (36, 26). 

»Objavljeno ti je, čovječe, što je dobro, što Jahve traži od tebe: 
samo činiti pravicu, milosrđe ljubiti i smjerno sa svojim Bogom 
hodati« (Mih 6, 8). 

Djevici je bilo rečeno: »Blažena ti što povjerova...« (Lk 1, 45). 
Blago i vama ako vjerujete i izvršite Božju riječ. 


»Tako, djeco, poslušajte me, blago onima koji čuvaju moje 
putove. Poslušajte pouku, da stečete mudrost, i nemojte je 
odbaciti... Jer tko nalazi mene, nalazi život i stječe milost od 
Jahve« (Izr 8, 32—35). Uzmimo k srcu te riječi Sv. pisma kao da 
nam ih govori Majka Crkva! 

(1968) 

7. ZVANJE 


Povodom dana molitve za zvanja želim vam uputiti nekoliko 
misli. Vi dobro znate kako je u našoj Nadbiskupiji još uvijek 
premalo svećenika. Sam grad Zagreb trebao bi sada najmanje 
pedeset mladih svećenika, Svaka zagrebačka župa, jedno uz drugo, 
morala bi imati barem dvojicu kapelana. A gdje su potrebe ostalih 
naših gradova i velikih seoskih župa? Svaki svećenik mora osjećati 
tu brigu kao svoju. 


Stoga Vas molim da potičete što više na molitvu i žrtvu za 
zvanja. Govorite o njima u propovijedima češće. Oduševljavajte 
mlade za što potpunije predanje Bogu i Božjem djelu. 


Međutim smatram potrebnim upozoriti na to da je ipak važnija 
kvaliteta nego kvantiteta kandidata. Danas proživljavamo opću 
psihozu bijega sa sela, a sve se više poput neke groznice širi 
epidemija odlaska iz domovine. 


U toj psihozi može se dogoditi da se neki dječak prijavi za 
sjemenište i da tako najlakšim putem ode sa sela, od pluga i 
motike. Može se dogoditi da se župnik poveseli kandidatu što, eto, 
ipak njegova župa ima nekog u sjemeništu, ali dovoljno ne vagne 
kvalitete kandidata. Kako će dječak koji je osmoljetku završio 
jedva s dovoljnim uspjehom prolaziti kroz gimnaziju i bogoslo- 
viju? Ili je lijen ili nema dara za učenje! Treba paziti na njegovu 
nakanu i njegovu ćud. Da li čitavo njegovo vladanje daje nade 
da bi od njega mogao postati dobar svećenik? Stoga je veoma 
važno promatrati i ispitati cijelo stanje njegove obitelji. Kakav 
je duh u njoj? Ima li kakvih negativnih sklonosti? Možda naslje- 
dnih mana? Psihička oboljenja? Sklonost prema alkoholu? 


Ima svećeničkih tragedija, jer se na te stvari nije obraćala 
pažnja. 


Svećeničko zvanje zahtijeva naročito sređenu, uravnoteženu, 
trijeznu i ozbiljnu ličnost! U svjetovnim zvanjima neki poremećaji 
karaktera i psihe ne moraju se očitovati negativno i tragično, ali 
u svećeničkom zvanju to uvijek ima teških posljedica. 


Svećenik preuzima na sebe velike obveze i ulazi u službu koja 
je duhovna. Svećenik je po svojoj službi trajno u duhovnoj stvar- 
nosti, živi u duhovnom svijetu. Njemu ta klima mora odgovarati. 
On mora imati smisao za taj Božji svijet Tajne i rmilosti da bi se 

u njemu dobro osjećao. Ako bi netko ulazio u svećeničko zvanje 
samo da se nekako protuče kroz život na što udobniji način, ako 
bi netko imao kakvu materijalnu računicu, onda bi to bio nesretan 
svećenik, Njega duhovna služba ne bi mogla zadovoljiti ni činiti 
sretnim. Takav na koncu dolazi do javne ili skrivene apostazije. 
Ostaje u svećeništvu, ali muči sebe i vjernike, živi na dva kolosjeka. 


Svećenički kandidat mora biti psihički posve sređen. Mora imati 
profinjenu savjest. Mora imati ljudske kvalitete poštenja, iskre- 
nosti, vjernosti, ozbiljnog shvaćanja preuzetih obveza i zadane 
riječi. Takav će onda moći opravdati nadu položenu u njega. Milost 
gradi na naravnim dispozicijarna. Bog redovito ne čini čudesa — da 
jednu posve neprikladnu narav i ćud čudom mijenja da bude 
prikladna za ono za što nije prikladna. Kandidat s negativnim 
kvalitetarna: podmuklosti, neiskrenosti, zlobe, materijalističke i 
hedonističke dispozicije ne bi nikad mogao biti dobar svećenik. 
On se može pritajiti, glumiti i proći kroz bogosloviju neuočen, ali 
bez sadržaja u duši. Ako bi se probio i na ređenje, on bi brzo 
otkrio u životu svoje pravo lice! Njemu bi i svećenička služba bila 
opet samo gluma, i mirno bi spavao sa svetogrđima na duši. To 
je patološka savjest. Mislim da svećenik koji se pomiri s grijehom 
trajno prisutnim u duši nije posve psihički normalan. U toj duši 
postoji nešto u temeljima poremećeno. Psihički sređen čovjek 
vjere može sagriješiti u trenucima slabosti i neopreza, ali to ga 
boli čim se osvijesti. Diže se i bori se, ali se ne prepušta zlu da ga 
nosi. 


Stoga vidite, draga braćo svećenici, kako je to veoma važno, i te- 
ška je obveza savjesti da se dobro prosudi mnogo toga i u osobi, i 
u obitelji, i u sredini kandidata prije nego ga preporučite za sje- 
menište. 


Osim toga još bih vam želio nešto staviti na srce. Današnja 
mladež ima jednu pozitivnu crtu, tj. da je iskrena i da se ne 
zadovoljava samo riječima, nego želi vidjeti primjere. Drago mi 
je bilo čuti u razgovoru s ređenicima kad svoje zvanje zahvaljuju 
primjeru župnika i žele takav lik ozbiljno ostvariti i u svom sve- 
ćeničkom životu. Budite živi primjer svojim kandidatima i revno- 
šću, i duhovnošću, i ozbiljnošću i radošću! Vežite ih što više uza 
se i dajte im preko praznika odgovarajući posao. Razgovarajte s 
njima i postupajte s njima kao sa svojom mlađom braćom i 
budućim suradnicima. Dopustite im iskrenost u sudovima da ih 
onda možete ispravljati ako neke stvari krivo gledaju ili krivo 
postavljaju. Pravog odgoja nema bez individualnog kontakta i 
individualne pažnje. Takav odgoj u sjemeništu možda nije moguće 

dovoljno ostvariti radi velikog broja pitomaca i malog broja 
poglavara, ali kroz praznike to nastojte Vi nadoknaditi. Isplatit 
će se taj trud. Žalosno je ako svećenik ne podržava nikakvih veza 
sa svojim svećeničkim kandidatom. Isto je tako i alarmantan znak 
ako kandidat izbjegava svećenika i napušta kroz praznike duhovni 
život. Pormognite svećeničkim kandidatima da se razvijaju u zrele 
ličnosti. Želimo da budu iskreno duhovni, ozbiljni i zauzeti za svoje 
dužnosti. Želimo da radosno idu u susret svećeništvu sa željom da 
ispune život velikim i vrijednim sadržajem. 


Na Uskrs ću služiti sv. misu na Vaše nakane i za Vas! 


(1968) 

8. POSVEĆENJE 


Želja Sv. Oca da se Dan svećeničkog posvećenja slavi ove godine 
na Veliki četvrtak, nije vam mogla biti saopćena na vrijeme jer 
smo prekasni primili obavijest. Stoga ćemo ove godine imati du. 
hovnu obnovu na blagdan Srca Isusova, kao što je to bilo dosada 
(21. VI). 


Tema Dana svećeničkog posvećenja u Godini vjere jest: naša 
svećenička vjera. 


Svaki će svećenik sam ući u svoju savjest i u svoje srce da pred 
Bogom ispita svoj čin vjere i njezin odsjev u životu i radu. Kao 
putokaz donosim nekoliko misli iz pisma upućenog za taj dan 
svećenicima od Svećeničke Kongregacije Sinova Srca Isusova. 


1. Svećenikova vjera 


»Kršćanskom jednostavnošću i svećenik želi posjedovati (kako 
napominje Papina egzortacija) iskrenu i autentičnu vjeru. Želi 
je ispovijedati individualno i kolektivno, slobodno i svjesno, na 
unutarnji i vanjski način, ponizno i iskreno. 


Kao učitelj vjere — a ona se rađa u hrani riječju (Presb. 
Ord. 4.) — čita i sluša svaki dan tu istu riječ kojoj služi. Ako je 
nastoji ostvariti u samom sebi, postaje još na savršeniji način 
učenik Gospodinov (PO 13). 


Stoga je nužno radi istinske svetosti i obaveze da svećenikova 
vjera bude živa. Zato i on mora ponovno svjesno doživjeti svoju 
vjeru, oživjeti je, pročistiti, utvrditi kako bi je mogao ispovijedati 
u učenju i životu. 


2. Biblijski izvor 


Prema Konstituciji Dei Verbum vjera nalazi svoj temelj u Bibliji, 
zato i svećenik mora crpsti svoju nauku u prvom redu iz čitanja 
i meditacije Sv. pisma (PO 19). 


Sv. pismo obiluje prekrasnim primjerima — osobito u Patri- 
jarsima i Prorocima — koji potvrđuju i osvjetljuju vitalnu važnost 
pristanka uz vjeru. Abraham npr. »u nadi protiv svake nade, povje- 
rova« (Rim 4, 18). »Nije se pokolebao, nego se ojačao u vjeri«, bilo 
da primi nepredviđeno potomstvo, bilo da ga odmah žrtvuje na 
poziv Božji (Heb 11). 

Sin Božji je svojim Evanđeljem i djelom utemeljitelj i usavršitelj 
vjere (Heb 12, 2). Apostoli su joj svojim propovijedanjem i pismi- 
Ima stupovi i temelj (DV 7). Djela Apostolska sabiru svjedočanstvo 
vjere prve kršćanske zajednice koja ju je živjela sve do heroizma. 


3. Liturgijska hrana 


Liturgija — a njezini su zakoni već izraz vjere: lex orandi, lex 
credendi — potiče vjernike i zahtijeva od njih »da životom svje- 
doče ono što su po vjeri primili«. Ona u svom samom vršenju, 
»kad Crkva moli, pjeva, djeluje«, postaje »hrana vjere« (Sacr. Conc. 
33) za sve koji u njoj sudjeluju. 


Za svećenika je liturgija dnevna prilika ispovijedanja i iskustva 
vjere. U njoj on zaista ostvaruje Žrtvom i Sakramentima, a to su 
stožeri cijelog liturgijskog života, djelo spasenja koje naviješta, 
ujedinjujući u zajednicu one koji su vjerom i krštenjem postali 
sinovi Božji. 


U svećeničkoj službi veliko mjesto zauzima dijeljenje Sakra- 
menata. Oni kao Sakramenti vjere vjeru ne samo pretpostavljaju 
nego je i hrane, jačaju, izražavaju (Sacr. conc. 59). »Ujedinjujući 
se s Kristom u nakani i ljubavi« (PO 13), svećenik tu nalazi pri- 
kladno sredstvo da se vjerom lično još više približi Bogu živomu. 


4. Pastoralni plod 


Kao odgojitelj vjere svećenik dovodi ljude »do kršćanske zre- 
losti« (PO 6) koja iznad svega teži za tim da kršteni postanu sve 
više svjesni primljenog dara vjere tako da u samim događajima 
znaju opažati volju Božju, da razvijaju svoj specifični poziv, da 
kršćanski izvršuju svoje vlastite dužnosti. 


Vjera »koja sve rasvjetljuje novom svjetlošću i otkriva Božje 
nakane s integralnim ljudskim pozivom« (Gaud. Spes 11), dat će 
puni smisao našem životu i konkretnu uspješnost našem zvanju 
i poslanju među vjernicima »koji su, kao preporođena djeca Božja, 
dužni pred ljudima ispovijedati svoju vjeru« (LG 11). 


A budući da »vjera daje smisao vremenitom životu« (LG 48), 
našem kršćanskom i svećeničkom životu dat ćemo smisao konkret- 
nog odgovora, osobnog i zajedničkog, božanskoj inicijativi »izvršu- 
jući do kraja djelo koje nam je u svijetu povjereno od Oca«. 


Tera, dakle, razmišljanja i čitanja na blagdan Srca Isusova neka 
bude: vjera kao naš osobni čin i život. Kako svjedočim svoju 

vjeru dok služim Misu? Da li je ona prisutna u načinu dijeljenja 
Sakramenata? Da li vjernici mogu doživjeti moju vjeru u mojim 
propovijedima? Da li u dnevnim susretima ljudi odlaze od mene 
obasjani zrakom moje duboke vjere? Da li moja vjera u Boga 
Živoga postaje i ljubav prema ljudskoj braći? I svećeničkoj braći? 


Završimo dan po mogućnosti satom adoracije pred Euhari- 
stijskim Isusom i molimo u zajednici s Majkom svećenika jaku, 
vjernu, poniznu i živu vjeru. 


»Čuvajmo nepokolebljivu vjeru nade, jer je vjeran Onaj koji 
dade obećanje. I pazimo jedni na druge da se potičemo na ljubav 
i dobra djela« (Heb 10, 23—24). 

(1968) 

9. RADIMO I MOLIMO ZAJEDNO 


Milost, milosrđe i mir od Boga Oca i Krista Isusa, Gospodina 
našega sa svima vama! (2 Tim 1,2) 


Odlukom Božje Providnosti, koju čitamo u odredbi Sv. Oca, 
povjerena mi je odgovornost i briga za duhovni život i napredak 
zagrebačke nadbiskupije. U svojstvu zagrebačkoga nadbiskupa 
želim vam svima, braćo i sestre, uputiti nekoliko riječi kao pozdrav, 
poziv i molbu. 


Božji narod, putnik kroz povijesti, obučen u oklop vjere i ljubavi 
i s kacigom spasenja (1 Sol 5, 8), od Gospodina je pozvan i poslan 
da bude sol zemlje, kvasac ozdravljenja svijeta i svjedok Božji 
među svim narodima. 


Duhovni pak stalež, biskupi i svećenici, redovnici i redovnice, 
svi mi koji smo u sebi čuli Božji glas da se na poseban način 
darujemo Bogu i Božjim nakanama, sol smo Božjega naroda, 
kvasac njegove stalne obnove, svijeća postavljena na svijećnjak 
da svijetli svima koji su u Kući Očevoj. 


»Dijeceza je dio Božjeg naroda koji je povjeren biskupu na 
pastirsku brigu, dakako uz suradnju prezbiterija. Ukoliko je pove- 
zana sa svojim pastirom i skupljena od njega po Evanđelju i 
Euharistiji u Duhu Svetom, ona tvori mjesnu Crkvu u kojoj je 
doista prisutna i djeluje jedna sveta, katolička i apostolska Kri- 
stova Crkva« (Christus Dominus br. 11). 


Za duhovni rast i obnovu naše mjesne Crkve, a po njoj i cijele 
Crkve, smatram, braćo i sestre, nadasve potrebnim naše zajedničko 
zalaganje u slozi i ljubavi, naše osobne posvećenosti u vjeri i 
milosti i naše potpuno darivanje u velikodušnosti i vjernosti. 


Stoga vam se svima preporučujem zajedno sa svojom braćom u 
biskupskom redu i molim vas za suradnju u punoj iskrenosti i 
nesebičnosti. 


Briga za Crkvu nam je zajednička. Ljubav prema Crkvi također 
nam je zajednička. Ta briga i ta ljubav utkane su u srž našeg 
zvanja i naše službe. Sakramentom i zavjetima zapečaćeno je i 
učvršćeno naše jedinstvo s Isusom Kristom, Gospodinom našim 
i Bogom našim (Iv 20 28), za spasenje ljudi i za posvećenje Crkve. 


Stoga vas pozivam i molim da zajednički razmišljamo, zaje- 
dnički radimo i zajednički molimo. 

Svakom ljudskom djelovanju prethodi razmišljanje. Na početku 
svakog djela stoji misao. Ostvarivanje Kraljevstva Božjega u duša. 
ma djelo je Božje, ali u tom djelu Bog želi i ljude za suradnike, 
pogotovo one koji su pozvani, odabrani i poslani da donose svijetu 
Objavu i Otkupljenje. Zajednički moramo razmišljati kako bismo 
što uspješnije svojoj braći pružili velike Božje darove. 


Zajednički moramo razmišljati iskreno, duboko i ponizno da 
bi Duh Sveti bio prisutan u našem razmišljanju. Moramo razmi- 
šljati evanđeoskim i koncilskim duhom. Iz takva će razmišljanja 
rasti svjetlo kojim ćemo onda nalaziti rješenja za probleme obnove 
i života Crkve. Iz takva će razmišljanja dolaziti prave riječi, pro- 
svijetljeni govor koji gradi, a ne ruši, koji ujedinjuje, a ne razdvaja, 
koji liječi, a ne truje. Sv. Jakov naziva savršenim onoga koji u riječi 
ne pogriješi, ali također naziva jezik nemirnim zlom, punim otrova 
smrtonosna (Jak 3, 2—8). Taj otrov je gorčina koja se sipa u duše 
jezikom, taj otrov je ogovaranje, izricanje krivih sudova o bližnje- 
mu, anonimne optužbe iz zasjede, zlobno tumačenje i dobrih nakana 
i opravdanih postupaka. Sve to truje život zajednice. 


U našim mislima mora biti prisutan Duh Sveti. Onda će biti 
prisutan i u našem govoru, jer iz punine srca usta govore (Mt 12, 
35). 


Sve dobre misli sabirat ćemo u zajedničkim razgovorima i susre- 
tima. Ti će susreti biti mnogostruki: razgovori osobni i grupni s 
biskupima, razgovori u dijecezanskom Senatu (Svećeničko vijeće), 
razgovori na svećeničkim tribinama, u dekanatskim savjetovanjima, 
u redovničkim kapitulima i vizitacijama itd. 


Moramo ostvariti iskrenu izmjenu rnisli. Govorimo si istinu u 
oči, s dobronamjernošću i ljubavlju. Time će biti spriječeno širenje 
nezdravog i zlobnog duha kritizerstva i širenja netočnih, a koji 
put i neistinitih tvrdnja iza leđa. Takav duh nije ni ljudski, a 
kamoli kršćanski. Svi moramo biti pripravni istinu reći i istinu 
čuti za podizanje svih u životu vjere i ljubavi. 


Kad se saberu najbolje misli i kad se skupe u jedno najbolje 
nakane mnogih, kad se slije u jedno ljubav svih za dobro svih, 
budimo uvjereni da će se Duh Sveti radovati u nama i mi u njemu. 


Razmišljajmo svi u Duhu Svetomu da nam bude dana mudrost 
odozgo, koja je čista, mirotvorna, čedna, pokorna, puna milosrđa 
i dobrih plodova, nepristrana, nelicemjerna. A plod pravde u 
miru siju mirotvorci (Jak 3, 17—18). 

Zajednički r4dimo! 


Svakom je povjeren dio velikoga posla. Svaki na svom mjestu, u 
svojoj dužnosti gradi cjelinu. Ni u jednom zvanju nije rad, ispu- 
njavanje dužnosti, s tolikom snagom položen na savjest čovjeka 
kao što je to u duhovnom zvanju. Stoga naša savjest mora biti 
naročito prosvijetljena vjerom da bi bila vjerna preuzetim obave- 
zama. Zvanje je velika dužnost. O vršenju našega zvanja, a to 
znači o našoj radinosti i savjesnosti, ovisi spasenje mnoge naše 
braće. Može li biti veće odgovornosti? Koliko nam je povjerenje 
iskazao sam Bog kad nam je povjerio spasavanje ljudi! Budimo 
svaki na svom mjestu i u svom radu vrijedni toga i tolikog 
povjerenja! Neka nas sve resi vjernost dužnostima, požrtvovnost u 
vršenju zvanja, svijest odgovornosti pred Bogom i ljudima! Naše 
je zvanje apostolsko, misionarsko. Neka nas oduševljava revnost 
sv. Pavla koji je mogao pred Feliksom izjaviti: »Zato se i ja trudim 
uvijek imati savjest besprijekornu pred Bogom i pred ljudima!« 
(Dap 24, 16). 


Svaki od nas mora se svakoga dana pitati pred Bogom kako 
smo izvršili povjerenu dužnost. Radnici smo na Božjoj njivi! Povje- 
rena nam je vječna sudbina ljudi! 


Kad pak nastupe u nama i oko nas takve okolnosti da više nismo 
u stanju izvršiti obveze svoje službe, budimo pripravni pred Bogom 
to razmisliti i povući se na drugo mjesto gdje će nam biti moguće 
još nešto učiniti za Božje Kraljevstvo. Nije to ni poniženje ni sra- 
mota, nego svjedočanstvo dobre savjesti. Koncil je predvidio i 
savjetovao ozbiljno tu pokretnost i sarnim biskupima. Naša služba 
nije baština, nego povjerena zadaća koju treba što potpunije 
izvršiti. 


Za obnovu Crkve i spasenje braće potreban je naš savjestan rad 
na slavu Božju, s čistom nakanom s čistom ljubavlju! 


Zajednički ćemo moliti! 


Otkupljenje čovjeka je misterij milosti. Ništa tu ne može učiniti 
ni ljudska domišljatost, ni ljudska aktivnost, ni tehnička sredstva 
bez Božjeg djelovanja, bez milosti. Bog hoće da mi s njime u tom 
božanskom djelu surađujemo svojom molitvom, žrtvom i veliko- 
dušnim darivanjem samih sebe Božjim interesima. 


Mi smo pozvani da budemo ljudi molitve, sjedinjeni s Bogom u 
trajnoj ljubavi koja se nužno želi izraziti molitvom. Ako ne bismo 
bili ispunjeni Bogom, ne bismo imali što reći ljudima, ili bismo 

im govorili samo prazne riječi. Naše je zvanje duhovno! Bez 
dubokog i iskrenog duhovnog života ne bismo mogli iskreno 
svjedočiti ljudima da smo poslanici Kristovi i djelitelji Božjih 
tajna (1 Kor 4, 1). Nismo li mi na osobit način, bilo sakramentom 
Reda, bilo zavjetima, obukli Gospodina Krista? (Rim 13, 14). 


Stoga ćemo moliti u zajednici s Djevicom-Bogorodicom i Majkom 
Crkve, ujedinjeni s Euharistijskim Isusom, otvoreni Duhu Svetomu, 
da i naša hrana bude uvijek vršenje volje Očeve. 


Molitva će činiti naše razmišljanje i naš rad plodnima. 
Molitvom će se umnažati naša vjernost, sabranost i životna 
ozbiljnost. Molitva će u nama umnažati darove Duha Svetoga! Bez 


njih smo posve nemoćni i u tami! 


Molimo! Na molitvu nas poziva Duh Sveti na mnogim stranicama 
Sv. pisma. 


Draga braćo i sestre, »Iilost Gospodina Isusa Krista, ljubav 
Boga i zajedništvo Duha Svetoga sa svima vama« (2 Kor 13, 13). 


(1970) 

10. TREBAMO SNAGU ODOZGO 


Dolazi mjesec listopad. Kroz taj mjesec okupljaju se vjernici u 
crkvama na zajedničku molitvu krunice. Nazivamo ga mjesecom 
Kraljice svete krunice. 


Preporučujem svira osobama i zajedničku molitvu krunice. 


Molitvom krunice Crkva izražava svoju ljubav prema Presvetoj 
Bogorodici. U obitelji Crkve ta je ljubav opravdana i shvatljiva 
i ona ulazi u život Crkve. Ponizno i čisto srce duboko shvaća 
povezanost Majke s njezinim Sinom i zajedništvo Majke s Crkvom. 
Ona je, kaže Koncil, po milosti svemogućega Boga služila misteriju 
otkupljenja i sudjelovala slobodnom vjerom i poslušnošću u 
ljudskom spasenju (LG br. 56). Koncil s punom jasnoćom naziva 
BI. Djevicu našom Majkom u redu milosti (LG br. 61). 


Uvijek vrijedi tvrdnja da umnožena ljubav prema Majci Božjoj 
umnaža i ljubav prema Isusu Kristu. Iskrena pobožnost prema 
Majci Božjoj stvara u duši potrebna raspoloženja da se čovjek sve 
više otvara milosnom djelovanju Duha Svetoga u volji Božjoj. 


Draga braćo i sestre, smatram svojom osobitom dužnošću da 
Vas sve potaknem na produbljenu pobožnost prema Bezgrešnoj 
Bogorodici. Uvjeren sam da će vjerna molitva krunice i kroz ovaj 
mjesec listopad umnažati milost u vašem osobnom životu, u životu 
Crkve i u životu našega naroda. 


Povijesna zbivanja su puna tajne, i Crkva uvijek vjeruje da u 
tim zbivanjima ona sudjeluje i svojom molitvom. I molitvom 
krunice Crkva izvršava svoju vjeru da u naravne tokove povijesti 
treba unijeti i vrhunaravnu struju milosti zagovorom Bl. Djevice 
Marije koju je Krist Crkvi i čovječanstvu dao za duhovnu Majku. 


Situacija svijeta zahtijeva pomoć. 


Ako dubljim pogledom promatramo život našeg svijeta i njegove 
sve veće i napetije probleme, vidimo da je jedan od velikih pro- 
blema problem samoga čovjeka. Što čovjek učini od sebe, od svoga 
života i svoje savjesti, to će učiniti i od svijeta u kojem živi. 


Svijet je pun protuslovlja. Toliko se spominje mir, pravda, slo- 
boda, ravnopravnost. Međutim, jaki guše slabe, sila kroji zakon. 
Ugnjeteni i zarobljeni teško dolaze do slobode. Siromašni teško 
dolaze do kruha. Moćni imaju uvijek pravo. Nemoćni imaju uvijek 
krivo. Protuslovljima je razdrta politika, ekonomija, kultura, etika. 

Što se tiče moralnog stanja svijeta, on je veoma izranjen od 
vlastitoga zla. Što sve ne skrivaju pojedinačne savjesti? Što sve ne 
muči obitelji? Unatoč svima težnjarna za moralnom obnovom, ima 
toliko moralnog raspadanja društva u ovoj civilizaciji! 


Pred ljude današnjeg vremena postavlja se s tragičnom tjesko- 
bom pitanje: Što je zapravo čovjek? Što je dobro, a što zlo? Ima 
li uopće objektivne i nepremostive razlike između dobra i zla? 
Ima li kakvo čvrsto tlo na koje čovjek može stati a da ne tone? 


Kako je potresna samo jedna činjenica da se stotine i stotine 
tisuća mladih — u svijetu — truju drogama i seksom, što samo 
svjedoči da su otuđeni i izgubljeni jer nemaju odgovora na pitanje 
o smislu svoga života! 


U modernoj civilizaciji tehnike, moći, brzine, svladanih energija 
prirode i omogućenih užitaka ima sve više neizvjesnosti i očaja 
u ljudima. Unatoč ljudskim nastojanjima, pothvatima, diskusijama 
i proglasima ljudski problemi sve više rastu i sve opasnije prijete. 
Ne upućuje li ta situacija sve ozbiljne ljude na pitanje: Gdje naći 
izlaz? Na što postaviti život? 


Čvrsto tlo na kojem se može graditi život svijeta može biti 
samo potpuna istina o čovjeku i njegovu smilsu! Gdje je naći? 
Mi odgovaramo svima ljudima dobre volje: u Apsolutnoj Istini, 
Dobroti i Ljepoti! U Bogu! 

Bog nam u objavi otkriva svu istinu o čovjeku, a ne samo o 
svojoj Tajni! 


Čovjek je izgubio jedinstvo s Bogom. Ne samo vjeru u Boga 
nego i jedinstvo s Bogom, i stoga se potresa u dubini bića i postaje 
sam svoj teški problem. Izgradnja čovjeka nezamisliva je bez sile 
Duha Svetoga koji unosi u čovjeka bogatstvo božanskog života i 
čovjeka uranja u dubine Božje ljubavi. »Zaista, zaista, kažem ti: 
ako se tko ne rodi iz vode i Duha, ne može ući u kraljevstvo 
Božje. Što je od tijela rođeno, tijelo je; i što je od Duha rođeno, 
duh je! (Iv 3, 5—6). Čovjeku je prijeko potreban Duh Sveti da bi 
ostvario smisao i svoju puninu. Međutim, Duh Sveti kao Duh 
ljubavi očekuje odaziv ljudske slobode i suradnju. 


Svjedočanstvo našega odziva i naše suradnje s Bogom u izgradnji 
vlastitoga bića je molitva. 


Molitva otvara ljudski razum svjetlu Duha Svetoga. Molitva 
otvara ljudsko srce sveobuhvatnoj ljubavi koja uključuje Boga i 
ljude. Molitva jača ljudsku volju da se odlučuje za dobro. Molitva 

liječi čovjeka i umnaža u njemu mir, razboritost, zdravo prosuđi- 
vanje, strpljivost i zrelo prihvaćanje dužnosti. Ljudi duboke moli. 
tve su ljudi savjesnoga rada. Ljudi iskrene molitve su ljudi iskrenih 
odnosa u ljudskoj zajednici. 


Kršćanin mora biti u prvom redu čovjek molitve, čovjek jedinstva 
s Bogom. Crkva je velika zajednica molitve, i to je nužno da bude 
velika zajednica vjere i ljubavi, da bude, također, hrabra suradnica 
u gradnji boljeg svijeta! Crkva svojom molitvom otvara putove 
Božjega djelovanja u životu svijeta i odvijanju povijesti. 


Svojim izborom i pristankom moramo Boga učiniti prisutnim 
u sebi, u životu obitelji i društva. 


Stoga se ne čudimo što Majka Božja tako uporno poziva sinove 
i kćeri Crkve na molitvu i obraćanje da bi povijest svijeta bila 
svjetlija i sretnija. 


Ne čudimo se što ona opetovano poziva na molitvu krunice! 


Sadržaj krunice je Isus Krist. Molitvom krunice razmatramo 
sve temeljne istine Objave. Molitvom krunice obnavljamo stalno i 
svoju spoznaju o čovjeku u svjetlu Božje riječi. Krunica je jedno- 
stavni način da kroz naše misli i srce prođe svaki dan Evanđelje, 
Radosna vijest! 


Čovjeku je potrebna za život milost a on joj otvara dušu moli- 
tvom. Našoj je povijesti potrebna milost da bi našla izlaz iz 
strahovitih napetosti i mračnog bespuća. Našem je svijetu potrebna 
milost da bi ozdravljao od svojih zala i svojih muka. Našem je 
vremenu potreban Duh Sveti da ovo čovječanstvo sačuva od 
eksplozije samouništenja. 


Naša osobna molitva i molitva Crkve je poziv da Bog dođe i da 
nas spasi! Mi vjerujemo u opravdanost molitve svete krunice u 
zajednici Božjega naroda, jer vjerujemo da su Božji zahvati potreb- 
ni u našem svijetu da bi postao pravedniji, bolji i smireniji. Inače 
idemo u moralno rasulo i misaoni mrak u najvažnijim pitanjima 
ljudske sudbine. Sama ljudska mudrost i sama ljudska moć ne 
pružaju uspješnijeg lijeka. 


Molitva, tihi rad, trpljenje i potpuna sukladnost s voljom Božjom 
bio je način kojim je Bl. Djevica sudjelovala u velikom misteriju 
povijesti spasenja. Ona je u tome uzor Crkvi. Ona je u tome primjer 
svim vjernicima. Stoga želi okupiti oko sebe — u čvrstoći vjere, 
u čistoći života i jednostavnosti molitve — svu svoju djecu, cijelu 

Crkvu da bismo zajedno s njom surađivali na spasenju ovog našeg 
vremena. 


Trebamo snagu odozgo! Trebamo svih sedam darova Duha 
Svetoga! 


Stoga molimo! 


Slijedeće godine bit će u Zagrebu Međunarodni marijanski 
kongres! Braćo i sestre, molim vas da već sada molite i na nakanu 
da Kongres uspije obiljem duhovnih plodova i da bude svjedo- 
čanstvo vjere i pouzdanja s kojim se hrvatski narod uvijek utjecao 
zagovoru Presvete Bogorodice! 


Sve vas srdačno pozdravljam i svima želim svako dobro s 


Božjim blagoslovom! 
(1970) 

11. SLUGE KRISTOVE I UPRAVITELJI BOŽJIH TAJNA 


1. Ove svete korizme želim vam progovoriti o svećeništvu. Danas 
se mnogo govori i piše o svećenicima. Govori se čak i o krizi sveće- 
ništva na što podsjećaju tu i tamo istupi pojedinih svećenika i 
svećeničkih grupa koje izražavaju nezadovoljstvo sa svojim sada- 
šnjim stanjem u Crkvi. Saborski Dekret o službi i životu svećenika 
upozorava na tu krizu i njezine uzroke kad kaže da »nove zapreke 
koje se vjeri postavljaju, prividna jalovost obavljena posla i teška 
osamljenost koju (svećenici) proživljavaju mogu ih dovesti u 
opasnost da klonu duhom« (PO br. 22.) 


Stoga je razumljivo da i sami svećenici raspravljaju o svome 
pozivu i da o tome moraju razmišljati biskupi. Ove godine po 
izričitoj želji Sv. Oca raspravljat će o svećeniku i Biskupska sinoda 
u Rimu! 


Smatram potrebnim da svi vjernici zajedno sa svojim svećeni- 
cima opet razmisle što je taj čovjek-svećenik među njima? Zašto 
je među njima? Kakav ima biti njegov odnos prema njima i 
njihov odnos prema njemu? 


Katolička Crkva smatra pitanje svećenika pitanjem svoga života! 
Nužno je da zajednica vjernika dobro i iskreno uočava probleme 
koji zahvaćaju život njezina svećenika i da se pita može li i ona 
nešto učiniti da se ti problemi za dobro Crkve bolje rješavaju! 


2. Danas se često čuje pitanje: Ima li svećeničko zvanje u dana- 
šnjem svijetu, u usporedbi s drugim zvanjima, još svoje opravda- 
nje? Ima li smisla? 


Ljudi obično prosuđuju pojedina zvanja po tome što doprinose 
gradnji društva, koliko koriste čovjeku i kakav društveni i eko- 
nomski položaj osiguravaju onima koji ih vrše. Zvanja se među- 
sobno razlikuju i predmetom kojim se bave! Liječnik i tehni- 
čar, npr., različita su zvanja jer imaju različita zanimanja 
svoje aktivnosti. Liječnik se bavi čovjekom s obzirom na njegovo 
zdravlje i bolest. Inženjer se bavi strojem. Sva ljudska zvanja 
posredno ili neposredno usmjerena su na čovjeka i služe čovjeku, 
ukoliko je on stanovnik zemlje gdje živi svoj vremenski život. 


3. Koliko će vršenje zvanja biti uspješno, korisno i plodno, 
mnogo ovisi o vršiocu zvanja. Veoma je važan subjekt zvanja! 
Ljudi traže od svakoga stručnost i savjesnost, i to ih uglavnom 
zadovoljava kad prosuđuju ljude kao subjekte pojedinih zvanja. 
Ostala intelektualna i moralna svojstva obično puštaju po strani! 

Zanima ih da li je čovjek od kojega traže neku uslugu za svoj 
život, stručan i da li ispunjava poslovne obaveze, a kakav je njegov 
život s Imoralnog gledišta, to ih manje zanima. Ljudi obično cijene 
zvanja prema neposrednoj koristi koju od njih imaju. Ne opre- 
djeljuju se protiv čovjeka radi njihova zvanja. Tako je sa zemalj- 
skim zvanjima! 


4. Tako nije sa svećeničkim zvanjem! Jednostavno zato što je 
»svećenik od ljudi uzet, za ljude se postavlja u odnosu prema 
Bogu« (Hebr 5, 1). U svećeničko zvanje ulazi Bog, Crkva, ljudi sa 
svojim vječnim određenjem. Stoga svećeničko zvanje nije shvatljivo 
samo mjerilima ovoga svijeta! U njemu se ostvaruje vječno sve- 
ćeništvo Isusa Krista, Sina Božjega, u odnosu prema Ocu i ljudima. 
Svećenik ostvaruje u sebi i »sveto i kraljevsko svećeništvo« Božjega 
naroda koji vjerom, ljubavlju i duhovnim žrtvama slavi Boga 
(1 Petr 2, 5). Svećeničkim su Redom u život čovjeka-svećenika na 
osobit način položeni Krist i Crkva! 


Za razumijevanje drugih zvanja nije nam potrebno toliko vjere 
koliko za svećeničko! 


Isto tako ostala zvanja može čovjek dobro vršiti ako i nema 
vjere. Nije tako sa svećeničkim zvanjem. Svećeničko zvanje ima 
svoje opravdanje samo u vjeri. Ono ima svoj smisao samo po 
vjeri. Nosilac svećeničkog zvanja može biti samo čovjek vjere, 
i Narod Božji ga prihvaća samo s vjerom! 


Objekt svećeničkog zvanja, njegovi motivi i metode bitno su 
različiti od svih drugih zvanja. 


5. Svećenik je poslanik Božji. On je uključen u Božji plan i 
Božje djelo! On izvršuje svećeništvo samoga Isusa Krista, Velikoga 
i Vječnoga svećenika! Svećenik prihvaća svoje zvanje i svoj životni 
put samo iz uvjerenja da ga Bog zove. Stoga je svećenik u poseb- 
nom odnosu s Bogom. 


Ako ga Bog ne šalje i ako on ne govori u Božje ime, onda više 
nema što govoriti kao svećenik jer jednostavno nema smisla kao 
svećenik. Bez odnosa s Bogom svećenik kao svećenik nije ništa! On 
može doći samo u Božje ime! 


To mu odabranje i poslanje garantira Crkva koja ga po biskupu 
prima, zaređuje i šalje! Stoga svećenik ne postaje bez biskupa i 
ne može djelovati osim u zajedništvu s biskupom! On ne može 
živjeti kao svećenik mimo biskupa ni protiv biskupa jer ne može 
biti bez Crkve. On se ne može odijeliti od Crkve, a da ne gubi svoj 

temelj! On ne može naviještati neku svoju vjeru i neka svoja 
moralna načela, nego samo Vjeru Crkve i moralna načela Crkve! 
Svećenik je graditelj Crkve i ne smije biti njezin rušitelj! Bez 
Crkve bi svećenik bitno promašio svoje zvanje. 


6. Radi svoga posebnog odnosa prema Bogu svećenik ulazi i 
u poseban odnos prema čovjeku, u smislu vječnog ljudskog poziva. 
Za njega je čovjek biće stvoreno na Božju sliku i priliku (Post 
1, 27). Za njega je čovjek biće tako od Boga ljubljeno da je Bog 
postao čovjekom i umro za njega na križu. Za njega je čovjek 
vrijedan potpune velikodušnosti kojoj je Isus Krist objavio mjeru 
križem. Za svećenika je čovjek biće koje nosi u sebi vječnost i 
koje se u ovom životu odlučuje, bilo za svoju apsolutnu sreću u 
zajedništvu ljubavi s Bogom i sa svom blaženom ljudskom braćom, 
bilo za svoju apsolutnu nesreću ako svjesno odbaci Božju ponudu 
ljubavi i zaledi se u grijehu, u vječnoj mržnji i očaju! 


U toj perspektivi čovjeka sve postaje potresno ozbiljno, pa i 
svećeničko zvanje. 


7. Svećenik ulazi u život čovjeka u ime Božje da služi njegovoj 
vječnoj perspektivi ljubavi. U Božje mu ime objavljuje Radosnu 
vijest! U Božje mu ime otkriva smisao ljudske egzistencije i poka- 
zuje put u konačnu sreću. U Božje ime svećenik dijeli ljudima 
svete sakramente i tako ostvaruje u njima Božje djelo preporo- 
đenja, posvećenja, milosnog oslobođenja od grijeha, vežući ga 
najtješnje s Kristom u zagrljaju Trojstva. 


Taj izuzetni odnos čovjeka svećenika prema Bogu i prema 
ljudima postavlja na svećenika i izuzetne zahtjeve kakve na čovjeka 
ne postavlja nijedno drugo zvanje takvom oštrinom! 


Bog polaže u njega svoje povjerenje kad mu povjerava uspje- 
šnost svoga djela s obzirom na vječno spasenje ljudi! Zajednica 
vjernika ima u njega povjerenje i mnogo očekuje od njega baš 
zato što ga prima s vjerom! Zajednica vjernika očekuje od njega 
Božju riječ, istinu, ljubav i primjer života! 


8. To je vrlo važno! Ljudi s pravom žele da svećenik bude među 
njima kao brat među braćom, ali ne zato da se izjednačuje s njima 
u njihovim grijesima i slabostima, nego, naprotiv, da ih svjetlom 
svoga života, primjerom svoje vjernosti Bogu, obdržavanjem zadane 
riječi, čistoćom i ljubavlju privlači i izvlači iz njihove slabosti. 


Druga zvanja mogu dijeliti život od službe, a da to ljude ne 
potresa. Svećenik to ne može! U njemu život i služba moraju biti 

jedno, više negoli kod ikoga. Ljudi s pravom očekuju od svećenika 
iskrenost i dosljednost da njegov život odražava istinitost i ljepotu 
Isusova života! 


Kad se mladi čovjek odlučuje na svećeništvo, Iora biti duboko 
svjestan da ljudi neće očekivati od njega samo njegovu teološku 
stručnost nego i njegovu vjeru i život vjere! Stoga Isus sa snažnom 
obavezom naglašava svojim učenicima da ne smiju biti sol koja 
obljutavi! (Mt 5, 13). 


9. Uvijek se pretpostavlja da se svećenik punom slobodom daro- 
vao Isusu Kristu za njegovo djelo, stoga se od njega očekuje 
vjernost bez opoziva! Ustrajnost i vjernost! To su ljudske i 
evanđeoske vrijednosti! Ljudi našega vremena, živeći u rasulu i 
negaciji tolikih vrijednosti, žele vidjeti pravedne svjedoke, čiste 
ljude, iskrene ljubitelje čovjeka, nosioce svjetla i vječne nade. 
Svećenik je utočište sigurnosti svojom porukom koja nije njegova, 
nego Božja. Zato ljudi od njega žele uvijek čuti riječ svjetla! To 
je nešto drugo nego što im može reći psiholog ili psihoanalitičar! 
On ima u rukama božanska sredstva posvećena i oslobođenja! 


10. U čovjeka-svećenika njegovo zvanje unosi cijelu dramu Crkve, 
i to postaje drama njegova ljudskog života! Zato što je Nebo sama 
milost i zato što je Zemlja otrovana grijehom, uvijek se rađaju 
napetosti u Tijelu Crkve koja putuje Zemljom s nadom u Nebo, 
koja ujedinjuje u sebi ljudsku povijest i Božju prisutnost u njoj, 
koja u svoj svojoj vidljivosti i nesavršenosti ipak nosi nevidljivo 
svoje srce u kojem stanuje Duh Sveti! Povijest Crkve odvija se u 
dijalektici vidljivoga i nevidljivoga, vrmenitog i vječnoga, ljud- 
skoga i božanskoga. Stoga joj nisu tuđe junačke pobjede milosti, 
ali ni teški porazi grijeha, i dok neprestano obogaćuje svijet sve- 
cima i nebo puni spašenima, ispunjena je sama mukom svojih 
grešnika nastojeći ih predobiti za djecu Božju. 


11. Sva ta drama Crkve odvija se na osobit način u svećeničkom 
životu i srcu. Taj čovjek živi zapravo u čvorištu spletova i raspleta 
života Crkve, i njegova je osoba označena neizbrisivim biljegom da 
je Isus Krist na njega položio svoju ruku i uveo ga u svoje sveće- 
ništvo kojemu je križ bio oltar. Nije čudo da u tom čovjeku blista 
Nebo, ali može u njemu zatutnjiti i podzemlje! 


Stoga se svećenik ne može izvući iz te svoje svećeničke egzistenci- 
je bez dubokih i bolnih odjeka u vlastitoj duši, bez tužnih potresa 
u zajednici svoje braće. On ne može promijeniti zvanje s tako mir- 
nom savjesti kao što to mogu drugi, i to baš zato što to zvanje nije 
od ovoga svijeta — »Kad biste bili od svijeta, svijet bi svoje ljubio; 

no budući da niste od svijeta, nego sam vas ja izabrao iz svijeta, 
zato vas svijet mrzi« (Iv 15, 18—19) — i zato što su u tom zvanju 
u igri sam Isus Krist i njegova Crkva. Svećenik, nakon što je postao 
svećenik, nije više sam! Toliko je urastao u Crkvu, u zajednicu vjer- 
nika, da u toj zajednici njegov odlazak uvijek otvara duboku ranu, 
makar oni koji samo zemaljski misle ne gledaju u odlasku sveće- 
nika iz svećeništva nikakve tragike. Ali Božje su stvari tako velike 
da ih ne možemo lomiti ni bez potresa savjesti ni bez odjeka u 
povijesti. Ozbiljna i duboka teologija svećeništva Novoga zavjeta 
ne može a da ne vidi u svećeniku prisutnost Kristova misterija! 

12. Kad to znamo, razumljivo nam je da su sva pitanja o sveće- 
niku vrlo ozbiljna, i ne može se na njih odgovarati plitkim krilati- 
cama niti ih možemo rješavati neodgovornim postupcima. Ne može 
se rješavati problematika svećenika a da se ne uzme u račun mi- 
sterij samoga Krista i Crkve. 


Kad i to znamo, razumljivo nam je da svećeničko zvanje posta- 
vlja najveće zahtjeve na svećeničku savjest. Svećenička savjest mo- 
ra biti najodgovornija savjest jer ona mora biti savjetnik svoje bra- 
će. Na tu savjest nisu položene stvari ni strojevi! Na tu su savjest 
položene vječne ljudske sudbine. 


13. U nepomirljivoj borbi između dobra i zla, koja tajanstveno 
prožima cijelu povijest, svećenik je uvijek izložena točka. Dok sam 
mora biti čuvar svoje braće da ne postanu žrtve često podmuklih 
zavodnika, oko njega pletu lukave mreže lažni prijatelji i laskavci 
da ga zarobe i obore. Dok sam mora srljati u opasnosti da nađe 
svoju braću i izvede ih na pravi put, njemu kopaju jame skriveni 
neprijatelji znajući da je to udarac u samo Kristovo Srce ako on 
padne, ako on ostavi poziv! Kao što ga izvana napadaju mnoge 
opasnosti, tako ga iznutra mogu potresati vlastite strasti. Nije la- 
gan život svećenika, kao što nije lagana ni njegova dužnost, kao što 
nije malena ni njegova odgovornost! 


14. Božji narod mora biti veoma zainteresiran za svoje sveće- 
nike. Ako su oni odgovorni za sudbinu svoje braće, i zajednica vjer- 
nika je odgovorna za svoga svećenika. Ona ne može biti ni zajedno 
ni vjerna bez njega! On može veoma teško ustrajati bez njezine po- 
moći. Zajednici vjernika treba njegova vjera. Njemu treba njezina 
vjera. Ona želi imati njegovu ljubav. Svećeniku treba njegovih vjer- 
nika. Zajednica vjernika zahtijeva njegovu nevinost. Njemu treba 
njezina čistoća. To je prva, i to duhovna nagrada koju svećenik 
može primiti od Naroda Božjega! 


Ako je svećenik čovjek koji je preuzeo izuzetne obaveze iz ljuba- 
vi prema Bogu i ljudima, ako je svećenik čovjek koji živi među lju- 

dima i za njih u njihovu odnosu prema Bogu te ih pokreće na sve 
što je dobro, istinito, časno, pravo, nevino i hvale vrijedno (Fil 4, 8), 
onda, dakako, i ljudi, pogotovo vjernici, moraju zauzeti prema nje- 
Imu pravedan i pošten odnos! 


15. Vjernici žele, a to želi i Isus Krist, da svećenik cjelovito 
živi svoje poslanje, da bude sav u svojoj službi, da nitko ne izmiče 
njegovoj brizi: ni djeca, ni siromasi, ni mladi ni odrasli, ni neuki 
ni učeni, ni zdravi ni bolesni, ni nevjerni! U obavezu njegove službe 
ne ulazi samo okupljanje vjernika u Euharistijskom slavlju, dije- 
ljenje sakramenata i propovijedanje Evanđelja. U opseg njegove 
službe ulazi organiziranje zajednice u djelotvornoj ljubavi, posjeći- 
vanje obitelji, posjećivanje bolesnika i siromaha, prisutnost među 
ljudima u raznim prigodama gdje ta prisutnost ima uvijek zračiti 
svjetlo Božje dobrote. Toliko posla, toliko zadaća je položeno na 
savjest. Osim toga, da se ne bi osušio, da mu srce ne bi postalo 
prazno, svećenik rmora imati vremena za studij i za molitvu! 


Zajednica vjernika mora imati za svećenika veliko razumijevanje. 
Mora mu biti privržena poštenom iskrenošću, kao što i on za nju 
živi vjernom ljubavlju. 


On se je svjesno odrekao, radi Božjega Kraljevstva, svoje osobne 
obitelji da bi potpuno i nerazdijeljeno pripadao obitelji Crkve. 


16. Zajednica vjernika morala bi shvatiti da svećenik mora biti 
lišen nekih briga kako bi mogao živjeti za svoju najveću brigu! 


Tu dolazi pitanje materijalnog uzdržavanja svećenika! 


Svećenik je čovjek, i treba mu stan, hrana, odijelo, knjige, liječ- 
nička njega, staračka opskrba! Odakle mu to može biti osigurano? 
Ako on služi zajednici vjernika i za nju troši svoj život, nije li pra- 
vedno da zajednica vjernika osigura svome svećeniku dolične uvje- 
te života? Sam Isus kaže u Evanđelju da radnik zaslužuje svoju 
plaću (Lk 10, 7), a sv. Pavao piše Korinćanima: »Tako je i Gospodin 
onima koji Evanđelje navješćuju odredio od Evanđelja živjeti« (1 
Kor 9, 14). II Vatikanski sabor u svom Dekretu o službi i životu 
svećenika (br. 20—21) stavlja na savjest biskupa i vjernika udrža- 
vanje svećenika. »Ukoliko za njihovo dobro svećenici rade, imaju 
sami vjernici pravu obavezu brinuti se da im se uzmognu priskr- 
biti nužna sredstva za doličan i dostojan život« (PO br. 20). 


Skromnost i jednostavnost moraju, po primjeru Isusovu, resiti 
svećenički život, ali to ne znači da oni nemaju prava na pravednu 
plaću za svoj trud! 

17. Tu moramo uočiti neke konkretne probleme! U zagrebačkoj 
nadbiskupiji u većini seoskih župa svećenik ne može živjeti samo 
od onoga što dobiva od vjernika prigodom vršenja svoje službe. 
Stara su nam vremena ostavila u baštinu 'to da on, uz svećeničko 
zvanje, mora biti još i zemljoradnik, a to ne moraju biti ni liječnici, 
ni nastavnici, ni službenici! Samo svećenik u našim uvjetima mora 
biti još i zemljoradnik. Ljudi žele da vrši ono što smo spominjali, 
ali on još mora imati vremena i za obradu polja. On ne može živjeti 
od svoje službe! Da li je to pravedno? Da li bi to bilo pošteno od 
vjernika da njihov svećenik mora biti prosjak ili zemljoradnik da bi 
imao svagdašnji kruh, a u isto vrijeme žele da im poučava djecu i 
mladež, da posjećuje bolesnike, da dobro propovijeda, da ih čeka 
u ispovjedaonici, da dolazi k njima ili ih očekuje ljubazno u svojoj 
kući itd. 


Danas je to pogotovo teško pitanje! Radnika nema, a sAm sveće- 
nik ne može tako uspješno obraditi zemlju da bi mogao od nje ži- 
vjeti i još k tome platiti visoke poreze! Situacija je tako teška da je 
zemlja danas za svećenika teška muka! S pravom žele da se ti pro- 
blemi riješe! 


18. Koncil obvezuje biskupe da osiguraju svojim svećenicima 
doličan život kako bi bili slobodni za svoj svećenički rad, ali 
biskupi tu ne mogu ništa bez opće suradnje vjernika! 


Zajednica vjernika mora o tome razmisliti! 


Kad bismo svi doprinosili svoj dio za rješenje toga pitanja, mogli 
bismo osloboditi svoje svećenike teških materijalnih briga, a ni 
pojedinci ni pojedine obitelji ne bi to gotovo ni osjetili. Rješenje 
uzdržavanja svećenika, crkvenih zgrada i ustanova vidimo samo u 
tome da će svaka obitelj, koja se smatra katoličkom, u našoj nadbi- 
skupiji, morati doprinositi svake godine stanoviti svoj dar! To bi 
imala biti obaveza naše vjerničke savjesti! 


19. Zajednica vjernika mora stvoriti svojim svećenicima dostojne 
uvjete života. Svećeniku je tako potrebna ljudska potpora, razumi- 
jevanje i ljubav! Kakvom gorčinom i žalošću zna biti napunjeno 
svećeničko srce kad nailazi na nerazumijevanje, podvale, možda 
čak i na teške klevete i onda kad je želio samo dobro i činio samo 
dobro! 


Pogotovo to teško osjete svećenici u starijim godinama kad im sile 
klonu, a vjernici onda žele da on ode. 

Svećenik je čovjek, i stoga nije lišen ljudskih problema ni ljud- 
skih osjećaja. Uvijek mu je lakše raditi u sredinama gdje vidi da 
nije uzalud, gdje susreće ljudsku dobrotu i pomoć, gdje je prihva- 
ćen kršćanskom odanošću! Samo takve sredine prištede svorne sve- 
ćeniku onaj mučni i teški osjećaj osamljenosti i napuštenosti. Ako 
je oko njega sve hladno, i njemu u duši postaje hladno. 


20. Ako danas ima svećenika koji počinju sumnjati u svoj smi- 
sao, u svoje zvanje, pa klonu i napuštaju svećeništvo, onda tome 
ne mora biti uzrok samo pomanjkanje njihove osobne vjere i ustraj- 
nosti nego tome mogu doprinositi i sredine svojom hladnoćom i 
svojom nevjerom! 


Materijalistički mentalitet, koji misli samo misli tijela i zemlje, 
ne može razumjeti svećenika ni njegove tajnovitosti koja ga, htio 
on ili ne htio, uvijek obilježuje jer je Božji poslanik! 


21. Pariški kardinal Suhard sažeo je položaj svećenika u njemu 
samom i u svijetu ovim riječima: 


»Vječni paradoks svećenika! On nosi u sebi suprotnosti! Cijenom 
vlastitoga života pomiruje u sebi vjernost Bogu i vjernost čovjeku. 
Uistinu, ništa nije tako slabo kao svećenik. Nema u svojim rukama 
ni političkih sredstava, ni financijskih izvora, ni snagu oružja, čime 
se svi drugi služe da bi osvojili zemlju. Njegova je snaga baš u tome 
da je razoružan i da sve »može u onom koji ga jača« (Fil 4, 13). Ne- 
zavisan i nenavezan ni na što, ide k onima koji trpe, koji su u ne- 
znanju, koji padaju. Ništa nije tako maleno, tako prezreno, toliko 
napadano u povijesti kao što je svećeništvo. A ipak ljudi kleknu 
pred njim na koljena. Dobro to znaju oni koji bi zauvijek htjeli 
pomesti sa zemlje Crkvu Božju! Do konca vremena svećenik će biti 
najviše ljubljen i najviše mržen među ljudima. Najviše urastao u 
zemaljsko i najviše ga nadilazi. On je najbliži brat i jedini protivnik. 
Do konca vremena njegov misterij — koji je u njemu samom zago- 
netka vrijedna svakog poštovanja — probijat će gustoću događaja 
i civilizacija i bit će veliko svjedočanstvo nevidljivoga Kraljevstva! 
Svećenici to znaju, i kad prvi put uzlaze k oltaru, nije im nepoznato 
da će do svoje smrti biti znak protivljenja, svjetlo za sinove svjetla, 
tama za sinove tame« (Foyer Notre-Dame, br. 5, veljača 1971. str. 
74). 


22. Mislim da bismo ovim riječima kao sintezom mogli završiti 
ova svoja korizmena razmišljanja o svećeniku! 

Neka nam budu dragi! Pomozimo im da ne klonu! Omogućimo 
im svojom pažnjom više radosti u žrtvi koju su iz ljubavi prema 
Bogu i nama preuzeli u dan svoje mladosti i u raspoloženju svoje 
mlade vjere! 


Crkva ne može živjeti bez njih! Kakvi su oni, takva će biti i Cr- 
kva! I hrvatski narod mnogo duguje svojim svećenicima! Potrebni 
su mu i danas! Kako je dragocjena njihova prisutnost među našom 
iseljenom braćom! 


Svećenici su dragi Isusu Kristu kao zjenica oka! Dragi su Bogo- 
rodici kao braća njezina Sina! Sačuvajmo ih Crkvi svojom ljuba- 
vlju i molitvom! 


»Uostalom, braćo, radujte se, usavršujte se, tješite se, složni bu- 
dite, mir njegujte, i Bog ljubavi i mira bit će s vama« (2 Kor 13, 11). 


(1971) 

pomesti sa zemlje Crkvu Božju! Do konca vremena svećenik će biti 
najviše ljubljen i najviše mržen među ljudima. Najviše urastao u 
zemaljsko i najviše ga nadilazi. On je najbliži brat i jedini protivnik. 
Do konca vremena njegov misterij — koji je u njemu samom zago- 
netka vrijedna svakog poštovanja — probijat će gustoću događaja 
i civilizacija i bit će veliko svjedočanstvo nevidljivoga Kraljevstva! 
Svećenici to znaju, i kad prvi put uzlaze k oltaru, nije im nepoznato 

Neka nam budu dragi! Pomozimo im da ne klonu! Omogućimo 
im svojom pažnjom više radosti u žrtvi koju su iz ljubavi prema 
Bogu i nama preuzeli u dan svoje mladosti i u raspoloženju svoje 
mlade vjere! 


Crkva ne može živjeti bez njih! Kakvi su oni, takva će biti i Cr- 
kva! I hrvatski narod mnogo duguje svojim svećenicima! Potrebni 
su mu i danas! Kako je dragocjena njihova prisutnost među našom 
iseljenom braćom! 


Svećenici su dragi Isusu Kristu kao zjenica oka! Dragi su Bogo- 
rodici kao braća njezina Sina! Sačuvajmo ih Crkvi svojom ljuba- 

12. »MUNDI MELIORIS ORIGO!« — POČETAK BOLJEGA 
SVIJETA 


I. 


Prava pobožnost prema Majci Božjoj bila je uvijek, i danas je, 
veliko nadahnuće i blagoslov za život Božjega naroda. Tu pobožnost 
treba produbiti, rasvijetliti i za nju vjernike oduševiti! Bila bi veli- 
ka zabluda misliti da prava pobožnost prema Majci Božjoj uma- 
njuje ljubav vjernika prema Isusu Kristu. Naprotiv! Isus Krist 
bez svoje Majke jest Krist hladne racionalističke teologije. Po Dje- 
vici Majci — a Ona je neodjeljivo uključena u njegov život i djelo 
— Isusova ljudskost nam je bliža i shvatljivija, čovjekoljublje 
toplije! 


Majka zbližuje djecu! 


Podmuklo potkopavanje pobožnosti prema Majci Božjoj u Kato- 
ličkoj Crkvi ne ostaje bez posljedica. Srdačno zajedništvo u Obitelji 
Crkvi hladi. Sukobi se umnažaju. Članovi iste Crkve zatvaraju se 
sve više u sebe i udaljuju jedni od drugih. Dok bi ista vjera morala 
sve držati u zajedništvu ljubavi, ljudska mišljenja — ako nisu ute- 
meljena na vjeri Crkve — okupljaju grupe istomišljenika, ali ra- 
njavaju veliko jedinstvo Crkve. Ako Majka bude istjerana iz Kuće, 
braća će se sve manje razumjeti među sobom! 


Crkva je od svoga početka ljubila Majku Isusovu. Nije se varala. 
Ne vara se ni danas. I tu je Ljubav nadahnjivao Duh Sveti! To 
znači da sigurno ne nadahnjuje ono što bi se toj ljubavi protivilo. 


Jednostavni Božji narod ima jednostavan izraz svoje ljubavi u 
činima svoje pobožnosti. To treba cijeniti, ali i produbiti! 


Što su ljudi ponizniji, to su otvoreniji Duhu Svetomu i dublji 
u vjeri. Marija je bila sigurno najponiznija ali i najdublja vjernica. 
U njezinoj školi Božji će narod učiti uvijek tu poniznu vjeru! 


Krunica je škola ponizne vjere i molitva poniznih. Razmatranje 
Kristova i Marijina misterija uvijek je lijek samoga čovjeka! I lijek 
svijeta! Ne zaboravimo pouke Sv. pisma da je oholost zapravo naj- 
veća bolest čovjeka, i nereda, i nepravdi svijeta! 


Biti ohol znači biti zaljubljen u samoga sebe, u svoj mali svijet, 
u svoje strasti i u svoje interese. Oholost je svijest vlastite punine 
kojoj je sam čovjek izvor. Ali oholost je zapravo praznina iz koje 
je Bog odsutan. 

Marija je ponizna Službenica Gospodnja! To je najmudriji stav čo- 
vjeka pred Bogom! »Fiat mihi secundum verbum tuum!« (Lk 1, 38). 


Njezin Magnificat — pjesma i molitva — potrebno je svjetlo i za 
naše vrijeme da bismo razumjeli njegove opasnosti: »... rasprši 
oholice umišljene. Silne zbaci s prijestolja, a uzvisi neznatne. Glad- 
ne napuni dobrima, a bogate otpusti prazne...« (Lk 1, 51—53). 


Marijin duh je poniznost! Marijin duh je plod Duha! Samo poni- 
znost privlači Boga i zbližuje ljude! Oholost razbija, raspršuje i uda- 
ljuje! 


Iskrena, duboka i vjerna pobožnost prema Poniznoj Suradnici 
Božjoj u djelu spasenja umnaža u nama, u Crkvi, u svijetu plodove 
Duha! 


»...Plod je Duha: ljubav, radost, mir, velikodušnost, uslužnost, 
dobrota, vjernost, blagost, uzdržljivost« (Gal 5, 22)... »Ako živimo 
po Duhu, po Duhu se i ravnajmo!« (ib. 5, 25). 


II. 


Međunarodni Mariološki i Marijanski kongresi, kojima je Zagreb 
gostoprimac, ne smiju proći bez odjeka u našoj svećeničkoj duši. 
Oni potiču na razmišljanja. Ti će Kongresi biti studij i izraz štova- 
nja Majke Božje. Treba naglasiti da štovanje Majke Božje znači, 
također, vjeru u njezinu aktivnu ulogu u povijesti spasenja koja 
je djelotvorna u povijesti Crkve i u životu vjernika. I danas! 


Danas, kad sve više ulazi u Ientalitet modernog čovjeka uvje- 
renje da je čovjek sam sebi dosta za izgradnju svoga svijeta, po- 
trebno je naglasiti veliku istinu vjere da naša povijest ne teče sa- 
ma, nego da je u njoj prisutan i nadsvijet! 


Mi vjerujemo da povijest nije samo ljudska igra. Prema tome za 
njezinu gradnju — a to znači za gradnju boljega svijeta — ne do- 
staju sarno ljudske misli i ljudske snage. Kad bi bar sve ljudske 
misli i sve ljudske snage bile dobre i usmjerene samo na dobro! 
Ali, na žalost, iskustvom poučeni, znamo da stvarnost ne opravdava 
naivni i utopistički optimizam o čovjeku. Objava nas je poučila da 
je sklad ljudskog bića razbijen. 


Volja Božja je jedino apsolutna norma dobra. Samo sukladnost 
ljudske slobode s voljom Božjom znači ostvarenje ljudske savrše- 

nosti i ljudske sreće. Toga u povijesti nema jer toga nema u čo- 
vjeku! 


Svijet ne može biti bolji od čovjeka. Povijest ne može biti svje- 
tlija od ljudskog srca. Stoga tkanje povijesti nije neki čarobni sag, 
satkan od svijetlih boja radosti, na kojem se bezbrižno igraju na- 
smiješena djeca svijeta. Ne mogu našu ljudsku povijest učiniti tak- 
vom ni najmoćnija sredstva tehnike i otkrića znanosti. Ona sama 
po sebi ne čine svijet boljim! 

Zašto je to tako? Zato što je u tkanje povijesti utkana pobuna 
protiv jedino Dobroga (Mt 19, 17). Pobuna čovjeka! U to tkanje i 
tajanstveni svijet palih duhova trajno utkiva svoju pobunu i mr- 
žnju. To su tvrdnje iz vjere Crkve, i zaista nemamo razloga da bilo 
kome za volju povlačimo te istine. Sloboda pozvana na ljubav po- 
bunom se izmijenila u samoj sebi i postala je razorna sila egoizma 
i mržnje. 

Jedino Dobri nije prepustio ljudsku povijest da se beznadno kotr- 
lja nizbrdicom zla u ponor smrti i očaja. 


Bog je po Ženi (Gal 4, 4) ušao u tu ljudsku povijest da ne bi bila 
tkana samo nitima zla nego i milosti. Nije htio prepustiti sudbinu 
povijesti neizlječivim poplavama mržnje. 


Došao je da je oslobađa ljubavlju. Došao je da je na svom križu 
ponese na Golgotu kako bi joj zapalio na obzorju budućnosti nadu 
uskrsnuća. 


Ali sloboda je ostala slobodna da se i dalje opire milosti. Život 
je i dalje tkan porazima i pobjedama. U povijest je utkana povijest 
spasenja, ali nisu zatvoreni izvori grijeha makar neprestano teku 
rijeke milosti. Mi vjerujemo u metafizički misterij povijesti. I baš 
zato što vjerujemo u taj vrhunaravni smisao povijesti i ljudskog ži. 
vota, svjesni smo da je za njezino preobraženje potrebna »snaga 
odozgo«! 


Isus Krist — Bog i čovjek — otkupitelj je povijesti, spasitelj čo- 
vjeka. On je to jučer, danas i sutra! U tom spasiteljskom djelu pri- 
družio si je svoju Majku. »Stoga s pravom sveti Oci drže da Marija 
nije bila potpuno pasivno oruđe u Božjim rukama, nego da je su- 
djelovala slobodnom vjerom i poslušnošću u ljudskom spasenju« 
(LG 56). 


Ona je i danas suradnik Božji u djelu spasenja, jer nam je posta- 
la majkom u redu milosti (LG 60). Trajno moli svijetu darove Du- 
ha Svetoga koji neprestano kuca na ljudsku slobodu da oslobodi, 
preporodi i pobožanstveni čovjeka i njegovu povijest! 

Nismo li i mi svećenici u zajednici s cijelom Crkvom pozvani na 
tu tajanstvenu suradnju u spasavanju svijeta? Nismo li u tom slu- 
ženju upućeni na Majku Crkve koja trajno s Crkvom moli dolazak 
Duha Svetoga (Dap 1, 14)? Nije li ona i nama pridružena kao što 
je pridružena i svom Sinu u jednostavnosti života i na putu križa, 
u poniznosti rolitve i apostolskom djelovanju? 


Bogorodica stoji na evanđeoskim i povijesnim raskršćima sa svo- 
jim Sinom i s Crkvom! I svećenik modernoga vremena mora stajati 
s Njom da bi bio prorok spasenja svoje braće! Da ne bi bio zaveden 
od idola! 


Proroci Staroga zavjeta nastupali su revnošću Duha Svetoga 
protiv »preljuba« izabranoga naroda kad je taj narod kršio Savez 
s Bogom Živim i padao u idolopoklonstvo! 


Ne događa li se nešto slično i danas s Božjim narodom Novoga 
zavjeta? Ne postoji li opasnost da kršćani, zavedeni duhom svijeta, 
prekinu Savez ljubavi s Pravim Bogom i otpadnu u idolopoklon- 
stvo? 


Kršćanska Evropa umnaža lažne bogove; kad god apsolutizira re- 
lativne vrednote, pravi od njih idole. Još je gore ako od zla čini 
svoja božanstva! Čovjek može i samoga sebe učiniti lažnim bogom 
kad samoga sebe, neovisno o Bogu i Božjoj riječi, proglašava apso- 
lutnom normom dobra i zla, istine i laži! Tada učini idolom svoje 
misli, svoju slobodu, svoje nagone, svoje moći i klanja se bogovima 
sile, samovolje, ideologija, novca, užitaka, seksa, publiciteta. 


Budući da mi vjerujemo u Božju prisutnost u toj ljudskoj povi- 
jesti, vjerujemo i u Božje znakove te prisutnosti i toga djelovanja. 
Ti znakovi mogu biti i čudesni! Ali uvijek su znakovi Božje ljubavi 
i Božjeg nastojanja da spasi čovjeka, da ga izvede iz sužanjstva u 
koje ga uvijek dovode lažni bogovi, da ga dovede u svoj život ljuba- 
vi, milosti, svetosti. Bog ima pravo i slobodu da tako čini! Nitko 
stvoren ne može mu postavljati granica ni uvjeta! 


Vjerujemo da su događaji Lurda i Fatime, priznati od Crkve kao 
vrhunaravni, Božja potvrda i Marijine ljubavi, posredovanja, brige 
i djelovanja da čovjek bude spašen i da svijet bude bolji svijet! 


Nisu li Lurd i Fatima znakovi vremena? 


Sve su to pozivi k jedinom Spasitelju svijeta Isusu Kristu, sve 
su to upozorenja da je Evanđelje nužno i neugasivo svjetlo koje 

oslobađa ljudsko srce od tame požuda, da je milost jedini lijek 
koji preobražava čovjeka u dijete Božje! 


Mi svećenici moramo biti u to uvjereni! Puni Marijina duha — a 
Ona je puna Duha Svetoga — proročkom ćemo simionošću navije- 
štati svojoj braći Boga Živoga. Da ne budemo sukrivci lutanja 
naše braće, ne smijemo ništa sakriti od Istine Božje! 


Čitajmo u Marijinu životu i duši pravi duh Evanđelja! To će 
nas sačuvati od zaraze idolopoklonstva! Kako bismo mogli svoju 
braću izvesti iz sužanjstva idolskog ako ne bismo bili svom dušom 
štovaoci Pravoga Boga — poput Marije? Naše spasenje i bolji svijet 
može se temeljiti samo na mudrosti Marijine riječi: Evo službenice 
Gospodnje, neka mi bude po tvojoj riječi!« (Lk 1, 38). »Oni imaju 
prvenstvo među poniznima i siromasima Gospodnjim koji s po- 
uzdanjem od Njega očekuju spasenje« (LG 55). 


To shvatiti znači štovati Mariju i slijediti Mariju, Majku našega 
Gospodina i Majku Crkve, s dubokim uvjerenjem i dosljednošću 
života! 


Tako neka bude! To neka bude blagoslovljeni dobitak od 


Kongresa! 
(1971) 

13. SVJEDOCI CIJELE ISTINE 


Braći svećenicima i svim redovničkim zajednicama zagrebačke 
nadbiskupije želimo SRETAN USKRS! 


U toj želji uključena je naša molitva upravljena Uskrsnulome 
Gospodinu da istina njegova uskrsnuća u svima nama bude temelj 
vjere u njegovu Osobu, njegove riječi i djela. On je već krštenjem 
ušao u naš život da ga vodi novim putem. Svećeničkim redom i 
redovničkim zavjetima ušli smo s Njim u jednu novu kvalitetu 
saveza ljubavi, i on je tako ušao u naš život s novim pozivom da 
mu pripadamo neopozivo, vjerno i ustrajno, cijelom osobom i 
cijelim životom. 


»Koji su Kristovi, razapeše tijelo sa strastima i požudama. Ako 
živimo po Duhu, po Duhu se i ravnajmo« (Gal 5, 24—25). 


Ako smo pošli za Isusom Kristom, nismo pošli za iluzijom niti 
simo zavedeni mitom. Osvojila nas je njegova Stvarnost kao što je 
osvojila i apostole i sve koji za Njim polaze. 


Kad je Isus Krist ušao u život apostola, skrenuo je njihov život 
u sasvin nov smjer i posve je izmijenio njihovu sudbinu. 
Osvojio ih je i uveo u svoj život, u svoje djelo i u svoj misterij. 
Kad su, Duhom Svetim prožeti, shvatili punu ISTINU Isusa Krista, 
pravog Boga i pravog Čovjeka, više se nisu od njega dijelili. 
Svjedočili su za njega spremni na svaku žrtvu. Bilo im je jasno 
da ne mogu biti Isusovi učenici i prijatelji, a da ne žive i tajnu 
njegova križa. »Oni pak odu ispred Vijeća, radosni što bijahu 
dostojni podnijeti pogrde za Ime (Isusovo)« (Dap 5, 41). 


Evanđelja i sve knjige Novoga zavjeta svjedoče nam stvarnost 
Isusova života, i sarno takav Isus mogao je tako duboko ulaziti u 
život svojih učenika. »Znam komu sam vjerovao«, piše sv. Pavao, 
i sarno Uskrsnuli BOGOČOVJEK mogao je tako stubokom izmijeniti 
Pavlov život. Događaj pred Damaskom upečaćen je neizbrisivo u 
Pavlovu dušu. Sve njegovo svjedočenje živi od toga susreta s 
Uskrsnulim; sve njegove poslanice, gotovo suzama i krvlju pisane, 
izraz su Pavlove vjere i ljubavi, potpuna Pavlova predanja Isusu 
Kristu. »S Kristom sam razapet. Živim, ali ne više ja, nego živi 
u meni Krist. A što sada živim u tijelu, u vjeri živim u Sina Božjega 
koji me ljubio i predao samoga sebe za mene...« (Gal 2, 19—20). 


Život apostola tako je neposredno navezan na Isusov život, smrt 
i uskrsnuće, i njegovo svjedočenje tako neposredno raste iz tih 
činjenica u njihovoj suvremenosti da se oni nisu mogli drugačije 
predstaviti svome slušateljstvu nego kao očevici onoga što se je 
događalo. U tome je njihova vjerodostojnost. Njihovi suvremenici 


163 


nisu bili naivni ni ravnodušni, a da ne bi pitali što je stvarno istina 
u naviještanju apostola. Naviještanje Isusa Krista prati već od 
početka apologija naviještenih sadržaja. Najuvjerljiviji pak pečat 
vjerodostojnosti svjedoka jest svjedočenje plaćeno cijenom života. 


I za nas je danas vrlo važno, za našu osobnu vjeru i za vjeru 
onih kojima naviještamo Evanđelje, da su neposredni očevici Isu- 
sove stvarnosti umirali za tu istinu. Za tu istinu urmiru svi mučenici 
svih vremena. 


Danas se za volju nekih čudnih hipoteza potcjenjuje naša »stara« 
apologetika koja je željela razlozima ljudskoj misli otvoriti putove 
do milosti vjere, ali čovjek će uvijek željeti znati što je istina, i 
njegov razum ima potrebu razloga. Stoga potcijeniti važnost apo- 
logetike znači zapravo potcijeniti ljudski razum. To je nešto slično 
kao kad bismo prezirali obranu nevinoga koji je nepravedno i 
lažno optužen. »Nove« hipoteze, izvađene iz arhiva starih zabluda 
s kojima se je Crkva već kroz povijest suočavala, a koje razbijaju 
svjedočanstvo knjiga Novoga zavjeta o Isusu Kristu, njegovu životu, 
smrti i uskrsnuću, nipošto nisu u službi vjere; bacaju savjesti 
u tjeskobu između slijepog fideizma i mračnog agnosticizma. 
Takvo racionalističko manipuliranje Objavom i Vjerom Crkve 
protivi se Sv. pismu i Tradiciji od početka. 


Isus Krist Uskrsnuli je izvor naše vjere, a nije vjera stvorila 
njega i učinila ga nekim ili nečim što on ne bi bio u svojoj božan- 
skoj i ljudskoj, vremenskoj i vječnoj stvarnosti. Isusovi govori 
u Evanđeljima, premda nisu stenogram ni magnetofonska vrpca, 
ipak svojim sadržajem upućuju na mnogo dublji izvor nego što 
bi mogla biti ljudska mudrost. Njegova pak čudesa izraz su Božje 
slobode i Božje ljubavi kojom se Bog saopćuje. 


»Kojim pravom, uistinu, može se braniti mogućnost da Bog 
prodre u našu povijest na strogo osobni način i da uvede u isku- 
stveni tok stvari dovoljne znakove svoje vlastite prisutnosti? 
Načelno odbijati povijesnu mogućnost jedne nadljudske akcije 
koja je uvijek samo radi nas, kako kaže Sv. pismo, a nikada protiv 
nas, znači osnivati hermeneutiku ne više na smislu tekstova, nego 
na idejama čitaoca« (Esprit et Vie, br. 8. ožujka 1973, str. 150). 
To vrijedi i za suvremene znakove Božje brige i prisutnosti. Nitko 
ne može Bogu zabraniti da osobno djeluje i slobodno nastupa i 
čudesnim zahvatima u život ljudi i povijest svijeta. Uskrsnuli Go- 
spodin je živ i djeluje. Šalje i svoju Majku (Lourdes, Fatima i 
drugdje) da ljudima bude očito da je on Spasitelj i želi sve spasiti. 
»Nego, primit ćete snagu Duha Svetoga, koji će sići na vas, i 

bit ćete mi svjedoci u Jeruzalemu, po svoj Judeji i Samariji, i sve 
do kraja zemlje« (Dap 1, 8). 


Važna je riječ svjedoka! I mi smo, u svom vremenu i u ovom 
kraju zemlje koji se zove Hrvatska, svjedoci iste Kristove stvarnosti 
koju su svjedočili apostoli. Za to svjedočenje mi smo ušli u poseban 
savez ljubavi s Isusom Kristom. Cijela Crkva ima biti svjedok. 
Svaki kršćanin ima biti svjedok. Po biskupskom, svećeničkom redu 
i redovničkim zavjetima na osobit način darovali smo se i posvetili 
tom svjedočanstvu. Ono je naš poziv, naš smisao. 

Savez pak s Vječnim je vječan. On se nikada ne povlači iz Saveza 
koji je sklopio. On je uvijek vjeran saveznik, uvijek vjerna ljubav. 

Smijemo li mi onda govoriti o Savezu ljubavi ad tempus? Smi- 
jemo li stavljati u pitanje svoju doživotnu vjernost? Preuzete 
obaveze su obaveze Saveza ljubavi; iznevjeriti ih znači lomiti Savez. 
Ali to znači lomiti svoju vlastitu sudbinu. 


Staviti u pitanje vjernost svome svećeničkom ređenju i svojim 
zavjetima znači staviti u pitanje samu ljubav i dosljednost istine 
vlastitog života. Stavljati pak u pitanje velike stvarnosti, velike 
istine i veliku ljubav nipošto nije znak intelektualne zrelosti i 
osobne izgrađenosti, nego je to u stvari kriza misli, kriza duha i 
napokon kriza vjere. Takvo stanje duhova je oboljenje srca i duše. 
U magli velikih sumnja i u mraku nesigurnosti, kad se sve stavlja 
u pitanje, naše svjedočenje i služenje je nenadoknadivo potrebno, 
i to je naš najveći dar ljudima u ovom času; to je najveća ljubav 
koju s pravom od nas očekuju; u toj nadi ne smijemo nikoga i 
nikada razočarati. 


Za nas slaviti Uskrs znači duboko se zamisliti u svojoj savjesti; 
znači stati pred Uskrsnuloga Gospodina s otvorenim srcem da On 
upiše u našu dušu svoju totalnu istinu: život svetosti, tajnu križa, 
radost uskrsnuća, ljepotu vjernosti, svjetlost ljubavi, mir poni- 
znosti. To je njegova istina i to su njegovi darovi. 


On je svoje Evanđelje upisao najdublje u dušu svoje djevičanske 
Majke, i zato je htio da ona bude s njim pod Križem, a sigurno ju 
je učinio i prvom dionicom uskrsne radosti. Poput Gospodinove 
Majke i svih njegovih učenika i mi moramo biti svjedoci Isusovi 
u radosti i vjernosti, makar uz cijenu mučeništva. Tada će nam 
život biti istina. Tada ćemo biti svjedoci cijele ISTINE Isusa 
Krista Uskrsnuloga. 


Neka ta radost bude Njegov blagoslov za sve nas! 
(1973) 

14. »MALOVJERNI, ZAŠTO SI POSUMNJAO?« 
(Uz Deseti svjetski dan molitve za zvanja) 


Povodom toga dana, kad pozivamo vjernike na posebnu molitvu 
za duhovna zvanja, dobro je da i mi razmislimo o svom odazivu 
Isusu Kristu, jer svi mi, koji smo već u duhovnom zvanju, moramo 
biti poticaj da se ona bfide u mladima. 


Ovih sam dana razgovarao s 80 naših bogoslova, sa svakim 
napose, prigodom ulaska u kandidaturu za đakonat i prezbiterat 
i s kandidatima za đakonsko ređenje. 


Na pitanje što je probudilo u njima tu misao da pođu u sveće- 
ničko zvanje, velik dio tih mladih ljudi odgovara da je to bio 
primjer njihova župnika ili kojeg drugog svećenika. Moralo se 
pojaviti neko vidljivo svjetlo pred očima mladih da bi se odsjev 
stvorio i u njihovoj duši i da bi osjetili u sebi poziv. 


Jedan pak naš nadbiskup pripovijedao je kako je prošle jeseni 
u njihov ordinarijat došao mladić, nakon svršene osmoljetke, da 
se zanima za ulazak u sjemenište, jer bi htio biti svećenik. Tu se 
slučajno našao i jedan svećenik koji je toga mladića s nekom 
gorčinom vlastite duše počeo odgovarati od toga koraka. Nije to 
bila metodička kušnja. Sam nadbiskup bio je do tuge iznenađen 
tom pojavom. Taj svećenik sigurno doživljava svoje svećeništvo 
kao svoju osobnu tragiku i promašaj; kako bi inače mogao odvra- 
ćati mladoga čovjeka od toga puta? Nije li taj svećenik zaista 
učinio krivi korak kad je, tko zna s kojim motivima i nadama, 
ušao u svećeništvo? Ili je možda ušao u svećeništvo dobronamjerno 
pozvan, ali je u životu doživio u sebi lom svoga zvanja? To je 
njegova osobna tajna. 


Međutim, nije tajna da se danas pišu cijele biblioteke o tome 
što je svećenik. Nakon što Crkva već dvije tisuće godina živi i nosi 
u sebi svećenički poziv kao, rekao bih, krvotok kojim struji živo- 
tvorna riječ i milost otkupljenja, postavlja se pitanje identiteta 
i smisla svećeništva. I ono je stavljeno u pitanje. A pitanje se u 
nekim svećeničkim i redovničkim dušama razraslo kao rana velike 
sumnje. Ta velika sumnja ubila je u određenom broju svećenika 
i redovničkih osoba vjernost zvanju. Ima ih koji odlaze neopozivo. 
Premda je to među stotinama tisuća, koji ostaju i ne sumnjaju, 
malen postotak, ipak se o tom postotku u sredstvima javnog 
saopćavanja koji put govorilo kao o fenomenu panike, dok se o 
stotinama tisuća, koji nastavljaju svoje služenje, obično šuti. 

Mislim da je teologija duhovnog zvanja mnogo jednostavnija 
u Božjoj misli nego u ljudskoj mudrosti. Samo što o njoj treba 
razinisliti u jednostavnom pogledu i jasnoći Duha Svetoga. 


Za ulazak u svećeničko ili redovničko zvanje potrebna je svje- 
snost mlade osobe da je Isus Krist zove, da je treba i da želi 
njezinu suradnju u svom spasiteljskom djelu. Uz tu svjesnost poziva 
potrebna su prikladna svojstva naravi, uz psihičko i tjelesno 
zdravlje, koja svojstva postaju plodno tlo za milost kojom Duh 
Sveti želi izgraditi svijetlu ličnost za takvo svjedočenje i služenje. 


Isus Krist pak treba suradnike i svjedoke svoga života i svoga 
djela, jer je posredovanjem ljudi želio ljude sabirati u zajedništvo 
otkupljenih. Želio je imati oko sebe, trajno, kroz povijest, sve dok 
ne dođe zaključiti konačnim sudom i uskrsnućem povijest svijeta, 
velikodušne osobe koje će se predati njemu za njegovo djelo. Pola- 
ganjem ruku, sakramentom, kršćanin se predaje Isusu Kristu da 
bude u službi spasenja ljudi. Redovničkim zavjetima predaje se 
kršćanin Isusu Kristu da bude što vidljiviji svjedok spasenja i 
ljubavi u službi ljubavi koja pomaže ljudima u tjelesnim i duho- 
vnim potrebama. 


Svako zvanje u službi je čovjeka. Liječnik, arhitekt, advokat, 
mehaničar, radnik, zemljoradnik, profesor itd., svi služe čovjeku, 
ali samo u vidu zemaljske ljudske egzistencije. Svećenik gleda 
čovjeka spasiteljskim Kristovim očima. On gleda u njemu Božjega 
pozvanika u vječno zajedništvo ljubavi i služi tom spasenju 
čovjeka. Odazivom Isusu Kristu da ga pošalje ljudima, kako bi, 
donoseći njegovu riječ i milost kao djelitelj Božjih tajna, spasavao 
svoju braću za njihov potpuni i vječni smisao, svećenik se spremno 
predaje i ulazi u Isusov spasiteljski poziv. Time ostvaruje poseban 
odnos s Isusom i s ljudima. Odazvao se da bude poslan. U ime 
Isusovo dolazi k ljudima, i oni ga samo kao takvog primaju i 
slušaju. 


Ali svećeničko se zvanje kao služba ne može odijeliti od života 
svećenika, Njegov život mora biti svjedočenje spasenja. Stoga on 
Isusu dariva cijelu osobu i cijeli život da bude među braćom odsjev 
ljepote Isusova života i ljubavi, sav raspoložen za služenje sve do 
smrti, uz cijenu žrtve samoga sebe. 


Redovnička se osoba, također, svojim predanjem oslobađa pot- 
puno za služenje ljubavi i svjedočenje ostvarenog Božjeg kraljev- 
stva u vlastitom životu. To su svjedoci duhovnog uskrsnuća i 
svjetlosti Božje među ljudima. 

To je jednostavna teologija duhovnih zvanja i ona trajno vrijedi 
za svaku civilizaciju. To je bit. Odazvati se, darovati se na raspo- 
laganje Isusu Kristu za suradnju s njim u spasavanju ljudi. 


Ova materijalizirana civilizacija, dakako, može sumnjati u smisao 
duhovnog zvanja. Ako priznaje čovjeka samo kao proizvođača i 
potrošača, niječući u njemu duhovnu stvarnost i vječni smisao, 
onda nije čudno da zvanje koje služi baš tom vječnom smislu i 
pozivu čovjeka gubi vrijednost. Ta civilizacija, također, zaboravlja 
kakve neizrecive usluge čine duhovna zvanja čovjeku i u vidu 
Života u vremenu. 


Međutim, ako ljudi, zatvoreni samo u zemaljsko obzorje, više 
nemaju duhovnih vidika, pa ne shvaćaju čemu služi svećenik, redo- 
vnik, redovnica, onda se tim više zahtijeva vjernost i dosljednost 
od osoba duhovnog zvanja. Oni koji su se Isusu Kristu dali na 
raspolaganje s punom sviješću i velikodušnošću ne smiju posum- 
njati u smisao svoga dara i poslanja. 


Ako taj suvremeni čovjek boluje od teške duhovne anemije, a 
ta je zarazna i za kršćane, onda baš ljudi i žene duhovnog zvanja 
moraju biti zdrava sol i jasno svjetlo (Mt 5, 13—14). Sumnjati u 
svoj identitet, u svoj smisao, ne znači li to sumnjati u samoga 
Isusa Krista i njegovo djelo? Ne znači li to sumnjati i u vječni 
smisao čovjeka za koji Isus Krist želi spasiti čovjeka svake civili- 
zacije? I što je taj čovjek u dubljoj tami, nije li mu potrebno jače 
svjetlo? I dok je taj čovjek više izranjen, nije li mu potreban 
velikodušniji Samaritanac? I dok se u tom čovjeku sve više gasi 
vjera, nada i ljubav, nisu li mu tim potrebniji svjedoci sve jače 
vjere, sve čvršće nade i sve čistije ljubavi? 


Onima koji možda doživljavaju klonulost dovikujemo Isusovo 
pitanje, a mislim da je ono više ohrabrenje nego prijekor: »Malo- 
vjerni, zašto si posumnjao?a 


Baš taj suvremeni svijet treba mnogo svećenika, redovnika, 
redovnica koje nose u sebi radost otkupljenja služeći spasenju 
braće. Isus ih treba, ljudi ih trebaju. Zna se zašto ih trebaju. Stoga 
je izgubljeno vrijeme koje se troši na beskrajne diskusije, često 
o krivim problemima i krivim rješenjima. Jednostavno treba živjeti 
ono što smo prihvatili i za što nas je Isus pozvao. On i ljudi 
trebaju Božjih ljudi koji samo za Boga žive, i zato mogu spasavati 
braću. 


Nitko tako duboko ne ulazi u srca ljudi kao svećenik koji sav 
samo za njih živi čistoćom života i nesebičnošću vlastite žrtve. 

Dobro znamo kako je dobar župnik, revan i pošten, duboko urastao 
u svoju župu; više puta dublje nego otac i brat. On je s tom 
zajednicom u srodstvu Kristove krvi. To je njegova obitelj. Kako 
bi onda mogao trpjeti od osamljenosti? Oko njega se uvijek kupe 
maleni, mladi, odrasli. On je u svakoj obitelji prihvaćen kao član 
kuće. Nijedno drugo zvanje nije tako intimno povezano s ljudima. 


Na žalost, znamo također kako veliku i duboku ranu otvara u 
dušama svećenik koji je postao sablazan. On rastvara zajednicu; 
smrtonosno Iože raniti duše. Ako ičiji život mora biti istina, onda 
to mora biti život svećenika. »Pazi da što čitaš vjeruješ, što vjeruješ 
učiš, a što druge učiš, to i živi« (iz Obreda đakonskog ređenja). 
Bez te dosljednosti život postaje laž. Svećenički i redovnički život 
neodjeljiv je od zvanja; i njegovo je zvanje vjernost. Koga su 
tražili i za čim su išli oni svećenici koji su ostavili siromahe 
raspršene kao ovce bez pastira? U ime kakve obnove su to učinili? 
Spor s biskupom? On nikada ne bi smio staviti u pitanje vjernost 
prema Bogu i služenje svojem narodu. Poštenje ne dopušta krivi 
alibi kao izgovor. 


Svećenik je knjiga iz koje ljudi, također, žele čitati Evanđelje. 
On je osoba u kojoj žele susresti dobrotu i ljubav Kristovu. Ako 
to već mora biti svaki kršćanin, onda to posebnom obavezom mora 
biti onaj koji je ušao u spasiteljsko služenje. 


Duhovna zvanja dolaze iz zajednice Božjeg naroda. Plodnost 
pak zajednice vjernika u duhovnim zvanjima ovisi veoma mnogo 
o njezinoj duhovnoj zrelosti i evanđeoskoj dosljednosti. To posebno 
vrijedi za obitelji. Ta zrelost mnogo ovisi o tome koliko svećenik 
uloži svoje vjere, ljubavi i evanđeoske dosljednosti u život povje- 
rene mu zajednice. 


Osim toga, razmislimo da je na savjest svećenika položena 
vječna sudbina njegove braće, onda shvaćamo koliko je to zvanje 
odgovorno i koliku savjesnost zahtijeva. Nijedno zvanje nije tako 
prepušteno vlastitoj savjesti kao svećeničko. Tko će ga pokretati 
na rad i molitvu (i tom je zvanju to neodjeljivo) ako ne njegova 
savjest? Ako ru savjest zaspi, i on će spavati, umrijeti. Uspavana 
ili zavarana savjest strašno je opasna za sudbinu ljudi. 


Ovih je dana jedan sveučilišni profesor, liječnik, rekao jednom 
našem biskupu: »Svećenici moraju biti ljudi najveće savjesnosti!« 
Ljudi u svijetu dobro osjećaju kakve svećenike trebaju. 


Svećenik nema svoga privatnoga života. Sav je Kristov. Sve što 
radi, radi u Kristovo ime služeći Crkvi. To vrijedi i za redovničke 
osobe. Stoga u njihovoj savjesti mora biti trajno prisutan Duh 

Sveti. Ali zato svećenik mora biti čovjek duboke molitve. Onda 
će pogledom Duha Svetoga shvatiti jednostavnost Božje istine o 
samom sebi. Neki će se problemi raspršiti sami po sebi, a nekima 
će se naći istinski lijek. Istina Božja ima svoju logiku. Trebalo bi 
nam više šutnje da razumijemo. 


Svećenik, redovnik, redovnica ne smiju sumnjati ni onda kad 
poput Majke Gospodinove moraju stati pod Isusov križ. Ako ih ipak 
opsjeda napasnik klonulošću, neka s Petrom zavape: »Gospodine, 
spasi me!« I bit će pružena Isusova ruka (Mt 14, 30—31). 


Vjerna ustrajnost poziv je novima da dođu! 
(1973) 

NI 


ZNAK BOGA ŽIVOGA 


»Vi ste moji prijatelji ako činite što vam 
zapovijedam. Više vas ne zovem slugama, 
jer sluga ne zna što radi njegov gospodar; 
vas sam nazvao prijateljima, jer vam 
priopćih sve što sam čuo od Oca« (Iv 
15, 15). 


»Braćo moja ljubljena i željkovana, ra- 
dosti moja i vijenče moj, tako — čvrsto 
stojte u Gospodinu« (Fil 4, 1). 

1. APOSTOLI POSTKONCILSKOG DOBA 


A. Kvalitete postkoncilskog svećenika 


Ima tome više od dva mjeseca što je Koncil završio. Započelo je 
postkoncilsko doba obnove, a ta će u najvećoj mjeri ovisiti o 
svećenicima, jer oni su prva linija u ostvarenju koncilskih misli. 
Postkoncilski svećenik, u duhu Dekreta DE PRESBYTERORUM 
MINISTERIO ET VITA, mora u sebi razvijati određene kvalitete 
koje su potrebne baš za ovo doba. Mora u sebi odgajati komuni- 
tarnu dušu koja ljubi svakog čovjeka, silazi k malenima i traži 
izgubljene (Mt 10, 11). 


Prošle jeseni grupa koncilskih otaca hodočastila je u Svetu 
Zemlju. Imao sam rilost biti s njima. Jedan mali Arapin, katolik, 
bio nam dodijeljen kao vodič. U automobilu smo s njim razgovarali 
nešto o odnosima Arapa i Židova. U tom razgovoru on je rekao 
jednu značajnu rečenicu koju sam dobro zapamtio: »La patrie 
c' est le monde — moja domovina, to je svijet!« To je velika riječ 
jer otkriva jednu novu komponentu u mentalitetu današnjeg 
čovjeka. On je sve više usmjeren prema širini svijeta. Današnji 
čovjek je zapravo utopljen u mnoštvu. On je pod utjecajem ideja 
koje se nameću mnoštvu, a to uspješnije se nameću, što organi- 
ziranije nastupaju. Današnja sredstva komunikacija: štampa, oku- 
pljena tek u nekoliko centara, a diktira javno mišljenje čitavog 
svijeta; filmovi, televizija, radio, putovanja, turizam, sve je nekako 
raširilo horizont čovjeka tako da on gleda, misli i sudi globalno. 
Za njega već njegova rođena domovina, okružena rijekama, gorama, 
morima, postaje nekako tijesna jer sve više doživljava da je Planet 
malen. Ali je taj današnji čovjek baš zato što je na toliko načina 
i s toliko sredstava povezan s čitavim svijetom i stoji pod dojmom 
svih vijesti, svih mogućih komentara, zapravo izgubio svoju indi- 
vidualnost, svoju ličnost. 


On kao da ne posjeduje vlastitog suda. Ne rnisli, nego prima, 
podređuje se, njega nosi struja mnoštva. Ali i taj današnji čovjek, 
koji je izgubljen i utopljen u mnoštvu, mora biti otkupljen. No ne 
samo on kao pojedinac. 


Današnje čovječanstvo — koje je mnoštvo, namjerno govorim 
mnoštvo jer ono zapravo nije jedno društvo, jedna zajednica — 
— mora biti otkupljeno. 


Kad naime govorimo o društvu, kada spominjemo zajednicu, 
onda mislimo na unutrašnju duhovnu povezanost, koheziju, a baš 

te povezanosti nema u današnjem svijetu. Koliko je god čovječan- 
stvo u svim prilikama i neprilikama upućeno da zajednički 
pokušava naći rješenje svih svojih problema, ipak je ono rastrgano, 
razdvojeno, razdijeljeno. Ali to mnoštvo, eto, treba spasiti. 


Otkupitelj je sišao i u to mnoštvo. Incarnatio Verbi — Utjelo- 
vljena Riječ, to je dar cijelom čovječanstvu, svim naraštajima, 
svim epohama i svim previranjima svih vremena. A na koji način 
treba sada dati taj dar, kako stupiti u kontakt s tim mnoštvom? 
Opet kroz jednu Zajednicu! Današnjem svijetu treba saopćiti 
Otkupljenje u Zajednici. Svi koncilski dokumenti na neki način 
kao da stalno naglašavaju tu misao, tu ideju: Crkva je Božja 
obitelj, sakramenat spasenja koji kao Zajednica mora rasvijetliti, 
posvetiti i otkupiti ovo današnje mnoštvo. Zato se toliko naglašava 
da svaki vjernik po sv. krštenju mora biti sudionik u toj velikoj 
brizi, pozivu i misiji Crkve. U katoličku dušu treba ucijepiti tu 
komunitarnu dimenziju tako da ona misli u stilu svoje zajednice 
kojoj pripada, u kojoj je krštenjem rođena i s kojom mora dijeliti 
nade, brige, poziv i tjeskobu. Ta zajednica jest Crkva, Božja 
obitelj, to je Božji narod! 


Tr&žimo od svakog vjernika da raširi svoje nakane u molitvama, 
da ne moli samo za sebe, jer on ne može misliti samo na sebe, da 
ostane vjernik u stilu Božjeg naroda. On mora misliti na sve! 
On mora misliti na cijeli svijet. Današnji čovjek mora raširiti naka- 
ne svojih patnja, svojih muka, svojih tjeskoba. Mora ih namijeniti 
opet za sve, za svijet, za čitavo čovječanstvo. Današnji vjernik mora 
i svoj život sasvim produhoviti. Mora se natopiti Evanđeljem do 
zadnje stanice svoga bića da bi ono bilo svjetlo. 


Ali ako takav mora biti vjernik, koji tek participira u »kraljev- 
skom svećeništvu«, onda takav pogotovo mora biti svećenik koji 
ima sakramentalno svećeništvo, koji na poseban način participira 
u Kristovu svećeništvu. On mora imati komunitarnu dimenziju. 
On je u svojoj župi nukleus, vidljivi nukleus, koji povezuje svoju 
župu s Kristom kao obitelj. Ali svećenik mora gledati i izvan svoje 
župe, i izvan svoje dijeceze. On mora imati univerzalan pogled na 
čitavo čovječanstvo, na cijeli svijet. 


Dakle, Zajednica Božjeg naroda mora čitava naviještati Objavu, 
a pogetovo smo mi svećenici pozvani da budemo nosioci Objave, 
objavitelji Objave. Krist je htio preko nas biti prisutan na svakom 
mjestu i u svakom vremenu. 


Ali koja je to evanđeoska meteda kojom treba pristupiti dana- 
šnjem mnoštvu? treba ga obuhvatiti cijeloga i svim srcem! Treba 

ga obuhvatiti ljubavlju! Crkva je Božja Zajednica, i ljubav je krv 
te Crkve koja mora raznositi duhovne energije u svaku stanicu 
organizma. I samo Crkva može biti jedina prava zajednica jer nju 
povezuje najsnažnija kohezija. Ona ima temelj jedinstva, a to je 
sam Isus Krist — Bog i Čovjek! Ona ima Istinu kojom može 
savršeno smiriti i ujediniti sve misli svih ljudi. Ima sredstava 
spasenja kojima može posvećivati, čistiti. Ona ima sve što joj je 
Bog dao da bude sakramenat Otkupljenja i otkupljenja u tom 
imnoštvu svijeta. 


A na koji način pristupiti? Božji način, Isusov način jest silaženje 
i traženje. »Jer ni Sin Covječji nije došao da bude služen, nego da 
služi i život svoj dade kao otkupninu za mnoge« (Mk 10, 45). Bog 
je sišao u mnoštvo. On je sišao u svijet. On je sišao u povijest. 
On je sišao među bludnike i carinike, i grešnike. »Sin Čovječji 
nije došao da pogubi duše, nego da ih spasi« (Lk 9, 56—Vg). On 
silazi! To je tajna Božje dobrote i Božje ljubavi prema svijetu da 
se On zaodio ljudskom naravi: Neizmjerni, Veliki, Vječni i Neshvat- 
ljivi. Zaodio se ljudskom naravi i sišao je do najdubljih dubina 
naše bijede. Došao je kao najsiromašniji u Betlehem, živi nepoznat 
u Nazaretu, a onda kada javno nastupa, okuplja oko sebe siromahe. 
Između radnika i ribara on sastavlja prvu zajednicu kojom će 
početi osvajati i obnavljati svijet. Bog silazi. On razgovara s jednom 
ženom (Iv 4, 7—42), koju bismo mi nazvali pokvarenom, koja ne 
vrijedi ništa, na koju nema smisla ni pogledati. On s njom razgo- 
vara na studencu Jakovljevu i otkriva joj svoju tajnu — da je on 
onaj koga čekaju i koji ima doći. Njoj govori ono što nije rekao 
mnogome koji je možda u očima svijeta bio vredniji, veći, moćniji. 
Bog silazi među malene, siromašne i grešne. To je njegova Ietoda. 
Ali on nije ostao samo na jednom mjestu i čekao da k njemu 
dolaze i da ga traže, da mu kucaju na dobro zaključana vrata. 
Ne, on ide od grada do grada, od sela do sela, po onim tvrdim 
putovima i gorskim stazama...« ulazi u sela, gradove, u 
zaseoke ...« (Mk 6, 56). Propovijeda na obalama, na gorama, u 
zbornicama. Svuda se susreće s ljudima. Traži, sije sjeme Božje 
riječi! »... Sin čovječji dođe potražiti i spasiti izgubljeno« (Lk 
19, 10). 


S takvom su metodom nastupali apostoli. Zajednica Božjeg 
naroda bila je tako jedinstvena, tako u sebi izjednačena da se nisu 
jedni strašili pred drugima, premda je ta zajednica bila uvijek 
hijerarhijski uređena, i uvijek su bila naglašena ovlaštenja kojima 
je Krist ovlastio i Petra, i apostole, i svećenike! Sve je to bilo 
poznato, a opet — sve je obuhvaćao duh jedinstva i duhovne, 
evanđeoske jednakosti. Tako je to bilo u onoj mučeničkoj epohi. 

Petar stanuje u kući jednog kožara (Dap 10, 6). Pape prvih vremena 
žive, rekao bih, na ulicama siromašnoga svijeta. 


Kada je pak Crkva dobila slobodu i kad su je počeli obasipati 
privilegijama, povlasticama, onda je ona došla u veliku opasnost 
da su oni koji su morali uvijek silaziti počeli se uzdizati. I stali su 
se graditi dvorovi i zidovi, i dolazilo je do sve većega udaljivanja 
između malih i velikih. Nismo li i mi još prilično opterećeni tim 
shvaćanjem, koje je daleko od evanđeoskog duha, da dijelimo ljude 
na visoke i niske... aristokraciju i plebs, feudalce i kmetove, ka- 
pitaliste i proletere? Često je postojala opasnost, uvjetovana raz- 
vojem povijesnih situacija, da su se predstavnici Crkve jednim 
dijelom nalazili uz one gore, i premda su morali uvijek silaziti, 
zaboravljali su one dolje, one male, one siromašne, one grešnike. 
Koncil ponovno želi naglasiti tu veliku metodu evanđeoske pastve: 
sići i tražiti! 

I eto, zadnja povijest Crkve tako se u tom smjeru razvijala da je- 
dnostavno oduševljava svijet. Mi nećemo optuživati predstavnike 
Crkve Božje prošlih vremena da nisu imali dobrih nakana, dobrih 
želja i da nisu unijeli u svijet svu svoju žrtvu, ali metode, stil živo- 
ta, npr. u feudalno doba, bio je takav. 


Ivan XXIII se nekako više oslobodio starih stilova i počeo je si- 
laziti, izlaziti, udaljivati se od »zlatnog zatvora«. Pavao VI čak leti 
u Bombay, i najljepši je kad doručkuje sa siročadi i kad zagrli bo- 
lesno dijete pa plače s njim. To je silaženje i traženje. Zašto ide u 
UN? Zašto ulazi u jedan skup gdje su mnoge delegacije duhovno 
tako daleko od onoga što Papa može reći, donijeti, jer su daleko 
od Krista, daleko od Evanđelja? Za njih je to još nepoznati Bog. Ali 
Papa ide tamo. Zašto? Jer je traženje evanđeoska metoda. Doći u 
susret, potražiti što je izgubljeno, potražiti one koji su daleko, koji 
lutaju. Tim se, eto, mislima mora raširiti naše svećeničko srce da 
usvojimo stajalište evanđeoskog stila, da siđemo, da se približimo. 
Vidjet ćemo sutra i prekosutra na koji način naš svećenički dekret 
zamišlja postkoncilskog svećenika i na koji način moramo ostvariti 
zajednicu: zajednicu u našim svećeničkim redovima, zajednicu s 
našim biskupom, zajednicu s našim vjernicima. Čut ćemo tekstove 
Dekreta što nam ih Duh Sveti daje po Koncilu. Ali danas usvojimo 
tu misao, ispitajmo svoju savjest, da li je naša duša doista raspolo- 
žena da spomenutom metodom današnje mnoštvo prožmemo Kri- 
stom, da ovom naraštaju objavljujemo Zajednicu Ljubavi, Obitelj 
Božju, Crkvu Božju. Današnjeg čovjeka treba osvojiti i pristupiti 
mu baš tom metodom. 


Čovjek devetnaestog vijeka, koji je živio još na početku sjetve 


zabluda, kada su one osvajale i mnogo obećavale, bio je mnogo 
ponospiji, oholiji. Ali čovjek dvadesetog vijeka je više razočaran, 

prevaren, u sebi rastrgan. I zato što je ponižen, zato je nekako i po- 
nizniji. Tog čovjeka, utopljenog u mnoštu, treba spasiti preko Zaje- 
dnice, ali mu treba pristupiti s poniznošću i ljubavlju. 


Crkva mora danas nastupiti kao Zajednica! Ako svaki ostane sam 
za sebe, neće moći mnogo učiniti, neće moći mnoge rasvijetliti ni 
mnoge osvojiti. Zato se moramo naviknuti na to da zajednički na- 
stupamo, studiramo probleme i tražimo rješenja. Svoju župu, svo- 
ju biskupiju moramo organizirati tako da u njima razvijemo svijest 
zajedničke odgovornosti za sudbinu svijeta, za sudbinu čovječan- 
stva, da doista Riječ Božja, koja je s Neba sišla, bude poznata kroz 
život jedne cijele Zajednice koja se zove Božja obitelj, Božji Narod! 


Da bismo u sebi imali taj komunitarni duh, da bismo u sebi ra- 
zvijali tu komunitarnu dimenziju, moramo doći u školu Isusova 
Srca, Krist nam mora biti neprestano otvorena knjiga iz koje bez 
prestanka studiramo. Dekret kaže da treba unići, prodrijeti u Kri- 
stov Misterij, upoznati Krista. Ali mi ćemo sve više željeti upoznati 
Krista, njegov Misterij, njegov Dar, ako ga budemo ljubili. On je 
Istina koju treba ljubiti. Svećenik mora biti svjestan da je stvar 
Kristova i njegova stvar, da je svrha njegova dolaska i svrha sve- 
ćeničke egzistencije. Svećenik mora biti svjestan da je želja Kristo- 
va Srca i u njega položena. Što je Krist želio, to mora željeti i sva- 
ki svećenik. A Krist se želio sav darovati i poći na oltar križa da bi 
skupio to čovječanstvo, rastrgano i raspršeno mnoštvo, u vječnu 
zajednicu posinaštva i vječnog bratstva. »Da raspršene sinove Bežje 
skupi u jedno« (Iv 11, 52). 


To je Božja želja i nakana, to mora biti i naša želja i nakana i pre- 
danje, tj. da se posve darujemo Kristu. Predajmo mu se na raspo- 
laganje s velikim srcem i velikodušnom dušom da u zajednici s njim 
u Crkvi budemo graditelji postkoncilskog doba, unoseći u današnje 
mnoštvo svježinu, svjetlo, nadu, ljubav — OBJAVU BOŽJU! 


176 


B. Odnosi u crkvi 


Jučer smo rekli da svećenik mora u sebi razvijati komunitarnu 
dimenziju, da mora imati široko srce. Metoda naše pastve mora biti 
evanđeoska: silaženje i traženje. Zajednica Božjeg naroda položena 
je u svijet i povijest kao kvasac u tijesto! No unutar Božje obitelji- 
-Crkve postoje odnosi na koje je Koncil bacio posebno svjetlo: od- 
nos biskupa i svećenika, odnos svećenika međusobno i odnos sveće- 
nika prema vjernicima. Zajednica ne može biti bez autoriteta. Kon- 
cil osobito jasno daje autoritetu u Crkvi evanđeosko tumačenje. 


U zemaljskom mnoštvu vlast može poprimiti i oblike diktature. 
Tako zovemo autoritet koji se nameće silom i poslušnost iznuđuje 
strahom. U Crkvi Božjoj je autoritet sigurno božanskog podrijetla 
na poseban način. »Tko vas sluša, mene sluša; tko vas prezire, me- 
ne prezire« (Lk 10, 16). Isus Krist se poistovjetuje s onima kojima 
je povjerio duhovnu vlast u svojoj Crkvi. Stoga mi svećenici mora- 
mo u sebi razvijati evanđeosko shvaćanje autoriteta što postoji u 
Crkvi i u njemu nastojmo uvijek prepoznavati Isusa Krista. Ali 
autoritet u Crkvi nije i ne smije biti autoritet diktature. On je auto- 
ritet očinstva! Bog, koji je otac i kojem se po Gospodinovoj nauci 
Iolimo: Oče naš, izvor je svakog autoriteta, i to se očinstvo zapravo 
prelijeva i na sve nosioce vlasti u društvu, a pogotovo u Crkvi. Bi- 
skup prema tome, kao ni župnik u župi, nije despot, apsolutni i ne- 
ograničeni gospodar. On je otac. I Sv. Otac Papa je otac u Crkvi, 
otac svih. 


Biskup, a s njim u jedinstvu uprave i svećenik-župnik, tako mora 
shvaćati svoj autoritet. Naš svećenički Dekret De Presbyterorum 
ministerio et vita, govoreći o odnosu biskupa i svećenika, tumači 
ga ovako: »Svi svećenici zajedno s biskupima dionici su jednoga 
istog svećeništva i poslanja Kristova, a to jedinstvo posvećenja i po- 
slanja zahtijeva njihovu hijerarhijsku zajednicu s Redom Bisku- 
pa...« 


Biskupi ih, dakle, radi Duha Svetoga koji je svećenicima dan po 
svetom ređenju, imaju kao nužne pomoćnike i savjetnike u slu- 
žbi i zadaći učenja, posvećivanja i upravljanja Božjeg naroda. 


»Radi te, dakle, zajednice u istom svećeništvu i ministeriju neka 
biskupi smatraju svećenike svojom braćom i prijateljima i neka im, 
prema mogućnostima, bude na srcu njihovo materijalno, a osobito 
duhovno dobro. Posebno pada na njih teška dužnost posvećenja 
njihovih svećenika. Neka se brinu s najvećom brigom za neprestanu 
formaciju svoga svećeništva. Neka ih rado slušaju, pače neka ih pi- 
taju za savjet i neka s njima razgovaraju o onome što se tiče po- 
treba pastoralnog rada i dobra dijeceze. Da se pak to ostvari, neka 

se prema današnjim prilikama i potrebama — oblik i pravne norme 
imaju se donijeti — uspostavi skup ili senat svećenika, Presbyte- 
rium repraesentantium — predstavnika svećeništva, koji bi mogao 
uspješno pomagati biskupa svojim savjetima u upravi dijeceze. 


»Svećenici pak, imajući pred očima puninu sakramenta reda koji 
biskupi posjeduju, neka u njima poštuju autoritet Krista, vrhovno- 
ga Pastira, neka dakle svom biskupu budu privrženi iskrenom lju- 
bavi i poslušnošću... 


»Jedinstvo biskupa i svećenika zahtijeva se tim više u ove naše 
dane, jer je u ovo doba potrebno, zbog raznih uzroka, ne samo po- 
duzeti mnogovrsne oblike apostolskih pothvata nego i prijeći grani- 
ce župe i dijeceze. Nijedan dakle svećenik ne može sam ili pojedi- 
načno ispuniti dostatno svoju misiju, već samo zajedničkim silama 
s drugim svećenicima pod vodstvom onih koji su predstojnici Crk- 
ve« (Cit. Dekret br. 7). 


Te nam rečenice osvjetljuju autoritet u Crkvi kao očinstvo, a to 
nije autoritet sile, nego suradnje. Tako je u obitelji. Otac ne zapo- 
vijeda jednako djetetu, koje još nije u stanju služiti se razumom, 
kao i odraslom sinu. Dok će onom malom djetetu nalagati bez ve- 
likih obrazloženja, s odraslim će sinom razgovarati, savjetovati se. 
To ne umanjuje autoritet ni poštovanje autoriteta, kao ni obvezu 
poslušnosti. Ostvarenje Božjih nakana može se postići samo poslu- 
šnošću. Budimo poslušni Duhu Svetome! Tako je shvaćao svoj auto- 
ritet i pokojni Papa Ivan Dobri. Pater Lombardi kaže da mu je Pa- 
pa Ivan u jednom razgovoru rekao: »Ja nisam tu da vodim Crkvu. 
Ja sam tu da slušam što Duh Sveti govori u Crkvi.« 


Duh Sveti može često preko običnog vjernika ili svećenika kariz- 
mom dati smisao ili poticaj za dobro cijele Crkve. Autoritet, posta- 
vljen da vodi Crkvu ili njezin dio, mora to saslušati i onda pred 
Bogom ispitivati da li je dobro, da li je doista od Duha Svetoga. 
Ima vlast odlučivati, ima vlast suditi, ali ima i dužnost saslušati. 
Koncil je u tom smislu dao poticaj. U tom duhu je sveti otac papa 
Pavao VI osnovao Sinod biskupa koji će mu biti na raspolaganje i 
preko kojeg će zapravo sabirati poticaje Duha Svetoga iz cijele 
Crkve. U tom će smislu i biskupi okupiti oko sebe senat svećenika 
izabranih iz pastve, iz neposrednog kontakta s vjernicima i proble- 
mima. Njihova će dužnost biti da svom Biskupu kažu iskreno i 
otvoreno što misle. 


Autoritet se ne smije zatvoriti. Onda se osuši, postane statičan, 
tada zamre inicijativa. Autoritet koji zna osluškivati i dobro pratiti 
što Duh Sveti govori preko onih kojima on zapovijeda, bit će dina- 
mičan, pokretan i pun inicijative. 

Draga braćo svećenici, moramo biti pošteni kada sudimo svoje 
poglavare. Sami sebi moramo priznati da štošta ne znamo, a njima 
je poznato. Neke probleme gledamo suviše jednostrano, pa onda op- 
tužujermno poglavare što ih nisu odmah riješili. Oni opet bolje znaju 
svoje mogućnosti i nemogućnosti. Prema svojim poglavarima mora- 
mo biti širokogrudni i uviđavni. U svom biskupu gledajmo oca, 
možda starijeg brata, ali uvijek mu pristupajrmo s iskrenim povje- 
renjem. On sigurno uvijek ima dobre nakane i dobro želi, a mi mo- 
žda ne znamo koliko i trpi. 


Što naš Dekret kaže o bratskoj povezanosti među svećenicima? 
»Svi su svećenici, postavljeni ređenjem u red svećeništva, među- 
sobno povezani intimnim sakramentalnim bratstvom; osobito u 
dijecezi, u kojoj služe pod vodstvom vlastitog biskupa, oni sačinja- 
vaju jedan prezbiterij... .a (br. 8). 


Kako je to lijepo rečeno: intimno sakramentalno bratstvo! I vjer- 
nike povezuje također jedno sakramentalno bratstvo sakramentom 
krštenja po kojem su svi sliveni u jedno srce, u Srce Kristovo. U 
svećenicima je to sakramentalno bratstvo još više potencirano sa- 
kramentom svećeničkog reda kojim mi još bogatije participiramo 
u Kristovu Srcu i njegovu vječnom Svećeništvu. »...a vi ste svi 
braća« (Mt 23, 8). Na temelju tog sakramentalnog bratstva među 
svećenicima se moraju razvijati susreti puni ljubavi i pažnje, među- 
sobnog pomaganja i suradnje. 


Stoga je od najvećeg značenja da se svi svećenici, bilo dijecezan- 
ski, bilo redovnički, međusobno pomažu, da budu uvijek suradnici 
istine — cooperatores veritatis . . . (br. 8), istine koju treba dati. Mi 
nismo posvećeni sakramentom svećeništva da to za sebe zadržimo. 
Svećeništvo je obveza neprestanog davanja, ižarivanja ljubavi, traj- 
nog darivanja Objave! Svećenik je vidljiva prilika Objave pod ko- 
jom Krist govori, uči, poziva i nudi vječnu očevu ljubav. 


Pojedini dakle svećenici povezuju se sa svojom subraćom vezom 
ljubavi, molitve i svestrane suradnje, i tako se očituje ono jedinstvo 
kojim je Krist htio da njegovi budu združeni, da svijet upozna da 
je Sin poslan od Oca... (br. 8). 


»Stoga neka stariji primaju mlađe kao braću i neka ih pomažu 
u prvim pothvatima i dužnostima službe. Isto tako neka nastoje 
razumjeti njihovo mišljenje, iako različito od vlastitoga, i neka s 
blagonaklonošću prate njihove pothvate. Mladi pak neka poštuju 
dob i iskustvo starijih i neka se u stvarima dušobrizničke službe s 
njima savjetuju i rado surađuju«. 


Vođeni bratskim duhom, svećenici neka ne zaborave gostoljubi- 
vosti, neka njeguju dobrotvornost i zajednicu dobara, osobito neka 

budu brižni prema onima koji su bolesni, žalosni, odviše poslom 
opterećeni, osamljeni, izbjeglice iz domovine, te prema onima koji 
trpe progonstvo. Da pak odmore duh, neka se rado i s radošću sa- 
staju, sjećajući se riječi kojima je Gospodin pozivao umorne aposto- 
le: »Hajdete i vi u osamu, na samotno ijesto, i otpočinite malo« 
(Mk 6, 31). Osim toga, da svećenici nađu uzajamnu pomoć u njego- 
vanju duhovnog i intelektualnog života, da mogu prikladnije sura- 
đivati u službi i izbjeći pogibeljima koje možda nastaju zbog osa- 
mljenosti, neka se među njima promiče neki zajednički život ili ne- 
ka zajednica života, koja pak može imati više oblika prema različi- 
tim duhovnim i pastoralnim potrebama, naime: zajedničko stano- 
vanje, gdje je moguće, ili zajednički stol ili barem česti ili povreme- 
ni sastanci. Moraju se također veoma cijeniti i promicati udruži- 
vanja koja, statutima odobrenim od kompetentne crkvene vlasti, 
prikladnim i zgodno prokušanim uređenjem života i bratskom po- 
moći njeguju svetost svećenika u vršenju službe i tako nastoje slu- 
žiti cijelom svećeničkom redu«. 


»Napokon, neka svećenici znaju da su zbog iste zajednice u sve- 
ćeništvu osobito obvezani prema onima koji trpe u nekim poteško- 
ćama, neka im na vrijeme pruže pomoć i neka ih, ako je potrebno, 
diskretno opominju. One pak koji su u nečem klonuli neka susreću 
s bratskom ljubavlju i uvijek velikodušno, neka za njih neprestano 
mole Boga i neka im se stalno pokazuju kao prava braća i prijate- 
lji« (br. 8). 


Koncil, kako vidimo, mnogo pažnje posvećuje zajednici svećenika 
da budu doista acies ordinata u velikoj duhovnoj borbi... Kod nas 
će biti teško ostvariti zajedničko stanovanje svećenika, stoga mi 
moramo poticati na ono treće: »da se što češće, rado i s radošću 
sastaju«. Svećenik se mora radovati susretu sa svećenikom. Sveće- 
nici ne bi smjeli prolaziti jedni kraj drugih kao stranci ili tuđinci 
ni onda kad se na ulici susretnu, pa makar se prije toga nisu po- 
znavali. Jedan drugoga mogao bi tada obdariti barem ljubeznim 
pozdravom i smiješkom koji je vjesnik iskrenih želja. Na svojim 
pak sastancima treba da vrijeme što bolje iskoriste za duhovno i 
intelektualno produbljivanje. Dobro će biti da se koji put sastanu, 
da zajednički, u vedroj atmosferi, provedu koji sat zasluženog od- 
mora! »Ecce, quam bonum et quam jucundum habitare fratres in 
unum!« (Ps 132, 1.) 


Napokon, nekoliko riječi o odnosu svećenika prema vjernicima 
i prema ljudima uopće. Više puta čovjeka susreću s mnogo tvrdoće 
i grubosti. Prema »višim« ljudima su obično pažljivi, ali prema 
»Imalom «čovjeku znaju biti bezobzirni. A ipak taj »mali« čovjek, 
makar bio siromašan i neuk, osjeća svoje ljudsko dostojanstvo i bo- 

li ga tvrdoća postupka. Kako je ugodno kada ljudi u zemaljskim zva- 
njima znaju lijepo primiti i poslužiti čovjeka! I nama je to tako 
drago doživjeti! Svećenici Isusovi imaju posebnih razloga da po- 
štuju i cijene čovjeka. 


Materijalizam shvaća čovjeka fiziološki i onda kada ga analizira 
psihološki. Za materijalistu čovjek je nešto prolazno i krhko. Za 
svećenika čovjek mora biti nešto kudikamo više, jer ga moramo 
shvaćati teološki. Moramo ga promatrati u svjetlu eshatologije. Baš 
eshatološki shvaćen čovjek postaje za nas stvarnost koja nas potre- 
sa. Uzmite dijete što trči ulicom, mladića, makar on bio i huligan, 
djevojku koja možda djeluje odbojno svojim nametanjem, radnika 
koji je možda previše izmučen a da bi dospio razmišljati o velikim 
pitanjima. Zamislite sada: svako to ljudsko biće nosi u sebi vječnu 
sudbinu. Svaki će taj čovjek jednog dana ući u svoju vječnost. Hoće 
li to biti nebo, vječna ljubav i radost, ili će to biti uvijek i zauvijek 
promašena egzistencija u vječnom plaču i očaju? U svjetlu te stvar- 
nosti gledajte čovjeka! Onda ćete imati prema njemu potresno po- 
štovanje i još potresnije sažaljenje kad pomislite: eto, taj bi čovjek 
mogao biti zauvijek nesretan. 


Osim toga, mi morarmo čovjeka gledati u Kristovu Srcu. Da li do- 
voljno duboko razmatramo istinu da je Bog — Neizmjerni — za 
tog čovjeka sišao s neba i pošao na križ? Ako je Bog toliko poštivao 
svoje stvorenje, onda se moramo i mi u školi Kristova Srca naučiti 
cijeniti tog čovjeka, bez obzira na njegovu boju, bez obzira na nje- 
govu dobrotu ili zloću. On može biti najpakosniji, ali dok je ovdje 
i dok se s njim susrećemo, Bog ga još uvijek ljubi. Bog ne ljubi 
samo one koji su u paklu, jer su osuđeni i jer su se istrgli iz nje- 
gove ljubavi. Današnji Savao može sutra biti Pavao. Stoga naš na- 
stup prema čovjeku mora biti pun poštovanja. U njemu moramo 
gledati Krista i onda kada je grešnik, jer premda Krist nije u njemu 
milosno prisutan, ipak je prisutan željom da ga spasi. 


Svoja primanja čovjeka u uredu, u ispovjedaonici, svoje susrete 
s čovjekom na ulicama i u kućama moramo uvijek tako proživlja- 
vati: Ja mu moram objaviti Krista, ali Krista koji ga ne sudi — »ni- 
sam došao suditi svijetu, nego svijet spasiti« (Iv 12, 47). — Moramo 
svakom objaviti Krista koji ga ljubi i traži, koji je k njemu sišao! 
Svećenik mora čovjeku sići da bude s njim malen, da plače s onim 
koji plače, i raduje se s onim koji se raduje! (Rim 12, 15). 


Mi ne smijemo lomiti duše. Koji put i naši svećenički postupci 
lome duše. Zatvore im pristup zauvijek — i svećeniku, i Kristu, i 
spasenju! 

A što Dekret kaže o odnosu svećenika i vjernika? 
. Sa svima koji su u krsnom studencu preporođeni svećenici 
su braća među braćom — fratres inter fratres, jer su članovi jednog 
te istog Tijela Kristova čija je izgradnja svima povjerena. 


»Svećenici dakle moraju tako upravljati da ne traže svoje, nego 
ono što pripada Isusu Kristu; neka s laičkim vjernicima uspostave 
suradnju i neka se među njima vladaju po primjeru Učitelja, koji 
među ljude »nije došao da bude služen, nego da služi i život svoj 
dade kao otkupninu za mnoge« (Mt 20, 28). Neka svećenici iskreno 
priznaju i promiču dostojanstvo laika i udio koji im pripada u misi- 
ji Crkve... Neka rado saslušaju laike, bratski razmatrajući njiho- 
ve želje i priznavajući njihovo iskustvo i kompetenciju na raznim 
područjima ljudskog djelovanja, da zajedno s njima mogu raspo- 
znavati znakove vremena. 


»Ispitujući duhove da li su od Boga, neka s osjećajem vjere ot- 
krivaju mnogovrsne karizme laika, kako skromne, tako i uzvi- 
šenije, i neka ih s radošću priznaju, marljivo njeguju. 


»Isto tako neka s pouzdanjem laicima povjeravaju zadatke u 
službi Crkve, ostavljajući im i slobodu i prostor djelovanja, pače, 
neka ih prikladno potiču da rade vlastitom inicijativom. 


»Njihova je dužnost da različita mišljenja tako usklađuju da se 
nitko u zajednici vjernika ne osjeća stranim... Njihovoj se poseb- 
noj brizi povjeravaju oni koji su se udaljili od primanja sakrame- 
nata, pače, možda i od vjere odustali. I, dakako, neće propustiti da 
im priđu kao dobri pastiri« (br. 9). Dekret govori vjernicima o 
svećenicima: »Sami pak kršćanski vjernici neka budu svjesni da 
imaju obveza prema svojim svećenicima, i neka ih stoga časte si- 
novskom ljubavlju kao svoje pastire i očeve; isto tako, učestvujući 
u njihovim brigama, neka molitvom i djelom, koliko je moguće, 
budu na pomoć svojim svećenicima da mogu jače nadvladati pote- 
škoće i plodonosnije ispunjavati svoje dužnosti« (br. 9). 


Koncil, eto, želi ujediniti sve, zbližiti sve. Želi prožeti sve Kristo- 
vim duhom da Krist bude u nama i mi u njemu jedno! 

C. Harmonija svećeničkog života 


Najprije poslušajmo riječi našeg svećeničkog Dekreta! 

»Svećenici Novog zavjeta svojim se zvanjem i ređenjem doduše 
odabiru u krilu Božjeg naroda, ali ne da se rastave, bilo od njega, 
bilo od kojeg čovjeka, nego da se posvema posvete djelu za koje 
ih Gospodin uzima. Ne bi mogli biti Kristovi službenici kad ne bi 
bili svjedoci i djelitelji nikojeg drugog života osim zemaljskoga, ali 
ni ljudima ne bi mogli služiti kad bi ostali strani njihovu životu 
i prilikama. Sama njihova služba s posebnog razloga zahtijeva da 
se ne izjednače s ovim svijetom (Rim 12, 2), a ujedno ipak traži da 
žive među ljudima ovog naraštaja i da kao dobri pastiri poznaju 
svoje ovce, a da također nastoje privesti i one koje nisu iz ovog ov- 
činjaka, da i one čuju Kristov glas te da bude jedno stado i jedan 
Pastir (Iv 10, 14—16). A da to mogu postići, mnogo doprinose one 
vrline koje se s pravom cijene u ljudskoj zajednici, kao što su: 
dobrota srca, iskrenost, snaga i stalnost duha, postojana zauzetost 
za pravednost, uljudnost i druge koje preporuča apostol Pavao: 
»...Što je god istinito, što god časno, što god pravedno, što god 
čisto, što god ljubazno, što god hvalevrijedno; je li što krepost, je 
li što pohvala — to nek vam je na srcu!« (Fil 4, 8) (br. 3). 


»Sama pak svetost svećenika najviše doprinosi da svoju službu 
plodno izvršuju. Premda naime milost Božja može ispuniti djelo 
spasenja i pomoću nedostojnih službenika, ipak Bog redovitim za- 
konom voli pokazivati svoje čudesne zahvate po onima koji, postav- 
ši poslušniji poticaju i vodstvu Duha Svetoga, zbog svoje svetosti 
života i intimnog sjedinjenja s Kristom mogu reći s Apostolom: 
»Živim, ali ne više ja, nego živi u meni Krist« (Gal 2, 20 br. 12). 


Tako Decretum De Presbyterorum Ministerio et Vita! Rekli smo 
da svećenik mora oko sebe stvarati i izgrađivati zajednicu. Mora biti 
svjedok Kristov i nosilac Objave. On mora biti u tom svijetu da ga 
spasava i privodi Bogu. 

Ali on je u tom svijetu postavljen u uvjete koji mu nisu uvijek 
skloni, koji mu ne pomažu, nego mu često stavljaju velike zapreke. 
Stoga svećenik, da bi mogao uspješno izvršavati svoju misiju, mora 
sam u sebi stvoriti harmoniju i jedinstvo života (br. 14). 


U Dekretu je orisan lik postkoncilskog svećenika kako ga Koncil 
zamišlja. Svećenik nije ređen za sebe. On je ređen da daje, da ne- 
prestano dariva i obogaćuje svijet u kojem živi Otkupljenjem. 


Kakve vrline mora posjedovati? Kakve kreposti? Koje posebne 


kvalitete, po želji Koncila, mora u sebi izgrađivati da bude uvijek 
bogat za davanje? 

U prvom redu on mora biti čovjek vjere, čovjek duboke vjere, i 
to baš danas kad je u mnogim dušama vjera utrnula, a u mnogima 
je tako slaba, tako krhka. On mora biti čovjek prosvijetljene i jake 
vjere, tako da u sve probleme i u sve prilike života unosi to svjetlo. 
Zatim, on mora biti čovjek nade. Uvijek treba da uzdiže nadu. Oko 
sebe mora širiti vedri kršćanski optimizam po nadi koja je iščeki- 
vanje uskrsnuća i život vječni. Nadasve pak Inora biti čovjek ljuba- 
vi! 


Ali Koncil govori još o nekim vrlinama koje su mu osobito danas 
potrebne u vršenju svetog misterija. Koncil želi da svećenik bude 
ponizan, skroman i jednostavan (br. 15 i 17). Naročito preporuča 
svećeniku duh poslušnosti (br. 15), da se nauči primati odluke svo- 
jih poglavara u duhu vjere. U sebi treba da razvija stalno sjedinje- 
nje s Kristom. Ovaj naš naraštaj stoji kao Macedonac pred Pavlom 
i zove nas: Dođi i pomozi nam! (Dap 16, 9). 


Da bismo mu mogli pomoći, moramo biti apostoli ovog našeg na- 
raštaja, ovog našeg vremena, ovog našeg mnoštva u kojem živimo. 
Danas mogu biti apostoli samo oni koji su se posve odrekli sebe i 
žive samo za Krista. To su svećenici koji neće ni u čemu tražiti svoj 
interes, svoju udobnost, nego će tražiti sarno ono što Bog želi. 
Apostoli današnjeg vremena su oni koji su pripravni poći u svijet 
samo s križem u ruci, potpuno predani Kristu, uvijek spremni da 
s njim budu razapeti. 


Samo ljudi puni Boga osvajaju svijet za Boga! 


Kad sam imao mogućnost posjetiti u Krašiću blažene uspomene 
kardinala Stepinca i kad sam mogao biti kod njega, a koji put sam 
ostao i po cijeli sat, vraćao sam se od njega osvježen, kao duhovno 
okupan. To su bile za me kao neke duhovne vježbe. Prisutnost Bo- 
žjeg čovjeka uvijek obogaćuje, nadahnjuje i potiče. A zašto je on 
tako djelovao na sve one koji su k njemu dolazili? Zašto se susret 
s njim utisnuo u dušu? Zato što je njegova duša bila puna Boga! 
Bog je u njemu živio. Bog je u njemu slobodno radio, i on je htio 
vršiti samo volju Božju. Bogu se dao na raspolaganje da On u nje- 
mu ostvari ono što je želio ostvariti. Stoga je bio tako privlačiv. Ši- 
rio je oko sebe duhovnu atmosferu, hrabrio je i uzdizao! 


Draga moja braćo, i mi moramo u sebi to ostvariti. Svećenika 
mora posvećivati njegova služba. Propovijedati, ispovijedati, kate- 
hizirati, posjećivati bolesnike, sve to svećenika posvećuje. Ali, da bi 
ta služba u njemu umnožila božanski život, on mora ulaziti posve- 
ćen u taj Božji posao. Svećeničko zvanje nije kao ostala zvanja 
ovoga svijeta. To je vrhunaravno zvanje. To nije zvanje »od kojeg 


184 


bi se živjelo, nego za koje se mora živjeti«. Svećenik je sav uronjen 
u božansku atmosferu. Treba da je doživljava dubokom vjerom, 
da je u sebi sačuva i oko sebe širi i da je zapravo upozna. 


Potrebno mu je trajno bdjenje da milost bude u njemu prisutna, 
da Krist u njemu doista živi. Stoga je najveća tragedija za jednu 
svećeničku dušu ako se igra s grijehom. Prisutnost svetogrdnika u 
svetištu je najžalosnija stvarnost. I to je jedan od uzroka dekristi- 
janizacije svijeta! 


Ako čovjek studira jednu župu, koja je možda duhovno straho- 
vito pusta, zapuštena i mrtva, ako studira zašto su ti ljudi tako 
tvrdi, zatvoreni, da ih ništa ne može pokrenuti, onda je koji put 
dobro baciti pogled u prošlost te župe. Jedan mi je svećenik pripo- 
vijedao za svoju župu na kojoj se muči i radi, a opet tako malo 
vidi uspjeha i tako se teško diže — da je u njoj bio desetke godina 
svećenik koji je najviše vremena živio u gostionici. Pio je, opijao se, 
a uz to je onda bilo i drugih poroka. Godinama i godinama je svje- 
tionik, koji je morao osvjetljavati putove, voditi duše i oplemenji- 
vati srca, bio u sebi ugašen, mrtav! »...Imaš ime da živiš, a mrtav 
si« (Otkr 3, 1). Svetogrđe u svetištu! Mi smo dužnici prema Bogu, 
prema Isusu Kristu, prema svakoj duši, koja vrijedi više nego sav 
svijet (Mt 16, 26). »Svećenici su dužnici svima... « (br. 4.). Svima se 
moramo darovati u savršenoj čistoći života. 


Naš svećenički Dekret, pisan s toliko topline i u svim svojim 
točkama bogat za meditaciju, ponovno naglašava svećeničku čisto- 
ću, celibat. Daje mu svoju posebnu sankciju proglašavajući ga obi- 
lježjem koje svećenika čini najsličnijim Kristu (br. 16). 


Koja nam sredstva Koncil predlaže da u sebi razvijemo jaku, 
duhovnu i svetu ličnost? Što nam Koncil preporuča da u sebi odgo- 
jimo apostolsku dušu koja će biti revna i zauzeta za slavu Božju i 
duše? 


Prvo što nam preporuča jest Euharistijski život (br. 18), Isus u 
misi. Misa je za dnevno duhovno kupanje. U misi se sjedinjujemo 
s Isusom i dobivamo svakog dana novu duhovnu energiju koja nas 
čuva u nama samima, a zatim čini sposobnima da djelujemo kao 
kvasac u tijestu, kao sol zemlje i svjetlo svijeta. 


Što nam još preporuča? Visitatio Sanctissimi! Klečati pred sveto- 
hraništem, možda ne ni klečati, ali dići se duhom pred svetohrani- 
štem. Jedna mi je osoba rekla za svog župnika: »Tako nam je bilo 
drago kad smo ga vidjeli gdje navečer odlazi u Crkvu i tamo dugo 
ostaje. Crkva nam je nekako toplija!« 

Svećenik pred svetohraništem! On je često u svojoj župi sam. Sve- 
ćenička duša zapravo ni među vjernicima ne može naći prijatelja 
koji bi ga potpuno razumio. On mora imati jedno savršeno sveto i 
čisto prijateljstvo koje će mu davati puninu da se ne osjeća osa- 
mljen. Tu je njegov najbliži i najvjerniji prijatelj — Isus u sveto- 
hraništu. 


Nadalje nam Koncil stavlja snažno na srce čitanje Sv. pisma (br. 
18). 


Kada čovjek čita neku duhovnu knjigu, može u njoj naći mnogo 
srca, znanja i dubine, a ipak ga ne zahvaća tako kao Sv. pismo. Kad 
uzmerno u ruke Božje Knjige, pa čitamo Evanđelja, Poslanice, Pro- 
roke itd., onda u tom štivu osjetimo jednu drugu prisutnost — pri- 
sutnost Duha Svetoga. Duh Sveti kroz svoju riječ djeluje na čo- 
vjeka. Sv. pismo mora biti dnevna svećenička hrana. Treba naći 
barem deset minuta vremena dnevno, ako ni to nije moguće, onda 
barem pet minuta, ali treba svaki dan otvoriti knjigu riječi Božje. 
Tko je ne čita, osuši se brzo i njegova riječ više nema funkcije. 


Svećenik je pozvan i od Koncila da bude čovjek meditacije. Da 
bismo mogli davati, uvijek davati i objavljivati riječ Božju, moramo 
biti puni riječi Božje. Ona nas prožima i natapa kroz meditaciju. 
Meditirati se može na sprovodu, kad se polazi k bolesniku. Mediti- 
rati se zapravo može uvijek kad je čovjek sam. Uvijek je dobro 
svoje misli skrenuti na Božje stvari, na Božju prisutnost. Razmi- 
šljajmo o Božjim djelima, a osobito razmišljajmo o Kristu Raspe- 
tomu! 


Apostol postkoncilskog doba mora biti čovjek molitve, i to iskre- 
ne, duboke i univerzalne molitve. Usklađenje unutarnjeg i vanjskog 
života »može se postići samo ako svećenici molitvom sve intimnije 
prodiru u Kristov misterija (br. 14). 


»Hvale i zahvaljivanja, koja svećenici izvršuju u služenju Euhari- 
stijske Žrtve, proširuju dalje kroz razne časove dana moleći božan- 
ski Oficij kojim se mole Bogu u ime Crkve za sav povjereni si 
puk, pače i za cijeli svijeta (br. 5). 


Osobito pak sredstvo koje će svećenike pomagati u postizanju 
svetosti jest zajednica, okupljanje svećenika da si pomognu, da pre- 
uzmu na sebe neke duhovne i materijalne obveze, ako bi se u zaje- 
dnici lakše formirali za apostole našeg naraštaja. 


Od nekoliko biskupa je bilo predloženo duhovno vodstvo. To je 
bio i moj prvi nastup na Koncilu. Predlagao sam da bi se Ordina- 

rijima preporučilo, nisam rekao »odredilo«, nego »preporučilo«, da 
u svojim dijecezama imaju duhovnike i za svećenike u pastvi. To bi 
imao biti njihov prijatelj koji bi ih povezivao i koji bi nastojao da 
im uvijek priskoči u pomoć kad nastanu njihovi duhovni i osobni 
problemi. Tako bi se spriječilo — po mom dubokom uvjerenju — 
mnogo zla, a možda i mnogo apostazija. Koncil nije tako formulirao 
prijedlog, ali je preporučio duhovno vodstvo kao sredstvo posveće- 
nja! »... directionem spiritualem magni habeant« (br. 18). 


Dobro je naći si duhovnog vođu, brata svećenika, možda susjeda, 
s kojim se može uvijek otvoreno i sasvim iskreno razgovarati o sve- 
mu što koji put može mučiti svećeničku dušu. I svećenik se mora na 
nekog osloniti da bude jači. Nastojmo si naći prijatelja duše koji će 
biti zauzet za našu dušu, pažljiv, kome će biti stalo za našu dušu... 
On ima biti naš ozbiljni savjetnik i iskreni prijatelj koji istinu go- 
vori u oči. 


Takav će nam pomoći da se lakše razvijamo i rastemo. 


S kakvim raspoloženjem u duši moramo započeti ostvarivanje 
velikog koncilskog programa? Vjerojatno vam je poznat primjer ko- 
ji ću vam reći. (Castegnaro: Katekizam za odrasle: sv. VIII str. 36) 
Josip Garcia Farfan strijeljan je u Meksiku 21. VII 1926. Stavio je u 
izlog svoga dućana natpis: »Živio Krist Kralj i Bog ne umire«! 

To je bio dovoljno velik zločin da ga general Amaya osudi na 
smrt. Doveli su ga na stratište. Jedan mu od vojnika porugljivo 
reče: »Sada ćemo vidjeti kako katolici znaju umirati«. On je 
imao kod sebe malo raspelo, izvadio ga je, poljubio i rekao: »Eto, 
tako umire katolik«! Zadnje riječi bile su: »Opraštam vam!« Pao 
je. Njegova česta molitva u životu bila je: »Bože moj, pomozi mi da 
za tebe nešto učinim! Još dosada nisam za tebe ništa učinio«! Takvo 
raspoloženje u ovo veliko doba mora biti u našoj svećeničkoj duši. 
Ovih smo dana govorili da svećenik mora imati veliku dušu za sva- 
kog čovjeka, da mora imati široko srce za cijeli svijet, za čitavo čo- 
vječanstvo. Ali, draga braćo svećenici, najširu dušu i najtoplije srce 
mi moramo imati za svoga Isusa, i to za Krista Raspetoga! 


Da bismo slijedili raspetoga Isusa, moramo u sebi njegovati 
duh siromaštva i duh žrtve (br. 17). Odbacimo od sebe svaku ras- 
koš. To ne Inože ići zajedno s duhom Evanđelja. To je duh svijeta. 
Duh svijeta, makar ušao u biskupske i župničke dvorove, uvijek o- 
staje duh svijeta. 


Dekret kaže: »Dapače pozivaju se da prigrle dragovoljno siroma- 
štvo kojim bi više bili slični Kristu i spremniji za svetu službu«! 
(br. 17). 

U svom smještaju, u svom namještaju, u cijelom stilu života 
svećenik je pozvan da usvaja i odsijeva evanđeoski duh. 


Nadalje, treba računati s križem. Svećenička molitva ima biti za- 
pravo uvijek spojena s križem. Nama svećenicima sam život donosi 
toliko prigoda da trpimo. Nije lako uvijek biti na raspolaganju ti- 
sućama duša od kojih svaka ima pravo doći da nešto moli, i svaku 
treba poslužiti. Vi morate služiti tisućama svojih župljana, svakog 
Imorate slušati, što god vas moli za svoju dušu, jer od vas traži Kri- 
sta. Nije lako uvijek biti na straži, uvijek biti pripravan odreći se 
sebe, prekinuti i svoj doručak i svoj ručak, dapače i svoj noćni po- 
činak, da poslužimo brata čovjeka. To je križ koji svaki dan mo- 
ramo uzeti na ramena da slijedimo Gospodina (Mk 8, 24). 


Dragi brate svećeniče, kad ujutro ustaneš, uzmi raspelo, poljubi 
ga i reci: »Eto, Isuse, što god mi danas dođe, što očekujem i ne oče- 
kujem, čemu se nadam i čemu se ne nadam, sve što dođe teško, muč- 
no i trpko u mom životu danas, sve ti to prikazujem unaprijed. 
Već sada to ljubim na križu, jer sve to ljubim u tebi i sve primam 
radi tebe«. Takvo raspoloženje mora imati Isusov svećenik. Apostol 
današnjeg vremena rora biti pripravan na krvavo i bijelo mučeni- 
štvo! Svećenik koji nije pripravan na mučeništvo negdje će zatajiti, 
možda i izdati, ali svećenik koji je uvijek pripravan umrijeti s Isu- 
som na križu neće nikada zatajiti. On se nikada neće prodati i nit- 
ko ga neće moći kupiti. 


Draga braćo svećenici, misli i riječi koje sam vam uputio od srca 
k srcu, to su misli Koncila. Kad dobijete u ruke Decretum de Pre- 
sbyterorum Ministerio et Vita, čitajte ga i razmatrajte. Vidjet ćete 
kako nam kroz njega toplo govori Duh Sveti. »Bože moj, pomozi mi 
da za tebe nešto učinim«! 


Na svršetku, još vam jednu ljubav preporučam, a to je ljubav 
prema Majci Božjoj. U Dekretu se govori o BI. Djevici kao uzoru i 
zaštiti svećeničkog života, »quam Summi et Aeterni Sacerdotis Ma- 
trem et Apostolorum Reginam, atque ministerii sui praesidium, Pre- 
sbyteri filiali devotione et cultu venerentur ac diligant« (br. 18). Pu- 
ni ljubavi prema Njoj, bit ćete puni Krista. 


»Budi vjeran do smrti, i dat ću ti vijenac života« (Otkr 2, 10). 


Esto fidelis usque ad mortem, et dabo tibi coronam vitae« (Otk 
2, 10). Te riječi, rečene biskupu u Smirni, neka i nas bodre, jačaju, 
hrabre, da budemo vjerni u svim prilikama, opasnostima i napa- 
stima; da budemo vjerni apostoli Isusovi, potpuno predani službi 


188 


otkupljenja »do smrti«, i Bog će biti vrlo velika naša nagrada 
(usp. 1 Mojs 15,1). 


Za meditaciju neka nam češće posluži molitva Abbe Pierre-a: 


»Molitva da budem dostojan živjeti za druge. Gospodine, daj da 
budem prema svojoj braći ljudima onaj koji čeka ne gledajući na 
sat, koji sluša ne poigravajući nervozno nogom ili prstima, koji pri- 
ma dobrohotno, a daje diskretno; onaj za koga svatko zna da će ga 
naći u potrebi. 


Daj da budem utočište u kojem svaka molba nalazi svoje zakloni- 
šte; da moja intimnost odmara i obogaćuje samo u Tebi i po Tebi; 
da zračim onu smirenost koja je odraz Tvoga počivanja u meni; da 
tako nestanem u Tebi da moje davanje ne bude davanje, nego re- 
vanche — uzvraćanje. 


Neka me Tvoja misao nikad ne ostavi — kako bih bez buke i tašte 
slave služio onima koje ti nazivaš svojom braćom. 


Daj mi duh pronicav i otvoren, ali pun vrhunaravnog; poniznost 
istinitu i duboku, ali veliku odvažnost; srce djeteta koje promatra 
i diše; život nutarnje intimnosti s Tobom; načelo sigurno i čvrsto, 
ali nikada usko; stav nadnaravni, ali duboko ljudski; dušu koja će 
tebe otkrivati drugima, i smiješak koji, premda manje stoji od 
električne struje, donosi ljudima više svjetla. 


Daj da moja požrtvovnost bude kao sitna kiša. Ona sipi i romi- 
minja tako nečujno da se ne zapaža ni na travi, ni na lišću, a ipak 
je pod njom mokro«. 


(1966) 

2. SVEĆENIČKA LIČNOST U ŽIVOTU I DJELOVANJU 
A. Skladna ličnost 


Draga braćo svećenici! 


Sve vas, eto, oslovljavam jednom riječi, bez obzira na položaje, 
službe i naslove. Želio bih vam to opravdati jednom zgodom iz ži- 
vota Ivana XXIII. Papa je, pripovijeda Damaskinos, jednostavno- 
šću djeteta uzeo jednu stolicu, namjestio je kraj svoje uz stolić i 
ponudio metropolitu da sjedne oslovivši ga: »Blaženstvo«! — »Sve- 
tosti, nisam »Blaženstvo«. — »Pa Ti si Nadbiskup«. — Ne. Naslov 
metropolite kod nas ne znači (biti) nadbiskup! To je drugo. — E 
onda, reče odmah, dragi moj brate! To je najveći naslov! (Setti- 
mana del clero, br. 4 od 22. 1. 1967. Bologna). 


Prigodom i ovogodišnjeg tečaja povjerena mi je odgovorna ali i 
draga zadaća da braći svećenicima održim tri duhovna nagovora. 
Nazovimo ih razgovorima oči u oči, od srca k srcu. Tema tih naših 
razgovora bit će opet svećenička ličnost, njegova duhovnost i djelo- 
vanje. 


Skladna ličnost 


Iz tekstova i misli Koncila izranja onakva svećenička ličnost ka- 
kvo bi moralo biti njezino konkretno ostvarenje prema evanđeoskoj 
koncepciji u vidu otkupiteljskog poslanja. 


Harmonija ličnosti! Skladnost! Sve unutarnje dimenzije ljudskog 
bića konvergiraju u jednu cjelinu koja, sa svih strana gledana i pod 
svim vidovima promatrana, ostavlja neodoljiv dojam ljepote. 


Harmonija ličnosti zahtijeva usklađenu izgradnju naravnih spo- 
sobnosti, uz suradnju milosti, tako da se u svećeniku nađu sva ona 
svojstva koja su mu potrebna da bude autentičan i privlačiv tumač 
Božje poruke i života. 


On mora posjedovati zrelost sudova, uravnoteženost raspoloženja, 
kontrolu svojih čuvstava, svijest svoje odgovornosti i jasan pogled 
u simisao svoga ministerija. On mora nastojati u sebi ostvarivati re- 
mek-djelo ličnosti u kojoj se skladno stapaju: jakost i dobrota, lju- 
bav i pravednost, blagost i odlučnost, finoća i dosljednost, razumi- 
jevanje konkretne situacije i vjernost načelima, hrabrost i poni- 
znost. 


»U današnjem svijetu ljudi su prisiljeni suočavati se s tolikim za- 
dacima i tište ih tako različiti problemi, koje često treba brzo rješa- 

vati, da se nerijetko nađu u opasnosti da budu raspršeni na razli- 
čite strane. ..« (Presb. ordinis 14). Ta opasnost postoji i za svećeni- 
ka, i zato Dekret nastavlja: »Svećenici pak, premnogima obvezama 
službe svezani i rastrgani, pitaju se, ne bez tjeskobe, kako mogu 
ostvariti jedinstvo (između) svoje vanjske aktivnosti i svoga unutar- 
njeg života« (br. 14). 


Naš je svijet previše pun dinamike, pokreta i nereda, a da se to 
sve ne bi odrazilo u ljudskoj ličnosti. 


A baš tim rastrganim ljudima svećenik je pozvan da već svojom 
pojavom donosi smirenost. U vrtlog ideja, raspoloženja, vrenja i 
pokreta, nada i očaja pozitivno može ući samo harmonična sveće- 
nička ličnost koja svojim, objavom rasvijetljenim, pogledom mirno 
i duboko obuhvaća ljudske i božanske dimenzije čovjeka i povijesti. 
On poznaje istinsku ljestvicu vrijednosti u čitavu njihovu rasponu 
od zemlje do neba, iz vremena u vječnost. On dobro poznaje cilj i 
sredstva. Posjeduje čvrsto uporište na kojem stoji i sigurnu nadu 
koja ga vodi. On zna da baš njegov poziv od njega traži da bude 
položen u svijet, ali zna i to da se radom u svijetu polažu temelji 
vječnosti. 


Jasno mu je da njemu kao suradniku Božjemu nisu dosta samo 
pamet i ruke nego također vjera i milost. »Bez mene ne možete ništa 
učiniti« (Iv 15, 5), što znači da treba raditi, ali u jedinstvu s Njime. 


Takva harmonična svećenička ličnost razvija se u specifičnoj sve- 
ćeničkoj duhovnosti. 


Specifična svećenička duhovnost 


Lochet kaže: »Kršćanska duhovnost se uvijek kreće unutar cije- 
log Evanđelja, cijele objave i cijele tradicije Crkve.« 


»Ono što diferencira »duhovnosti« sastoji se u premještanju na- 
glasaka unutar tog velikog traženja vjernosti u nasljedovanju Krista, 
u određenom produbljenju evanđeoskog bogatstva i zahtjeva. To je 
radi toga što je Božja riječ neiscrpljiva, uvijek aktuelna i uvijek 
plodna tako da je nijedan život i nijedna misao ne mogu potpuno 
izraziti... Stoga svaka velika epoha u povijesti Crkve gleda nasta- 
janje »novih duhovnosti«. Jedna ne nadomješta druge, jedna ne čini 
drugu bezvrijednom. Ali jedna drugu upotpunjuje, otkrivajući u 

Crkvi i za Crkvu virtualnosti same evanđeoske poruke koje izlaze na 
svjetlo prema potrebi vremena« (L'Union, br. 2 od 25. 1. 1967. — Pa- 
ris, str. 10). 


Kardinal Leger, govoreći u svom interventu o svećeničkoj sveto- 
sti 14. 10. 1965. u koncilskoj Auli, rekao je : »Mnogi opravdano da- 
nas žele da se s najvećom brigom nastoje razlikovati stilovi svetosti 
(specifične duhovnosti) koji su vlastiti svakom staležu života... 
Mnogo se pomaže redovnicima i laicima kad im se pokazuje duhov- 
nost uistinu adaptirana njihovu zvanju. Na isti način svećenici osje- 
ćaju potrebu jedne doista svećeničke duhovnosti i žele da im Koncil 
zacrta njezine velike linije« (Les pretres dans la pensće de Vatican 
II — Vocation, br. 233, siječanj 1966, Paris, str. 242). 


Kao temelj specifičnoj svećeničkoj duhovnosti, koja ujedno po- 
staje temelj jedinstva svećeničkog života, jest nasljedovanje Isusa 
Krista kao Dobrog Pastira, prisutna među ljudima da ispuni volju 
Očevu. Tekst glasi: »To jedinstvo života ne može se postići ni posve 
vanjskim rasporedom čina službe, ni samom praksom čina pobo- 
žnosti, kako god to bilo od koristi. Jedinstvo života mogu svećenici 
ostvariti tako da u vršenju svoje službe slijede primjer Krista 
Gospodina, čija je hrana bila — vršiti volju Onoga koji ga je poslao 
da izvrši njegovo djelo (Iv 4, 34).« 


Uistinu, Krist djeluje preko službenika svojih da u svijetu pomoću 
Crkve neprestano vrši istu volju Očevu, i stoga on uvijek ostaje po- 
čelo i izvor jedinstva njihova života. Svećenici dakle ostvaruju je- 
dinstvo svoga života združujući se s Kristom u priznavanju Volje 
Očeve i u darivanju samih sebe za povjereno si stado (1 Iv 3, 16). 
Tako će kao suradnici u djelu Dobroga Pastira, ostvarujući ljubav 
pastoralnim radom, naći vez svećeničke savršenosti koji će ujediniti 
njihovo djelovanje i život« (br. 14). Isus Krist svojom neispore- 
divom pojavom kao Bogočovjek ostaje za sva vremena i za sve sta- 
leže neiscrpljiv primjer, ali on je to s osobitom realnošću za sveće- 
nike koje je ugradio u svoje vječno svećeništvo. 


Što dublje ulazimo u tajnu Isusove pojave i u smisao njegova 
djela, to bolje razumijemo teologiju svoga svećeništva. Svećeništvo 
episcoporum et presbyterorum je produženje Krista u povijest, s 
bogatsvom njegova života i neprestanim ostvarivanjem njegova po- 
slanja. 


Božanski sklad Isusove ličnosti i nedostiživa harmonija njegova 
života u savršenom ispunjavanja volje Očeve za dobro čovjeka 

ostaju za svećenički život doista i uvijek »put, istina i život«. Isus 
Krist je živio u vrtlogu svijeta. Mora biti među ljudima — jer je k 
njima poslan i za njega je pisano: »Duh Jahve Gospoda na meni je, 
jer me Jahve pomaza, posla me da radosnu vijest donesem ubogima, 
da iscijelim srca slomljena; da zarobljenima navijestim slobodu i 
oslobođenje sužnjevima; da navijestim godinu milosti Jahvine i dan 
odmazde Boga našega; da razveselim ožalošćene na Sionu...« (Iz 
61,1—2; Lk 4, 18). 


Kolike li aktivnosti! Uvijek na putu, uvijek okružen ljudima. 
Susreće se s ljudskim nevoljama tijela i duše. Koji put je mnoštvo 
oko njega tiho kao jezero i sluša njegovu riječ, a često ga zasjedači, 
koji su se pretvarali da su pravednici, izazivaju na opasne rasprave ne 
bi li ga uhvatili u riječi (Lk 20, 20). Bili su puni bezumlja i uvijek 
u dogovaranjima kako bi mu učinili zlo (Lk 6, 11). Prijatelji su ma- 
lobrojni i tako ga malo razumiju, neprijatelji pak često u njegovu 
srcu blide tugu i podsjećaju ga na njegovo krvavo krštenje. »Ali, kr- 
stom mi se krstiti, i kakve li muke za me dok se to ne izvršil« (Lk 
12, 50). 


I sve njegove riječi i sva njegova djela imala su tako malo vidlji- 
voga uspjeha. Radi tvrdoće njihova srca znao je biti srdit i pun ve- 
like tuge (Mk 3, 5). 


Prošao je zemlju čineći dobro, ali siromašan da nije imao kamo 
bi naslonio glavu (Lk 9, 58), zaposlen uvijek tako da su mu preosta- 
jale samo noći za molitvu Božju (Lk 6, 12). 


Ali ne sustaje i ne tuži se. Ide naprijed, pun mira i svijesti, u susret 
svojoj žrtvi koji već anticipira u svemu što susreće svakoga dana, 
jer je volja Očeva njegova hrana (Iv 4, 34). 


Sve što je u pismima rečeno za njega mora se ispuniti do svršetka 
(Lk 22, 37). I u smrti će biti tako osamljen da će vapiti kako je i od 
Oca ostavljen (Mk 15, 34). Ali tako je bila volja Očeva: svijet može 
biti spašen samo ljubavlju koja ide do kraja jer je jaka kao smrt! 


Zato je bio poslan! Stoga sav živi u svom poslanju nepormućenim 
jedinstvom života na Taboru, kao i na Golgoti. Dubine njegova Sr- 
ca ostaju uvijek mirne i onda kad se na njima talasa radost na svad- 
bi ili žalost na grobu svoga prijatelja. 


Isusov život jest i svećenikova sudbina. On je utkan svim dimen- 
zijama svoje ličnosti i svoga života u djelo Otkupljenja, i zato se on 
ne može povući u samoću. On nije pustinjak. Njega baš njegova 
svećenička konsekracija utapa u ljudstvo. On mora biti među ljudi- 

ma, i stoga njegova duhovnost mora biti tako ostvariva da bude 
osposobljen za što neposrednije kontakte s ljudima .On je u svijetu 
osobit način Kristove prisutnosti da bi ono ljudsko obogatio božan- 
skim i da bi, kako reče jedan svećenik u prošlogodišnjoj anketi, 
objavio pravo lice pravoga Boga. 


»U Isusu Kristu je radikalno isključena opozicija između molitve 
i apostolata, između jedinstva s Bogom i prisutnosti u svijetu« 
(str. 11). 


»... To je objava Boga prisutna u svijetu, objava Sina utjelovlje- 
na u povijesti....Ako je Bog ušao u svijet, nije više potrebno 
ostaviti svijet da bi se susrelo Boga. Ako je Krist došao u ljudsku 
povijest, kako bi Crkva mogla odbiti da u njoj sudjeluje? ... »Krist 
je jedinstvo svećeničkog života. Njegov duhovni život nije više samo 
život duha ili duše s onu stranu svijeta; to je cijeli njegov život 
po Duhu u Kristu. To je isti Duh koji Krista polaže u svijet i koji 
ga utjelovljuje. Zato je on pozvan na jedinstvo ljubavi s Ocem u 
životu i po cijelom svom životu, po cijeloj svojoj misiji, po čitavoj 
svojoj akciji. On se ne okreće od Boga da bi išao k svijetu, ne 
okreće se od svijeta da bi išao k Bogu. Primjer cjelovite ličnosti u 
kojoj je ostvarena aktivnost i molitva bio je blažene uspomene 
kardinal Stepinac! 


»On dolazi svijetu naviještati Evanđelje ujedinjen s voljom 
Očevom koji ga šalje i ujedinjen s njegovom ljubavlju koju mora 
očitovati. Jedinstvo njegova života jest »kao jedinstvo Kristova 
života, njegovo poslanje koje ga povezuje, istim elanom, i s Onim 
koji ga šalje i s onima kojima je poslan... Susret s Gospodinom 
u svemu i u svima nije samo program života nego i snaga da se taj 
život živi« (Lochet ib. str. 12). 


To je izvedeno iz citiranog koncilskog teksta! To je jedan novi 
naglasak koji izvire iz produbljene teologije svećeništva i koji 
svećeničkoj duhovnosti poslije Koncila pojačava specifičnost. »To 
više nije samotni put jednog čovjeka koji ostavlja svijet da se uspne 
k Bogu. To je kolektivni hod jednoga Naroda koji u svojoj povijesti 
prepoznaje ostvarenje Božjih nakana, divi im se i u njima uče- 
stvuje: ta velika nakana danas u akciji jest — sve ujediniti u 
Kristu« (Lochet ib. str. 14). 


Svećenik dakle proslavljuje Boga pastoralnom ljubavlju, tj. svim 
činima svoje službe vrši volju Očevu u jedinstvu s Kristom. Jedin- 
stvo svećeničkog života ostvaruje se, kao što je to bilo i u 
životu našega Gospodina, ujedinjenjem života akcije i meditacije. 

To znači da je vrijeme svećenikove molitve posvećeno spasavanju 
svijeta kao što je vrijeme svećenikova rada posvećeno jedinstvu 
s Bogom. Harmonija ličnosti i jedinstvo života jest u tome! Što je 
aktivniji u sebi, bit će aktivniji i za druge! Na nužnost toga jedin- 
stva upozorava nas i tragedija Charlesa Davisa. Neću povrijediti 
ljubav ako to spomenem, jer je on sam izjavom za štampu dao 
publicitet svorn odlasku iz Crkve. 


30. XII 1966. izjavio je: »Ostajem kršćanin, ali sam došao do 
uvjerenja da je Crkva, takva kakva danas živi i djeluje, zapreka 
za angažirane kršćane koje poznajem i kojima se divim. Ona nije 
izvor vrijednosti koje oni šire i koje ih oduševljavaju... U pomut- 
nji koja označuje sadašnje vrijeme ljudi žele ostvariti na razne 
načine kršćanski engagement. Ali ta rješenja mi nisu bila otvorena: 
na svojem položaju bio sam suviše angažiran ... Za mene je kršćan- 
ski engagement neodjeljiv od brige za istinu i za ljude. Ali ništa 
od toga nisam našao ostvarenoga u službenoj Crkvi... Nijedna 
(Crkva) ne daje odgovora mom sadašnjem problemu. Vrlo dobro 
osjećam kršćansku prisutnost u svijetu. Vidim kršćane kako zaje- 
dno rade, zajedno izražavaju svoj kršćanski engagement... Ali 
Crkve tome nipošto ne odgovaraju. ..« (Informations catholiques 
internationales, br. 280 od 15. I 1957, Paris, str. 13). 


Kolika disonanca u jednoj ličnosti i kako promašen jedan sveće- 
nički život! Velika sposobnost i radinost, ali se nije razvila u pravu 
duhovnost. Charles-u je postala Crkva pretijesna jer se nije usidrio 
u Kristovu Srcu. 


Stoga Koncil upućuje na prave izvore: »Ta pak pastoralna ljubav 
u najvećoj mjeri izvire iz Euharistijske žrtve koja je zato središte 
i korijen čitava svećeničkog života, i stoga neka on nastoji primati 
u svoju dušu ono što se događa na oltaru. To je pak moguće postići 
samo ako svećenici molitvom sve dublje poniru u Kristov misterij!« 
(PO br. 14). 


Nijedan čovjek ne može potpuno ostvariti Kristov život. Ali svaki 
mora uprijeti u njega pogled i precrtati taj božanski lik u svoje 
biće. Bit će tu mnogo nijansa, jer milost gradi na naravi, na 
temperamentu, sklonostima i sposobnostima. 


Kao konkretni zaključak moramo upozoriti na dvije krajnosti. 
Netko je sklon na povučenost, možda pesimistički raspoložen i 
melankoličan. Voli više dugu molitvu nego se angažirati među 
ljudima. Takav se mora siliti na aktivnost, mora se siliti da bude 
pokretan, angažiran s »evanđeoskom pažnjom za ljudsko« (Maritain 
ICI ib. str. 27), da ljudi osjete da je rado s njima i za njih. Na 
jednog mladog svećenika potužili su se vjernici: mi osjećamo da 

on nije rado kod nas. Bojimo se da će nas ostaviti! A dugo nisu 
imali svećenika. 


Netko je opet sklon samo na akciju. Stalno želi biti u pokretu, 
uvijek nešto planira, gradi i ruši, svuda želi biti. Takav se opet 
mora siliti da ne bude samo poniran u svijet nego i poniran u Boga. 
Prijeko mu je potrebno osvježenje u tišini! 


Sveti svećenici bili su ljudi sifne aktivnosti, ali i molitve. Harmo- 
nijom svoje ličnosti i jedinstvom svoga života održavali su auten- 
tično Krista i osvajali su svijet za njega. Nosili su u sebi vedrinu 
vjere i optimizan nade. To ih je oduševljavalo za akciju. U isto su 
vrijeme uočavali svoju nemoć pred veličinom zadaće, ali ih to 
nije povuklo u pesimizam i malodušnost, jer su vjerovali u moć 
milosti koja je uvijek na dohvatu onih koji mole i trpe. 


Kako je bio revan kapelan, župnik, biskup Sarto! Kakva harmo- 
nija ličnosti! A kao papa u svojoj HAERENT ANIMO od 4. 8. 
1908. piše — upozoravajući one koji su se previše udaljili od 
molitve a predali akciji: »Budući da nemaju običaja razgovarati 
s Bogom, kad o njemu razgovaraju s ljudima ili im daju savjete 
za praktični kršćanski život, manjka im potpuno božanski dah, 
tako da evanđeoska riječ u njima izgleda gotovo mrtva...« (Spiri- 
tualitć sacerdotale — Editions Saint-Paul — Fribourg-Paris, 1964). 


Ljepota svećeničke ličnosti, sva privlačnost njegove pojave, moć 
njegova djelovanja, autentičnost svjedočanstva o Bogu pruženog 
svijetu, sve se to ostvaruje u svećeniku kojemu je — kao i Bezgre- 
šnoj — ljubav Krist! 


»Sakramentalni karakter Reda s Božje strane zapečaćuje vječni 
ugovor ljubavi preodabranja koja kao uzvrat zahtijeva od odabra- 
nog stvorenja posvećenje... Univerzalna ljubav će biti njegovo 
disanje. Njegove vlastite misli, njegova volja, njegovi osjećaji nisu 
više njegovi, nego Kristovi, koji je njegov život.« — (Ivan XXIII 
u svojoj Enciklici Sacerdotii nostri primordia od 31. 7. 1959. citira 
govor Pija XII, koji nije bio izgovoren jer ga je smrt spriječila). 

B. Odnos prema ljudima 


Harmonija svećeničke ličnosti i duhovnosti nužno se odražava 
u njegovu djelovanju, u njegovim postupcima, u njegovu odnosu 
prema ljudima. Francuski biskup Guyot (Jean) kaže da svećenička 
duhovnost mora biti duboko ljudska. Ona sigurno računa s grije- 
hom, ali ne prezire čovjeka. Svećenik mora dobro poznavati čovjeka 
u cijelom kontekstu njegove egzistencije, u svim uvjetima njegova 
života (Les pretres dans la pensće de Vatican II, Paris, 1966. str. 
244). 


To je posve u duhu koncilskih Dekreta, gdje god se oni dotiču 
odnosa svećenika prema čovjeku. 


U prošlogodišnjoj anketi na pitanje: kako zamišljate svoj odnos 
prema Biskupu i njegov odnos prema vama? — gotovo su svi 
anketirani svećenici upotrijebili dvije riječi: »otac« i »sin«, da 
dadu bitni sadržaj svoga odgovora. To je doista tako, i Koncil je 
pojmu zajednice, jednog društva, primijenio analogiju obitelji. Po 
tom se pojmu glava zajednice ne shvaća kao vrh piramide, nego 
kao središte koje iznutra okuplja, grije i oživljuje. 


To se odnosi na biskupa u dijecezi, to se odnosi na župnika u 
župi. Na jednoga i drugoga se mogu primijeniti Izaijine riječi prema 
evanđelju sv. Luke. »Duh Gospodnji na meni je jer me pomaza! On 
me posla blagovjesnikom biti siromasima; proglasiti sužnjima 
oslobođenje, vid slijepima; na slobodu pustiti potlačene, proglasiti 
godinu milosti Gospodnje« (Lk 4, 18—19). 


Harmonija svećenikove osobe ima biti vidljivo objavljivanje do- 
brote i čovjekoljublja — benignitatis et humanitatis Salvatoris 
nostri Dei (Tit. 3, 4) — našega Spasitelja. Prije nego prijeđemo na 
neka konkretna pitanja iz praktičnog pastoralnog rada, uočimo kra- 
tko jednu istinu koja nam osvjetljuje ono što je malo prije rečeno. 


Koncil je sav prožet Kristom, pa je i koncilski stav prema čovje- 
ku sa svim njegovim realnostima nadahnut Kristom. Mogli bismo 
u nekom smislu govoriti o produbljenju kristologije čovjeka. Druga 
božanska osoba Riječ — Sin se utjelovio. Jedna konkretna ljudska 
narav hipostatski je sjedinjena s osobom Sina, ali on se je htio 
milosno sjediniti sa svakim čovjekom i na svakoga je na neki način 
želio proširiti svoj božanski Ja — kako bismo svi po Božjem posi- 
njenju postali braća okupljena oko svoga velikoga Brata Isusa 
Krista koji je vječni Očev Sin. 


Ta kristologija čovjeka osniva se na riječima samoga Krista: 
»Ja sam trs, vi loze... (Iv 15, 5)... Ostanite u meni, i ja u vama 

(Iv 15, 4)... Što god učiniste jednome od ove moje najmanje braće, 
meni učiniste... (Mt 25, 40)... Savle, Savle, zašto me progoniš?« 
(Dap 9, 4)... Da se to poistovjetovanje Krista s čovjekom što dublje 
i realnije ostvari, nije li on ustanovio i Euharistiju? Dakle, on 
veoma ozbiljno misli kad zahtijeva da mi u čovjeku susrećemo 
njegovu prisutnost. U svjetlu toga otkrivaju se najveće dimenzije 
ljudskog dostojanstva i vrijednosti, i na temelju te istine moguće 
je graditi autentične odnose ljubavi među ljudima. Teologija lju- 
bavi prema čovjeku je zapravo kristologija čovjeka. 


To osvjetljuje jedan primjer. 

Giuseppe Abrosoli završio je medicinu u Engleskoj. Specijalizirao 
se za tropske bolesti i u kirurgiji. Svršivši svoj liječnički studij, 
želio je postati svećenikom. Zaređen je 1955. Otišao je u misije. U 
Ugandi, na misijskoj postaji Kalongo, organizirao je i veoma 
moderno uredio jedan rmedicinski centar s bolnicom. Nakon jutar- 
nje Mise oblači svoj bijeli liječnički ogrtač i ulazi u bolnicu gdje 
radi do kasnih noćnih sati. U njegovu radu vodi ga jedna misao: 
Ujutro dotičem Krista pod prilikom kruha, u bolnici ga te iste 
moje ruke njeguju pod živim prilikama bolesne braće ljudi. Ujutro 
se sjedinjujem s Kristom pod prilikama kruha i vina, preko dana 
sam s njim sjedinjen služeći mu u bolesnicima. 


Često mora biti jako strpljiv, a da to bude, pomaže mu misao 
na Krista koga susreće, ali koga i u sebi doživljava! 


Moguća je opasnost da se taj evanđeoski duh pažnje, ljubavi i 
dobrote prema ljudima krivo shvati. Ne radi se o odstupanju od 
načela i zahtjeva kršćanskog života. Radi se o metodi postupka. 
Svećenički evanđeoski humanizam ne znači, kao što sam jučer već 
na početku napomenuo, dobrotu bez jakosti, finoću bez dosljedno- 
sti, poniznost bez hrabrosti, razumijevanje životne situacije bez 
vjernosti načelima. Svećenička ljubav prema čovjeku mora biti 
prosvijetljena, odgojiteljska, jaka, koja vodi čovjeka kršćanskoj 
savršenosti. 


Dekret Presbyterorum ordinis kaže: »In aedificanda autem Eccle- 
sia, Presbyteri cum omnibus eximia humanitate ad ekemplar Domini 
conversari debent. Neque iuxta placita hominum (Gal. 1, 10), sed 
iuxta exigentias doctrinae et vitae christianae erga eos agere debent, 
eos docentes et ut filios etiam carissimos (1 Kor. 4, 14) rmonentes, 
secundum verba Apostoli: »Insta opportune, importune, argue, 
obsecra, increpa in omni patientia et doctrina« (2 Tim. 4, 2). To 
načelo treba imati dobro pred očima. U postupku eximia humanitas, 
ali iuxta exigentias doctrinae et vitae christianae. 

Prijeđimo u konkretni život. Uzmimo postupak sa zaručnicima! 
Možda nijedan susret nema tako dalekosežnih posljedica kao susret 

zaručnika sa svećenikom. Znamo što u Božjem planu znači obitelj 
i koja je njezina uloga u rastu Mističkoga Tijela Kristova. Svećeniku 
je povjereno da bude svjedok Božji kod njezina nastojanja, i on 
mora biti njezin trajni i najveći prijatelj već od prvog susreta. 
Kad mu zaručnici dođu, odmah rora pomisliti da mu ne dolazi 
samo dvoje mladih ljudi, nego jedna nova obitelj i buduća gene- 
racija te obitelji. Neka mu odmah kroz savjest prođe misao da će 
o tom prvom susretu vjerojatno ovisiti stav te obitelji prema Bogu 
i Crkvi. 


Kako bi to bilo sudbonosno ako bi možda radi svećenikove 
nestrpljivosti ili grubosti iz toga susreta bio odsutan Krist! To bi 
moglo biti nepopravljivo! 


Svećenik osobito mora imati smisla za ljudsku psihologiju! 


Zaručnici, pogotovo ako prije nisu bili u kontaktu sa svećenikom, 
dolaze s nekim strahom, možda i s predrasudama. Nesigurni su. 
Kakvu su školu prošli? U kakvoj sredini rade? Iz kakve obitelji 
dolaze? Ako su imalo ozbiljni, nose u sebi tjeskobu i sumnju hoće 
li se tim korakom uputiti u sreću ili nesreću. Salijeću ih materijalne 
brige. Ne znaju da u Kodeksu ima 131 kanon o ženidbi, a možda 
im je nepoznat i Credo i Dekalog? I sada možda prvi put dolaze 
k svećeniku sa svim tim sadržajem svoje duše. Hoće li ih razumjeti 
s cijelim spletom njihovih prošlih, sadašnjih i budućih životnih 
prilika i neprilika? 


Svećenik ih ne smije dočekati kao hladni činovnik ili strogi ispi- 
tivač njihova neznanja. Njegov dobrostivi smiješak probit će nago- 
milane oblake u duši. Dočekuje ih harmonija svećeničke ličnosti. 
On ih mora egzistencijalno povezati s Bogom! On mora položiti 
Boga u njihovu ljubav! 


Da ženidba bude valjano i dopušteno sklopljena, treba savjesno 
učiniti sve što Crkva traži. No najprije se treba upoznati s ljudima 
i onda ljude upoznati s propisima. Mi često griješimo kad između 
sebe i ljudi postavimo odmah kanone kao hladni zid, mjesto da 
budu postavljeni živi ljudi između nas i paragrafa. 


Kad započnemo sa zaručnicima jedan iskreni, prijateljski dija- 
log, oni dobivaju osjećaj sigurnosti uz svećenika. Ako smo ih 
primili s punim razumijevanjem za živoga čovjeka, sa svim kontek- 
stom njegova života, oni će se otvoriti s povjerenjem i s raspolo- 
ženjem da prime sjeme Božje riječi (Lk 8, 4...) 


Kan. 1020. 8 2. i kan. 1033. obvezuje svećenika, župnika, da zaruč- 
nike pouči o ženidbi i o istinama vjere. Ta se odredba mora 
respektirati, i njoj se ne može udovoljiti u pola sata. Ako ih 

prijateljski i s pažnjom primimo u početku, oni će biti raspoloženi 
da i više puta dođu, barem na dva ili tri razgovora po dva sata. 
Treba uzeti u obzir njihovu naobrazbu i njihove vremenske moguć- 
nosti. Pouka mora biti iskreni dijalog koji neće zaručnike poniziti, 
nego ohrabriti i raspoložiti za dostojno primanje sakramenata. 
Dobrota kojom im svećenik pruža Božje istine jednostavno, kon- 
kretno, sažeto i sadržajno, bit će praćena Božjom milošću, a bez 
milosti se ništa ne može postići u duši. Duša je Božje područje! 


Oni će pažljivije čitati kod kuće onu knjižicu koju im svećenik 
bude dao, ako ih je osvojio u prvom susretu. Ideje, pa i sama vjera, 
često primaju lice čovjeka koji ih predaje. 


Kad smo uredili sve što Crkva traži, budimo što je više moguće 
uviđavni prema opravdanim željama zaručnika. Moram upozoriti 
i na to da bi bila neljudska bezobzirnost kad bi župnik poslao 
mladence kući bez vjenčanja, ili ih pustio čekati čak i koji sat, 
jer su zakasnili na vjenčanje. Oni toga dana nisu sami i teško je 
mnogo ljudi složiti da budu točni. 


Ako se dogodi da netko ne želi primiti pouku o vjerskim istinama 
prije vjenčanja, ipak mu se radi toga ne smije uskratiti vjenčanje. 
Tako glasi autentično tumačenje kanona 1020, S 2 AAS (10/1918) 
345: »Etsi doctrinam christianam addiscere renuant sponsi ignoran- 
tes, non sunt tamen habendi ut publici peccatores, et proinde a 
matrimonio per se non sunt arcendi, cum nullum ex hoc scandalum 
in populo timeri possit«. Prema tome svećenik koji je savjesno 
ispunio svoju dužnost u takvom slučaju može imati mirnu savjest. 
Ako ima još kakvu sumnju, dužan je pitati Ordinarija! 


S mladim obiteljima treba podržavati, koliko je najviše moguće, 
prijateljski kontakt. Dobro bi bilo uvesti u prvim godinama godi- 
šnji kratki tečaj za mlade parove. Isti takav tečaj bio bi veoma 
potreban i za odraslu mladež kao priprava za ženidbu. Tu bi 
osobito bili korisni predavači katolički laici. To bi bila prilika da 
se mlade obitelji i međusobno povezuju. Svećenik ostaje njihov 
trajni prijatelj kome će moći uvijek doći s povjerenjem. 

Konstitucija Ecclesia in mundo huius temporis kaže: »Zadaća je 
svećenika da, pribavivši si potrebno znanje o obiteljskim proble- 
mima, njeguju zvanje supruga u njihovu obiteljskom i ženidbenom 
životu raznim pastoralnim sredstvima: propovijedanjem Božje ri- 
ječi, liturgijskim kultom i drugom duhovnom pomoći, da ih ljube- 
zno i strpljivo (humaniter et patienter) jačaju u poteškoćama, da ih 
učvršćuju u ljubavi kako bi se doista oblikovale obitelji svjetlonoše 
(radiosae famniliae)« (br. 52). 


Nadalje, osobito mučne situacije nastaju između svećenika i 
vjernika kada se radi o uskrati crkvenog sprovoda. Taj problem 


200 


je veoma složen i mnogo je širi nego što su pravne norme. Njegovo 
rješavanje mora voditi računa o psihološkom, pastoralnom i prav- 
nom aspektu. Tu se svećenička savjest nađe koji put u procjepu! 
Što učiniti da bude pastoralno mudro, evanđeoski obzirno i kršćan- 
ski dosljedno!? 


Uzmimo najprije raspoloženje onih koji traže sprovod. Činjenica 
smrti i gubitak drage osobe stvara u njima psihološku dispoziciju 
da su osobito osjetljivi i zato nepristupačni bilo kakvim eksplika- 
cijama. Ako, osim toga, uzmemo u obzir nepoučenost i vjersku 
zapuštenost dotičnih osoba, moramo priznati da jednostavno nisu 
dorasli da razumiju propis Crkve koji ih u svojoj primjeni, prema 
njihovu shvaćanju, ponizuje i neljudski pogađa. A kad se uzme u 
obzir da je time obuhvaćen i veći broj ljudi radi rodbinskih ili 
poslovnih veza, onda se smatraju i ozloglašenima i imat će uza se, 
protiv Crkve, širi krug ljudi! 


Savjesni pak svećenik proživljava psihološku buru na svoj način. 
Zna da žive mora spasavati, a mrtve ne smije suditi. Zna da je 
smisao svih tih kanonskih odredaba da čuvaju neko dobro i štite 
vrijednosti, da spriječe kakvo zlo i čuvaju od sablazni. Predviđa 
ogorčenja, možda i trajno otuđenje od Crkve koje osobe, a uvijek 
ga ni vjerni neće shvatiti. Što bi bilo bolje, da bude prisutan ili 
odsutan? Koja pouka bi bila plodnija? Vrijeđa ga što ga zovu samo 
radi formalizma, radi parade, a onda opet misli: Ipak tu postoji 
i iskra vjere, a za Otkupitelja je prorečeno: »On ne lomi napuknutu 
trsku niti gasi stijenj što tinja...« (Iz 42,3). 


Kakve će nam norme dati obnovljeni koncilski Kodeks, to čeka- 
mo, a u sadanjem času moramo ići k rješenju takvih slučajeva 
vođeni svjetlom sadašnjih odredaba. Nikada nećemo pogriješiti u 
svojoj savjesti ako smo se pred Bogom ispitali i primijenili propise 
Crkve, ali ne turnačene po svojoj volji, nego pod vodstvom Crkve. 


Uzmimo kanone! Kanon 1239, 6 3. glasi: »Omnes baptizati sepul- 
tura ecclesiastica donandi sunt, nisi eadem a iure expresse pri- 
ventur«a. Kanon 1240, 8 1. do 6. taksativno nabraja one kojima se 
uskraćuje sepultura ecclesiastica. Naši su češći slučajevi pod 
točkom 3: Qui se ipsi occiderint deliberato consilio; i točka 6: 
Alii peccatores publici et manifesti. Paragraf 2. istoga kanona glasi: 


»Occurrente praedictis in casibus aliquo dubio, consuletur, si 
tempus sinat, Ordinarius; permanente dubio cadaver sepulturae 
ecclesiasticae tradatur, ita tamen ut removeatur scandaluma«a. 


Prvo: Kodeks točno određuje granicu koju nismo ovlašteni 
sužavati. Drugo: unutar te granice u slučaju sumnje excluso 
scandalo stoji u prilog mrtvoga. Treće: za objektivno i ljudsko 

donošenje odluke Kodeks nas upozorava na olakšavajuće okolnosti 
koje treba, kad se radi o penalnom zakonu, uvijek uzeti u obzir. 


U točki 3. se traži da samoubojstvo bude deliberato consilio! 
Ako se uživimo u psihologiju samoubojica, ustanovit ćemo da nisu 
rijetki slučajevi kad je samoubojica zahvaćen tolikim kompleksom 
subjektivnih i objektivnih okolnosti da je nesposoban u tom času 
normalno rasuđivati deliberato consilio! 


Uzmimo točku 6! Tko su to publici et manifesti peccatores? Mi 
to redovito primjenjujemo na nevjenčane, premda može biti i 
drugih. Na selu i u manjim mjestima, gdje gotovo svi znaju sve za 
svakoga, mogu se takvima smatrati. U tim okolnostima, pogotovo 
gdje se zanemaruje sakramenat ženidbe, primjena propisa je svima 
jaka propovijed o svetosti ženidbe. To je i pastoralna potreba. Ali 
u gradu se može dogoditi slučaj da ta činjenica bude nepoznata. 
Često se stanari iste kuće ne poznaju. Župnik to otkrije tek prigo- 
dom smrti. Pravnici u tom slučaju upozoravaju pastoraliste: ako 
peccator non est manifestus, primjena propisa mogla bi biti ozlo- 
glašenje za cijelu njegovu obitelj s veoma negativnim posljedicama. 


Laksisti si ne postavljaju problema, rigoristi opet ne uočuju 
sve njegove elemente. Pod vodstvom Crkve s prosvijetljenom savje- 
šću primjenjujmo Kodeks u duhu Evanđelja. Kada moramo reći, 
nakon što smo sve vagnuli, ne, neka to bude eximia humanitate da 
vjernici osjete da nam je teško upotrijebiti lijek, ali da i to činimo 
iz ljubavi prema većem dobru. 


Što se tiče neprovidiranih iz nemarnosti, Kodeks ih ne isključuje 
od crkvenog ukopa. Oni koji izričito odbiju samoga svećenika ili 
njegova poslanika spadaju u točku 6. 


Ali kad župniku jave smrt njegova župljanina koji radi nemar- 
nosti ukućana nije ispovjeđen prije smrti, onda mora ispitati i 
svoju savjest koliko tu ima i njegove nemarnosti! Kanon 468, 5 1. mu 
nalaže: »Sedula cura et effusa caritate debet parochus aegrotos in 
sua parochia, maxime vero morti proximos, adiuvare, eos sollicite 
Sacramentis reficiendo eorumque animas Deo commendando«. 


On ne udovoljava svojoj dužnosti ako samo čeka da ga zovu 
k bolesniku. U duhu koncilskog dekreta »Apostolicam actuositatem« 
(o laičkom apostolatu) potrebno je u župi poticati vjernike na 
karitativni apostolat (br. 8) koji bi se među ostalim siromasima 
osobito brinuo za bolesnike. Oni će obavijestiti svećenika o bole- 
snicima da i on sam može posjetiti osobito one kojima je njegov 
posjet potreban da ih spremi za primanje Sakramenata. Pobudni 
su primjeri župnika koji posjećuje svoje bolesnike i u bolnici. 
Sigurno je da župnik ne dospije na sve, pogotovo ako je sam na 

većoj župi, ali tim više neka se posluži pomoću dobrih vjernika, 
pa i djece. 


Gdje se pak radi o nemaru u širim razmjerima, pastoralna 
razboritost će tražiti lijek da se egzemplarno uskrati kome crkveni 
ukop kako bi se tako u najvažnijoj stvari potresle savjesti. 


Što se tiče problema dobi potvrđenika, postoji pastoralna potreba 
da se dijeljenje sv. potvrde odgađa kako bi se djeca dulje vezala 
na pouku vjeronauka. Svećenici traže da se ta dob odredi. Međutim 
zasada nemamo toga ovlaštenja, ali svećenicima se preporuča da 
vjernike razborito, prema injesnim mogućnostima, odgajaju u 
tom duhu. Napominjem da je jednom Ordinariju, koji je zabranio 
puštanje djece na sv. potvrdu prije desete godine, Komisija za 
autentično tumačenje Kodeksa odgovorila: »Ne može ograničavati 
ono što opće pravo izričito dopušta, niti može ustanoviti nešto što 
je protiv duha i prakse Crkve (AAS 44/1952/496). (Kanon 788) 


Što se pak tiče kumstva nevjenčanih, moramo biti vjerni duhu 
i odredbama Kodeksa, ali i s njima moramo nastojati uspostaviti 
kontakte da im pomognemo riješiti njihov problem. Ne smijemo 
ih izbrisati iz svoje pastoralne brige i ljubavi. Često ćemo se susre- 
sti kod njih s teškom životnom tragedijom. Podržavajmo u njima 
nadu i duh molitve, bidimo njihovu savjest za dispoziciju da urede 
svoje stanje! Za to će nam se osobito pružiti prilika kad nas zamole 
za krštenje djeteta ili za dozvolu kumstva. Na evanđeoski način, 
pun takta i pažnje, u mnogo ćero slučajeva makar trun dobre volje 
raspiriti za veliku odluku. 


Draga braćo svećenici, ovaj jedan nagovor ne može vam dati 
sva gotova rješenja pastoralnih problema koji vas muče. Potičem 
vas samo na duh i metodu u djelovanju. Harmonija svećenikova 
se svuda odražava. I u onoj sobi gdje prima ljude, i u župnom 
stanu, i u crkvi, a osobito se mora očitovati u postupku s ljudima. 
Snažni dah Duha Svetoga, koji osobito struji u današnjoj Crkvi, 
neka zahvati sve nas da budemo revni i ponizni službenici Otku- 
pljenja Kristova. Njegova je riječ: »Hajdete i proučite što znači: 
Milosrđe mi je milo, a ne žrtva. Ta ne dođoh zvati pravednike nego 
grešnike« (Mt 9, 13). To je poziv Crkve! To nipošto ne znači da 
moraju nastojati kako bi se svidjeli ljudima na demagoški način, 
što bi značilo izdati Gospodina, nego da si milost Gospodinova krči 
putove preko ljudskih vrijednosti da dopre do srca ljudi« (Les 
pretres dans la pensće de Vatican II, str. 244. Guyot). »Ali bili 
smo Ieđu vama nježni kao majka što hrani i njeguje svoju djecu« 
(1 Sol 2, 7). 

C. Puni Duha Svetoga 


I. Meditacija Sv. pisma 


II Vatikanski sabor nazvali su pastoralnim, a mislim da bismo 
ga mogli nazvati i biblijskim saborom. U Auli se svakog jutra prije 
početka kongregacije donosilo svečano Evanđelje i polagalo na 
počasno mjesto. Donosili su ga otvorena kao upozorenje Ocima 
da u Sv. pismu nalaze izvor svojih nadahnuća. 


Doista, svi su koncilski dokumenti prožeti Sv. pismom. I baš 
zato što su puni Pisma, puni su Duha Svetoga. 


Koncil se završio, ali je ostavio otvorenu knjigu Sv. pisma. 
Ostavio ju je otvorenu pred cijelim Božjim narodom! »Kristovim 
vjernima treba da bude širom otvoren pristup k Svetom pismu«, 
kaže Dogmatska konstitucija o Božanskoj Objavi (br. 22). 


Koncil je tu božansku Knjigu Božjih razgovora s čovjekom osta- 
vio otvorenu i pred cijelim svijetom, stoga je rečeno u Konstituciji 
Dei Verbum: »Povrh toga neka se prirede izdanja Svetoga pisma 
s prikladnim bilješkama i za upotrebu nekršćanima, prilagođena 
njihovim okolnostima« (br. 25). 


Formacija skladne svećeničke ličnosti, a to znači ustrajni rast 
do čovjeka savršena, do mjere dobi punine Kristove (Ef 4, 13), 
uvjetovana je meditacijom Sv. pisma. 


Zato Koncil s osobitom snagom poziva svećenike na čitanje 
svetih knjiga:«... U prvom redu Kristovi svećenici moraju pria- 
njati uz Pismo neumornim svetim čitanjem i brižljivim prouča- 
vanjem ...« (DV. br. 25). 


Razmatranjem Božje riječi svećenik ulazi u Božju klimu u kojoj 
nalazi sve uvjete za cjelovit razvoj svoje svećeničke duhovnosti i 
svoje svećeničke osobe. On mora neprestano živjeti i djelovati. 


Sveti Papa Pijo X u svojoj ekshortaciji »Haerent animo« od 
4. 8. 1908. naziva knjige Sv. pisma našim najboljim prijateljima. 
Eto što piše: »One nas naime ozbiljno podsjećaju na naše dužnosti 
i na propise zakonite discipline; ponovno bude u našim srcima 
nebeske glasove koje bismo katkada htjeli ušutkati; potresaju 
mrtvilo naših dobrih odluka; ne dopuštaju nam da se uspavamo u 
podmuklom miru; prigovaraju nam radi manje preporučljivih 
ili pokrivenih osjećaja; one nerazboritima otkrivaju opasnosti koje 

ih često čekaju. Sve te dobre usluge čine s tako diskretnom naklo- 
nošću da su za nas ne samo prijatelji nego uistinu najbolji prijatelji. 
S njima možemo raspolagati po volji. Uvijek su uz nas, tako reći, 
svakog časa pripravni da nam pomognu u potrebama naših duša. 
Njihov glas nije nikada tvrd, njihovi savjeti nikada sračunati (inte- 
resirani). Njihova riječ nije nikada plašljiva ni lažljiva« (Spiritua- 
litć sacerdotale, Fribourg — Paris, ed. Saint Paul, 1964, str. 
80—81). 


Budući da su sveti Božji ljudi govorili Duhom Svetim nadahnuti 
— (2 Petr 1, 21), onda onaj prijatelj s kojim se susrećemo u 
knjigama Pisma jest san Duh Sveti. 


Kada su za vrijeme zadnje sesije Koncila dopremili natrag iz 
New-Yorka Michelangelov kip Pieta, uklonili su kopiju a na njegovo 
mjesto su ponovno stavili originalno remek-djelo. U tvrdu materiju 
uklesana je umjetnikova misao, i kamen je dobio moć govora. 


Koliko je trebalo strpljivosti, ustrajnosti i umjetničke zaljublje- 
nosti da bi se iz odlomljene gromade mramora izljuštila neprocje- 
njiva umjetnina! Ista ta gromada mogla bi biti smrvljena za 
gradnju ceste, ali kad je prošla kroz ruke i nadahnuće velika 
majstora, dospjela je na oltar. 


Skladna svećenička ličnost je živa umjetnina, ali neizrecivo uzvi- 
šenijeg reda. Ona ne nastaje odmah! Treba mnogo strpljivosti, vjer- 
nosti, napora, da bi se u njoj odrazila ljepota Kristova. Ta umjet- 
nina može nastati samo ustrajnom suradnjom živoga čovjeka koji 
u početku izgleda kao odlomljena gromada u kamenolomu čovje- 
čanstva, s božanskim odgojiteljem i umjetnikom ličnosti — Duhom 
Svetim. 


Da bi nas odgajao, moramo ući u njegovu školu, u školu Svetoga 
pisma. »U svetim knjigama«, kaže Konstitucija DV br. 21, »Otac 
nebeski s velikom ljubavlju dolazi u susret svojim sinovima i s 
njima razgovara. A tolika je sila i moć u riječi Božjoj da je ona 
uporište i životna snaga Crkve, a sinovima Crkve ona je jedrina 
vjere, hrana duši, čisto i nepresušno vrelo duhovnoga života.« 


U tim Božjim knjigama, opet prema riječima Konstitucije DV, 
»pohranjeni su uzvišeni nauci o Bogu i spasonosna mudrost o 
životu čovjekovu i čudesno blago molitava u kojima se napokon 
krije Misterij našega spasenja (15) i »nepatvorena istina o Isusu!« 
(br. 19). 

Ako se potrudimo ući u taj sveti Šator Objave, u kojem je Riječ 
riječju postala, naučit ćemo se živjeti, djelovati i razumijevati 
tajne vremenitih i vječnih stvarnosti. Otkrit ćemo pravu metodu 
kako razgovarati s Bogom i s ljudima. Duh Sveti će nas naučiti 
moliti. S kakvim poštovanjem moramo uzimati Brevijar u ruke 
kad znamo da je to »čudesno blago molitve« kojom svećenik u 
ime cijele Crkve »neprestano hvali Boga i zagovara spasenje cije- 
loga svijeta« (Sacrosanctum Concilium br. 83), nebeski dar! 


Doista, u psalmima uvijek nalazimo adekvatne riječi da njima 
izrazimo sva raspoloženja svoje duše i duše Crkve u svim stanjima 
svoga života i života Crkve. Sam Duh se moli za nas—i u nama — 
neiskazanim uzdisajima (Rim 8, 26), u poniznosti adoracije i hvale, 
u skrušenosti srca i prošnji, u radosti i boli, u sreći i progonstvu, 
u tamnici i slobodi, u uspjehu i porazu, ukratko: u svim časovima 
života i pred vratima smrti! 


Kad molimo Brevijar, mislimo uvijek na to da ljudskim rije- 
čima izražavamo Božje misli u ime svih udova Mističkoga Tijela 
i u ime cijelog svernira. Krist u nama govori Ocu čuvstvima sve 
svoje ljudske braće, od kojih svaki živi u svakom trenutku svoju 
dramu! 


Nastojmo doživjeti sve dimenzije svoga božanskog Oficija i 
molimo ga tako da on doista širi dimenzije našega srca i našega 
duha! 


Svetim pismom Duh Sveti nas uvodi ne samo u tajne Božje nego 
i u misterij povijesti. 


II. Poznavanje povijesti i života 


Nedavno je jedna veoma ugledna diplomatska ličnost u razgo- 
voru izjavila da onaj koji ulazi u diplomatsku službu mora posje- 
dovati smisao povijesti da bi mogao predvidjeti tok zbivanja i 
prosuđivati danu situaciju. 


Svećenik pak, kao Božji ambasador u svijetu, mora također 
posjedovati smisao povijesti, mora zapravo poznavati njezin 
misterij. 

Povijest čovječanstva, kao i povijest pojedine ljudske osobe, 
nije samo slijed vanjskih događaja koji dolaze jedan iza drugoga 
u toku vremena. Povijest ima svoju skrivenu dubinu. Ona je ostva- 

rivanje jednoga nacrta koji je iz vječnosti projiciran u vrijeme. 
Ona je odvijanje jedne tajanstvene drame u kojoj sudjeluju vidlji- 
vi i nevidljivi, dobri i zli graditelji. 


S&4mo Sveto pismo nam otkriva da je misterij povijesti: Bog 
prisutan u njoj! U već citiranoj raspravi: La nouvelle spiritualite 
du clerge — Louis Lochet piše: »Iz toga slijede dvije glavne orijenta- 
cije takvoga duhovnog života: pažnja na događaje i osobe i povra- 
tak Bibliji. Oboje treba povezati. Ta dva stajališta dubinski se 
spajaju u sigurnoj spoznaji da Bog za nas nije prisutan samo s 
onu stranu događaja nego i u njima. Treba ponovno čitati Bibliju... 
Radi se o tome da se vjerom zapazi Božja nakana u izvođenju 
čudesa koja je Bog učinio za svoj narod od Geneze do Apokalipse. 
Ta Božja čudesa ne pripadaju samo prošlosti, ona su uvijek aktu- 
elna: sve se ispunja danas. 


»Čitanje Biblije pripravlja kršćansko čitanje 
života. Nije dosta biti sarno povučen događajima da bismo susreli 
Krista. Još manje dostaje staviti se izvan života da bismo našli Boga. 
Treba ponovno promotriti život, događaje u svijetu i u našem 
životu: osobe koje nas okružuju i djelovanje milosti u svima, da 
bismo ponovno otkrili nacrt Božji koji djeluje u našem životu i u 
životu svijeta. Ta revizija života nije samo moda. To je duboko 
duhovno gledište kojemu je vlastito baš nastojanje da susretnemo 
Krista u srcu ljudske povijesti, pače i u našem sudjelovanju u 
životu ljudi« (L'Union, od 25. 1. 1967. str. 14). 


Svećenik, dakle, stječe razumijevanje ljudske povijesti u cijelom 
njezinu rasponu ako je Duhom Svetim uveden u razumijevanje 
Pisma. Za praktični život to znači imati čvrsto stajalište u svim 
potresima. Čitalac Božje knjige prosvijetljenim sudom promatra 
zbivanja i ne da se zanijeti novotarijama, bučnim reklamama i 
vikom svih onih koji govore da povijest baš s njima počinje i s 
njima će svršiti. 


Zato će nam biti razumljiv i odgovor velikoga kršćanina Leona 
Bloy-a što ga je dao jednom novinaru koji ga je pitao: Koje novine 
čitate da saznate najnovije događaje? — (bilo je to početkom 
prvog svjetskog rata), a on je odgovorio: Čitam poslanice sv. Pavla 
i Apokalipsu. (P. Van der Meer de Walcheren: Dieu et les hommes, 
Desclee de Brower, Paris 1957). 


Ali nalaziti i upoznati u Pismima Krista i njegova Duha ne uspi- 
jeva svima. Mnogi su ga čitali s velikom erudicijom, brojili riječi, 
pače i slova, a ostali su samo na površini. Pred Svetim Knjigama 

treba biti ponizan kao i pred tajnom Euharistije. Da bi se u jednu 
i drugu tajnu dublje prodrlo, treba imati asistenciju Duha Svetoga 
i iskreno povjerovati u vodstvo Crkve, a to si ponizni osiguravaju 
na koljenima. Sveto pismo treba moliti! 


III. Sadržaj propovijedanja 


Konstitucija Dei Verbum kaže: »Crkva je uvijek častila bo- 
žanska Pisma slično kao i samo Gospodinovo Tijelo, budući da — 
osobito u svetoj liturgiji — ne prestaje uzimati i pružati vjernici- 
ma kruh života tako sa stola riječi Božje kako sa stola Tijela Kri- 
stova« (br. 21). Stoga i »sve Kristove vjerne« opominje »neka drže 
u pameti da čitanje Svetoga pisma treba da prati molitva: da ono 
postane razgovor između čovjeka i Boga« (br. 25). Napokon, u 
svetom Šatoru Božje objave — Svetom pismu — Duh Sveti uči 
svećenika propovijedati riječ Božju. Svakom govori kao što je 
govorio i Timoteju po sv. Pavlu: »Propovijedaj Riječ, uporan budi 
— bilo to zgodno ili nezgodno — uvjeravaj, prijeti, zapovijedaj sa 
svom strpljivošću i poukom« (2 Tim 4, 2). 


Svakom govori kao što je govorio i kretskom biskupu Titu po- 
slanicom istoga Apostola: »U svemu se pokaži uzorom dobrih djela: 
u poučavanju — nepokvarljivost, ozbiljnost, riječ zdrava, bespri- 
govorna da se onaj nasuprot postidi, nemajući o nama reći ništa 
zlo« (Tit 2, 7—8). 


Sveto pismo je nenadoknadiva škola u kojoj propovjednik mora 
uvijek učiti da bi doista njegovo propovijedanje bilo objava Božje 
poruke. On je uvijek u trostrukom odnosu kojega mora biti svje- 
stan u svakom svom nastupu. On je na poseban način u odnosu 
prema Bogu u čije ime dolazi pred svoje slušatelje. On nikada ne 
nastupa u svoje ime. Njemu je rečena ista riječ kao i apostolima: 
»Kao što mene posla Otac, i ja šaljem vas (Iv 20, 21). Tko vas sluša, 
Imene sluša« (Lk 10, 16). 


Ta spoznaja da sam Bog po njemu govori svojoj ljudskoj djeci 
mora ga učiniti veoma poniznim. On mora biti pun Boga, a ne pun 
sebe. Oholi propovjednik ne osvaja, jer sebe propovijeda, i zato nje- 
gove riječi nemaju unkcije. Bog nije u njima! 


Gledajte poniznost Apostola Pavla. Bio je posuda izabrana da no- 
si ime Božje pred pogane i kraljeve i sinove Izraelove (Dap 9, 15). 
A Korinćanima piše: »I ja, kada dođoh k vama, braćo, ne dođoh s 

uzvišenom besjedom ili mudrošću navješćivati vam svjedočanstvo 
Božje, jer ne htjedoh među vama znati što drugo osim Isusa Krista, 
i to raspetoga. I ja priđoh k vama slab, u strahu i u veliku drhtanju. 
I besjeda moja i propovijedanje moje ne bijaše u uvjerljivim rije- 
čima mudrosti, nego u pokazivanju Duha i sile, da se vjera vaša ne 
temelji na mudrosti ljudskoj, nego na sili Božjoj« (1 Kor 2, 1—5). 


Nije to mala odgovornost govoriti u Božje ime! Biti poslanik Bo- 
ga živoga! 


On je u posebnom odnosu i prema onome što govori! 


Kao Božji poslanik dužan je objaviti cijelu poruku Božju koja 
integralno obuhvaća čovjeka i njegov život u odnosu prema Bogu i 
vječnosti. 


Svi ste čuli za Maritainovu knjigu »Le paysan de la Garronne.« 
Knjiga je izazvala mnogo bure, i jedni su rekli da je šteta što ju je 
Maritain izdao, a drugi opet kažu da je svatko mora pročitati. Mari- 
tain u svojoj knjizi upozorava da se neki moderni propovjednici 
ustručavaju spominjati tri riječi: drugi život, križ i svetost! (In- 
form. c. int. br. od 15. 1. 1967. str. 26). To su zapravo tri velike teme 
koje postaju konstitutivni elementi Božje poruke. Vječnost! Obja- 
vljeno nam je da je svaki čovjek nosilac neuništivog života! Nismo 
odvijeka. Počeli smo u vremenu, ali bit ćemo dovijeka kao što i Bog 
ostaje dovijeka! Sposobnost našeg domišljanja te velike istine tako 
je nemoćna da mi sa svojim kategorijama vremena ne možemo 
doprijeti do dna te nedokučive realnosti, a ipak: vječnost je naša 
baština, naš poziv, naš smisao, naša nada. Ta istina mora biti naj- 
snažniji pokretač našega engagementa u vremenu. Samo su oni ljudi 
sposobni ostvariti jedan veliki život koji svim bićem prihvate 
njegov veliki smisao. A biti sudionik vječnog Božjeg života u puni- 
ni ljubavi i ljepote toliko je sadržaj Božjeg poziva i tako daje bo- 
žanski smisao životu da većeg ne može biti. To ima biti naša vječna 
egzistencija! Stvoreni smo za apsolutnu budućnost, kako bi rekao 
Rahner! Kakva punina! Kako tužno djeluje onda ona Garaudyeva 
riječ: »Nama ništa nije obećano i nas nitko ne čeka!« (De l'anathe- 
me au dialogue). 


A poruka Božja baš nam to otkriva da nas čeka Bog koji je neiz- 
ijerna ljubav! Ali onda moramo upozoriti sa svom ozbiljnošću da 
za ljudsko biće ne može biti veće tragedije nego vječno promašena 
egzistencija besmrtnoga bića koje se otelo Ljubavi i čija će opstoj- 
nost biti vječna mržnja. 


Mi moramo oduševljavati za vječnost svoje vjernike, i kad njih 
prožme ta istina, onda će lakše razumjeti i teologiju križa po mi- 

steriju ljubavi iz koje ujedno izvire i obveza svetosti. Sve te realno- 
sti su sadržaj Božje riječi. Sveto pismo nam također otkriva neiz- 
mjernu tragediju grijeha kao negaciju ljubavi. Biblijski pojam gri- 
jeha sa svim njegovim dimenzijama daleko više budi savjesti, jer 
on posve izobličuje biće, potresa samim kozmosom i odjekuje vječ- 
nom mukom. Sveto pismo nam otkriva da je grijeh naša egzisten- 
cijalna nesreća kao što je i milost naša egzistencijalna sreća! 


Svećenik prožet Svetim pismom govorit će uvijek Božje riječi, 
»iz te riječi Pisma«, kaže Konstitucija DV br. 24, »crpe zdravu hranu 
i sveto se osvježuje i služba riječi, to jest pastoralna propovijed, 
kateheza i svaka kršćanska obuka u kojoj liturgijska homilija tre- 
ba da zauzme izuzetno mjesto.« 


Dok naprotiv, kaže Konstitucija (br. 25), bez poznavanja Svetog 
pisma postaje »jalov propovjednik Božje riječi izvana jer je ne slu- 
ša iznutra dok mora, posebno u svetoj liturgiji, neizmjerna bogat- 
stva riječi Božje dijeliti s vjernicima koji su mu povjereni«! 


Osim toga spomenut ću kratko i onaj treći odnos propovjednika, 
a to je odnos prema slušateljima! 


On rmora poznavati problematiku svojih slušatelja. On mora vodi- 
ti računa o njihovu intelektualnom kapacitetu, o njihovim raspolo- 
ženjima, brigama, mukama, težnjama, da bi baš njima, takvima 
kakvi jesu, upravio Božju riječ koja je baš njima potrebna da bi ih 
rasvijetlila, ohrabrila i oslobodila, jer istina oslobađa (Iv). 


Propovjednik mora računati na srce i na volju svojih slušatelja. 
On mora unijeti istinu ne samo u njihov razum nego i u njihovo 
srce da bi se volja pokrenula prema dobru. 


Jedan mi je misionar jednom zgodom rekao: Propovijed je onda 
uspjela kada slušatelji poslije ostanu šutljivi! Zamisle se i poput 
Bezgrešne Majke Božje razmišljaju u svom srcu (Lk 2, 51). 


Napokon, slušatelji riječi Božje moraju osjetiti da su ljubljeni od 
onoga koji im govori. Sv. Pavao piše Solunjanima: »Ali bili smo me- 
đu vama nježni kao majka što hrani i njeguje svoju djecul« (1 Sol 
2, 


Msgr. Spalding je rekao da je najsigurniji način da našu braću 
učinimo boljima taj da ih tretiramo kao da već jesu takvi kakvi 
želimo da budu (Cal. ST Paul 23. 1. 1967). 

Svećenik mora govoriti s ljubavlju prema Bogu i prema ljudima. 
U svojoj divnoj egzortaciji »Menti nostrae« od 23. 9. 1950. pisao je 
Pijo XII: »Neka vaš apostolski žar sjaji beskrajnom dobrotom. 
Iako je katkada veorna nužno, a to je dužnost svih, pobijati zablu- 
du i suzbijati poroke, srce svećenikovo mora ipak uvijek ostati otvo- 
reno smilovanju. Pobijati treba zabludu svim svojim silama, ali 
treba ljubiti brata koji luta i neumornom ljubavlju dovesti ga spa- 
senju. Koliko su dobro učinili i kolika divna djela izveli sveci svo- 
jom blagošću, pače u prilikama i sredinama iskvarenim lažju i po- 
niženima pokvarenošću« (La spiritualitć sacerdotale ib. str. 135). 


To je obeščašćenje Božje riječi kada se propovijed pretvori u 
lična i uvredljiva obračunavanja propovjednika s njegovim nepri- 
jateljima, možda čak i sa spominjanjem imena i prezimena, i kada 
se na propovjedaonicu donose ulični tračevi! 


Ljudi su dosta izmučeni monolozima na toliko mjesta! Neka ba. 
rem naša propovijed ima ton toplog, iskrenog i prijateljskog dija- 
loga koji im je upućen preko svećeničkog srca iz Božjega Srca! 


»Rasvijetlite duhove, vodite savjesti, ojačajte i poduprite duše 
koje se bore u sumnji i jecaju u patnjama... « (Menti Nostrae, ib. 
str. 134). 


»Da bi čovjek mogao dobro činiti ljudima, mora ljubiti« (Ivan 
XXIII: Sacerdotii nostri primordia, ib. str. 181). 


Draga braćo svećenici, na koncu u srcima svih nas neka zasvijetli 
molitva Majci svih svećenika da nas nauči živjeti u Duhu Pisma da 
bi Krist živio u nama i da bi po nama tako mnogi »upoznali ljubav 
koju Bog ima prema nama i povjerovali joj. Bog je ljubav...« (1 
Iv 4, 16). 

(1968) 

3. SVEĆENIK U SVJETLU VJERE 


A. Znak Boga živoga 


Draga braćo svećenici! U godini vjere prikladno je da u ova tri 
nagovora promotrimo svoje svećeništvo u svjetlu vjere. Odabrao 
sam tri teme: Signum Dei vivi, Cooperator caritas-vir crucis, Servite 
Domino in laetitia! 


Saberimo se u Duhu Svetomu! Svi smo nijemi ako on ne govori. 
Svi smo gluhi ako on šuti. On nek nas rasvijetli i vodi svojom 
milošću. 


Svećenik je čovjek koji živi u svijetu. Stalno udiše atmosferu 
ovoga svijeta i uvijek je izložen klimi ovoga vremena. Podvrgnut 
je utjecajima mišljenja, struja, koncepcija života. 


Današnji čovjek sve više usvaja materijalističku koncepciju ži- 
vota makar ne usvaja teorijski materijalizam kao svoje misaono 
uvjerenje. Divna tehnička ostvarenja omogućuju čovjeku ispunjenje 
mnogih njegovih želja. Ne bi li se za veliki dio čovječanstva mo- 
glo reći ono što je Rahner rekao za Nijemce, da žive danas bez Bo- 
ga? Ili riječ sv. Pavla... »Mnogi žive kao neprijatelji križa Kri- 
stova. Svršetak im je propast... misle na zemaljski« (Fil 3, 18). 


Najteže je baš svećeniku živjeti u svijetu za koji je Bog mrtav. 
Takav svijet za njega postaje velika napast. Blidi u svećeničkoj duši 
tjeskobu, nesigurnost. Tako se može dogoditi da svećenik klone 
kad vidi da govori gluhim ušima i mrtvim dušama... I onda mu 
poput crva stane gristi nutrinu sumnja u vlastiti svećenički srmi- 
sao. Nisam li suvišan, nepotreban? 


Nekad je posjedovao tako duboko uvjerenje o svom svećeništvu. 
Bio je siguran, oduševljen, poput Petra pripravan zagaziti u valove. 
Ali tamna dubina, uzburkani valovi... Gospodin se čini sve više u- 
daljen... I Petar tone, ali viče: »Gospodine, spasi me!« Moli!« Ma- 
lovjerni, zašto si posumnjao? (Mt 14, 30—31). 


Danas je svećeniku nenadoknadivo potrebna jedna molitva, i to 
svakog dana: Gospodine, umnoži moju vjeru! Umnoži mi vjeru ne 
samo u nedokučivi Božji Misterij i u sve ono što on objavljuje nego 
i vjeru u moj svećenički misterij. A moja osobna i egzistencijalna 
istina sastoji se u tome, da sam pozvan, odabran, poslan od Boga 
samoga da budem živi znak Boga živoga među ljudima svoga vre- 
mena. 

Nikada ne smijem posumnjati u Božji zahvat u moje biće i u 
moju egzistenciju. Svećeništvo ne raste iz zemlje. Ono dolazi s neba. 


Andre Simonet, prof. filozofije i duhovnik u vel. sjemeništu u 
Namur-u, u svojoj knjizi »Saisi par la charite de Dieu« (Paris 1963) 
piše: »Apostol (svećenik) je krštenik u čiji je život Gospodin nena- 
dano ušao da ga pridruži svojem djelu, djelu Očevu, a to je spas 
svijeta (str. 19)... Bog je uzeo u posjed svojim Duhom njihove ži- 
vote i stavio ih u službu svome Planu (ib. str. 24).. Nikada ne mo- 
že biti pitanje za radnika Evanđelja da se muči svojim vlastitim 
srcem i da slijedi svoje vlastite putove jednostavno zato što nje- 
gov poziv i njegov put imaju početak samo u Bogu samomu« (str. 
27). On nije autor inklinacija prema tom pozivu, kao ni toka svoje 
egzistencije. Autor je Bog, i zvanje je milost. To je Božja inicijativa. 
Da nekog uključi u ostvarivanje svojih nedokučivih nakana, Bog 
odabire, poziva i šalje! To je njegova metoda i pedagogija! Abra- 
ham je pozvan, i Mojsije, i svi proroci, i apostoli! »Ne izabraste vi 
mene, nego ja izabrah vasl« (Iv 15, 16). »Kao što mene posla Otac, 
i ja šaljem vas... Primite Duha Svetogal!« (Iv 20, 21—22). 


U jednom razgovoru, govoreći o sebi uobičajenom svojom jedno- 
stavnošću, Papa Ivan XXIII rekao je: »Za sve što mi se dogodi ne 
smatram se odgovornim, i ja nisam kriv što sam Papal« Simonet, 
cit. dj. str. 147). 


To može i za sebe reći svaki svećenik! Gospodin ga je slobodno 
i dragovoljno uzeo u svoju ljubav, i jedina linija njegova života 
može biti samo vjernost toj ljubavi. 


Sjećamo se kako je Isus u nazaretskoj zbornici jedne subote otvo- 
rio knjigu proroka Izaije i pročitao riječi: »Duh Gospodnji na meni 
je jer me pomaza! On me posla blagovjesnikom biti siromasima; 
proglasiti sužnjima oslobođenje, vid slijepima; na slobodu pustiti 
potlačene, proglasiti godinu milosti Gospodnje« (Lk 4, 18—19). 


Nije li to također objavljena tajna o svakom svećeniku? 

Odabran je i posvećen za isto vršenje Isusove službe! 

U tu tajnu mora vjerovati uvijek svježom i obnovljenom vjerom! 

»Bez te vjere«, kaže Simonet, »vizija tajne s kojom je intimno vezan 
pomalo će izblijedjeti u njegovim očima, naviknut će se na ono što 
jest i, naviknuvši se, neće se više čuditi da je poslanik; smatrat će 
to normalnim i prisvojit će svoju misiju; s Božjeg nivoa, na koji je 


apostolskim pozivom uzdignut, past će na svoj vlastiti nivo, na nivo 


213 


čovjeka. Od toga časa postat će mu nepodnosiva odricanja apostol- 
skog života« (ib. str. 32). Tada se rađaju problemi! 


Nije li to dobro postavljena dijagnoza za bolnu krizu mnoge 
svećeničke duše u današnje dane? Ne biti više poslanik Božji, nego 
čovjek ovoga svijeta! Sumnja u božansko poslanje, u vrhunaravni 
poziv i njegove milosti! Onda, dakako, pomalo podliježe zaraznoj 
apostaziji svijeta i ne nalazi više radosti u svorne svećeništvu! 


Ali bez obzira na to kakav je svijet oko njega, svećenik je znak 
živoga Boga među ljudima. 


Danas se sve dublje meditira teologija znaka! 


Jean Laloup u svojoj knjizi »Structures mentales du christiani- 
sme« (Casterman 1964) piše: »Svako biće, i ono najskromnije mate- 
rijalno, ima neku nedostupnu, nepovredivu dubinu; totalno ga upo- 
znati znači razoriti ga... (Omne individuum inffabile, govorila je 
skolastika) ... (str. 59). Misterij individualnog bića ostao bi nespo- 
znatljiv, neprobojan, kad se ne bi izražavao osjetnim znakovima... 
Čovjek koji ni na koji način ne bi mogao biti viđen, slušan, dotican, 
opažen ostao bi zauvijek drugima zatvoren (sakriven): njegove ge- 
ste, držanje, riječi, njegovo tijelo znakovi su kojima se on čini pri- 
sutnim i djeluje u realnom. 


»Vrlo je delikatan i intiman odnos između individualnog misteri- 
ja i njegovih znakova. S jedne strane znak nije misterij. Kad učinim 
jednu gestu, ja nisam ta gesta i ta gesta nije moj »ja«; ona po sebi 
samoj sačinjava zasebnu stvarnost koja može biti poznata, analizi- 
rana, tumačena kao takva; tako znakovi loše tumačeni mogu sakriti 
misterij. A ipak, misterij je u nekom smislu u znaku: to je moja 
gesta, označena mojom osobom, mojim vlastitim pečatom, oživljena 
mojim vlastitim dinamizmom. Onaj koji opaža taj znak rmože na 
neki način mene primiti u njemu; možda se više neće moći obraniti 
od jedne prisutnosti, akcije koja je u njemu. Misterij je u znaku i 
znak je u misteriju. Gdje je znak prisutan i djelujući, tamo se na- 
lazi i djeluje misterij. Reći ćemo da su znaci različiti od misterija, 
ali neodjeljivi od njega« (str. 60)... 


Ako svako individualno biće posjeduje svoju nedohvatnu dubinu, 
koju može očitovati samo znakom, što istom moramo reći o nedo- 
kučivom Božjem Misteriju? Stoga isti pisac kaže da je znak jedno 
sredstvo kojim Bog raspolaže da »izađe« iz svog Misterija i da ga 
saopći, da uđe u misterij osobe i da je pozove (ib. str. 65). 


»Svemir, čovječanstvo, povijest sačinjavaju neizmjernu i mnogo- 
struku epifaniju... (str. 64). 

Ali »Isus Krist je savršeni Znak, Sakramenat Očev (str. 69) ... Po 
svojoj ljudskoj naravi, koja je u njemu vidljivi i uspješni znak nje- 
gova božanstva, on će totalno razotkriti Boga po mjeri ljudske sla- 
bosti. Tako, gdje se bude on našao, naći će se također i Otac, gdje 
bude on djelovao, djelovat će također i Otac; izvan njega Otac se 
neće više očitovati savršenijim znakom« (str. 70). 


Isus je Očev sakramenat cijelim svojim bićem, životom, nastu- 
pom, riječima i djelima. Crkva je opet Sakramenat Kristov. I sve- 
ćenik je na eminentan način živi i individualni znak Isusa Krista 
imeđu ljudima. U njemu se susreću i stapaju u jedan smisao i zaje- 
dničku sudbinu Kristova Tajna i tajna njegove osobe i egzistencije. 


Draga braćo svećenici, samo vjera nam otkriva tu tajanstvenu 
i intimnu povezanost našeg sakramentom Reda posvećenog bića s 
Kristovim djelom i Očevim Planom. Nikada na ovom svijetu ne mo- 
žemo potpuno shvatiti tu tajnu s njenim vječnim i vremenskim, bo- 
žanskim i ljudskim dimenzijama. 


Zapečaćen pečatom Boga živoga, ostaje u svijetu Božji znak ko- 
jim se Bog objavljuje, djeluje i prisutan je u povijesti. 


Za našu ljudsku slabost to može značiti teret koji satire, pogotovo 
kad to znači biti »Signum contradictionisl« Ali tako to mora biti da 
se ispune Pisma: »Ako vas svijet mrzi, znajte da je mene mrzio pri- 
je vas. Kad biste bili od svijeta, svijet bi svoje ljubio; no budući 
da niste od svijeta, zato vas svijet mrzi« (Iv 15, 18—19). 


Ali Isus je svoje poslanike obukao u silu s visine (Mk 24, 49). 
Prožima ih Duhom Svetim. Duh Sveti je Tješitelj, snaga, radost! 
»Duh Sveti daje svećeniku da ide prema ljudima, svojoj braći, otvo- 
rena srca i raširenih ruku«, kako bi lijepo rekao O. Chevrier. Duh 
Sveti mu neprestano oblikuje ruke i srce tako da može svime što 
čini i što govori čistiti, uljepšavati, uvećavati Crkvu Krista Gospo- 
dina« (Saisi par la charitć... str. 56/7). 


Zahvaćen Duhom Svetim, on biva promijenjen »na dnu dubine, 
u korijenu čitave egzistencije, u njenu srcu. Krist Gospodin ga uzi- 
ma i pridružuje Sebi i razvija u srcu svećenika ljubav koja je parti- 
cipacija očinske i spasiteljske Božje ljubavi, napunja njegovo srce 
vlastitom otkupiteljskom Ljubavlju, da po njemu spasava« (ib. str. 
29). 


Svećenik je znak Otkupiteljske Božje ljubavi! 


I što ona od njega zahtijeva? Da u sebi sačuva autentični sjaj Bo- 
žjeg znaka! Svjetlo ne smije postati tama. On je Božji znak ne samo 

u liturgiji, ne samo u dijeljenju sakramenta, ne samo u naviještanju 
Evanđelja nego i drugdje: na ulici, u vlaku, kad ulazi u urede, u tr- 
govine. On svojom pojavom budi misli na Boga, na duhovne real- 
nosti. I samo njegov pogled može u nečijoj savjesti zapaliti iskru 
koja postaje milost i koju nove milosti mogu razgorjeti u vatri! 


On može samo svojim prolazom uzbibati u dušama makar i ma- 
lene valove Božjeg poziva. Za pojedinu dušu susret sa svećenikom 
može postati konačno raskršće spasenja. Gdje je znak, tamo dje- 
luje Misterij. »Bog ima direktno, trajno i totalno vlasništvo nad 
svojim poslanikom ...« (Simonet: ib. str. 37)... Može li se onda za- 
misliti da tkanje njegove egzistencije bude drugačije od Isusove? 
Njegova je bila potpuno kupana u molitvi, putpuno okrenuta k 
Ocu« (ib. str. 39). 


Živi Bog djeluje preko svog svećenika i ne mora mu objaviti svo- 
je učenike u dušama? On ostaje »Deus absconditus!« 


Što iz svega toga slijedi? Da se svećenik ne smije utopiti u svje- 
tovnom i zemaljskom tako da prestane biti Božji znak! On živi u 
svijetu, srdačno bliz ljudima, ali kao glasnik Nadsvijeta. To ljudi 
od njega očekuju. Ni današnji čovjek ne želi od svećenika da bude 
neki sindikalni vođa, nego da bude čovjek Božji koji živi svoj bo- 
žanski smisao iskreno i dosljedno. 


Ne mora li on onda, baš radi te tajne znaka, zadržati i u svom 
odijevanju nešto po čemu će ga ljudi moći prepoznati kao duhovnu 
prisutnost? I kada svećenik nastoji posve se sakriti, sasvim zatajiti 
svoje svećeništvo i onda kada to ne traže neke osobito teške okol- 
nosti, ne znači li to sakriti i Boga koji ga šalje? Ne znači li to Krista 
učiniti šutljivim? Ne znači li to neutralizirati sveto, desakralizirati 
božansko, posvjetoviti nebesko? 


Svećenik je Božji znak koji cijelim svojim životom objavljuje 
Božji Misterij, ali mu može postati i zaprekom. I suviše često su 
Bog i Crkva stavljeni na optuženičku klupu jer je znak Boga živo- 
ga postao »scandalum« radi kojega je Isus u svojoj Božjoj srdžbi 
uzviknuo: »Vae mundo a scandalis!« Nosilac života može postati 
ubojicom duša! Prisutnost koja je trebala izgrađivati Mističnog 
Krista postaje turmmorom rastvaranja. Svećenički grijeh uvijek širi 
oko sebe gusti mrak od kojeg maleni oslijepe i više ne vide Spasite- 
lja! 


Draga braćo svećenici, vjera nam objavljuje da postoji gigantska 
borba duhova, začeta u početku stvaranja, i ona traje. Cijela povi- 
jest je odvijanje tajanstvene Apokalipse. U hodu povijesti čovjek 

postaje čvorište sukoba i iz njegova srca izvire drama, kondenzirana 
u slobodnoj odluci: prihvatiti ili odbaciti živoga Boga. 


Tako nam Biblija tumači dramu povijesti. Svećenik je posvećeni 
akter u toj posebnoj drami. On bi morao uvijek nepokolebivom 
vjernošću stajati na Božjoj strani kao znak Boga živoga, neprestani 
zov Božji, odsjev Božji, a ne da postane saveznik Sotone. Ako sol 
obljutavi, čim će se soliti? 


A taj svijet tako zaudara seksualnošću, zarobljen je materijaliz- 
mom, opsjednut mržnjom... Svećenik mora objavljivati evanđeo- 
ski Duh. Za to poslanje on postaje posve neprikladan ako je zara- 
žen duhom svijeta. U tom smislu govori i sv. Jakov: »Tko god hoće 
da bude prijatelj svijeta, promeće se u neprijatelja Božjega« (Jak 4, 
4). 


Zadržimo danas u sebi misao: Bog izlazi iz svog nedokučivog Mi- 
sterija ljubavi u svijet po meni kao svom znaku. O kvaliteti tog 
znaka ovisi velikim dijelom hoće li ljudi Boga upoznati, primiti i 
uzljubiti. 


Nimalo ne začuđuje da se svećeničko srce grči u kušnji. Ne izne- 
nađuje oluja u njegovoj nutrini, jer je i on uronjen u Apokalipsu i 
Iora biti prokušan za vječno opredjeljenje. Bog je »kao oganj koji 
rastapa... i očistit će Levijeve sinove i pretopit će ih kao zlato... 
(Mal 3, 3). 


Da, ali treba prihvatiti ono što Bog hoće da budemo. Naš Credo 
mora biti i Fiat. To je savršeno ostvarila Bezgrešna Bogorodica! U 
jedinstvu s njom molimo: Gospodine, umnoži nam vjeru! I s To- 
mom ispovjedimo svaki dan: Gospodine moj i Bože moj! 

B. Suradnik otkupiteljske ljubavi 
Draga braćo svećenici! Saberimo se u Duhu Svetom! 
Jučer smo završili s Tomom: Gospodine moj i Bože moj! 


Danas počinjemo s Pavlom: »...Znam kome sam povjerovao« 
(2 Tim 1, 12). I mi smo upoznali i vjerovali ljubavi koju Bog ima 
prema nama. »Bog je ljubav...« (1 1v 4, 16) i sva Božja djela su 
ljubav koja se iz Presv. Trojstva, tog najsavršenijeg zajedništva lju- 
bavi, prelijeva na stvorenja stvaranjem i otkupljenjem. 


»Svaki dobar dar, svaki savršen poklon odozgor je, silazi od Oca 
svjetlila u kome nema promjene ni sjene od mijene« (Jak 1, 17). 


Isus Krist je veliki Sakramenat Očeve ljubavi, a Koncil nam otkri- 
va da je to i misterij Crkve, koji je »sacramentum seu signum et 
instrumentum intimae cum Deo unionis totiusque generis hurnani 
unitatis... (LG br. 1). To je i svećenikov misterij da bude coope- 
rator caritas. Uvučen u samo Kristovo Srce, taj bukteći izvor otku- 
pljenja, odabran je, označen, posvećen i poslan da bude autentični 
Kristov sakramenat, znak. Uronjen je u živi Misterij, i njegova vje- 
ra u Boga mora biti vjera, u biblijskom smislu, u Boga Živoga koji 
je prva Istina, živa »Egzistencija, Ljubav, Spasitelj, sigurni i vjerni 
Bog, Stijena, Amen (Apok 3, 14). To je Bog Saveza koji u Kristu 
ostvaruje Obećanje« (J. Mansir o.p.: La vie spirituelle, 1(68). 


Svećenikova vjera stoga mora biti u najpotpunijem smislu egzi- 
stencijalni odgovor čitavog bića Božjem dolasku, životni susret 
dviju ljubavi i totalno svjedočenje u suradnji s Božjim Djelom koje 
se odvija u toku vremena i povijest ispunja Božjom prisutnošću. 


»Kristov položaj u odnosu prema svijetu definira se izrazom lju- 
bavi. Krist je epifanija božanske ljubavi koja se razlijeva na ljude 
da ih istrgne grijehu, izvrši njihovo spasenje i presadi ih u dubine 
života Božje ljubavi« (Saisi par la charitć, str. 43). 


To je i svećenikov položaj. On je suradnik Riječi — Verbi Incar- 
nati — Isusa Krista. Omnia per ipsum facta sunt, et sine ipso factu 
est nihil quod factum est (Iv 1, 3). Isus Krist! Kolika Tajna i Slatka 
Stvarnost! Duh Sveti zahvaća svojim vihorom to svećeničko biće i 
po njegovu slobodnom odazivu ucjepljuje ga u Krista, središte sve- 
ga zbivanja i svega stvorenoga. Nadahnut Pavlovom kristologijom, 
Jean Laloup piše: »... I nebo i zemlja, sve osobe i sve ljudske akci- 
je, veliki i mali događaji povijesti, sva realnost uzima smisao i pra- 
vac, život i plodnost od Isusa Krista uskrsnuloga, sada prisutnog 

u svijetu i u Ocu. On je čvorište svega što jest, što se kaže i čini, izvor 
svega zemaljskoga i nebeskoga, gravitacioni pol svih nadanja i svih 
ljubavi, kamen temeljac svega što je za rušiti, središte središta, do- 
met svake savršenosti. On je naime nestvorena svijest Očeva i stvo- 
rena svijest u kojoj Otac prepoznaje čisto izjednačenje sa svojom 
Osobom i svojom nakanom« (Structures mentales du christianisme, 
str. 49/50). Ili kako bi rekao sv. Pavao: »Uglaviti u Kristu sve — na 
nebesima i na zemlji« (Ef 1, 10). »Sve mu podloži pod noge« (Ef 1, 
22). 


Svaki svećenik rože reći sa sv. Pavlom: »Zahvaćem sam od Kri- 
sta — comprehensus sum a Christo Jesu« (Fil 3, 12). Kakva se 
obaveza rađa iz toga! 


Može li onda, rekli smo jučer, tkanje njegove egzistencije biti 
drugačije od Isusove? I rekli smo, također, da se Kristov život, Kri- 
stova Tajna i svećenikova tajna stapaju u jedan smisao i zajedničku 
sudbinu, a to je sudbina križa, ali i slave. Ako je cooperator caritas, 
mora biti i vir crucis! 


Suradnik otkupiteljske ljubavi pozvan je na supatnju, »da se i 
život Kristov očituje u našemu smrtnom tijelu« (2 Kor 4, 11). 


Ako svećenik to vjeruje, onda, po riječima Simoneta, »odricanja 
njegove egzistencije poprimaju sasvim drugo lice i sasvim drugu 
orijentaciju: ona postaju prisutnost Kristova otkupiteljskog Križa 
u njegovu životu, ona čine autentičnim i sve više intimnim poisto- 
vjetovanje apostola s Kristom Gospodinom koji se predao za spas 
svijeta« (Saisi par la charitć, str. 32). 


Danas se ulažu mnogi napori u pronalaženje uspješnih metoda 
kako bi se otpali moderni čovjek priveo Kristu. To je potrebno i 
dobro. Ulazi se sve dublje u psihu tog čovjeka i traže se uzroci nje- 
gove apostazije kako bi se pronašao uspješan lijek. Psihologija, soci- 
ologija, ekonomski uvjeti, utjecaji znanstvenih otkrića, tehnička 
ostvarenja, stvaranje nove slike svijeta, sve je to predmet studija 
da se dobije što jasnija slika o modernom čovjeku, da mu se može 
što shvatljivijim rječnikom objasniti Božja poruka. Sve je to po- 
trebno i dobro. Sve to može pomoći pastoralnoj aktivnosti i učiniti 
je uspješnijom. 


Ali odbijanje Boga ne uvjetuju samo vanjski uzroci. Ta tragedija 
ima duboke unutarnje uzroke u srcu samog bića. I to je misterij. 
Uz psihologiju apostazije postoji teologija apostazije. Čovjek se oti- 
ma Bogu i sebe proglašuje izvorom svoje sreće. Što se više materi- 
jalizira u svom shvaćanju i u svom životu. to mu duhovna realnost 

biva nerazumljiva, a uspinjanje uskim putem neprihvatljivije. A če- 
sto je i oholost satanski zavodnik njegove slobode, i on se odlučuje 
protiv Boga. 


Tajnu grijeha liječi tajnom milosti, a ona je vezana na Ljubav 
raspetu na križu. Kako bi mogao biti cooperator te ljubavi svećenik 
ako mu je ideal udoban život u stilu ovoga svijeta, a riječ križa sa- 
blazan ili ludost? 


Spasavanje svijeta nije sport. Sve naše metode i pothvati moraju 
biti nadahnuti Kristovim primjerom, i on mora ući u naš život. 
Spasavanje svijeta je Božja tajna i Božja moć. Da se može uspješno 
sudjelovati u tom djelu, treba usvojiti Kristov način, Kristovu me- 
todu i Kristov duh. 


Svijetu je potreban snažan ideal koji šokira materijalističku psihu 
modernog čovjeka i koji objavljuje misterij križa. Postoji samo je- 
dan ideal, a to je ideal Isusa Krista koji je isti jučer i danas i uvi- 
jek. Ne možemo biti ni mudriji od njega, ni suvremeniji od njega. 
Kada pažljivo čitamo koncilske dokumente, vidimo kako nas po 
njima Duh Sveti želi vratiti potpunom Evanđelju koje nije korigi- 
rano našim zemaljskim računima. Autentična koncilska obnova 
znači totalno usvajanje Krista, a to znači htjeti spasavati svoju bra- 
ću i molitvom i pokorom, živeći duhom Blaženstva proglašenim na 
Gori. 


Nedavno me posjetio jedan mladi zagrebački intelektualac koji je 
ozbiljno shvatio svoje kršćanstvo. Rekao je da ljudi traže duhovnu 
pomoć u svojoj praznini, ali tu im mogu dati ne samo inteligentni, 
snalažljivi, poduzetni nego i nadasve produhovljeni svećenici. Pripo- 
vijedao mi je o nekom svom kolegi s kojim je kroz dulje vrijeme vo- 
dio razgovore o vjerskim pitanjima. Taj kolega bio je više agnostik 
nego ateista. Jednog mu je dana rekao da bi želio razgovarati sa 
svećenikom. Mislio je kome da ga odvede. Pomislio je na o. Antića, 
svoga duhovnog vođu i ispovjednika, ali iskreno priznaje da se bo- 
jao. Mislio je: o. Antić je star, ima svoj način i svoj govor, kao i svoj 
rječnik koji možda neće osvojiti moga prijatelja. Ako se razočara, 
bit će nepopravljivo. I dugo se kolebao. Ali jednog dana upita ga o. 
Antić: »Kada ćeš mi dovesti svoga studenta?a Sada više nije mo- 
gao odgađati ni tajiti. Doveo ga je. Razgovor je trajao tri sata. Mla- 
di čovjek smatra taj razgovor ostvarenjem svoga obraćenja i počet- 
kom svoga kršćanskog uvjerenja i života. Neodoljiv je svećenik u 
kojem živi Bog! 


A neki radnik rekao mi je opet nedavno: »Kad vidim svećenika 
materijalistu koji drugačije živi nego propovijeda, sumnjam u nje- 

govu vjeru. Ako vidim da on onako živi kako naučava, pripravan 
sam dati i život za njegal!« 


Našem Kardinalu rekla je predstavnica jedne ženske kongrega- 
cije u inozemstvu kako nastoje život u samostanu učiniti što udob- 
nijim i čude se da nemaju zvanja. Čime bi ih mogli privući iz svi- 
jeta ako je unutra duh svijeta? 


Apostolata nema bez prisutnosti Duha Svetoga u nama koji nas 
čini autentičnim svjedocima Kristova života i Kristove ljubavi. Ako 
zrno ne umre, ne donosi roda (Iv 12, 24). Ako ne budemo uzdignuti 
od zemlje, nećemo nikoga k sebi privući (Iv 12, 32). Što možemo 
dati svijetu ako nismo puni Božjeg Duha? Ljudi nas ne trebaju 
ako u sebi ne živimo otkupiteljsku snagu Kristova križa, ako smo 
milosno prazni. 


Kad se svećenik zaljubi u Isusa Krista s velikodušnim predanjem, 
za njega postoji samo jedan problem: Kako ustrajati u vjernosti i 
rasti u milosti? Ako se, naprotiv, zaljubi u duh svijeta, onda nastaju 
mnogi problemi: i autoritet, i celibat, i služba, i samo svećeništvo. 
Razlomljen svećenik postaje sam svoj mučitelj. 


Postoji jedna zanimljiva činjenica. Svećenici koji su živjeli u pro- 
gonima, poniženjima, siromaštvu imali su malo apostazija. Napro- 
tiv svećenici koji žive u materijalnom obilju, u mogućnostima pot- 
puno svjetovnog života, zahvaćeni su brojnije procesom krize. Mogu 
biti aktivni, organizatori svih načina pastve, ali se brzo umaraju, 
klonu, postaju prazni i pitaju se ima li smisla truditi se, a svijet 
se sve više udaljuje. 


Da bi svećenik bio plodan, prodoran, privlačiv, suradnik ljubavi i 
spasenja, mora biti i supatnik Kristov. »Hoće li tko za mnom, neka 
se odreče samoga sebe, neka danomice uzima križ svoj i neka ide 
za mnom« (Lk 9, 23). Tu izvire dinamizam osvajača kojim je bio do 
vrha napunjen sv. Pavao. »A ja, Bože sačuvaj da bih se ičim ponosio 
osim križem Gospodina našega Isusa Krista po kojem je meni svijet 
raspet i ja svijetu« (Gal 6, 14). 


Nerazumijevanje, poniženja, neuspjesi, uz najbolju volju, slabosti 
tijela i suze duše, brige i sama sirt, kako to sve postaje plodno 
kad je podneseno iz ljubavi. I to je bila Isusova čaša iz koje on 
daje obilno piti svim svojim prijateljima. Dao ju je piti i svojoj 
Majci. Gorka je do dna, ali plodna do vrha, opaja radošću i obogaću- 
je milošću mnoge. Tajnu joj otkriva samo svjetlo vjere. 

Kako je to duboko shvatio onaj logoraš o kojem pripovijeda An- 
toine Bloom u »Revue diocćsaine« (br. 6/67): »Sjećam se jednog čo- 
vjeka koji je nakon četiri godine izišao iz koncentracionog logora. 
Pitao sam ga o njegovu životu, pa mi je odgovorio: »U tjeskobi 
sam. Dok sam bio u logoru, osjećao sam u mukama te situacije da 
mogu moliti za svoje mučitelje, jer je moja patnja bila jamstvo 
iskrenosti i istinitosti. Sada se osjećam lišenim snage pred Bogom, 
trpim samo tjeskobu za njih, ali ne mogu više dokazati Bogu svoju 
vjernost svojom strpljivošću« (str. 444). 


Te riječi jednog patnika otkrivaju tako potresno misterij patnje 
posvećene Kristovim Križem. Njom se dokazuje ljubav: to je nje- 
zina dubina. Njom se proširuje otkupljenje do granica svijeta i do 
konca povijesti: to je njezina plodnost. Po njoj svećenik postaje pot- 
puno solidaran s braćom ljudima za koje trpi: to je njezina radost. 
Njom se pobjeđuje smrt i grijeh: to je njezina svetost. U njoj se 
kuje uskrsnuće: to je njezina pobjeda. Nakon što ju je naš Gospodin 
pretočio iz našeg života u svoje Srce, postala je izvor života. Za one 
koji Boga ljube svršava s vremenom. 


Sada može biti razumljivija Pavlova riječ: »Radujerm se sada dok 
trpim za vas i u svom tijelu dopunjam što nedostaje mukama Kri- 
stovim za Tijelo njegovo, za Crkvu« (Kol 1, 24). 


Koncilski dekret o svećenicima potiče: »Populum Dei regentes et 
pascentes, caritate Boni Pastoris incitantur ut animam suam dent 
pro ovibus suis, parati quoque ad supremum sacraficium (PO 
br. 13). 


Da bi svećenik mogao biti pripavan ad supremum sacrificium, 
mora živjeti duhom samozataje, odricanja, žrtve. On mora biti po- 
nizan, sabran u svim svojim činima, strpljiv, blag, čist, milosrdan, 
Iora po riječima Koncila postupati s ljudima »eximia humanitate« 
(PO 6). Takva ličnost može sazrijevati samo neprestanim nastoja- 
njem da svladamo sami sebe, pomognuti milošću, kako bismo po- 
stali što sličniji Spasitelju. Život, služba, susreti uliju svaki dan 
nešto gorčine u svećenikov kalež, svaki dan ga obdare križem. Zar 
ga to ne podsjeća svaki put kad se uspinje stepenicama oltara, da 
poput Isusa i sam mora biti sacerdos et hostia? 


Duh samozataje potreban je svećeniku i u organizaciji dana da 
dobro upotrijebi vrijeme. Svećenik mora imati razborito i pametno 
uređen program svoga dana, pa će naći vremena i za studij i za mo- 
litvu. Osigurat će si časove tišine da bi mogao solidno obaviti svoju 
univerzalnu molitvu kojom grli u Bogu cijeli svijet, dopire do svake 
duše i do svake rane. Možda bi trebalo manje sjediti pred televizo- 

rom, manje izlaziti autom, više paziti da ne produžimo razgovore 
preko potrebne rnjere. 


Samozataja nam je veoma potrebna u kontaktu s ljudima. Jedan 
naš svećenik-redovnik bio je nedavno u inozemstvu na nekom me- 
đunarodnom sastanku. Kaže da je bio edificiran načinom njihove 
diskusije. Kako ti ljudi pažljivo slušaju dok netko govori! Strpljivo 
slušaju do kraja da kaže svoju misao. Pokazuju time poštovanje 
prema sebi i ne smatraju ga neprijateljem makar odmah iza njega 
nastupili s posve drugim mišljenjem. 


Za to se traži velika unutarnja disciplina. Mi možda još ne znamo 
dobro razgovarati, jer previše reagiramo emotivno, afektivno, i kad 
vidimo da sugovornik drugačije misli, prekidamo ga i ne dopušta. 
imo mu da doreče svoju misao. Zauzimamo borbeni stav kao prema 
neprijatelju. Da možemo s poštovanjem slušati čovjeka drugačijeg 
mišljenja i mirno izložiti svoju misao, potreban je za to velik unu- 
tarnji odgoj, a nazovimo to mirno starom riječi: samozataja. 


Kažu da riječi samozataja, pokora više ne spadaju u rječnik mo- 
dernog čovjeka. Ali spadaju u rječnik svećenika, jer su to riječi 
Crkve, evanđeoske, Kristove riječi. Bez te prakse nema svetih sve- 
ćenika, a sveti svećenici su uvijek moderni svećenici. 


Kristov su ugodan miris i duše ih traže. I duša modernog čovje- 
ka! Oni posjeduju skrivene antene Duha Svetoga i plodonosno, po- 
nizno uspostavljaju kontakt s dušama. 


Bog je ljubav objavljena na križu. Svećenik je njezin suradnik. 
I zato mu je mjesto pod križem, s Majkom boli uz raspetog Bogo- 


čovjeka. Znam kome sam vjerovao! Molimo: Gospodine, umnoži 
nam vjeru u moć Križa i tajnu Ljubavi! 


C. Budite jaki i radosni 


Promatrajući svećenika obasjana svjetlom vjere, rekli smo da je 
on signum Dei vivi, cooperator caritas — vir crucis. On je sav Božji. 
On sav pripada Otkupljenju. Dajući se, doprinosi svaki dan nje- 
govoj pobjedi. 


U romanu »Les nouveaux prćtres«, što ga je napisao Michel de 
Saint Pierre (Paris 1964), govori biskup Merignac: »Svijet se dekri- 
stijanizira, a ipak su projektori univerzalne znatiželje okrenuti da- 
nas prema nama više nego u bilo kojoj epohi povijesti... Imajte 
dakle smionosti da rečete: »Ja sam svećenik. Krist je umro za sve 
vas. Ja sam njegov svjedok među vama, i moja siromašna ljudska 
silueta nosi sjenu u obliku križa«. Ako to rečete jasno, dajem vam 
riječ da vam neće uzmanjkati duša« (st. 46). 


A »biti svjedok«, rekao je kardinal Suhard, »znači učiniti se taj- 
nom, znači živjeti na takav način da bi život bio neproturmačiv kad 
Bog ne bi postojao« (ib. str. 54). 


I što u spomenutom romanu biskup Merignac traži od svojih sve- 
ćenika? U razgovoru sa župnikom jedne velike župe pariškog pred- 
građa kaže: »Oče Floriane, od svojih svećenika tražim kao prvo 
dvije kreposti: 'jakost i radost'« (str. 229). 


To bih vam danas, draga braćo svećenici, želio osobito preporu- 
čit, Servite Domino in laetitia! (Ps 99, 1). Budite jaki 
i radosni, makar imali toliko puta razloga da budete tjeskobni, za- 
brinuti i žalosni. Estote fortes in fide! Svećeniku je potrebna jakost 
da ostane neugašeni svjetionik vjere u vrhunaravna sredstva spase- 
nja, u ljubav Raspetoga, u tajanstvenu snagu patnje koja može biti 
otkupiteljska i plodna. Svećeniku je potrebna jaka vjera u smisao 
vlastitog žrtvovanja, a to je darivanje cijele osobe živomu Bogu i 
grešnomu čovjeku. 


Svećenik mora vjerom gledati, vjerom misliti, vjerom suditi, vje- 
rom željeti, vjerom grliti Boga i u njemu sve ljude. On je vidljivi 
znak nevidljive Božje prisutnosti. 


Vjera mu mora ispuniti dušu pouzdanjem i srce radošću. Očaj 
i mračni pesimizam ne smiju nikada osvojiti svećeničkog srca. On 
ne smije biti malodušan. Mora imati uvijek u dubini svoga bića po- 
loženu istinu da je Bog na kormilu života i povijesti. 


Ne propovijedamo li mi Radosnu vijest? Nije li anđeo javio pasti- 
rima rođenje Isusovo kao veliku radost (Lk 2, 10)? 

Čitajte poslanice sv. Pavla! 


Draga braćo, kako su te poslanice sv. Pavla nabrekle ne samo teo- 
logijom nego i onom živom i krvavom egzistencijalnošću života, 
ovog zemaljskog i svagdašnjeg, ali uvijek ispunjenog vječnom per- 
spektivom! Što je sve prešlo i preko njegovih leđa i duše i srca?! 
Ali taj zaljubljenik u Krista, zaljubljen tako velikodušno da je pri- 
pravan za njega svakog trenutka ne samo biti svezan nego i žrtvo- 
van (Dap 21, 13), toliko puta u svojim poslanicama upravo viče od 
radosti i potiče na radost! Iz rimske tamnice piše Filipljanima: 
»Ako se ja i izlijevam za žrtvu i bogoslužje, za vjeru vašu, radostan 
sam i radujem se sa svimna vama. A tako i vi budite radosni i ra- 
dujte se sa mnom« (Filip 2, 17—18). Kako ne bi bio radostan kad 
mu je Krist bio život, a smrt dobitak (Fil 1, 21). 


Znao je da mnoge stvari ne idu dobro. Znao je da se Kraljevstvo 
Božje teško usađuje u tu zemlju punu grijeha. Ali zna također da 
je ta zemlja natopljena Kristovom krvi, da je uvijek grijana njego- 
vom ljubavlju. Svakog jutra izlazi joj sunce Kristova milosrđa i 
svake večeri zvijezda njegove nade. Zna da mora nadopuniti patnje 
Kristove svojim patnjama, jer mora odgovoriti ljubavi Kristovoj 
svojom ljubavlju. Ne proklinje primljene udarce, nego viče svim sr- 
cem: »Pun sam utjehe, izobilujem radošću uza svu nevolju našu« 
(2 Kor 7, 4). 


Radosne duše su sposobne za apostolska osvajanja. Radosne du- 
še su znak da smo otkupljeni, da smo oslobođeni iz vlasti tame. 
I dok nosimo vjeru u duši, dok posjedujemo veliku Božju nadu i 
dok nas iznutra grije sveta Božja ljubav, nema mjesta beznađu ni 
klonulosti. Jedna osoba potužila se pred blagopokojnim kardina- 
lom: »Kakvi smo mi siromasi!« A on je uzviknuo: »Šta? Nitko nije 
siromah koji je u milosti Božjoj. Siromasi su samo oni koji vjere 
nemajul!« 


Zaista, zar Bog nije dovoljan našoj sreći? On — najljepša Ljepota, 
najčistija Ljubav! 


Može se dogoditi i može biti razloga da nas smuti mnoštvo pro- 
blema kojima ne vidimo ni mjere ni rješenja. Može se dogoditi da 
osjetimo umor. I neuspjesi, i bolesti, i cijeli taj zapleteni i zamršeni 
kontekst života može utjecati na svećenikovo raspoloženje i povući 
ga u pesimizam. No samo tako dugo dok sve gleda i proživljava 
kroz prizmu svoje nemoći. Ali kad podigne pogled i očima svoje 
vjere sagleda svu stvarnost oko sebe, često neshvatljivu u njezinu 
odvijanju, onda vidi u središtu svega zbivanja stalnu i dobrostivu 
prisutnost Boga živoga. Mora se ohrabriti jer zna da veliku noć oba- 

sjava i veliko Svjetlo i da će sve biti savršeno objašnjeno u Posljed- 
nji dan povijesti. 


Radost svećeničke duše osvaja jer joj je izvor Bog. 


To je tako lijepo prikazano, s veoma finom psihologijom i teolo- 
gijom milosti, u romanu »Les nouveaux prćtres«. 


Uz starog, dobrog župnika Florian-a na jednoj teškoj župi pari- 
škog predgrađa rade tri kapelana: Jules Barre, Joseph Reisman i 
Paul Delance. 


Paul Delance dolazi na svoje novo mjesto. »Težina večeri, pred- 
građe, pokrivač rugobe koji je pokrivao žive i mrtve, sve ga to nije 
nimalo rastuživalo«. »Imao je svježu dušu u kojoj su disale nada 
i vjera« (str. 20). 


Jules i Joseph imaju svoju posve novu koncepciju svećeništva 
i pastve. Sasvim su uronjeni u zemaljsku problematiku života i čo- 
vjeka. Smatraju se pozvanima da še žrtvuju samo za tu zemaljsku 
problematiku. U radničkom predgrađu surađuju sa svima da bi lju- 
di imali kruha, rada, slobode, standarda. Joseph Reisman do suza 
suosjeća sa siromašnim roditeljima umirućeg djeteta, sate i sate 
troši posjećujući starog bolesnog radnika, ali pušta da umre bez 
sakramenata jer mu se ne usuđuje govoriti o Bogu. Rade do izne- 
moglosti. Borbeni su i uzbuđeni. Napeti su u sebi, ali nisu radosni. 
Imaju svoj ideal, ali usmjeren k zemlji. Nemaju vremena za raz- 
govor s Bogom, za meditaciju, za adoraciju. 


Paul Delance je svećenik sasvim drugoga kova. I on obilazi bole- 
snike, posjećuje obitelji, katehizira, brine se za naučnike. Radi do 
iscrpljenosti. Jedne je večeri sjeo na neku klupu da smogne snage za 
povratak kući. Kraj njega sjedne 15-godišnja djevojka iz podzemlja 
i u svom stilu zavodnice započinje s njim razgovor. Ali on preuzima 
inicijativu u drugom smjeru. Djevojka ga pozove da je slijedi i da 
će mu pokazati što njega kao svećenika mora zanimati. Odvela ga 
je u neki podrum gdje je bilo ročište tih mladih propalica. Izišao 
je s tugom i samilošću u duši. I on se uživljuje u svu tu problema- 
tiku zla i bijede, ali ne bez Božje dimenzije. Radi, ali i moli. Mnogo 
moli. Pobožno služi Misu, i crkva se počela puniti. Ljudima je go- 
vorio o Bogu uvijek kao što se prijateljima govori o svom i njiho- 
vom prijatelju. Sluša savjet župnika: »Paule, ljudi su prestali vje- 
rovati u Boga otkako smo ga mi prestali činiti prisutnim. Ljudima 
treba govoriti o Bogu kako se govori o intimnom prijatelju. On bi 
bio tu sasvim blizu. On bi razgovarao tiho, familijarmo, sa svojom 

božanskom pažnjom i stidljivošću koja se ne želi nametati. On bi di- 
sao kraj ljudi mirnim i živim dahoma« (str. 239). 


U očima Paula Delancea bio je mir. Božji mir (str. 232). 


Svuda nosi i svuda donosi u duši nepomućenu radost, Božju ra- 
dost i nadu. 


Joseph Reisman je klonuo i ostavlja svećeništvo. Odlazi k Made- 
leinei. A Sophie, ljubavnica mladog intelektualca, dolazi k Paulu 
Delancu jer je zaželjela svježeg zraka oproštenja i milosti. Ona je 
već prije jednom došla k njemu na razgovor da ga napadne kao 
krivca što se njezin ljubavnik od nje udaljuje. On joj je tada rekao 
na kraju razgovora: »Jedno vas molim, nemojte nikada zamrziti sa- 
mu sebe, jer vas Bog ljubi. I vratila se da se susretne s tom ljuba- 
vlju.« 


Da, radost, Božja radost sve čini svjetlijim i privlačna je za duše 
u tami. 


Tu radost ističe Michel de Saint Pierre u duši još jednog svećeni- 
ka u svom romanu o njemu: »Njegove oči... bile su plave od pla- 
vetila, istrošene svim bolovima i svim bijedama koje su gledale u 
lice. Ali smiješak je bio sretan... .a (str. 259). 


Jedan svećenik starac rekao mi je: »Nakon što sam primio sakra- 
mente umirućih, osjetio sam radost za smrt! Svećeničku radost ni 
smrt ne može potamniti. 

Radost je prijeko potrebna za uspješan apostolat. Ona širi srce 
i poglede. S povjerenjem otkriva u čovjeku uvijek onu svijetlu stra- 
nu. Silno je bogata teologija radosti! 


Često se dogodi da se nađete pred jednim problemom, slučajem 
koji je život tako zamršeno satkao da ga ne znate riješiti. Budite 
uvjereni da ćete lakše naći izlaz ako ste radosne duše. 


Bog je Bog radosti. 


Imam razloga da češće istaknem pred svećenicima, neka prigo- 
dom svojih sastanaka nastoje osvariti atmosferu zaista vedre i po- 
put dječjeg srca čiste radosti. Kako su djeca lijepa baš radi svoje 
radosti! I djecu osvajaju samo radosni svećenici. Radost je pak re- 
doviti pratilac čiste savjesti. Bojim se za namrštene, uvijek mračne 
svećenike. Bojim se da nešto nije u redu u njihovoj savjesti. Čak i 
vjernici stvaraju takav sud. Pitaju se čime se taj čovjek lomi i što 

mu kida dušu kad je uvijek razdražljiv, otresit, zlovoljan. Može biti 
i psihosomatski poremećaj uzrok takva stanja, bez subjektivne kriv- 
nje. I toga ima. Ali tada je potrebno psihijatrijsko liječenje. Među- 
tim, ako to nije, onda je uzrok negdje drugdje da svećenik ostavlja 
dojam nesretnog čovjeka. 


Koncilski dekret PO daje svećenicima savjet: »Etiam ad relaxan- 
dum animum libenter et cum gaudio conveniant .. .« (br. 8). 


Nije li i Isus rekao apostolima da se raduju unatoč svim nevo- 
ljama koje budu trpjeli. »Radujte se i kličite: velika je plaća vaša 
na nebesima« (Mt 5, 12). 


Radostan svećenik ima posve drugačiji pristup i subraći, i vjer- 
nicima, i poglavarima. On će lako biti iskren. Iznijet će svoje mišlje- 
nje, a da nikoga ne povrijedi, nikoga ne ponizi. Njegova vedrina 
osvjetljuje i njegovu argumentaciju. On će znati ozbiljno uočavati 
ozbiljne stvari i razgovarati o njima, ali će lakše pokazati i pravi 
put rješavanja. Takva je psihologija radosti! 


Radosni ljudi su obično i velikodušni. Namrgođeni ljudi su rijet- 
ko darežljivi. Bogataš iz Evanđelja imao je svega, uživao je, ali nije 
bio radostan. Da je bio radostan, da li bi bio pustio siromaha umri- 
jeti od glada? (Lk 16, 19) 


Radost i pouzdanje treba buditi i u vjernicima. Sa sastanka Bo- 
žjeg naroda, okupljenog oko oltara, morali bi odlaziti ohrabreni i 
radosni. Radost kojom Duh Sveti puni svećeničko srce morala bi se 
prelijevati i u duše vjernika. Nije li Božja poruka nazvana Rado- 
snom vijesti? Dobra je to vijest i obraduje svakoga koji je primi 
kao Božji glas. 


. Nije li mlada Crkva bila zajednica onih koji se ljube u radosti? 
I apostoli su se radovali što su bili smatrani vrijednima da trpe 
sramotu radi imena Isusova (Dap 5, 41). U tome je tajna mučenika. 
To je uvijek bilo neshvatljivo Imučiteljima. Nisu mogli ubiti u nji- 
ma radosti. U kojima su uspjeli slomiti radost, uspjeli su slomiti 
i vjeru. Mislim da je najviše apostazija bilo tamo gdje je žalost 
preplavila duše. Svi svjedoci vjernosti bili su bogati kršćanskim 
optimizinom. 


Radosna duša mnogo lakše sluša i svladava sve napasti. 
Radost je pratnja poniznosti i nevinosti. Kao ni škrtice, tako ni 
oholice ne mogu biti radosni ljudi. Iznutra ih jede njihov egoizam. 


»Ako ne budete kao djeca, nećete unići u Kraljevstvo nebesko!« 

Značajan je jedan mali razgovor Pape Ivana XXIII i cistercitskog 
generala Gabrijela Sortaisa. Taj je general to opisao ovako: »Taj 
Papa je duboko ponizan. Za vrijeme jedne iznenadne privatne audi- 
jencije zapitao me: »Molite li katkada za Papu?« — »Sveti Oče, sva- 
kog jutra za vrijeme zahvale«, odgovorio sam. — »Što molite za 
njega?« — »Poniznost i blagost«! — Papa se nasmiješi i reče: »Si- 
gurno ste uvjereni da mi to nedostaje?« — »Ne, Sveti Oče, nego za 
vrijeme Vaše krunidbe kazali ste u homiliji da za Papu treba moliti 
poniznost i blagost i da će mu tada biti sve dano.« — »Dobro ste 
slušali. Nastavite moliti za te kreposti«, rekao je Papa. (Michel de 
Kerdreux: »Par le mćmne sentier, Paris 1964, str. 25). 


Isti je Papa znao reći: »Ne znamo što nam život donosi. U ruka- 
ma smo dobrog Boga, i to je izvor radosti i vedrine... .« (ib. str. 
106). Ali je rekao i ovu riječ: »Mir i radost je čudesno bogatstvo 
onih koji znaju nositi križ« (ib. str. 45). 


Radosni svećenici su i poduzetni. Jedan siromašni svećenik iz si- 
romašne župe gradi kapelu u udaljenom selu. Pokrenuo je svoje si- 
romahe. Župa je oživjela duhom solidarnosti, čak su u većem broju 
počeli dolaziti nedjeljom u crkvu. Teško sabire sredstva, ali radi 
mirno. Stvar ide naprijed bez velike vike i strahovanja. Kad mi je 
to pripovijedao, znao sam koliko je hrabrosti morao imati za taj 
pothvat, ali vedar je. Nema nikakvih mračnih misli. Uspjet će. Bog 
će blagosloviti njegovu radost i pouzdanje. 


Draga moja braćo svećenici, ono što kažem vama moram govoriti 
i sebi. Budimo jaki u vjeri i radosnom dušom služimo Gospodinu. 
Ne gubimo živaca. Imamo dovoljno razloga, motiva i izvora svoje 
svećeničke radosti. To je naš Živi Bog. To je naš veliki Uskrsnuli 
Brat Isus Krist, svakidašnji gost našeg srca. To je naš Tješitelj Duh 
Sveti. To je naša živa Majka na nebu i svi nebeski prijatelji i braća. 


»Znam komu sam povjerovao« (2 Tim 1, 12) Pavlova je riječ, a 
Petar nas hrabri: »Zbog toga (u Isusu Kristu) se radujete, makar se, 
ako treba, sada malo i žalostili, zbog različitih kušnja, da prokuša- 
nost vaše vjere, dragocjenija od propadljivog zlata, koje se ipak 
u vatri kuša, stekne hvalu, slavu i čast o Objavljenju Isusa Krista. 
Njega, iako ga ne vidjeste, ljubite; u njega, iako ga još ne gledate, 
vjerujete te klikćete od radosti neizrecive i proslavljene, što posti- 
goste svrhu svoje vjere: spasenje duša« (1 Petr 1, 6-9). 


Završavamo završnom molitvom Svetoga Pisma: »Dođi, Gospodi- 
ne Isuse!« (Otkr 22, 20). 


(1968) 

4. VRHUNARAVNA DIMENZIJA AUKTORITETA U CRKVI 


A. Gdje je Petar — tamo je Krist 


Molimo Duha Svetoga da nas u ovim razmišljanjima vodi svojim 
svjetlom, da kažemo istinu i ne povrijedimo ljubavi. Neka nam 
umnoži vjeru koja očituje svoju snagu ljubavlju (Gal. 5, 6). Na raz- 
matranje o vrhunaravnoj dimenziji auktoriteta u Crkvi potiče nas 
ne samo prilično tjeskobna situacija u obitelji Božjeg naroda nego i 
potreba da u svom duhovnom životu imamo siguran putokaz. 


»Našao sam ga umorna i tužna, pognutih ramena pod teretom 
sveljudske bijede, sa svisnutim srcem radi svih podijeljenosti svi- 
jeta i Crkve« (Informations catholiques internationales, od 1. I 
1969. str. 8) — tako p. Folliet opisuje svoj dojam u susretu s Pa- 
vlom VI u jednoj privatnoj audijenciji. 


Šesnaest pak eminentnih katoličkih ličnosti Francuske uputilo je 
17. 12. pr. g. Sv. Ocu poruku koja je nakon objavljivanja u 
nekoliko dana dobila preko tisuću potpisa, u kojoj kažu: »Izraža- 
vamo Vam svoju žalost i svoju sablazan radi napadaja kojima 
je izložena Vaša osoba i Vaš nauk, kao i zbog napadaja koji su 
upravljeni na katoličku hijerarhiju koju optužuju kao »aristokra- 
ciju kočničara Duha koja se postavila iznad zajednice da njom 
dominira« »(citat iz jednog od posljednjih djela Hansa Kiinga)« 
(ib. str. 8). 


Papa je postao signum contradictionis. Obnova Crkve. pokrenuta 
Koncilom, praćena je olujom. Nerijetko se oživljava protiv crkve- 
nog auktoriteta stara mržnja iz doba reformacije, kao i optužbe 
ondašnjeg vremena za koje se danas, sudeći pravedno, ne može ni 
izdaleka optuživati hijerarhija. 


Postoje misaone struje koje niječu vrhunaravnu dimenziju crkve- 
nog auktoriteta, i to baš Papina. Htjeli bi svesti Crkvu na posve 
zemaljsko društvo sa zemaljskim ciljem i izjednačiti je u svemu 
sa zemaljskim zajednicarmna. Kao da se zaboravlja njezin risterij! 
Kao da Crkva nije po svojoj biti zajednica vjere u Božju Riječ, 
zajednica vječne nade, zajednica ljubavi koja mora neprestano 
rasti u svetosti da bi čovječanstvu pokazivala put kroz prolaznost 
vremena u vječnu stalnost! Živimo zaista u svijetu vrtoglavog 
života, dubinskih promjena. Sa svih strana dopiru do nas 
vijesti, i na svakom koraku gledamo slike koje žele nešto objaviti. 
Kad bismo mogli vidjeti sve te valove slika i govora što se iz 
tisuća odašiljača šire brzinom svjetlosti, kakav bi se audiovizuelni 

kaleidoskop otvorio pred nama!? Što sve ne navaljuje na ljudsku 
pamet i na ljudsko srce!? Moderni je čovjek pod neprestanom 
vatrom ideja, sudova, mišljenja, teza i hipoteza čim otvori novine, 
ili radio, ili televizor, ili uđe u kinodvoranu, ili na kakvu konferen- 
ciju itd. 


Kroz vatru ljudskih misli i sudova prolazi i Božja Riječ. 


Tu nastaje opasnost. Što se može dogoditi? Može se dogoditi da 
Istina Božja, prenošena kroz vrtlog ljudskih sudova, izgubi svoj 
vječni i nepromjenljivi sadržaj i raspline se u tisuće malih iskrica. 
Ako bi Istina Božja bila prepuštena vrtlogu duhova, moglo bi se 
dogoditi da se rasprši u nesigurnost relativizma, u sićušnost subjek- 
tivizma, u neizvjesnost agnosticizma. Tada ne bi više svijetlila kao 
sunce koje razbija tamu, već kao male krijesnice koje u ljetnoj 
noći nikom ne pokazuju puta. 


Ako bi svi bili jednako autentični tumači Božje poruke, onda bi 
se moglo dogoditi da ona izgubi veličanstvene dimenzije Božje 
Objave. Prestala bi biti Stijena na kojoj se čvrsto stoji. Postala bi 
mekano tijesto koje svi razvlače. Postala bi sumrak kroz koji 
se trajno šulja sablast sumnje. Prestala bi biti Radosna Vijest koja 
oslobađa i zanosi prema božanskim visinama. Ostala bi tek neka 
humanistička ideologija koja plazi po zemlji. Prestala bi biti sila 
odozgo koja potresa povijesti i savjesti. Postala bi opijum koji 
uspavljuje u grijehu. Prestala bi biti veliki glas vječnosti. Postala 
bi samo blijeda riječ izgubljena u vremenu. Ukratko, prestala bi 
biti Božja riječ. Ostala bi od nje još samo slaba jeka u još slabijoj 
ljudskoj riječi. 


Sv. Otac je posvetio 6. siječnja u Bazilici sv. Petra 12 biskupa. 
Tom prilikom održao je govor koji je također bio odjek današnje 
situacije. Rekao je: »Danas, svatko to vidi, pravovjerje, to jest 
čistoća nauke, čini se da više ne dolazi na prvo mjesto u psihologiji 
kršćana. Kolike su stvari i kolike istine stavljene u pitanje i u 
sumnju! Kolika se sloboda prisvaja u odnosu na autentičnu baštinu 
katoličke nauke! Ne samo da se studiraju njezina bogatsva, da se 
ona probudi i bolje protumači ljudima našeg vremena, nego je 
nastoje podvrći onom relavitizmu u kojem profana Iisao eksperi- 
mentira sa svojom privremenošću ...« (Oss. Rom. br. 50 7.—8. I 
1969). 


Živimo u vremenu kad je sve stavljeno u sumnju. I istine koje su 
do sada bile temelji Crkve i temelji našeg života. Čovjek je uvijek 
sklon — jer je ranjen u cijelom svom biću i svim svojim moćima — 
— da u odnosu na Božju riječ podlegne velikoj napasti: da joj se 

učini gospodarom, jedinom mjerom, da je podvrgne sebi mjesto 
da se preda njoj. U tome nema razlike ni između Isusovih slušatelja 
u kafarnaumskoj zbornici koji su rekli: »Tvrda je to besjeda! 
Tko je može slušati?« (Iv 6, 60), ni između muževa Atenjana na 
Areopagu koji su ušutkali Pavla riječima: »Još ćemo te o tom 
slušati« (Dap 17, 32), a ni između današnjih modernih ljudi koji 
govore: Vjerujem samo ono što vidim i što mogu shvatiti! 


Nalazimo se pred tajnom savjesti, slobode i milosti. Piše u 
Djelima apostolskim: »Pogani slušahu, radovahu se i slavljahu 
riječ Gospodnju te povjerovaše oni koji bijahu određeni za život 
vječni« (Dap 13, 48). Riječ je Božja život! Ali i oštar mač koji 
rastavlja (Otkr 1, 16). 


Ali gdje naći tu Božju riječ? Od čega živjeti? Kome ići? Gdje 
ćemo naći sigurnost? Gdje je istina? Ili ono, uvijek u ljudima 
prisutno, Pilatovo pitanje: »Što je istina?« (Iv. 18, 38). Da li je 
istina samo riječ, promjenljiva kao moda? Ili je ona stvarnost, bit 
bića i egzistencije koja uvijek ostaje i jest? Da li je u Božjoj riječi 
rečenoj Mojsiju iz gorućeg grma: »Ja sam koji jesam« (Izl. 3, 14) 
doista izražena jedna vječna stvarnost i postojanje, ili bi Bog danas 
morao reći neku drugu riječ da progovori iz naših atomskih peći? 


Ako je Bog govorio, makar i našim ljudskim riječima, da li je 
rekao nešto što ima apsolutnu vrijednost? Ima li naš Credo sadržaj 
za koji se daje život? Činjenica je da je prva Crkva za nj bila 
pripravna trpjeti i umirati. Da li je ono za što su mučenici svjedočili 
cijenom života i danas živo, i danas stvarno, i danas istina? Ili su 
umirali za prazne riječi kad su ljubili i vjerovali do kraja svjedočeći 
za Kristovo božanstvo i uskrsnuće, za Trojstvo i Euharistiju, za 
čistoću života i stvarnost vječnosti? Ako je Crkva nešto uvijek 
i svuda vjerovala i umirala za ono što je vjerovala, onda je vjero- 
vala u jednu objavljenu stvarnost u koju nije sumnjala. Za nju je 
vrijedilo ono što je rekao jedan duhovni pisac: »Jedno je za mene 
postala neopoziva sigurnost: u Isusu Kristu prekinuta je šutnja 
vječnosti. U njemu nam govori živi glas osobnog Boga. Tko taj 
glas sluša u vjeri i poslušnosti, taj više ne može sumnjati u 
egzistenciju osobnog Boga« (Paulus Kalender, 9. I 1969). Ali ni u 
ono što je on rekao! 


Bit je Objave u tome što je ona Božja riječ u čovjeku. Utjelovlje- 
nje Sina Božjega je Božji dolazak u povijest i među ljude. On dono- 
si spasenje. »Bog je tako ljubio svijet ...« (Iv 3, 16). Isus Krist, Cr- 
kva, sakramenti, Credo nisu plod nikakve evolucije, ne rastu iz 
zemlje. Dar su Neba, trajna ponuda Božje ljubavi, neprestani poziv 
u puninu života. Taj Poklad vjere mora ostati čist i sačuvan kroz 

sve naraštaje sve dok Gospodin ne dođe. Dužnost nam je sve dublje 
otkrivati njegovo bogatstvo, ali nam nije dopušteno mijenjati nje- 
gov sadržaj. 


Međutim, taj dar nije smio biti prepušten ljudskoj slobodi. Isus 
Krist je božanski psiholog. On je najbolji poznavalac čovjeka. U 
skladu sa svojom mudrošću i s ljudskom psihologijom Imorao se 
pobrinuti za auktoritet koji će čuvati i voditi u dubine Božje 
Poruke. Ljudska ograničenost, oholost i sebičnost mogle bi bez 
tog auktoriteta otići krivim putem, mimo svjetla koje je došlo da 
obasja svakog čovjeka (Iv. 1, 9). 


Nevidljivi čuvar i učitelj istine Božje jest Duh Sveti (Iv. 16, 13). 
On je inspirator Pisma. Svjetlo proroka. Objavitelj budućih stvari 
i vječnih tajna. Ali mi smo vidljiva bića, Crkva je vidljiva zajednica. 
Narav zajednice i zakoni naše psihologije upućuju na potrebu vidlji- 
vog čuvara istine koji sam mora biti čuvan i vođen Duhom Svetim. 
Taj učitelj mora biti označen. Mora imati legitimaciju. On rmora 
imati ključeve od baštine (Mt. 16, 19). Mora biti određen u prostoru 
i prisutan u vremenu, jer Božji narod u hodu prema vječnosti 
putuje kroz prostor i vrijeme. Tko je taj? Tko ima vlast govoriti 
u Kristovo ime jer je dobio vlast od Krista, ne od ljudi? Ako je u 
Evanđeljima prisutan Duh Sveti, onda nam je rečeno. Ako su veliki 
ekumenski sabori sve do Drugog vatikanskog uključivo bili čuvani 
od zabluda asistencijom Duha Svetoga, onda nam je poznato. 


»Ti si Petar — Stijena, i na toj stijeni sagradit ću Crkvu svoju, 
i Vrata paklena neće je nadvladati« (Mt. 16, 18). »Pasi jaganjce 
moje... pasi ovce moje...« (Iv 21, 15). »Kao što mene posla Otac, 
i ja šaljem vas« (Iv 20, 21). »Zaista, zaista kažem vam: Tko primi 
onoga koga ja šaljem, mene prima. A tko mene primi, prima onoga 
koji je mene poslao« (Iv 13, 20). 


Kristova odredba i uredba i asistencija Duha Svetoga vrhunarav- 
na su dimenzija autoriteta u Crkvi. 


Petar i apostoli bili su svjesni vrhunaravne dimenzije svoga auk- 
toriteta. Petar i Ivan govore pred Sinedrijem: »Sudite, je li pred 
Bogom pravo slušati radije vas nego Boga...« (Dap 4, 19). Ne 
smiju šutjeti jer su Božji poslanici. Kolikom snagom Pavao piše 
Galaćanima: »Ali, kad bismo vam mi, ili kad bi vam anđeo s neba 
navješćivao neko evanđelje mimo onoga koje vam mi navijestismo, 
neka je proklet!« (Gal 1, 8). Tako ima pravo govoriti samo onaj 
koji zna da govori u Božje ime. 

Petar i apostoli, papa i biskupi u jedinstvu s njime legitimno 
su Učiteljstvo Crkve kojernu je zajamčena pomoć Duha Svetoga. 


U Konstituciji o Crkvi II Vat. sabor to svjedoči punom jasnoćom: 
»Ovaj sveti Sabor, idući stopama Prvog vatikanskog Koncila, zaje- 
dno s njim uči i izjavljuje da je Isus Krist, vječni Pastir, sagradio 
svetu Crkvu poslavši apostole, kako je i sam bio poslan od Oca 
(usp. Iv. 20, 21) i htio je da njihovi nasljednici, to jest biskupi, 
budu u njegovoj Crkvi pastiri do konca vjekova. Da pak episkopat 
bude jedan i nerazdijeljen, postavio je na čelo ostalim apostolima 
blaženog Petra i u njemu je ustanovio trajno i vidljivo počelo i 
temelj jedinstva vjere i zajednice. Tu nauku o ustanovljenju, trajno- 
sti, značenju i naravi svetog primata Rimskog Biskupa i o njegovu 
nezabludivom učiteljstvu Sveti Petar ponovno nalaže svim vjernici- 
ma da je čvrsto vjeruju, i — nastavljajući isti predmet — odlučio 
je da pred svima izjavi i proglasi nauku o biskupima, naslje- 
dnicima apostola, koji s Petrovim nasljednikom, Kristovim namje- 
snikom i vidljivom glavom čitave Crkve upravljaju kućom Boga 
živoga« (Lg. br. 18). 


Vrhunaravna dimenzija auktoriteta u Crkvi, a to znači Papina 
i Biskupa oko njega — predmet je vjere! I sigurno u srcirna onih 
koji taj auktoritet potcjenjuju, omalovažavaju, čak i napadaju, 
nije nešto u redu. U krizi je njihova vjera i ljubav. 


Kad je Papa molio Credo Božjeg naroda na završetku Godine 
vjere, bilo ih je dosta među sinovima Crkve koji su rekli: To je 
privatna vjera Ivana Montinija. Kad je nakon dugog studija, razmi- 
šljanja i molitve ponovo protumačio enciklikom Humanae vitae 
integralno dostojanstvo čovjeka i misterij bračne ljubavi, veoma 
mnogi — kao da su bili pogođeni u srce — rekli su: To nije 
ex cathedra. To nije nepogrešivo. I onda su kratkim silogizmom 
zaključili i učili: to je krivo. 


Ima i drugih pojava koje upravljanje Crkvom čine patnjom. Ako 
je Crkva zajednica vjere i ljubavi, onda u njoj ne može vladati 
kaos mišljenja ni anarhija djelovanja. Protiv toga ju je htio osigu- 
rati Krist auktoritetom koji s punim poštovanjem zakonite slobode 
djece Božje ipak ima zadnju riječ i quoad doctrinam i quoad 
disciplinam. Svi se pozivaju na nadahnuća Duha Svetoga. Ali Duh 
Sveti nije duh protuslovlja, ni mržnje, ni gorčine, ni nepravednih 
sudova. Nije sve što ljudi govore i rade od Duha Božjega... Neki 
zaboravljaju Gamalielove riječi da bi mogli doći u sukob s Bogom 
(Das. 5, 39). Neke se istine zaboravljaju. Neke strasti uzimaju 
maha. 

Bez duboke promjene čovjeka nema obnove. A bez duboke i 
ponizne vjere nema promjene čovjeka. Duhovni rast ovisi o živoj 
vjeri. Da bismo je sačuvali, produbili i umnožili, ne smijemo otići 
na raspucano tlo. Ostanimo na stijeni! Okupljeni oko ponizne Bogo- 
rodice poput apostola u cenakulu, molimo Duha Svetoga da se 
u nama nikad ne ugasi povjerenje u Učiteljstvo Crkve! Još uvijek 
vrijedi Kristova riječ: »Tko vas sluša, mene sluša; tko vas prezire, 
Iene prezire« (Lk 10, 16). I mi Isusu recimo s Petrom: »Gospodine, 
kome da idemo?... Ti imaš riječi života vječnoga!« (Iv 6, 68). 
Gdje je Petar, tamo si ti! 

B. Gdje je Duh Gospodnji — ondje je sloboda 


Auktoritet u Crkvi je vidljivi instrument Duha istine i ljubavi. 
Duh Sveti služi se njime da ne guši autentičnu slobodu, nego da 
gradi skladnu zajednicu Božjeg naroda — Crkvu. Kad je Duh Sveti 
prisutan u auktoritetu i kad je prisutan u misteriju ljudske slobode, 
onda se ta dva elementa crkvene zajednice ne sukobljuju, nego se 
dopunjavaju. Ako se jedna i druga stvarnost shvaća i izvršuje u 
svjetlu Božjih nakana — a obje izviru iz Božje Misli — onda Božja 
obitelj raste i živi zajedništvo radosna u istini, vedra u nadi i 
smirena u ljubavi. Ako je nastao nemir, onda je negdje poremećen 
smisao ili auktoriteta ili slobode. Nešto je krivo shvaćeno. U duhu 
Evanđelja treba vršiti auktoritet i u duhu Evanđelja treba živjeti 
slobodu. Poslušnost milosti, poslušnost Duhu Svetom sve usklađuje. 
Ako toga nema, razbija se jedinstvo, gasi se ljubav i umire mir. 


Sam Gospodin nam tumači kakvim duhom moraju nosioci aukto- 
riteta vršiti svoju službu Bogu i zajednici Crkve. U nazaretskoj 
zbornici tumači smisao svog poslanja riječima proroka Izaije: 
»Duh Gospodnji na meni je jer me pomaza! On me posla blago- 
vjesnikom biti siromasima; proglasiti sužnjima oslobođenje, vid 
slijepima; na slobodu pustiti potlačene, proglasiti godinu milosti 
Gospodnje« (Lk 4, 18—19). 


Apostolima pak, dok su se prepirali tko će sjesti Isusu s desne 
ili lijeve strane u Kraljevstvu, on govori: »Znate da oni koji se 
smatraju vladarima gospoduju svojim narodima, i velikaši njihovi 
drže ih pod vlašću. Nije tako među vama! Naprotiv, tko hoće da 
među vama bude najveći, neka vam bude poslužitelj. I tko hoće 
da među vama bude prvi, neka bude svima sluga. Jer ni Sin čovje- 
čji nije došao da bude služen, nego da služi i život svoj dade kao 
otkupninu za mnoge« (Mk 10, 42—45). »Ja sam posred vas kao 
onaj koji poslužuje!« (Lk 22, 27). 


Vršenje auktoriteta u Crkvi u duhu Evanđelja — a II Vat. Sabor 
to posebno naglašava gotovo u svim dokumentima — jest služenje. 


Pojam auktoriteta u Crkvi protivan je pojmu diktature ili samo- 
volje. Auktoritet nije zatvoren u samoga sebe. Njemu je potrebna 
suradnja. On sabire snage. Osluškuje glasove. Razlikuje duhove. 
Usklađuje sve energije slobodnih ljudi prema općem dobru i zaštiti 
dostojanstva svake osobe. 


U Settimana del clero, br. 4. od 26. I o. g., Arialdo Beni piše o 
auktoritetu: »On ne smije biti vođen egoizmom, sebeljubljem. 
Ravna se jedino istinskim svjetlom ljubavi. U Crkvi — Mističnom 

stadu — poglavar je zaista produženje Isusa, dobrog Pastira. U 
Crkvi — Božjem narodu — on je prosvijetljen i siguran vodič. U 
Crkvi — Obitelji — on ima biti stariji brat, otac. Postavljen je da 
bude svjetlo, sol, središte zajednice, srce eklezijalnog bratstva. 
Njegov auktoritet je auktoritet služenja, zajedništva koje ne umrt- 
vljuje, ne guši, ne gasi stijenja koji tinja, nego usmjeruje, ohra- 
bruje, oduševljava, podiže, potiče, pobuđuje, ocjenjuje vrijednosti, 
usklađuje, ujedinjuje. Najznačajnije kreposti koje poglavar mora 
imati jesu razboritost i ljubav« (str. 1). Dodao bih još: strpljivost 
i poniznost! Ne govori li, tim duhom nadahnut, Pavao VI u govoru 
7. XII pr. g. (1968): »Očekuju se od Pape senzacionalni potezi, o- 
dlučne i energične odluke. Papa ne misli da bi morao slijediti dru- 
gi put — osim puta pouzdanja u Isusa Krista: On će utišati oluju« 
(Informations Int. c. str. 8, br. 3270d1.I0.g.). 


Ali, draga braćo svećenici, Crkva na zemlji nije još onaj nebeski 
Juruzalem u koji »neće unići ništa nečisto« (Oktr 21, 27) i u 
kojem bi bili samo oni obučeni u bijele haljine i s pobjedničkim 
palmama u rukama (Otkr. 7, 9). Ecclesia peregrinans — Crkva 
hodočasnica, kako ju je nazvao Koncil (LG VII) — putuje u povi- 
jesti čovječanstva kroz kušnje i opasnosti. Može biti progonjena 
izvana i razdirana iznutra. Moramo računati, poučeni vjerom, i s 
činjenicom duha tame, oca laži, koji nastoji prodrijeti u Crkvu i 
otrovati njezin život. Nikad ne smijemo zaboraviti da je uvijek na 
djelu Napasnik. Ima mržnj4, podlosti, pakosti koje nisu razumljive 
u razmjerima samo ljudske psihologije. Kad god on, napasnik, kroz 
zlorabljenu ljudsku slobodu osvoji mjesto Duha Svetoga, uvijek 
nastaje mržnja gdje bi trebala biti ljubav, i razdor gdje je trebala 
biti sloga. 

Ima, dakle, situacija u kojima djelovanjem sila mržnje može biti 
dovedena u opasnost Crkva, i njezin Credo, i njezino jedinstvo, i 
njezina nada, i njezino poslanje. 


U takvim slučajevima auktoritet postaje osobito velika odgo- 
vornost. U takvim časovima poglavar mora biti uz najveću cijenu 
vjeran i hrabar, odlučan i jak. To od njega zahtijeva ljubav. Prava 
ljubav nije nikad slabost. Ima časova u životu Crkve kad treba 
svjedočiti iskreno i jasno, kad treba trpjeti velikodušno i predano. 
Kad poglavar mora donijeti o nečemu sud, onda to mora činiti 
u svjetlu Duha Božjega, a ne po ukusu svijeta. »Kad bih sveudilj 
nastojao ljudima ugađati, ne bih bio Kristov sluga« (Gal 1, 10) — 
— piše Pavao Galaćanima. 


Ima istina od kojih se ne može odstupiti. Ima granica na kojima 


se mora zaustaviti, i položaja s kojih se ne smije uzmicati. Tada 
poglavar mora znati reći jasnu riječ. Mora znati reći: »Nel« svemu 

što dovodi u pogibelj život Crkve, njezinu obnovu, njezin smisao — 
— da bude sacramentum salutis (LG br. 48), njezin unutarnji 
rast — da neprestano sazrijeva u svetosti. Mora upozoravati na 
posljedice i plodove onih mišljenja iz kojih bi mogli izrasti posve 
krivi mentaliteti. Biskup Schoiswohl nedavno je dragovoljno napu- 
stio biskupsku službu. Ali morao je osjećati u duši tugu kad je 
u javnoj izjavi vjernicima napisao: Danas ima mnogo Kristovih pro- 
roka koji nam hoće pokazati prave putove. Nije lako razlikovati 
prave od krivih, jer vrijedi i ona da dolaze kao anđeli svjetla. 
Znak za raspoznavanje, da možemo slijediti prave proroke, dao 
je sam Krist: »Po njihovim plodovima treba ih prepoznati.« 

»Gdje se dakle nalazi raspadanje, tamo nema Krista. Gdje je 
stavljeno u igru ili potkopano jedinstvo, tu nema nikakve zajednice 
sa Kristom niti ikakve zajednice sa zajednicom vjernika, odnosno 
Crkvom. Gdje se ne očituje nikakva spremnost na križ, tamo nema 
spasenja. Gdje više ne govori radost (nego gorčina, mržnja, zloća, 
nemilosrdna kritika), tamo se ugasila nada u uskrsnuće, tamo se 
više ne razvija ljudsko dostojanstvo u Kristu, po Kristu i prema 
Kristu. Gdje se prezire blaženstvo mirotvoraca, čovjek prestaje 
biti pribrojen među sinove Božje. Stoga po plodovima možemo 
prepoznati prave Kristove proroke« (Kathpress od 7. I 1969). 


Nikad se autentična sloboda neće buniti protiv legitimnog aukto- 
riteta. Može i Imora biti otvorena, iskrena, ali uvijek u granicama 
ljubavi i poštovanja. 


Kao što auktoritet ne smije biti diktatura, tako ni sloboda ne 
smije biti anarhija. Ona mora biti vođena ispravnom savješću 
kojoj razum, rasvijetljen vjerom, pokazuje put. 


Sloboda je velika moć i velika odgovornost. Ona nije oholost, 
nije egoizam, nije samovolja. Sloboda je sposobnost da surađujemo 
s Duhom Svetim u usavršavanju vlastitog bića, u gradnji boljeg 
svijeta, u ostvarivanju jedne povijesti u kojoj će biti više svjetla. 
Ispravno shvaćena sloboda jest sposobnost vlastitog darivanja bića 
velikoj Božjoj Milosti i Planu Božje ljubavi da bi se u osobi ostva- 
rila svetost, u društvu pravda, u zajednici ljudi ljubav i mir. Slo- 
boda je ključ obnove čovjeka. To je ona dubina u kojoj Evanđelje 
želi razbuktjeti duhovnu revoluciju koja bi trebala porušiti sve 
idole starog čovjeka da živi novi čovjek po slici onoga koji ga je 
stvorio (Kol. 3, 30). Sloboda, dakle, nije samo moć odlučivanja, 
biranja. Ona ima u Kristovim mislima još jedno mnogo dublje 
značenje. Za njega sloboda znači unutarnje oslobođenje od zla! 


»Ako ostanete u mojoj riječi, uistinu, moji ste učenici; upoznat 
ćete istinu, i istina će vas osloboditi... Zaista, zaista, kažem vam, 

tko god čini grijeh, rob je grijeha. Ako vas dakle Sin oslobodi, 
zbilja ćete biti slobodni« (Iv 8, 31—32, 34, 36). Slobodan čovjek 
u najeminentnijem smislu postaje kad se predaje Bogu, kada je 
na Božjoj strani svjesno i ustrajno. »Budite savršeni kao što je 
savršen Otac vaš nebeski!« (Mt 5, 48). U dubinama ljudske slobode 
gradi se kraljevstvo Božje. U tim dubinama na djelu je Duh Sveti 
s našim pristankom. Ali u njih se može ušuljati i Kušač — da 
nadahnjuje crne misli i zle želje, pobunu i neposlušnost. Ako zloća 
zavlada misterijem slobode, onda se iz nje rađa muka bića i muka 
povijesti. Ostvaruje se unutarnje, najstrašnije ropstvo čovjeka u 
njemu samom. I to je realnost ovoga svijeta. Ako se to ropstvo 
produži u vječnost, ako prije milost ne razbije okova, onda to 
ropstvo grijeha postaje neopozivo definitivno, »tuga bez mjere i 
očaj bez kraja«. U misteriju naše slobode sukobljuju se svjetovi 
i razilaze putovi vječnosti. Stoga ona mora biti puna Duha Svetoga 
da bi se obnovile institucije, Crkva, svijet i povijest. Gdje ima više 
Duha Svetoga, tamo ima manje one napete dijalektike između 
auktoriteta i slobode. 


Neopisivo je, dakle, važno kako se čovjek služi svojom slobodom. 
Ona je Božji dar. Usporedimo je s materijalnim energijama. Kad 
materijalne sile iziđu iz svojih korita zakonitosti, svrhe, reda, po- 
staju sile razaranja. Mjesto da budu službenice života, postaju 
ždrijelo smrti. I sloboda je energija koja mora teći sigurnim vodo- 
vima istine i dobra da bi gradila, stvarala, a ne rušila. Ako sloboda 
skrene u zlo, dolazi do izražaja njezina slabost. Nije protiv slobode 
onaj koji je usmjeruje na putove dobra. Time čuva njezinu vrije- 
dnost, oslobađa je u njoj samoj. Autentična sloboda uvijek poštuje 
norme koje su joj zaštita. Ona, kao i razum, mora voditi računa o 
realnosti. Njezino predanje istini i ljubavi zove se poslušnost. To 
je krepost kojom se ostvaruje harmonija auktoriteta i slobode. Ona 
omogućuje auktoritetu da poput dirigenta jednog velikog orkestra 
iskoristi sve mogućnosti cijele slobode, sve bogatstvo darova naravi 
i milosti, sve istinske karizme kako bi se u zajednici ostvario Božji 
nacrt zajedništva u suradnji koju rasvjetljuje ljubav. 


Zdravim razumom vođena, sloboda računa s očitom činjenicom 
da ne može biti sve dobro, sve dopušteno, sve istinito, sve vrijedno. 
Ni na jednom području gdje nastupa i djeluje čovjek nije dopu- 
štena anarhija. Anarhija redovito prelazi u tiraniju, totalna je 
negacija istinske slobode. 


Najsilovitije se nameću drugima oni koji zastupaju načela neogra- 
ničene slobode i niječu svaki auktoritet, bilo to na području poli- 
tike, ili teologije. Buntovnici obično postaju sektaši, a kad se uspiju 
nametnuti zajednici, onda su diktatori. 

Zloupotreba slobode je frustracija slobode, otuđenje slobode. 


Smisao slobode treba ispravno tumačiti i na području teološkog 
istraživanja, u odnosu teologa i učiteljstva. Čovjek u svom istra- 
živanju i traženju osjeća ograničenost spoznaje. On se nalazi pred 
tajnama. Kad se radi o Tajnama Objave, onda pogotovo mora biti 
ponizan. Potrebno mu je — rekli smo jučer — vodstvo auktoriteta 
sa vrhunaravnom dimenzijom i vrhunaravnom asistencijom. Sv. 
Pavao piše Korinćanima: »Što je u Bogu, nitko ne zna osim Duha 
Svetoga. A mi, mi ne primismo duha svijeta, nego Duha koji je od 
Boga, da znamo čime nas je obdario Bog. To i navješćujemo, ne 
naučenim riječima čovječje mudrosti, nego naukom Duha, izlažući 
duhovno duhovnima« (1 Kor 2, 11—13). 


Uzmimo, na primjer, veliko ljudsko ostvarenje — put oko mje- 
seca. Astronauti se nisu mogli, a ni smjeli, proglasiti neovisnim o 
kontrolnoj stanici na zemlji. Morali su biti s njom u vezi, i njezino 
vodstvo bilo im je dragocjeno da, unatoč svim rizicima, let uspije. 
U prostoru Božje istine, također, nailazimo na opasnosti. Moglo 
bi se dogoditi da izgubimo orijentaciju ako bismo bili prepušteni 
sami sebi. Zato postoji kontrolna stanica Crkvenog Učiteljstva koja 
vrši ispravke našeg leta u dubine Božjeg Misterija. Zar je to protiv 
slobode? Ne, nego je uvjet da ona ostane u prostoru istine. 


Teološka znanost nije posve identična s profanom znanošću koja 
ima kao objekt materijalni svemir. Studij Objave bi mogao biti i 
meditacija da svjetlošću Duha uranja sve dublje u kontemplativnu 
adoraciju pred vječno živim, triput Svetim koji Jest (Izl. 3, 14) i 
koji je ljubav (1 Iv. 3, 16). 


Dinamiku teološkog produbljivanja Objave mora prožimati poni- 
znost pred Neizmjernim. Veoma je važno u sebi odgajati dispozicije 
koje su, rekao bih, zavodljive za uspon k Bogu. To su: sabranost, 
svijest vlastite ograničenosti, otvorenost Božjem svjetlu, poučlji- 
vost, dubina misli i širina srca, ljubav prema Bogu i ljudima. 


Oholost i demagoške ambicije najveći su zid između čovjeka i 
Božje milosti. »Dispersit mente cordis sui. ..« Samosvijest i samo- 
dopadnost pred Bogom beskrajno su neumjesne. »Deposuit de 
sede...« Oni koji su sami sebi dosta bit će osiromašeni. »Divites 
dimisit inanes...« 


Šutljiva i ponizna Bogorodica ušla je najdublje u Božje tajne 
razmišljajući u svom srcu (Lk. 2, 19). Nek nam bude uzor i 
zagovornica! 

Draga braćo svećenici, za mnogu savjest, za mnogu slobodu 
danas je odlučan trenutak. 


»Ljubljeni, ne vjeruje svakom duhu, nego provjeravajte duhove, 
jesu li od Boga, jer su mnogi lažni proroci izišli u svijet« (1 Iv 4, 1). 


U harmoniji auktoriteta, rasvijetljena Duhom, i slobode, oživlja- 
vane istim Duhom, raste zajedništvo ljubavi. »Gdje je Duh Gospo- 
dnji, ondje je sloboda (2 Kor. 3, 17). 


Završimo poniznom molitvom u jedinstvu s Majkom Crkvom: 


Duše Sveti, »posveti nas u istini« (Iv. 17, 17), učini nas dostojni- 
ma poziva i dovedi u nama do savršenstva svako nastojanje oko 
dobrote (2 Sol. 1, 11) da u ljubavi pjevao hvalu Trojstvu, da 
budemo uvijek radosni što imamo Euharistiju (Danićlou: Tests, 
Paris 1968, str. 25), da nosimo svuda u sebi »blaženu nadu« (Tit. 
2, 13) uskrsnuća. Mnoga su naša braća izmučena prolaznim i rela- 
tivnim, daj, molimo te, da budemo među njima ponizni svjedoci 
ljubavi, poslanici Apsolutnoga i glasnici Vječnosti! 

(1969) 

5. OSMIŠLJENJE SVEĆENIČKOG POZIVA 


A. Riječ Božja nama rečena 


»Tko god vrši volju Božju, on mi je brat i sestra i majka... 
(Mk 3, 35). 


Vršiti volju Božju znači primiti Božju riječ i dopustiti da ona 
u nama raste i preobražava nas. Ona nas čini sličnima Isusu 
Kristu. 


Prva velika Božja riječ bilo je stvaranje. Iz nje su potekli svjetovi. 
Stvaralačka Božja riječ, puna snage i života, stvorila je čovjeka da 
raste u zajednici. Čovjek je s čovjekom povezan zajedničkim pori- 
jeklom, zajednicom krvi. A porijeklo čovjeka vuče svoj korijen 
iz stvaralačke Božje riječi! Iz njezine plodnosti raste čovječanstvo. 


Da su ljudi istoga porijekla, da su međusobno povezani vezom 
krvi, to je biološko bratstvo. 


Isus Krist, vječna Očeva riječ, postade čovjekom da čovječanstvo 
podigne u više zajedništvo, da ga okupi u jednom višem bratstvu 
po plodnosti Božje riječi u nama. To je milosno bratstvo. Ono je 
mnogo snažnije i mnogo dublje jer zahvaća čovjeka u njegovu 
srcu. Milosno bratstvo kudikamo više zbližuje ljude nego krvno 
srodstvo. Da bi se to ostvarilo, riječ Božja mora biti u nama plodna, 
živa. 


Molimo Duha Svetoga da u nama, sabranima i u ovoj sv. misi, 
stvori raspoloženje da primimo Božju riječ. 


Kad je BI. Djevici bila upućena Božja riječ, ona je punom 
slobodom, otvorenošću i pripravnošću da prihvati Božju riječ rekla: 
Evo službenice Gospodnje, neka mi bude po riječi Tvojoj! 


I Vječni je Sin Očev postao čovjekom, njezinim Sinom. Postao 
je u njoj prisutan. I dok je njegovo čovještvo raslo biološki 
u njezinu prečistom tijelu, ona je u njegovoj prisutnosti rasla 
ljubavlju i svetošću. Njezin je život bio savršena odanost volji 
Božjoj. 


Riječ je Božja i nama rečena. Sjetimo se jednog trenutka našeg 
života. Svaki od nas nosi u sebi osobnu tajnu kada se je uputio 

prema svećeništvu. Kakav je to bio unutarnji, možda u početku 
još prilično nejasan glas, kakvo je to bilo tkanje Providnosti u 
okolnostima našeg života da smo se odlučili za svećeništvo? 


Riječ nam je Božja bila rečena kao maleno, možda nečujno 
bačeno sjeme. I rasla je u nama, sazrijevala je u nama! U dan 
našeg svećeničkog ređenja bili smo pozvani. Svaki je po imenu 
pozvan. Nije to bio samo poziv našeg rektora. Nije to bio samo 
poziv našeg biskupa. U toj ljudskoj riječi bio je Božji poziv. Bog 
nas je pozvao. Imenom smo bili pozvani, a u imenu je sadržano 
naše cijelo biće, naš cijeli život. U svom totalitetu bili smo pozvani. 


Isus Krist nas je pozvao, i mi smo odgovorili: Adsum! Evo me! 
Tu sam! Rekli smo Marijinu riječ: Evo službenice Gospodnje! Evo 
sluge Gospodnjega, neka mi bude po Tvojoj riječi! 


Mi smo Bogu dopustili, slobodno smo i svjesno pristali da 
biskup položi na nas ruke. Bog je položio na nas svoju ruku. Isus 
Krist nas je prigrlio na svoje srce jer nas je trebao. Trebao nas 
je da bi živjelo njegovo djelo. Trebao nas je da naviještamo njegovu 
riječ! Trebali smo mu da bismo okupljali braću u milosno brat- 
stvo. Trebali smo mu da bismo oslobođali čovjeka od zla u 
njegovu srcu i da bismo ulijevali u čovjeka otkupljenje, milost, 
život Božji! Poslani smo čovjeku da bismo ga pozvali sa svih putova 
svijeta i podigli iz svih močvara zemlje i jednostavno donijeli na 
Srce Božje. 


Rekli smo »adsum« jer smo uzvjerovali da nas on zove. Rekli 
smo »adsum« jer smo uzvjerovali da mu trebamo. Predali smo 
mu se. Naša je odluka izrasla iz dubina naše slobode, i mi smo 
postali svećenici. U tom času nešto se u čovjeku događa. Događa 
se nešto tako duboko, snažno i veliko da mijenja život. 


Poratni njemački pisac Reinhold Schneider, povjesničar i lite- 
rarnoreligiozni esejist, jedne je božićne večeri u Postdamu uzeo 
Sv. pismo i počeo ga čitati. Kupio ga je još kao dječak u Luterovu 
prijevodu. Prepustimo njemu riječ: »Nakon nekoliko poglavlja 
istrčao sam na mračnu i praznu ulicu. Postade mi jasno: kad isti- 
na ovako zahtijeva, život se mora izmijeniti... To nije knjiga. To 
je snaga života... Krist nije pisao, nije zapovjedio da se piše. 
Nije smišljao. On je živio — ta on je Živa Riječ!« (Glas Koncila, 
br. 25—1964, str. 14) 


Ta je večer bila velik događaj u njegovu životu jer je tada zapo- 
čeo njegov put u suživot s Kristom! 

Svećenik mora živjeti u sebi veliki događaj Božje riječi koja je 
njemu rečena i na koju je on odgovorio: ADSUM! 


»Živim, ali ne više ja, nego živi u meni Krist« (Gal 2, 20). 


To mora biti tema naših diskusija, naših susreta! Da li je događaj 
našeg ređenja stalno u zbivanju u našem životu? 


Isus veli da je njegov brat onaj koji vrši volju Božju. 


Ima li veće blizine nego što je blizina između Isusa i njegove 
Majke? Mislim da dva bića ne mogu biti više duhovno sjedinjena 
nego što su bili Isus i njegova Majka. 


Ali Isus nam govori da prihvatiti njegovu riječ i živjeti je znači s 
njim doći u srodstvo, u tako prožeto jedinstvo kao što je prožet 
život njegove Majke njegovim životom! Tako smo i mi svećenici 
na osobit način pozvani na suživot s Isusom Kristom da Krist živi 
u nama. 


Draga braćo! Crkva će se obnoviti. Duh Sveti je neće napustiti. 
Božanska dinamika će u njoj ostvariti svoje djelo. Ali i mi moramo 
pristati da nas učini poslušnima Volji Božjoj. 


Mi znamo tko je Isus Krist! Nama je otkriven duh njegova 
života. Nama je darovan njegov Duh! Tom smo snagom pozvani 
da živimo Krista siromašnoga. On nije došao na ovaj svijet da se 
dobro smjesti, nego da izgori kao žrtva paljenica! 


Vjerovati u njega znači prihvatiti i njegovu nevinost, njegovu 
velikodušnost. Svećenik ne živi za sebe, nego za braću. Sv. Pavao 
veli da se svećenik uzima od ljudi na korist ljudima u njihovu 
odnosu prema Bogu. (Herb. 5, 1) 


Što god ljudi diskutirali o svećeništvu i gdje god tražili njegov 
smisao, nastojeći otkriti svećeništvo u ovom tehniciziranom svijetu, 
ipak na koncu ostaje ona trajna istina da je svećenik osoba koja 
služi susretu Boga i čovjeka. Svećenik je onaj po kojem Bog silazi 
k čovjeku i čovjek se uspinje k Bogu. Svećenik je posrednik u 
gradnji milosnog bratstva. To milosno bratstvo potrebno je izgra- 
Čivati neumornom vjernošću među nama, u našim dijecezama, u 
cijeloj Crkvi Božjoj! Božja je riječ — riječ jedinstva! 

Koliko se više čovjek otvori Božjoj riječi, toliko više ima u njemu 
božanske stvarnosti. Po svojoj riječi Bog se daje nama i po njoj se 
mi dajemo Bogu! 


Ovdje je Isus s nama! Nije tu samo Kovčeg zavjetni pred kojim 
je David plesao jer je bio vidljivi znak Jahvine prisutnosti u oda- 
branom narodu. U Euharistiji je prisutan Krist! 


Neka on bude naše svjetlo, snaga i ideal! Naš dragi brat s kojim 


smo u milosnom bratstvu povezani. Neka on bude spoj među nama! 
I naš mir! 

B. Parabola o sijaču 
»Poslušajte! Iziđe sijač sijatil« (Mk 4, 3) 


Isusove su parabole znak, u nekom smislu sakramenat riječi. 
U njih je on sažimao velike i božanske tajne. U ovu parabolu o 
sijaču sažeo je zapravo sudbinu Božje riječi posijane u svijet, u 
povijest, u mnoga ljudska srca. Ona će donositi svoj plod, ali često 
će biti bačena na tvrdo tlo, u trnje, na neplodnu zemlju. 


Mi smo po svome svećeništvu utkani u Kristovo svećeništvo i 
po tome smo utkani u njegovu službu Sijača. On je sijač koji sije 
sjeme Božje riječi. On je Objava. 


Rekao sam jučer da je prva Božja riječ stvaranje. Tako je plodna 
i snažna da iz nje izviru svjetovi. Druga Božja riječ je objava. Bog 
se saopćuje. Svojom inicijativom Bog silazi k čovjeku i progovara 
mu. 


Objavom Bog rasvjetljuje čovjeku svoj vlastiti Misterij, ali mu 
rasvjetljuje i misterij samog čovjeka da shvati svoju sudbinu i 
smisao svoga stvaranja. 


Riječ je upućena slobodnom biću. Saopćivanje riječi je saopći- 
vanje ljubavi. Sva su djela Božja — i riječ stvaranja i riječ 
objave — djela ljubavi. Budući da je čovjek stvoren za ljubav, 
morao je biti slobodan da bi slobodno odgovorio, da bi se slobo- 
dno odazvao, da bi slobodno prihvatio i ušao u zajedništvo u koje 
ga Bog želi uvesti stvaranjem, objavom, spasenjem. 


Kad smo ušli u Kristovo svećeništvo da budemo glasnici Radosne 
vijesti, da otkrivamo ljudima Božje tajne i tajnu o čovjeku, onda 
smo preuzeli i obvezu da budemo autentični sijači Božje riječi. 


Riječ mora najprije u nama sazreti. Nas mora prožeti i u nama 
živjeti. Riječ mora biti događaj koji potresa naš osobni život i 
rasvjetljuje našu svećeničku egzistenciju. Ona mora biti naše uvje- 
renje. 


I danas je bio ovdje citiran ruski pisac Solženjicin. On je u svomi 
otvorenom pismu Savezu ruskih književnika rekao: Ja sam za 
istinu pripravan umrijeti. On snagom pera velikog pisca otkriva 
čovjeka u njegovu poniženju da bi onda ustao na obranu njegove 
vrijednosti i dostojanstva. Ta hrabrost, da svjedoči za vrijednost 
čovjeka protiv nasilja, mogla je izvirati samo iz duboka uvje- 
renja. 


246 


Nismo li onda i mi pozvani da riječ Božja, objava Božja bude 
tako duboko naše uvjerenje da smo pripravni svjedočiti za nj? 
Naše propovijedanje mora biti ispovijedanje vjere i našeg proživ- 
ljenog uvjerenja. Propovjednička služba je svjedočenje. Ako je 
riječ duboko u nas položena, ako je vjera n&s prožela, ako je 
Misterij Božji tema naših misli i našeg života, ako je Isus Krist 
sadržaj naše ljubavi, onda će i naša služba sijača imati svoju snagu 
uvjeravanja. Bit će otkrivanje! Rasvijetlit će braću ljude i dovesti 
ih k onome komu ih treba dovesti, k Isusu Kristu. 


Da bi riječ Božja bila naše uvjerenje i naš dar čovjeku kroz 
vlastito srce i kroz vlastiti život, moramo je meditirati. Stoga 
svećenik, sijač, mora biti čovjek meditacije. 


Današnji čovjek, kojem se moramo obraćati, živi u uvjetima 
jedne određene civilizacije koja utječe i na njegovu psihu. Ti uvjeti 
utječu na cijeli kontekst njegovih misli i života. Značajka je te 
civilizacije da je puna vike, slike i žurbe. Sve je u neprestanom 
pokretu. Čovjek se uvijek nekamo žuri, sluša uvijek neke zvukove, 
šumove ili govore. Kad u dan Gospodnji ode nekuda u prirodu, i 
onda nosi sa sobom tranzistor. Današnji čovjek ima vrlo malo 
časova tišine i mira. 


Da bismo mogli tom rastresenom čovjeku govoriti riječ Božju, 
najprije ju mi moramo dobro čuti. Zato je potrebno da si osigu- 
ramo časove šutnje. Moramo se sabrati da bismo ulazili u tajnu 
Božju. 


Što je služba teologije? Ulaženje u Božji Misterij. Otkrivanje 
bogatstva sadržanog u vjeri. Riječ Božja je neizmjerni sadržaj. 
Za to treba imati mira i sabranosti! 


Svećenik mora biti čovjek koji razmatra i studira. Ne smije ostati 
samo na onom znanju koje smo stekli za vrijeme svoga školovanja. 
Moramo ići dalje i dublje. Ima velikih dostignuća... Nije sve 
krivo da bismo morali prema svemu biti sumnjičavi. Moramo pro- 
dubljivati svoje znanje baš zato da bismo mogli raspoznati istinu 
od krivih nauka. 


Svećenik mora biti čovjek knjige! Čovjek razmatranja! 
U paraboli nam je Isus izložio sudbinu Božje riječi. To je tajna 
ljudske slobode i tajna milosti. To je misterij mnogih uvjeta da 


se mnogo srce zatvori i da odbije riječ Božju. 

Ili možda prihvaća, odobrava i spoznaje da je to svjetlo, ali 
onda nema ustrajnosti da živi istinu. 


Neuspjesi ne smiju umanjiti našu odgovornost i ozbiljnost ko- 
jom moramo pripremati svoj nastup. Ne smijemo biti malodušni. 
Morarmo računati da će sjeme riječi pasti i na dobro tlo. Možda 
neće odmah niknuti. Možda nećemo uvijek vidjeti da nešto raste i 
uspijeva. To moramo prepustiti tajnama Božjim. 


Propovijedajmo uvijek s uvjerenjem i povjerenjem da je Bog 
Spasitelj. 


Vjerujte, ljudi od nas očekuju da budemo uvijek sijači. Od 1949. 
godine običavao sam kao župnik govoriti prigodom sprovoda. Jedan 
radnik je poginuo na radnom mjestu. Na sprovodu je bilo mnogo 
radnika, iz sela i grada. Put do groblja trajao je skoro jedan sat 
hoda. Putem sam razmišljao: tu su sabrani mnogi ljudi koji možda 
ne dolaze u susret sa svećenikom. Htjeli su da bude svećenik pri- 
sutan u tom oproštaju s drugom palim na fronti rada. Oni ipak 
znaju tko je svećenik. Znaju koje misli svećenik saopćuje. Ne 
očekuju li oni da čuju tu misao, jer znaju da je svećenik Božji 
poslanik. I tako sam do groblja razmislio što bi im rekao. Govorio 
sam. Slušali su ozbiljno. Vidio sam da je to trenutak vrlo povoljan 
da se objavi velika poruka Božja. Kakve je učinke to bačeno sjeme 
riječi donijelo u dušama, to je tajna. Ali, ipak je to za njih bio čas 
milosti... 


Poslije jednog drugog nagovora, nakon duljeg vremena, došao 
mi je u župni ured jedan čovjek i rekao je da bi želio urediti pitanje 
svoje savjesti. Nastradao je u životu. Radi ženidbe je i vjeru pro- 
mijenio. Sada je želio sve srediti u svojoj duši i u svom životu. 
Nije bilo zapreke. Pitao sam ga što ga je na to potaklo, kad je 
počeo razmišljati? Potaknuo ga je na to jedan nagovor prigodom 
pokopa jednog slijepca. Tada sam govorio o svjetlu vjere koje nam 
osvjetljuje životni put makar ga živjeli u tami. Vjera nas vodi u 
vječno gledanje. 


Sjeme je bilo bačeno, i milošću Božjom tiho je sazrijevalo do 
jedne konverzije. Prošlo je dosta vremena, ali ipak je sazrelo. 


Draga braćo svećenici, kad god ste među ljudima, vjerujte da 
oni u vama očekuju sijača. Kad god žele s vama imati jedan ljud- 
ski razgovor i kad vam žele biti iskreni, vjerujte, oni žele čuti 
od vas objavu Božju. To je već djelovanje Duha Svetoga u njima. 
Ako biste im govorili o koječemu, a ne biste im ubacili misao 
objave Božje, oni bi bili razočarani. Pitali bi se: zašto je šutio? 

»Iziđe sijač sijati.« Taj sijač je Sin Čovječji, Bogočovjek. Taj 
sijač je Crkva. U Crkvi smo mi usta Kristova, ali i srce Kristovo 
koje mora ljubiti ljude. Teško je govoriti o Bogu ako ga se ne ljubi. 
Govoriti o nekome tako da drugoga rasvijetlimo, osvojimo i podi- 
gnemo moguće je samo ako ljubimo. 


Profesor astronomije može govoriti o zvijezdama, a da ih ne 
ljubi. Ali mora ih poznavati da bi bio uvjerljiv. I predavač o pče- 
lama ne mora ljubiti pčela, ali ih mora poznavati da bi mogao 
o njima uvjerljivo govoriti. 


Kada se govori o Bogu, o Ocu koji nam je poslao Sina, i o Duhu 
Svetom, toj prisutnoj dinamici u Crkvi, kad se govori o Isusu 
Kristu koji nas je ljubio cijenom križa, kako se može govoriti o 
toj božanskoj stvarnosti bez ljubavi!? 


Bog ima pravo da mu svećenik pripada. Isus Krist ima pravo da 
svećenik bude posve njegov. Ako svećenik potpuno pripada tom 
božanskom prijateljstvu, znat će sijati sjeme Božje riječi. 


Ovu svetu misu prikazujem s nakanom da bi nam svima Duh Sve- 
ti po zagovoru Bogorodice — Roditeljice Riječi — pomogao da 
bismo i mi bili suradnici Riječi i da bi se ona rodila u dušama naše 
braće. Molimo da bismo Riječi Božjoj vjerovali, da bismo je živjeli 
i objavili s ljubavlju! Onda će riječ Božja pasti na mnogo plodno tlo 
i donijeti svoj rod! 

C. Sakramenat svećeničkog reda 
»Mjerom kojom mjerite mjerit će varn se« (Mt 7, 2). 


Isusu nije izmakla ni tržnica u nekom gradiću Galileje ili Judeje. 
Vidio je kako trgovci prodaju svoju robu i mjere raznim mjera- 
ma. Netko daje obilnije i ne škrtari. Netko je pak tijesan u srcu 
i škrtari. Nastoji što više zadržati za sebe, a što manje dati. Proma- 
trajući tu stvarnost, kako ljudi mogu biti velikodušni, a isto tako i 
tjesnogrudni, gradi od toga usporedbu i unosi je u svoje Evanđelje. 
Govori: »Mjerom kojom mjerite mjerit će vam se... .« (Mt 7,2). 


Time nas je htio upozoriti i pozvati da u odnosu prema Bogu i 
prema braći moramo biti velikodušni. 


Draga braćo, rekao sam prvi dan da se nešto dogodilo u našem 
biću i u našem životu onoga dana kad je biskup položio na nas 
ruke, a mi smo prije toga rekli: ADSUM! 


Zapravo, svaki sakramenat je jedan događaj! Svaki sakramenat 
je na neki način događanje, ostvarivanje najvećeg događaja! A naj- 
veći događaj povijesti jest Utjelovljenje, dolazak Sina Božjega u 
svijet! Otkupljenje, spasenje svijeta žrtvom i uskrsnućem — to je 
najveći događaj povijesti! 


To je bila eksplozija vrhunaravnoga i milosnoga u svijetu i čo- 
vječanstvu koja neprestano odjekuje. I svaki sakramenat je odjek 
i događanje toga događaja! 


U krštenju se dogodila velika stvar u našem životu! U potvrdi! 
U ispovijedi! U pričesti! U svakom sakramentu se zbiva u nama 
nešto veliko što ulazi u srž našeg bića, u srž našeg života. I svaki 
sakramenat ima svoju specifičnost. 


Tako je i naš svećenički sakramenat bio velik događaj u našem 
životu. On ima svoju specifičnost i u zajednici Crkve, u zajedništvu 
Božjega naroda on ostavlja i specifične zahtjeve na cijelu našu oso- 
bu i na čitav naš život: zahtjev veće velikodušnosti, zahtjev većeg 
predanja, većeg suživota s Isusom Kristom u životu njegova sveće- 
ništva. On nije samo svećenik nego i žrtva! Žrtva prikazana za otku- 
pljenje svijeta! 


Ali moramo, draga moja braćo, računati i s jednom drugom stvar- 
nošću. Kao što u čovjeku po sakramentima odjekuje događaj spase- 
nja, tako u čovjeku odjekuje i još jedan potresan ili tragičan doga- 
đaj: to je događaj pada! Događaj grijeha! Istočni grijeh nepre- 

stano u nama odjekuje: suzuje nas u srcu, slabi volju! Dovodi nas 
na široki put! Isus je jasno rekao da su uska vrata i strmi put koji 
vodi u život! Baš radi te posljedice, radi tog odjekivanja grijeha u 
nama lakše nam je ići širokim putem, spuštati se. No Isus nas je 
otvoreno, iskreno upozorio da su uska vrata i strm put koji vode u 
život. Velikodušnost vodi u život. Širina srca vodi u život. Dariva- 
nje samog sebe vodi u život. 


Ali ako u nama ojača gravitaciona sila zla, koja je u svakom od 
nas, s kojom se svaki od nas mora svakog dana rvati, onda se skli- 
žemo, silazimo širokim putem. Solženjicin je rekao da je svaki čo- 
vjek kovač svoje duše! (U prvom krugu). I nastavlja: Godinama tre- 
ba kovati svoju dušu da bi čovjek postao ljudsko biće! Da bi po- 
stao ljudski vrijedan! 


Potrebno nam je prihvatiti jedan napor, odlučiti se za uspinjanje 
da bismo kovali svoju svećeničku dušu dosljedno sakramentu svoga 
svećeništva. Za to nam je potrebna i milost Božja! Potreban nam je 
Duh Sveti u nama i s nama. On nas dariva svojim darovima da bi- 
smo izrasli ne samo u ljudsku vrijednost nego i u svećeničku vrijed- 
nost. 


Draga braćo! Ako postoji danas kriza u Crkvi — a ja nisam pesi- 
mista —, ako postoje poteškoće u Crkvi, vjerujemo da je možda 
uzrok tih poteškoća u pomanjkanju velikodušnosti, u pomanjkanju 
širine srca koje bi se totalno dalo Bogu. Možda to pomanjkanje 
očituju i neki od onih kojima je svećenički sakramenat bio i jest 
poziv i obveza velikodušnosti! 


Danas slavimo sv. Franju Saleškog, biskupa, koji je u sebi traj- 
nim naporom i suradnjom s milošću odgojio sveca blagosti. Stajalo 
ga je to mnogo truda. Pročitao sam o njemu kako ga je jednom po- 
sjetio jedan mladić koji se prema njemu vrlo neugodno ponio i du- 
boko ga uvrijedio. Franjo je ostao miran, gospodar samoga sebe. 
Na njegovu se licu nije ugasio smiješak blagosti. Pitali su ga poslije 
zašto nije drugačije reagirao. On je odgovorio: »Što biste htjeli da 
sam učinio? Istinu govoreći, bojao sam se da u četvrt sata ne pro- 
lijem ono malo likera blagosti oko kojeg nastojim već 22 godine da 
ga saberem kao rosu u posudi svoga srca!« (Claude Jean-Nesmy: 
L'Evangile des Saints, Desclee De Brouwer 1965, str. 29. I) 


Rast čovjeka, rast vjernosti prema Bogu: to je napor koji mora- 
mo prihvatiti... 


Što treba današnjem svijetu? Što treba i našem hrvatskom na- 
rodu u ovim prilikama, u ovom današnjem zbivanju kada izumire, 

kad se domovi prazne i ognjišta gase? Mnogi odlaze! Što mu treba 
danas? Da bismo ga podigli, ohrabrili, izliječili, duhovno izliječili, 
moramo biti velikodušni! Moramo se dati radi Božje ljubavi u slu- 
žbu svoga naroda sa svom velikodušnošću, svom širinom srca. 


Ima blještavih ideja. Ima možda i blještavih argumenata koji 
traže potpunu slobodu čovjeka i slobodu svećenika da uživa sva 
dobra ovoga svijeta, da uživa sve ono što može biti i autentično 
dobro i lijepo u ovom svijetu, da se baš ničim ne razlikuje od ostale 
braće ljudi, da ne nosi nimalo većega križa i da bude sa svima posve 
jednak uživajući dobra ovoga života. 


Draga braćo! Moramo biti veoma ozbiljni, veoma kritični i du- 
boko promišljeni kad važemo ideje. Zapamtimo! Mi često ne zna- 
mo izvore mnogih ideja! 


Mi se moramo veseliti svakom zdravom pokretu, svakoj zdravoj 
misli, svakoj novoj misli koja niče u Crkvi Božjoj, ali moramo 
ozbiljno prosuditi da li je doista zdrava u svojim posljedicama, u 
svom produžetku do kraja, u konačnoj perspektivi. 


Ne zaboravimo da često ima i takvih ideja koje nisu ništa drugo 
nego alibi staroga Adama, alibi staroga čovjeka u nama! Alibi nikad 
do kraja pobijeđenog egoizma u čovjeku! 


Vjernost prema Bogu traži od nas cijelo srce, cijelo biće i cijeli 
život. 


Kad razgovaram s ređenicima prije ređenja, onda ih pitam i za 
njihovo gledište o celibatu. Jasno, tada su svi vrlo pozitivno raspo- 
loženi. Ali svakom kažem: Pred Bogom, u svojoj savjesti, dragi 
brate, prosudi sam! Samo sebi budi iskren! Možda ne možeš meni 
biti iskren? Ali, sebi budi iskren! Ako prihvaćaš celibat kao svoju 
veliku ljubav prema Bogu, kao svoj veliki dar Bogu, kao obilnu 
mjeru svoga života kojom se daješ Bogu, idi u svećeništvo. Ako ne 
gledaš i ne doživljavaš celibat tako, nemoj nikada preuzeti na sebe 
pa makar mi imali i manje svećenika nego ih imamo. 


Znamo da pitanje o celibatu nije došlo iz redova Naroda Božjega. 
Pitanje o celibatu nije došlo ni iz redova onoga Naroda Božjega 
gdje nema svećenika. Pitanje o celibatu došlo je iz svećeničkih i re- 
dovničkih redova, i to tamo gdje ih ima mnogo, možda i previše. 
Ako su htjeli biti velikodušni oni koji su zatražili oslobođenje od ce- 
libata, tobože kao neki protest protiv strukture celibata, zašto nisu 
otišli služiti braći ljudima tamo gdje nema svećenika? 

»Mjerom kojom mjerite mjerit će vam sel« 


»Onome tko ima, dat će se, a onome tko nema, oduzet će se i ono 
što ima« (Mk 4, 25). 


Kad čitamo po nekim novinama odgovore što ih vjernici daju na 
svećenička pitanja, onda vidimo što oni od nas očekuju, što oni od 
nas traže. S pravom zahtijevaju i traže našu velikodušnost da ne 
živimo ni za koga drugoga, nego samo za Boga! Onda ćemo živjeti 
i za njih! 


To je događaj našeg ređenja! Na to smo rekli ADSUM! 
U ovoj svetoj misi molimo da nam bude dana snaga da živimo 


uvijek pred Bogom svoj Adsum! 
(1970) 

5. SVEĆENIK U KRŠĆANSKOJ ZAJEDNICI 


A. »I u mene vjerujte« 


Okupljene na ovom svećeničkom tečaju, sve vas pozdravljam sa- 
brane iz svih krajeva i iz svih pokrajina ove zemlje. Dobro došli! 


Ovaj tečaj obrađuje temu koja je tako povezana s našim životom, 
s našom osobom, s cijelim našim opstankom. Tema je »SVEĆENIK 
U KRSCANSKOJ ZAJEDNICI«! 


Predavači će nastojati dati za određene stavove i pitanja toga 
velikoga sadržaja svoje odgovore, ili smjernice traženja, ili neka 
rješenja. 


U ovoj euharistijskoj slavi mi ćemo se danas zaustaviti na jednoj 
riječi: VJERA! 


»Ako je tko žedan, neka dođe k meni! Neka pije koji vjeruje u 
mene«! (Iv. 7, 37.—38) To je Isusova riječ! 


Draga moja braćo! Da bismo o svećeniku zaista razmišljali plod- 
no, blagoslovljeno i pozitivno, moramo to svećeništvo gledati u 
svjetlu vjere. Radi se tu o našem odnosu prema Isusu Kristu i pre- 
ma Božjem narodu. Nalazimo se zapravo u situaciji onih prvih 
Isusovih pozvanika i poslanika, apostola! Bili su uzeti iz svoga život- 
nog milieua, iz svoga zvanja. Isusov poziv: Dođi i slijedi mene! ra- 
stavio ih je od mreža i mora, a Mateja od njegove carinarnice. 


Morala je te jednostavne ljude maloga i mukotrpnoga života pri- 
vući neka čudesna snaga da su pošli za Isusom ostavivši sve (Mk 
10, 28). Isus ih je vezao za svoju osobu, za svoj život i hranio ih je 
svojom objavom. Želio je da mu budu suradnici i da nastave ono 
što on čini. 


Apostoli su sve više otkrivali Isusa Krista i sve više su ga prihva- 
ćali vjerom! Vjerovali su sve što im je on objavio i tu vjeru pratilo 
je silno povjerenje! Oni su se njemu predali! Nisu još znali što to 
znači, kako će to duboko zahvatiti njihovo biće i cijeli njihov život. 
Nisu možda ni slutili cijenu toga poziva, ali imali su povjerenje! 
Iz te vjere i povjerenja rasla je i njihova ljubav prema Isusu. No, 
Duh Sveti ih je tek uveo u svu istinu (Iv 14, 26). Duh Sveti je bo- 
žanskom svjetlošću obasjao apostolima Kristov misterij! Predali su 
se sada svom velikodušnošću Sinu Božjemu, Bogu njima prisutno- 
me, kad ih je Duh Sveti obogatio svojim darovima. Kad ih je Duh 
Sveti uveo u istinu, bili su svjesni svoje zadaće. »Kao što mene 

posla Otac, i ja šaljem vas!« (Iv 20, 21). »Pođite dakle i učinite mo- 
jim učenicima sve narode... učeći ih čuvati sve što sam vam zapo- 
vjedio!« (Mt 28, 19—20). »Pođite po svemu svijetu, propovijedajte 
Evanđelje svemu stvorenju. Tko uzvjeruje i pokrsti se, spasit će se, 
a tko ne uzvjeruje, osudit će se« (Mk 16, 15—16). 


Apostoli su bili svjesni da ih Isus uzima u svoj smisao, u svoje 
poslanje i da ih šalje. Prihvatili su to vjerom u kojoj je bio prisutan 
Duh Sveti! S tom vjerom su pošli naviještati Evanđelje. Iz njihova 
odnosa prema Isusu Kristu koji ih šalje nastaje i odnos prema 
onima kojima su poslani, kojima će prenijeti sav sadržaj Božje 
objave. Sjetva će roditi žetvom, vjerom onih koji budu primili Bo- 
žju riječ i s povjerenjem se predali Isusu Kristu. Oko njih je počela 
rasti zajednica vjernika, obitelj Božjega naroda, grijana zaista Kri- 
stovim Srcem iz kojeg struji sva milost, svjetlo i toplina! 


Prije dolaska Duha Svetoga vjera apostola bila je sigurno kušana, 
nije bila bez straha, tjeskobe. Bili su slični Petru koji je želio doći 
k Isusu po vodi! Petar je u svom oduševljenju i pouzdanju učinio 
prve korake po vodi. Ali počeo je sumnjati. Čim je počeo sumnjati, 
čim se prestrašio valova i tamnne dubine, počeo je tonuti, ali i vi- 
kati iz svoje tjeskobe: »Gospodine, spasi me!« (Mt 14, 30). »Isus od- 
mah pruži ruku, dohvati ga i kaže mu: »Malovjerni, zašto si po- 
sumnjao?« (Mt 14,31). 


Kad su se apostoli morali suočiti s jednim poganskim svijetom, 
nije li im se činilo kao da su izašli iz lađice na uzburkano more? Ali 
nakon što ih je Duh Sveti rasvijetlio i ojačao, nisu više sumnjali. 
Za vrijeme muke su posumnjali. Kad su vidjeli da se ruši njihova 
nada, jer je bila možda krivo postavljena, sigurno su bili veoma 
uzdrmani u svojoj vjeri. U raspetom Učitelju sve se je srušilo! Ali 
uskrsnuli Gospodin ih izvlači iz voda sumnje, ponovno im učvr- 
šćuje povjerenje da ih konačno sasvim utvrdi u vjeri Duhom Sve- 
tim! I premda su se susretali s progonima, s nerazumijevanjem i 
s tvrdoćom mnogih srdaca koja nisu prihvatila Božju riječ, ipak 
više nisu klonuli. Znali su da moraju biti vjerni Isusu Kristu jer 
su se njemu predali. Za njega žive! Njegovo poslanje ostvaruju! 
Od njega su poslani i žive za braću koja su uzvjerovala! Ta su 
braća opet s punim povjerenjem u njihovo svjedočanstvo položila 
svoju vjeru! 


Draga moja braćo! Promjene našega svijeta, sve ovo idejno stru- 
janje izvan Crkve i u Crkvi, sva ta tjeskoba cijeloga čovječanstva, 
koje zaista proživljava napeto vrijeme i napete dane tako da stalno 
živimo pod nekom mračnom sjenom katastrofe, sve to izgleda kao 
uzburkano more po kojem svećenik mora hodati nošen pouzdanjem 

i vjerom u Isusa Krista! Nije lako kad pod tobom zija dubina! 
Tama ispod tebe i oko tebe! 


Što se traži od nas? Silna vjera! Ne smije biti tame u nama! 
Malovjerni, nemojte sumnjati! 


Nemoj posumnjati u Isusa Krista! On zove tebe! Nemoj posum- 
njati u prisutnost Duha Svetoga koji životvorno djeluje. Nemoj 
posumnjati u poslanje Crkve koja želi da budeš graditelj Crkve Bo- 
žje! Sačuvaj vjeru! 


Sačuvajmo vjeru kao objektivni sadržaj Božje riječi! Vjeru koju 
smo primili! Vjeru koju moramo predati! Vjeru koju svijet od nas 
očekuje! 


Da, draga moja braćo, u tome je velika važnost! Ljudi, kako reče 
danas papinski Pronuncij, žele sigurnost! Baš zato što ima toliko 
sumnji, toliko agnosticizma, toliko ateizma koji sve više preplavlju- 
je ljudska srca, baš zato ljudima treba sigurnost! 

Što vjerujemo? Što nam je to Krist predao? Koji je to sadržaj 
vjerovanja Svete Crkve koje nas je ona kao majka učila? Ima isti- 
na u koje nikada ne možemo posumnjati! Ima istina koje nikada ne 
možemo zanijekati da ne bismo bili nevjerni samom Isusu u Kristu, 
njegovoj objavi, da ne bismo bili nevjerni i onom narodu kojemu 
nas je on poslao i koji od nas očekuje sigurnu riječ svjetla! Sigur- 
nu riječ Istine! Ali zato ta vjera u nama mora biti s poniznošću pri- 
hvaćen dar Božji! 


Naša vjera kao subjektivni odaziv, kao subjektivno prihvaćanje 
objektivnoga dara Božjega mora biti ponizna! Zajedništvo Božjega 
naroda gradi se na vjeri Crkve! Tu vjeru Crkve mi prihvaćamo 
cijelim svojim Bićem i cijelim svojim svećeništvom da bismo je 
svjedočili, da bismo je živjeli! 


Za čvrstoću vjere potreban nam je Duh Sveti! 


Da ne bismo hranili ljude sumnjama i učinili ih još tjeskobniji- 
ma, da bismo ih zaista hranili sigurnom Božjom riječju, vjerom 
Crkve, morarno biti puni Duha Svetoga! Tu su nam apostoli primjer 
poslije Duhova. Tu nam je primjer đakon Stjepan za kojega kažu 
Djela apostolska da je bio pun »milosti i snage« (Dap 6, 8), što 
znači pun Duha Svetoga! 


Kad se radi o Božjoj riječi, mi smo svojom snagom uvijek krat- 
koga dometa, jer su to takve dubine da mi samo silama svoga in- 

lekta ne možemo ići suviše duboko i sigurno u njih! Mora nam biti 
učitelj Duh Sveti! 


Stoga današnjim svećenicima na osobit način moramo preporu- 
čiti, savjetovati poniznu otvorenost Duhu Svetomu, poslušnost Du- 
hu Svetomu, vjeru u Duha Svetoga, pobožnost Duhu Svetomu, da 
Duh Sveti, koji je na Duhove postao nova kvaliteta povijesti, duša 
Crkve, da on rasvjetljuje našu vjeru i da nas sačuva od zablude, da 
nas sačuva od neistine, da nas sačuva od sumnje. Sumnja je nevjer- 
nost Isusu Kristu i Božjem narodu! Božji narod očekuje od nas 
sigurnu riječ vjere! Nemojmo ga hraniti ljudskim hipotezama! 


Molimo: Gospodine, umnoži nam vjeru! Ako smo kada pali u na- 
past sumnje, prihvaćamo sada u poniznoj vjeri sve ono što nas je 
učila Majka Crkva i o Trojstvu, i o Kristovu božanstvu i njegovu 
uskrsnuću, i o Euharistiji, i o duhovnom svijetu i velikoj nadi! Sve 
će to Majka Crkva predati i budućim naraštajima! Sve je to nas 
naučio kroz Majku Crkvu Duh Sveti! Mi to svojim svećeništvom 
svjedočimo i živimo! 


Budimo ljudi molitve! Duhovni život je zapravo svjesnost vjere! 
Ako je vjera zaista trajno svjetlo u nama koje rasvjetljuje i naše 
putove, i naše sudove, čitavu našu egzistenciju, ako mi iz vjere cr- 
pimo sva svoja nadahnuća i polet, onda je nužno da vjera bude naš 
život! On se očituje baš u tome što nazivamo duhovnim životom! To 
je život duboke molitve! To je život Božje prisutnosti u nama ko- 
jom je onda Bog prisutan i među našom braćom! 


Ovu svetu misu prikazujemo baš s tom nakanom i molitvom da 
Duh Sveti bude u nama učitelj naše vjere! Neka umnoži u nama 
sve svoje darove: mudrosti, znanja, razuma, jakosti, savjeta, po- 
božnosti, straha Božjega! Samo tako ćemo biti ono što od nas oče- 
kuje Isus Krist, Božji narod i današnji svijet! 

B. Ta žena bila je Marija 


Kad je Koncil stvarao konstituciju Lumen Gentium, kad je na- 
stojao produbljenom teologijom o Crkvi izraziti vjeru Crkve u sa- 
mu sebe, u svoj misterij, koji se uvijek ostvaruje susretom božan- 
skoga i ljudskoga, osmom glavom te Konstitucije Koncil je izrazio 
svoju vjeru, odnosno što Crkva vjeruje o Mariji, Majci našega Go- 
spodina. 


Osma glava konstitucije Lumen gentium duboko je razmatranje o 
Mariji kao Majci Spasiteljevoj, Majci Crkve i Majci čovječanstva. 


U svakoj ljudskoj obitelji materinstvo ima svoj duboki smisao. 
Izraslo je iz Božje misli. Sve što je stvoreno, izraslo je iz Božje mi- 
sli, sve je praćeno Božjim nakanama, sve je usmjereno prema cilju 
što ga je postavila Božja narav. Tako je i materinstvo očitovanje 
Božje misli. I materinstvo bismo mogli nazvati misterijem. 


Zapravo bi Iajke trebale govoriti o materinstvu. Mislim da mi ne 
možemo dovoljno izraziti kako majka doživljava svoje materinstvo, 
kako ga živi, što sve materinstvo od nje traži, u kakve je sve tjesko- 
be unosi. Mi to ne možemo izraziti dovoljno autentično, jer je to 
jedan svijet, jedna tajna koja nama prilično izmiče. 


Međutim, s povjerenjem u Božju stvaralačku misao i ljubav mo- 
žemo računati s time da je materinstvo tako duboko sadržajem, 
smislom i bogatsvom. Bog je htio da se ljudski život rađa iz mate- 
rinske ljubavi. To je opravdanje poštovanja materinstva. Bog nam 
ga objavljuje, pokazuje utjelovljenjem. 


Sin Božji dolazi da oslobodi čovječanstvo od grijeha i da ga sa- 
bere u zajedništvo Božje obitelji! Dolazi rođen od žene, kako kaže 
sv. Pavao u poslanici Galaćanima (Gtl 4, 4). O toj Pavlovoj riječi 
»rođen od žene« imate kratko razmatranje na svršetku knjige »Ma- 
rija u Bibliji« što ju je izdala nedavno Kršćanska sadašnjost. Spa- 
sitelj je rođen od žene! Ta žena bila je Marija! 


Ito nam mora nešto govoriti što Bog na taj način ostvaruje utje- 
lovljenje. Sin Božji htio se je tako uključiti u čovječanstvo, i u nje- 
gov život, i u njegovu patnju, i u njegovu smrt, da je rođen od Žene. 
Ona nije Majka našega Spasitelja samo u onom užem smislu, tj. da 
je njegovo tijelo od njezina tijela i njegova krv od njezine krvi, da 
je on kost od njezine kosti. Bog je nju još dublje i šire uključio u 
plan spasenja. Uključio ju je u povijest spasenja, uključio ju je u 
Crkvu. Uključio ju je u Općinstvo svetih! Isus s križa govori: »Ženol 
Evo ti sina!«... »Evo ti majke« (Iv 19, 26—27). 

Biskup Sheen je dao u jednom svom razmatranju tumačenje za- 
što Isus u tom trenutku svoju majku naziva Ženom! Ima tumačenje 
o tome i u knjizi »Marija u Bibliji«! Iznose se duboki teološki raz- 
lozi. Isus s križa stavlja svoju Majku u jedan poseban odnos, u od- 
nos prema cijeloj Crkvi, a možemo reći, i prema cijelom čovječan- 
stvu. Bog nije htio da obitelj Crkve bude bez materinstva! To je 
mjesto i ta uloga po Božjem planu dana bezgrešnoj i poniznoj Služ- 
benici Gospodnjoj (Lk 1, 39). Osma glava konstitucije Lumen gen- 
tium otkriva nam smisao Marijina materinstva u životu Crkve! 


Ako je, dakle, Marijino materinstvo tako puno sadržaja, smisla i 
dubine u životu Crkve, onda Marija mora imati svoje mjesto i u 
našem osobnom životu, posebno u našem svećeničkom životu. Kad 
to vjerujemo, znat ćemo i zajednicu Božjega naroda rasvijetliti 
smislom njezine prisutnosti u životu Crkve. 


Ne zaboravimo nikada da je ona svoje materinstvo živjela, kao i 
svaka majka, žrtvom i tjeskobom. Mislim da možda život nijedne 
žene nije bio tako ispunjen tjeskobom kao što je to bio život Pre- 
svete Djevice. 


Kao što se cijeli život našega Gospodina odvijao u sjeni križa dok 
konačno nije došao i njegov veliki čas (Iv 13, 1), tako je on i svoju 
Majku unio u tu sjenu križa, unio ju je u svoj život. Ona je to pri- 
hvatila s potpunim predanjem. Darovala je samu sebe za spasenje 
svijeta. 


Majka ima u obitelji svoj poseban odnos i službu. U Mariji je to 
sve potencirano u dimenzijama Crkve i spasenja. Duh Sveti je na 
izvanredan način prisutan u njezinu materinstvu! 


Ona u obitelji ima svoj materinski odnos i službu! Ona služi obi- 
telji Crkve, kao što majka služi svojoj obitelji izgaranjem čitave 
sebe, stalnim svojim predanjem i često obiljem svojih skrive- 
nih i nepoznatih patnja. Marija je tu žrtvu uložila za vrijeme svoga 
zemaljskoga života. 


Znamo da je Objava Božja završila smrću posljednjeg apostola, 
rekli bismo, ona službena objava Božja, onaj sadržaj vjere što ga 
je Bog htio objaviti čovjeku od svojih beskrajnih tajna, nakana i 
ljubavi prema čovjeku. Međutim, znamo da zajedništvo života Isu- 
sa Krista s Crkvom i u Crkvi, da djelovanje Duha Svetoga u Crkvi 
i po Crkvi traje. Nebo i zemlja žive zajedno! Ovaj Narod Božji na 
svom povijesnom hodu praćen je suživotom Neba, suživotom slavne 
Crkve koja živi zajedno s nama u Bogu duboko uronjeno zajedni- 
štvo ljubavi. 

Stoga i Marijino materinstvo, makar ona živi dušom i tijelom ne- 
beski život u vječnosti, znači njezinu aktivnu i dinamičnu prisutnost 
u životu Crkve. To je materinstvo koje stalno djeluje na način koji 
mi ne možemo shvatiti. Često ne možemo shvatiti ni svoje majke u 
dubini njezina materinstva. 


Rekao sam da je službena Objava završena. Ali postoje u Crkvi 
još uvijek privatne objave Majke Božje koje nam mnogo govore. 
One nam otkrivaju Marijinu aktivnu prisutnost u povijesti, Mariji- 
nu stalnu brigu i nastojanje oko spasenja čovjeka. Što je čovjek 
grešniji, njezina je briga veća; što je čovječanstvo u većoj opasnosti, 
njezina se ljubav očituje većim bogatstvom; što više tonemo u bije- 
du ljudske egzistencije, to nam je ona bliža. Sve te intervencije Maj- 
ke Božje u povijesti svijeta i Crkve, koje je Crkva priznala kao vr- 
hunaravno očitovanje, imaju dubok smisao. Uzmimo Lurd i Fati- 
mu! Ipak ne možerno baciti u arhive, ne vodeći o njima računa, ni 
ona svjedočanstva koja je Bog dao svojom svemoći tim ukazanji- 
ma. To su ozdravljenja znanstvenom metodom ustanovljena kao ču- 
desna. Govore nam da Majka živi sa svojom djecom! Mama živi s 
nama! Zabrinuta je za nas. Ljubi nas i djeluje! 


Draga moja braćo, i mi sami moramo ponovno ispitati svoj odnos 
prema Majci našega Gospodina, prema Majci Crkve i čovječanstva, 
jer kao što Krist pripada cijelom čovječanstvu, pripada mu i nje- 
gova Majka. 


Budimo svjesni toga da je ona od Boga uključena u život Crkve 
kao što je uključena u život Isusov! Ne zaboravimo da je prva za- 
jednica vjernika sabrana oko nje molila da dođe Duh Sveti. I naša 
zajednica sabrana oko Marije mora moliti dolazak Duha Svetoga. 
Marija je najljepši izraz onoga raspoloženja kojim čovjek mora biti 
otvoren Božjem dolasku. »Ona ima prvenstvo među poniznima i 
siromasima Gospodinovim, koji s pouzdanjem od Njega očekuju 
i primaju spasenje« (LG br. 55). Ne misli se samo na siromahe u 
materijalnom smislu. Ti siromasi, ti ponizni Gospodinovi su ljudi 
koji često žive svoju nemoć u takvoj situaciji da zapravo nikada ne 
mogu doći do pravde, do slobode, do ljubavi, ali su otvoreni Bo- 
žjoj pomoći i predaju se toj Božjoj pomoći. 


Ako se hranimo Marijinim duhom — a pobožnost prema Njoj 
znači hraniti se njezinim duhom, ići u školu njezine vjere i ljubavi, 
znači učiti se strpljivosti u njezinim tjeskobama i upijati raspolo- 
živost njezine duše Božjoj volji — postat ćemo u raspoloženjima 
svoga srca njoj slični! 

Slijedimo njezin primjer, i bit ćemo pomognuti njezinim zagovo- 
rom! Njezino materinstvo prema nama je njezino posredovanje mi- 
losti. 


Ove godine se spremamo za Marijanski kongres. Rekao sam to 
više puta i ponavljam: Međunarodni Marijanski kongres smatram 
velikom milošću za naš narod i baš za ovu situaciju tako punu bri- 
ga i problema. Smatram Marijanski kongres velikom milošću i za 
našu Crkvu. Da, ljudi traže, rade, smatraju se odgovornima da i mi 
sa svoje strane dadnemo što više, učinimo što više, žrtvujemo što vi- 
še kako bismo spasili našu današnju generaciju. I referati koje smo 
čuli, a koji su u nekim izjavama veoma oštro stilizirani, imaju tu 
nakanu da nas zamisle, da nas povedu u engagement. No, draga 
moja braćo, u radu za kraljevstvo Božje, za sabiranje ljudi u zajed- 
nicu Kristove braće i Božje obitelji zaista nije dovoljan samo ljud- 
ski napor. Potrebna je milost. Potreban je Duh Sveti! Potrebna je 
sila odozgo nama kao i apostolima (Lk 24, 49). 


Molimo s Marijom! Ovaj Kongres neka bude molitva cijeloga na- 
roda, okupljena oko Marije, da nam Duh Sveti pomogne, da našu 
Crkvu rasvijetli, obnovi — kako bi ona zaista objavila Isusa Krista 
ovoj našoj generaciji. Morat ćemo nastojati razmisliti kako bismo 
Kongres učinili prisutnim u svojim župama, dekanatima, biskupi- 
jama. Kongres neka ne bude za nas samo ona tri dana svečanosti 
od 12. do 15. kolovoza. Neka bude već sada među nama prisutan! 
Molimo! 


Jedno bih vas zamolio, moja braćo! Budimo veoma ozbiljni kad 
odgajamo vjeru puka Božjega, kad odgajamo pobožnost puka Bo- 
žjega, kad odgajamo tu privrženost i odanost Naroda Božjega Maj- 
ci Božjoj. 


Moramo biti vrlo ozbiljni da ne bismo možda potcijenili i povrije- 
dili one jednostavne ljude koji mole na svoj jednostavan način; da 
ne bismo možda prezreli molitvu jednostavne bake koja drugo ne 
umije nego prebirati zrnca svoje krunice, a u što ona sabire svoju 
vjeru i svoju ljubav! Vjerujte, Bog uvijek gleda na siromahe, na po- 
nizne i sagiba se do nemoćnih, a oni se nama možda čine suviše ne- 
moćni i nepoučeni da bi što doprinijeli u gradnji Božjega kraljev- 
stva! Baš gledajući tu molitvu siromaha Gospodnjih, Bog će blago- 
slivljati trud onih koji rade, koji opet na svoj način ulažu svoju 
ljubav i vjeru u rast Božjega naroda! 


Potičite na molitvu! I na molitvu krunice! Nije uzalud Presveta 
Djevica preporučila molitvu krunice! Ako mi sami naučimo dobro 

moliti krunicu i ako svoju braću to naučimo, ona će više upoznati 
Krista, otvorit će se Duhu Svetomu! 


Jedan naš student u Zagrebu rekao mi je da su ga u jednom 
krugu mladih (dakako, na drugi način vođenih, jer mladi imaju 
samo ono što im se daje) ismijali što on još moli krunicu! Odgo- 
vorio im je da se nipošto ne bi mogao složiti s njima, jer on kru- 
nicu smatra veoma ozbiljnom i sadržajnom molitvom koja zahtijeva 
veliku koncentraciju. Stoga je Imoli kad se može za nju sabrati! 
Rekao im je i to: Nemate prava prezreti molitvu moje majke! 


U ovaj naš euharistijski susret uključimo veliku nakanu da Mari- 
janski Kongres donese plodove naše Crkve i našega naroda, koji je 
u svojoj patničkoj povijesti uvijek osjećao potrebu materinske za- 
štite Bogorodice. Potrebno nam je obraćenje i ujedinjenje! To će 
biti djelo Duha Svetoga! S Marijom molimo za njegov dolazak! 

C. Škola ljubavi — križ 


Isus Krist je ugaoni kamen. Isus Krist je Alfa i Omega (Otkr. 
1, 8)! Isus Krist je središte naše vjere! On je objavitelj Oca. On je 
s Ocem darovatelj Duha Svetoga! On je objavljena ljubav raspeta 
na križu! 


Zajednicu svojih vjernih zamislio je kao zajednicu ljubavi! 


Otkada se u svijetu, u njegovoj povijesti nastanio grijeh, otkada 
je organizam čovječanstva počeo trovati rak zla, otkada je taj orga- 
nizam zatrovan napetošću mržnje, započela je tužna povijest svi- 
jeta. 


I u tu tužnu povijest svijeta, ranjenu, razbijenu, mučenu, ulazi 
Bog, utjelovljuje se Bog da oslobodi, da preporodi, da obnovi i sa- 
bere sve u jedno davši najautentičnije tumačenje ljubavi. Stoga 
on ima pravo zapovijedati ljubav. On ima pravo od svojih učenika 
zahtijevati ljubav, jer je on tu ljubav objavio cijenom križa. On nije 
sebe stavio u središte kao cilj u tom smislu da sebi osigura zgodan 
i ugodan život u toj mučnoj povijesti, nego je sebe postavio u sre- 
dište kao žrtvu, kao potpunog darovatelja samoga sebe da bi pot- 
punim predanjem samoga sebe bio liječnik te mučne povijesti i 
osloboditelj čovjeka. 


On svojim križem govori ozbiljno i uvjerljivo. Raspeti Isus Krist 
na križu sigurno je riječ koja mora odjekivati u ljudskim srcima, 
koja mora pozivati ljudska srca da se otvore božanskoj stvarnosti 
ljubavi! 


Draga moja braćo, to je sigurno njegova najveća zapovijed, to je 
temelj Crkve. I u ovom svijetu, razdijeljenom, mučenom, u ovom 
svijetu koji su razbile tolike ideologije koje su, osim toga, postale i 
idoli i poslale milijune ljudi u smrt, u ovom svijetu u kojem se 
ljudi tako krvavo suprotstavljaju jedni drugima u uništavajućoj 
mržnji, u tom, eto, svijetu Isus Krist želi biti Spasitelj, liječnik i 
osloboditelj. 


Kako? Po kome? Po Crkvi! U tom svijetu mora živjeti Crkva, za- 
jednica onih koji u njega vjeruju, koji su mu se predali, koji su ga 
prihvatili, da bi onda ta zajednica, ta Božja obitelj, zaista bila 
lijek svijeta, da bi iznutra mijenjala ljudske odnose i da bi učinila 
prisutnom Kristovu spasiteljsku i oslobodilačku ljubav u svim 
odnosima, na svim razinama i u svim povijesnim uvjetima! 


Stoga Isus Krist na posljednjoj večeri daje svoju novu zapovijed: 
»Ljubite jedni drugel!« (Iv 13, 34) Ali to nije lako! Lako je propovi- 

jedati ljubav! To je vrlo lako. Ali mi znamo da se svijet ne mije- 
nja mnogo samim tim naviještanjem ljubavi! On se može mijenjati 
samo ostvarenjem ljubavi! A to nije lako! Mi i sami znamo da to 
nije lako! Lako je druge pozivati da ljube, lako je drugima upući- 
vati ukore što ne ljube, ali teško je početi ljubiti u samom sebi. Te- 
ško je u samom sebi ostvarivati tu zapovijed ljubavi. A u tome 
se zapravo sastoji totalno obraćenje čovjeka! 


I nitko se nema pravo nazivati učenikom Kristovim ako nije spre- 
man da se — pomognut, dakako, milošću Duha Svetoga — uhvati u 
koštac sa samim sobom i da u sebi to totalno obraćenje počne 
ostvarivati iskreno, ponizno, hrabro i odlučno, tako da Krist bude 
u njemu ostvarena ljubav prema Bogu i prema svakom čovjeku! 


Toliko se govori o strukturama! Čovjek živi u vremenu i u prosto- 
ru! Po svojoj vidljivosti on je nužno uključen u strukturu! Ljud- 
sko društvo jednostavno ne može biti bez struktura, jer je ljudsko 
društvo organizam. Isto tako i Crkva! Ona je vidljiva jer smo mi 
vidljivi! Ušli smo u nju krštenjem, uronjeni u smrt Kristovu (Rim 
6, 3) —a to znači u najnesebičniju ljubav — da bismo uskrsnuli iz te 
smrti Kristove preobraženi u obraćenju ljubavi! Krštenjem smo 
ušli u vidljivu strukturu Crkve. Zovimo to organizam! Zovimo to 
Otajstveno Kristovo Tijelo, sastavljeno od udova, kako to razlaže 
sv. Pavao u svojoj poslanici Korinćanima (I Kor 12—30). Glava ne 
može reći rukama: Ne trebate mi! Ali isto tako ni ruke ne mogu re- 
ći glavi: Ne trebaš nam! Nužno je da cijeli taj tajanstveni organizam 
Božjega naroda živi zajedništvo ljubavi u Duhu Svetom! 


Strukture Inogu imati bitni sadržaj koji ostaje uvijek kao nužni 
uvjet da organizam živi svoj život! Ali može biti nebitnih sadržaja 
struktura koje, prema tome, mogu varirati, mogu se mijenjati pre- 
ma povijesnim uvjetima i prema povijesnim obvezama koje Crkva 
ima u čovječanstvu kao svjedok, objavitelj i izvršitelj ljubavi, izvr- 
šitelj riječi (Jak 1, 22). 


Dakle, moramo računati s time da Crkva kao organizam Otajstve- 
nog Kristova Tijela nužno živi od onih temeljnih struktura koje je 
sam Isus Krist postavio, koje je sam htio i koje sa Duhom svetim 
podržava kroz cijelu povijest Crkve da bi baš kroz tu temeljnu 
strukturu Crkve organizam ostao živ, da bi autentično rastao, da 
bi se istinski razvijao! Obnova toga organizma ne može se ostvariti 
tako da si odsiječemo glavu ili ruke! Kad se pak radi o onim struk- 
turnim uvjetima koji su zaista promjenljivi, koji su zaista relativni 
i koji u određenoj povijesnoj zahtjevnosti i odgovornosti više ne 
mogu pomoći služenju Crkve da bi bila svjedočanstvo ljubavi, onda 

se o tim relativnim komponentama organizma može zaista rasprav- 
ljati i tražiti bolja rješenja. 


Ali jedno je sigurno! Organizam Crkve ne može se obnavljati iz- 
vana. Organizam Crkve može se obnavljati samo iznutra. Opet bi 
to bio samo prazni i pusti formalizam ako bismo ne znam kako 
izmijenili te naše strukture, a ne bismo se izmijenili u sebi! Svaki 
u svom srcu! Svaki u svojoj savjesti! Svaki u svom životu! 


I ako nismo pripravni pred Bogom i pred ovim izmučenim čovje- 
čanstvom i pred ovim izmučenim narodom mi svećenici ovoga na- 
roda staviti ruku na srce i ispitati svoju savjest kako mi vodimo 
taj narod, kako mi služimo tome narodu, kakvu smo cijenu pri- 
pravni platiti da bi naša služba tom narodu bila zaista velikodušna 
i potpuna, onda mi ne ćemo izvršiti svoje služenje pošteno, ni iskre- 
no, ni dosljedno! 


Mi sami sebi moramo postaviti pitanje: Kako je s mojom lju- 
bavlju? Kako je s mojom ljubavlju prema čovjeku? Jučer sam pri- 
mio jedno pismo! Piše mi jedan mali čovjek! Taj mali čovjek je 
slučajno žena, ali čovjek! Zamolila me da pročitam to pismo sveće- 
nicima sakupljenim na ovom tečaju. Mi bismo se ipak morali o- 
bazirati u svojim ispitivanjima na želje, a često i na krikove toga 
našeg malog izmučenog svijeta! Što ona piše? Recite svećenicima 
da budu dobri s ljudima! Došao je, kaže ona, jedan čovjek k svo- 
me župniku da ga pita dolazi li njegov sin na vjeronauk, jer on 
ga šalje, a dječak bi mogao otići nekamo drugamo! Župnik je bio 
srdit što je došao! Ljutit je pogledao u knjigu i rekao svome po- 
sjetiocu: Nije ga bilo dva puta! Čovjek je želio sa župnikom malo 
porazgovoriti i o drugim stvarima, ali vidio je da nije dobro došao, 
jer se župniku nekuda žurilo! Bio je u radnom odijelu! Ostavio 
je svoga posjetioca i otišao pod svoj auto da nešto popravlja! I 
ona zaključuje da je svećeniku bio važniji auto nego čovjek koji 
je došao Iožda prvi put, a vjerojatno i posljednji put, da se po- 
razgovori sa svojim župnikom! 


Ništa tom svećeniku nije smetao ni biskup ni struktura da bi 
humano primio svoga župljanina! 


Draga moja braćo, budimo humani, ali humani s božanskom 


dimenzijom ljubavi. Ne bi imalo smisla propovijedati samo neki 
humanizam bez te božanske dimenzije ljubavi! 


Moramo biti pošteni! Ta riječ pošten, poštenje mnogo u sebi 
sadrži! Ona sadrži u sebi: istinoljubivost, čovjekoljublje, praved- 

nost, vlastitu poniznost, vlastitu iskrenost, ona sadrži strah da ne 
bismo bilo koga nepravedno osudili, da ne bismo bilo kome pod- 
metnuli zlo što ga nije kanio učiniti! Riječ poštenje sadrži u sebi, 
također, obvezu da priznamo svakom čovjeku njegov rad, trud i 
nastojanje da služi dobru čovječanstva. Moramo priznati trud rad- 
nicima u Crkvi koji se zaista trude za dobro Crkve. 


Kada bismo ovako, sa stajališta totalnog poštenja, obogaćenog 
dimenzijom ljubavi, promatrali, osluškivali, prosuđivali i naše 
unutarnje situacije, sigurno bismo lakše i u smirenijoj, vedrijoj i 
otvorenijoj atmosferi našli svoj unutarnji dijalog, pomirenje i je- 
dinstvo! 


Moramo biti humani! Humani i prema svojim biskupima! Huma- 
ni prema svojoj subraći svećenicima! Ali, kažem, humani u smislu 
božanske zapovijedi koja mora početi u mom srcu, u mojoj savjesti, 
Imora početi od mene samoga, inače sam lažac! Moramo biti humani 
prema tim malim ljudima! Valjda znamo u kakvoj situaciji žive! 
I oni se pitaju: Što ti naši svećenici kane sada učiniti? Vi znate što 
oni očekuju od nas! Očekuju od nas objavu samoga Isusa Krista! 
Duh samoga Isusa Krista! Čovjekoljublje samoga Isusa Krista 
(Tit 3, 4)! Ljubav Isusa Krista! I siromaštvo Isusa Krista, i Njego- 
vu čistoću i onu poslušnost kojorn je on pošao na križ da bi bio ot- 
kupitelj i osloboditelj svijeta. 


Budimo pošteni! Budimo pošteni kad izričemo sudove! Nastojmo 
čovjeka uzeti u kontekstu čitave njegove egzistencije, njegova polo- 
žaja, njegove odgovornosti, njegovih mogućnosti, svih uvjeta u koji- 
ma taj čovjek mora živjeti i raditi. Nastojat ćemo uvijek donijeti 
pravedan sud koliko je to čovjeku uopće moguće! Donijet ćemo po- 
šten sud, a pošteni će sudovi zaista ljude otvarati jedne drugima. 
Onda će i razgovor, pa i konfrontacije mišljenja, gdje je ta kon- 
frontacija zaista slobodna, donositi pozitivne rezultate, jer nam je 
svima do toga da služimo istini u ljubavi, a time služimo čovjeku 
kojem smo poslani da mu budemo objavitelji Kristove prisutnosti! 


Budimo pošteni i u prosuđivanju svojih biskupa! Možda bi bilo 
dobro da na ovom svećeničkom tečaju govori i koji od biskupa 
braći svećenicima, iz svoje biskupske situacije, da otkrije kakve sve 
tjeskobe ima i biskupsko srce i biskupska savjest kad se nađe u 
toj dijalektici između Krista i čovjeka, između Crkve i svijeta, iz- 
među vremena i vječnosti! Kad se nađe u konkretnim uvjetima i u 
konkretnim mogućnostima, kako je često nemoćan da ostvari ono 
što bi želio ostvariti. Sve to treba uzimati u obzir da bismo bili pra- 
vedni suci! 

Draga moja braćo, ako u našem srcu bude duboka odluka da bu- 
demo obraćeni — dakako, nikada do kraja u ovom životu, jer se 
svaki dan moramo obraćati, svaki dan moramo nastojati ostvariti 
ljubav — onda će naša Crkva u ovom trenutku strahovitoga grča 
čitava svijeta i čovječanstva dati svjedočanstvo svjetla! Neki dan 
rekao mi je jedan intelektualac, književnik — neću mu reći ranga: 
I vi u Crkvi imate neke polemike! Kuda to vodi? Da li su te polemi- 
ke očišćavajuće? Treba nam vaše jedinstvo! Odgovorio sam inu: 
Možete imati povjerenja da su te polemike očišćavajuće i da svi 
imaju dobru volju da zaista dadnemo svjedočanstvo jedinstva! 


Draga moja braćo, to je moguće samo ako se obraćamo vršeći 
ovu najveću zapovijed, ako se počnemo obraćati danas! 


Molimo s Bogorodicom Duha Svetoga, jer bez njega smo uvijek 
u tami! »Bez Božanstva tvojega čovjek je bez ičega, tone sav u cr- 
nom zlu« (Himan Duhu Svetomu). 


Molimo, dakle, Duha Svetoga da on bude u nama ta unutarnja, 
silna energija, božanska snaga koja će nas učiniti poštenima, pra- 
vednima, otvorenima i jako pažljivima prema čovjeku, jer Isus 
Krist želi da u čovjeku susrećemo njega! 

(1971) 


267 


7. MUDAR ČOVJEK GRADI KUĆU NA STIJENI (Mt 7, 24) 


A. »Idi k onima kojima te šaljem« 


U današnjem Evanđelju čuli smo Isusa kako umornim apostoli- 
ma govori da pođu na samotno mjesto i da se odmore. Poslao ih je 
u narod i imali su mnogo posla. Sada im je potrebno da se odmore 
i saberu. Međutim, narod je dohrlio k njima i na to samotno mje- 
sto. Isus se sažali nad tim ljudima. Isporedio ih je s raspršenim ov- 
cama bez pastira i počeo ih je učiti Božju riječ. 


Nije li to uvijek ista stvarnost? Isus Krist, Bogočovjek u Crkvi 
prisutan, uvijek odabire svoje poslanike i šalje ih k narodu! On ih 
odabire slobodno i s ljubavlju. 


Na prošlogodišnjem svećeničkom tečaju razmišljali smo o sebi, 
što je svećenik, tko je svećenik. Sinoda nam je ponovno potvrdila 
staru vjeru Crkve da je svećenik čovjek koji je u sebi čuo poziv 
Kristov i odazvao se zovu svoga Gospodina. Svećenik je čovjek 
koji se predao Isusu Kristu s punom odlukom, cijelim bićem i za 
cijeli život. I kad se predao Bogočovjeku, onda ga je on napunio 
svojim darovima, obogatio ga je svojom Porukom, ovlastio svojim 
poslanjem, uključio ga je u svoje djelo, u svoju ljubav i poslao ga 
k ljudima. 


Zar ljudi ne osjećaju unutarnjim poticajem Duha Svetoga da im 
taj čovjek Kristu predan i od Krista poslan ima nešto dati? 


Ljudi su se tiskali i oko apostola, kaže Evanđelje, sluteći da im 
ti ljudi imaju nešto dati, nešto im donose. Što? Velike darove Bo- 
žje! Ljudi obogaćeni tim darovima žive svijetlu puninu života, jer 
su obogaćeni svjetlom Istine, očišćeni su u Krvi Jaganjca, hranjeni 
njegovim tijelom, i savjest im postaje čist glas Božji po Riječi Bo- 
žjoj koja je u njihovu srcu. 


Sigurno je, kad se među ljudima pojavi čovjek Božji, a Sinoda je 
snažno naglasila da je svećenik čovjek Božji s posebnim poslanjem, 
oni osjete da imaju nekome povjeriti svoje misli, da mogu na neko- 
ga nasloniti svoju savjest i svoje srce. 


Na prošlogodišnjem tečaju razmišljali smo o sebi! Ove godine 
otvaramo se prema drugima, prema ljudima, jer smo zato poslani. 
Razmišljamo posebno o obitelji. 

Svećenik u svojoj velikodušnosti, dosljednosti i vjernosti stoji 
uvijek uz čovjeka, uz obitelj, uz svoj narod. S ljudima smo u ime 
Kristovo i on po nama djeluje među njima. 


Isus nas šalje da budemo s onima koji trpe, da pođermno k onima 
koji su pali, da ih dignemo, da ohrabrujemo progonjene radi pravde 
u njihovu poniženju. Svaki čovjek treba Božju riječ da ga rasvi- 
jetli i Božju milost da ga spasi. 


Tako smo uključeni, rekao bih, i u sudbinu obitelji, te temeljne 
stanice iz koje se rađa čovjek kao član svoga naroda da onda kršte- 
njem bude rođen i u zajedništvu Crkve Božje. 


I u današnje vrijeme, i u suvremenom svijetu, i u ovim prilikama 
svećenik je veoma potreban čovjeku, narodu. 


Darujući se Isusu Kristu, daruje se i svome narodu u kojem je 
nikao, u kojem živi i za koji živi. 


Za život ljudi potrebne su temeljne duhovne vrednote koje sve- 
ćenik neprestano naviješta. Ima vrednota od kojih se živi i za koje 
se umire! 


Baš u vrijeme Sinode iznesen je pred naše oči jedan svećenički lik 
i jedan svećenički život u kojem je s punim sadržajem bio ostvaren 
smisao svećeništva. 


Bio je to bl. Maksimilijan Kolbe. 


U logoru Oswiezcim posve izjednačen sa svojom patničkom subra- 
ćom, prisutan među njima, dijeleći njihovo progonstvo i poniženje, 
nikad nije zaboravio da je s njima u posebnom odnosu i službi jer 
je svećenik. Hrabrio je, podizao, tješio, zračio svjetlost svojim na- 
smiješenim očima u kojima se nije gasio sjaj ljubavi. Zato su se 
logoraši oko njega tiskali. 


Nakon što se ponudio da umre za čovjeka, ali ne samo za njega 
nego i za njegovu obitelj, okrutni komandant logora bio je začuđen, 
iznenađen i upitao ga: Tko si ti? Kolbe ne smatra svoje ime bitnom 
oznakom identiteta — ta u logoru je ionako bio samo broj! — već 
svojim identitetom smatra svoj poziv i odgovara: Ja sam katolički 
svećenik! Time je ispovjedio svoj smisao da je njegovo biti uz pro- 
gonjene i da je njegovo poslanje umrijeti za drugoga. Tako je uči- 
nio Veliki i Vječni Svećenik Isus Krist. 

Velika je nesreća za jedan narod ako njegovi svećenici počinju 
sumnjati u svoj smisao i ako počnu misliti da su mu kao svećenici 
nepotrebni. 


Ne sumnjajmo u to, potrebni smo svome hrvatskom narodu. On 
nas je trebao u svakom vremenu, on nas treba i danas. Treba nas 
kao prijatelje obogaćene Božjim poslanjem. Treba nas kao ljubite- 
lje istine koji će mu reći pravu riječ, jer mu neće govoriti ljudsku 
riječ, nego Božju u svoj njezinoj širini, dubini, s bogatstvom nje- 
zina sadržaja. 


Zar nije obiteljima potreban svećenik? Kršćanskoj je obitelji sve- 
ćenik nenadoknadiv pomoćnik. Riječju Božjom rasvjetljuje savjest 
oca, majke, djece i učvršćuje to zajedništvo istinom i milošću Bo- 
žjom. Od toga će obitelj biti zdrava, čvrsta i vjerna. 


Sudbina jednog naroda odlučuje se u obitelji. 


Kakve god bile vanjske okolnosti, kako god one bile često nepo- 
voljne i teške tako da stavljaju pojedinca i obitelj zaista u tjeskobne 
uvjete života, ipak moramo znati da se ne živi samo o kruhu. Svje- 
tlo vjere i sakramentalna milost su lijek obitelji a po tome i naro- 
da. 


Ne zaboravimo da je obitelj djelo Stvoriteljevo i da je ona na 
osobit način posvećena Kristovom spasiteljskom ljubavlju. Ona mo- 
ra od te istine živjeti. 


U ovom euharistijskom susretu s Gospodinom molimo milost da 
učvrsti našu pripravnost kojom smo ulazili u svećeništvo da bude- 
INO U službi svoje braće. Ona trebaju ono što im mi imarno dati! Ne- 
ka naša legitimacija bude jasna svima: mi smo svećenici. Ja sam ka- 
tolički svećenik, i zato sam brat svakog čovjeka, zato sam prijatelj 
svake obitelji, zato ljubim svoj narod i s njim živim, nadam se, 
trpim i radujem se najvješćujući mu uvijek istinu i ljubav. Stidjeti 
se toga poslanja značilo bi stidjeti se samoga Isusa Krista i Crkve. 
Odreći se toga poslanja značilo bi odreći se tolikih mogućnosti da 
pomažemo braći u onom što im je najpotrebnije u vidu vremena 
i vječnosti. 


Mi u svom narodu moramo biti prisutnost svjetla. Nikoga ne 
mrzimo, svakoga ljubimo! Moramo biti branitelji onih neotuđivih 
prava s kojima se rađa svaki čovjek, svaka obitelj i svaki narod. 


I u ovo današnje doba Gospodin traži od nas dosljednu veliko- 
dušnost. Vjerujte, ljudi će se tiskati oko nas, jer im treba Isus 
Krist. Neka Gospodin umnoži našu vjeru, učvrsti nadu i ojača 
ljubav. 

B. Reci sve ono što ću ti narediti 


U prvom čitanju čuli smo kako Bog odabire i šalje proroka 
Jeremiju i govori mu: »Idi k onima kojima te šaljem i reci sve ono 
što ću ti narediti... U usta tvoja stavljam riječi svoje... da 
rušiš... i gradiš...« (Jer 1, 7, 9, 10). 


Božja je riječ i rušiteljska i graditeljska. 


U pročitanom pak odlomku Lukina Evanđelja čuli smo Gospo- 
dina kako ne dopušta nikakva cjenjkanja ni kompromisa onima ko- 
je poziva da ga slijede. Onome koji se nudi da ga slijedi otkriva tu 
svoju zahtjevnost riječima: »Sin Čovječji nema gdje bi glavu naslo- 
nio« (Lk 9, 58). Pozvanome pak koji bi želio odgoditi odaziv da 
pokopa svoga oca jasno govori: »Pusti, neka mrtvi pokapaju svoje 
mrtve, a ti idi i navješćuj kraljevstvo Božje!« (Lk 9, 60). Onome koji 
bi želio još oprostiti se sa svojim domaćima, tj. ima još neke 
račune i neke niti koje ga vežu, Isus odvraća: »Nitko tko stavi 
ruku na plug pa se obazire natrag nije prikladan za kraljevstvo 
Božje« (Lk 9, 62). 


Ovih dana obitelj je predmet naših razmišljanja. Promatramo 
je s moralnog, dogmatskog, psihološkog, sociološkog gledišta. Uoča- 
vamo teške probleme i mračne perspektive. Dolazimo čak do bezna- 
dnih konstatacija da svijet u svom hodu silazi u jedan apsurd, 
u disgregaciju ne samo obitelji nego i samnog čovjeka. 


Gdje je konačni i duboki uzrok tome? Spominju se mnogi uzro- 
ci i mnoge okolnosti suvremenog svijeta i ove tehničke civilizacije 
u kojoj živi suvremeni čovjek. Sigurno je da mnogo toga doprinosi 
krizi obitelji, ali mi vjernici tražimo onaj najdublji uzrok. 


Uvjereni smo da odgovor nalazimo u Sv. pismu. Ono nam od 
svoje prve do posljednje stranice tumači misterij cijele povijesti. 
Bog ulazi u savez s čovjekom da bude zajedno s njim graditelj 
ljudskog života. Kad se čovjek iznevjeri tome savezu s Bogom istine 
i ljubavi, ruši temelje svoga života. 


Progresivna ateizacija suvremenog svijeta, tj. nastojanje da čo- 
vjek isključi Boga iz svoga života, da Bog više nema smisla u 
gradnji svijeta, sve to ne može ostati bez dubokih i kobnih potresa 
u čovjeku, u obitelji i čovječanstvu. 


Disgregacija čovjeka počela je s prvim grijehom. Disgregacija 
izvire iz pobune čovjeka protiv Boga. Iz Objave znamo da je riječ 
Božja graditeljska, ona gradi čovjeka. Volja Božja, usvojena ljud- 

skom savješću, izgrađuje veličinu čovjeka. Grijeh uvijek razara 
ljudski život. Stoga grijeh nikada ne može postati graditeljski 
zakon života. 


Kad čovjek odbacuje Boga, grijeh proglašava zakonom. 


Međutim, Bog nije htio i ne može kapitulirati pred grijehom, 
pred zlom, pred ljudskom pobunom. Dokazuje to svojom objavom, 
svojim govorom čovjeku, svojim dolaskom u našu povijest. 


Objava nam čvrsto svjedoči kako je Bog svojom apsolutnošću 
jedini temelj na koji se može položiti ljudski život. 


Na početku Sinode čitao je nadbiskup Bartoletti tzv. »Panoramua 
Crkve i svijeta. Što je to u Crkvi i svijetu što nas raduje, što nam 
daje nadu, a što je to što nas zbunjuje i plaši? Ta je »Panorama« 
sastavljena na temelju svjedočanstva gotovo svih Biskupskih kon- 
ferencija svijeta. Uza sve svjetlo što ga konstatira, »Panorama« 
otkriva i tamu. Ne zatvara oči pred stvarnošću. Svojom analizom 
misaonih struja otkriva jednu strahovitu napast za Crkvu u suvre- 
Imenom svijetu. 


Što otkriva? 


Kad gledamo situaciju čovjeka i današnjeg društva u njegovu 
procesu života, iz kojeg je Bog sve više odsutan, vidimo da se 
ljudi sve više navikavaju na tu stvarnost i dolaze do uvjerenja da 
je Bog zapravo i nepotreban. 


Iz takvih raspoloženja, pod pritiskom takvih uvjerenja rađa 
se velika sumnja u istine i načela. Postavlja se u pitanje vrijednost 
istina koje smo smatrali trajnima, stavljaju se pod upitnik načela 
koja smo držali nepromjenjivima. Sve je, kažu, pod upitnikom! 
Da li zaista one istine što ih je Crkva vjerovala i naviještala kao 
apsolutne , i ona načela što ih je Crkva ispovijedala kao apsolutne 
uvjete ljudskog rasta i dostojanstva, imaju svoj smisao i danas kad 
je ljudska spoznaja stavila u ruke čovjeka toliku moć? Mogu li te 
istine ići zajedno sa suvremenim mentalitetom koji čovjeka smatra 
ciljem svih njegovih opcija i apsolutnom normom svih njegovih 
akcija, ne priznajući nikakve ovisnosti o Transcedentnom i Apso- 
lutnom? Takav mentalitet, da je čovjek apsolutna norma dobra i 
zla, postaje danas velika napast i za samu Crkvu. 


Čuli smo u »Panorami« da postoje ideje koje pokušavaju rela- 
tivizirati sve apsolutno. U Crkvi postoje tvrdnje, hipoteze, teorije 

koje su sasvim protivne tradicionalnoj nauci Crkve i učiteljstvu. 
Ide se, tobože, za tim da se Crkva prilagodi suvremenom čovjeku. 


To, dakako, nije moglo ostati bez teških posljedica u životu 
Crkve. 


Kad čitamo Sv. pismo, Bog nam se u njemu objavljuje apsolut- 
nim. Njegova je volja apsolutna norma i njegova je ljubav apsolut- 
no opravdanje da mu se čovjek preda, povjeri i da ga sluša. 


Bog zahtijeva poslušnost radi ljudskoga dobra. 


Kad šalje Jeremiju da bude rušitelj i graditelj, stavlja mu u usta 
svoje riječi i zahtijeva da ih navijesti. Božja je riječ rušiteljska jer 
ruši u čovjeku zlo, grijeh, pobunu koja u čovjeku tinja ili bukti. 
Apsolutna volja Božja jedina oslobađa čovjeka. 


Božja je riječ graditeljska onda kad je od čovjeka prihvaćena i 
postaje temelj ljudskog života. Nije li Isus Krist rekao da su nje- 
gove riječi istina i život? 


Kriza u Crkvi je nastala kad su stavljeni u pitanje njezini temelji. 
Nije to bio sukob, recimo, zbog manipula. 


Čuli smo u »Panorami« da se stavlja u pitanje Božja egzistencija, 
Božanstvo Kristovo, otkupljenje i uskrsnuće, djevičanstvo Bogoro- 
dice, Euharistija, prekogrobni smisao čovjeka. Moralna se načela 
potpuno prilagođuju ljudskoj odluci, i stoga grijeha nema. To su 
uzroci pomutnje. Što nam je vjerovati i što nam je činiti? 


Dirnulo se u fundamentalne istine vjere i u fundamentalna na- 
čela života. Ljudi Crkve postali su djelomično žrtvom stalne pro- 
pagande koja dolazi iz svijeta i koja krivo shvaća čovjeka, krivo 
tumači ljudsku povijest i krivo postavlja slobodu čovjeka. 


Što je sloboda čovjeka? U nadbiskupskom Službenom vjesniku 
napisao sam malu meditaciju pod naslovom »Drama slobode«. 
Mislim da mogu tvrditi na temelju Sv. pisma, na temelju cijele 
tradicije Crkve, i u svjetlu vjere Crkve, da je sloboda čovjeka 
sposobnost, dar darovan biću, da ima mogućnost pozitivno odgo- 
voriti Božjoj riječi. 


Slobodnim prihvaćanjem Božje volje zatvara se krug ljubavi 
između Boga i čovjeka. To je sav smisao slobode. To je istina o 
slobodi. Sloboda pak koja se odlučuje za zlo uvijek je frustrirana 
sloboda. U tome i jest njezina drama. 

Ateistička koncepcija ljudske slobode sastoji se u tome da čovjek 
bude potpuno neovisan o Bogu. Ovisnost o Bogu, o Apsolutnome, 
smatra se otuđenjem čovjeka. Trajna obvezatnost Božjih zapovi- 
jedi smatra se napadom na ljudsku slobodu, na ljudsko dostojan- 
stvo, premda nam okrutnosti i poniženja koja si čovjek kopa 
tom svojom »neovisnošću« dokazuju da su zapovijedi Božje jedini 
čuvar ljudskog dostojanstva, radilo se o pojedincu, obitelji ili 
cijeloj ljudskoj zajednici. Međutim, ta napast je tako jaka da 
utječe i na Crkvu. 


Svi se moramo osvijestiti i moramo biti na čistu s onim što mi 
vjerujemo, što naviještarno, kojim načelima možemo liječiti čovjeka 
i spasiti obitelj. Da li time spasavamo čovjeka što kapituliramo 
pred sociološki utvrđenom činjenicom da moderni čovjek nije 
sklon prihvaćati norme iz transcedentnog izvora? Ili moramo ustra- 
jati i nadalje u vjeri da čovjek biva osmišljen samo apsolutnom i- 
stinom i apsolutnom dobrotom koja njegovoj slobodi ne govori 
da i ne, nego da ili ne? 


U svim promjenljivostima svijeta i društva čovjek ostaje čovjek 
i sretan može biti u istinskom smislu samo kao Božji čovjek ostva- 
rujući u sebi sličnost s Bogom. 


Napasti kapitulacije pred umnoženim zlom moramo se odupri- 
jeti svom snagom svoje vjere. 


Ne možemo biti ravnodušni prema idejama koje već od svoga 
početka ne zvone zajedno s vjerom Crkve, a u svom konačnom 
domišljanju svele bi kršćanstvo na posve zemaljsku ideologiju. 
Kršćanstvo se ne iscrpljuje samo u socijalnoj pravednosti. Ono je 
neizmjerno bogatije i punije. S neba je, ne sa zemlje. Ono ne smije 
izgubiti nikada iz vida veličanstvenu stvarnost Boga živoga, veli- 
čanstvenu stvarnost Bogočovjeka, veličanstvenu stvarnost vječnosti, 
milosti, ali ni strahovitu stvarnost grijeha i njegovih razornih 
posljedica u vremenu i vječnosti! 


Nije to nikakva usluga ni pažnja prema čovjeku ako se počne 
cjenkati o načelima koja su zapravo njegov život. To je stvarno 
izdaja čovjeka. Grijeh je uvijek degradacija čovjeka. 


Ako se mladima ne saopći sva istina, cijela Božja riječ, onda je 
to demagogija a nipošto pedagogija. Sv. pismo odbacuje demago- 
giju na svakoj stranici. Bog nije nikada demagog. On je božanski 
pedagog. Razumije ljudsku slabost i ljudsku ograničenost, i zato 
je objavio svoje milosrđe, ali nikada nije kapitulirao pred grijehom 

da bi ga priznao načelom. Na žalost, danas se podliježe napasti da 
se grijeh prihvaća kao načelo. Što se može kad svi tako žive, 
čujemo često od mnogih ljudi. 


Tako je i s obiteljskim moralom. Neki biskup iz jedne zemlje 
gdje je Crkva u teškim uvjetima, lišena slobode, gdje ljudi trpe 
poniženja radi svoje vjere, rekao je da ih nije tako duboko pogo- 
dila situacija njihova života kako ih je duboko ražalostila situacija 
u slobodnoj Crkvi — očitovana tako ogorčenim napadima na Enci- 
kliku »Humanae vitae« i na Encikliku o Celibatu. Da li ima vre- 
dnota od kojih se živi i za koje se umire? Ako bi se usvojio rela- 
tivizam i subjektivizam ovog sekulariziranog svijeta, onda takvih 
vrednota više ne bi bilo. 


Ako bude moralni razvoj svijeta išao takvim pravcem, što će 
biti za pedeset godina? Teško je biti prorok. Ali ta progresivna 
disgregacija dovest će supercivilizirano društvo do takve degrada- 
cije da će biti bogato intelektualnim i biološkim kretenima; ili će 
već prije zapaliti svoj svijet. Igra s istinom je igra sa smrću. 
Psalmista govori da je baš time čovjek kažnjen što je prepušten 
zlim željama svoga srca. 


Ako je Bog potpuno odsutan iz ljudskog života, i iz obiteljskog 
života, ako Bog više nema što reći ljudskoj savjesti, jer je ona 
sama sebi dosta, onda čovjek više ne ostvaruje Božju misao u sa- 
mome sebi. U tome je uzrok njegove propasti. 


Ima istina i životnih načela koja ne mogu biti stavljena u 
Pitanje, ako ne želimo staviti u pitanje samog čovjeka, njegovu 
budućnost i njegovu sudbinu. Grijeh ne može biti načelo života! 


Čuli smo danas jedno svijetlo predavanje. Kad bi od tri tisuće 
svećenika u hrvatskom narodu svaki odgojio samo po deset takvih 
obitelji koje će svjesno živjeti Božju riječ kao apsolutnu normu 
svoga života, imali bismo lijep broj obitelji koje bi postale kvasac 
obnove. 


Božja su načela tako velika i tako duboka da se ljudskoj slabosti, 
koju umnažaju pritisci vanjskih uvjeta života, ta načela zaista čine 
nedostižnima, ali — barem bi ih trebalo uvijek smatrati vrijednima. 
Atmosfera suvremenog svijeta iz koje je Bog otjeran, a koja je 
ispunjena tolikom propagandom što se obogaćuje na račun zavo- 
đenja ljudskih savjesti, ne pomaže današnjem čovjeku i suvre- 
menim obiteljima da ostvaruju dostojan život. 

Mi se ne možemo zadovoljiti samo sociloškim konstatacijama 
i prognozama na temelju kojih se često propisuje kriva terapija. 
Vjera nas uči da moramo Boga unijeti u ljudski život da bismo 
taj život Bogom liječili. 


To je poslanje Crkve da svjedoči svijetu Boga živoga, njegovu 
riječ i zahtjeve. Bog ima pravo obvezati čovjeka svojom voljom 
da ga spasi. 


Rečeno je sinoć da moramo svratiti pažnju na čovjeka pojedinca 
i odgojiti ga da bude svjestan u vjeri. I to je istina. Samo istina 
ga čini svjesnim. Crkva ne smije povlačiti zahtjevnost Božje riječi! 
Mladima treba naviještati nevinost, a ne slobodnu ljubav. Obite- 
ljima treba otkrivati u čemu je njihov spas i dostojanstvo, a ne 
proglašavati ih slobodnima od načela što ih Crkva propovijeda. 
Riječ Učiteljeva ima uvijek svoju važnost i težinu, i nije dopušteno 
odbacivati tu riječ da bi se slijedile hipoteze. Papa, biskupi, sveće- 
nici i vjernici, svi smo podložni Božjoj riječi i samo poslušnošću 
joj ostajemo vjerni! Svi smo odgovorni za to kako Božju riječ 
prihvaćamo i kako od nje živimo. »Panorama« je upozorila na 
opasne skretnice koje mogu biti katastrofalne za poslanje Crkve. 


Čovjeku koji se utapa treba dobaciti čvrsto uže, a ne bacati mu 
slamke! 


Obitelji koje žive po vjeri ostvaruju život svjetla.,Kažu da je 
Heine, stojeći s jednim prijateljem pred katedralom u Kolnu, 
zadivljen rekao: To su gradile dogme, a ne mišljenja! Velika se 
djela ne mogu graditi na hipotezama, nego na istini. Ljudski život 
je najveća zadaća, i on se ne može ostvariti u svom svojem dosto- 
janstvu na mišljenjima, nego na dogmama, a to znači na Apso- 
lutnome. 


Draga braćo svećenici, ako budemo imali tri tisuće svećenika 
koji znaju kome su vjerovali i što vjeruju i koji to žive s punim 
uvjerenjem i naviještaju s punim uvjerenjem malenima i mladima, 
obiteljima i svima, budite uvjereni da riječ Božja neće ostati bez 
ploda. Rušit će zlo i gradit će novi život. Kako je riječ plodna u 
obiteljima koje smo danas čuli! A tko im je pomogao? Sigurno su 
imali tu milost da su imali za suradnika u svom rastu svećenika 
kao čovjeka duboke vjere. 


Budimo uvjereni, narod Božji upire na nas pogled; narod Božji 
nam još uvijek vjeruje kao poslanicima Božjim; vjeruje da smo 
poslani i da nam je u usta stavljena Božja riječ da učimo ono što 

nam je On zapovjedio. Narod Božji ne smije biti razočaran videći 
da bilo koji svećenik i bilo gdje klone i povlači istinu, da umanjuje 
istinu ili da je čak niječe. 


Premda sociologija konstatira žalosno stanje obitelji i svijeta, 
vjera nam daje svoje svjetlo i obvezu da nastojimo Boga opet vra- 
titi u ljudske savjesti i tako skrenuti bod čovječanstva prema nadi. 


Molimo si tu milost! Na području ljudske duše uvijek smo ne- 


moćni ako s nama ne djeluje Bog. On će s nama uvijek djelovati 
ako budemo posve njegovi! 

C. Duh Gospodnji na meni je 


U današnjem Evanđelju čuli smo, kao i u prvom čitanju iz 
proroka Izaije, proroštvo o poslaniku Radosne vijesti. »Duh Go- 
spodnji na meni je jer me pomaza! On me posla blagovjesnikom 
biti siromasima; proglasiti sužnjima oslobođenje, vid slijepima; 
na slobodu pustiti potlačene, proglasiti godinu milosti Gospodnje« 
(Lk 4, 18—19). 


To se proroštvo u svoj punini ispunja u Isusu Kristu. Bogočovjek 
dolazi da oslobodi zarobljene, utješi tužne i navijesti milosnu go- 
dinu Gospodnju. To će se proročanstvo ispunjavati i u njegovim 
poslanicama. 


I svećenik je pomazan Duhom Svetim da naviješta trajnu godinu 
milosti Gospodnje. 


Gospodin uoči svoje muke obećava apostolima Duha Svetoga. 
»I ja ću moliti Oca, i on će vam dati drugoga Branitelja da bude 
s vama zauvijek: Duha Istine... .« (IV 14, 16—17). 


Apostoli, prepušteni samima sebi, nisu bili sposobni da pravo 
shvate Kristov misterij i svoje poslanje. Upućeni na same sebe, 
nisu bili sposobni niti da djeluju jer su bili ljudski slabi. 


Primjer nam je Petar. Petar je vjerovao u Isusa Krista. »Ti si 
Krist-Pomazanik, Sin Boga živoga!« (Mt 16, 16). »Ti imaš riječi 
života vječnoga!« (Iv 6, 68). To su Petrove ispovijesti vjere! 


»Ako se i svi sablazne nad tobom, ja se nikada neću!« (Mt 26, 
33). »Život ću svoj položiti za tebe« (Iv 13, 37). To je ispovijest 
Petrove ljubavi. Isus ga upozorava na njegovu slabost kad mu 
kaže: ' »Život ćeš svoj položiti za mene? Zaista, zaista kažem ti: 
Pijetao neće zapjevati dok me triput ne zatajiš« (Iv 13, 38). 


Eto, to je Petar! To je čovjek. Sam po sebi je slab u odnosu 
prema Bogu, prema velikom misteriju Ljubavi i Istine. I Petar 
je iz straha pred progonom i trpljenjem zatajio Isusa, 


Što čine apostoli poslije Isusova uzašašća? Sabiru se oko Majke 
našega Gospodina i mole. Mole da dođe obećani Branitelj, obećani 
Duh istine. I na Duhove ostvaruje se čudesna objava Duha Svetoga. 
Dolazi u vihoru i znaku vatre, u znaku svjetla i topline. Obećanje 
Isusovo je ispunjeno. Apostoli su pomazani Duhom Svetim da 
budu poslanici Radosne vijesti. 

Gledajte sada Petra i apostole! On i apostoli s njim, obogaćeni 
novim bogatstvom, rasvijetljeni i ojačani propovijedaju bez stra- 
ha. Duh Sveti prožima njihov razum. Kako su se sada proširili hori- 
zonti njihove misli kad im je Duh Sveti protumačio istinu! Duh 
Sveti im otkriva Misterij Krista i njihova poslanja. 


Duh Sveti je zahvatio njihovu volju i prožeo svu njihovu slobodu 
da su se tek sada neopozivo i svom slobodom svoga bića darovali 
Isusu Kristu i njegovu djelu. Duh Sveti je prožeo njihova srca, 
sav njihov afektivni život. Planula je u njima velika ljubav koja 
će biti tako jaka da će ih nositi kroz sav život i sve patnje, da će 
ih nositi konačno i u mučeništvo kao posljednje svjedočanstvo lju- 
bavi. 


Petar, tako ljudski slab u svojoj zataji, sada je tako jak Duhom 
Svetim i govori bez straha. Naviješta uskrsnuće Isusa Krista i 
spasenje po njemu pred mnoštvom u kojem se nalaze vjerojatno i 
oni koji su vikali na veliki petak: Raspni ga! Govori u Jeruzalemu 
gdje stoluju oni koji su Isusa poslali nevina u smrt. Ali nema 
straha. 


Ali Duh Sveti ne samo da nadahnjuje Petra nego je potreban i 
da pripravi tlo za Božju riječ. Duh Sveti djeluje u onima koji Petra 
slušaju. »Kada to čuše, duboko potreseni rekoše ...« (Dap 2, 37). 
Duh Sveti djeluje u njihovu razumu. Otkriva im vidike, kao da 
slijepima vraća vid, da zaista vide nevidljivo. Duh Sveti djeluje 
u slobodi tih slušatelja koji su pozvani, kojima je objavljena po- 
nuda, i on im pripravlja tu slobodu da prihvate Isusa Krista. Duh 
Sveti također grije srca, možda hladna, da se i u njima probudi 
ljubav. 


»I oni, prigrlivši riječ njegovu, krstiše se, te im u onaj dan 
pridruži oko tri tisuće duša« (Dap 2, 41). 


Djela Apostolska nam svjedoče da je tako počela živjeti Crkva. 
Rođena je iz vode i Duha Svetoga. Snagom Duha Svetoga iz Isusa 
Krista trajno raste zajednica vjere, nade i ljubavi. 


Duh Sveti je prisutan u Crkvi. On sabire sve te članove Crkve 
u veliko zajedništvo. On ih ujedinjuje iznutra, u njima samima. 
Sabire ih jednom Istinom kroz njihovo srce, misao i slobodu. 
Ujedinjuje ih spoznajom naviještenog objektivnog sadržaja vjere — 
— Depositum fidei — koji je prihvaćen subjektivnim odgovorom 
Božjoj ponudi. To je čin naše vjere, i u njemu je prisutan Duh 
Sveti. 

Duh Sveti sabire od mnogih veliko zajedništvo milosti, života. 


Otkupljenjem je čovjeku otvoren put u puninu života Presvetog 
Trojstva. Tu puninu života morali bismo živjeti u sebi. 


Možda se danas u Crkvi zanemaruje ta nutrina, taj misterij unu- 
tarnjeg otkupljenog čovječjeg života. 


Prošle godine izišla je u Njemačkoj (Freiburg-Herder) knjiga pod 
naslovom: Seelensorge — eine vergessene Aufgabe — Dušobrižni- 
štvo — zaboravljena zadaća. 


Pisac želi ponovno upozoriti da čovjek ima svoj unutarnji život, 
svoj unutarnji svijet i nadsvijet, i svećenik je poslan tom čovjeku 
da svojim poslanjem bude suradnik Duha Svetoga u rastu toga 
unutarnjeg života. 


(Er ist ihrer Innenwelt zugeordnet. In einem Bildwort kčnnte 
man deshalb den Priester bezeichnen als den Fachmann der Innen- 
welt, genauer, der christlichen Innenwelta (str. 15). 


Mi vjerujemo ono što je Crkva uvijek vjerovala — da se kršte- 
njem zaista nešto događa u čovjeku. Što se događa? Duh Ljubavi 
izlijeva se u nutrinu čovjeka, u njegov unutarnji svijet, i diže ga u 
nadsvijet, unosi ga u život Trojstva. Uneseni smo u Bezdan Života, 
Svetosti, Ljepote. U sebi nosimo Trojstvo. Božji Život! 


Bilo je rečeno kod krštenja: Iziđi, nečisti duše, i daj mjesto Duhu 
Svetomu, Utješitelju! 


I jer je to život, taj život ima zakon rasta, to je božanska dina- 
mika koja bi morala biti u nama sve djelotvornija i životvornija. 
Kroz taj nas život Duh Sveti povezuje u veliku zajednicu svetih. 
Ta se zajednica proširuje i preko granica vremena i prostora u 
veliku zajednicu Općinstva svetih. Kako je to veličanstvena vizija 
zajednice koju Duh Sveti ostvaruje u Crkvi na zemlji, u Čistilištu 
i na Nebu! Kakvo je to bogatstvo i veličina zajedništva! U Trojstvu 
smo povezani s nebrojenom braćom. 


Iznutra smo povezani jednom vjerom, vjerujući isti Credo, ali i 
stanjem milosti, stanjem ljubavi, koja nas mora činiti jednim. Duh 
Sveti je uvijek graditelj jedinstva Crkve. 


Što se sve protivi Duhu Svetomu? Već je sv. Pavao upozoravao 
da ne bismo žalostili Duha Svetoga. »I ne žalostite Duha Svetoga, 
Božjega, kojim ste opečaćeni za Dan otkupljenja!« (Ef 4, 30). 

Sv. Pavao upozorava: »Ne znate li? Hram ste Božji, i Duh Božji 
prebiva u vama!« (1 Kor 3, 16). Upozorava da ne razorimo toga 
hrama. 


Ono što se protivi Duhu Svetom u našem osobnom životu, nje- 
govoj prisutnosti i njegovu djelu u nama, jest grijeh. Budući da 
su ljudi danas suviše izvučeni iz svoje nutrine, suviše prilijepljeni 
za vanjske stvarnosti i idu samo za vanjskim učincima svoga djelo- 
vanja, omalovažavaju i taj unutarnji božanski život i tu najdublju 
tragediju čovjeka kad se ugasi u nama taj božanski život. A gasi 
ga čin naše pobune kojom kažemo: Iziđi, Duše Sveti! 


U ovom životu uvijek smo na raskršću i na ispitu. Uvijek možemo 
nešto božanstveno i veliko dobiti, ali i izgubiti. 


Stoga naš život nije bez borbe. Taj božanski život u nama ne 
čuva se bez napora i bdjenja. Bdijte! — rekao je Isus. Apostol 
nas upozorava da dragocjeno blago nosimo u krhkim posudama. 


Budite uvjereni, draga braćo svećenici, ni Napasnik nije pasivan. 
Misterij povijesti ima svoju dubinu u kojoj ne djeluju samo ljudske 
sile. U tim dubinama povijesti djeluje Bog, i mi to djelovanje na 
poseban način pripisujemo Životvorcu, Duhu Ljubavi. U tim dubi- 
nama djeluje i Napasnik. 


Stoga je velika dužnost čovjeka da ostaje uvijek u prijateljstvu 
s Duhom Svetim i da surađuje s Duhom Svetim. Duh Sveti želi 
našu odanost, poniznost, iskrenost i slobodno predanje. Poslušni 
Duhu Svetom, uvijek ćemo ići pravim putem i bit ćemo uvijek 
graditelji zajedništva i čuvari jedinstva. 


Prvi uvjet naše suradnje s Duhom Svetim je molitva. Treba mo- 
liti! Molitva je uvjet našeg osobnog rasta. Molitva je naša suradnja 
s Duhom Svetim u dimenzijama Crkve, svijeta i Kozmosa. 


U svjetlu poruke cijeloga Sv. pisma otkriva nam se Božji poziv 
na molitvu. Molitva je najljudskiji izraz čovjekove ljubavi prema 
Bogu, čovjekove odanosti i povjerenja. Molitvom ulazimo u Božje 
društvo i otvaramo se Svjetlu koje nas želi obasjati (Iv 1, 9). 


Stoga nije moguće zamisliti svećenički život bez molitve. Pače 
ni ljudski. Molitva nije samo kršćanski izraz i zahtjev. Ona je uni- 
verzalna ljudska potreba, najdublji izraz ljudskosti. To potvrđuju 
sve naravne religije, i onaj dio čovječanstva koji još ne moli, vjerom 
u Isusa Krista, Očenaš. 

Kažu za U Tanta, budistu, da je svakog jutra posvetio jedan 
sat svojoj meditaciji. 


Draga braćo, ako dolazi u krizu molitva, vjerujte, mnogo toga 
dolazi u krizu. Znam još iz svoje župničke prakse kako je bilo 
važno ujutro se sabrati i kako se smirenije ulazilo u posao i u 
susret s ljudima nakon molitve. Ništa nije tako važno kao što je 
važno osigurati vrijeme za molitvu. To nije nikada izgubljeno 
vrijeme. Dan započet molitvom obasjan je blagoslovom vedrine i 
smirenosti. 


Molitva je nužna terapija za čovjeka. On je u sebi ranjen i tako 
razdijeljen. Svoj unutarnji sklad ne može ostvarivati bez Duha 
Svetoga. Duh Sveti je graditelj naše svetosti u suradnji s nama. 


Sinoda je ponovno snažno naglasila molitvu, meditaciju, osobito 
meditaciju Sv. pisma, Euharistiju. 


Velika opasnost u suvremenom svijetu, a i u suvremenoj Crkvi, 
jest u tome da se zanemaruje briga za unutarnji život. 


Ima možda i svećenika koji su prestali moliti. I to je jedan od 
uzroka da su nastale duboke krize. 


Božanski život u nama treba svoju hranu. Ako se čovjek stalno 
hrani mislima i slikama — i u našim se rukama nađu možda časo- 
pisi s određenim ilustracijama, a isto tako ekrani i filmska platna 
hrane čovjeka kojekakvim prizorima — ako čovjek stalno ulazi u 
okolnosti i situacije u kojima se uzbuđuju njegove unutarnje ne- 
uredne sklonosti, sigurno je da će sve više slabiti smisao za duhovne 
vrednote. Gubi smisao za božansko i nadsvijet i dolazi do pada 
koji konačno ubija u čovjeku božanski život. 


Čovjek se mora hraniti Bogom. Moliti, razmatrati Sv. pismo, 
ne kao kritičar, nego kao molitelj, a onda osobito primati sv. 
pričest, sve to znači u sasvim određenom smislu hraniti se Bogom. 
Time čovjek postaje sve svjetliji, jači, revniji. 


Međutim, molitva nije samo uvjet našeg unutarnjeg života. Mo- 
litva je, također, osobit način i izvanredna mogućnost naše surad- 
nje s Duhom Svetim da utječemo na rast Crkve i sudbinu svijeta. 


Kada molim, onda u meni moli cijela Crkva. Ali ne samo cijela 
Crkva. Hoću da u meni moli cijelo čovječanstvo. I ne samo cijelo 
čovječanstvo. Hoću da u meni moli Kozmos! Time se u meni kona- 
čno rađa ona riječ koju ne mogu izreći galaksije a koju mogu 

izreći ja, čovjek, kršćanin, svećenik. U ime Kozmosa, koji je čitav 
stvoren, sav darivan od te vječne stvaralačke Ljubavi, u meni se 
molitvom javlja riječ ljubavi, i tako se zatvara krug ljubavi između 
Stvoritelja i Kozmosa u mom srcu koje moli. 


Želio bih ovdje spomenuti jednu činjenicu, jednostavnu kao što 
su jednostavne evanđeoske parabole, ali koja nam tumači baš tu 
tajnu. 


Tu ponovno moram naglasiti veliko zajedništvo Općinstva svetih. 
Štovanje svetih moralo bi u nama buditi tu radost da mi nismo 
sami. Mi po njima i s njima pripadamo nebeskoj obitelji. Mi smo 
u nebu od njih ljubljeni i u nebu smo od njih zagovarani. U toj 
velikoj nebeskoj obitelji, rekao bih, zagovorničkoj obitelji, uz Isusa 
Krista, sigurno na prvo mjesto dolazi Bogorodica. 


Nije slučajnost da su Djela Apostolska naglasila prisutnost Marije 
u apostolskoj zajednici koja je molila za dolazak Duha Svetoga. 
Općinstvo svetih je živa stvarnost! Nisu to mrtvaci. Čovjek nosi u 
sebi neugasivu stvarnost u kojoj ostaje zauvijek ili njegova ljubav 
ili njegova mržnja. 


I zato što je Općinstvo svetih aktivna ljubav, Bog dopušta 
očite zahvate u ljudsku povijest. U tom svjetlu promatramo i raz- 
matramo od Crkve proučena i potvrđena ukazanja Bl. Djevice u 
povijesti Crkve. 


Ona su dokaz Marijine brige za sudbinu čovječanstva. 
Događaj Fatime sadrži jednostavnost, ali i dubinu parabole. 


Neki dan dospjela mi je u ruke jedna knjiga u kojoj su zapisnici 
saslušanja Lucije, Franje i Jacinte, i analizirani su dijalozi Djevice 
s djecom. Zanimljivo je to u svojoj jednostavnosti. Kako je Bog 
jednostavan u svojim postupcima! Kako je bio jednostavan Betle- 
hem i maleni Isus na rukama Majke! 


Djeca u Fatimi ne znaju ništa, ne znaju za svijet dalji možda 
dvadeset kilometara od njihove kuće, ali imaju jednostavnu i 
čistu vjeru, koju ih je mama učila, i znaju moliti krunicu. 


Presveta Djevica baš s tom neukom i jednostavnom djecom 
govori o sudbini svijeta u XX. stoljeću. Govori o budućnosti, o ratu 
koji će svršiti, o ratu koji će doći, o uvjetima mira ili nemira. 


Ali, gledajte Duha Svetoga u toj djeci! Njihovi odgovori na istra- 
gama pod prijetnjom smrti tako su jednostavni, čvrsti, neopozivi, 

obasjani Duhom Svetim! Kad analiziramo njihovu ljubav kao odg 
vor željama Djevice, ne možemo je razumjeti bez Duha Svetog 
Djeca s radošću i punom vjernošću prihvaćaju molitvu i poko) 
i svjesna su da tom molitvom i pokorom s Bogom sudjeluju 
gradnji svijeta; djeca su svjesna da mogu molitvom utjecati 1 
tok povijesti i da mogu učiniti čovječanstvo boljim i sretniji: 
Izjave Franje i Jacinte u njihovoj bolesti potvrđuju tu svijest ras1 
jetljenu Duhom Svetim. Nose u sebi Crkvu i svijet, velike brige 
velike želje da se ljudi obrate i da Crkva i svijet budu pošteđe: 
od velikih nevolja. Djeca na te nakane sebe daruju. 


Da li dovoljno razmišljamo o tim dimenzijama molitve? 


Stoga nam mora biti razumljiv zahtjev Crkve da svećenik m« 
za druge, za svu svoju braću, osobito za one koji ne mole ili ne 
da mole. Draga bi morala biti ta dužnost svećeniku! 


Sigurno ima ljudi do kojih nikada ne možemo doprijeti osobni 
kontaktom, ali možemo doprijeti do dna njihove duše svojo 
molitvom u Duhu Svetom. 


Bog hoće našu molitvu. Čuo sam da je jedan svećenik-redovn 
rekao: Što će Bogu moja molitva? Što je on blaženiji po moj 
molitvi? Bogu ne treba moja molitva. 


Bog nas ne treba, ali Bog nas ljubi i želi da budemo s njim veli 
surađujući s njim u njegovu djelu. 


Stoga je Sinoda u svom dokumentu o svećeništvu ponovno r 
glasila odlučno, snažno i jasno, idući linijom Sv. pisma, Konci 
i cijele tradicije, da je nemoguć svećenički život bez dubok: 
unutarnjeg, duhovnog života. Tu je na prvo mjesto uključena Eu! 
ristija, pa meditacija Sv. pisma, osobna i komunitarna molit 
štovanje Majke Božje i svetih. To su nužni uvjeti ljudskog i kršće 
skog rasta svećenika. Samo takav, on može biti suradnik Du 
Svetoga u gradnji Crkve da Crkva zaista bude vjerna, da bu 
sveta kroz naš život. 


Riječ duhovnog svećenika bit će plodna jer će u njoj biti teži 
prisutnosti Duha Svetoga. 


Petar bi bio govorio tvrdim srcem i gluhim dušama da Duh Sv 
nije bio na djelu u njegovoj riječi. Sjeme riječi Božje može, isti 
je, pasti i na kamen, i u trnje, i tada ostaje bez ploda, ali ljuds. 

srce nikada ne postaje dobra zemlja za tu riječ bez Duha Svetoga, 
a ostaje uvijek kameno tlo ako se zatvori Duhu Svetomu! 


Draga braćo svećenici, u ovim ozbiljnim vremenima za svijet 
i Crkvu ne možemo ispravno shvaćati zbivanja bez Duha Svetoga. 
Ne možemo djelotvorno u njima sudjelovati bez Duha Svetoga. 
Duh Sveti mora biti u nama! Tada ćemo biti graditelji jedinstva 
sa svojim vjernicima, biskupima i sa Sv. Ocem. Crkva je od Isusa 
Krista tako organizirana i tako Duhom Svetim vođena. 


Neka bude svaki na svom mjestu i svojoj dužnosti vjeran — razli- 
čiti su darovi, ali je isti Duh — i bit ćemo jedno! To je Kristova 
želja! Neka to bude i naša molitva! 

(1972) 


8. MOLITI — ŽIVJETI S BOGOM I S CRKVOM 


A. Suživot i susret s Bogom 


U prvom čitanju čuli smo riječi proroka Izaije koje su i na nas 
primijenjene. Izabranici smo Gospodnji s kojima Bog sklapa vječni 
savez. U poslanici Hebrejima rečeno nam je da smo od Gospodina 
izabrani. Nismo si mogli sami prisvojiti tu službu. Gospodin nas 
je uzeo između ljudi i šalje nas k ljudima na njihovu korist, šalje 
nas u narod da on živi svoje savezništvo s Bogom (Heb 5). 


Isus nam u Evanđelju današnjeg dana otkriva gdje je zapravo 
izvor našega odabranja i poslanja. Otac ljubi Sina, i Sin odabire 
i ljubi svoje apostole da bi se u njima nastanila ljubav i radost. 
Naziva ih svojim prijateljima (Iv 15, 9—17). Prijatelj će činiti ono 
što želi njegov božanski Prijatelj... Isus želi položiti u našu dušu 
ljubav i radost a ujedno i raspoloženje da se osjećamo prijateljima 
njegovim. To prijateljstvo nas obogaćuje, raduje nas, ali je i stalan 
poticaj na vjernost. To je život koji se iz punine Božje izlijeva 
u čovjeka, u naš unutarnji svijet triju dimenzija: u svijet intelekta, 
u svijet naše slobode i našeg srca. 


Molitva je uvjet tog našeg unutarnjeg života a ujedno je i izraz 
toga života. Molitva je suživot i susret s osobnim Bogom, s Troj- 
stvor: s Ocem u Sinu — zagrljajem Duha Svetoga. 


Molitva je svjesnost te Prisutnosti; molitva je radost zbog te 
Prisutnosti; molitva je naš pristanak da Bog bude svojim životom 
prisutan u našem unutarnjem biću. 


Stoga je ovaj svećenički tečaj prigoda da posluži našoj dubokoj 
unutarnjoj obnovi. Samo unutarnjom obnovom obnavljamo Crkvu; 
samo unutarnjom obnovom postajemo graditelji boljega, praved- 
nijega svijeta. 


Cijelo ljudsko biće mora se otvoriti Bogu, mora vikati da on 
dođe. Molitva je zov neizmjerno Blizome, ali koji želi biti pozvan. 
Želi biti pozvan zato što je ljubav; želi biti pozvan zato što se na- 
lazi pred našom slobodom koju poštuje. Želi da mu naša sloboda 
otvori vrata našeg srca. 


Za čovjeka vjere Bog nije neka maglovita i daleka sila. 
286 


Bog je najosobnija osobnost, triput ponovljena, rekao bih, u 
životnoj bujnosti Trojstva. Božja se osobnost odrazuje u našoj 
osobnosti kao u svojoj slici. Stoga je čovjek pozvan da živi osobni 
odnos s Božanskim Osobama; Presv. Trojstvo u svojoj darežljivosti 
i ljubavi želi živjeti osobni odnos s ljudskim osobama, sa svakim 
čovjekom. 


Čovjek u tom odnosu s Bogom trajno biva obogaćivan Božjom 
Puninom i uzdignut u taj suživot s Bogom, ostvaruje u sebi sve pu- 
niju, bogatiju i sve ljepšu ljudskost. Postaje sve ljepša slika Božja. 
Tog suživota ne može biti bez molitve. Čovječanstvo, slijedeći naj- 
intimnije duhovne »nagone« svoga bića, nosi kroz cijelu svoju po- 
vijest molitvu, dakako na najrazličitije načine, kao neodrecivu ba- 
štinu i izraz duhovne sfere svoje biti. Molitva prati egzistenciju svih 
civilizacija i ostaje trajno svjedočanstvo ljudske određenosti za 
osobni odnos prema svome Praizvoru. 


To je tako duboko u ljudskoj duši da i Vesna Parun priznaje ka- 
ko je na putu od svoga agnosticizma do susreta s Bogom otkrila mo- 
litvu kao uvjet ljudskoga rasta. »Zato molim snagu da bih postala 
jača. I — kad molim snagu, ja je i dobivam. Budem prosvjetljenija, 
snažnija. Znači da je i molitva ugrađena u naše postojanje. Tko se 
nikada ne moli, taj ili je nečim oštećen ili još nije sazreo. Ali, čim 
čovjek do toga dozrije, osjeća da molitva nije neki tek propis, da je 
utkana u njegov duh. U molitvi je čovjek skrušen, izjednačen sa 
svima. Nisam ja tu neko izolirano »ja«, koje bi razmišljalo o ne- 
kom drugom, nego to u meni razmišlja Čovjek od iskona« (Glas 
Koncila, br. 2 — 1973, str. 8—9). 


Sv. pismo je cijelom svojom Objavom svjedok te položenosti mo- 
litve u Čovjeka od iskona, i u njemu neprestano kroz molitve patri- 
jarha, kraljeva, proroka, apostola odzvanja poziv na molitvu. 


Isus Krist, najsavršeniji Molitelj, povlači se na samotna mjesta 
na razgovor s Ocem i opet se vraća iz te tišine u vrtlog života i su- 
sreće s ljudima i s njihovim patnjama, s njihovim gladom za prav- 
dom i svjetlom. 


Molitva je zahtjev ljudske esencije i nužnost ljudske egzistencije, 
i bez nje čovjek ne može biti nikada preporođen, potpuno ostvaren 
kao slika Božja. 


Molitva rasvjetljuje našu pamet i pročišćava je da jasnije uočava 
i uranja u istinu. Duh Sveti mora sići u sferu našeg intelekta. U 
molitvi djeluju darovi Duha Svetoga, dar mudrosti, znanja i razu- 
ma, da Duh Sveti uvodi čovjeka u puninu istine: otkriva njezinu 

ljepotu, jednostavnost, dubinu i puninu. Istina oslobađa, kaže Isus. 
Istina odmara. U razgovoru s Duhom Svetim bezbrojni ljudi vjere 
imali su dublje shvaćanje Objave nego bi ga mogli crpsti iz mnogih 
knjiga prepušteni samo svojim razmišljanjima. Vjere nema bez mo- 
litve; ustrajnosti u vjeri nema bez molitve; razumijevanja Božje ri- 
ječi nema bez molitve; studij teologije bio bi apsurd bez molitve. 


Ništa nije tako opasno na tlu Božje istine kao biti prepušten sa- 
mom sebi. Ljudska mudrost, ako se ne nađe sama pred neizmjer- 
nim Misterijem Istine, nužno će biti zapletena u zamršenost svoga 
umovanja, i kako onda izići iz te zamršenosti bez Božjeg svjetla? 
Mi molitvom dopuštamo Duhu Svetom da nas rasvjetljuje i oboga- 
ćuje svojim darovima. 


Tone knjiga ubacuju se danas u svijet, i teoloških, ali često se 
susrećemo s tekstovima koji upravo zjaju prazninom. U njima nema 
Božjega svjetla. Umaraju do iznemoglosti i misao i srce. Stoga inte- 
lektualno poniranje u Objavu dolazi do istine samo na koljenima. 
Jednostavna duša, napunjena darovima Duha Svetoga, posjeduje 
rasvjetljeniju vjeru od onih učenih koji se uzdaju u svoj ratio i ne 
traže svjetla odozgo. 


Isus je rekao apostolima: »Ostanite u gradu, dok se ne obučete 
u Silu odozgo« (Lk 24, 49). Apostoli, sabrani oko Bl. Djevice, u mo- 
litvi su dočekali dolazak Duha Svetoga. 


Molitva otvara dolazak Duha Svetoga u našu slobodu; dovodi Du- 
ha Svetoga u našu savjest. Darom savjeta Duh Sveti našu osobnu 
savjest usmjeruje prema dobru, i tim darom mi ćemo i savjest svo- 
ga brata uputiti na dobro. 

Dar jakosti zaista nam je potreban da naša sloboda, opredijelje- 
na za dobro, ustraje u dobru. 


Dar straha Božjega stvara u nama duboku osjetljivost za Božju 
svetost, veličinu i ljubav; za prijateljstvo s Gospodinom; za svjes- 
nost sinovstva prema Ocu i Očinstva prema nara, i ne želi povri- 
jediti te ljubavi koja se dariva čovjeku. 


Ljudska sloboda, vođena Duhom Svetim, neće nikada izdati same 
sebe. Kad sloboda odbija Božji nacrt izražen u Božjim zapovijedi- 
ma —a sve su Božje zapovijedi, od prve do posljednje, raščlanje- 
na najveća zapovijed ljubavi — izdaje samu sebe. To je frustrirana 
sloboda, zanijekana sloboda. To je neostvaren čovjek. Sloboda je 
ostvarena u svojoj istinitosti tek onda kad se čovjek daruje dobru; 
kad se žrtvuje velikoj Božjoj misli da dobro bude uvijek i svuda 
ostvareno. 

Te zrelosti i te jakosti — slijediti uvijek samo dobro — nema 
bez molitve. Božja se energija mora slijevati u nas da bismo ostva- 
rivali djela Božja. Sveci su najljepša djela Božja. Uvijek će se čo- 
vjek igrati s Bogom skrivača i uvijek će slijediti svoj egoizam pod 
raznim krinkama ako molitva ne rasvjetljuje putove njegovoj slo- 
bodi. Nijemo srce koje ne moli kuca u mrtvoj savjesti. Ništa pak 
nije tako opasno za ljudski rast kao mrtva savjest, ili iščašena sa- 
vjest koja pokušava svoje zlo pokriti lažnim opravdanjima i tako 
daje zlu predznak dobra. Bez molitve uvijek će lutati ljudski ra- 
zum i ljudska savjest, odnosno ljudska sloboda. 


Molitva je nužna za harmonizaciju ljudskog srca. Afektivnost čo- 
vjeka ulazi u ljudski život, i čovjek nije samo čisti razum, kao što 
nije i sama čista sloboda. Afektivni život je veliko područje unu- 
tarnje ljudske stvarnosti. Tu nastaju mnogi zapleti, sukobi, proma- 
šaji i padovi. Kažu da srce ima svoje zakone. Unijeti sklad u tu, 
rekli bismo, zakonitost srca znači, također, velikim dijelom ostvari- 
ti sklad ljudske cjeline. I na tom području potrebno je svjetlo Duha 
Svetoga. 


Ljudska osobnost u svojoj cjelovitosti gradi se ne samo ljudskim 
btijenjem nego i Božjim djelovanjem u nama, a tom djelovanju 
otvara pristup naša molitva koja postaje disanje naše vjere, naše 
ljubavi, zahvalnosti, skrušenosti, naše svjesnosti da smo stvoreni i 
da se u naše biće i u našu egzistenciju mora uvijek slijevati Božja 
prisutnost da bismo izrasli do svoje konačne ostvarenosti. 


Stoga kršćanin bez molitve ostaje uvijek nedonošče. Svećenik bez 
molitve je protuslovlje samom sebi, apsurd, izvor nesklada u sebi, 
uzrok nesklada u zajednici. 


Da bi čovjek bio dovršeno djelo Božje, mora Bog biti u njemu 
slobodan. Ali zato i čovjek mora biti slobodan. Molitva oslobađa 
čovjeka da u njemu bude ostvaren prostor za Božju slobodu. 


Najveće uslišanje svake molitve je u tome da iz nje čovjek nužno 
izlazi bolji. U svecima je Bog bio najslobodniji, i zato su oni bili 
najslobodniji ljudi. Sveta Terezija od Djeteta Isusa prorok je te 
slobodne djece Božje koja žive zvanje ljubavi. Samo molitvom mo- 
žemo shvatiti da je mudrost križa život ljubavi. Bez križa nerna vje- 
rodostojne ljubavi; bez ljubavi nema života. Put u te tajne je moli- 
tva. I drugog puta nema. Samo oni znaju živjeti koji znaju moliti! 

B. Snagom molitve spasavati braću 


Prvo čitanje otkriva nam Mojsijevo posredništvo kojim Mojsije 
zagovara izabrani narod (Izl 32, 7—14) pred Božjom pravednošću 
da ipak pobijedi Božje milosrđe i da tom narodu bude oprošten 
njegov grijeh. I Bog se je dao pobijediti Mojsijevim zagovorom; dao 
je prednost svome milosrđu pred svojom pravdom. 


Sv. pismo nam više puta iznosi činjenice i molitve u kojima nam 
se otkriva moć posredničke molitve. Pojedine su osobe imale, za- 
pravo, poziv da budu posrednici. Sve pak posredovanje ima svoju 
snagu i vrijednost u posredništvu Isusa Krista. On je savršeni po- 
srednik između Oca i ljudi. U današnjem odlomku Ivanova Evan- 
đelja otkriva nam Isus u slici dobroga pastira svoju brigu i ljubav 
da sačuva svoje ovce i dovede zalutale (Iv 10, 11—16). 


Savršeni Posrednik stoji totalno na strani Očevoj; totalno dijeli 
njegovu ljubav, njegovo milosrđe, pravednost i odbojnost prema 
zlu. Ali Isus je ujedno i sav na strani čovjeka, na strani ljudi kao 
Dobri Pastir; ne na strani grijeha, nego na strani čovjeka kojega 
treba osloboditi od grijeha, izvesti iz zla da bi bio doveden u zagr- 
ljaj Očeve ljubavi i opraštanja (Lk 15,11...). 


Ljubav kojom Isus ljubi Oca izlijeva se i na nas, njegovu braću. 
Svojim čovještvom postao je našim bratom, solidaran s nama svo- 
jim siromašnim životom, patnjom i smrću. 


Jučer smo rekli da je molitva naš pristanak da Duh Sveti bude 
djelotvoran u našem unutarnjem svijetu, u trodimenzionalnosti na- 
šeg unutarnjeg bića: u našem intelektu darom mudrosti, razuma, 
znanja; u našoj slobodi, u našoj volji darom jakosti i savjeta; u 
našem srcu, u našem afektivnom životu darom pobožnosti i straha 
Božjega. Rekli smo da to djelovanje Božje, na koje mi pristajemo, 
koje mi dozivamo svojom molitvom, ostvaruje u nama veličinu na- 
šega bića, stalni rast naše osobnosti, ostvaruje prisutnost kraljev- 
stva Božjega u nama. »Kraljevstvo je Božje u varma«, rekao je Isus. 
Stoga nas molitva neprestano obogaćuje, njome smo uključeni u 
Božju Puninu. Iz te Punine prelijeva se u nas Božja energija kojom 
rastemo milosno, i već je uslišanje svake ozbiljne molitve u tome 
da iz nje izlazimo bolji, čistiji, velikodušniji. 


Ali, ako smo ispunjeni Kraljevstvom Božjim u svom unutarnjem 
svijetu, ako Trojstvo živi u nama kao Ljubav, onda je naše srce ra- 
šireno za druge. Stoga naša molitva nije usmjerena samo na naš 
unutarnji rast nego ona postaje i posrednička molitva, i to snagom 
Isusova posredovanja. Zapravo uvijek u nama, a posebno u sv. mi- 

si, moli Isus Krist. On želi našu molitvu kao naš zov i suradnju da 
Duh Sveti bude djelotvoran u cijeloj Crkvi i u cijelom čovječanstvu. 


Mi svojom molitvom u Isusu Kristu i zagrljajem Duha Sve- 
toga uvijek solidarni s Ocem, uvijek smo na strani Očeve ljubavi, 
pravednosti i milosrđa; solidarni smo s Ocem protiv grijeha, ne- 
pravde, zla; ali smo isto tako u Isusu Kristu solidarni s čovjekom 
u kojem treba ostvariti Kraljevstvo Božje. Stojimo pred Bogom i s 
Bogom kao zagovornici, posrednici. 


Cijela Crkva, svaki član Crkve, krštenjem urastao u Isusa Krista 
kao mladica na čokotu, svojom molitvom izvršuje veliku suradnju 
posredovanja; proširuje svoje srce na svakog čovjeka. 


Richard Wurmbrand, anglikanski pastor, ateista u mladosti i 
kršten kao odrasli čovjek u anglikanskoj vjerskoj zajednici, pro- 
veo je poslije zadnjega svjetskog rata 14 godina u zatvorima u Ru- 
munjskoj. Trpio je radi Evanđelja, i to opisuje u svojoj knjizi »Mes 
prisons avec Dieu« — »Moji zatvori s Bogom«, Tournai — Caster- 
man, 1969. Kroz patnje je sve dublje otkrivao svoju uraslost u Isu- 
sa Krista i svoju posredničku službu braći ljudima. Nakon proživ- 
ljavanja unutarnje tjeskobe i razmišljanja ima li smisla ta patnja, 
piše: »Ćelija se ispunila svjetlom. Ništa drugo nisam čuo (osim novo 
ime), nego sam shvatio da moram s Isusom i svetima graditi most 
između Dobra i Zla; most od suza, molitava i osobnih žrtava, kako 
bi grešnici mogli prijeći preko njega i pridružiti se blaženima .. .« 
(ib. st. 55). 


Gradnja mosta između Dobra i Zla, kako bi braća, utonula u 
zlu, u grijehu, pod vlašću Sotone, mogla biti oslobođena, posao je 
svih nas, cijele Crkve u zajedništvu s Isusom Kristom. 


Potrebno je osvježiti u sebi tu svijest kako posredničkom molit- 
vom sudjelujemo s Bogočovjekom u spasavanju braće. 
Bog je svudašnji, svuda djelotvoran, i mi svojom molitvom učestvu- 
jemo na neki način u toj Božjoj svudašnjici. A On želi biti najdje- 
lotvorniji tamo, kako smo jučer čuli, gdje je najveća potreba nje- 
gova milosrđa i spasenja. Mi svojom molitvom možemo obuhvatiti 
svakoga čovjeka. Molitvom činimo sebe prisutnima u cijeloj Crkvi 
i u cijelom čovječanstvu. 


Nema toga čovjeka ni toga problema koji ne bismo mogli utopiti 
u svoju molitvu i tako prenijeti svakoga čovjeka, svaki problem i 
svaku patnju u Božju ljubav. 


Kolike svoje pobjede u dušama želi Bog darovati nama ako za 
njih molimo! To je ta čudesna Božja ljubav koja želi uključiti u 

svoje djelo nas ljude. Molitva nas čini aktivnima u sudbini Crkve, 
svijeta i pojedinih duša. Želim pročitati iz »Cahiers sur l'oraison« 
odlomak koji poziva na posredničku, univerzalnu molitvu: »Želite 
biti u srcu svega, da budete prisutni i aktivni svuda. Želite biti uje- 
dinjeni s Kristom, Srcem Crkve i svemira, da budete prisutni i na 
djelu svuda, jer je svuda prisutan i na djelu Krist. Molitvom svaki 
ud Kristova Tijela, ne napuštajući svoje specifično služenje, postaje 
srce, srce živo, aktivno, plodno, srce koje ljubi i moli. Kažemo mo- 
litvom, ali, u tolikoj mjeri u kolikoj se bez prestanka molimo, ukoli- 
ko živimo u stanju molitve i tim trajno živimo u srcu svijeta, 
postajemo srce svijeta, srce koje animira cijelo Tijelo.« 


»Srce je skriveno, ponizno radi svoj posao, ali njegov neprestani 
rad je nenadoknadiv. Istina je, srce ima to više posla što je tijelo 
više umorno; a Bog znade koliko je danas veliko Kristovo Tijelo 
umorno. Ako se ljubi, nije li velika radost u tome da se trudi za 
onoga koga se ljubi«. 


To je participacija u Srcu Dobroga Pastira koji gleda na sve ovce 
blize i daleke, vjerne i izgubljene. Osobito ga mori briga za one koje 
treba spasiti. 


Snagom svoje molitve, u kojoj su prisutne Kristova žrtva i lju- 
bav, mi možemo spasavati svoju braću. 


Otvorenim očima treba gledati ljudski život. Koliko ljudi trpe od 
vlastitog grijeha i očaja, od neznanja i zabluda, od patnja i nasilja! 
Otvorenim očima treba gledati život Crkve i sudbinu svoga naroda, 
povijesni vrtlog cijelog čovječanstva. Kako su u svemu tome pri- 
sutna mnoga pitanja, velike patnje, velike opasnosti mnogih ljudi! 


Mi se svojom molitvom ubacujemo u taj vrtlog, u tu borbu duho- 
va u kojoj Bog želi neprestano spasavati. S druge strane moramo 
računati s tim da u toj borbi svjetova sudjeluje nevidljiva sila, 
Sotona. Čudimo se da je to začudilo svijet i, dapače, neke u Crkvi, 
kad je Papa upozorio na tu duhovnu moć zla. Malraux, opisujući u 
svojim Antimemoarima život u nacističkom logoru, kaže da je So- 
iona Degradeur. Sotona je antiljubav, antidobrota, mržnja. Želi 
degradirati čovjeka, poniziti čovjeka do najdubljeg poniženja otev- 
ši ga Bogu. U odvijanju ljudske povijesti slijeva se neizreciva pa- 
kost, ona želi zamračiti razum, zarobiti slobodu, otrovati srce; želi 
upropastiti čovjeka za vrijeme i vječnost. 


Ako otvorenim očima vjere uranjamo u taj misterij povijesti, 
ako s razumijevanjem čitamo Sv. pismo, koje nam neprestano tu- 
mači taj misterij povijesti — a ona je poprište trajnog sukoba mi- 

losti i grijeha — shvaćamo da bez molitve samo vanjsko apostolsko 
djelovanje ne može biti uspješno. S Isusom Kristom moramo biti 
sjedinjeni da bismo snagom njegova Duha liječili ranjeni svijet. 
Vjernici moraju biti zaista opredijeljeni za dobro, na strani Očevoj, 
da bi mogli posredovati za svoju braću i njihovo spasenje svojom 
molitvom. A njihova molitva ide za tim da u odnos sinovstva prema 
Ocu dođu sva braća ljudi kako bi bili dionici Božje radosti. 


Most za to treba graditi, kaže Wurmbrand, suzama, molitvom 
i žrtvama. Veliki Posrednik Isus Krist gradio je tako most spasenja 
i u tu gradnju uključio je svoju Majku, sve svoje prijatelje, svoju 
Crkvu. Oni koji ljube razumiju cijenu posredovanja za pobjedu ve- 
like Ljubavi. 


U tu gradnju uložio je svoj život mjerom potpune velikodušnosti 
i sv. Franjo Saleški. Bio je Pastir po Srcu Kristovu i mnoge je 
izveo iz zablude i uveo u svjetlo istine, mnoge je poveo u dubine 
duhovnog života da budu graditelji Božjega Kraljevstva! Neka nam 
moli od Gospodina duh trajne posredničke rolitve za braću. Tako 
ćemo s Gospodinom tražiti ono što je izgubljeno! 

C. Moliti dublje, svjesnije, plodnije 


Arkanđeo Rafael govori Tobiji: »...Slavno je otkrivanje Božjih 
djela« (Tob 12, 11). 


I obraćenje sv. Pavla čudesno je Božje djelo. Uvjereni smo da 
je to obraćenje plod posredničke molitve ne samo sv. Stjepana, 
koji pod udarcima karnenja Inoli za svoje mučitelje, nego i posred- 
ničke molitve Pracrkve koja, od početka udarana radi imena Isu- 
sova, moli za svoje progonitelje. 


Djela Apostolska ističu prisutnost Savla kod mučeničke smrti 
Stjepanove (Dap 7, 58) — i Savao je odobravao njegovo ubojstvo 
(Dap 8, 1); ali isto tako Djela opširno opisuju događaj Savlova obra- 
ćenja (Dap gl. 9). Pavao je darovan Crkvi po molitvama Crkve. Ču- 
desan je taj zahvat Božji u Pavlovu dušu! 


Bog je i danas čudesan i živ, svemoćan i dobar; i danas Bog želi 
darivati Crkvi velike darove, čudesna obraćenja. 


Mislim da bismo mi svećenici morali imati u svom apostolskom 
radu veliko pouzdanje baš u molitvu Crkve, u posredničku molitvu 
jednostavnih i mnogobrojnih duša koje nose u svom srcu brigu 
cijele Crkve i mole. 


U Crkvi postoje tolike različite pobožnosti kojima vjerničke duše 
žive svoj susret s Bogom. Ta različitost pobožnosti dokaz je djelo- 
vanja Duha Svetoga u dušama. Možemo reći da svaka duša ima 
svoj način kako izražava svoju vjeru i ljubav u molitvi. Iz unutarnje 
dinamike duša u nadahnućima Duha Svetoga nicale su i niču u 
Crkvi razne pobožnosti koje hrane osobnu molitvu. 


Smatram da je naša dužnost da s velikim poštovanjem pristupa- 
mo tim pobožnostima. Ako treba što probutiti, probudimo; ako 
treba što pročistiti, pročistimo; ako treba rasvijetliti, rasvijetlimo, 
ali nemojmo rušiti ono što je dobro i što može izrasti u još bolje 
i plodnije. Duh Sveti neka vodi prema boljim izrazima. 


Budimo obazrivi i puni poštovanja prema molitvi jednostavnih 
duša. Ima pobožnosti duboko uvriježenih u vjerničkim dušama i 
takvih koje su donosile i donose obilne plodove u duhovnom rastu 
vjernika. Spominjem neke: pobožnosti prema Srcu Isusovu, pobož- 
nost devet prvih petaka, molitva krunice, križni put itd. Koncil ni- 
pošto nije osudio to bogatstvo izraza vjerničke duše. Koncil je na- 
glasio središnju pobožnost, Euharistiju, liturgiju koja sabire narod 
Božji u životvorni susret s Ocem u Isusu Kristu zagrljajem Duha 


294 


Svetoga, ali time nipošto nije prezreo sve one mogućnosti kojima 
ljudska duša može razgovarati s Bogom, razmišljatit o Božjim taj- 
nama i ulaziti u što dublji susret s Bogom. 


S nekim podrugljivim podsmijehom ocjenjivati te pobožnosti bio 
bi, najblaže rečeno, pedagoški primitivizam. Bilo je, na žalost, 
tod pedagoškog primitivizma u odgoju molitve i u suvremenoj 
Crkvi. 


Učimo ljude moliti dublje, svjesnije i plodnije, ali služeći se 
kapitalom koji posjedujemo. Osobne pobožnosti i liturgijska moli- 
tva su recipročne. Međusobno se hrane. 


Crkva živi jer u njoj živi Duh Sveti; Crkva živi od svoje molitve 
jer svojom molitvom neprestano sudjeluje s Duhom Svetim u svom 
životu, a Duh Sveti je Životvorac. 


Poštujmo osobe i darove Božje i s tim poštovanjem postupajmo 
u odgoju vjernika za proživljenu molitvu. 


Molitva jedne starice, koja može još samo prebirati zrnca kru- 
nice s iskrenom dušom razmatrajući otajstva spasenja, može biti 
velika pomoć našem apostolatu; molitva malenih — naučimo ih 
moliti — molitva bolesnika, patnika može biti trajni izvor milosti 
za naš apostolski rad da on bude oplođen prisutnošću Duha Sve- 
toga. 


Naša je dužnost da učimo ljude moliti iz našeg uvjerenja molitve, 
iz našeg iskustva molitve, iz bogatstva naše molitve. U svakoj dobi 
i staležu naći ćemo duša spremnih da se uključe u veliku molitvenu 
zajednicu Crkve. 


Rekao sam da i danas Bog odgovara čudesnim djelima na molitvu 
onih koji ga ljube. Trebalo bi ta djela otkrivati. »... Slavno je 
otkrivanje Božjih djela«. Bog je i danas svemoćan, ali očekuje od 
nas da imamo vjeru, molitvom ćemo prenositi brda (Mk, 11, 23). 


Nije li obraćenje Pavlovo prenos gore na Božju stranu? Neprija- 
telj Isusova Puta (Dap 22, 4) postaje apostolom naroda. Kolika 
je plodnost molitve, neka nam posvjedoči primjer franjevca Gere- 
ona Goldmann-a, apostola najsiromašnijih predgrađa grada Tokija. 
Bilo mu je ime Karlo. Rođen u Fuldi 1916, kao dječak je rado 
dolazio u samostan sestara »Engleskih gospođica« u istom gradu 
da ministrira kod sv. mise. Tako je došao i 26. listopada 1924. 
Toga jutra umrla mu je majka. Sakristanki s. Solani May sažalio 
se dječak. Osjetila je nadahnuće da mu bude duhovna majka i da 
moli kroz 20 godina za njega milost da postane dobar svećenik. 

To je nadahnuće bilo neodoljivo, i ona ga pristankom svojih po- 
glavara ostvaruje. Mali Karlo i ne zna da ga prati molitva ne samo 
s. Solane nego i tolikih duša, osobito patnika, koje je s. Solana 
organizirala u zajedništvo svoje nakane (oko 200 osoba). 


Kao mladić stupio je Karlo Goldmann u franjevački red, ali 
1939. povučen je u ratni vihor koji njime kao podoficirom sani- 
tetskog odreda vitla kroz Rusiju, Francusku, Italiju. Čudesno je 
da je sačuvao vjeru, čudesno je da nikome nije nanio zla i da je 
Imnogima pomogao, ali moliti za njegovo svećeništvo u tom vihoru 
značilo je zaista »nadati se protiv nade« (Rim 4, 18). S. Solana 
nije gubila nade ni onda kad je sve išlo u protivnom smjeru. 


On sam svjedoči da su cijeli njegov život, njegovo svećeništvo, 
njegov misionarski rad i uspjesi toga rada plod molitve. Sa sestrom 
Solanom pratilo je njegov život svojom molitvom oko 200 jedno- 
stavnih duša. 


Sve vanjske okolnosti bile su protiv njegova svećeništva, aji 
kad je 1943. bio na proputovanju kroz Fuldu za istočni front, s. 
Solana, puna neograničenog pouzdanja da će ona i prijatelji koji 
mole za Karlino svećeništvo biti uslišani, uvjerava Karla da će 
slijedeće godine biti ređen, da će vidjeti Lourdes i Papu. Papa će 
mu dati za ređenje posebno dopuštenje. Karlu se to činilo apsolutno 
nemogućim jer ide na istočni front. Ali kad je bio već u vlaku 
za Istok, po nalogu 1z Beruna bio je uhapšen i skinut s vlaka 
13. svibnja 1943. Poslije je prebačen u Pau kraj Lourdesa, a zatim 
u Italiju. Dobio je audienciju kod Pape Pija XII, dobio je i dopu- 
štenje da bude zaređen za svećenika bez svršenih studija da rože 
pružati kao sanitet i duhovnu pomoć ranjenicima. 


U bitkama kod Monte Casina bio je zaređen — čudesnoj inter- 
venciji anđela čuvara pripisuje da nije poginuo — i kao zarobljenik 
u Alžiru bio je zaređen za svećenika 24. listopada 1944. od alžirskog 
nadbiskupa Leynauda. Molitva za njegovo svećeništvo bila je 
uslišana. 


Kao svećenik djeluje među njemačkim zarobljenicima. Lažno 
optužen od esesovaca, koji su ga kao svećenika mrzili, bio je zatvo- 
ren i osuđen na smrt. 


Jedne noći u tri sata ujutro dođe francuski oficir s vojnicima u 
njegovu ćeliju da ga povedu na strijeljanje. Međutim, oficir zapo- 
vjedi vojnicima da napuste ćeliju. Kad je ostao sam s osuđenikom, 
upita ga: »Pater, sada, gledajući u oči smrti, recite mi istinu! Idete 

li zaista u nebo?« — »Nadam se«, odgovori svećenik. Oficir ga 
tada zamoli uporno i odlučno da sasluša njegovu ispovijed. »Ima 
dosta svećenika«, odvrati Goldmann, »idite kojem francuskom 
svećeniku ili vojnom svećeniku u Meknesl« Ali časnik ga čvrsto 
i grčevito zgrabi svojim rukama i kaže mu: »Kod vas se želim 
ispovjediti! Samo kod vas!« — »Zašto kod mene?« — »Pater, kod 
vas se želim ispovjediti. Za nekoliko minuta vi ćete ići u nebo« 
(Gegen den Strom, Veritas Verlag, Vien-Linz-Passau, 1971, str. 58— 
—59). Pripravnost na smrt tako je djelovala na časnika. 


Dok je trajala ispovijed, stiglo je i pomilovanje, jer je bila doka- 
zana kleveta. 


Vrativši se konačno u Njemačku, franjevac Goldmann se odlu- 
čuje za misije i odlazi u Japan. 


Nastanio se je u najsiromašnijem predgrađu grada Tokija da 
bude siromah među siromasima. Tu započinje svoj veliki apostolat 
ljubavi. Pomoću dobročinitelja i sakupljajući sa svojim suradnicima 
otpatke, sabire sredstva da gradi ustanove za djecu, majke, stu- 
dente. Gradi i skromne crkve za živu Crkvu koja se sabire u toj 
četvrti i raste. Tu, gdje je bila bijeda, očaj, zapuštenost, rađa se 
nada i novi život. Množe se obraćenja i krštenja. 


Sve je to plod molitve, neprestano tvrdi otac Gereon. Svojim 
dobročiniteljima iz Njemačke piše: »Taj novac bit će za nas pro- 
kletstvo, ako ne molite. Morate više moliti za misije«. Njegova je 
izreka: »Crkve treba samo tamo graditi gdje će se moliti« (ib. str. 
103). 


To je čovjek našeg vremena. Odlikovan je od japanske i njerna- 
čke vlade »za dobra djela«. Prigodom primanja odlikovanja raz- 
govarao je i s novinarima. Jedan njemački novinar kaže da u 
životu nije susreo čovjeka koji bi se tako iskreno i radosno smijao 
kao pater Gereon. 


Zašto sam sve to iznio? Zašto je i napisana knjižica o njemu, koja 
od 1965. do 1971. izlazi u šest izdanja s oko 550 tisuća primjeraka? 
Svrha je tome da se i u naše dane otkrivaju čudesna djela Božja i 
čudesna moć posredničke molitve. 


Iz navedenog primjera vidimo kako molitva jednostavnih duša 
punih vjere nije donijela plod samo u jednom životu nego postaje 
plodna i u mnogima. Sve što o. Gereon čini odjek je molitve. 

Ovom prilikom spomenimo i Apostolat molitve! Smisao Aposto- 
lata molitve baš je u tome da sabere u veliko zajedništvo mnoge 
molitve i da ih ujedini u velikim univerzalnim nakanama Crkve. 
Mislim da bi bilo dobro i u duhu Koncila da se ponovno potiče taj 
apostolat molitve, zajedništvo molitve za zajedničko poslanje Cr- 
kve. 


Zajedništvo molitve nije ostvareno samo u zajedničkom fizičkom 
prostoru. Čudesan prostor u kojem se sabire uvijek cijela Crkva, 
gdje je ona uvijek zajedno, makar pojedinačno bili raspršeni po 
svim paralelama i meridijanima Zemlje, taj čudesni prostor našeg 
zajedništva jest Isus Krist. U njemu svi molimo, s njim molimo za- 
jedno jer On u svima moli. 


Apostolatu molitve preporuča se svakog dana određena nakana, 
određena želja Crkve. Sv. Otac u ime Crkve izriče brige cijele Crkve. 
Apostolat molitve je vrlo prikladan način da se u vjernicima osvi- 
jesti zajedništvo posredničke molitve i povezanosti vjernika sa Sv. 
Ocem, s biskupima i svećenicima u zajedničkoj molitvi da svijet 
bude spašen, da čovjek bude oslobođen, da dođe Kraljevstvo Božje. 
Stoga to preporučujem. 


U koncilskom Dekretu o apostolatu laika čitamo: »Svi trebaju 
imati na pameti da slobodnim prihvaćanjem javnoga kulta i moli- 
tve, pokore, rada i napora života, kojima postaju slični trpećem 
Kristu (usp. 2 Kor 4, 10; Kol 1, 24), mogu doseći sve ljude i prido- 
nijeti spasu čitavog svijeta« (br. 16). 


Stoga, draga braćo svećenici, dok u danima ovog tečaja slu- 
šamo predavanja i tolike misli o molitvi, stvorimo u sebi iskreno i 
duboko raspoloženje da ćemo biti vjerni svojoj osobnoj molitvi, 
da ćemo odgajati ljude za molitvu kako bismo gradili Kraljevstvo 
Božje dajući svakom činu, patnji, životnim dužnostima, molitvi 
predznak ljubavi. 


Naša je Crkva primila ovih dana velik dar: hrvatski prijevod Ča- 
soslova Naroda Božjega. Smatram taj dar milošću Božjom i zahva- 
ljujem ljudima koji su radili na tom djelu. 


Tim se providencijalnim darom možemo baš mi svećenici okori- 
stiti da obogatimo i produbimo svoju molitvu. 


Tekstovi Sv. pisma, psalmi te Duhom Svetim nadahnute mo- 
litve, tekstovi Otaca, liturgijska godina u kojoj nam se redaju mo- 
litvena razmatranja o velikim istinama, događajima i otajstvima 

spasenja, spomen-dani svetaca i anđela, veliko zajedništvo Općin- 
stva Svetih sabrano u Trojstvu, sve to tokom godine kroz Časoslov 
ulazi u našu svijest i u naše srce, sve to proširuje našu molitvu 
na velike realnosti vremena i vječnosti, sve nam to otkriva kroz mo- 
litvu konačni smisao povijesti i Kozmosa, sve nas to učvršćuje, pro- 
dubljuje i rasvjetljuje u našoj vjeri, nadi i ljubavi. 


Budimo vjerni molitvi Časoslova! 


Jedan bogoslov rekao mi je u razgovoru: Kako Crkva može zapo- 
vjediti molitvu kad je molitva izraz ljubavi, a ljubav se ne može 
zapovjediti? Ona mora spontano izlaziti iz srca. Kako brevijar može 
biti obvezatna molitva? 


— Odgovorio sam: Imaš pravo, ljubav je molitva i molitva je 
ljubav. Kad budemo u Eshatonu, neće biti nikakvog propisa za mo- 
litvu. Naš Eshaton će biti duboko disanje ljubavi, zanos molitve. 
No mi sada nismo još u Eshatonu. Mi smo na putu. Naša slabost i 
ograničenost ne dopuštaju nam jednostavno neku trajnu ekstazu 
molitve. Ako budemo molili samo onda kad budemo, rekao bih, 
ekstatičko raspoloženi za molitvu, onda nećemo nikad moliti, ili 
barem gotovo nikad. Stoga nam Crkva, u skladu s našom psiholo- 
gijom, daje propis za molitvu, nalaže nam molitvu kao dužnost, a 
vršenje dužnosti također je izraz ljubavi. Ako ljubim, izvršit ću 
dužnost, molit ću makar ne osjećao uvijek zanosa molitve. Treba se 
i prisiliti na časove tišine, sabranosti da se susretnem s Bogom u 
svjesnom razgovoru. Vršenje zakona iz ljubavi je svjedočanstvo 
nesebične ljubavi. Ako slijedim samo svoja nagnuća, to može biti 
zapravo traženje samoga sebe, izraz egoizma. To bi mogao biti su- 
sret sa samim sobom, a ne s Bogom. Uvijek ćemo se susresti s Bo- 
gom ako svoj Časoslov molimo s pažnjom i prema Bogu koji nam 
u njemu želi govoriti i prema Crkvi koja nam ga pruža u ruke da 
ga smatramo svojom obavezom. 


Svakidašnja molitva Časoslova svaki dan će učvršćivati našu 
vjeru i našu vjernost. 


Krunica je, također, velika meditacija otajstava spasenja. Nau- 
čimo sebe i ljude otkrivati poruku u jednostavnosti te molitve. 
Presveta Djevica uči nas univerzalnu, posredničku molitvu kad nam 
poručuje iz Lourdesa i Fatime da molimo za obraćenje grešnika, 
za spasenje svijeta, da ljubimo svoju braću | 
tvom, žrtvom u zajedništvu s Isusom raspetim i uskrsnulim otki- 
damo propasti. 

Danas završavamo svoje koncelebracije u ovom tečaju. Zahva- 
ljujem vam svima za vašu prisutnost i pažnju, za vaš dolazak na 
ovaj tečaj... Zahvaljujem predavačima, Glazbenom institutu za 
sudjelovanje u sv. misi, svim organizatorima i suradnicima tečaja. 


Molimo danas Duha Svetoga da u nama neprestano ostvaruje 
čudo obraćenja da bismo kao bregovi, preneseni na Božju stranu, 
trajno poput Pavla bili posude izabrane koje u generaciju ovog 
suvremenog sekulariziranog i desakraliziranog svijeta unose ime 
Gospodinovo! 

(1973) 


9. NA IZVORIMA PUNINE! 


A. »Neka mi bude po rlječi tvojoj«! Lk 1, 38 


»Idi iz zemlje svoje, iz zavičaja i doma očinskog, u krajeve koje 
ću ti pokazati« (Post 12, 1). 


Poziv Božji. Poziv na savezništvo ulazi u Abrahamov život i 
skreće ga na daleki put velikih obećanja. Abraham svoj odaziv 
mora platiti cijenom odlaska iz svoje zemlje, iz svoga naroda... 
Polazi u zemlju nepoznatu, ali s potpunim povjerenjem u Onoga 
koji mu se objavio i koji mu je obećao svoje blagoslove. Mijenja 
se njegovo obitavalište, mijenja se njegova sudbina. 


Bog započinje povijest naroda rođenog kao Božji dar od neplodne 
Sare u njezinoj starosti. U tu povijest Bog ulijeva obećanja i nadu 
koja će živjeti sve dok ne dođe punina vremena. U toj punini vreme- 
na odasla Bog Sina svoga: »od žene bi rođena (Gal 4, 4). 


Punina objave izvršena je Utjelovljenjem Riječi, dolaskom Ema- 
nuela... »Dijete nam se rodilo, Sin nam je darovan« (Iz 9, 5), i u 
njemu će biti ostvareno savršeno savezništvo Boga s ljudima sve 
do sinovstva. »A budući da ste sinovi, odasla Bog u srca vaša Duha 
Sina svoga koji kliče: »Abba! Oče! (Gal 4, 6). 


To oslobođenje čovjeka grešnika za Božje sinovstvo je čudesan 
dar, neizrecivi plod rođenja, smrti i uskrsnuća Isusa Krista. 


U ljudskom srcu ostvaruje se najčudesniji susret: susret Boga s 
čovjekom, susret čovjeka s Bogom, i to tako da čovjek postaje sin. 
Savezništvo koje sam Bog želi s čovjekom ima biti satkano u srži 
čovjeka, i tada to savezništvo postaje Pjesma nad pjesmama naše 
egzistencije. Bog silazi u taj susret s puninom svoje slobode i lju- 
bavi. Ostvaren susret je ostvareno Kraljevstvo Božje u srcu čovjeka. 
To je novo stanje opstojnosti koje nadilazi sve mogućnosti na- 
ravnih energija. To je novi čovjek. To je svetost bića. To stanje 
prožima do dna čovjeka i izlijeva se u konkretni život, u temeljne 
stavove čovjeka, u sve odnose čovjeka. To je svetost koja teče poput 
rijeke žive vode i natapa suhu i bezvodnu zemlju da postane plodan 
vrt. Svetost je plodnost spasenja u nama. 


Isus Krist, Bogočovjek, bogočovječje je središte ljudske povijesti, 
najsvjetlije, najživotvornije. »Doista, od punine njegove svi mi pri- 
mismo« (Iv 1, 16). Isus Krist je božanski događaj i trajno događa- 
nje povijesti spasenja. 

Tom događaju, tom svjetlu prethodi Marija! 


Prije nego će progovoriti Sin, kao onaj koji ima vlast, Bog još 
jednom ulazi u razgovor sa svojim najljepšim stvorenjem koje je 
pripremio za najljepšu suradnju. Šalje anđela u Nazaret k Djevici 
sakrivenoj u poniznosti, šutljivoj u razmatranju Božjih obećanja. 
I taj će razgovor potresti njezin život i odvesti ga na neslućene 
putove. 


Bezgrešna Saveznica Božja u punini milosti prima kao najslobod- 
nija sloboda Božju poruku. 


Opet jedan Početak. Podsjeća nas na onaj prvi Početak. Spustimo 
se do dna opstojnosti svega što postoji. Govori se o starosti Koz- 
mosa (a to znači o početku), o pradavnim počecima života. Taj je 
početak istovjetan s onim trenutkom kad je Vječna Ljubav izgovo- 
rila svoj »Neka bude!« Vjera nas uči snagom objave, kojoj su 
odjeci i misli razuma, da je to bio Početak. »U početku stvori Bog 
nebo i zemlju« (Post 1, 1). Iz Božjeg htijenja potekla je opstojnost 
svih stvari. Sve što postoji u vidljivoj i nevidljivoj stvarnosti, sve 
što živi u vidljivoj ili nevidljivoj sferi života, sve teče iz toga 
Početka, iz Riječi koja nema početka. »Sve postade po njoj...« 
(Iv 1,3). 


Navještenje je opet jedan početak. U njemu ima biti konačno 
ispunjeno Obećanje da dođe »žudjeni od naroda« (Hagaj). I u tom 
početku ima pasti jedna riječ, jedan »Neka bude!« (Lk 1, 38). U 
onom prvom početku bila je to Božja riječ; u ovom početku Bog 
čeka ljudsku riječ. 


Sazrelo je do punine Božje obećanje da Sin postane čovjekom. 
Bog želi ljudski pristanak na tu najveću ponudu ljubavi. 


Zanimljiv je Božji izbor i Božji način. Ključni odgovor svete 
povijesti Bog očekuje od najponiznije i najsvetije, jer je ona naj- 
slobodnija — Bezgrešna, da kaže Bogu DA! I ona je rekla: »Evo 
službenice Gospodnje...« (Lk 1, 38)! To je bio odgovor njezine 
ljubavi, njezine svetosti, jer svetost se baš sastoji u tome da Bogu 
kažemo DA! 


I tako se u krilu Djevice Bog združio s ljudskom naravi. Marija 
je svojim pristankom u središtu toga događaja. Novozavjetni 
tekstovi, koji se odnose na BI. Djevicu, tako su bogati sadržajem 
i izričiti nakanama da potvrđuju nezamjenljivu ulogu Marije u 
cjelokupnom Kristovu misteriju. 

Ti su sadržaji, uzeti u svom tekstu i kontekstu, nešto isključivo i 
primjenljivo samo na Majku Gospodinovu: Pozdrav Anđelov... 
(Lk 1, 26—38), Riječi Elizabete... (Lk 1, 39—45), Magnificat... 
(Lk 1, 46—55), Simeonovo proroštvo o maču boli... (Lk 2, 34—35), 
Ivanov izvještaj o njezinoj prisutnosti u Kani (Iv 2, 1—12) i pod 
križem (Iv 19, 25—27). 


Nju je Bog za njezino poslanje sigurno pripremao u njezinoj 
duši. Odabrana za tako veliku suradnju s Bogom u tako velikoj 
objavi ljubavi, kao što je Utjelovljenje, nije mogla nepripravna ući 
u taj misterij. 


Duh Sveti je u njoj pripremao raspoloženje vjere, predanja i 
ljubavi. Ona je puna Duha Svetoga, i zato najčistija ljubav. 


U razgovoru se pretaču rinisli iz duše u dušu. U Navještenju se 
Božje nakane pretaču u dušu Djevice. 


U onom prvom Početku bijaše Šutnja. I u toj Šutnji izrečena 
riječ pokrenula je postojanje svjetova. U ovom početku, također, 
postoji šutnja jedne duše. Iz te šutnje rodio se odgovor koji je 
omogućio Utjelovljenje. Šutnja njezine duše, šutnja puna Duha 
Svetoga, bila je tako plodna da je Riječ tijelom postala. 


I tada je započeo njezin suživot s Kristom. Majka proživljava 
najdublje život svoga djeteta u svom srcu. »A majka njegova 
brižno čuvaše sve ove uspomene u svom srcu« (Lk 2, 51). U njezinu 
Srcu bit će prisutan život njezina Sina! 


Ona je živjela Kristov život u svojoj duši. Odsjevi toga života 
bili su stalno prisutni u njezinoj duši intimnom povezanošću 
Majke i Sina. Sve što je Isus proživljavao i doživljavao od svoga 
djetinjstva sve do križa odjekivalo je u njezinu tihom životu. 
Najdublje svjedočanstvo o tom suživotu je Marijina prisutnost 
pod križem. Njezin suživot s misterijem Kristovim morao je proći 
kroz tu agoniju; duša joj je bila probodena, Tako, sasvim stopljena 
sa Sinom u otkupiteljskoj ljubavi i patnji, i ona u svojoj duši rađa 
Crkvu. I uvijek će nositi u sebi život Crkve. Kao što je živjela u 
Kristovu misteriju, tako će živjeti i u misteriju Crkve. 


Život Crkve prolazio je kroz njezino Srce; tako i patnje Crkve. 
Ona je sigurno duboko shvaćala poistovjećenost Krista s Crkvom 
koju je Isus očitovao Savlu pred Damaskom: »Savle, Savle, zašto 
me progoniš?« (Dap 9, 4). Nije moguće mrziti Crkvu a ljubiti 
Krista. Nije moguće odijeliti Crkvu od Krista, jer to dvoje je jedno. 

Tu i tamo mogu se čitati čudne tvrdnje da za vjeru u Krista nije 
potrebna Crkva. Crkva može umrijeti, ali vjera u Krista će ostati. 
To je misaoni i teološki apsurd. Krist bez Crkve ostao bi u povijesti 
nepoznat. Krist bez Crkve bio bi u budućnosti zaboravljen ili bi 
prestao biti »Riječ tijelom postala«; Crkva je trajni i živi svjedok 
njegove opstojnosti, njegove otkupiteljske ljubavi i istine. Krist 
ostaje s Crkvom do konca svijeta; Crkva ga nosi u sebi do konca 
svijeta. Ne, nije moguće slijediti Krista a progoniti Crkvu. 


Isto tako nije moguće odijeliti Mariju od Crkve. Ona i Crkva 
su jedno! 


I nakon Uznesenja Majke Božje na nebo ostaje njezin suživot 
s Crkvom. Ona nosi Crkvu u svom srcu, i Crkva nosi nju u svom 
srcu. Pobožnost prema Majci Božjoj u Crkvi Istoka i Zapada, a 
početak te pobožnosti su evanđeoski tekstovi, izraz je tog suživota, 
toga zajedništva ljubavi. 


Marija je trajno utkana u biće Crkve. Ona je prva učenica i 
vjernica Isusova. Ona sabire u sebi vjeru, nadu i ljubav Crkve 
kojom Crkva neprestano prima i rađa Krista u svojim članovima. 
Blažena Djevica je najčistiji i najpuniji izraz onoga duha kojim 
Crkva mora disati i živjeti svoj odnos prema Bogu. 


Crkva je Božja obitelj, Mistični Krist, Narod Božji koji Duh 
Sveti neprestano sabire u Sinu da sav taj narod kliče: Abba! Oče! 


Ta obitelj ne može biti bez materinstva. Bog je htio posredstvom 
Marijina djevičanskog materinstva postati čovjekom, ali time je 
htio da i Crkva ima majku. Stoga je Isus htio da ona bude njego- 
vim križem; htio je da bude na Duhove u središtu mlade, novo- 
rođene Crkve. 


»I to Marijino materinstvo, kaže Koncil, u ekonomiji milosti 
neprekidno traje, od časa pristanka, koji je vjerno dala kod navje- 
štenja i koji je nepokolebljivo održala pod križem, sve do trajnog 
proslavljenja svih odabranih« (LG br. 62). 


Ako itko, onda ona u svakom čovjeku gleda Krista i prema 
tome svoga sina; ako itko, onda je ona zauzeta za spasenje svakog 
čovjeka; svakom je čovjeku omogućen osobni susret s njom u 
molitvi. 


Ekleziologija koja isključuje Bogorodicu iz štovanja Crkve hladna 
je ekleziologija koja ne razumije nakana Božjih, ni Srca Božjega. 

Kako se teško varaju oni koji od sebe odstranjuju Majku u svom 
pristupu Isusu Kristu, kao da bi njezina prisutnost umanjila nji- 
hovu ljubav prema Spasitelju! To znači kidati zajedništvo Majke i 
Sina; to znači nijekati suživot Majke i Crkve; to znači u tijelu 
Crkve gasiti Srce. 


Božji narod Istoka i Zapada, rekao bih, intuicijom Duha Svetoga 
nosi u sebi od početka Crkve toplu odanost Majci Božjoj, časti je 
najdubljim povjerenjem i pouzdanjem, utječe se Njoj u svojoj 
grešnosti i u svojim nevoljama. I bit će tako do konca svijeta. Bog 
sam svjedoči da mu je to drago tolikim čudesima koja su njegov 
pečat na opravdanost toga štovanja i toga pouzdanja. Kako bi u 
obitelji Crkve smio zašutjeti razgovor između Majke i sinova?! 
Bog trajno suprotstavlja njezinu poniznost oholosti sotone i svijeta. 
Ona je škola poniznosti, a poniznost je temelj svetosti. 


Iskreno štovanje Majke Božje svakako mora buditi u vjerni- 
cima svijest o pozivu na svetost života. Ona je »po Božjoj milosti 
uzvišena poslije Sina iznad svih anđela i ljudi« (LG br. 66); ona — 
»Žena obučena u sunce« (Otkr 12, 1) — najljepše je ostvarenje Duha 
Svetoga u svetosti, savršena harmonija ljudskog bića. 


Svećenik koji Je iskreno poštuje, koji u pobožnosti i štovanju 
živi svoj sinovski odnos prema Majci, bit će potpomagan u ternelj- 
nom raspoloženju svetosti da svaki dan kaže Bogu svoj »Neka 
bude«. Ona će mu biti uzor i pomoć. U njezinoj slobodi nije bilo 
ni sjenke otpora i skretanja na putove sebičnosti. 


»Blažena ti što povjerova da će se ispuniti što ti je rečeno od 
Gospodina!« (Lk 1, 45). 

B. »S radošću ćete crpsti vodu iz izvora spasenja« (Iz 12, 3) 


U odlomku Evanđelja po Mateju, što smo ga upravo čuli, Isus 
iznosi pred učenike prognozu povijesti u kojoj će trebati svjedočiti 
vjeru u njega: unatoč ratovima i progonima, unatoč gladu i potre- 
su, unatoč lažnim prorocima i zavodnicima. »Mnogi će posrnuti 
u vjeri... Razmahat će se bezakonje i ljubav će kod mnogih ohla- 
dnjeti« (Mk 24, 9, 12). 


Opredijeliti se za Krista i poći za njim znači sukobiti se sa zlom, 
ući u borbu, suočiti se s patnjom, no snaga ljubavi ne smije klo- 
nuti. »Ali tko ustraje do konca, bit će spašen« (Mt 24, 4—13). 


Već je Apostol Pavao iskusio tu Isusovu prognozu povijesti i 
svjestan je da se samo snagom odozgo rmože ustrajati u vjernosti. 
»Ako je Bog za nas, tko će biti protiv nas? On koji čak nije poštedio 
vlastitog Sina, već ga predao za sve nas, kako nam neće dati sve 
ostalo s njime?« (Rim 8, 31—32). I onda se pita Apostol: »Tko će 
nas rastaviti od ljubavi Kristove?« (ib. r. 35). 


Dakle, u svima suprotnostima i napastima, u svima kušnjama 
i opasnostima treba nositi kroz život vjerno srce i svijetlu dušu 
ispunjenu vjerom, nadom i ljubavlju. To je stanje svetosti koja se 
pretače u život. 

Ali Bog mora biti s nama i u nama da bismo ustrajali do konca 
i spasili se. 


Bog je Punina — Pleroma neiscrpivog života i neugasive Ljubavi. 
Ta Pleroma — Punina — je Dynamis, vječno nabujala snaga koja se 
želi izlijevati u razumna stvorenja kao milost, kao život, kao ljubav. 


Temeljni uvjet dioništva u toj Punini jest otvorenost duše daru 
koji teče iz nepresušivog Izvora. »I s radošću ćete crpsti vodu iz 
izvora spasenja« (Iz 12, 3). Tu otvorenost možemo nazvati poduda- 
ranjem naše slobode i naše savjesti, našeg srca i naše pameti s 
Božjim nakanama, s Božjim nacrtom života, s Božjom zamisli 
čovjeka. 


Ljudska duša je unutarnji svijet našeg bića u kojem Bog spasi- 
teljski djeluje. Slobodan u svojoj Ljubavi, poziva slobodu čovjeka 
na suradnju za što punije dovršenje čovjeka. »Budite savršeni kao 
što je savršen Otac vaš nebeski« (Mt 5, 48). To je poziv na svetost 
i ostvarivanje svetosti. Svetost je novo stanje bića i djelovanje koje 
teče iz toga stanja bića. Stanje je prisutnost samoga Boga u duši 
koji je prožima svojom ljepotom, svojim životom i ljubavlju. To 

je najintimnije ostvareno savezništvo i uronjenost u Trojstvo; sa- 
svim nova i darovana stvarnost čovjeka. Punina Božja se izlijeva 
u čovjeka i dovršava ga do sve punije savršenosti da bude sve 
očitiji i sve jasniji odraz Božji. Volja Božja postaje jedina norma 
njegova djelovanja. »Jelo je moje vršiti volju onoga koji me 
posla...«, kaže Isus (Iv 4, 34). 


Sveci su plodovi Božji na zemlji, suhoj i bezvodnoj radi grijeha. 
Kad govorimo o svetima, onda to govorimo u najširem smislu, kao 
što je i sv. Pavao nazivao one koji su uzvjerovali svetima. »Svima 
u Rimu, miljenicima Božjim, pozvanicima, svetima!« (Rim 1, 7), 
(Dap 9, 13). 


U zadnjem broju »Glasa Koncila« pročitali smo članak pod 
naslovom: »I procvast će pustinja bezvodna«. Brat Silvestar u suhoj 
zemlji Sahela (Gornja Volta) stvara plantažu plodnu i punu života. 
U tom njegovu nastojanju stoje iza njega mladi u pokretu »Mani 
tese — pružene ruke«. Njegovu ljubav podupire njihova ljubav, 
i procvjetala je pustinja bezvodna. (GK br. 2/272 od 20. I 1974, 
str. 10). 


Čini mi se da je to veoma prikladna slika Božjeg djelovanja 
u ljudskoj duši kojim Bog ulazi u otvorenu dušu i preobražava čo- 
vjeka iz mrtvila grijeha u plodnost svetosti. 


Da, sveci su plodovi Božji. Oni neprestano rastu iz korijena Kri- 
stova, iz Ljubavi Duha Svetoga koji ih preobražava za sinove 
Očeve u krilu Crkve. 


Sveci — Božji plodovi — rastu iz unutarnje Prisutnosti, iz unu- 
tarnje svjetlosti, iz unutarnje topline; sveci — plodovi Božji — 
rastu iz unutarnje šutnje, kao što tiho raste pšenica na njivi i 
sazrijeva grožđe u vinogradu. I što je Prisutnost dublje prihvaćena, 
plodovi su zreliji, bogatiji, kao što su bogatije žetve na plodnim 
njivama. 


Ima svetaca koje Bog kroz cijelu povijest Crkve izvlači na svje- 
tlost i stavlja na svijećnjak da svijetle svima koji su u kući. To su 
velika svjetla koja su pokrenula velike duhovne pokrete obnove i 
obasjala su mnoštva dobrotom, ljubavlju i istinom. Ali kad govo- 
rimo o svetosti i o svecima, onda mislimo i na ona mnoštva ljudi 
svake dobi i staleža, očeve, majke, mlade, djecu, koji u Crkvi 
nastoje živjeti svaki dan svoje krštenje u vjeri, nadi i ljubavi, 
vjerni svojim životnim dužnostima. Oni su obično skriveni u dnu 
Božjeg događaja u Crkvi, u svijetu, u povijesti. Ali ti sveci, makar 
ostaju nevidljivi, podržavaju sve dobro svijeta; utkivaju svjetlo u 

povijesti, i oni daju tako velik doprinos da ova ljudska povijest 
ima i svijetlih stranica. 


Da, duboko u nutrini duša Prisutnost neprestano ostvaruje sve 
dobro i svijetlo u povijesti svijeta. Sveci, plodovi i tlo iz kojeg 
trajno raste nada u pobjedu dobra, nada u zadnju riječ ljubavi; 
oni su svijetla rijeka kroz povijest tako često zamračenu zlom, 
oni su živi svjedoci budućeg svijeta u kojem će utihnuti svaka 
nepravda, »te smrti više neće biti, ni tuge, ni jauka, ni boli...« 
(Otkr 21, 4). 


Sveci nisu nikad ljudi odijeljeni od drugih. Ni pustinjski samot- 
nici, poput jednog Charlesa de Foucaulda, nisu bili odijeljeni 
od ljudi. Oni nose sa sobom u pustinju cijeli svijet i pripravni su 
svaki dan umirati s Kristom za sve ljude. Tko se daruje Kristu, 
daruje se svima, jer je on Spasitelj svih ljudi. Stoga ni sveci kontem- 
plativci nisu nipošto izgubljeni ljudi za dobro Crkve i svijeta. 
Njihova plodnost sakrivena je u kraljevstvu duša; njihova ljubav 
dotječe do ljudi Božjom svudašnjošću i Božjim sveznanjem. Bog 
povezuje tajne srdaca. 


Sveci nastoje živjeti volju Božju. Tako rastu u ljudskoj savrše- 
nosti i ostvaruju savršenu čovječnost. Živjeti život u svjetlu vjere i 
živjeti ga u jedino ispravnom motivu ljubavi, u kojoj iz dana u dan 
sve više umire stari čovjek grijeha, znači sve više biti čovjek po 
Božjoj zamisli. Svetac je slika Božja. »Kako je istom dobar Bog 
kad ste vi tako dobri!« — govorili su ljudi arškom župniku. 


Sveci su ozon u atmosferi svijeta. Zdrava sol. Oni svojom pri- 
sutnošću podržavaju u svijetu smisao za Sveto i u njima je Blizina 
Svetoga. Kako je siromašna i prazna duša kad potpuno izgubi 
smisao za Sveto i potrebu Svetoga! To je potpuna desakralizacija 
čovjeka koja u njemu gasi svjetla; to je mračna desakralizacija 
koja pustoši život ljudi. Ubijen osjećaj Svetoga u čovjeku prepušta 
mjesto najsurovijoj sebičnosti; to je izobličen čovjek — nečovjek; 
razoren u svom biću, postaje uvijek muka za druge. Čovjek iz 
kojega je odsutna svaka dispozicija za dobro, za istinu i ljubav, 
čovjek čija je savjest pregažena ili ubijena tamnim silama mržnje, 
oholosti, lakomosti, razvrata, uvijek postaje izvor straha, opasnosti, 
nesigurnosti; može otvoriti široke poplave nesreća za druge... 


Nije li naša civilizacija duboko načeta tom tragičnom desakra- 
lizacijom čovjeka? Idolopoklonstvo se širi: idolopoklonstvo nasilja, 
novca, užitka, moći; razni magijski kultovi nadomještaju štovanje 
Boga Živoga. Venera ima mnogobrojne svoje »apostole« i čitave 
industrije da se promiču sredstva neodgovornog uživanja. Uz tu 

poplavu, koja izvire iz nekontroliranog nagona provalom nasipa 
savjesti, i nevjera ima svoje »apostole« koji nastoje u čovjeku 
ubiti svaku misao na Boga i vječnost. Nije čudo da smo svjedoci 
dubokog pada moralne svijesti kod mnogih ljudi. Ovoj civilizaciji 
prijeti pustoš na području duhovnih vrijednosti. 


Takvoj nesreći mogu biti ustuk i lijek samo ljudi koji punom 
sviješću žive život istine, ljubavi i nade; usidreni u Bogu, čine samo 
dobro. 


Kad bi svi ljudi Crkve to željeli i to ostvarivali, kakva bi 
svjetlost obasjala zemlju i kako bi se mijenjalo njezino lice! Kad 
bi to barem živjeli svi svećenici i redovnici! Nisu li svi dokumenti 
II Vatikanskog sabora poziv na svetost? Obraćenje srca, iskreno 
pomirenje s Bogom i s ljudima, a to je program Svete godine koju 
slavimo, jest uvjet autentične obnove. 


U toj i takvoj obnovi svećenici su pozvani da daju primjer, živo 
svjedočanstvo. 


Na današnju situaciju možemo sigurno primijeniti Isusove riječi: 
»I mnogi će tada posrnuti u vjeri... Razmahat će se bezakonje i 
ljubav će kod mnogih ohladnjeti« (Mt 24, 10, 12). 


Ali u toj tami svijetli plodnost Isusove muke i uskrsnuća u 
mnogim dušama koje snagom Duha Svetoga govore s apostolom 
Pavlom: »Tko će nas rastaviti od ljubavi Kristove? Nevolja? Tje- 
skoba? Progonstvo? Glad? Golotinja? Pogibao? Mač?... Siguran 
sam da nas neće ni smrt ni život... ni sadašnjost, ni budućnost, 
ni sile,... ni bilo koje drugo stvorenje moći rastaviti od ljubavi 
Božje koja je u Kristu Isusu, Gospodinu našemu« (Rim 8, 35—39). 


To neka bude i naš odgovor! Svetost je vjernost. »Tko ustraje 
do konca, bit će spašen« (Mt 24, 13). 


C. »Vi ste svjetlost svijeta.« Mt 5, 14 


U prvom čitanju čuli smo apostola Pavla. Druga poslanica Timo- 
teju smatra se njegovom duhovnom oporukom. Pisao ju je iz dru- 
gog rimskog sužanjstva kad je već sigurno slutio da je vrijeme 
njegove smrti blizu (2 Tim 4, 6). Piše tada što mu je najviše na 
srcu. Dozivajući u misli stvarnost Božjega suda, zaklinje Timoteja 
da ustrajno, u svoj strpljivosti, ali i upornosti propovijeda »riječ« 
(2 Tim 4, 2). I onda se Apostolu kida riječ zabrinutosti iz srca kad 
predviđa da će si ljudi »prema svojim strastima nagomilati uči- 
telje...te će odvratiti uši od istine« (2 Tim 4, 3, 4). 


U toj svojoj duhovnoj oporuci sv. Pavao diskretno ali i zahvalno 
ističe jednu veliku milost: vjeru sam sačuvao! Vjeru je sačuvao, i 
može umrijeti. On će kao svoj posljednji čin vjere pružiti glavu 
pod krvnikov mač. Doći će na stratište s tim svjetlom u duši, da 
konačno zamijeni svjetlost vjere sa svjetlom gledanja »licem u 
lice« (1 Kor 13, 12). 


Svecima je svjetlo vjere uvijek najdragocjeniji dar Božji. To 
svjetlo u duši postaje svjetlo savjesti, svjetlo života. 


Čuli smo danas Isusa. »Viste sol zemlje... Vi ste svjetlost 
svijeta« (Mt 5, 13, 14). 


Kakav naslov! Kakva obaveza! Kakva odgovornost! Nije li Apo- 
stol pod težinom te odgovornosti pisao Timoteju svoju duhovnu 
oporuku? Biti svjestan znači biti svet. Svetost je ostvarena vjera u 
konkretnosti života. Tako je tumači sam Isus kad kaže: »Tako neka 
svijetli vaša svjetlost pred ljudima da vide vaša dobra djela i slave 
Oca vašega koji je na nebesima« (Mt 5, 16). 


Biti svjetlost svijeta znači biti u svijetu, ali ne biti od svijeta. 
Da bi učenici Kristovi bili sol zemlje i svjetlost svijeta, moraju 
biti trajna novost u svijetu; to se događanje ne može ostvariti 
energijana i duhom svijeta, nego Božjom snagom. I zato Isus 
govori: »Vi ste svjetlost svijeta« (Mt 5, 14), a također govori: »Kad 
biste bili od svijeta, svijet bi svoje ljubio; no budući da niste od 
svijeta, nego sam vas ja izabrao od svijeta, zato vas svijet mrzi« 
(Iv 15, 19). 


Sveci baš zato postaju svjetlost svijeta jer nisu od svijeta. Tama 
ne rože rasvijetliti tamu. Svijet ima svoj duh protivan Duhu Bo- 
žjem; svijet ima svoju logiku života; svijet je zatvoren u samoga 
sebe, i zato se svojim duhom uvijek opire Bogu. 

Tu dijagnozu svijeta daje Sv. pismo. Ta dijagnoza Duha Svetoga 
istinita je i trajno je potvrđuje borba dobra i zla u povijesti. 


Knjiga Mudrosti u drugoj glavi sažimlje mudrost svijeta ovim 
riječima: »Kratkovjek je i tužan život naš, i nema lijeka kad 
čovjeku dođe kraj... 


Mi smo djeca slučaja, i kasnije ćemo biti kao da nikada nismo 
ni bili... Pretvorit će se tijelo u pepeo, a duh će se rasplinuti kao 
lagan zrak... Zato hodite ovamo! Uživajmo dobra sadašnja, kori- 
stimo se stvorovima sa žarom mladosti... Okrunimo se ružama 
prije no što uvenu. Neka svaki od nas sudjeluje u pijanki našoj, 
ostavimo svuda znake našeg veseljenja: to je naš dio i to je naša 
baština .Potlačimo ubogoga pravednika, jer nam smeta, i protivi 
se našem ponašanju... On se hvasta posjedom spoznaje o Bogu i 
naziva se sinom Gospodnjim. On je ukor utjelovljeni našim misli- 
ma, sama njegova pojava tišti našu dušu... On svršetak pravednika 
proglašava sretnim i hvali se da mu je Bog otac... Osudimo ga 
na smrt sramotnu, jer će mu, kako veli, doći izbavljenje« (Mudr 
2,1—20). 


Eto, to je mudrost ovoga svijeta kroz cijelu povijest otkako je 
»đavolovom zavišću došla smrt u svijeta (Mudr 2, 24). Na Isusu 
Kristu se najpotpunije ispunila prijetnja sramotne smrti kojom 
sinovi ovoga svijeta prijete Pravedniku. Ali tjeskobu te prijetnje 
mora živjeti i Otajstveni Krist kroz povijest. Svi koji hoće pobožno 
živjeti u Kristu Isusu, bit će progonjeni« (2 Tim 3, 12). 


Mudrosti svijeta Duh Sveti suprotstavlja svoj odgovor u istoj 
Knjizi Mudrosti: »Tako oni misle, ali se varaju, jer ih zloća njihova 
zasljepljuje. Oni ne znaju tajna Božjih, ne očekuju nagradu za 
svetost, ne vjeruju u naknadu čistim dušama. Jer je Bog čovjeka 
stvorio za neraspadljivost, i učinio ga na sliku svoje besmrtnosti« 
(Mudr 2, 21—23). 


Duhu svijeta Isus suprotstavlja duh Evanđelja koji je tako ču- 
desno sadržan u Propovijedi na Gori. 


Svaki si od nas mora postaviti teško i odlučno pitanje: a kojim 
duhom ja mislim, sudim, živim? Za odgovor na to pitanje moramo 
naći vremena i časove tišine. 


Duh svijeta je napast. To je klima koja se gotovo neosjetno 
uvlači kroz pore duše u naš život. Ako osvoji misli, osvaja slobodu, 
zamračuje savjest, gasi svjetlost; obljutavi sol. I onda počinju 
diskusije s Bogom. Ne uvuče li se tu i tamo u to neprestano disku- 

tiranje i među kršćane duh ovoga svijeta, pa onda raspravlja s 
Bogom kako bi se proširio prostor za sebičnost. Kad bi se svi 
natjecali u velikodušnosti, nesebičnosti, poslušnosti, poniznosti, 
čistoći misli, riječi i djela, kako bi se brzo osjetila prisutnost veli- 
kog svjetla; radost zajedništva; mir u ljubavi! Svetost treba živjeti! 


Čime hranimo svoje misli, time hranimo i svoj unutarnji život. 
Čovjek se baš time čudesno izdiže nad sva živa bića na zemlji što 
živi unutarnjim životom. On misli; ima svijet o svojoj osobnosti i 
opstojnosti; ima sposobnost izbora; sud savjesti; u toj nutrini i 
gradi se čovjek. 


Stoga je veoma važno čime hranimo svoju dušu. 
Poslužimo se slikom iz običnog života. 


Svi plodovi rastu iz nutrine života koji se umnaža i raste. Svaki 
dan uzimamo u ruke kod Mise kruh i vino, »plod zemlje i rada 
ruku čovječjih«. Ali kad dobijemo u ruke taj kruh i vino, da li se 
sjetimo što se sve događalo i što je sve za nj trebalo sabrati u 
suradnju? Obrađeno tlo zemlje, pripravljeno i obogaćeno raznim 
elementima da primi sjeme; tlo natopljeno dovoljnom vlagom; tlo 
grijano suncem; milovano čistim zrakom; sjeme sa svojom čude- 
snom tajnom života koji se u povoljnim uvjetima probija iz svoje 
nutrine i raste da bi se umnožio u plodovima. Kad čovjek na to 
misli, tada mu u posebnom svjetlu bljesnu te žuljave ruke težaka. 
Nisu li i to otvorene i raširene ruke da bi primile dar iz Punine. 
I u naravnom redu treba poštivati uvjete života i rasta. Postoje 
zakoni života. Postoje i zakoni unutarnjeg, duhovnog života. Postoje 
zakoni suradnje s Bogom i u rastu naše svetosti. 


Dušu treba hraniti Bogom! Velikim i vječnim istinama Božje 
Objave. Ljudska razumnost je usmjerena prema Istini. Punina 
Istine je Božja Riječ. 


Danas slavimo dva velika sveca: sv. Tomu Akvinskog i sv. Bona- 
venturu. Spominjemo 700. obljetnicu njihove svete smrti. Kako su 
oni duboko uranjali u Božje Realnosti i u njima živjeli! Istina je 
bila njihova ljubav; ta je ljubav Duhom Svetim učinila njihov 
život svjetlom, svjetlom cijele Crkve koje i danas svijetli. Doctor 
Angelicus! Doctor Seraphicus! Bonaventura naziva Sv. pismo, iz 
kojeg crpi najveću mudrost i svjetlo, rijekom čiste vode koja teče 
kroz vremena; naziva ga vrtom u kojem nalazimo hranu života; 
naziva ga Božjim srcem, Božjim ustima... Ne bi se smjelo, misli 
on, ulijevati suviše folozofske vode u Sv. pismo, ne bi se smio 
životvorni sadržaj Sv. pisma suviše intelektualistički razrediti. 

»Bilo bi loše čudo kad bismo iz vina načinili vodu« (Die Heiligen 
in Ihrer Zeit, sv. II, str. 97—98, Mainz, 1966). 


Duše postaju jake samo jakom hranom Istine i snagom Božje 
milosti. Međutim, ne opažamo li i među svećenicima, i među redov- 
ničkim zajednicama, a ona i među vjernicima nekakve krize koje 
razvodnjuju duhovni život? Ako svećenik zapusti molitvu Časo- 
slova, ako zanemaruje godinama duhovne vježbe, ako ne vodi ra- 
čuna o svojoj savjesti, ne pristupa sakramentu pokore i potcje- 
njuje Euharistiju, zar mu duša neće postati zemlja suha i bezvodna, 
prazna, bez života? Može li se od njega očekivati zdrava riječ života 
za braću? Ako redovnička osoba razvodnjuje svoje zavjete, možda 
lukavo prevarena duhom svijeta, kako se može od nje očekivati 
da bude zdrava sol? Nije čudo da si onda ljudi traže učitelja 
»prema svojim strastima ...da im škakljaju uši« (2 Tim 4, 3). 


Nema ljudske punine, nema kršćanskog života, nema autentične 
svetosti, ako se duša stalno, tj. svaki dan, ne napaja na izvorima 
spasenja (Iz 12, 3), ako duša poput suhe zemlje ne žeđa za Bogom 
(Ps 142—143). 


vAko pitaš«, kaže Bonaventura, »kako nastaje ta najviša spoznaja 
Boga, tada ne pitaj učenost, nego milost; ne pitaj razum, nego 
čežnju« (Itinerarium) (ib. str. 98). A poznato je da je Toma do svoje 
najdublje mudrosti i sjedinjenja s Bogom dolazio na koljenima. 


Proces duhovnog umiranja duše počinje kad se čovjek udalji 
od izvora Punine. Treba poštivati nenadoknadive uvjete života. 
Kada duh svijeta pomalo i gotovo neprimjetno uguši u duši glad 
i žeđu za božanskim, za Bogom Živim, za vječnim, kršćanin vene i 
postaje žrtva duha ovoga svijeta. Kad se čovjek navikne na zaga- 
đenu atmosferu i prestane čeznuti za sunčanim vrhuncima i čistim 
zrakom, otrov će u njemu ostvariti svoje učinke. 


Nikakve filozofije, nikakve teorije ne mogu ukinuti nužne uvjete 
života. Ako se ne hrani, umire se. 


Stoga moramo iskreno u svojoj savjesti pred Bogom stvoriti 
spasonosnu odluku povratka na Božje izvore jakosti i svjetla, rado- 
sti i života. 


Natrag k molitvi! Natrag k razmatranju Sv. pisma! Nadahnjujmo 
se životima svetaca! Ozbiljne duhovne vježbe, u kojima nećemo 
raspravljati s Bogom u prilog duha ovoga svijeta, nego ćemo iskre- 
no stati u sabranosti i šutnji pred Boga da nas on obasja i pročisti, 
neka budu u ovoj Svetoj godini pomirenja naša željena i tražena 

milost! Biskupi pozivaju sebe i sve svećenike da ove godine obave 
zaista ozbiljne duhovne vježbe. Biskupi će to učiniti koncem svibnja 
u hrvatskom narodnom svetištu Majke Božje u Mariji Bistrici. 
Braća svećenici neka si osiguraju u svom godišnjem programu 
vrijeme za te blagoslovljene dane. 


Svi se moramo obratiti. Tu novost Inolimo s Bogorodicom i sa 
svima svetima od našega Gospodina Isusa Krista koji nas trajno 
zove: »Dođite k meni svi vi, izmoreni i opterećeni, i ja ću vas 
odmoriti« (Mt 11, 28)! 


Okrijepljeni njegovim Duhom, bit ćemo svjetlost svijeta i zdrava 
sol. 


Ispunit ćemo program što ga apostol Pavao daje Timoteju, oče- 
kujući svoje mučeništvo kao posljednje svjedočanstvo vjere, nade 
i ljubavi: »Ti budi trijezan u svemu, zlopati se, djelo izvrši blago- 
vjesničko, služenje svoje posve ispuni!« (2 Tim 4, 5). Da imamo 
za to Božju pomoć, napajajmo se na izvoru Punine! 

(1974) 

BIOGRAFIJA 


Zagrebački nadbiskup FRANJO KUHARIĆ rodio se 15. IV 1919. u 
Gornjem Pribiću kao trinaesto dijete seljačkih roditelja. Osnovnu školu 
završio je u Pribiću, a osam razreda gimnazije u Zagrebu na Nadbi- 
skupskoj klasičnoj gimnaziji. Maturirao je 1939. i iste se godine upisao 
na Rkt. bogoslovni fakultet Sveučilišta u Zagrebu na kojem je diplo- 
mirao 1945. godine. Za svećenika ga je zaredio nadbiskup Alojzije 
Stepinac 15. VII 1945. Iste je godine započeo svoj pastoralni rad kao 
kapelan u Radoboju u Hrvatskom Zagorju. 1. rujna 1946. nastupio je 
kao upravitelj novoosnovanih župa Rakov Potok i Pavučnjak, a imalo 
poslije toga preuzeo je i upravu župe Sv. Martin pod Okićem. Godine 
1957. imenovan je upraviteljem župe u Samoboru. 


3. svibnja 1964. posvećen je za biskupa u zagrebačkoj katedrali i 
dodijeljen za pomoćnika nadbiskupu dru Franji Šeperu. Sudjelovao je 
na trećem i četvrtom zasjedanju Drugog vatikanskog koncila na ko- 
jima je govorio o raznim problemima svećeničkog života i djelovanja 
(o ukidanju nadarbinskog sustava, brizi za duhovnu izgradnju pasto- 
ralnog klera u biskupiji, oporučnom ostavljanju svećenikove imovine 
biskupiji), o suvremenim bračnim problemima i o slozi Crkve sa zna- 
nošću. 


U kolovozu 1969. imenovan je apostolskim administratorom zagre- 
bačke nadbiskupije. Postao je i član Liturgijske komisije Biskupske 
konferencije Jugoslavije te Komisije za apostolat laika. 


12. ožujka 1970. Rkt. bogoslovni fakultet u Zagrebu podijelio mu je 
počasni doktorat u prvom redu zato što je »kao neumoran navjestitelj 
riječi Božje postigao odlične zasluge u promicanju koncilske obnove i 
rastu studija na našem Fakultetu« ((iz doktorske diplome). Pokazao je 
i posebnu brigu za fakultetske probleme. 

21. svibnja 1970. postao je počasni član međunarodne papinske Mari- 
janske akademije u Rimu. 

16. lipnja 1970. imenovan je zagrebačkim nadbiskupom nakon što je 
»metropolitanska zagrebačka Crkva ostala upražnjena pošto se na 
njoj zahvalio časni naš brat Franjo Šeper, kardinal, kad je bio imeno- 
van Prefektom Svete Kongregacije za nauk vjere« da bude »svijeća 
postavljena na svijećnjak da svijetli svome narodu, bilo pravednim 
Božjim zapovijedima i naukom, bilo primjerom svojih kreposti« (De- 
kret). Iste godine 19. srpnja instalirao ga je apostolski Delegat, sada 
Pronuncij, mons. Mario Cagna. Ubrzo iza toga na zasjedanju Biskupske 
konferencije na Visovcu (24. rujna 1970) izabran je za predsjednika 
Biskupske konferencije Jugoslavije. 

U svom se pastoralnom radu istakao ozbiljnošću, duhovnim zalaga- 
njem i osobitom marljivošću. Karakternost i neumornost u onome što 
je spoznao da je po Božjoj volji njegove su odlične karakteristike. U 
svojoj pastoralnoj službi postigao je poštovanje svih s kojima je dolazio 
u dodir i svojim je duhovnim profilom zračio oko sebe. Posebno se 
istakao kao neutrudiv propovjednik riječi Božje, bez želje za nakitom 
ili za drugim efektima, a jedino sa željom da propovijeda Krista Raspe- 
toga. 

Kao biskup, i kasnije kao nadbiskup, nije samo nastavio svojim dota- 
dašnjim radnim stilom i životnim svjedočenjem nego je svoje propo- 
vijedi i produbio, svoj duhovni profil još istančanije upravio u misterij 
Krista i Crkve. Marljiv proučavatelj koncilskih smjernica i svega teolo- 
škog napretka, pun ljudske simpatije za sve što je dobro, otvoren i 
iskren, nepotkupljiv i načelan, on je svakako ličnost koja budi pošto- 
vanje. Osobito je zauzet za svećeničke probleme duhovne i materijalne. 
Jednim od najvećih načela svoga biskupovanja drži ovo načelo: Što 
Crkva autentičnije vrši svoje duhovno poslanje, to više služi i svijetu. 

Predgovor 
Popratna riječ 


SADRŽAJ 


nr. 


Nastupni govori 


Doe m om om om = m pa i a 
SvonounavwR>Pov 


Noom am»ne 


1. Govor novog biskupa _. ... 1... 
2. Pismo novog apostolskog administratora zagrebačke 

nadbiskupije... 0.0.0. aa 
3. Govor novog nadbiskupa 


I — AD MEDITANDUM 


»Pazite! Bdijte, jer ne znate kada ječasa ....... 
Ulazite kao prijatelji... .. 1.4.4. 
Oltar u svjetlu vjere _. . . . 1... 
Časne ruke i čisto srce. . . 0... 
Odgovornost propovjednika . . . 1... 
Grad na: ROFL soo od i ea o i o o o 
U dobru i plemenitu srcu . . ... 1.0.0... 
Čovjek vjere 
Posvetitelj ia Gada A bos nak i ai ka 
Moja korizmena obnova — ispit savjesti ....... 


. Kako jedan ,,savjet" može postati zakon? ...... 
. Anonimne tužbe... 
. Križ i uskrsnuće naše Majke Crkve _. . ....... 
«<Posvetrih u iStini oo aa kai iva e da da do 


Možemo li još govoriti o doživotnoj vjernosti? . . 

Drema slobode <. .-6..2 0 e i eia EO a 
Abyssus abyssum invocat . . . .. 444 
Anonimnost ili znak... 0.0.0 


. Hodajmo u istini... 0.0 
. Izbavi nas od Zloga . . . . 


11 
14 


LoWNonaonN= 


318 


II — PASITE POVJERENO STADO 


Svećenici i širenje vjerske štampe _. . ... 0.4.4... 
Dvjestagodišnjica blagdana Presvetog Srca Isusova . . 
Zemlja — utopljena u Božjim očima . ........ 
Dan molitve za zvanja . . . .. 0.0. 
Posvećen i poslan . . . 0. 
Posveta Bezgrešnom Srcu Marijinu . . . .. 0.44. 
Zvanje: «odora odr kara ada deo VA AV toa 
Posvećenje so e o ok o E ai oi 
Radimo i molimo zajedno . . .. 0.0... 
Trebamo snagu odozgo . . ... 1.0.4. 


. Sluge Krsitove i upravitelji Božjih tajna ....... 


»Mundi melioris origo« — Početak boljega svijeta 


. Svjedoci cijele istine. . . . . 0. 


Malovjerni, zašto si posumnjao . . ... 1.0.4... 


III — ZNAK BOGA ŽIVOGA 


. Apostoli postkoncilskog doba 


A. Kvalitete postkoncilskog svećenika ....... 
B. Odnosi u crkvi_. . . 0... 


Svećenička ličnost u životu i djelovanju 
A. Skladna ličnost. . . 1... 
B. Odnos prema ljudima _. . .. 0... 
C. Puni Duha Svetoga _. . . 1... mh 


. Svećenik u svjetlu vjere 


A. Znak Boga živoga _. . . .. 0.0. 
B. Suradnik otkupiteljske ljubavi... .... 0. 
C. Budite jaki i radosni . . ... 1... 


Vrhunaravna dimenzija auktoriteta u Crkvi 
A. Gdje je Petar — tamo je Krist . ......04. 0. 
B. Gdje je Duh Gospodnji — ondje je sloboda . . . 


Osmišljenje svećeničkog poziva 
A. Riječ Božja nama rečena _. . . 1... 
B. Parabola o sijaču . .... 0.4... 
C. Sakrament svećeničkog reda _. . ..... 4... 


. Svećenik u kršćanskoj zajednici 


A. I u mene vjerujte . . . 0.0.0... 
B. Ta žena bila je Marija . . . .. 1... 
C. Škola ljubavi — križ . . . . 1... 


. Mudar čovjek gradi kuću na stijeni 


A. Idi k onima kojima te šaljem . ........ 
B. S radošću ćete crpsti vodu, iz izvora spasenja . . 
C. Vi ste svjetlost svijeta. . . .. 0.4 


. Moliti — živjeti s Bogom i s Crkvom 


A. Suživot i susret s Bogom . . . 0.4.4404 
B. Snagom molitve spasavati braću ....... 
C. Moliti dublje, svjesnije, plodnije ....... 


. Na izvorima punine 


A. Neka mi bude po riječi tvojoj . . ... 4.4.0. 
B. S radošću ćete crpsti vodu iz izvora spasenja . . . 
C. Vi ste svjetlost svijeta . . . . 2... 44.0. 

Hrvatski narod mnogo duguje svojim svećenicima. 
Njihova je prisutnost dragocjena. Narod Božji upire 
u njih svoj pogled. Vjeruje im kao Božjim poslani- 
cima, vjeruje da su poslani i da im je u usta stavljena 
Božja riječ da uče ono što im je On zapovijedio. Narod 
Božji ne smije biti razočaran da bilo koji svećenik 
povlači istinu, da umanjuje istinu ili da je čak niječe. 


